# Projekt breviar.sk – Ako pomôcť

Projekt breviar.sk existuje od roku 1999, kedy bola na internete uverejnená prvá prevádzka. On-line breviár vtedy umožňoval modlitbu Liturgie hodín vo veľmi obmedzenom rozsahu (ranné chvály a vešpery Cezročného obdobia, teda zo žaltára). Od tých čias sa snažím, aby sa postupne do elektronickej podoby dostal úplne kompletný breviár v štyroch zväzkoch. Táto práca je takmer ukončená, a to zásluhou mnohých dobrovoľníkov, ktorí mi pomáhali s prevodom textov Liturgie hodín do elektronickej podoby. Taktiež ďakujem za spoluprácu a technickú podporu správcom serverov christ-net.sk, kde sa fyzicky stránky breviar.sk nachádzali dlhé obdobie. Projekt by nebol mohol dospieť do súčasného stavu, nebyť podpory a finančnej pomoci Rady pre spoločenské komunikačné prostriedky KBS (v období január 2005 – jún 2006); projekt tiež od Rady obdržal podporu aj v období rokov 2017-2018. V súčasnosti vlastní doménu breviar.sk Konferencia biskupov Slovenska, na ktorej serveroch (kbs.sk) sú stránky aj umiestnené.

Kontaktný e-mail: videky@breviar.sk.

Viacerí používatelia mi píšu, že by radi projektu breviar.sk pomohli. Na tejto stránke zhŕňam možnosti, ako pomôcť. Zároveň ďakujem všetkým podporovateľom, ktorí pomáhali doteraz.

- Upozorňovanie na chyby v texte: Hoci sú texty v elektronickej podobe takmer kompletné, stále môžu niektoré časti modlitieb chýbať. Neustále sa snažíme texty kontrolovať, aby sa zhodovali s tlačenou predlohou breviára, avšak je možné, že v elektronickej verzii sa nachádzajú preklepy a iné nepresnosti. Budem vďačný, keď ma upozorníte na všetky chyby, a to aj v prípade, že nemáte istotu, či ide o chybu (napr. ak nemáte k dispozícii tlačenú predlohu na porovnanie). Texty kontrolujem podľa tlačenej predlohy resp. podľa vydaných dodatkov (uverejnených napr. v časopise Liturgia alebo v Direktóriu).
- Upozorňovanie na chybné generovanie modlitieb: Program, ktorým sa generuje liturgický kalendár a modlitby, neustále vylepšujem a snažím sa odstraňovať všetky chyby, akonáhle sa ukáže, že niektorá modlitba obsahuje nesprávne časti (napr. zlé antifóny, čítania z iného dňa a pod.). Budem vďačný, keď ma upozorníte aj na všetky takéto chyby, a to aj v prípade vášho podozrenia. Generovanie modlitieb konzultujem s odborníkmi v oblasti liturgiky.
- Finančná pomoc: Projekt breviar.sk je od svojho vzniku neziskový a dobrovoľnícky a prajem si, aby to tak ostalo natrvalo. Ak však chcete prispieť dobrovoľným finančným darom, nechcem sa brániť takémuto oceneniu našej práce – napíšte mi, zašlem vám kontaktné údaje pre bezhotovostný bankový prevod, kam môžete poukázať svoj dar.
- Modlitebná pomoc: Prosím o modlitby na úmysel tohto projektu a tiež za Božiu pomoc v osobnom živote. Kňazov prosím, ak je to možné, aby pri niektorej svätej omši slávenej na úmysel evanjelizácie a šírenia Božieho kráľovstva zahrnuli do svojich modlitieb aj tento projekt, nech sa spolupodieľa na poslaní Cirkvi (porov. Všeobecné smernice o Liturgii hodín, 27).

Vopred ďakujem za vašu pomoc a podporu! Napokon za všetko ďakujem dobrotivému Pánu, Bohu, „v ktorom žijeme, hýbeme sa a sme“ (Sk 17, 28). „Lebo od neho, skrze neho a pre neho je všetko. Jemu sláva naveky. Amen.“ (Rim 11, 36)

# Poďakovanie

V tejto časti chcem srdečne poďakovať za rôzne formy pomoci, ktorej sa mi dostáva.

- Ďakujem za mnohoročnú spoluprácu p. Petrom Zimenom, ktorý spravuje servery, na ktorých sa projekt nachádza.
- Ďakujem za ústretovosť Konferencii biskupov Slovenska resp. konkrétnym otcom biskupom.
- Ďakujem za niekoľkoročnú spoluprácu so všetkými, ktorí akýmkoľvek spôsobom pomáhali pri prevode textov Liturgie hodín do elektronickej podoby.
- Ďakujem všetkým, ktorí sa pričinili o vznik vlastných textov pre jednotlivé rehoľné rodiny a kongregácie a tiež všetkým ich predstaveným za poskytnutie povolení na použitie príslušných vlastných textov (proprií).
- Ďakujem tým, ktorí pripravovali resp. pripravujú export textov Liturgie hodín na jednotlivé roky pre zariadenia, kde nie je možné použiť mobilné aplikácie.
- Ďakujem za mnohé upozornenia na chyby od množstva používateľov webových stránok aj aplikácií pre mobilné zariadenia.
- Ďakujem za odslúžené sväté omše na úmysel projektu.

#### Užitočné odkazy

- Chcem sa modliť... – odkaz priamo do sekcie modlitieb
- Často kladené otázky (tzv. FAQ)
- Súhlas na publikovanie textov od SSV – Licencia na texty Liturgie hodín a katechéz
- Katechézy k žalmom a chválospevom ranných chvál a vešpier

Posledná aktualizácia: 2018-03-16
© 1999-2019 Juraj Vidéky