40. zsoltár
Beteg ember imája
Egyiketek elárul engem, egy, aki eszik velem (Mk 14, 18).

Boldog, aki gondol a szűkölködőre,{x}

annak az Úr megmentője lesz a rossz napokban.

Megőrzi őt az Úr, és életben tartja,{+}

boldoggá teszi a földön,{x}

és nem adja át ellenségei dühének.

Betegágyán segítséget hoz neki az Úr,{x}

és enyhülést ad minden betegségében.

Így szóltam: „Uram, könyörülj rajtam,{x}

gyógyíts meg engem, mert vétkeztem ellened!”

Ellenségeim rám átkot szórnak:{x}

„Mikor hal meg már, és neve mikor vész el?”

És ha egyik bejön, hogy meglátogasson,

hazugságot beszél,{+}

gonoszságát szívébe gyűjti,{x}

és gyalázni kezd, amikor távozik.

Összesúg romlásomra minden ellenségem,{x}

rosszat forralnak ellenem:

„Halálos kór van már benne,{x}

ágynak esett, nem is kel fel soha többé.”

Még barátom is, akiben pedig bíztam,{x}

aki együtt ette kenyerét velem,

sarkát emelte ellenem.

De te, Uram, könyörülj meg rajtam,{x}

állíts talpra, hadd fizessek meg nekik!

Abból tudom meg, hogy kedvelsz engem,{x}

ha nem ül diadalt fölöttem ellenségem.

Te pedig engem ártatlanságomért felkaroltál,{x}

és színed elé állítottál mindörökre.

Áldott az Úr, Izrael Istene,{x}

öröktől fogva mindörökké! Ámen, ámen!

HTML © Juraj Vidéky, László Elek