III. HÉT VASÁRNAP

I. ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Isten, világot alkotó,

világot sarkán forgató,

ki napnak ékes fényruhát,

éjnek kegyelmes álmot adsz.

A fáradt test, ha elpihent,

munkára nyerjen új erőt,

a frissült lélek vessen el

búbánatot s aggályokat.

Hálát adunk a tűnt napért,

imádkozunk, ha jön az éj,

s hogy könyörülj a bűnösön,

zsoltárainkkal hódolunk.

Áldjon lelkünk legbelseje,

zengjen a szó, a dallamos,

szeressen minden tiszta szív,

imádjon minden józan ész.

Hogy amikor az éjsötét

elfátyolozza a napot,

hitünk ne érjen vakhomályt,

s ragyogja át az éjszakát.

Hallgass meg, kérünk, jó Atyánk

s Atyánknak egyszülött Fia,

és Szentlélek, Vigasztalónk,

most és örök időkön át! Ámen.

ZSOLTÁROZÁS

1. ant. Dicsértessék az Úr neve napkelettől napnyugatig!
2. ant. Fölemelem az üdvösség kelyhét, és segítségül hívom az Úr nevét.
3. ant. Az Úr Jézus megalázta önmagát, ezért Isten felmagasztalta őt mindörökre.

RÖVID OLVASMÁNY

{r}Zsid 13, 20-21{/r}

A békesség Istene, aki Jézus Krisztust, a mi Urunkat, a juhok nagy pásztorát az örök szövetség vére által feltámasztotta a halálból, tegyen készségessé titeket minden jóra, hogy teljesítsétek akaratát. Munkálja bennünk Jézus Krisztus által mindazt, ami kedves előtte. Dicsőség neki mindörökké! Ámen.

FOHÁSZOK

Krisztus megkönyörült az éhező népen, és szeretetének csodáit művelte érte. Emlékezzünk erre, és kérjük áhítattal:

Urunk, mutasd meg nekünk szereteted!

Hittel valljuk, Urunk, hogy minden jó, amit ma kaptunk, a te szeretetedből származik,

ne maradjanak ezek eredménytelenek, hanem teremjék meg gyümölcsüket szívünk jóságában!

Urunk, mutasd meg nekünk szereteted!

Minden nép Világossága és Üdvössége, őrizd azokat, akiket elküldtél, hogy tanúságot tegyenek rólad az egész világon,

és tedd lobogóvá bennük Szentlelked tüzét!

Urunk, mutasd meg nekünk szereteted!

Add, hogy mindinkább átalakítsuk a világot a te szándékod szerint,

és vezetéseddel a kor égető kérdéseinek nemeslelkűen megfeleljünk!

Urunk, mutasd meg nekünk szereteted!

Testi-lelki Orvosunk, enyhítsd a betegek szenvedéseit, állj a haldoklók mellé,

irgalmas jóságoddal látogass és ápolj bennünket!

Urunk, mutasd meg nekünk szereteted!

Halottainkat sorold jóságosan szentjeid közé,

akiknek neve ott van az élet könyvében!

Urunk, mutasd meg nekünk szereteted!

IMÁDSÁGRA HÍVÁS

Az imaóra befejezése az Általános részben.

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Jöjjetek, örvendezzünk az Úrnak, és ujjongjunk üdvünk sziklája előtt, alleluja.

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Világ teremtő Istene,

ki Úr vagy éjen és napon,

időt idővel váltogatsz,

s nincs műveidben unalom,

szól már a napnak hírnöke,

ki éber őr mély éjen át,

s az utazónak éji fény,

mert minden órát megkiált.

A hajnalcsillag kél szaván,

égről borút elűz tova;

elhagyja ártó útjait

az éji kóborlók hada.

Hangján hajós erőre kap,

a tengerárra csend borul;

s az Egyház sziklaszál feje

bűnét siratni elvonul.

Úr Jézus! A bukóra nézz:

térítsen meg tekinteted;

ha ránk tekintesz, hull a bűn,

s elmossa könny a vétkeket.

Szent Fényesség, ragyogj belénk,

a lélek álmát megszakaszd;

első szavunk tiéd legyen,

s amit fogadtunk, álljuk azt!

Krisztus, kegyelmes nagy Király,

neked s Atyádnak tisztelet,

s Vigasztalónknak is veled

most és örökre szüntelen. Ámen.

ZSOLTÁROZÁS

1. ant. Csodálatos az Úr a magasságban, alleluja.
2. ant. Dicséretre méltó vagy, Urunk, és magasztos örökké, alleluja!
3. ant. Dicsérjétek az Urat a mennyből, alleluja!

RÖVID OLVASMÁNY

{r}Ez 37, 12b-14{/r}

Ezt mondja az Úr, az Isten: Nézzétek, kinyitom sírjaitokat, és kihozlak benneteket sírjaitokból, én népem, és elvezetlek benneteket Izrael földjére. Akkor majd megtudjátok, hogy én vagyok az Úr, amikor kinyitom sírjaitokat, és kihozlak benneteket sírjaitokból, én népem. Belétek oltom lelkemet, és életre keltek. Letelepítelek benneteket földeteken, és megtudjátok, hogy én, az Úr mondtam ezt, és végbevittem – mondja az Úr.

FOHÁSZOK

Isten elküldötte a Szentlelket, hogy minden szív boldogító világossága legyen. Kérjük állhatatosan:

Világosítsd meg népedet, Urunk!

Istenünk, igaz fényességünk, áldunk téged,

mert úgy rendelted, hogy dicsőségedre megérjük a mai napot.

Világosítsd meg népedet, Urunk!

Fiad feltámadása által fényt derítettél a világra,

áraszd ezt a világosságot Egyházad közreműködésével minden emberre!

Világosítsd meg népedet, Urunk!

Fiad tanítványaiban kinyilvánítottad dicsőségedet Szentlelked által,

küldd el őt, hogy Egyházad hűséges maradjon hozzád!

Világosítsd meg népedet, Urunk!

Népek megvilágosítója, emlékezz meg azokról, akik még a sötétben élnek,

nyisd meg lelki szemüket, hogy felismerjenek téged, egyedül igaz Istent!

Világosítsd meg népedet, Urunk!

NAPKÖZI IMAÓRA

ZSOLTÁROZÁS

1. ant. Az Úrhoz fohászkodtam a szenvedés idején, és meghallgatott engem, alleluja.
2. ant. Az Úr jobbja emelt föl engem, alleluja.
3. ant. Isten az Úr, ő ragyog felettünk, alleluja.

DÉLELŐTT

RÖVID OLVASMÁNY

{r}Róm 8, 15-16{/r}

Nem a szolgaság lelkét kaptátok, hogy ismét félelemben éljetek, hanem a fogadott fiúság Lelkét nyertétek el, általa szólítjuk: Abba, Atya! A Lélek maga tesz tanúságot lelkünkben, hogy Isten gyermekei vagyunk.

Uram, tenálad van az élet forrása,

S a te fényedben látjuk az igazi fényt.

DÉLBEN

RÖVID OLVASMÁNY

{r}Róm 8, 22-23{/r}

Tudjuk, hogy a természet együtt sóhajtozik és vajúdik mindmáig. De nemcsak az, hanem mi magunk is, akik bensőnkben hordozzuk a Lélek csíráit, sóhajtozunk, és várjuk a fogadott fiúságot, testünk megváltását.

Áldjad, lelkem, az Urat,

Életedet megváltja a sírtól!

DÉLUTÁN

RÖVID OLVASMÁNY

{r}2 Tim 1, 9{/r}

Isten megváltott, és a szent hivatásra meghívott minket, nem tetteink alapján, hanem saját elhatározásából és kegyelméből, amelyet Jézus Krisztusban örök idők óta nekünk ajándékozott.

Biztosan vezette őket az Úr, hogy ne féljenek,

Bevezette őket szent földjére.

II. ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Fény alkotója, jó Urunk,

ki minden napra fényt hozol,

s az új fény első hajnalán

adtál a létnek kezdetet,

reggelt estével összefogsz

s belőlük alkotsz egy napot;

sötét káosz szakad le ránk,

halld meg hát felsíró imánk.

Kit vétek súlya földre ver,

az életet ne játssza el,

míg csak mulandón jár esze,

és számtalan bűn sújtja le.

Ég ajtaját zörgesse meg,

élet jutalmát nyerje meg!

Kerüljük messze a gonoszt,

tisztítsunk mindent, ami rossz!

Add meg, kegyelmes jó Atya,

Atyának egyszülött Fia

és Szentlélek, Vigasztalónk:

egyetlen Úr, örök Király. Ámen.

ZSOLTÁROZÁS

1. ant. Így szólt az Úr az én Uramhoz: Jobbom felől foglalj helyet, alleluja.
2. ant. Csodatetteinek emléket állított az Úr, alleluja.
3. ant. Átvette uralmát Urunk, mindenható Istenünk, alleluja.

RÖVID OLVASMÁNY

{r}1 Pét 1, 3-5{/r}

Legyen áldott az Isten és Urunk, Jézus Krisztus Atyja, aki minket nagy irgalmában új életre hívott Jézusnak a halálból az élő reményre való feltámadása által, hogy a mennyben elpusztíthatatlan, tiszta és soha el nem hervadó örökség várjon rátok. Az Isten hatalma megőrzött titeket a hitben az örök üdvösségre, amely készen áll, hogy az utolsó időben majd megnyilvánuljon.

FOHÁSZOK

Isten a világot egykor megteremtette, a megváltással újjáalkotta, és szeretetével állandóan megújítja. Hívjuk őt örvendező lélekkel:

Újítsd meg szereteted csodáit, Urunk!

Hála neked, Istenünk, mert az egész teremtésben megmutatod hatalmadat,

és látjuk gondviselésedet a világ sorsának irányításában!

Újítsd meg szereteted csodáit, Urunk!

Fiad által, aki békét hirdetett, és győzött a kereszten,

szabadíts meg minket az alaptalan félelemtől és aggodalmaskodástól!

Újítsd meg szereteted csodáit, Urunk!

Segítsd mindazokat, akik szeretik és gyakorolják az igazságosságot,

engedd, hogy békében és álnokság nélkül együtt munkálkodjanak a világ építésén!

Újítsd meg szereteted csodáit, Urunk!

Állj az elnyomottak mellé, szabadítsd ki a foglyokat, vigasztald a szerencsétleneket, adj kenyeret az éhezőknek, nyújts erőt az ingadozóknak,

mindannyiunkban mutasd meg a kereszt győzelmét!

Újítsd meg szereteted csodáit, Urunk!

Értünk meghalt és eltemetett Fiadat feltámasztottad a dicsőségre,

engedd, hogy az elhunytak vele együtt eljussanak az örök életre!

Újítsd meg szereteted csodáit, Urunk!