### ÁLTALÁNOS RÉSZ – Imádságra hívás

Az Imádságra hívás elmondásának alkalma a mindennapi imádságsorozat egészének kezdetén van. Elmondjuk ugyanis vagy az Olvasmányos imaóra előtt, vagy a Reggeli dicséret előtt aszerint, hogy a kettő közül melyikkel kezdődik a liturgikus nap.

Nyisd meg, Uram, ajkamat,

Hogy dicséretedet hirdesse szavam!

Ezután elmondjuk a 94. zsoltárt a saját antifónájával, válaszos módra. Az antifónával kezdjük, majd azt azonnal megismételjük, sőt újra meg újra elmondjuk a zsoltár minden egyes versszaka után. Egyéni zsolozsmázásban elég a zsoltár előtt elmondani az antifónát; nem szükséges tehát megismételni minden egyes versszak után. Az Imádságra hívás antifónája vasárnap és köznapokon az évközi időben a zsoltáros részben található. Ádventben, karácsonykor, nagyböjtben és a húsvéti időszakban az antifónát a liturgikus időszakból vesszük. Főünnepeken és ünnepeken a Saját vagy a Közös részben található az antifóna. Szentek emléknapjain — hacsak nincs saját — tetszés szerint vehetjük az antifónát akár a Közös részből, akár a köznapról.

94. zsoltár

A 94. zsoltár helyettesíthető a 99. vagy 66. vagy 23. zsoltárral. Ha ezek valamelyike előfordulna a napi zsolozsmában, akkor ott a 94. zsoltár kerül a helyébe. Az Imádságra hívás zsoltára és antifónája, ha nem alkalmas a Reggeli dicséret előtt, elhagyható.