50. zsoltár
Könyörülj rajtam, Istenem!
Újuljatok meg lélekben és érzületben, s öltsétek magatokra az új embert! (Ef 4, 23-24)

Könyörülj rajtam, Istenem,{x}

szerető jóságod szerint,

és minthogy mérhetetlen a te irgalmad,{x}

gonoszságomat töröld le rólam!

Mosd le bűnömet teljesen,{x}

és vétkemtől tisztíts meg engem!

Gonoszságomat belátom,{x}

bűnöm előttem lebeg szüntelen.

Egyedül csak ellened vétkeztem,{x}

ami színed előtt gonosz, olyat tettem.

Te feddhetetlen vagy döntéseidben,{x}

és igazságos, amikor ítélsz.

Íme, én bűnben születtem,{x}

anyám már vétekben fogant engem.

Te pedig a szívben élő hűséget kedveled,{x}

és kinyilatkoztattad nekem bölcsességed titkait.

Hints meg izsóppal, és tiszta leszek,{x}

moss meg, és fehérebb leszek, mint a hó!

Add, hogy vidámságot és örömet halljak,{x}

hadd örvendezzenek megtört csontjaim!

Fordítsd el bűneimtől arcodat,{x}

és töröld el minden vétkem.

Tiszta szívet teremts bennem, Istenem,{x}

új és erős lelket önts belém!

Ne taszíts el színed elől,{x}

és szent lelkedet ne vond meg tőlem!

Add meg újra az üdvösség örömét,{x}

a készséges lelkületet erősítsd bennem!

A vétkeseknek megmutatom utadat,{x}

és a bűnösök hozzád térnek.

Ments meg a vérontástól, Isten, szabadító Istenem,{x}

igazságosságodat ujjongva hirdeti nyelvem.

Nyisd meg, Uram, ajkamat,{x}

hogy dicséretedet hirdesse szavam!

Hiszen te a véres áldozatot nem kedveled,{x}

s ha égőáldozatot hoznék, nem vennéd szívesen.

Isten előtt kedves áldozat a megtört lélek,{x}

te nem veted meg a töredelmes

és alázatos szívet.

Jóságodban, Uram, tégy jót Sionnal,{x}

építsd fel újra Jeruzsálem falait!

Akkor majd neked tetsző áldozatot hoznak eléd,{x}

és oltárodon fiatal tulkokat áldoznak.

HTML © Juraj Vidéky, László Elek