ÁPRILIS

Április 2.

PAOLAI SZENT FERENC REMETE

A calabriai Paolában született 1416-ban. Az általa alapított remetekongregációt, amely később a minimiták (paulánusok) rendjévé alakult át, az Apostoli Szentszék 1506-ban erősítette meg. A franciaországi Tours-ban halt meg 1507. április 2-án.

Szent férfiak, szerzetesek közös zsolozsmája.

REGGELI DICSÉRET

Benedictus-ant. Nézd, az ajtóban állok, és kopogok. Aki meghallja szavam, és ajtót nyit, bemegyek hozzá, vele eszem, ő meg velem. Alleluja.

Könyörgés

Istenünk, alázatos lelkek felmagasztalója, te Paolai Szent Ferenc remetét választottaid dicsőségébe emelted. Add, hogy érdeméből és példáját követve egykor boldogan nyerhessük el tőled azt a jutalmat, amelyet az alázatosaknak ígértél.

ESTI DICSÉRET

Magnificat-ant. Ha valaki háza egész vagyonát felkínálná is a szerelemért, azt is kevesellnék! Alleluja.

Április 4.

SZENT IZIDOR PÜSPÖK ÉS EGYHÁZTANÍTÓ

560 körül született a Hispániái Sevilla mellett. Atyja halála után fivére, Leander nevelte. Szülővárosának püspöke lett. Sokat és bölcsen írt. Hispániában több zsinatot hívott egybe, és vezetett, amelyeken sok bölcs rendeletet hoztak. Meghalt 636-ban. Lelkipásztorok, vagy Egyháztanítók közös zsolozsmája.

Könyörgés

Urunk, Istenünk, hallgasd meg könyörgésünket, amelyet Szent Izidor püspök és egyháztanító emléknapján eléd terjesztünk. Akinek üdvös tanításával oktattad Egyházadat, annak közbenjáró imádságára adj segítséget népednek.

Nagyböjtben, megemlékezésül:

REGGELI DICSÉRET

Ant.:Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

ESTI DICSÉRET

Ant.:Ó, hitünk nagy tanítója, Egyházunk fénye, Isten törvényének buzgó kedvelője, Szent Izidor, az Isten Fiánál könyörögj értünk!

Április 5.

FERRER SZENT VINCE ÁLDOZÓPAP

A Hispániai Valenciában született 1350-ben. A domonkosok közé belépve teológiát tanított. Szónokként számos vidéket bejárt, bőséges gyümölcsöt aratott az igaz hit védelmében és az erkölcsök jobbításában. Meghalt a franciaországi Vannesban 1419. április 5-én. Lelkipásztorok közös zsolozsmája.

Könyörgés

Istenünk, akaratodból Ferrer Szent Vince áldozópap az evangélium terjesztését szolgálta, és itt a földön Jézust, mint eljövendő Bíránkat hirdette. Engedd, hogy a mennyben vele együtt boldogan láthassuk dicsőséges Urunkat.

Nagyböjtben, megemlékezésül:

REGGELI DICSÉRET

Ant.:Nem ti fogtok beszélni, hanem majd Atyátok Lelke szól belőletek.

ESTI DICSÉRET

Ant.:Mindenkinek mindene lettem, hogy mindenkit üdvözítsek.

Április 7.

DE LA SALLE SZENT JÁNOS ÁLDOZÓPAP

Emléknap

A franciaországi Reimsben született 1651-ben. Pap lett, életét a gyerekek nevelésének szentelte, a szegényeknek iskolákat alapított. Társait kongregációba gyűjtötte. A kongregáció fennmaradásáért sok üldöztetést szenvedett. Rouenben halt meg 1719. április 7-én. Lelkipásztorok, vagy Szent férfiak, nevelők közös zsolozsmája.

Könyörgés

Istenünk, te de la Salle Szent János áldozópapot a keresztény ifjúság nevelésére választottad. Támassz Egyházadban jó nevelőket, akik szívesen áldozzák életüket arra, hogy az ifjúságot emberségre és keresztény életre tanítsák.

Nagyböjtben, megemlékezésül:

REGGELI DICSÉRET

Ant.: Aki irgalmasságot gyakorol, olyan, mint a jó Pásztor, tanítja és oktatja nyáját.

ESTI DICSÉRET

Ant.:Engedjétek hozzám a gyermekeket, mert ilyeneké a mennyek országa.

Április 11.

SZENT SZANISZLÓ PÜSPÖK ÉS VÉRTANÚ

Emléknap

Lengyelországban született Szczepanowski városkában 1030 körül. Párizsban tanult. Pap, majd 1071-ben Lambert, krakkói püspök utóda lett. Mint jó pásztor kormányozta egyházmegyéjét, segítette a szegényeket, évente látogatta papjait. Boleszláv király, akinek bűneit a szemére hányta, megölte 1079. április 11-én. Egy vértanú közös zsolozsmája, vagy Lelkipásztorok közös zsolozsmája.

Könyörgés

Istenünk, Szent Szaniszló püspök a te ügyed védelmében szenvedett vértanúhalált üldözőinek kardjától. Kérünk, adj erőt, hogy hitünkben állhatatosan kitartsunk mindhalálig.

Nagyböjtben, megemlékezésül:

REGGELI DICSÉRET

Ant.:Aki gyűlöli életét ebben a világban, az megmenti azt az örök életre.

ESTI DICSÉRET

Ant.:A mennyországban van a szentek otthona, nyugalmuk pedig az örökkévalóságban.

Április 13.

SZENT I. MÁRTON PÁPA ÉS VÉRTANÚ

Az umbriai Todiban született. Mint a római papság tagját, 649-ben Péter székére választották meg. Már abban az évben zsinatot tartott, amelyen elítélték a monotheléta tévedést. II. Konstans császár 653-ban elfogatta, és Konstantinápolyba vitette. Sokat szenvedett. Végül Kerzoneszoszra száműzték, ahol – görög életrajzának tanúsága szerint – 656. április 13-án halt meg. Egy vértanú közös zsolozsmája, vagy Lelkipásztorok közös zsolozsmája.

Könyörgés

Mindenható Istenünk, te nem engedted, hogy Szent Márton pápát és vértanút megrémítse a fenyegetés, vagy megtörje a szenvedés. Add, kérünk, hogy a lélek legyőzhetetlen állhatatosságával viseljük el a világ zaklatásait.

Nagyböjtben, megemlékezésül:

REGGELI DICSÉRET

Ant.:Aki gyűlöli életét ebben a világban, az megmenti azt az örök életre.

ESTI DICSÉRET

Ant.:A mennyországban van a szentek otthona, nyugalmuk pedig az örökkévalóságban.

Április 16.

SOUBIROUS SZENT MÁRIA BERNADETT SZŰZ

A franciaországi Bolyban született 1844-ben. Szegény molnárcsaládból származott. 1858. február 11. és július 16. között Lourdes-ban, a massabielle-i barlangnál 18 alkalommal jelent meg a szeplőtelen Szűz a tanulatlan gyermeknek. E jelenések, amelyeknek hitelességét az egyházi és világi vizsgálatok, valamint a Lourdes-ban történt csodák megerősítették, ma is emberek millióit vonzzák a Szűzanyához. 1866-ban belépett a nevers-i Szent Gildard-zárda nővérei közé. Élete imádság, betegápolás, testi-lelki szenvedések hosszú sorozata. 1879. április 16-án halt meg. 1925. június 14-én boldoggá, 1933. december 8-án szentté avatták. Szüzek közös zsolozsmája.

Könyörgés

Istenünk, alázatosak kedvelője és megdicsőítője, te Soubirous Szent Mária Bernadettet nagy szeretettel kiválasztottad, és megadtad, hogy a Szűzanya megjelenjen neki, és beszélgessen vele. Közbenjárására add, hogy példáját követve a hit útján járjunk, amelyen az alázatos szívűeket a mennyei boldogság felé vezeted.

Április 21.

SZENT ANZELM

PÜSPÖK ÉS EGYHÁZTANÍTÓ

A piemonti Aostában született 1033-ban. Szent Benedek rendjébe lépett a galliai Le Bee monostorában. Rendtársait a teológiai tudományokra oktatta, s ugyanakkor ő maga a tökéletesség útján haladt előre. Később Angliában tanított, ahol Canterbury püspökévé választottak. Az Egyház szabadságáért küzdve kétszer is száműzték. Sokat és kiválóan írt, misztikus teológiával átitatva. Meghalt 1109. április 21-én. Lelkipásztorok, vagy Egyháztanítók közös zsolozsmája.

Könyörgés

Istenünk, te Szent Anzelm püspöknek megadtad a kegyelmet, hogy kutassa és tanítsa bölcsességed magasztos titkait. Erősítsd lelkünkben a hit kegyelmét, hogy szívbeli örömet találjunk abban, amit hinnünk adtál.

Április 23.

SZENT ADALBERT (BÉLA) PÜSPÖK ÉS VÉRTANÚ

Emléknap

Ugyanezen a napon, április 23-án

AZ ESZTERGOMI FŐEGYHÁZMEGYÉBEN:

SZENT ADALBERT (BÉLA) PÜSPÖK ÉS VÉRTANÚ,

AZ ESZTERGOMI FŐEGYHÁZMEGYE VÉDŐSZENTJE

Főünnep

956-ban született Libicében cseh hercegi családból. Eredeti neve Vojtech, az Adalbert nevet a bérmáláskor kapta. A magdeburgi székesegyházi iskolában tanult. 983-ban Prága városának második püspöke lett. Minden erejével arra törekedett, hogy népét az igazi kereszténységre vezesse. Sok meg nem értéssel találkozott, sőt hazáját is el kellett hagynia, Rómába menekült. Magyarországon is járt vándormisszionáriusként (992-994), Esztergomban ő bérmálta meg első szent királyunkat, Istvánt. A pogány poroszok közt térítve szenvedett vértanúságot 997. április 23-án. 999-ben avatták szentté. Ereklyéit Prágában, Esztergomban és a római Szent Bertalan-templomban őrzik. Esztergomban az első székesegyházat az ő tiszteletére építtette Szent István király 1010-ben. Ahol főünnep: Egy vértanú közös zsolozsmája húsvéti időben, az alábbiak kivételével.

I. ESTI DICSÉRET

HIMNUSZ

Atyja szegény népeknek,

gyöngye fejedelmeknek,

püspököknek tüköre,

küzdőknek drágaköve.

Urad dicsőségéért

három lándzsadöfés ért,

s mise közben lelkedet

visszaadtad Istennek.

Légy segítőm, védelmem

az utolsó percemben,

segíts, hogy elérhessem

hőn imádott Istenem. Ámen.

Magnificat-ant. Üdvöz légy te, vértanú szent, Isten hőse, Szent Adalbert. Pártfogold sok kérésünket, s amit kérünk, te is kérd. Segítsd a jót, űzd a rosszat, béke fényét kiárasszad, s boldog élet örömét. Alleluja.

IMÁDSÁGRA HÍVÁS

Ant. Krisztus Királyt ünnepeljük, kit a vértanúkkal együtt dicsőít Szent Adalbertünk. Alleluja.

REGGELI DICSÉRET

HIMNUSZ

Urunk a halhatatlanság

dicső jelével szentet áld:

Adalbertnek ma adta át

a vértanúk koszorúját.

Szemeknek tiszta könnye hull,

s a szent, mint pálma felvirul;

a könny szemét tisztítva hull,

titok homálya elvonul.

Levált a látás hályoga,

tündöklő fényben lát oda,

hol Isten minden lét oka,

szentek erénye, glória.

Hol minden Istennel tele,

nem oszlik meg színeire,

dicsőülten ki van vele,

mindannak ő a mindene.

Mert egy, ki mindent létre hítt,

és egybegyűjti szentjeit,

egy, ám jutalmuk más megint,

hűségük, érdemük szerint.

Adalbert, kérd Atyánk velünk,

hogy üdvötökben részt vegyünk,

Ádám nyomán mert elveszünk,

örök nyomorba süllyedünk. Ámen.

Ant. 1 Adalbert, népe szívtelen bűnét siratja szüntelen, s jó pásztor nevet érdemel, ki nyájat üdvre vezet el. Alleluja.

Zsoltárok és kantikum az I. hét vasárnapjáról.

Ant. 2 Majd benső hang érinti meg, mintegy a mennyből érkezett jövendölés, amely hirdeti: monostor rendje kell neki. Alleluja.

Ant. 3 Alázatosb mindenkinél, bár szent, de még szentebbül él, s tanulván az erényeket, az üdvösséget szerzi meg. Alleluja.

RÖVID OLVASMÁNY

1 Jn 5, 3-5

Az az Isten iránti szeretet, hogy megtartjuk parancsait. Parancsai nem nehezek. Mert mindenki, aki az Istentől való, legyőzi a világot. És ez a győzelem – győzelem a világ fölött! – a mi hitünk. Ki győzi le a világot, ha nem az, aki hiszi, hogy Jézus az Isten Fia?

RÖVID VÁLASZOS ÉNEK

Örök boldogságot tükröz az arcuk, {*} Alleluja, alleluja.

Örök boldogságot tükröz az arcuk, {*} Alleluja, alleluja.

Öröm és ujjongás jár a nyomukban. {*}

Alleluja, alleluja.

Dicsőség az Atyának, a Fiúnak és a Szentléleknek.

Örök boldogságot tükröz az arcuk, {*} Alleluja, alleluja.

Benedictus-ant. Dicsőség Krisztus Urunknak, ki Szent Adalbert püspököt szenvedésének részesévé tette. Érdemeiért és csodáiért áldjuk az Urat. Alleluja.

FOHÁSZOK

Testvéreim, forduljunk Jézushoz, a vértanúk Királyához, és kérjük:

Szent Adalbert közbenjáró imáját!

Te arra buzdítottad tanítványaidat, hogy ne féljenek azoktól, akik a testet megölik,

adj bátorságot, hogy mindenkor hűséges követőidnek bizonyuljunk!

Szent Adalbert közbenjáró imáját!

Te apostoli buzgóságot adtál Szent Adalbert szívébe,

növeld bennünk a lelkek megmentésének vágyát!

Szent Adalbert közbenjáró imáját!

Te Szent Adalbert által adtad meg a bérmálásban Szent Istvánnak az erősség Lelkét,

erősítsd meg a fiatalokat a keresztény hitben a Szentlélek ajándékozásával!

Szent Adalbert közbenjáró imáját!

Te Szent Adalbert püspököt a hit terjesztésére küldted hazánkba,

add, hogy ez a hit egész nemzetünket átjárja!

Szent Adalbert közbenjáró imáját!

Te megadtad Szent Adalbertnek, hogy irántad való szeretetből a vértanúságot is vállalja,

támassz korunkban is szent papokat és püspököket, akik hűségesek hozzád mindhalálig!

Szent Adalbert közbenjáró imáját!

Könyörgés

Istenünk, te vértanúdat, Szent Adalbert (Béla) püspököt szenvedései jutalmául szentjeid sorába emelted. Add, kérünk, hogy példája nyomán eljuthassunk az örök hazába.

II. ESTI DICSÉRET

HIMNUSZ

Örömmel ujjong most az ég,

a föld is zengi énekét.

Adalbert püspök életét

dicséri szívből mind a nép.

Ti, nagyok, legyőz titeket,

kik földnek, testnek éltetek,

hogy ti is szent erényeket

szolgálván Úré legyetek.

Ő mennybe lépdel szabadon,

soha nem ismert utakon,

s így leszen élő oltalom,

a bűnösöknek irgalom.

Hogy vétkeink megszűnjenek,

üdv, épség visszatérjenek,

s szentek közt nyervén jó helyet,

mint próféta, hirdesse meg:

Midőn majd Krisztus megjelen,

s világot veri félelem,

el ne vettessünk hirtelen,

s hozzá tartozzunk szüntelen.

Dicsérjük, áldjuk az Atyát,

és vele egyszülött Fiát

s a Szentlelket, vigaszt ki ád,

mennyben örök időkön át. Ámen.

Ant. 1 Szolgálván Egek Asszonyát, házát s királyi bíborát, a vértanúság titkait tanulja, s menny jutalmait. Alleluja.

Zsoltárok és kantikum az Egy vértanú közös zsolozsmájából.

Ant. 2 Krisztus kegyelmét osztja szét, hogy megtérjen az ősi nép, s örül, ha üldözik ezért, zengi a hála énekét. Alleluja.

Ant. 3 Gonosz népség és vezére hét sebekkel veri át, mígnem folyni kezd a vére, s elborítja oldalát; a vértanú ellensége üdvéért imádkozik, amint Jézus cselekedte, s lelke békén távozik. Alleluja.

RÖVID OLVASMÁNY

Jel 7, 14-17

Ezek a nagy szorongatásból jöttek, ruhájukat fehérre mosták a Bárány vérében. Ezért állnak Isten trónja előtt, s éjjel-nappal szolgálnak neki a templomban. A trónon ülő oltalmat nyújt nekik. Nem éheznek és nem szomjaznak többé, a nap nem égeti őket, sem másfajta hőség, mert a Bárány, aki a trón közepén áll, legelteti és élő vizek forrásához tereli őket, az Isten pedig letöröl a szemükről minden könnyet.

RÖVID VÁLASZOS ÉNEK

Nagyböjtben:

Az igazak tündökölnek az Úr színe előtt, {*} Az igazak.

És örvendeznek a tiszta szívűek. {*} Dicsőség az Atyának. Az igazak.

Húsvéti időben:

Az igazak tündökölnek az Úr színe előtt, {*} Alleluja, alleluja.

Az igazak tündökölnek az Úr színe előtt, {*} Alleluja, alleluja.

És örvendeznek a tiszta szívűek. {*}

Alleluja, alleluja.

Dicsőség az Atyának, a Fiúnak és a Szentléleknek.

Az igazak tündökölnek az Úr színe előtt, {*} Alleluja, alleluja.

Magnificat-ant. Ó, paradicsom hervadhatatlan rózsája, Szent Adalbert, dicsőséges vértanú, aki győzelmesen, véredet ontva kiérdemelted a vértanúság koronáját, közbenjárásoddal segíts minket, akik alázattal ünnepedet üljük, hogy minden javak kútfője, Isten saját boldog életének részeseivé tegyen minket. Alleluja.

FOHÁSZOK

Könyörögjünk a mennyei Atyához, akitől minden közösség származik az égben és a földön, és mondjuk:

A hit által Krisztus lakjék szívünkben!

A gyermek Adalbertet szülei neked ajánlották fel,

fogadd szívesen ma is a szülőknek gyermekeikért mondott imáit!

A hit által Krisztus lakjék szívünkben!

A bérmálás szentségében apostoli lelkületet adtál Adalbertnek,

újítsd meg Lelkedet bennünk is, hogy Isten fiainak bizonyuljunk!

A hit által Krisztus lakjék szívünkben!

Te kiválasztottad Adalbertet a papi szolgálatra,

segíts, hogy életünkkel és szavainkkal mi is hirdessük a megváltás örömhírét!

A hit által Krisztus lakjék szívünkben!

Te Szent Adalbert térítő munkájával Egyházadba hívtad a cseh, a magyar, a lengyel és a porosz népet,

add, hogy az Egyház minden népet egybegyűjtsön országodba!

A hit által Krisztus lakjék szívünkben!

Szent Adalbert vértanúhalálát kedves áldozatként fogadtad,

engedd, hogy életünk és halálunk is tanúságtétel legyen az örök élet mellett!

A hit által Krisztus lakjék szívünkben!

NAPKÖZI IMAÓRA

Ahol főünnep, Kiegészítő zsoltárok, különben zsoltárok a köznapról.

ZSOLTÁROZÁS

Ant. 1 Fején a püspöki süveg, szolgálva hordoz terheket. Elöl jár, élő kegyelem, tanít, példát ad szüntelen. Alleluja.

Ant. 2 Szent Adalbert csodás fénye fölragyog a magas égre, ily püspök már életében vértanú lesz a hitében. Alleluja.

Ant. 3 Lett gyermekként felajánlás, püspökként áldozattevő, vértanúként áldozat. Alleluja.

Délelőtt

RÖVID OLVASMÁNY

Jel 2, 10-11

Ne félj a rád váró szenvedésektől! A sátán néhányotokat fogságba vet, hogy próbára tegyen benneteket. Megpróbáltatásotok tíz napig tart. Légy hű mindhalálig, és életet adok neked győzelmi koszorúul.

A dicsőség ruháját adta reá az Úr, alleluja.

És színarany koronát tett a fejére, alleluja.

Délben

RÖVID OLVASMÁNY

Jel 3, 21

A győztest magam mellé ültetem a trónra, ahogy én is győztem, és együtt ülök Atyámmal a trónon.

Istenben remélek, nem félek, alleluja.

Halandó mit árthat nekem, alleluja.

Délután

RÖVID OLVASMÁNY

Jel 19, 7. 9

Örvendezzünk, ujjongjunk és dicsőítsük Istent, mert elérkezett a Bárány menyegzőjének napja. Boldogok, akik hivatalosak a Bárány menyegzői lakomájára!

Örömujjongás közt jönnek, jönnek vissza, alleluja.

Mert mindegyik hozza már a kévét, alleluja.

Április 24.

SZENT GYÖRGY VÉRTANÚ

Már a IV. században tisztelték a palesztinai Dioszpoliszban, ahol a tiszteletére templom is épült. Tisztelete Keleten és Nyugaton gyorsan elterjedt. Egy vértanú közös zsolozsmája húsvéti időben.

Könyörgés

Istenünk, magasztaljuk isteni hatalmadat, amely erőt adott Szent Györgynek, hogy kövesse a szenvedő Krisztust. Gyöngeségünkben legyen számunkra erőforrás az ő példája.

Ugyanazon a napon, április 24-én

SIGMARINGENI SZENT FIDÉL ÁLDOZÓPAP ÉS VÉRTANÚ

A németországi Sigmaringenben született 1578-ban. Kapucinus lett, kemény életet élt virrasztásban és imádságban. Fáradhatatlan volt az igehirdetésben. A Hitterjesztés kongregációjának parancsára Raetiába ment, hogy az igaz tanítást megerősítse. A kálvinisták halálra keresték, a svájci Seewisben szenvedett vértanúságot 1622. április 24-én. Egy vértanú közös zsolozsmája húsvéti időben, vagy Lelkipásztorok közös zsolozsmája.

Könyörgés

Istenünk, te Sigmaringeni Szent Fidél áldozópap lelkében lángra lobbantottad szereteted tüzét, és hitterjesztő munkája közben megjutalmaztad a vértanúság dicsőségével. Közbenjárására add, hogy a szeretet biztos alapján álljunk, és vele együtt megtapasztaljuk Krisztus feltámadásának erejét.

Április 25.

SZENT MÁRK EVANGÉLISTA

Ünnep

Barnabás unokatestvére. Pál apostolt elkísérte első útján, és követte Rómába is. Péter tanítványa volt, akinek tanítását evangéliumában tolmácsolta. Neki tulajdonítják az alexandriai egyház megalapítását. Apostolok közös zsolozsmája húsvéti időben, a következők kivételével:

IMÁDSÁGRA HÍVÁS

Ant. Urunkat, aki az evangéliumban szól hozzánk, jöjjetek, imádjuk. Alleluja.

REGGELI DICSÉRET

HIMNUSZ

Szent Márk, ma hozzád, ünnepedre jöttünk,

hálaadással hogy megemlékezzünk,

mily nagyot tettél javára a népnek,

Krisztus ügyének.

Édesanyádnak nyomába te léptél,

tisztelve Pétert, követője lettél,

ajkáról Krisztus tanítását vetted,

vésve szívedbe.

Mennyei Lélek vezette a tollad,

isteni Mester csodáit leírtad,

és az igéket, melyekkel ő oktat,

míg a világ tart.

Szent Pál is kedvelt, munkában követted,

szíve buzgalmát példaképül vetted,

Jézusért tűrtél sokat, és nevéért

véredet adtad.

Jézus, imádás, hála legyen néked,

hogy mi is hittel megvallhatunk téged,

hogy minket táplálsz, s egykor majd láthatjuk

arcod örökre. Ámen.

Ant. 1 A régiek bölcsességét kutatták a szent evangélisták, és szavaikat a próféták jövendölései hitelesítették, alleluja.

Zsoltárok és kantikum az I. hét vasárnapjáról.

Ant. 2 Isten az igazságban való hitre az evangélium által hívott meg minket, hogy részünk legyen Urunk, Jézus Krisztus dicsőségében, alleluja.

Ant. 3 Bölcsességüket sokan magasztalják, s az nem is múlik el az idők végéig, alleluja.

RÖVID OLVASMÁNY

1 Kor 15, 1-2a. 3-4

Figyelmetekbe ajánlom, testvérek, az evangéliumot, amelyet hirdettem nektek. Elfogadtátok, és szilárdan kitartottatok benne. Általa elnyeritek az üdvösséget. Elsősorban azt hagytam rátok, amit magam is kaptam: Krisztus meghalt bűneinkért, az Írás szerint, eltemették, és harmadnap feltámadt, ismét az Írás szerint.

RÖVID VÁLASZOS ÉNEK

Elbeszélték Isten dicsőséges hatalmát, {*} Alleluja, alleluja.

Elbeszélték Isten dicsőséges hatalmát, {*} Alleluja, alleluja.

És a csodákat, melyeket végbevitt. {*}

Alleluja, alleluja.

Dicsőség az Atyának, a Fiúnak és a Szentléleknek.

Elbeszélték Isten dicsőséges hatalmát, {*} Alleluja, alleluja.

Benedictus-ant. Jézus Krisztus szeretete küldte a hívő népekhez a szent tanítókat és evangélistákat a hit szolgálatára, alleluja.

FOHÁSZOK

Mondjunk méltó dicséretet Üdvözítőnknek, aki legyőzte a halált, evangéliumával felragyogtatta előttünk az életet és a halhatatlanságot! Kérjük őt alázattal:

Erősítsd meg Egyházadat hitben és szeretetben!

Te, aki Egyházadat szent és kiváló elöljárókkal megörvendeztetted,

adj mindig bölcs vezetőket keresztény néped örömére!

Erősítsd meg Egyházadat hitben és szeretetben!

Te megbocsátottad néped bűneit, amikor a szent életű lelkipásztorok Mózes módjára hozzád fohászkodtak,

közbenjárásukra tisztítsd és szenteld meg mindig Egyházadat!

Erősítsd meg Egyházadat hitben és szeretetben!

Szentjeidet testvéreik körében felavattad szolgálatodra, és rájuk árasztottad Lelkedet,

töltsd el a Szentlélekkel néped minden vezetőjét!

Erősítsd meg Egyházadat hitben és szeretetben!

A szent lelkipásztoroknak te magad lettél jutalma,

add, hogy akikért véredet hullattad, el ne veszítsenek téged!

Erősítsd meg Egyházadat hitben és szeretetben!

Te, aki Egyházad pásztorai által részesíted híveidet az örök életben,

üdvözítsd az elhunytakat, akikért életedet adtad, hogy senki el ne ragadhassa őket kezedből!

Erősítsd meg Egyházadat hitben és szeretetben!

Könyörgés

Istenünk, te Szent Márk evangélistát kiválasztottad az evangélium hirdetésének fönséges hivatására. Kérünk, nevelj minket tanításával, hogy hűségesen kövessük Krisztus példáját.

NAPKÖZI IMAÓRA Délelőtt

RÖVID OLVASMÁNY

Róm 1, 16-17

Nem szégyellem az evangéliumot, hiszen Isten üdvösséget hozó ereje minden hívőnek: először is a zsidónak, azután a pogánynak. Isten igazsága nyilvánul meg benne, amelyet a hívő a hittel nyer el, ahogy írva van: Az igaz a hitből él.

Minden földre elhat szózatuk, alleluja.

A földkerekség végéig eljut igéjük, alleluja.

Délben

RÖVID OLVASMÁNY

1 Tessz 2, 2b-4

Bízva Istenünkben vállalni mertük, hogy hirdetjük nektek az Isten evangéliumát, a sok nehézség ellenére is. Igehirdetésünk nem megtévesztésből, hamis szándékból vagy álnokságból fakad, hanem úgy beszélünk, mint akiket Isten alkalmasnak ítélt az evangélium hirdetésére. Nem is az embereknek igyekszünk tetszeni, hanem az Istennek.

Megőrizték Isten végzéseit, alleluja.

És minden parancsát, alleluja.

Délután

RÖVID OLVASMÁNY

2 Tim 1, 8b-9

Vállald az evangéliumért a szenvedéseket velem együtt, bízva az Isten erejében, aki megváltott, és a szent hivatásra meghívott minket, nem tetteink alapján, hanem saját elhatározásából és kegyelméből, amelyet Krisztus Jézusban ajándékozott nekünk.

Örüljetek és ujjongjatok, alleluja.

Mert nevetek föl van írva a mennyben, alleluja.

ESTI DICSÉRET

HIMNUSZ Szent Márk, ma hozzád.

Ant. 1 Az evangélium szolgája lettem Isten kegyelmi adományából, alleluja.

Zsoltárok és kantikum az Apostolok közös zsolozsmájából.

Ant. 2 Mindezt az evangéliumért teszem, hogy nekem is részem legyen benne, alleluja.

Ant. 3 Nekem jutott osztályrészül a kegyelem, hogy Krisztus felfoghatatlan gazdagságát hirdessem a pogányoknak, alleluja.

RÖVID OLVASMÁNY

Kol 1, 3-6

Hálát adunk Istennek, Urunk, Jézus Krisztus Atyjának, valahányszor értetek imádkozunk. Hallottunk ugyanis Krisztus Jézusba vetett hitetekről és arról a szeretetről, amelyet minden szent iránt tanúsíttok annak reményében, ami készen vár rátok a mennyben. Erről az evangélium igaz tanításában hallottatok, amely hozzátok is eljutott, s amint az egész világon gyümölcsözik és gyarapszik, úgy nálatok is.

RÖVID VÁLASZOS ÉNEK

Hirdessétek a nemzetek között az Úr dicsőségét, {*} Alleluja, alleluja.

Hirdessétek a nemzetek között az Úr dicsőségét, {*} Alleluja, alleluja.

És csodatetteit minden nép között! {*}

Alleluja, alleluja.

Dicsőség az Atyának, a Fiúnak és a Szentléleknek.

Hirdessétek a nemzetek között az Úr dicsőségét, {*} Alleluja, alleluja.

Magnificat-ant. Az Úr szava örökre megmarad: Ez az a tanítás, amelyet hirdettek nektek, alleluja.

FOHÁSZOK

Istenünk, a világosság Atyja, Fia evangéliuma által meghívott minket az igaz hitre. Könyörögve kérjük őt szent népéért:

Emlékezzél meg, Urunk, Egyházadról!

Atyánk, te visszahívtad a halálból Fiadat, nyájad nagy Pásztorát,

engedd, hogy az ő tanúi legyünk a föld végső határáig!

Emlékezzél meg, Urunk, Egyházadról!

Te elküldted Fiadat erre a világra, hogy hirdesse az evangéliumot a szegényeknek,

engedd, hogy mi is hirdessük azt minden teremtménynek!

Emlékezzél meg, Urunk, Egyházadról!

Te elküldted Fiadat, hogy elvesse igéje magvát,

add, hogy akik fáradoznak az ige vetésében, egykor örömmel arassanak!

Emlékezzél meg, Urunk, Egyházadról!

Te elküldted Fiadat, hogy vére által engesztelje ki veled a világot,

add, hogy a kiengesztelésben mindannyian együttműködjünk vele!

Emlékezzél meg, Urunk, Egyházadról!

Te Fiadat a mennyben jobbodra ültetted,

bocsásd be a megholtakat a boldogság országába!

Emlékezzél meg, Urunk, Egyházadról!

Április 28.

CHANEL SZENT PÉTER ÁLDOZÓPAP ÉS VÉRTANÚ

A franciaországi Cuet városkában született 1803-ban. Papi szolgálatba lépett, néhány éven keresztül lelkipásztori munkát végzett. Mária Társaságába belépve, Óceániába indult az evangéliumot hirdetni. Bár sok nehézséggel küszködött, néhány bennszülöttet mégis a hitre térített. Ezért Futuna szigetén orgyilkosok a hit iránti gyűlöletből megölték 1841. április 28-án.

Egy vértanú közös zsolozsmája húsvéti időben.

Könyörgés

Istenünk, te Chanel Szent Péternek megadtad a vértanúság dicsőségét, hogy a hit terjedjen és Egyházad növekedjék. A húsvéti öröm napjaiban add úgy ünnepelnünk Krisztus halálát és feltámadását, hogy ennek az új életnek tanúi lehessünk.

Ugyanezen a napon, április 28-án

MONTFORTI GRIGNION SZENT LAJOS MÁRIA ÁLDOZÓPAP

Grignion Lajos a bretagne-i Montfortban (ma Monfort-sur-Meu, Franciaország) született 1673. január 31-én. Bérmálásakor kapta a Mária nevet. Párizsban szentelték pappá. Miután XI. Kelemen pápa apostoli misszionáriusnak nevezte ki, Franciaország nyugati vidékén az örök Bölcsesség misztériumát, a megtestesült és keresztre feszített Krisztust hirdette. Tanította, hogy az életszentség útja Mária által vezet Jézushoz. Apostoli munkájához papokat, testvéreket és – Boldog Trichet Mária Ludovika vezetésével – nővéreket vett maga mellé. 1716. április 28-án hunyt el Saint-Laurent-sur-Sèvre-ben. Sok írást hagyott hátra, melyek különösen máriás lelkiséggel foglalkoznak.

Lelkipásztorok közös zsolozsmája.

Könyörgés

Istenünk, te Montforti Grignion Szent Lajos Mária áldozópap lépteit a Boldogságos Szűz oltalma alatt az üdvösségnek és Krisztus szeretetének útjára vezetted. Add, hogy az ő példája nyomán és szereteted szent titkairól elmélkedve Egyházad fáradhatatlan építői legyünk.

Április 29.

SIENAI SZENT KATALIN SZŰZ ÉS EGYHÁZTANÍTÓ

Emléknap

Sienában született 1347-ben. Már kisleányként a tökéletesebbre törekedett, és 15 éves korában belépett Szent Domonkos harmadik rendjébe. Az Isten és a felebarát iránti szeretettől égve, a városok közötti békét és egyetértést megerősítette, a pápa jogait és szabadságát védelmezte, és a vallásos élet megújulását mozdította elő. Bölcs tanítással és lelkiséggel teli műveit tollba mondta. Meghalt 1380. április 29-én, Rómában. VI. Pál pápa 1970. október 4-én egyháztanítói címmel díszítette fel.

Szüzek közös zsolozsmája, a következők kivételével:

REGGELI DICSÉRET

HIMNUSZ

Szent Katalin, kit fény övez,

Egyházunk éke, tégedet

szívből köszöntünk, éneket

zengünk s idézzük érdemed.

Hős erényekben gazdagon

híressé lettél te nagyon,

szerényen, példamutatón

kereszttel járva utadon.

Üdvöz légy, béke hírnöke,

csillagnak lát a nép szeme;

tedd, hogy e század szelleme

hit legyen, ne vadság heve!

A Lélek, Örök Felelet,

ő ihleti a nyelvedet,

s a Bölcsesség, amely vezet

minden harcodban győz veled.

Jézus jegyese, kérlelünk,

imáddal esdd ki, kérd nekünk:

Vele egészen egy legyünk,

míg majd honába érkezünk.

Atyánk, nagy Isten, szent Urunk,

Szűztől született Jézusunk

s Szentlélek: együtt hódolunk,

időtlenül magasztalunk! Ámen.

Benedictus-ant. Szent Katalin szűz szüntelen az Úrhoz kiáltott, hogy adja vissza Egyháza békéjét, alleluja.

Könyörgés

Istenünk, te Sienai Szent Katalin szívében fellobbantottad az istenszeretet tüzét, hogy szemlélje Krisztus Urunk szenvedését, és Egyházad szolgálatára szentelje életét. Közbenjárására add, hogy akik részesedünk Krisztus szenvedésében, mindörökre ujjongjunk dicsősége kinyilvánulásakor.

ESTI DICSÉRET

HIMNUSZ Szent Katalin.

Magnificat-ant. Katalin mindig és mindenütt Istent kereste, meg is találta, és együtt élt vele a szív boldogságában és a szeretet egységében, alleluja.

NAPKÖZI IMAÓRA

Április 30.

SZENT V. PIUSZ PÁPA

Az itáliai Alessandria közelében született 1504-ben. Domonkos szerzetes lett, teológiát tanított. Püspök és bíboros, majd 1566-ban Péter székére emelték. Az Egyház megújulását, amelyet a trienti zsinat megkezdett, előmozdította, a hit terjesztését elősegítette, és megújította az istentiszteletet. Meghalt 1572. május 1-én. Lelkipásztorok közös zsolozsmája.

Könyörgés

Gondviselő Istenünk, te Szent V. Piusz pápát rendelted Egyházad élére, hogy védelmezze a hitet, és emelje az istentisztelet méltóságát. Közbenjárására add, hogy élő hittel és tevékeny szeretettel vegyünk részt szent titkaid ünneplésében.