I. HÉT HÉTFŐ

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Lépjünk az Úr színe elé háladallal!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Atyának fénye, fénysugár,

napból sugárzó napvilág,

fény fénye, nappal napja vagy:

forrás, hol minden fény fakad.

Igaz Nap, örök fényedet

ragyogtasd tündökölve ránk,

derítsd érzékeink fölé

a Lélek tiszta sugarát.

Most esdve kérjük jó Atyánk,

az örök dicsőség Urát,

kegyelmek és erő Urát:

tisztítsa szennyes bűneink.

Öntsön szívünkbe tetterőt,

„a Gonosz fogát verje ki!”

Emeljen fel, ha elbukunk,

legyen kegyelme támaszunk.

Vezesse elménk, ő legyen

a tiszta test vezére már,

a hit lobogjon mint a láng,

ne mérgezhesse csalfaság.

Úr Krisztus legyen ételünk,

és italunk a hit legyen:

igyuk magunkba boldogan

a Lélek józan mámorát.

Örömben teljék így a nap:

szemérmünk, mint a pirkadat,

a hit, mint déli napsugár, –

s ne érje lelkünk éjhomály!

Már száll a hajnal sebesen.

Már teljességgel megjelen:

Atyjában teljes egy Fia,

Igében Atyja teljesen. Ámen.

ZSOLTÁROZÁS

1. ant. Uram, tehozzád könyörgök, hangomat már kora reggel hallod.
Húsvéti időben:Örvendezzenek benned mind, akik nevedet szeretik, alleluja.
2. ant. Dicső nevedet magasztaljuk, Istenünk.
Húsvéti időben:Tied, Uram a királyság, és minden fejedelem fölött te állsz, alleluja.
3. ant. Imádjátok az Urat szent ünnepi díszben!
Húsvéti időben: Királyi trónján örökké ülni fog az Úr, alleluja.

RÖVID OLVASMÁNY

{r}2 Tessz 3, 10b-13{/r}

Aki nem akar dolgozni, ne is egyék. Most mégis azt halljuk, hogy némelyek rendetlenül élnek, semmit sem dolgoznak, hanem haszontalanságra fecsérlik idejüket. Az ilyeneknek megparancsoljuk, figyelmeztetjük őket Urunkban, Jézus Krisztusban, hogy békésen dolgozva a maguk kenyerét egyék. Ti pedig, testvérek, ne fáradjatok bele a jótettekbe.

RÖVID VÁLASZOS ÉNEK

Áldott az Úr, {*} Örökkön-örökké.

Áldott az Úr, {*} Örökkön-örökké.

Aki egyedül művel csodákat. {*}

Örökkön-örökké.

Dicsőség az Atyának, a Fiúnak és a Szentléleknek.

Áldott az Úr, {*} Örökkön-örökké.

Benedictus-ant. Áldott az Úr, a mi Istenünk!

FOHÁSZOK

Magasztaljuk Krisztus Urunkat, aki kegyelemmel és Szentlélekkel teljes. Kérjük bizalommal:

Urunk, add nekünk Szentlelkedet!

Add, hogy a napot szépen, békességben és bűn nélkül töltsük,

hogy este majd örvendezve és tiszta szívvel dicsérhessünk téged!

Urunk, add nekünk Szentlelkedet!

Ragyogjon jóságod ma fölöttünk,

és kezünk munkáját kísérje áldásod!

Urunk, add nekünk Szentlelkedet!

Jóságos tekinteted őrködjék békességünk fölött,

és erős kezeddel oltalmazz meg minket!

Urunk, add nekünk Szentlelkedet!

Tekints jóságosan mindazokra, akik bizalommal kérik imáinkat,

töltsd el őket minden testi és lelki áldással!

Urunk, add nekünk Szentlelkedet!

Miatyánk.

Könyörgés

Kérünk, Istenünk, cselekedeteinket előzd meg sugallatoddal, és kísérd segítségeddel, hogy minden munkánkat mindig veled kezdjük, és amit elkezdtünk, segítségeddel be is fejezzük.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

1. ant. Az Úr törvénye megvidámítja a szívet, és fényt gyújt a szemnek.
2. ant. Fölkel az Úr, és igazságban ítéli a népeket.
3. ant. Isten hatalmas és igaz Bíró, megmenti ő a tiszta szívűt.

DÉLELŐTT

RÖVID OLVASMÁNY

{r}Róm 13, 8. 10{/r}

Ne tartozzatok senkinek semmivel, csak a kölcsönös szeretettel, mert aki embertársát szereti, a többi törvényt is megtartja. A szeretet nem tesz rosszat az embertársnak. A törvény tökéletes teljesítése tehát a szeretet.

Segítségem te vagy, el ne taszíts,

Ne hagyj magamra, megmentő Istenem!

Könyörgés

Istenünk, jóságos Atyánk, te az embereknek úgy adtad a munkát, hogy állandó együttműködéssel előbbre jussanak. Add, kérünk, hogy minden munkánk végzésében irántad gyermeki lélekkel, másokkal pedig testvéri szeretettel élhessünk. Krisztus, a mi Urunk által.

DÉLBEN

RÖVID OLVASMÁNY

{r}Jak 1, 19-20. 26{/r}

Legyen minden ember készen a hallgatásra, de késedelmes a szólásra, késedelmes a haragra. Mert haragjában az ember nem azt teszi, ami az Isten előtt igazságos. Ha valaki vallásosnak tartja magát, nyelvét azonban nem fékezi, hanem áltatja magát, annak vallásossága mit sem ér.

Áldom az Urat minden időben,

Dicséretét szüntelenül zengi ajkam.

Könyörgés

Istenünk, te vagy az aratás Ura és szőlőskerted őrzője, te osztod be köteles szolgálatunkat, és te adod meg igazságod szerint jutalmunkat, ahogy megérdemeljük. Engedd úgy hordoznunk a nap terhét, hogy mindenkor panasz nélkül fogadjuk végzéseidet. Krisztus, a mi Urunk által.

DÉLUTÁN

RÖVID OLVASMÁNY

{r}1 Pét 1, 17-19{/r}

Éljetek istenfélelemben zarándoklásotok idején. Hisz tudjátok, hogy nem veszendő ezüstön vagy aranyon szabadultatok ki, hanem Krisztusnak, a hibátlan és egészen tiszta Báránynak a drága vére árán.

Szabadíts meg, és könyörülj rajtam, Uram,

S a gyülekezetben áldom nevedet.

Könyörgés

Istenünk, te minket abban az órában hívsz, amikor az apostolok imára mentek fel a templomba. Add, hogy Jézus nevében őszinte lélekkel hozzád intézett imádságunk megszerezze tőle az üdvösséget mindazoknak, akik segítségül hívják az ő nevét. Aki él és uralkodik mindörökkön-örökké.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Ég Alkotója, Végtelen:

szétválasztván a vizeket,

határt szabtál, válaszfalul

az égboltot jelölve meg.

Az ég s a föld folyóinak

te adtál állandó helyet,

hogy hűsítsék a nap hevét

s megóvják így a föld színét.

Most, jó Urunk, áraszd fölénk

örök kegyelmed özönét:

új bűnbe lelkünk ne vigye

a régi rontás ereje.

A hit találjon tiszta fényt,

világosságát hintse szét,

hívságot űzzön messzire

s a hazugság ne rontsa le.

Add meg, kegyelmes jó Atya,

Atyának egyszülött Fia,

és Szentlélek, Vigasztalónk:

egyetlen Úr, örök Király. Ámen.

ZSOLTÁROZÁS

1. ant. Az Úr szeme rátekint a szegényre.
Húsvéti időben: Bízzatok, mert legyőztem a világot, alleluja.
2. ant. Boldogok a tiszta szívűek, mert meglátják az Istent.
Húsvéti időben:Az Igaz a te hajlékodban lakhat, szent hegyeden pihenhet, alleluja.
3. ant. Fiában választott ki minket Isten, hogy gyermekei legyünk.
Húsvéti időben:Ha majd fölemelnek a földről, mindenkit magamhoz vonzok, alleluja.

RÖVID OLVASMÁNY

{r}Kol 1, 9b-11{/r}

Ismerjétek meg teljesen Isten akaratát nagy bölcsességgel és lelki megértéssel. Így majd az Úrhoz méltón éltek, egészen az ő tetszése szerint, minden jótettben gyümölcsöt hoztok, és az Isten ismeretében gyarapodtok. Dicsőséges hatalmában szilárdítson meg titeket nagy erővel, hogy mindvégig kitartsatok, és állhatatosak legyetek.

RÖVID VÁLASZOS ÉNEK

Gyógyíts meg engem, {*} Mert vétkeztem ellened.

Gyógyíts meg engem, {*} Mert vétkeztem ellened.

Így szóltam: Uram, könyörülj rajtam! {*}

Mert vétkeztem ellened.

Dicsőség az Atyának, a Fiúnak és a Szentléleknek.

Gyógyíts meg engem, {*} Mert vétkeztem ellened.

Magnificat-ant. Magasztalja az én lelkem az Urat, mivel tekintetre méltatta alázatosságomat.

FOHÁSZOK

Isten örök szövetséget kötött népével, és nem szűnik meg jót tenni vele. Adjunk ezért hálát neki, és bizakodó lélekkel terjesszük eléje imádságos kérésünket:

Tégy jót, Urunk, népeddel!

Szabadítsd meg, Uram, néped,

áldd meg a te örökséged!

Tégy jót, Urunk, népeddel!

Gyűjtsd egybe azokat, akiket a keresztény névvel ékesítettél fel,

hogy higgyen a világ Krisztusban, akit küldtél!

Tégy jót, Urunk, népeddel!

Add kegyelmedet jó barátainknak és ismerőseinknek,

ők is sugározzák Krisztus fényét!

Tégy jót, Urunk, népeddel!

Mutasd meg szereteted a haldoklóknak,

add, hogy meglássák az üdvösséget!

Tégy jót, Urunk, népeddel!

Légy irgalmas meghalt testvéreinkhez,

fogadd be őket a Krisztusban elhunytak közé!

Tégy jót, Urunk, népeddel!

Könyörgés

Istenünk, hirdesse nagyságodat hitvallásunk, amellyel elismerjük, hogy szolgáid vagyunk. Te üdvösségünkért tekintetre méltattad Szűz Mária alázatosságát; kérünk, bennünket is emelj fel magadhoz, és vezess a megváltás teljességére.

Az imaóra befejezése az Általános részben.