III. HÉT HÉTFŐ

REGGELI DICSÉRET

ZSOLTÁROZÁS

Ant. 1 Boldogok, akik házadban laknak, Uram.
Húsvéti időben: Szívem és testem áhítozik az élő Isten után, alleluja.
Ant. 2 Rajta, menjünk fel az Úr hegyére!
Húsvéti időben: Az Úr háza a magasságban van, és hozzá özönlenek mind a nemzetek, alleluja.
Ant. 3 Énekeljetek az Úrnak, áldjátok nevét!
Húsvéti időben: Mondjátok a nemzeteknek: az Úr uralkodik, alleluja.

RÖVID OLVASMÁNY

{r}Jak 2, 12-13{/r}

Úgy beszéljetek, és úgy cselekedjetek, mint akik fölött majd a szabadság törvénye szerint ítélkeznek. Mert az ítélet irgalmatlanul lesújt arra, aki nem irgalmas. Ám az irgalom győzelmet arat az ítélet fölött.

FOHÁSZOK

Isten a világba helyezte az embert, hogy az ő dicsőségére végezze munkáját. Könyörögve kérjük:

Add, Urunk, hogy dicsőségedet szolgáljuk!

Istenünk, világmindenség Teremtője, áldunk téged,

mert nekünk adtad a világ javait, és mindeddig megőrizted életünket.

Add, Urunk, hogy dicsőségedet szolgáljuk!

Tekints ránk, akik mindennapi munkánkat vállaljuk,

és alakíts tetszésed szerint, amikor elfogadsz minket munkatársaidnak!

Add, Urunk, hogy dicsőségedet szolgáljuk!

Tedd mai munkánkat gyümölcsözővé testvéreink javára,

hadd építsünk velük és számukra olyan földi közösséget, amelyben te is kedvedet találod!

Add, Urunk, hogy dicsőségedet szolgáljuk!

Légy velünk és mindazokkal, akikkel találkozunk,

ajándékozz meg minket örömöddel és békéddel!

Add, Urunk, hogy dicsőségedet szolgáljuk!

Mi Atyánk…

Könyörgés

Irányítsd és szenteld meg, vezesd és kormányozd, Urunk, Istenünk, ég és föld Királya, a mai napon szívünket és testünket, érzékeinket, szavainkat és tetteinket törvényeid és parancsaid teljesítésének útján, hogy segítségeddel épek és szabadok maradjunk most és mindörökre.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Parancsaidat keresem, Uram, mert azok által éltetsz engem.
Ant. 2 Uram, te vagy az én reménységem ifjúkorom óta.
Ant. 3 Ha öregkorra jutok, ne hagyj magamra, Istenem.

DÉLELŐTT

RÖVID OLVASMÁNY

{r}2 Kor 13, 11{/r}

Testvérek, örüljetek, tökéletesedjetek, buzdítsátok egymást, éljetek egyetértésben és békében! Akkor veletek lesz a szeretet és a béke Istene.

Az Úr szeme az igazakra tekint,

És füle meghallja kiáltásukat.

DÉLBEN

RÖVID OLVASMÁNY

{r}Róm 6, 22{/r}

Most felszabadultatok a bűn alól, és Isten szolgái lettetek. Gyümölcsötök a megszentelődés, célotok az örök élet.

Életet öntesz, ugye, ismét belénk,

Hogy néped benned megvigasztalódjék?

DÉLUTÁN

RÖVID OLVASMÁNY

{r}Kol 1, 21-22{/r}

Nektek, akik azelőtt távol jártatok, és ellenséges érzületűek voltatok gonosz tetteitek következtében, most megszerezte Isten a kiengesztelődést Krisztus testében a halál árán, hogy szentté, szeplőtelenné és feddhetetlenné tegyen benneteket színe előtt.

Zsoltárt zengjetek az Úrnak, ti, az ő szentjei,

Áldjátok szent emlékezetét.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

ZSOLTÁROZÁS

Ant. 1 Szemünk mindig Istenre tekint, amíg csak meg nem könyörül rajtunk.
Húsvéti időben: Az Úr lesz örökké tartó világosságod, Istened lesz a fényességed, alleluja.
Ant. 2 Az Úr a mi segítségünk, aki az eget és a földet alkotta.
Húsvéti időben: A vadászháló szétszakadt, és mi megmenekültünk, alleluja.
Ant. 3 Fiában választott ki minket Isten, hogy gyermekei legyünk.
Húsvéti időben: Ha majd fölemelnek a földről, mindenkit magamhoz vonzok, alleluja.

RÖVID OLVASMÁNY

{r}Jak 4, 11-12{/r}

Ne rágalmazzátok egymást, testvérek. Aki testvérét megrágalmazza vagy ítélkezik testvére fölött, az a törvény fölött ítélkezik. Ha a törvény fölött ítélkezel, a törvénynek ahelyett, hogy megtartanád, a bírája vagy. Egy a törvényhozó és a bíró, aki megmenthet vagy tönkretehet. Ki vagy, hogy ítélkezel embertársad fölött?

FOHÁSZOK

Krisztus minden embert el akar vezetni az üdvösségre. Kérjük őt őszinte lélekkel:

Vond magadhoz, Urunk, a mindenséget!

Áldott vagy, Urunk, mert a bűn rabságából drága véreddel megváltottál minket;

add meg nekünk az Isten fiainak dicsőséges szabadságát!

Vond magadhoz, Urunk, a mindenséget!

Add kegyelmedet N. főpásztorunknak és Egyházad minden püspökének,

hogy a lélek örömében, buzgó szívvel szolgáltassák ki szentségeidet!

Vond magadhoz, Urunk, a mindenséget!

Add meg mindazoknak, akik keresik az igazságot, hogy azt meg is találják,

és ha megtalálták, mélyebben megismerjék!

Vond magadhoz, Urunk, a mindenséget!

Állj, Urunk, az árvák, özvegyek és minden elhagyatott mellé,

hogy érezzék közelségedet, és még jobban ragaszkodjanak hozzád!

Vond magadhoz, Urunk, a mindenséget!

Elhunyt testvéreinket fogadd jóságosan égi országodba,

ahol Atyáddal és a Szentlélekkel minden vagy mindenben!

Vond magadhoz, Urunk, a mindenséget!

Mi Atyánk…

Könyörgés

Istenünk, méltán magasztalunk téged, mint fogyhatatlan világosságot. Ezért összegyűlve ebben az órában azt kérjük, oszlasd szét kegyelmeddel a sötétséget, engesztelődj meg irántunk, és bocsásd meg bűneinket.

Az imaóra befejezése az Általános részben.