113 B. zsoltár
Az igaz Isten dicsérete
A bálványoktól Istenhez tértetek, hogy az élő és igaz Istennek szolgáljatok (1 Tessz 1, 9).

Ne nekünk, Uram, ne nekünk,{+}

nevednek adj dicsőséget,{x}

szeretetedért és hűségedért!

Miért mondják rólunk a népek:{x}

„Az ő Istenük ugyan hol van?”

A mi Istenünk a mennyben lakik,{x}

és amit akar, mindazt végrehajtja.

Ezüst és arany az ő bálványuk,{x}

csupán emberkéz alkotása:

Van szájuk, de nem beszélnek,{x}

szemük is, de mégsem látnak;

van fülük, de nem hallanak,{x}

orruk illatot nem érezhet;

van kezük, de nem tapintanak,{+}

van lábuk, de nem járhatnak,{x}

és torkuk nem adhat hangot.

Ezekhez hasonlókká lesznek készítőik,{x}

és mindazok, akik bíznak bennük!

Isten népe, az Úrban remélj,{x}

ő lesz segítőd és védőpajzsod!

Áron papi háza, az Úrban remélj,{x}

ő lesz segítőd és védőpajzsod!

Istenfélők népe, az Úrban remélj,{x}

ő lesz segítőd és védőpajzsod!

Megemlékezik rólunk az Úr,{x}

Istenünk majd megáld minket.

Megáldja Izrael nagy családját,{x}

megáldja Áron papi házát.

Megáldja mindazt, aki az Urat féli,{x}

kicsinyeket és nagyokat egyaránt.

Sokasítson meg az Úr titeket,{x}

titeket és minden fiatokat!

Áldjon meg az Úr titeket,{x}

aki az eget és a földet megalkotta!

A magas ég az Úr birodalma,{x}

de a földet átadta az embereknek.

Nem a holtak dicsérnek, Uram, téged,{x}

sem azok, akik leszállnak az örök csendbe.

De mi, akik élünk, áldjuk az Urat,{x}

mostantól fogva mindörökké!

HTML © Juraj Vidéky, László Elek