SZENT ASSZONYOK KÖZÖS ZSOLOZSMÁJA

I. ESTI DICSÉRET

HIMNUSZ, mint a II. Esti dicséretben.

ZSOLTÁROZÁS

Ant. 1 Áldott legyen az Úr, aki szolgálóleányában kiárasztotta irgalmasságát. Alleluja.

112. zsoltár

Ant. 2 Dicsérd, Jeruzsálem, az Urat, mert fiaidat megáldja benned. Alleluja.

147. zsoltár

Ant. 3 Gyönyörűségét leli benned az Úr, és örül majd néked Istened. Alleluja.

Kantikum Ef 1, 3-10

RÖVID OLVASMÁNY

Fil 3, 7-8a

Amit akkor előnynek tartottam, azt Krisztusért hátránynak tekintem. Sőt, Uramnak, Krisztus Jézusnak fönséges ismeretéhez mérten mindent hátránynak tartok. Érte mindent elvetettem, sőt szemétnek tekintettem, csakhogy Krisztust elnyerhessem.

RÖVID VÁLASZOS ÉNEK

Ujjongok és örvendezek {*} Jóságod miatt.

Ujjongok és örvendezek {*} Jóságod miatt.

Mert tekintetre méltattad alázatosságomat. {*}

Jóságod miatt.

Dicsőség az Atyának, a Fiúnak és a Szentléleknek.

Ujjongok és örvendezek {*} Jóságod miatt.

Húsvéti időben:

Ujjongok és örvendezek jóságod miatt. {*} Alleluja, alleluja.

Ujjongok és örvendezek jóságod miatt. {*} Alleluja, alleluja.

Mert tekintetre méltattad alázatosságomat. {*}

Alleluja, alleluja.

Dicsőség az Atyának, a Fiúnak és a Szentléleknek.

Ujjongok és örvendezek jóságod miatt. {*} Alleluja, alleluja.

Magnificat-ant. Magasztaljátok keze munkájáért, a városkapuknál dicsérjék tetteit! Alleluja.

Több szent asszony: Dicsekedjetek szent nevével, az Urat kereső szívek örvendezzenek! Alleluja.

Fohászok és Könyörgés mint a II. Esti dicséretben.

IMÁDSÁGRA HÍVÁS

Ant. Istent, aki csodálatos szentjeiben, jöjjetek, imádjuk! Alleluja.

Vagy: Szent N. ünnepén, dicsérjük Istenünket! Alleluja.

Az Imádságra hívás zsoltára, mint az Általános részben.

REGGELI DICSÉRET

HIMNUSZ

Egy szent asszony:

Krisztusnak ékes, nemes szolgálóját

zengzetes ének hangjai dalolják,

szent erős asszonyt, kire az Írás ád

isteni áldást.

Benne a jóság csorduló forrását

hitnek, reménynek, szeretetnek hívják,

mellyel testvérség köteléke éled,

s bővül az élet.

Érdeme láttán a mi bűneinket,

rossz tetteinket, Jézus ne tekintsed,

hogy neked szóljon szívünkből az ének:

tárva a lelkünk!

Égi Atyánkat illeti a fenség,

Egyszülöttét is tisztelet, dicsőség,

éltető Lelkük egyenlő hatalmát

mindenek áldják! Ámen.

Több szent asszony:

Krisztusnak ékes, nemes szolgálóit

zengi az Egyház, életét dicséri

hős asszonyoknak, kikre az Írás ád

isteni áldást.

Csalfa világnak kikerülve tőrét

teljesítették az Atya törvényét,

édes az illat, mit Fiától kaptak,

s szerte kiáradt.

Győzve a testen imáikban éltek,

földi javakkal keveset törődtek,

szent örök élet jutalmára vágyva

törtek utána.

Égi Urunkat illeti a fenség,

mennyben imádás és örök dicsőség,

őt, ki világát törvényéhez szabja

s jól igazítja. Ámen.

Ant. 1 Lelkem szorosan átölel téged, és a jobbod szilárdan tart engem. Alleluja.

Zsoltárok és kantikum az I. hét vasárnapjáról.

Ant. 2 Erőssé tett téged az Úr keze, áldott leszel ezért mindörökké. Alleluja.

Ant. 3 Ujjongok és örvendezem jóságod miatt, Uram. Alleluja.

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

RÖVID VÁLASZOS ÉNEK

Isten oltalmazta őt {*} És reátekintett.

Isten oltalmazta őt {*} És reátekintett.

Nem fog megrendülni, mert Isten lakik benne. {*}

És reátekintett.

Dicsőség az Atyának, a Fiúnak és a Szentléleknek.

Isten oltalmazta őt {*} És reátekintett.

Több szent asszony:

Örvendenek és ujjonganak {*} Isten előtt az igazak.

Örvendenek és ujjonganak {*} Isten előtt az igazak.

Elragadtatással ünnepelnek. {*}

Isten előtt az igazak.

Dicsőség az Atyának, a Fiúnak és a Szentléleknek.

Örvendenek és ujjonganak {*} Isten előtt az igazak.

Húsvéti időben:

Isten oltalmazta őt és reátekintett. {*} Alleluja, alleluja.

Isten oltalmazta őt és reátekintett. {*} Alleluja, alleluja.

Nem fog megrendülni, mert Isten lakik benne. {*}

Alleluja, alleluja.

Dicsőség az Atyának, a Fiúnak és a Szentléleknek.

Isten oltalmazta őt és reátekintett. {*} Alleluja, alleluja.

Benedictus-ant. A mennyek országa hasonló a kereskedőhöz, aki igazgyöngyöt keresett. Amikor egy nagyon értékeset talált, eladta mindenét, és megvette azt. Alleluja.

FOHÁSZOK

Testvéreim, minden szent asszonnyal együtt tegyünk hitet Üdvözítőnk mellett és mondjuk:

Jöjj el, Urunk, Jézus!

Urunk, Jézus, te a bűnös asszonynak sokat megbocsátottál, mert nagyon szeretett,

bocsáss meg nekünk is, mert sokat vétkeztünk!

Jöjj el, Urunk, Jézus!

Urunk, Jézus, utaidon szent asszonyok szolgáltak neked,

add, hogy téged követve járjuk életünk útját!

Jöjj el, Urunk, Jézus!

Urunk, Jézus, amikor tanítottál, Mária hallgatott téged, Márta pedig szolgált neked,

engedd, hogy hitben és tevékeny szeretetben mi is téged szolgáljunk!

Jöjj el, Urunk, Jézus!

Urunk, Jézus, aki testvérednek, nővérednek és anyádnak nevezted mindazokat, akik akaratodat teljesítik,

segíts, hogy szavainkkal és tetteinkkel mindig megnyerjük tetszésedet.

Jöjj el, Urunk, Jézus!

Könyörgés

Saját könyörgés; ha nincs, akkor az alábbiak szerint:

Istenünk, évről évre örömmel tartjuk a mai napon Szent N. asszony ünnepét. Add, hogy jó példáját vallásos életünkkel kövessük.

Vagy:

Istenünk, áraszd ki ránk Szentlelkedet, hogy megismerjünk és szeressünk téged. Ez a Lélek töltötte be szolgálódat, Szent N.-t is. Add, hogy őt szorgosan követve neked igaz szívvel szolgáljunk, és így hitünkben és életünkben kedved teljék.

Több szent asszony:

Mindenható Istenünk, kérünk, oltalmazzon minket a mennyből Szent N. és Szent N. közbenjárása, akiknek áldozatos élete üdvös példát mutat mindnyájunknak.

Szerzetesnő:

Istenünk, te Szent N. -nek erőt adtál, hogy mindhalálig kövesse a szegény és alázatos Krisztust. Közbenjárására segíts, hogy hivatásunkban hűségesen kitartsunk, és eljussunk a tökéletességre, amelyet megmutattál nekünk szent Fiadban, Jézus Krisztusban.

Jótékonykodó:

Istenünk, te arra tanítottad Egyházadat, hogy szeressünk téged és embertársainkat, mert ezzel egész törvényedet megtartjuk. Segíts, hogy Szent N. példáját követve gyakoroljuk az irgalmas szeretet tetteit, és eljussunk szentjeid közé, akiket egykor áldottnak nevezel.

Nevelő:

Istenünk, te Szent N. -t arra rendelted Egyházadban, hogy az embereknek megmutassa az üdvösség útját. Segíts, hogy példája nyomán tanítómesterünket, Krisztust kövessük, és embertársainkkal együtt eljussunk hozzád.

II. ESTI DICSÉRET

HIMNUSZ

Egy szent asszony:

A férfias szívű, erős

asszonyt dicséri énekünk.

Dicsőségét, erényeit

egész világon hirdetik.

Szívét: szent vágy sebezte meg

a föld esendő kincseit

lábbal tiporva égbe tört:

a bátrak ösvényén haladt.

Testét böjtökkel fékezi,

imádság édes étele

táplálja lelkét szüntelen:

s eléri így a mennyeket.

Krisztus, erősek ereje,

minden nagy dolgok kútfeje,

az ő szavára légy kegyes,

és halld meg esdő énekünk!

Dicsérünk téged, Jézusunk,

biztos reményt ki adsz nekünk,

hogy szent híved lesz pártfogónk

s örök sorsában osztozunk. Ámen.

Több szent asszony:

Krisztus, ég és föld örök Alkotója,

minden így zeng: csak te vagy Üdvözítőnk,

hódoló néped kegyelemmel éltesd

bűneit oldva.

Gyöngyöd hűn őrzik e ragyogó kelyhek,

testre gyöngébb nők, de a lelkük éber

szent szemérmét hős diadalra, Mester,

csak te vezérled.

Érzelem gyengéd lobogása bennük

érdemekkel telt koronád kivívta,

fönt az Ország már befogadta őket,

s zengik a himnuszt.

Áldás, dicséret az örök Atyának,

Egyszülöttjét is énekkel köszöntjük,

s azt, ki Tűzként jött, magasztaljuk áldó

hálaadással. Ámen.

ZSOLTÁROZÁS

Ant. 1Szolgálód örömét találja üdvözítő segítségedben, Uram. Alleluja.

121. zsoltár

Ant. 2Mint a sziklákra épült szilárd alap, olyan az Úr parancsa, az istenfélő asszony szívében. Alleluja.

126. zsoltár

Ant. 3Erőssé tette őt az Úr keze, áldott lesz azért mindörökké. Alleluja.

Kantikum Ef 1, 3-10

RÖVID OLVASMÁNY

Róm 8, 28-30

Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

RÖVID VÁLASZOS ÉNEK

Az Úr kiválasztotta őt magának, {*} Öröktől fogva kiválasztotta.

Az Úr kiválasztotta őt magának, {*} Öröktől fogva kiválasztotta.

Sátrában adott neki lakóhelyet. {*}

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, {*} Öröktől fogva kiválasztotta.

Húsvéti időben:

Az Úr kiválasztotta őt magának, öröktől fogva kiválasztotta. {*} Alleluja, alleluja.

Az Úr kiválasztotta őt magának, öröktől fogva kiválasztotta. {*} Alleluja, alleluja.

Sátrában adott neki lakóhelyet. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úr kiválasztotta őt magának, öröktől fogva kiválasztotta. {*} Alleluja, alleluja.

Magnificat-ant. Szívem ujjong az Úrban: kitárul a szívem, mert örömmel tölt el segítséged. Alleluja.

FOHÁSZOK

Könyörögjünk az Úrhoz Egyházáért a szent asszonyok által és mondjuk:

Emlékezzél meg, Urunk, Egyházadról!

A vértanú asszonyok által, akik a lélek erejével legyőzték a testi halált,

adj erőt Egyházadnak a kísértések idején!

Emlékezzél meg, Urunk, Egyházadról!

A férjes asszonyok által, akik szent házasságukban az életszentség útján előrehaladtak,

adj Egyházadnak apostoli termékenységet!

Emlékezzél meg, Urunk, Egyházadról!

Az özvegyasszonyok által, akik magányosságukat imádsággal és vendégszeretettel az életszentség magaslatára emelték,

add, hogy Egyházad a szeretet szentsége legyen a világ számára!

Emlékezzél meg, Urunk, Egyházadról!

Az édesanyák által, akik Isten országa és az emberi közösség javára gyermekeknek adtak életet,

add, hogy Egyházad által minden ember természetfeletti életre és üdvösségre szülessék!

Emlékezzél meg, Urunk, Egyházadról!

Valamennyi szent asszony által, akik kiérdemelték, hogy arcod fényét meglássák,

add, hogy Egyházad halottai ennek a fénynek örökké örvendezzenek!

Emlékezzél meg, Urunk, Egyházadról!

OLVASMÁNYOS IMAÓRA

HIMNUSZ

Egy szent asszony:

Szent asszonyról szól énekünk,

ki érdemekben gazdagon,

mert tiszta, szent volt élete,

már angyalok közt ünnepel.

Hitvalló szívvel esdekelt

az Úrhoz könnyek közt szava,

virrasztva böjttel szüntelen,

híven, kitartón várva őt.

Díszt, földi rangot megvetett,

tisztán tört lelke fölfelé,

tökéletes volt és igaz,

így szállt a csillagok fölé.

E szent asszony jótettei

növelték háza kincseit,

élvezze hát most boldogan

a menny örök jutalmait!

Áldott légy, Hármas-egy Urunk!

Te minket – mert ő kérve kér –

az égiek közt boldogíts,

utunk ha földön véget ér. Ámen.

Több szent asszony:

Szent asszonyokról szól szavunk,

kik érdemekben gazdagon,

mert tiszta, szent volt életük,

már angyaloknak társai.

Hitvalló szívvel esdekelt

az Úrhoz könnyek közt szavuk,

virrasztva böjttel szüntelen,

híven, kitartón várva őt.

Díszt, rangot ez mind megvetett,

tisztán tört lelkük fölfelé,

tökéletes volt mind s igaz,

így szálltak csillagok fölé.

E szentül élő asszonyok

növelték házuk kincseit,

élvezzék hát most boldogan

a menny örök jutalmait!

Áldott légy, Hármas-egy Urunk!

Az ő szent esdeklésükért

az égiek közt boldogíts,

utunk ha földön véget ér. Ámen.

ZSOLTÁROZÁS

Ant. 1Ha kinyitja a száját, bölcsen beszél, jóságos tanítás árad a nyelvéről. Alleluja.

18 A. zsoltár

Ant. 2Az istenfélő asszonyok reméltek az Úrban, és szívükben éneket zengtek. Alleluja.

44. zsoltár, I.

Ant. 3Hangos örömujjongás között bevonulnak az Úrhoz. Alleluja.

44. zsoltár, II.

Szívem gondolata legyen kedves előtted. Alleluja.

Én Uram, segítőm és megváltóm! Alleluja.

A Bölcsesség könyvéből

5, 1-15

Az igazak valóban Isten fiai

Az ítéletkor az igaz teljes biztonsággal áll szemben azokkal, akik sanyargatták, és lebecsülték a fáradozását. Amikor ezt látják, iszonyú félelem fogja el őket, és nem tudnak hová lenni; annak nem várt üdvössége miatt. Bánkódva szólnak egymáshoz, és sóhajtoznak lelkük félelmében:

„Ez az, akit egykor kinevettünk és akiből gúnyt űztünk. Mi esztelenek! Életmódját őrültségnek tartottuk és halálát dicstelennek. Hogy lehet az, hogy Isten fiai közé sorolták és a szentek között van az osztályrésze?

Így hát mi letértünk az igazság útjáról, nekünk nem világított az igazságosság fénye, és számunkra nem kelt föl a nap. A kimerülésig jártuk a bűn és a romlás ösvényeit, úttalan pusztaságokban kóboroltunk, az Úr útját azonban nem ismertük fel. Mi hasznát láttuk a gőgnek és mit nyertünk gazdagságunkkal és nagyzásunkkal? Ez mind tovatűnt, mint valami árnyék, mint a szálló mendemonda; mint a hajó, amely átszeli a hullámzó vizet, s az utat, amerre elhaladt, nem lehet megtalálni, sem gerincének nyomát a habokon; vagy ahogy a levegőben repülő madár útjának semmi nyoma nem található: szárnycsapásai felkavarják, s könnyed röptének suhogása átszeli a lenge léget, de aztán, hogy elrepült, mögötte semmi nem marad; vagy mint a célba lőtt nyíl mögött az átszelt levegő rögtön ismét egybefolyik, úgyhogy pályáját többé nem lehet felismerni; mi is, alighogy megszülettünk, máris meghaltunk, és az erénynek semmi jelét nem tudtuk felmutatni, a gonoszságunkban pusztultunk el.”

Igen, az istentelenek reménye olyan, mint a szél forgatta pelyva, mint a könnyű hab, amit a vihar kerget, mint a füst, amit eloszlat a szél, mint a megszálló vendég emléke, aki csak egy napig maradt. Az igazak azonban örökké élnek, és az Úrban van a jutalmuk, és a Magasságbeli viseli gondjukat.

VÁLASZOS ÉNEK

1 Jn 3, 7. 8. 10

Senki se vezessen félre titeket! Az igaz ember az igazság szerint cselekszik. {*} Aki bűnt követ el, az a sátántól való, mert a sátán kezdettől fogva bűnös.

Ebből ismerhetők fel Isten gyermekei és a sátán fiai. {*} Aki bűnt követ el, az a sátántól való, mert a sátán kezdettől fogva bűnös.

Vagy:

Szent Pál apostolnak a filippiekhez írt leveléből

1, 29 – 2, 16

Ugyanazt a lelkületet ápoljátok magatokban, amely Krisztus Jézusban volt

Testvéreim! Nektek az a kegyelem jutott, hogy ne csak higgyetek Krisztusban, hanem szenvedjetek is érte. Hiszen ugyanazt a harcot kell megvívnotok, amit nálam láttatok, és amiről most hallotok.

Ha ér valamit a Krisztusban adott buzdítás, a szeretetből fakadó intelem, a lelki közösség, a bensőség és együttérzés, akkor tegyétek teljessé örömömet azzal, hogy egyetértetek, ugyanúgy szerettek és egy lélekként ugyanarra törekesztek. Semmit se tegyetek vetélkedésből vagy hiú dicsőségvágyból! Inkább mindenki alázatosan a másikat tartsa magánál kiválóbbnak. Senki ne keresse csak a maga javát, hanem a másét is.

Ugyanazt a lelkületet ápoljátok magatokban, amely Krisztus Jézusban volt. Ő Isten formájában volt, és az Istennel való egyenlőséget nem tartotta olyan dolognak, amelyhez föltétlenül ragaszkodnia kell, hanem kiüresítette magát, szolgai alakot öltött, és hasonló lett az emberekhez. Külsejét tekintve olyan lett, mint egy ember. Megalázta magát és engedelmeskedett mindhalálig, mégpedig a kereszthalálig. Ezért Isten felmagasztalta, és olyan nevet adott neki, amely fölötte van minden névnek, hogy Jézus nevére hajoljon meg minden térd a mennyben, a földön és az alvilágban, s minden nyelv hirdesse az Atyaisten dicsőségére, hogy Jézus Krisztus az Úr.

Kedveseim, ti mindig engedelmesek voltatok, félve-remegve munkáljátok hát üdvösségeteket, nemcsak amikor köztetek vagyok, hanem sokkal inkább most, hogy távol kell lennem. Hiszen Isten maga ébreszti bennetek a szándékot, s hajtja végre a tettet tetszésének megfelelően.

Zúgolódás és huzavona nélkül tegyetek meg mindent, hogy kifogástalanok és tiszták legyetek, Istennek ártatlan gyermekei a gonosz és romlott nemzedékben, amelyben úgy kell ragyognotok, mint a csillagoknak a mindenségben. Ragaszkodjatok az életet tápláló tanításhoz, hogy Krisztus Jézus napján dicsőségemre váljatok. Akkor nem futottam hiába, és nem fáradtam fölöslegesen.

VÁLASZOS ÉNEK

Fil 2, 12-13; Jn 15, 5

Félve-remegve munkáljátok üdvösségeteket: {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

Azt mondja az Úr: Nélkülem semmit sem tehettek. {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

Szent János apostol Jelenéseinek könyvéből

14, 1-5; 19, 5-10

Boldogok, akik hivatalosak a Bárány menyegzői lakomájára!

Én, János láttam a Bárányt, ott állt Sion hegyén, és vele száznegyvennégyezer, aki viselte az ő és Atyjának homlokára írt nevét. Aztán szózatot hallottam az égből, mint nagy vizek zúgását vagy szörnyű mennydörgés robaját. A szózat, amelyet hallottam, emlékeztetett arra, ahogyan a hárfások pengetik hárfájukat. Új éneket énekeltek a trón előtt, a négy élőlény és a vének előtt. Az éneket senki sem tudta megtanulni, csak a földről megváltott száznegyvennégyezer. Ezek azok, akik asszonnyal nem szennyezték be magukat, szüzek maradtak és mindenüvé követték a Bárányt, bárhová ment. Ők a megváltottak az emberek közül, az Isten és a Bárány első termése. Ajkukon nincs hazugság: szeplőtelenek.

A trónról hang tört elő, s így szólt: „Dicsőítsétek Istenünket, akik szolgáltok neki és félitek, kicsik és nagyok!”

Úgy hangzott, mint hatalmas tömeg moraja, mint nagy vizek zúgása, mint zengő mennydörgés robaja: „Alleluja! Átvette uralmát Urunk, mindenható Istenünk. Örvendezzünk, ujjongjunk és dicsőítsük, őt. Elérkezett a Bárány menyegzőjének napja, már fel is készült Menyasszonya. Megadatott neki, hogy ragyogó fehér patyolatba öltözzék.” A patyolat a szentek igaz tetteit jelenti.

Ekkor hozzám fordult: „Írd! Boldogok, akik hivatalosak a Bárány menyegzői lakomájára!” Majd folytatta: „Istennek ezek a szavai igazak.” Lába elé borultam, hogy imádjam, de ő így szólt: „Vigyázz, ne tedd! Szolgatársad vagyok, neked és testvéreidnek, akik tanúságot tesznek Jézusról. Az Istent imádd!” Mert Jézus tanúsága a prófétaság lelke.

VÁLASZOS ÉNEK

Jel 14, 2; 19, 6; 12, 10; 19, 5

Szózatot hallottam az égből, mint szörnyű mennydörgés robaját: Átvette uralmát Istenünk mindörökre, {*} Mert eljött Fölkentjének üdvössége, ereje és királysága, alleluja.

A trónról hang tört elő, s így szólt: Dicsérjétek Istenünket, ti, összes szolgái, és akik félve tisztelitek őt, kicsinyek és nagyok. {*} Mert eljött Fölkentjének üdvössége, ereje és királysága, alleluja.

Szent Pál apostolnak a kolosszeiekhez írt leveléből

3, 1-17

Életetek Krisztussal el van rejtve az Istenben

Testvéreim! Ha Krisztussal feltámadtatok, keressétek, ami fönt van, ahol Krisztus ül az Isten jobbján. Ami ott fönn van, arra legyen gondotok, ne a földiekre. Hiszen meghaltatok, és életetek Krisztussal el van rejtve az Istenben. Amikor majd Krisztus, a mi életünk megjelenik, vele együtt ti is megjelentek dicsőségesen. Fojtsátok el tagjaitokban, ami földies: az erkölcstelenséget, a tisztátalanságot, az érzéki vágyakat, a bűnös kívánságokat és a kapzsiságot, ami nem más, mint bálványimádás. Ezek miatt sújtja Isten haragja a hitetlenség fiait. Valaha, amikor még köztük éltetek, ti is ezeket műveltétek.

De most hagyjátok el ezeket: a haragot, a gyűlölködést, a rosszindulatot, az átkozódást és az ocsmány beszédet. Ne hazudjatok egymásnak. Vessétek le a régi embert szokásaival együtt, és öltsétek föl az újat, aki állandóan megújul Teremtőjének képmására a teljes megismerésig. Itt már nincs görög vagy zsidó, körülmetélt vagy körülmetéletlen, barbár vagy szittya, szolga vagy szabad, hanem Krisztus a minden, és Ő van mindenben.

Mint Istennek szent és kedves választottai, öltsétek magatokra az irgalmasságot, a jóságot, a szelídséget és a türelmet. Viseljétek el egymást, és bocsássatok meg egymásnak, ha valakinek panasza van a másik ellen. Ahogy az Úr megbocsátott nektek, ti is bocsássatok meg egymásnak.

Legfőként pedig szeressétek egymást, mert ez a tökéletesség köteléke. S Krisztus békéje töltse be szíveteket, hiszen erre vagytok hivatva, egy testben. Legyetek hálásak, Krisztus tanítása éljen bennetek elevenen, s teljes bölcsességgel tanítsátok és intsétek egymást. Az Istennek énekeljetek hálás szívvel zsoltárt, himnuszt és szent énekeket.

Akár mondtok, akár tesztek valamit, tegyetek mindent Urunk, Jézus Krisztus nevében; így adjatok hálát általa Istennek, az Atyának.

VÁLASZOS ÉNEK

Gal 3, 27-28; Ef 4, 24

Mindannyian, akik megkeresztelkedtetek Krisztusban, Krisztust öltöttétek magatokra: Nincs többé zsidó vagy görög, {*} Mert mindannyian eggyé lettetek Krisztus Jézusban.

Öltsétek magatokra az új embert, aki az Istenhez hasonlóvá alkotott, megigazult és valóban szent teremtmény. {*} Mert mindannyian eggyé lettetek Krisztus Jézusban.

Vagy:

Szent Pál apostolnak a rómaiakhoz írt leveléből

12, 1-21

A keresztény életeszmény

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes. A nekem adott kegyelem segítségével azt mondom mindegyikteknek: Senki ne becsülje magát kelleténél többre, hanem józanul gondolkodjatok, mindenki az Istentől neki juttatott hit mértéke szerint.

Mert ahogy egy testben több tagunk van, s minden tagnak más a szerepe, sokan egy test vagyunk Krisztusban, egyenként azonban tagjai vagyunk egymásnak, s a nekünk juttatott kegyelem szerint adományaink is különböznek: aki a prófétálást kapta, tegyen tanúságot a hit szerint, aki tisztséget kapott, töltse be tisztségét, aki tanító, tanítson, aki a buzdítás ajándékát kapta, buzdítson, aki jótékonykodik, tegye egyszerűségben, aki elöljáró, legyen gondos, aki irgalmasságot gyakorol, tegye örömest.

Szeressetek tettetés nélkül, irtózzatok a rossztól, ragaszkodjatok a jóhoz. A testvéri szeretetben legyetek gyöngédek egymáshoz, a tiszteletadásban előzzétek meg egymást. A buzgóságban ne lankadjatok, legyetek tüzes lelkületűek: az Úrnak szolgáltok. A reményben legyetek derűsek, a nyomorúságban béketűrők, az imádságban állhatatosak. Segítsetek a szenteken, ha szükségben vannak, gyakoroljátok a vendégszeretetet.

Áldjátok üldözőiteket, áldjátok, s ne átkozzátok. Azokkal, akik örülnek, örüljetek, s a sírókkal sírjatok. Éljetek egyetértésben. Ne legyetek fennhéjázók, hanem alkalmazkodjatok az egyszerű emberekhez. Ne legyetek magatokkal eltelve. Rosszért rosszal senkinek ne fizessetek. Törekedjetek arra, ami jó minden ember szemében. Amennyire rajtatok áll, éljetek mindenkivel békességben. Ne szolgáltassatok magatoknak igazságot, szeretteim, hanem hagyjatok teret az Isten haragjának, hiszen írva van: Enyém a bosszú, én majd megfizetek – mondja az Úr. Sőt, ha ellenséged éhezik, adj neki enni, ha szomjazik, adj neki inni. Ha ezt teszed, izzó parazsat raksz a fejére. Ne engedd, hogy legyőzzön a rossz, inkább te győzd le a rosszat jóval.

VÁLASZOS ÉNEK

Róm 12, 2; Ef 4, 23-24

Gondolkodásotokban megújulva alakuljatok át, {*} Hogy felismerjétek, mi az Isten akarata, mi a helyes, mi a kedves előtte, és mi a tökéletes.

Újuljatok meg lélekben és érzületben, s öltsétek magatokra az új embert. {*} Hogy felismerjétek, mi az Isten akarata, mi a helyes, mi a kedves előtte, és mi a tökéletes.

A Példabeszédek könyvéből

31, 10-31

Az istenfélő asszony

Derék asszonyt ki talál? Értéke a gyöngyét messze meghaladja. Férje (egész) szívével ráhagyatkozik, és nem jár rosszul vele. Mindig a javára van, sose a kárára, életének minden napján.

Előteremti a gyapjút és a kendert, és mindent beszerez, ügyes kézzel. Olyan, mint a kalmárok hajója: messze földről szállítja az élelmet. Bár még éjszaka van, már fölkel, és ellátja a háza népét eledellel, szolgálólányait egy egész napra valóval.

Szántóföld után néz és meg is szerzi, szőlőt telepít a keze munkájából. Jól körülköti derekát az övével, és nekifeszíti karját a munkának. Tudja, hogy jó hasznot hajt, éjnek idején sem alszik ki lámpája.

Kinyújtja a karját a guzsaly után, és a kezével meg fogja az orsót. Kiterjeszti kezét az elnyomott fölé, a szűkölködőnek meg a karját nyújtja. Nem kell féltenie háza népét a hótól: egész háza népét ellátta kettős ruhával, és takarókat is csinált magának.

Ruhája bársonyos len és bíbor gyapjú. Férjét a kapuknál igen nagyra tartják, hogyha tanácsban ül az ország véneivel. Ingeket is készít és eladja őket, öveket is árul a kereskedőnek.

Az erő érzete veszi körül, vidáman néz a jövendő elé. Ha kinyitja a száját, bölcsen beszél, jóságos tanítás árad a nyelvéről. Szemmel tartja háza népének munkáját, a tétlen lustaság nem kenyere.

Kiállnak fiai, s boldognak hirdetik, a férje is fölkel és így dicséri: „Sok asszony megmutatta, milyen derék, de te felülmúlod őket, mind valamennyit!”

Csalfa dolog a báj, a szépség mulandó, de az okos asszonynak kijár a dicséret. Magasztaljátok keze munkájáért, a városkapuknál dicsérjék tetteit!

VÁLASZOS ÉNEK

Vö. Péld 31, 17. 18; Zsolt 45, 6

Jól körülköti derekát az övével, és nekifeszíti karját a munkának. {*} Ezért éjnek idején sem alszik ki lámpája.

Nem fog megrendülni, mert Isten lakik benne, Isten oltalmazza már kora hajnalban. {*} Ezért éjnek idején sem alszik ki lámpája.

Vagy:

Szent Péter apostol első leveléből

3, 1-6. 8-17

Krisztust szentül tiszteljétek szívetekben!

Az asszonyok engedelmeskedjenek férjüknek, hogy ha némelyek közülük nem hisznek is az Isten szavának, a feleségük magaviselete szavak nélkül is megnyerje őket, amikor látják tiszteletet érdemlő, tiszta életeteket. Ékességüket ne külsőségekben keressék, abban, hogy hullámos a hajuk, arany ékszereket aggatnak magukra vagy drága ruhákat viselnek. Az Isten szemében az ember rejtett énje az értékes, a szív a maga békés szelídségében és zavartalan nyugalmában. Hajdan így ékesítették magukat a szent asszonyok is: reméltek az Istenben és engedelmeskedtek a férjüknek, így engedelmeskedett Sára is Ábrahámnak, akit urának nevezett. Az ő leányai vagytok, ha jót tesztek, és semmiféle fenyegetéstől nem riadtok vissza.

Végül mindnyájan legyetek egyetértők, együttérzők, testvériesek, irgalmasok, alázatosak. Ne fizessetek a rosszért rosszal, se a szidalomért szidalommal. Mondjatok inkább áldást, mert arra kaptatok meghívást, hogy az áldás legyen az örökségetek. Mert aki az életnek örülni szeretne, és jó napokat látni, az óvja nyelvét a rossztól, ajkát a hamis szótól. Forduljon el a gonosztól, tegye a jót, keresse a békét, járjon utána. Mert az Úrnak rajta a szeme az igazon, hallja imádságát, s tekintete a gonosztevő ellen fordul.

Ki árthat nektek, ha buzgók vagytok a jóban? De még ha szenvedtek is a jóságért, boldogok vagytok. Ne féljetek fenyegetéseiktől és ne engedjétek, hogy megzavarjanak benneteket! Urunkat, Krisztust szentül tiszteljétek szívetekben, legyetek mindig készen rá, hogy mindenkinek megfeleljetek, aki csak kérdezi, mi az alapja reményeteknek. De ezt szelíden, tiszteletet tanúsítva és jó lelkiismerettel tegyétek, hogy akik Krisztusban való szép életetekért elhíresztelnek benneteket, a rágalmaikkal szégyenben maradjanak. Jobb ugyanis, hogy inkább a jótetteitekért szenvedjetek, ha az Isten úgy akarja, mint sem gonoszságaitokért.

VÁLASZOS ÉNEK

Fil 2, 2. 3. 4; 1 Tessz 5, 14-15

Szeressétek egymást, és tekintse egyik a másikat magánál kiválóbbnak; {*} Senki se keresse csak a maga javát, hanem a másét is.

Gondozzátok a betegeket, tanúsítsatok mindenki iránt türelmet, törekedjetek mindig jót tenni egymással és mindenkivel. {*} Senki se keresse csak a maga javát, hanem a másét is.

Aranyszájú Szent János püspöknek az Apostolok Cselekedeteihez fűzött homíliáiból

(Hom. 20, 4: PG 60, 162-164)

Nem maradhat rejtekben a keresztény ember világossága.

Nem hideg, de valósággal fagyos lelkű az olyan keresztény, aki mások üdvösségével nem törődik.

Nem mentegetheted magad, hogy szegény vagy: hiszen aki a két garast dobta be a perselybe, vádolni fog téged. Péter is bevallotta: Aranyom, ezüstöm nincs (ApCsel 3, 6). Pál apostol szintén szegény volt, olyan szegény, hogy sokszor éhezett, a szükséges élelme sem volt meg.

Nem hozhatod fel alacsony származásodat sem, hiszen az apostolok is névtelen, köznépből való emberek voltak. Nem hozhatod fel műveletlenségedet, hiszen ők írástudatlanok voltak. Nem védekezhetsz azzal, hogy beteges vagy: Timóteus is az volt, gyakorta elővette a betegség.

Mindenki képes embertársán segíteni, ha meg akarja tenni, ami rajta áll.

Nem veszitek-e észre, hogy a gyümölcstelen fák mennyire erősek, milyen szépek, magasak, milyen sudár egyenes a növésük és sima a törzsük? … De ha kertünk volna, ugye, az effélék helyett inkább gránátalmafát ültetnénk, meg bőven termő olajfát, mert amazokban csak gyönyörködünk, hasznuk azonban nincsen, vagy ha van is valami hasznuk, az jelentéktelen.

Ilyenek azok, akik csak a maguk érdekét nézik, de még ilyenek sem, mert elégetésre valók csupán, míg a gyümölcstelen fák építkezésre azért még alkalmasak és védelmet nyújtanak. Ilyenek voltak azok a tiszta, ékes, önmegtartóztató szüzek is, de mivel senkinek sem használtak, tűzre vetik őket. Ilyenek azok, akik nem táplálják Krisztust.

Fontold meg csak, egyiküket sem vádolják bűne miatt, sem paráználkodásért, sem esküszegésért; nem, egyik miatt sem; a vád ellenük: másoknak nem voltak hasznára. Van más példa is, az, aki elásta a talentumot. Feddhetetlennek tűnt az élete, csak éppen másoknak nem volt hasznára.

Hogyan lehet keresztény az ilyen? Mondd csak, ha a kovász elvegyítve a lisztbe, nem változtatja át az egészet, hát kovász az ilyen? És ha a balzsam nem árasztja illatát a hozzá közelítőkre, balzsam-e még a neve?

Ne mondd, én képtelen vagyok másokat kereszténnyé tenni. Ha csakugyan keresztény lennél, ez a képtelenséged lenne a képtelenség. A természet rendje törvényszerűen megvalósul; és ez itt is áll, hiszen ez a dolog a keresztény ember természetében gyökeredzik.

Ne sértsd meg Istent: ha azt mondanád, hogy a nap nem képes világítani, megsértenéd, és ha azt állítod, hogy a keresztény nem képes másokon segíteni, akkor is megbántod és hazugnak mondod. Mert könnyebben állítható az, hogy a nap nem melegít és nem világít, mint az, hogy a keresztény nem világoskodik. Könnyebben megtörténhet, hogy a világosság sötétséggé lesz, mintsem hogy a kereszténnyel ilyen történjék.

Ne mondd hát, hogy ez a dolog lehetetlen, mert az ellenkezője a lehetetlen! Ne illesd hát gyalázattal az Istent! Ha a magunk kötelességét jól megtesszük, az eredmény mindenképpen bekövetkezik: természetes törvényszerűséggel fog bekövetkezni. Nem lehet rejtve a keresztény ember világossága, nem lehet véka alá tenni egy ilyen messzire világító fényforrást!

VÁLASZOS ÉNEK

Ef 5, 8-9; Mt 5, 14. 16

Az Úrban most már eljutottatok a világosságra: éljetek úgy, mint a világosság fiai. {*} A világosság gyümölcse csupa jóság, igazságosság és egyenesség. Alleluja.

Ti vagytok a világ világossága. Világosságotok világítson az embereknek. {*} A világosság gyümölcse csupa jóság, igazságosság és egyenesség. Alleluja.

Vagy:

Szent Ágoston püspök beszédeiből

(Sermo 96, 1. 4. 9: PL 38, 584. 586. 588)

Az életszentségre szóló általános meghívás

Aki követni akar, tagadja meg magát, vegye fel keresztjét és kövessen (Mt 16, 24). Keménynek és súlyosnak tűnik, amit az Úr parancsolt, hogy ha valaki őt követni akarja, tagadja meg magát. De nem kemény és súlyos, amit az parancsol, aki segít is, hogy meglegyen, amit parancsol.

Mert az is igaz, amit neki mondunk a zsoltárban: Ajkaid igéi miatt lépteimet kemény ösvényeidhez szabom (vö. Zsolt 16, 4). És az is igaz, amit ő maga mondott: Az én igám édes, és az én terhem könnyű. (Mt 11, 30). Ami ugyanis kemény a parancsban, a szeretet azt könnyűvé teszi.

Mit jelent az, hogy vegye fel keresztjét? (Mt 16, 24) Tűrjön el minden kellemetlenséget: és így kövessen engem. Amikor ugyanis elkezd engem követni szabályaim és törvényeim útján, sok ellentmondója, visszatartója, ellenzője lesz, és ezek még Krisztus tanítványai közül is lesznek. Krisztussal együtt jártak azok is, akik megtiltották a vakoknak, hogy kiáltsanak. Tehát akár fenyegetéseket, akár csábításokat, akár bármiféle tilalmakat tűrj el, hordozd, ha követni akarod; tekintsd keresztnek és ne rogyj össze alatta.

És így ebben a szent, jó, kiengesztelt, megváltott, vagy helyesebben megváltandó világban, most azonban még remény által megváltott világban, mert megváltásunk még reménybeli (Róm 8, 24): tehát ebben a világban, vagyis az Egyházban, amely követi Krisztust, – mindenkinek mondta: Aki követni akar, tagadja meg magát (Mt 16, 24).

Nem úgy van ez, hogy ezt a szüzeknek meg kell hallaniuk és a házasoknak nem; vagy az özvegyeknek igen és a férjes asszonyoknak nem; vagy a szerzeteseknek igen, a nős férfiaknak nem; vagy a klerikusoknak igen és a világban élő kereszténynek nem: hanem az egész Egyház, az egész test, s annak minden egyes tagja, a maga megkülönböztetett és ráruházott feladatával kövesse Krisztust.

Kövesse maga az egész egyetlen Egyház, kövesse a galamb, kövesse a menyasszony, kövesse a Jegyes vérével megváltott és gazdagon felékesített Egyház. Helye van itt a szűzi érintetlenségnek, helye van itt az özvegyi megtartóztatásnak, helye van itt a házastársi szemérmetességnek.

Mármost mindazok a tagok, akiknek helyük van itt, a rájuk kötelező módon kövessék Krisztust nemük és életformájuk szerint, tagadják meg magukat, és minden előítélet nélkül vegyék fel keresztjüket, azaz tűrjenek el a világban Krisztusért mindent, amit a világ rájuk hoz. Szeressék őt, egyedül ő nem szed rá, egyedül ő nem téveszt meg, egyedül ő nem csap be. Szeressék őt, mert valóságos a jutalom, amit ígér. De mivel azt nem most rögtön adja, ezért meginoghat a hit. Légy szilárd, légy állhatatos, tűrd el, viseld el azt, hogy távol van még a jutalom, és így vedd fel a keresztet.

VÁLASZOS ÉNEK

Ő az, aki az Isten színe előtt az erényeket hősies fokban gyakorolta, és egész szívvel dicsérte az Urat: {*} Ő az, aki közbenjár minden nép bűneiért. Alleluja.

Íme, a feddhetetlen ember, Isten igaz tisztelője, távol tartotta magát minden rossz cselekedettől, és állhatatos maradt ártatlanságában. {*} Ő az, aki közbenjár minden nép bűneiért. Alleluja.

XII. Piusz pápának az új házasokhoz intézett szavaiból

(Discorsi e Radiomessaggi, 11 mart. 1942: 3, 385-390)

A feleség a család napsugara

Minden családnak megvan a maga tündöklő napja, és ez a feleség. Halljátok, mit mond, és mit tart erről a Szentírás: A szorgos asszony kedvessége elbájolja férjét. A szemérmes asszony igen nagy kegyelem. Az egek magasából világító naphoz hasonlít az asszony, ha jó, s dísze a házának (Sir 26, 16).

Valóban, egy feleség és anya olyan, mint a család napja. A napfény nagylelkűségével, a maga áldozatos iparkodásával, szakadatlan szorgoskodásával, mindenben tanúsított éber és gondos gyöngédségével férje és gyermekei életét békéssé és derűssé teszi. Állandó fényt és meleget áraszt maga körül. Úgy szokták mondani, hogy a házasság akkor boldog, ha mindkét házastárs nem a saját maga, hanem a másik boldogítását és jólétét keresi. Ez a nemes lelki tulajdonság és jóakarat – bár kétségtelen, mindkettőjüket kötelezi – mégis leginkább az asszony erénye. Teremtésénél fogva ugyanis az anyai természet van megáldva a szívnek azzal a bizonyos benső ösztönével és bölcsességével, amelynek köszönhető az, hogy ha megbántották is, csak derűs jókedvvel válaszol, vagy hogyha gyalázat éri, azt is csak tiszteletet parancsoló méltósággal viseli el éppen úgy, mint a nap, amely a reggeli felhős eget a hajnal ragyogásával teszi derültté, és napnyugtakor is arányló sugaraival vonja be a fellegeket.

A feleség a család tündöklő napja, aki megjelenésének és beszédjének lángoló hevével ragyog fel előttünk. Szemének édes sugara és hangja átjárja a lelkeket; érintgeti, hajlítgatja, fölemeli, de el is űzi a szenvedélyek kusza zavargását. A jól végzett munka örömére hangolja, és a családias beszélgetés meghittségébe vonja férjet, miután az legtöbbször egész nap szakadatlanul dolgozott a műhelyben vagy a mezőgazdaságban, avagy talán kereskedelmi ügyeivel, illetve hivatali teendőivel foglalkozott.

A feleség a család napja a maga természetes, kristálytiszta közvetlenségével, komoly egyszerűségével, tiszteletet parancsoló keresztény méltóságával. Gondolkodása mély, lelkülete minden jóra kész, viselkedése és öltözete illendően választékos, mert lebilincselő szemérmesség ékesíti egész erkölcsi személyiségét. Lelkének finom rezdülései, arcának ünnepélyességet sugárzó vonásai, hallgatása és minden fullánktól mentes mosolya, valamint minden jóra való készsége az egyszerűségében is pompás virágnak a báját kölcsönzi neki, amely a szivárvány színeiben pompázik.

Bárcsak megtudnátok, hogy a feleségnek és édesanyának ez a képe a szeretetnek és háládatosságnak milyen mély érzéseit kelti fel az édesapa és a gyermekek szívében, és mennyire belevésődik ez a lelkükbe mindenkorra.

VÁLASZOS ÉNEK

Sir 26, 16a. 19. 21

Az asszony szerelme elbájolja férjét; {*} A szent és szemérmes asszony igen nagy kegyelem.

Az egek magasából világító naphoz hasonlít az asszony, ha jó, s dísze a házának. {*} A szent és szemérmes asszony igen nagy kegyelem.

NAPKÖZI IMAÓRA

A kiegészítő zsoltároknál a 121. helyett vehető a 128. zsoltár, a 126. helyett vehető a 130. zsoltár.

ZSOLTÁROZÁS

Ant. délelőtt Szolgáimra és szolgálóimra kiárasztom Lelkemet. Alleluja.

Ant. délben Szívem és testem áhítozik az élő Isten után. Alleluja.

Ant. délután Én a kedvesemé vagyok, és ő az enyém! Alleluja.

Délelőtt

RÖVID OLVASMÁNY

Gal 6, 8

Amit az ember vet, azt is aratja. Aki tehát test szerint vet, testéből is arat majd romlást. Aki ellenben a lélek szerint vet, lelkéből arat örök életet.

Délben

RÖVID OLVASMÁNY

1 Kor 9, 26-27a

Én is futok, de nem céltalanul, az ökölvívásban nem a levegőt csapkodom, hanem megzabolázom és rabságba vetem testemet.

Délután

RÖVID OLVASMÁNY

Fil 4, 8. 9b

Testvéreim, arra irányuljanak gondolataitok, ami igaz, tisztességes, igazságos, ami ártatlan, kedves, dicséretre méltó, ami erényes és magasztos. És veletek lesz a béke Istene.

Azok boldogok, akik bűntelenül élnek, Alleluja.

Akik az Úr törvényének útján járnak. Alleluja.

Megtaláltam, akit szeret a lelkem, Alleluja.

Belekapaszkodtam, és nem engedem el. Alleluja.

Uram, neked dalolok, Alleluja.

Éneklek és szeplőtelen úton járok. Alleluja.