### ÁLTALÁNOS RÉSZ – Esti dicséret

Istenem, jöjj segítségemre!

Uram, segíts meg engem!

Dicsőség az Atyának. Miképpen.

Nagyböjtben az Alleluja elmarad.

HIMNUSZ

Utána a megfelelő himnuszt kell mondani. Évközi vasárnapokon és köznapokon a himnusz adva van a Zsoltáros részben. Ádventben, karácsonykor, nagyböjtben és a húsvéti időszakban a himnuszt a saját liturgikus részből vesszük. Főünnepeken és ünnepeken a himnusz a Saját vagy a Közös részben található. Szentek emléknapjain a himnusz — hacsak nincs saját — tetszés szerint vehető vagy a Közös részből, vagy a köznapról.

ZSOLTÁROZÁS

A himnusz után zsoltározás következik. Ez két zsoltárból vagy zsoltárrészből és egy újszövetségi kantikumból áll: mindegyiket a maga antifónájával kell mondani. A vasárnapi és köznapi zsolozsmában a Zsoltáros rész soros napjáról vesszük a zsoltárokat és a kantikumot antifónáikkal együtt. Nagyböjt és Húsvét vasárnapjain, Nagyhéten és a Húsvéti idő köznapjain saját antifónáik vannak. Az Ádventi és a Karácsonyi idő vasárnapjain, valamint december 17-től 24-ig a köznapokon saját antifónáik vannak. Főünnepeken és ünnepeken a zsoltárokat és a kantikumot a Saját vagy a Közös részből vesszük. Szentek emléknapjain a zsoltárokat, a kantikumot és az antifónákat a soros köznapról vesszük, hacsak nincsenek saját zsoltáraik és antifónáik. A zsoltározás után következik a Rövid olvasmány vagy a Hosszabb olvasmány.

RÖVID OLVASMÁNY

Évközi vasárnapokon és köznapokon a Rövid olvasmány a Zsoltáros rész soros napján. Nagyböjtben és a Húsvéti időben mind a vasárnapi, mind a köznapi zsolozsmához a Rövid olvasmány az időszaki részben található. Főünnepeken és ünnepeken a Rövid olvasmányt a Saját vagy a Közös részből kell venni. Szentek emléknapjain a Rövid olvasmány — hacsak nincs saját — tetszés szerint vehető vagy a Közös részből, vagy a köznapról.

HOSSZABB OLVASMÁNY

Főleg a néppel együtt végzett ünneplés alkalmával és tetszés szerint máskor is egy Hosszabb olvasmány választható az Imaórák Liturgiája Általános Rendelkezéseinek . 46. számában található szabály alapján. Néppel együtt végzett ünneplés esetén rövid homília mondható az olvasmány megvilágítására.

RÖVID VÁLASZOS ÉNEK – VÁLASZ ISTEN SZAVÁRA

Az olvasmány, illetve homília után, ha alkalmas, szent csend iktatható be. Következik a Rövid válaszos ének, amely a Rövid olvasmánnyal együtt található meg. Hasonló jellegű ének is helyettesítheti, amelyet a jelzett célra a Püspöki Karnak jóvá kell hagynia.

EVANGÉLIUMI KANTIKUM (MAGNIFICAT)

Ezután jön sorra az evangéliumi kantikum a maga antifónájával.

A lélek az Úrban ujjong

{r}Lk 1, 46-55{/r}

Magasztalja lelkem az Urat,{x}

és szívem ujjong üdvözítő Istenemben.

Tekintetre méltatta alázatos szolgálóleányát:{x}

Íme, ezentúl boldognak hirdetnek az összes nemzedékek,

mert nagyot művelt velem ő, aki Hatalmas:{x}

ő, akit Szentnek hívunk.

Nemzedékről nemzedékre megmarad irgalma azokon,{x}

akik istenfélők.

Csodát művelt erős karjával:{x}

a kevélykedőket széjjelszórta,

hatalmasokat elűzött trónjukról,{x}

kicsinyeket pedig felmagasztalt;

az éhezőket minden jóval betölti,{x}

a gazdagokat elbocsátja üres kézzel.

Gondjába vette gyermekét, Izraelt:{x}

megemlékezett irgalmáról,

melyet atyáinknak hajdan megígért,{x}

Ábrahámnak és utódainak mindörökké.

Az évközi időben a vasárnapi zsolozsmához a Magnificat-antifónát a Saját részből kell venni. Az Ádventi és a Karácsonyi idő, Nagyböjt és Húsvét idő vasárnapi és köznapi zsolozsmájához az antifóna az Időszaki részben található. Szentek ünnepein — ha nincs saját antifóna — a Közös részből; szentek emléknapjain pedig tetszés szerint vehető a soros köznapról is. Az antifónát a szokásos módon meg kell ismételni.

FOHÁSZOK VAGY KÖZBENJÁRÓ IMÁDSÁGOK

A kantikum végeztével a Fohászok következnek. Évközi vasárnapokon és köznapokon a Fohászok a Zsoltáros részben találhatók. Az Ádventi és a Karácsonyi idő vasárnapi és köznapi zsolozsmájához a Fohászok az Időszaki részben található. Főünnepeken és ünnepeken a Fohászok a Saját vagy a Közös részben vannak. Szentek emléknapjain a Fohászok — hacsak nincs saját — tetszés szerint vehetők a Közös részből vagy a köznapról. Rövidebb fohászok is vehetők lásd a Függelékben. A Fohászok után együtt mondják el az Úr imádságát, amely elé, ha alkalmas, rövid felhívás tehető, lásd a Függelékben.

Mi Atyánk.

A Miatyánk után közvetlenül, Könyörögjünk! nélkül következik a Zárókönyörgés a Saját részből, és az 868. oldalon leírt módon zárul. Mint a REGGELI DICSÉRETBEN az Általános részben leírtak szerint. Ezután, ha pap vagy diakónus vezeti a liturgiát, elbocsátja a népet:

Az Úr legyen veletek!

És a te lelkeddel!

Áldjon meg benneteket a mindenható Isten:

az Atya, a Fiú † és a Szentlélek!

Ámen.

Vagy a miséből vett más áldásformulát használ. Ha most elbocsátás következik, így folytatja:

Menjetek békével!

Istennek legyen hála!

Húsvétvasárnaptól Húsvét II. vasárnapjáig bezárólag, valamint Pünkösd II. Esti dicséretében:

Menjetek békével! Alleluja, alleluja.

Istennek legyen hála! Alleluja, alleluja.

Ha nincs jelen pap vagy diakónus, valamint egyéni imádkozás esetén így zárul az Esti dicséret:

Az Úr áldjon meg minket,

védelmezzen minden rossztól

és vezessen el az örök életre!

Ámen.

A MKPK jóváhagyásával, 2013