ÉVKÖZI IDŐ

BEFEJEZŐ IMAÓRA

HIMNUSZ

Immár a nap leáldozott,

Teremtőnk, kérünk tégedet:

légy kegyes, és maradj velünk,

őrizzed, óvjad népedet.

Álmodjék rólad a szívünk,

álmunkban is te légy velünk,

téged dicsérjen énekünk,

midőn új napra ébredünk!

Adj nekünk üdvös életet,

szítsd fel a szív fáradt tüzét,

a ránk törő rút éjhomályt

világosságod rontsa szét!

Kérünk, mindenható Atyánk,

Úr Jézus Krisztus érdemén,

ki Szentlélekkel és veled

uralkodik, s örökre él. Ámen.

Vagy:

Krisztus, tündöklő nappalunk,

az éj árnyát eloszlatod,

kit fényből fénynek vall a hit

és fénnyel áldod szentjeid.

Esengünk hozzád, szent Urunk,

míg tart az éj, vigyázz reánk,

találjunk benned pihenést,

adj nyugodalmas éjszakát.

Mikor lecsukjuk két szemünk,

a szívünk virrasszon veled,

őrködjék mindig jobb kezed

hűséges híveid felett.

Védelmezőnk, tekints le ránk,

igázd le ellenségeink,

vezesd szolgáidat, kikért

véred váltsága volt a bér.

Legyen most néked, Krisztusunk,

és szent Atyádnak tisztelet,

s a Szentléleknek is veled

zengjen dicséret szüntelen. Ámen.

Könyörülj rajtam, Uram, és hallgasd meg imámat! Éjjelente is áldjátok az Urat! Szárnyával védve takargat, nem kell félned az éjjeli rémtől. Uram, te hosszan tűrő és könyörülő Isten vagy! Ne rejtsd el előlem arcodat, mert csak benned bízom! Légy védelmező Istenem és menedéket adó házam! A mélységből kiáltok, Uram, hozzád! Testem elnyugszik reménységben. Uram, éjjel-nappal tehozzád kiáltok!

RÖVID VÁLASZOS ÉNEK

Uram, {*} Kezedbe ajánlom lelkemet.

Uram, {*} Kezedbe ajánlom lelkemet.

Megváltottál minket, Urunk, hűséges Istenünk. {*}

Kezedbe ajánlom lelkemet.

Dicsőség az Atyának, a Fiúnak és a Szentléleknek.

Uram, {*} Kezedbe ajánlom lelkemet.

EVANGÉLIUMI KANTIKUM

Ant. Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén. Alleluja.

VASÁRNAP ÉS FŐÜNNEPEN I. ESTI DICSÉRET UTÁN

RÖVID OLVASMÁNY

{r}MTörv 6, 4-7{/r}

Halld, Izrael! Az Úr, a mi Istenünk az egyetlen Úr! Szeresd Uradat, Istenedet szíved, lelked mélyéből, minden erőddel! Ezeket a parancsokat, amelyeket ma szabok neked, őrizd meg szívedben és vésd gyermekeidnek is az eszébe; beszélj róluk, amikor otthon tartózkodsz és amikor úton vagy, amikor lefekszel s amikor fölkelsz!

Könyörgés Vasárnap és Húsvét nyolcadában:

Látogass meg minket, Istenünk, ezen az éjszakán, hogy holnap reggel tőled erőt nyerve ébredjünk, és Krisztus feltámadásának örvendhessünk. Aki él és uralkodik mindörökkön-örökké.

Vagy főünnepen, ha nem vasárnapra esik:

Látogasd meg, kérünk, Istenünk, ezt a hajlékot, és az ellenség minden cselvetését messze űzd tőle! Szent angyalaid lakjanak benne, akik minket békében őriznek; és áldásod legyen rajtunk mindig.

VASÁRNAP ÉS FŐÜNNEPEN II. ESTI DICSÉRET UTÁN

RÖVID OLVASMÁNY

{r}Jel 22, 4-5{/r}

Látni fogják az Úr arcát, és a homlokukon lesz a neve. Nem lesz többé éjszaka, és nem szorulnak rá a lámpa világítására, sem a nap fényére. Az Úristen ragyogja be őket, és uralkodni fognak örökkön-örökké.

Könyörgés

Istenünk, a mai napon megünnepeltük Urunk feltámadását. Hallgasd meg alázatos kérő szavunkat, hogy minden rossztól mentesen a te békédben nyugodjunk, és dicséretedben örvendezve ébredjünk.

HÉTFŐ

RÖVID OLVASMÁNY

{r}1 Tessz 5, 9-10{/r}

Isten az üdvösség elnyerésére szánt minket Urunk, Jézus Krisztus által, aki meghalt értünk, hogy akár élünk, akár meghalunk, vele együtt elnyerjük az életet.

Könyörgés

Istenünk, testünknek adj üdvös pihenést, és mai munkálkodásunk magvetését érleld meg az örök aratásra.

KEDD

RÖVID OLVASMÁNY

1 Pét 5, 8-9

Józanok legyetek és vigyázzatok! Ellenségetek, a sátán, ordító oroszlán módjára ott kószál mindenütt, és keresi, kit nyeljen el. Erősen álljatok neki ellen a hitben!

Könyörgés

Jóságos Istenünk, világosítsd meg ezt az éjszakát, és add, hogy szolgáid, akik most békében nyugovóra térnek, holnap örömmel ébredjenek az új nap világosságára.

SZERDA

RÖVID OLVASMÁNY

{r}Ef 4, 26-27{/r}

Ne vétkezzetek! A nap ne nyugodjék le haragotok fölött! Ne adjatok teret a sátánnak!

Könyörgés

Szelíd és alázatos szívű Urunk, Jézus Krisztus, aki édes igát és könnyű terhet raksz követőidre, fogadd jóságosan mai napunk jószándékait és tetteit. Adj nyugalmas éjszakát, hogy holnap készségesebbek legyünk szolgálatodra.

CSÜTÖRTÖK

RÖVID OLVASMÁNY

{r}1 Tessz 5, 23{/r}

A békesség Istene szenteljen meg benneteket, hogy tökéletesek legyetek. Őrizze meg szellemeteket, lelketeket és testeteket feddhetetlenül Urunk, Jézus Krisztus eljöveteléig!

Könyörgés

Urunk, Istenünk, ajándékozz nekünk pihentető álmot, mert elfáradtunk a napi munkában. Újíts meg minket állandó segítségeddel, hogy testben-lélekben a tieid maradjunk.

PÉNTEK

RÖVID OLVASMÁNY

{r}Jer 14, 9{/r}

Itt élsz közöttünk, Uram, a te nevedet viseljük. Ne hagyj el hát minket, Urunk, Istenünk!

Könyörgés

Mindenható Istenünk, add, hogy sírjában nyugvó egyszülött Fiad mellett hűségesen kitartsunk, és méltók legyünk vele együtt új életre támadni. Aki él és uralkodik mindörökkön-örökké.