PÜNKÖSDVASÁRNAP

Főünnep

I. ESTI DICSÉRET

HIMNUSZ

Teremtő Lélek, szállj reánk,

ragyogd be lelkünk, tiszta láng,

ki alkotsz, éltetsz szíveket,

hozd nékik bő kegyelmedet!

Kit úgy hívunk: Vigasztaló,

kit ad nekünk az Alkotó,

te élő forrás, égi láng,

szent kenet, égből szállj le ránk!

Te, hét ajándék kútfeje,

Atyánk kegyelmes jobb keze,

az Úr erős ígérete,

sugalmas ajkak ihlete.

Gyújtsd meg szemünknek fényedet,

és szállj szívünkbe, Szeretet!

Ha testünk gyarló, s lankadunk,

légy mindig éber gyámolunk!

Űzd messze tőlünk ellenünk,

szent békességed add nekünk;

te járj, vezér, utunk előtt,

veszélytől védjen szent erőd!

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Ámen.

ZSOLTÁROZÁS

1. ant. Amikor elérkezett Pünkösd napja, az emeleti teremben mindnyájan együtt voltak, alleluja. Zsolt 112

2. ant. Lángnyelvek lobbantak az apostolok felett, és mindegyikükre leereszkedett a Szentlélek, alleluja. {r}Zsolt 146, 1-11{/r}

3. ant. A Szentlélek, aki az Atyától származik, majd megdicsőít engem, alleluja. Kantikum {r}Jel 15, 3-4{/r}

RÖVID OLVASMÁNY

{r}Róm 8, 11{/r}

Ha bennetek lakik Isten Lelke, aki feltámasztotta Jézust a halálból, ő, aki Krisztus Jézust feltámasztotta a halottak közül, halandó testeteket is életre kelti bennetek lakó Lelke által.

RÖVID VÁLASZOS ÉNEK

A vigasztaló Szentlélek, {*} Alleluja, alleluja.

A vigasztaló Szentlélek, {*} Alleluja, alleluja.

Megtanít benneteket mindenre. {*}

Alleluja, alleluja.

Dicsőség az Atyának, a Fiúnak és a Szentléleknek.

A vigasztaló Szentlélek, {*} Alleluja, alleluja.

Magnificat-ant. Jöjj, Szentlélek Úristen, töltsd el híveid szívét, és szereteted tüzét gyújtsd lángra bennünk, te, aki a nyelvükben különböző nemzeteket mind a hit egységébe gyűjtöd, alleluja.

FOHÁSZOK

Hangos dicsérettel ünnepeljük Istent, aki a szent ötvennap elteltével elküldte az apostolokra a Szentlelket a mennyből. Örömteli és áhítatos lélekkel kérjük:

Küldd el Szentlelkedet, és újítsd meg a világot!

Kezdetben te alkottad az eget és a földet, s az idők teljességében mindent megújítottál Krisztusban,

állandóan újítsd meg Szentlelked által a föld színét, hogy mindnyájan eljussunk az üdvösségre!

Küldd el Szentlelkedet, és újítsd meg a világot!

Te Ádám arcába lehelted az élet leheletét,

küldd el Szentlelkedet az Egyházba, hogy a Szentlélek éltesse, megújítsa, és általa életet adjon a világnak!

Küldd el Szentlelkedet, és újítsd meg a világot!

Világosíts meg minden embert Szentlelked fényével, és űzd el a sötét felhőket korunk egéről,

hogy a gyűlölet helyébe szeretet, a fájdalom helyébe öröm, a háború helyébe az óhajtott béke lépjen!

Küldd el Szentlelkedet, és újítsd meg a világot!

Öntözd az emberi nemet Szentlelked élő vizével, amely Krisztus oldalából fakadt,

hogy földünk ne a gonoszság töviseit teremje!

Küldd el Szentlelkedet, és újítsd meg a világot!

Szentlelked által az életre és a dicsőségre vezeted az embereket,

add, hogy a mennyei hazában általa élvezzék a megholtak a szeretet boldogságát.

Küldd el Szentlelkedet, és újítsd meg a világot!

Könyörgés

Mindenható, örök Isten, rendelésed szerint ötven napon át ünnepeltük Húsvét szent titkát. Add, hogy a világon szétszóródott sokféle nemzet mennyei segítségeddel közös nyelvre találjon, és neved megvallásában egyesüljön.

IMÁDSÁGRA HÍVÁS

Ant. Alleluja, az Úrnak Lelke betölti a földkerekséget: jöjjetek, imádjuk, alleluja.

REGGELI DICSÉRET

HIMNUSZ

Meghozta boldog örömünk

a forgó esztendő megint:

a Lélek, a Vigasztaló

megszállt az egybegyűlteken.

Tündöklő fényességű láng

tüzes nyelvekké alakult:

igéik hogy lobogjanak,

s szeretettől lángoljanak.

Beszélnek minden nyelveket;

megretten a pogány tömeg,

azt vélik: musttól részegek,

kiket Szentlélek ihletett.

Történt e titkos adomány a

szent Húsvét-idő után,

hogy ülték ős törvény szerint

a bűnbánatnak napjait.

Meghajtott fővel esdenek,

jóságos Isten, híveid:

áraszd ránk égből gazdagon

a Lélek áldott kincseit.

Ki megszentelted már szívünk,

s megadtad kegyelmed nekünk:

bocsássad meg most bűneink,

s tedd békéssé esztendeink.

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Ámen.

1. ant. Ó, milyen jó és milyen édes, hogy a te Lelked bennünk van, Urunk, alleluja.

Zsoltárok és kantikum az I. hét vasárnapjáról.

2. ant. Ti, források és minden, ami mozog a vízben, zengjetek hálaéneket Istennek, alleluja.

3. ant. Az apostolok különböző nyelveken hirdették Isten nagy tetteit, alleluja.

RÖVID OLVASMÁNY

{r}ApCsel 5, 30-32{/r}

Atyáink Istene Jézust, akit keresztfára feszítve megöltetek, feltámasztotta. Isten jobbja fejedelemmé és Megváltóvá emelte, hogy megtérítse Izraelt, és megbocsássa bűneit. Mi ezeknek a dolgoknak tanúi vagyunk a Szentlélekkel egyetemben, akit az Isten megadott azoknak, akik engedelmeskednek neki.

RÖVID VÁLASZOS ÉNEK

Mindannyiukat eltöltötte a Szentlélek, {*} Alleluja, alleluja.

Mindannyiukat eltöltötte a Szentlélek, {*} Alleluja, alleluja.

És beszélni kezdtek. {*}

Alleluja, alleluja.

Dicsőség az Atyának, a Fiúnak és a Szentléleknek.

Mindannyiukat eltöltötte a Szentlélek, {*} Alleluja, alleluja.

Benedictus-ant. Vegyétek a Szentlelket! Akinek megbocsátjátok bűneit, az bocsánatot nyer, alleluja.

FOHÁSZOK

Erős reménységgel kérjük Krisztus Urunkat, aki a Szentlélek által gyűjtötte egybe Egyházát, és így imádkozzunk:

Újítsd meg, Urunk, a föld színét!

Urunk, Jézus Krisztus, aki a kereszten felmagasztalva, megnyitott oldaladból az élő vizek forrását fakasztottad,

küldd el hozzánk éltető Lelkedet!

Újítsd meg, Urunk, a föld színét!

Akit megdicsőített az Isten jobbja, és aki az Atya ajándékát adtad tanítványaidnak,

küldd el a Szentlelket, hogy újjáteremtse a világot!

Újítsd meg, Urunk, a föld színét!

Te apostolaidnak bűnbocsátó hatalmat adtál Szentlelkeddel,

rontsd le a bűn hatalmát a világban!

Újítsd meg, Urunk, a föld színét!

Te, aki megígérted a Szentlelket, hogy tanítson bennünket, és eszünkbe juttasson mindent, amit mondtál,

küldd el Szentlelkedet, hogy eligazítson hitünkben!

Újítsd meg, Urunk, a föld színét!

Te megígérted az igazság Lelkét, aki majd tanúságot tesz rólad,

küldd el Szentlelkedet, hogy hűséges tanúiddá tegyen minket!

Újítsd meg, Urunk, a föld színét!

Könyörgés

Istenünk, te a mai szentséges ünnepen Egyházadat és általa a világ minden népét és nemzetét megszentelted. Áraszd ki a Szentlélek ajándékait az egész világra, és töltsd be híveid szívét isteni kegyelmeddel, amellyel egykor elindítottad az evangélium hirdetését.

II. ESTI DICSÉRET

1. ant. Az Úrnak Lelke betölti a földkerekséget, alleluja. {r}Zsolt 109, 1-5. 7{/r}

2. ant. Erősítsd meg, Isten, amit bennünk műveltél, Jeruzsálemből, szent templomodból, alleluja. Zsolt 113 A.

3. ant. Mindannyiukat eltöltötte a Szentlélek, és beszélni kezdtek, alleluja. Kantikum Vö. {r}Jel 19, 1-7 {/r}

RÖVID OLVASMÁNY

{r}Ef 4, 3-6{/r}

Törekedjetek rá, hogy a béke kötelékével fenntartsátok a lelki egységet! Egy a Test, és egy a Lélek, mint ahogy hivatástok is egy reményre szól. Egy az Úr, egy a hit, egy a keresztség. Egy az Isten, mindnyájunk Atyja, aki mindennek fölötte áll, mindent áthat, és mindenben benne van.

RÖVID VÁLASZOS ÉNEK

Az Úrnak Lelke betölti a földkerekséget, {*} Alleluja, alleluja.

Az Úrnak Lelke betölti a földkerekséget, {*} Alleluja, alleluja.

És aki egybefogja a mindenséget, tud minden szóról. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úrnak Lelke betölti a földkerekséget, {*} Alleluja, alleluja.

Magnificat-ant. Ma teljessé lett a Pünkösd ünnepe, alleluja; ma megjelent a Szentlélek az apostoloknak tűzben, és karizmatikus ajándékot osztott nekik; elküldte őket az egész világra, hogy hirdessék az igét, és tanítsák: Aki hisz, és megkeresztelkedik, üdvözül, alleluja.

FOHÁSZOK

Az Atyaisten Krisztus által gyűjtötte egybe Egyházát. Kérjük örvendező lélekkel:

Küldd el Egyházadba a Szentlelket!

Te a keresztség által a Szentlélekben egyesíteni kívánsz minden embert, aki a keresztény nevet viseli,

engedd, hogy a sok hívő mind egy szív és egy lélek legyen!

Küldd el Egyházadba a Szentlelket!

Azt akartad, hogy a Szentlélek betöltse a földkerekséget,

engedd, hogy minden ember igazságban és békében építse a világot!

Küldd el Egyházadba a Szentlelket!

Urunk, Istenünk, mindenek Atyja, te egy hitben akarod összegyűjteni szétszóródott fiaidat,

világosíts meg minden népet a Szentlélek kegyelmével!

Küldd el Egyházadba a Szentlelket!

Te a Lélek által újítasz meg mindent,

gyógyítsd a betegeket, vigasztald a szomorkodókat, és add meg minden embernek az üdvösséget.

Küldd el Egyházadba a Szentlelket!

Te a Szentlélek által feltámasztottad Fiadat a halálból,

támaszd fel halandó testünket az örök életre.

Küldd el Egyházadba a Szentlelket!

Ha elbocsátás következik:

Menjetek békével, alleluja, alleluja!

Istennek legyen hála, alleluja, alleluja.

Befejeződik a húsvéti idő. Pünkösdvasárnap után az évközi idő kezdődik.

NAPKÖZI IMAÓRA

HIMNUSZ

Délelőtt

Már Krisztus mennybe költözött,

ahonnan egykor földre jött,

hogy ossza Atyja kincseit,

elküldte Szentlelkét nekünk.

Az áldott hármas óra telt,

és megzendült ott fönn a menny,

apostoloknak kórusa

imádva látta: itt az Úr.

Atyánk fényéből árad el

e tündöklő, szent, drága láng,

átjárja Krisztus híveit,

hozván Igének szent tüzet.

Szentlélek Isten, szállj le ránk,

tedd oltároddá hű szívünk,

erénnyel díszítsd, ékesítsd,

így templomoddá szenteled.

Add, ismerjük meg az Atyát

teáltalad, és egy Fiát:

és kettejüknek Lelke, te,

örökre légy lelkünk hite! Ámen.

Délben

Esengő szolgák, jöjjetek,

tárjátok fel ma szívetek,

nyissátok dalra ajkatok,

hogy boldog Istent áldjatok!

Délóra bús emléke ez:

örök Bírót ítélnek el,

kihez nem férhet földi vád,

rá gyarló nép halált kiált.

Minket szívbéli hála köt,

vétkünk miatt is féljük őt,

s ha bősz ellenség ront reánk,

védelmet tőle kér imánk.

Kérleljük most az ég Urát,

Királyát s véle egy Fiát,

s a Szentlelket, ki egy velük,

Háromságban egy Istenünk! Ámen.

Délután

Ez óra, mely most felragyog,

keresztfa éjét űzi el,

megtörve földi vak homályt,

szelíd fényével földerít.

Ez órán a Feltámadott

minden sír mélyén szunnyadót

új létre keltve, élni hív,

halál hatalmát törve meg.

Hisszük: megújult életünk

immár nem szenved új halált,

a boldog élet örömét

örökre bizton élvezi.

Dicsérünk, Jézus, szüntelen,

ki feltámadtál győztesen,

Atyának, Léleknek veled

most és örökre tisztelet. Ámen.

ZSOLTÁROZÁS

Ant. délelőtt A Szentlélek eljött az isteni trónusról, és láthatatlanul áthatotta az apostolok szívét, alleluja.

Ant. délben Urunk, növeld bennünk a hitet, és a Szentlélek világosságát szüntelenül gyújtsd fel szívünkben, alleluja.

Ant. délután Nem ti fogtok beszélni, hanem majd Atyátok Lelke szól belőletek, alleluja.

A vigasztaló Szentlélek, alleluja,

Megtanít benneteket mindenre, alleluja.

A Szentlélek megtanít benneteket mindarra, alleluja,

Amit mondottam nektek, alleluja.

Az apostolok különböző nyelveken hirdették, alleluja,

Isten nagy tetteit, alleluja.

délelőtt

RÖVID OLVASMÁNY

{r}1 Kor 12, 13{/r}

Mi mindnyájan egy Lélekben egy testté lettünk a keresztséggel: akár zsidók, akár pogányok, akár rabszolgák, akár szabadok. Mindannyiunkat egy Lélek itatott át.

délben

RÖVID OLVASMÁNY

Tit 3, 5b-7

Isten megmentett minket a Szentlélekben való újjászületés és megújulás fürdőjében, akit Üdvözítőnk, Jézus Krisztus által bőven árasztott ránk, hogy kegyelmével megigazuljunk, s az örök élet reménybeli örököseivé váljunk.

délután

RÖVID OLVASMÁNY

{r}2 Kor 1, 21-22{/r}

Isten az, aki minket veletek együtt megerősít és fölken Krisztusban. Pecsétjével megjelölt minket, és foglalóul a szívünkbe árasztotta a Lelket.

Könyörgés

Mindenható Istenünk, add, hogy felragyogjon fölöttünk dicsőséged fénye, és Szentlelked világossága bátorítsa azok szívét, akik kegyelmedből újjászülettek.

OLVASMÁNYOS IMAÓRA

HIMNUSZ

Áhított Fény tündökölve

Isten mellől tűzz a földre,

várnak az apostolok.

Nyelvet tölts be, égj szívekben;

nyelv, szív együtt énekeljen,

hogyha tüzed fellobog.

Te kormányozd beszédünket,

szívünket is csendesítsed;

nem sodorhat harag minket,

ha te itt vagy, Vigaszunk.

Add meg, híven énekelnünk,

mert ősünkben már elestünk,

kegyelemből fényre leltünk,

gyermekeid maradunk.

Szent Ajándék, önmagadat

osztogatod, égi javad

lelkesítse fiaidat,

tiszta szívből bízva fakad

téged áldó hódolat.

Bűneinktől moss fehérre,

add a lelkek örömére

újulásunk égi létre,

hol tebenned célba érve

Istenséged befogad. Ámen.

1. ant. A Lélek ott fúj, ahol akar, hallod zúgását, de nem tudod, honnan jön, és hova megy, alleluja. Zsolt 103, I.

2. ant. Hirtelen heves szélvész zúgása támadt az égből, alleluja. Zsolt 103, II.

3. ant. Áraszd ki Szentlelkedet, és életre kelnek, és megújítod a föld színét, alleluja. Zsolt 103, III.

Az Úrnak Lelke betölti a földkerekséget, alleluja.

És aki egybefogja a mindenséget, tud minden szóról, alleluja.

Szent Pál apostolnak a rómaiakhoz írt leveléből

8, 5-27

Akiket Isten Lelke vezérel, azok Isten fiai

Testvéreim! A testi ember testiekre vágyik, a lelki ember ellenben lelkiekre törekszik. De a test kívánsága a halálba vezet, a lélek vágyódása ellenben élet és béke. A test vágya ellene mond Istennek, nem veti alá magát Isten törvényének, sőt nem is képes rá. Ezért aki test szerint él, nem nyerheti el Isten tetszését.

De ti nem test, hanem lélek szerint éltek, ha valóban Isten Lelke lakik bennetek. Akiben nem lakik Krisztus Lelke, az nem az övé. Ha Krisztus bennetek van, jóllehet a test a bűn miatt halott, a lélek a megigazulás következtében él. Ha pedig bennetek lakik annak Lelke, aki feltámasztotta Jézust a halálból, ő, aki Krisztust (Jézust) feltámasztotta a halottak közül, halandó testeteket is életre kelti bennetek lakó Lelke által.

Így tehát, testvérek, nem vagyunk a testnek lekötelezve, hogy a test szerint éljünk. Mert ha test szerint éltek, biztosan meghaltok, de ha lélekkel elfojtjátok a test szerinti tetteket, élni fogtok.

Akiket Isten Lelke vezérel, azok Isten fiai. Nem a szolgaság lelkét kaptátok ugyanis, hogy ismét félelemben éljetek, hanem a fogadott fiúság Lelkét nyertétek el, általa szólítjuk: „Abba, Atya!” A Lélek maga tesz tanúságot lelkünkben, hogy Isten gyermekei vagyunk. Ha pedig gyermekei, akkor örökösei is: Istennek örökösei, Krisztusnak társörökösei. Előbb azonban szenvednünk kell vele együtt, hogy vele együtt meg is dicsőüljünk.

De ennek az életnek a szenvedései véleményem szerint nem mérhetők az eljövendő dicsőséghez, amely majd megnyilvánul rajtunk. Maga a természet sóvárogva várja Isten fiainak megnyilvánulását. A természet ugyanis mulandóságnak van alávetve, nem mert akarja, hanem amiatt, aki abban a reményben vetette alá, hogy a mulandóság szolgai állapotából majd felszabadul az Isten fiainak dicsőséges szabadságára. Tudjuk ugyanis, hogy az egész természet (együtt) sóhajtozik és vajúdik mindmáig. De nemcsak az, hanem mi magunk is, akik bensőnkben hordozzuk a lélek csíráit, sóhajtozunk, és várjuk a fogadott fiúságot, testünk megváltását. Mert megváltásunk még reménybeli. Az a remény viszont, amit már teljesedni látunk, többé nem remény. Hiszen ki remélné azt, amit lát? Ha tehát reméljük, amit nem látunk, várjuk állhatatosan.

Gyöngeségünkben segítségünkre siet a Lélek, mert még azt sem tudjuk, hogyan kell helyesen imádkoznunk. A Lélek azonban maga jár közben értünk, szavakba nem önthető sóhajtozásokkal. S ő, aki a szíveket vizsgálja, tudja, mi a lelkünk kívánsága, mert Isten tetszése szerint jár közben a szentekért.

VÁLASZOS ÉNEK

Gal 4, 6; 3, 26; 2 Tim 1, 7

Mivel az Isten fiai vagytok a Jézus Krisztusban való hit által, {*} A Fia Lelkét árasztotta szívetekbe az Isten, aki őt így szólítja: „Abba, Atya!” Alleluja.

Isten nem a csüggedtség, hanem az erő, a szeretet és a józanság lelkét adta nekünk. {*} A Fia Lelkét árasztotta szívetekbe az Isten, aki őt így szólítja: „Abba, Atya!” Alleluja.

Szent Iréneusz püspök és vértanú „Az eretnekségek ellen” című értekezéséből

(Lib. 3, 17, 1-3: SCh 34, 302-306)

A Szentlélek elküldése

Az Úr megadta az Istenben való újjászületés hatalmát tanítványainak, amikor így szólt hozzájuk: Menjetek, tegyétek tanítványommá mind a népeket! Kereszteljétek meg őket az Atya és a Fiú és a Szentlélek nevében! ({r}Mt 28, 19{/r})

Azt ígérte ugyanis már a próféták által, hogy a végső időkben majd kiárasztja magát szolgáira és szolgálóira, hogy prófétáljanak. Ezért leszállott az Isten Fiára, miután az az ember Fiává lett, és általa kedve telt abban, hogy az emberi nemben lakjék, az emberek között maradjon, és szállást vegyen Isten teremtményeiben, teljesítse bennük az Atya akaratát, és megújítsa őket az elöregedésből Krisztus újdonságára.

Lukács írja, hogy a Szentlélek az Úr mennybemenetele után Pünkösdkor leszállt az apostolokra. Ő az, akinek hatalma van arra, hogy az összes népet elvezesse az életre, és megnyissa számukra az új szövetséget. Ezért minden nyelven egybehangzóan dicsőítették az Istent, mert a Szentlélek hozta egységre a különálló törzseket, és ő ajánlotta fel őket az Atyának, mint az összes nép zsengeáldozatát.

Az Úr is megígérte már előre, hogy elküldi a Vigasztalót, aki bennünket előkészít Istennek. Amint ugyanis a száraz búzaliszt víz nélkül nem lehet egy tésztává és egy kenyérré, úgy mi sem lehetünk Krisztus Jézusban egyek a mennyből származó víz nélkül. S ahogy a száraz föld képtelen termést hozni, ha nem jut nedvességhez, úgy mi is, akik előzőleg száraz fák voltunk, soha nem teremhetnénk az élet gyümölcseit a magától jövő isteni eső nélkül.

Testünk ugyanis a fürdő által nyeri el az egységet a romolhatatlansággal, lelkünk pedig a Lélek által.

Isten Lelke leszállt az Úrra, a bölcsesség és az értelem Lelke, a tanács és az erősség Lelke, a tudás és a jámborság Lelke és Isten félelmének Lelke (vö. {r}Iz 11, 2{/r}), akit azután az Úr továbbadott Egyházának, amikor elküldte a Vigasztalót az egész földre, ahová az Úr szava szerint a sátán, mint a villám, bukott le az égből ({r}Lk 10, 18{/r}). Éppen ezért van szükségünk az Isten harmatára, hogy meg ne égjünk, és terméketlenné ne váljunk, s ahol vádlónk van, legyen ott a Védelmezőnk is. Hiszen az Úr a Szentlélekre bízta emberét, aki rablók kezébe esett, akin ő maga megkönyörült, és bekötözte sebeit, aztán két királyi dénárt adott, hogy a Szentlélek által az Atya és a Fiú képét és belénk írt jelét magunkba fogadva gyümölcsöztessük a ránk bízott dénárokat, és megsokszorozva számoljuk le az Úrnak.

VÁLASZOS ÉNEK

Vö. {r}ApCsel 2, 1-2{/r}

Amikor elérkezett Pünkösd napja, az emeleti teremben mindnyájan együtt voltak. Egyszerre olyan zúgás támadt az égből, {*} Mintha csak heves szélvész közeledett volna, és egészen betöltötte a házat, alleluja.

Amikor együtt voltak a tanítványok, hirtelen zúgás támadt az égből, és leszállt rájuk. {*} Mintha csak heves szélvész közeledett volna, és egészen betöltötte a házat, alleluja.