JÚNIUS

Június 1.

SZENT JUSZTÍNUSZ VÉRTANÚ

Emléknap

Jusztínusz a II. század elején pogány családból született a szamariai Szichemben (ma Nablus). A pogány bölcseleti iskolákban nem találta meg Istent. Megtérve sokat írt a vallás védelmében. Két Apológiája és a Dialógus a zsidó Trifonnal című párbeszéde maradt csak fenn. Rómában iskolát nyitott, és nyilvános vitákat tartott. Társaival együtt vértanúságot szenvedett Rómában Marcus Aurelius idején, 165 körül. Egy vértanú közös zsolozsmája húsvéti időben

REGGELI DICSÉRET

Benedictus-ant. Minden áldozatunkban dicsérjük a mindenség Teremtőjét Fia, Jézus Krisztus és a Szentlélek által, alleluja.

Könyörgés

Istenünk, te Szent Jusztínusz vértanút arra tanítottad, hogy a világ szemében botrányt jelentő keresztet vállalja, és így Jézus Krisztus mindent felülmúló ismeretére eljusson. Közbenjárására engedd, hogy a tévedések veszélyeit legyőzve erősek maradjunk a hitben.

ESTI DICSÉRET

Magnificat-ant. Lelkemben nyomban fellobbant a tűz, és eltöltött a prófétáknak és Krisztus barátainak szeretete, alleluja.

Június 2.

SZENT MARCELLÍNUSZ ÉS SZENT PÉTER VÉRTANÚK

A Diocletianus-féle üldözéskor (304) Rómában szenvedett vértanúságukról Szent Damazusz pápa tanúskodik, aki az ügyről magától a hóhértól hallott. Egy berekben lefejezték őket, de testüket átvitték a Via Labicanán levő két babérfához, a temetőbe, ahol sírjuk fölé bazilikát emeltek, amikor az Egyház már békében élt. Több vértanú közös zsolozsmája húsvéti időben

Könyörgés

Istenünk, te szent vértanúid, Marcellínusz és Péter dicsőséges hitvallásával minket is hitünk megvallására indítasz. Add, hogy közbenjáró imájuk segítségével követni tudjuk példájukat.

Június 3.

LWANGA SZENT KÁROLY ÉS TÁRSAI, VÉRTANÚK

Emléknap

Ugandában sok keresztényt öltek meg Mwanga király parancsára 1885 és 1887 között a vallás iránti gyűlöletből. Néhányan közülük magában a királyi udvarban teljesítettek szolgálatot, vagy a király személye körül tevékenykedtek. Ezek közül is kitűnt Lwanga Károly 21 társával, akiket mint buzgó katolikusokat, részben karddal fejeztek le, részben pedig megégettek 1886. június 3-án, amiért a király tisztátalan vágyainak nem engedtek. Több vértanú közös zsolozsmája húsvéti időben.

Könyörgés

Istenünk, te a vértanúk kiömlő vérét keresztényeket termő magvetéssé tetted. Adj mindenkor bőséges aratást Egyházad szántóföldjén, amelyet Lwanga Szent Károly és társai vérük hullásával öntöztek.

Június 4.

A SZOMBATHELYI EGYHÁZMEGYÉBEN: SZENT QUIRINUS (KERÉNY) PÜSPÖK ÉS VÉRTANÚ

Emléknap

A dél-pannóniai Siscia (Sziszek, ma Jugoszlávia) püspöke volt. Amikor Diocletianus császár rendeletet adott ki a kereszténység üldözésére, Quirinus elmenekült Sisciából. A felkutatására kiküldött katonák azonban elfogták, és Maximus Praeses elé állították. Az agg sisciai püspök a helytartó minden rábeszélése, fenyegetése ellenére is állhatatosan kitartott hite mellett. Erre Maximus börtönbe vetette.

Három nap elteltével Pannónia Príma helytartójához vitték Sabariába (a mai Szombathelyre). Quirinus állhatatosságát azonban Amantius sem volt képes megtörni, s ezért halálra ítélte. A püspöknek malomkövet kötöttek a nyakába, és a Sibaris (ma Gyöngyös) patakba vetették 309-ben. Szent testét a barbár betörések elől menekülő savariai keresztények az V. század elején Rómába mentették. Szombathelyi tiszteletét nemcsak a IV. századi bazilikája, hanem az 1938-ban felszentelt plébániatemplom, a székesegyház egyik oltára és a hívek buzgósága is hirdeti.

Egy vértanú közös zsolozsmája, vagy Lelkipásztorok közös zsolozsmája.

Könyörgés

Mindenható Istenünk, tekints gyengeségünkre, és minket, akiket bűneink súlya földre nyom, oltalmazzon vértanúdnak, Szent Quirinus püspöknek dicsőséges közbenjárása.

Június 5.

SZENT BONIFÁC PÜSPÖK ÉS VÉRTANÚ

Emléknap

Angliában született 673 körül. Bencés szerzetesként élt az exeteri monostorban. 719-ben Németországba ment a hitet hirdetni. E tevékenysége gyümölcsöző volt. Püspökké szentelése után a mainzi egyházmegyét kormányozta, társakat gyűjtött maga mellé, akiknek segítségével számos egyházmegyét alapított vagy megújított Bajorországban, Türingiában és a frankok földjén. Zsinatokat is tartott, és törvényeket hozott. Amikor a frízeket térítette, a pogányok megölték társaival együtt 754. június 5-én. Testét az általa alapított fuldai monostorban helyezték el.

Egy vértanú közös zsolozsmája húsvéti időben, vagy Lelkipásztorok közös zsolozsmája

Könyörgés

Urunk, Istenünk, járjon közben értünk Szent Bonifác püspök és vértanú. Add, hogy tanítását hűségesen megtartsuk, és a hitet, amelyet vérével megpecsételt, tetteinkkel életre váltsuk.

Június 6.

SZENT NORBERT PÜSPÖK

1080 körül született a Rajna vidékén. Már a xanteni templom kanonokja volt, amikor a világias élettől elfordulva, a szerzetesi életet választotta. 1115-ben pappá szentelték. Apostoli életre vállalkozott, prédikált főleg Német- és Franciaországban. Társakat gyűjtött maga köré, és megalapította a premontrei rendet. 1126-ban Magdeburg érseke lett. A keresztény életet megreformálta, és a hitet a szomszédos pogány népeknek hirdetve kiterjesztette. Meghalt 1134. június 6-án, Magdeburgban. Lelkipásztorok közös zsolozsmája

Könyörgés

Istenünk, te Szent Norbert püspököt imádsága és lelkipásztori buzgósága révén Egyházad kiváló szolgájává tetted. Közbenjárására add, hogy híveid mindenkor szíved szerinti lelkipásztorokat kapjanak, és üdvös lelki táplálékot nyerjenek.

Június 8.

PRÁGAI SZENT ÁGNES SZŰZ

Prágában született 1205-ben. Apja I. Přemysl Ottokár cseh király, anyja Konstancia, III. Béla királyunk leánya. Elutasította II. Frigyes császár házassági ajánlatát, mert elhatározta, hogy Krisztusnak szenteli magát. 1234-ben belépett a klarisszák prágai kolostorába. Szent Klárával igen jó barátságban volt, Klára levelet is írt hozzá. Nővértársainak idősebb nővére és lelki édesanyja, a szegényeknek és szűkölködőknek jótevője, torzsalkodó családtagjainak pedig békítő angyala volt. Meghalt 1282. március 2-án, Prágában. IX. Piusz pápa 1874. december 3-án jóváhagyta az emberemlékezetet meghaladó tiszteletét. II. János Pál pápa avatta szentté 1989. november 12-én. Szüzek, vagy szerzetesek közös zsolozsmája

Könyörgés

Istenünk, te Prágai Szent Ágnes szüzet a tökéletesség útjára vezetted, hogy a királyi méltóság helyett alázatos lélekkel egyszülött Fiad keresztjét szeresse. Add, hogy példáját követve ne csak a világi dolgokkal törődjünk, hanem elsősorban a mennyeiekhez ragaszkodjunk.

Június 9.

SZENT EFRÉM DIAKÓNUS ÉS EGYHÁZTANÍTÓ

Niszibiben született 306 körül keresztény családból. Szerpapként hazájában és Edesszában működött, ahol teológiai iskolát alapított. Aszketikus életet élt. Nem szűnt meg prédikálni és könyveket írni kora tévedéseinek cáfolatára. Meghalt 373. június 9-én, Edesszában. Egyháztanítók közös zsolozsmája

Könyörgés

Urunk, Istenünk, áraszd szívünkbe Szentlelkedet, akinek ihletésére Szent Efrém diakónus ujjongó lélekkel énekelte meg szent titkaidat, és életét egészen a te szolgálatodra szentelte.

Június 11.

SZENT BARNABÁS APOSTOL

Emléknap

Ciprus szigetén született. A legelső jeruzsálemi hívők egyike. Antiochiában hirdette az evangéliumot, majd Pál apostolhoz csatlakozott, és elkísérte első útján. Részt vett a jeruzsálemi zsinaton. Szülőföldjére hazatérve az evangéliumot terjesztette. Ott is halt meg.

IMÁDSÁGRA HÍVÁS

Ant. A Szentlélek próféták és tanítók által szólt hozzánk, jöjjetek, imádjuk, alleluja!

REGGELI DICSÉRET

HIMNUSZ

Barnabás ékes koronája fénylik,

tisztelő hívek érdemét dicsérik,

sok szenvedését, hogy Jézusért égve

tört fel az égbe.

Földjét feladva nemes szíve hajtja,

hogy hitből élve szeretetét adja,

s népeket nyerjen krisztusi hazának,

új virulásnak.

Mily nagy örömmel ismeri meg Szent Pált,

hogy munkatársra, vezetőre lelt már,

Szentlélek útján, szárazon és vízen

jár vele híven.

Krisztusért lángol, magát nem kíméli,

vonzza a népet, pásztora is néki,

végül is véres próba után várja

vértanúpálma.

Istenünk, bátran kövessük e szolgád,

add meg, imája vezessen el hozzád,

hogy majd a lelkünk himnuszt énekelve

szálljon a mennybe! Ámen.

Antifónák, zsoltárok, kantikum a napról.

RÖVID OLVASMÁNY

1 Kor 15, 1-2a. 3-4

Figyelmetekbe ajánlom, testvérek, az evangéliumot, amelyet hirdettem nektek. Elfogadtátok, és szilárdan kitartottatok benne. Általa elnyeritek az üdvösséget. Elsősorban azt hagytam rátok, amit magam is kaptam: Krisztus meghalt bűneinkért, az Írás szerint, eltemették, és harmadnap feltámadt, ismét az Írás szerint.

RÖVID VÁLASZOS ÉNEK

Évközi időben:

Elbeszélték {*} Isten dicsőséges hatalmát.

Elbeszélték {*} Isten dicsőséges hatalmát.

És a csodákat, melyeket végbevitt. {*}

Isten dicsőséges hatalmát.

Dicsőség az Atyának, a Fiúnak és a Szentléleknek.

Elbeszélték {*} Isten dicsőséges hatalmát.

Húsvéti időben:

Elbeszélték Isten dicsőséges hatalmát. {*} Alleluja, alleluja.

Elbeszélték Isten dicsőséges hatalmát. {*} Alleluja, alleluja.

És a csodákat, melyeket végbevitt. {*}

Alleluja, alleluja.

Dicsőség az Atyának, a Fiúnak és a Szentléleknek.

Elbeszélték Isten dicsőséges hatalmát. {*} Alleluja, alleluja.

Benedictus-ant. Barnabás elment Tarzuszba, hogy fölkeresse Sault. Amikor ráakadt, magával vitte Antiochiába. Ott maradtak az egyházban, és rengeteg embert tanítottak. Alleluja.

FOHÁSZOK

Mondjunk méltó dicséretet Üdvözítőnknek, aki legyőzte a halált, evangéliumával felragyogtatta előttünk az életet és a halhatatlanságot! Kérjük őt alázattal:

Erősítsd meg Egyházadat hitben és szeretetben!

Te, aki Egyházadat szent és kiváló elöljárókkal megörvendeztetted,

adj mindig bölcs vezetőket keresztény néped örömére!

Erősítsd meg Egyházadat hitben és szeretetben!

Te megbocsátottad néped bűneit, amikor a szent életű lelkipásztorok Mózes módjára hozzád fohászkodtak,

közbenjárásukra tisztítsd és szenteld meg mindig Egyházadat!

Erősítsd meg Egyházadat hitben és szeretetben!

Szentjeidet testvéreik körében felavattad szolgálatodra, és rájuk árasztottad Lelkedet,

töltsd el a Szentlélekkel néped minden vezetőjét!

Erősítsd meg Egyházadat hitben és szeretetben!

A szent lelkipásztoroknak te magad lettél jutalma,

add, hogy akikért véredet hullattad, el ne veszítsenek téged!

Erősítsd meg Egyházadat hitben és szeretetben!

Te, aki Egyházad pásztorai által részesíted híveidet az örök életben,

üdvözítsd az elhunytakat, akikért életedet adtad, hogy senki el ne ragadhassa őket kezedből!

Erősítsd meg Egyházadat hitben és szeretetben!

Könyörgés

Istenünk, te Szent Barnabás apostolt eltöltötted hittel és Szentlélekkel, és kiválasztottad a pogány népek megtérítésére. Add, hogy szóval és tettel hűségesen tanúságot tegyünk Krisztus evangéliumáról, amelyet ő oly buzgón hirdetett.

NAPKÖZI IMAÓRA délelőtt

RÖVID OLVASMÁNY

Róm 1, 16-17

Nem szégyellem az evangéliumot, hiszen Isten üdvösséget hozó ereje minden hívőnek: először is a zsidónak, azután a pogánynak. Isten igazsága nyilvánul meg benne, amelyet a hívő a hittel nyer el, ahogy írva van: Az igaz a hitből él.

Minden földre elhat szózatuk, alleluja.

A földkerekség végéig eljut igéjük, alleluja.

délben

RÖVID OLVASMÁNY

1 Tessz 2, 2b-4

Bízva Istenünkben vállalni mertük, hogy hirdetjük nektek az Isten evangéliumát, a sok nehézség ellenére is. Igehirdetésünk nem megtévesztésből, hamis szándékból vagy álnokságból fakad, hanem úgy beszélünk, mint akiket Isten alkalmasnak ítélt az evangélium hirdetésére. Nem is az embereknek igyekszünk tetszeni, hanem az Istennek.

Megőrizték Isten végzéseit, alleluja.

És minden parancsát, alleluja.

délután

RÖVID OLVASMÁNY

2 Tim 1, 8b-9

Vállald az evangéliumért a szenvedéseket velem együtt, bízva az Isten erejében, aki megváltott és a szent hivatásra meghívott minket, nem tetteink alapján, hanem saját elhatározásából és kegyelméből, amelyet Krisztus Jézusban ajándékozott nekünk.

Örüljetek és ujjongjatok – mondja az Úr, alleluja.

Mert nevetek föl van jegyezve a mennyben, alleluja.

ESTI DICSÉRET

HIMNUSZ Barnabás ékes koronája fénylik, mint a Reggeli dicséretben.

RÖVID OLVASMÁNY

Kol 1, 3-6

Hálát adunk Istennek, Urunk, Jézus Krisztus Atyjának, valahányszor értetek imádkozunk. Hallottunk ugyanis Jézus Krisztusba vetett hitetekről és arról a szeretetről, amelyet minden szent iránt tanúsíttok annak reményében, ami készen vár rátok a mennyben. Erről az evangélium igaz tanításában hallottatok, amely hozzátok is eljutott, s amint az egész világon gyümölcsözik és gyarapszik, úgy nálatok is.

RÖVID VÁLASZOS ÉNEK

Évközi időben:

Hirdessétek a nemzetek között {*} Az Úr dicsőségét.

Hirdessétek a nemzetek között {*} Az Úr dicsőségét.

És csodatetteit minden nép között. {*}

Az Úr dicsőségét.

Dicsőség az Atyának, a Fiúnak és a Szentléleknek.

Hirdessétek a nemzetek között {*} Az Úr dicsőségét.

Húsvéti időben:

Hirdessétek a nemzetek között az Úr dicsőségét! {*} Alleluja, alleluja.

Hirdessétek a nemzetek között az Úr dicsőségét! {*} Alleluja, alleluja.

És csodatetteit minden nép között, {*}

Alleluja, alleluja.

Dicsőség az Atyának, a Fiúnak és a Szentléleknek.

Hirdessétek a nemzetek között az Úr dicsőségét! {*} Alleluja, alleluja.

Magnificat-ant. Az egész gyülekezet elhallgatott, és meghallgatták Pált és Barnabást, hogy milyen csodákat tett általuk az Isten a pogányok között. Alleluja.

FOHÁSZOK

Istenünk, a világosság Atyja, Fia evangéliuma által meghívott minket az igaz hitre. Könyörögve kérjük őt szent népéért:

Emlékezzél meg, Urunk, Egyházadról!

Atyánk, te visszahívtad a halálból Fiadat, nyájad nagy Pásztorát,

engedd, hogy az ő tanúi legyünk a föld végső határáig!

Emlékezzél meg, Urunk, Egyházadról!

Te elküldted Fiadat erre a világra, hogy hirdesse az evangéliumot a szegényeknek,

engedd, hogy mi is hirdessük azt minden teremtménynek!

Emlékezzél meg, Urunk, Egyházadról!

Te elküldted Fiadat, hogy elvesse igéje magvát,

add, hogy akik fáradoznak az ige vetésében, egykor örömmel arassanak!

Emlékezzél meg, Urunk, Egyházadról!

Te elküldted Fiadat, hogy vére által engesztelje ki veled a világot,

add, hogy a kiengesztelésben mindannyian együttműködjünk vele!

Emlékezzél meg, Urunk, Egyházadról!

Te Fiadat a mennyben jobbodra ültetted,

bocsásd be a megholtakat a boldogság országába!

Emlékezzél meg, Urunk, Egyházadról!

Június 13.

PÁDUAI SZENT ANTAL ÁLDOZÓPAP ÉS EGYHÁZTANÍTÓ

Emléknap

A portugáliai Lisszabonban született a XII. század vége felé. Előbb az Ágoston-rendi kanonokok közé lépett be, majd pappá szentelése után a ferencesekhez ment át, hogy Afrika népei között hirdesse az evangéliumot. Franciaországban és Itáliában vándorprédikátorként gyümölcsözően tevékenykedett, sok eretneket megtérített, és rendjében elsőként tanította hittudományra a testvéreket. Tudománytól és kedvességtől átjárt beszédeket írt. Páduában halt meg 1231. június 13-án. Lelkipásztorok, vagy Egyháztanítók; vagy Szent férfiak, szerzetesek közös zsolozsmája

Könyörgés

Mindenható, örök Isten, te néped számára Páduai Szent Antalt kiváló igehirdetővé és gondjaiban hathatós közbenjáróvá tetted. Add, hogy segítségével mi is a krisztusi élet útján járjunk, és minden nehézségben érezzük támogatásodat.

Június 14.

A SZOMBATHELYI EGYHÁZMEGYÉBEN: A SZOMBATHELYI SZÉKESEGYHÁZ FELSZENTELÉSE

Ünnep

A szombathelyi egyházmegyét 1777-ben alapította Mária Terézia és VI. Piusz pápa. A székesegyház alapkövét Szily János, az egyházmegye első püspöke tette le 1791. augusztus 29-én. Az épület külső és belső díszítése 1814-ben fejeződött be Somogyi Lipót püspöki szolgálata idején. Mikes János püspök 1913-ban Szent Márton püspök ereklyéinek egy részét ünnepélyesen a székesegyházba hozta. A székesegyházat is ő szentelte fel 1927. június 14-én Sarlós Boldogasszony tiszteletére.
A székesegyház 1945. március 4-én, egy légitámadás alkalmával súlyos károkat szenvedett, tetőszerkezete és boltozata beomlott. Helyreállítási munkálatai azonnal megkezdődtek, 1947. szeptember 8-án lett újra felszentelve Kovács Sándor püspök idejében.
Templomszentelés közös zsolozsmája.

Június 15.

ÁRPÁD-HÁZI BOLDOG JOLÁN SZERZETESNŐ

Emléknap

IV. Béla és Laszkarisz Mária leánya, Szent Kinga, Boldog Konstancia és Szent Margit testvére. 1238 körül született. Szüleivel együtt végigszenvedte a tatárok előli menekülés viszontagságait. Szülei alig 5 éves korában nővérének, Boldog Kingának, Szemérmes Boleszláv lengyel király feleségének gondjaira bízzák. 1256-ban lett Jámbor Boleszláv fejedelem felesége, három leánya született. Kitűnt férje iránti szerető engedelmességével, útjaira elkísérte, hogy segítse a szegényeket. A ferences eszmény hatására két kolostort alapított a klarisszáknak. Férje halála után (1279) belépett a klarisszák sandeczi kolostorába, ahol nővére, Szent Kinga már várt reá. Majd a férjétől alapított gnieznói kolostor főnöknője lett, ahol egyik leánya szintén klarissza szerzetes volt. Életét a ferences szegénység, egyszerűség, és az Üdvözítő szenvedéséről való elmélkedés jellemezte. 1298. június 11-én halt meg, sírja zarándokhely lett. XII. Leó pápa 1827-ben avatta boldoggá. Szent asszonyok, szerzetesek közös zsolozsmája, a következők kivételével:

Könyörgés

Mindenható, örök Isten, te Boldog Jolánt irgalmasan kiemelted a földi jólét pompájából, és elvezetted szent Fiad keresztjének alázatos hordozására: a kemény önmegtagadó életre. Érdemeiért és közbenjárására add, hogy lemondva a földiekről, őszinte szívvel keressük a mennyei javakat.

REGGELI ÉS ESTI DICSÉRET

HIMNUSZ

Lengyel földekre ültetett

s mennyeknek nyíló szép virág,

üdvöz légy, népek és szüzek

köszöntének mint jó anyát.

Kicsinyke nyájnak támasza,

szent szerzet ékes oszlopa,

az oltárt és a sok szegényt

szolgáltad kincsed osztva szét.

Midőn örvendve tisztelünk

Istent dicsérje énekünk,

ki égbe hívta lelkedet,

s e napra szerzett ünnepet.

Dicsérjük áldva az Atyát,

dicsérjük áldva egy Fiát,

a Szentlelket, vigaszt ki ád,

örökre áldjuk egyaránt. Ámen.

Június 16.

A SZOMBATHELYI EGYHÁZMEGYÉBEN: TOURS-I SZENT MÁRTON PÜSPÖK EREKLYÉINEK ÁTVITELE

…

A pannóniai Sabariában (ma Szombathely) született 316 körül pogány szülőktől. A keresztség felvétele és a katonai szolgálattól való megválása után a galliai Ligugé mellett monostort alapított, ahol Szent Hilariusz vezetésével szerzetesi életet élt. Majd pappá szentelték és Tours püspökévé választották. A jó Pásztor példáját magán valósította meg: más monostorokat is alapított, a papság műveltségét emelte, a szegényeknek fáradhatatlanul hirdette az evangéliumot. Meghalt 397. november 8-án. A tours-i püspök engedélyével a szent ereklyéinek egy részét Mikes János püspök 1913-ban ünnepélyesen a szombathelyi székesegyházba hozta.

IMÁDSÁGRA HÍVÁS

Ant. Szent Márton püspök ünnepén, dicsérjük Istenünket!

Az imádságra hívás zsoltára, mint az Általános részben

REGGELI DICSÉRET

HIMNUSZ

Apostolok hű társa, óvd,

Márton, köszöntő híveid,

nézz ránk, ki kész vagy halni is,

de élni is még népedért.

Újítsd meg köztünk tetteid,

a főpapoknak adj erőt,

növeld Egyházunk fényeit,

elűzd az ártó Cselvetőt.

Győztél a zűrzavar fölött:

életre keltsd, ki mélybe hullt,

s mint megfelezted köntösöd,

az üdv ruháját add nekünk.

Az Úrtól nyert kitüntetést

el ne feledve légy velünk:

ki püspök voltál, megsegítsd

fentről a püspökök karát.

A Háromságot hirdeti

példádra, Márton, énekünk!

Imád éltesse szent hitünk,

s lehessünk mindig Istené. Ámen.

Ant. 1Isten főpapja, Márton, megnyílt neked az ég és Atyám országa – mondja az Úr!

Zsoltárok és kantikum az I. hét vasárnapjáról.

Ant. 2Kezét és szemét mindig az ég felé irányította, rendíthetetlen lelke az imádságot abba nem hagyta.

Ant. 3Mártont örvendezve fogadták Ábrahám kebelére, a szegény és alázatos Márton gazdagon ment be a mennybe, alleluja.

RÖVID OLVASMÁNY

Zsid 13, 7-8

Emlékezzetek meg elöljáróitokról, akik az Isten szavát hirdették nektek. Gondoljatok életútjuk végére, és kövessétek őket a hitben. Jézus Krisztus ugyanaz tegnap, ma és mindörökké.

RÖVID VÁLASZOS ÉNEK

Falaidra, Jeruzsálem, {*} Őröket állítottam.

Falaidra, Jeruzsálem, {*} Őröket állítottam.

Ne hallgassanak éjjel-nappal sohase, hanem hirdessék az Úr nevét. {*}

Őröket állítottam.

Dicsőség az Atyának, a Fiúnak és a Szentléleknek.

Falaidra, Jeruzsálem, {*} Őröket állítottam.

Benedictus-ant. Ó, boldog férfi, akinek lelke a mennyet birtokolja! Ezért ujjongnak az angyalok, örvendeznek a főangyalok, a szentek kórusa és a szüzek serege pedig hangos szóval hívja: Maradj velünk mindörökre!

Könyörgés

Istenünk, Tours-i Szent Márton püspök a te dicsőségedet szolgálta életében és halálában is. Add, hogy kegyelmed ereje bennünk is hatékonyan működjék, és szeretetedtől se élet, se halál el ne szakítson minket.

ESTI DICSÉRET

HIMNUSZ

Ím, a hitvalló, az Úr áldott hőse,

kit minden földön a hívek dicsérnek,

e nap lett méltó a magas mennyeknek

szállni honába.

Jámbor, józan volt, okos és szemérmes,

útja szeplőtlen, csupa szent alázat,

gyönge testét míg eleven tüzével

lakta a lélek.

Sírja szent hely lett, magas érdeméért,

sok szegény testnek, kit igaz betegség,

épségét – a bajt gyökerében irtva –

visszakönyörgi.

Ünnepnapjáról mi is emlékezve

érdemét zengjük közös énekszóval,

égi szószólónk legyen így imája

minden időben.

Hódolat néked, s örökös dicséret,

aki mennyekben ragyogó Király vagy,

Úr és Kormányzó az egész világon;

Hármas is, egy is. Ámen.

Ant. 1Ó, eléggé nem dicsérhető férfi, akit sem munka, sem halál nem győzött le, nem félt meghalni, és nem vonakodott élni!

Zsoltárok és kantikum a Lelkipásztorok közös zsolozsmájából.

Ant. 2Uram, ha népednek még szüksége van rám, nem vonakodom a munkától. Legyen meg a te akaratod!

Ant. 3Márton püspök elköltözött a világból; Krisztusban él, mint a főpapok gyöngye.

RÖVID OLVASMÁNY

1 Pét 5, 1-4

Akik közületek elöljárók, azokat, mint magam is elöljáró és Krisztus szenvedésének tanúja, s egyszer majd nyilvánvalóvá váló dicsőségének is részese, kérem: legeltessétek az Istennek rátok bízott nyáját; viseljétek gondját, ne kényszerből, hanem önként, az Isten szándéka szerint; ne haszonlesésből, hanem buzgóságból. Ne zsarnokoskodjatok a választottak fölött, hanem legyetek a nyájnak példaképei. Ha majd megjelenik a legfőbb pásztor, elnyeritek a dicsőség hervadhatatlan koszorúját.

RÖVID VÁLASZOS ÉNEK

Testvéreinek ez a barátja, {*} Sokat imádkozik a népért.

Testvéreinek ez a barátja, {*} Sokat imádkozik a népért.

Életét adta testvéreiért. {*}

Sokat imádkozik a népért.

Dicsőség az Atyának, a Fiúnak és a Szentléleknek.

Testvéreinek ez a barátja, {*} Sokat imádkozik a népért.

Magnificat-ant. Ó, boldog főpap, aki egész szívvel szerette Krisztus Királyt, és nem félt a földi hatalmasságoktól! Ó, szent életű férfi, bár nem az üldözők kardja oltotta ki életét, mégis elnyerte a vértanúság pálmáját.

Június 19.

SZENT ROMUALD APÁT

Ravennában született a X. század közepe táján. A remeteéletet választotta. Többfelé megfordult, hogy magányban éljen, és kis kolostorokat építsen. Kora szerzeteseinek hibái ellen küzdött, míg maga az erények gyakorlásával a tökéletességre törekedett. Megalapította a kamalduli remeterendet. Meghalt 1027. június 19-én. Szent férfiak, szerzetesek közös zsolozsmája

Könyörgés

Istenünk, te Szent Romuald apát által Egyházadban megújítottad a remeteéletet. Adj erőt, hogy önmagunkat megtagadva Krisztust kövessük, és így méltók legyünk bejutni mennyei országodba.

Június 21.

GONZÁGA SZENT ALAJOS SZERZETES

Emléknap

1568-ban született a lombardiai Mantova közelében a Castiglione hercegi családból. Édesanyjától jámbor nevelést kapott, mindenki előtt úgy tűnt, hogy a vallásos élethez kiváltképpen hajlama van. A hercegséghez való jogát öccsének átengedte, Rómában belépett a Jézus-Társaságba. Amikor a kórházakban a betegeknek szolgált, maga is megkapta a pestist. Meghalt 1591. június 21-én, Rómában. Szent férfiak, szerzetesek közös zsolozsmája

Könyörgés

Istenünk, minden mennyei ajándék szerzője, te Gonzága Szent Alajosban egyesítetted a csodálatos tisztaságot a bűnbánó lelkülettel. Ha ártatlanságában nem is követtük, érdemeiért és közbenjárására add, hogy legalább a bűnbánatban utánozzuk.

Június 22.

NOLAI SZENT PAULÍNUSZ PÜSPÖK

A galliai Bordeaux-ban született 355-ben. Állami hivatalt töltött be, megnősült, és fia született. Szigorú élet után vágyva megkeresztelkedett, minden javáról lemondva 393-ban szerzetesi életet kezdett, és a campaniai Nolába vonult el. A város püspöke lett, Szent Félix tiszteletére előmozdította, a zarándokokat segítette, és sokat fáradozott kora nyomorúságainak enyhítésén. Kiváló költeményeket írt. Meghalt 431. június 22-én, Nolában. Lelkipásztorok közös zsolozsmája

Könyörgés

Istenünk, te Nolai Szent Paulínusz püspököt felékesítetted a szegénység szeretetével és a lelkipásztori buzgóság erényével. Add, hogy akinek érdemeit ünnepeljük, annak szeretetét is kövessük.

Ugyanezen a napon, június 22-én

A PÉCSI EGYHÁZMEGYÉBEN:
A PÉCSI SZÉKESEGYHÁZ FELSZENTELÉSE

Ünnep

Az egyházmegye első temploma, a négytornyú pécsi székesegyház ősi, megszentelt földön áll. A Dóm téren ma is megvan a IV. századból való őskeresztény föld alatti temetőkápolna. Ősidőktől fogva keresztény templom is állt e helyen. A IX. században Luitpram, salzburgi érsek ad Quinque Basilicas templomot szentelt itt. A következő templomot Szent István király építtette az egyházmegye védőszentjének, Szent Péter apostolnak tiszteletére, és Boldog Mór, Pécs második püspöke szentelte föl. Több ízben tűzvész, majd tatárjárás és törökdúlás pusztította. A 150 éves török megszállás alatt raktárként használták. A XVIII. század elején újból Isten háza lett. Többszörös renoválás utáni mostani alakját Dulánszky Nándor püspök alatt nyerte, amikor kilenc évi munka után a pápai követ, az egész magyar püspöki kar és a király jelenlétében 1891. június 22-én felszentelték. 1991. január 9-én, a pápalátogatás évében II. János Pál „kis bazilika” címmel tüntette ki. Templomszentelés közös zsolozsmája

Ugyanezen a napon, június 22-én

FISHER SZENT JÁNOS PÜSPÖK ÉS MORUS SZENT TAMÁS VÉRTANÚK

Fisher János 1469-ben született, hittudományt az angliai Cambridge-ben tanult, és pappá szentelték. Rochester püspöke lett, szigorú életet élt, kiváló lelkipásztor lett belőle, híveit gyakran látogatta. Kora tévedései ellen több művet írt.

Morus Tamás 1477-ben született, Oxfordban tanult. Házasságából egy fiú és három leány született. A királyi udvarban a kancellári tisztet töltötte be. Az állam helyes kormányzásáról szóló és a vallás védelmét szolgáló műveket írt.

Mindkettőjüket lefejezték 1535-ben, VIII. Henrik király parancsára, akinek ellene mondtak házasságának felbontása kérdésében, mégpedig Fisher Jánost június 22-én, Morus Tamást pedig július 6-an. Míg Fisher János püspök a börtönben volt, III. Pál pápa bíborossá nevezte ki. Több vértanú közös zsolozsmája.

Könyörgés

Istenünk, te a vértanúk halálában mutattad meg Egyházadnak a hit legszebb példáját. Fisher Szent János és Morus Szent Tamás közbenjárására add, hogy hitünket ne csak szóval valljuk, hanem életünkkel is tanúsítsuk.

Június 24

KERESZTELŐ SZENT JÁNOS SZÜLETÉSE

Főünnep

(Pozsonyi Főegyházmegye és a Nagyszombati Egyházmegye főpatrónusa)

I. ESTI DICSÉRET

HIMNUSZ

Hogy könnyült szívvel csodatetteidnek

hírét zengjék most hódoló szolgáid,

János, szent hírnök, szennyeit tisztítsd le

bűnös ajaknak.

Angyal jött égből, magasságos küldött,

s hírt adott rólad a nemes atyának:

életed útját, nevedet, jövődet

jóslata zengte.

Ő az ígéret szavait nem hitte:

néma lett szóra, elakadt beszéde;

ám születésed megnyitotta zárát

tétova szónak.

Még anyaméhben rejtőzködtél mélyen,

s érezted már ott: közelít Királyod,

így a két áldott anya titka tárult

érdemed által.

A Háromságot, kit egek dicsérnek,

bánkódó szívvel leborulva kérjük:

nézz kegyes szemmel, megbocsátó Jóság,

nézz híveidre! Ámen.

Ant. 1Erzsébet, Zakariás felesége szülte a nagy férfit: Keresztelő Jánost, az Úr előhírnökét.

Zsoltárok és kantikum a Szent férfiak közös zsolozsmájából.

Ant. 2Idős és meddő anya szülte Jánost, az Úr előhírnökét.

Ant. 3Asszonyok szülöttei között nem született nagyobb Keresztelő Jánosnál.

RÖVID OLVASMÁNY

ApCsel 13, 23-25

Ígéretéhez híven Dávid utódai közül támasztotta Isten Izraelnek megváltóul Jézust. Föllépése előtt János a bűnbánat keresztségét hirdette Izrael egész népének. Amikor János teljesítette küldetését, kijelentette: Nem az vagyok, akinek véltek, de már a nyomomban van, akinek arra sem vagyok méltó, hogy lábán a saruját megoldjam.

RÖVID VÁLASZOS ÉNEK

Készítsétek az Úr útját, {*} Egyengessétek ösvényeit.

Készítsétek az Úr útját, {*} Egyengessétek ösvényeit.

Utánam jön egy férfi, aki előbb volt, mint én. {*}

Egyengessétek ösvényeit.

Dicsőség az Atyának, a Fiúnak és a Szentléleknek.

Készítsétek az Úr útját, {*} Egyengessétek ösvényeit.

Magnificat-ant. Zakariás bement az Úr templomának szentélyébe, és ott megjelent neki Gábor angyal az illatáldozat oltárának jobb oldalán.

FOHÁSZOK

Keresztelő Szent Jánost Isten arra választotta ki, hogy Krisztus közelgő országát hirdesse az embereknek. Örvendezve kérjük Istenünket:

Vezéreld, Urunk, lépteinket a békesség útjára!

Te már anyja méhében hívtad Jánost, hogy előkészítse Fiad útját,

hívj minket is, hogy kövessük az Urat úgy, amint ő járt előtte!

Vezéreld, Urunk, lépteinket a békesség útjára!

Amint megadtad a Keresztelőnek, hogy felismerje az Isten Bárányát, add, hogy Egyházad tanúságot tegyen róla a világ előtt,

és így felismerjék őt a mai kor emberei is!

Vezéreld, Urunk, lépteinket a békesség útjára!

Te úgy akartad, hogy prófétád kisebbedjék, Krisztus pedig növekedjék,

taníts minket a szolgálat szellemére, hogy ezáltal te nyilvánulj meg bennünk!

Vezéreld, Urunk, lépteinket a békesség útjára!

Te Keresztelő Szent János vértanúságában is az igazságot akartad bizonyítani,

add, hogy állandóan tanúságot tegyünk az igazságról!

Vezéreld, Urunk, lépteinket a békesség útjára!

Emlékezzél meg mindazokról, akik eltávoztak ebből a világból,

helyezd őket a világosság és a béke országába!

Vezéreld, Urunk, lépteinket a békesség útjára!

Könyörgés

Add, kérünk, mindenható Istenünk, hogy házad népe az üdvösség útján járjon, és Keresztelő Szent János buzdításait követve biztosan eljusson az általa előre hirdetett Messiáshoz, Jézus Krisztushoz.

IMÁDSÁGRA HÍVÁS

Ant. Isten Bárányát, akit János örvendező lélekkel megmutatott nekünk, jöjjetek, imádjuk!

REGGELI DICSÉRET

HIMNUSZ

Ó, boldog János, magas érdemekben

és erényben dús, makulátlanul nagy,

vértanú hős vagy, remete is voltál,

nagynevű hírnök.

Van, kit harmincas fonatú füzérrel,

mást kétszer többel koronáz erénye,

százszor hajt hármas koronád teneked

drága gyümölcsöt.

Érdemeidben bizakodva kérünk,

hogy szívünk-lelkünk igazítva műveld,

rút kevélységünk hegyeit lehordva

töltsd ki lapályát,

hogy a Megváltó, közeledve hozzánk,

már kisimított utakat találjon,

és a lelkünkben akadályt ne érjen

isteni lépte.

Ó, te Egy-Három, kit egek dicsérnek,

vedd a mi szívünk imahódolatját,

és tekints most is megbocsátó szívvel

gyermekeidre! Ámen.

Ant. 1János lesz a neve, és sokan örülnek majd születésén.

Zsoltárok és kantikum az I. hét vasárnapjáról.

Ant. 2Illés szellemével és erejével előtte fog járni az Úrnak, hogy a népet előkészítse az Úr számára.

Ant. 3Te, gyermek, a Magasságbeli prófétája leszel; az Úr előtt jársz, hogy útjait előkészítsd.

RÖVID OLVASMÁNY

Mal 3, 23-24

Nézzétek, elküldöm nektek Illés prófétát, mielőtt elérkeznék az én nagy és félelmetes napom. Ő újra fiaik felé fordítja az apák szívét, és apáik felé a fiaik szívét, nehogy elmenjek és átokkal sújtsam a földet.

RÖVID VÁLASZOS ÉNEK

Nagy lesz az Úr előtt, {*} A Szentlélek fogja eltölteni.

Nagy lesz az Úr előtt, {*} A Szentlélek fogja eltölteni.

Előtte fog járni az Úrnak, hogy a népet előkészítse az Úr számára. {*}

A Szentlélek fogja eltölteni.

Dicsőség az Atyának, a Fiúnak és a Szentléleknek.

Nagy lesz az Úr előtt, {*} A Szentlélek fogja eltölteni.

Benedictus-ant. Zakariás szája megnyílt, és így jövendölt: Áldott az Úr, atyáink Istene!

FOHÁSZOK

Krisztust, aki előhírnökként küldte maga előtt Jánost, hogy előkészítse az Úr útját, kérjük bizalommal:

Jöjj el hozzánk, felkelő Napunk, a magasságból!

Te, aki Jánost ujjongással töltötted el Erzsébet méhében,

add, hogy világra jöttödnek mindig örvendezzünk!

Jöjj el hozzánk, felkelő Napunk, a magasságból!

Te a Keresztelő szavával és életével megmutattad nekünk a bűnbánat útját,

hajlítsd szívünket országod törvényeihez!

Jöjj el hozzánk, felkelő Napunk, a magasságból!

Te azt akartad, hogy emberajkak hirdessenek

küldd el az egész világra evangéliumod hírnökeit!

Jöjj el hozzánk, felkelő Napunk, a magasságból!

Te úgy akartad, hogy János kereszteljen meg a Jordánban, és ezáltal mindent megtegyél, ami elő van írva,

segíts, hogy mi is megadjuk mindenkinek azt, ami kijár neki!

Jöjj el hozzánk, felkelő Napunk, a magasságból!

Könyörgés

Istenünk, te azért támasztottad Keresztelő Szent Jánost, hogy népét előkészítse Krisztus Urunk méltó fogadására. Add meg Egyházadnak a lelki örömök ajándékát, és vezess mindnyájunkat az üdvösség és a béke útjára.

II. ESTI DICSÉRET

HIMNUSZ Hogy könnyült szívvel mint az I. Esti dicséretben.

Ant. 1Föllépett egy ember, az Isten küldte, s János volt a neve.

Zsoltárok és kantikum a Szent férfiak közös zsolozsmájából.

Ant. 2Azért jött, hogy tanúságot tegyen az igazságról.

Ant. 3János égő és világító lámpa volt.

RÖVID OLVASMÁNY

ApCsel 13, 23-25

Ígéretéhez híven Dávid utódai közül támasztotta Isten Izraelnek megváltóul Jézust. Föllépése előtt János a bűnbánat keresztségét hirdette Izrael egész népének. Amikor János teljesítette küldetését, kijelentette: Nem az vagyok, akinek véltek, de már a nyomomban van, akinek arra sem vagyok méltó, hogy lábán a saruját megoldjam.

RÖVID VÁLASZOS ÉNEK

Készítsétek az Úr útját, {*} Egyengessétek ösvényeit.

Készítsétek az Úr útját, {*} Egyengessétek ösvényeit.

Utánam jön egy férfi, aki előbb volt, mint én. {*}

Egyengessétek ösvényeit.

Dicsőség az Atyának, a Fiúnak és a Szentléleknek.

Készítsétek az Úr útját, {*} Egyengessétek ösvényeit.

Magnificat-ant. A gyermek, aki született nekünk, prófétánál is nagyobb; ő az, akiről az Üdvözítő mondta: Asszonyok szülöttei közt nem született nagyobb Keresztelő Jánosnál.

FOHÁSZOK

Keresztelő Szent Jánost Isten arra választotta ki, hogy Krisztus közelgő országát hirdesse az embereknek. Örvendezve kérjük Istenünket:

Vezéreld, Urunk, lépteinket a békesség útjára!

Te már anyja méhében hívtad Jánost, hogy előkészítse Fiad útját,

hívj minket is, hogy kövessük az Urat úgy, amint ő járt előtte!

Vezéreld, Urunk, lépteinket a békesség útjára!

Amint megadtad a Keresztelőnek, hogy felismerje az Isten Bárányát, add, hogy Egyházad tanúságot tegyen róla a világ előtt,

és így felismerjék őt a mai kor emberei is!

Vezéreld, Urunk, lépteinket a békesség útjára!

Te úgy akartad, hogy prófétád kisebbedjék, Krisztus pedig növekedjék,

taníts minket a szolgálat szellemére, hogy ezáltal te nyilvánulj meg bennünk!

Vezéreld, Urunk, lépteinket a békesség útjára!

Te Keresztelő Szent János vértanúságában is az igazságot akartad bizonyítani,

add, hogy állandóan tanúságot tegyünk az igazságról!

Vezéreld, Urunk, lépteinket a békesség útjára!

Emlékezzél meg mindazokról, akik eltávoztak ebből a világból,

helyezd őket a világosság és a béke országába!

Vezéreld, Urunk, lépteinket a békesség útjára!

ZSOLTÁROZÁS

Ant. délelőtt Nagy lesz az Úr előtt, és már anyja méhében a Szentlélek fogja eltölteni.

Ant. délben Mihelyt meghallottam köszöntésed szavát, az örömtől megmozdult méhemben a gyermek, alleluja.

Ant. délután Ez a gyermek nagy az Úr előtt, hiszen az Úr keze van vele.

délelőtt

RÖVID OLVASMÁNY

Iz 49, 1

Halljátok, szigetek, és figyeljetek, távoli népek! Az Úr hívott meg, mielőtt még születtem; anyám méhétől fogva a nevemen szólított.

Láttam a Lelket, amint leszállt rá, s rajta is maradt.

Ő majd Szentlélekkel fog keresztelni.

délben

RÖVID OLVASMÁNY

Iz 49, 5-6

Ezt mondja az Úr, aki már anyám méhétől fogva szolgájává tett: A nemzetek világosságává tettelek, hogy üdvösségem eljusson a föld határáig.

Az Úr hívott meg, mielőtt még születtem;

Anyám méhétől fogva a nevemen szólított.

délután

RÖVID OLVASMÁNY

Iz 49, 7b

Királyok állnak majd fel, ha meglátnak, és fejedelmek borulnak le az Úr miatt, aki hűséges, Izrael Szentje miatt, aki kiválasztott.

Nézd, ajkadra adom szavaimat,

Ma nemzetek és országok fölé állítalak.

Június 26.

ALEXANDRIAI SZENT CIRILL PÜSPÖK ÉS EGYHÁZTANÍTÓ

370-ben született. Szerzetesi életet élt. Pappá szentelése után segítőtársa volt nagybátyjának, Alexandria püspökének, akinek utóda is lett 412-ben. Nestorius tanítása ellen hősiesen küzdött, az efezusi zsinaton vezérszerepet játszott. Sokat írt a katolikus hit kifejtésére és védelmére. Meghalt 444. június 27-én, Alexandriában. Lelkipásztorok, vagy Egyháztanítók közös zsolozsmája.

Könyörgés

Istenünk, te Alexandriai Szent Cirillt a Boldogságos Szűz Mária istenanyai méltóságának legyőzhetetlen védelmezőjévé tetted. Add meg nekünk, akik Szűz Máriát valóban Isten Anyjának valljuk, hogy eljussunk az üdvösségre Fiadnak, Krisztusnak megtestesülése által.

27. júna

SZENT LÁSZLÓ KIRÁLY

Ünnep

1046 körül született Lengyelországban. Atyjától, I. Béla királytól a lovagi erényeket és az országkormányzás elveit, anyjától, Richeza lengyel hercegnőtől a szilárd katolikus hitet és a mély vallásosságot örökölte. 1077-ben került a magyar trónra. Az ország kereszténnyé tételét, amelyet Szent István és a többi apostoli lelkületű hittérítő útnak indított, eredményesen befejezte. Nagyváradon és Zágrábban püspökséget alapított, több bencés monostort létesített, 1092-ben Szabolcs városában zsinatot tartott. Ennek intézkedései hathatósan emelték a papság és a nép vallási, valamint fegyelmi színvonalát. A kunokat és más pogány törzseket, amelyek Magyarországra betörtek, legyőzte, és innen kiűzte. A szenvedőket és a szerencsétleneket atyai szeretettel felkarolta. 1095. július 29-én Nyitra mellett halt meg, földi maradványait a nagyváradi székesegyházban temették el. Sírjánál csodák történtek. Ezeket, valamint erényeit és érdemeit megvizsgálva III. Celesztin pápa, követe, Gergely bíboros által Váradon 1192. június 27-én a szentek sorába iktatta. Leánya, Szent Piroska, Iréné néven bizánci császárné lett.

I. ESTI DICSÉRET

Magnificat-ant. Kérd Istent értünk, Szent László király! Eléd járuló népedet erősítsd hathatós oltalmaddal, hogy minket, akiket a bűnök súlya földre nyom, felemeljen megdicsőülésed égi ereje, és téged követve elnyerjük az örök életet.

IMÁDSÁGRA HÍVÁS

Ant. Hódoljunk a Királyok Királya előtt, aki égi királyságában részesítette szolgáját, Szent Lászlót!

REGGELI DICSÉRET

HIMNUSZ

Új dicséret hangja zengjen

a királynak, énekeljen

ujjongásunk dallama.

Mint a lépesméz, az ének

olyan édes, a dicséret

László királyt zengje ma.

Ó, mily boldog s milyen ékes,

szent nevével fényességes

Várad híres temploma!

Ő a lépcső, magyar nemzet

rajta lépdel az egeknek

trónjához, Pannónia.

Véle kegyet, áldást nyertünk,

meg is tartván, mit megleltünk

hitvallásunk hajnalán.

Gyógyítja a betegséget,

munkálja az üdvösséget,

ahogy Mózes hajdanán.

Önlelkéből, rejtettségből

csillag támad a világnak,

tündökölnek a csodák.

Erejével, győzelmével,

ellenségnek, barbár népnek

futamítja nagy hadát.

Akik hírét együtt zengve

összegyűltünk örvendezve,

kérünk, egek szent Ura,

add, hogy véle találkozzunk,

s eget nyervén eljuthassunk

az örök boldogságra. Ámen.

Ant. 1Íme, a Szent, dicsőséggel övezve, ki a Megváltót követte. Jutott örök tisztességre, világénál ékesebbre, mert győzelmes erőssége: múlhatatlan nagy szentsége.

Zsoltárok és kantikum az I. hét vasárnapjáról.

Ant. 2Ujjongjatok, és kérjétek Lászlót, küldjön segítséget, hogy általa egek Ura boldogságot nekünk adna.

Ant. 3Örök kútja szent jóságnak, égi fénye igazságnak, Krisztus Urunk, tetszéseddel, László király segélyével, add, hogy téged kik dicsérünk, menny öröme jusson nékünk.

RÖVID OLVASMÁNY

1 Mak 3, 3

Hírt szerzett népének messze földön. A páncélt óriásként viselte, felöltötte fegyverzetét, úgy szállt harcba, oltalmazva kardjával a tábort.

RÖVID VÁLASZOS ÉNEK

Isten törvénye {*} Él a szívében.

Isten törvénye {*} Él a szívében.

Nem is tétováznak léptei. {*}

Él a szívében.

Dicsőség az Atyának, a Fiúnak és a Szentléleknek.

Isten törvénye {*} Él a szívében.

Benedictus-ant. Áldott vagy, Üdvözítőnk, isteni életünk újjászerzője, Jézus Krisztus! Te szolgádat, Szent Lászlót kitüntetted azzal a kegyelemmel, hogy csodatevő hatalmával sok betegnek és még több reménytelen nyomorultnak, sőt már-már a halál kínjaiban vergődőknek mennyei orvosságot juttatott, és meggyógyította őket.

FOHÁSZOK

Kedves testvéreim, emeljük lelkünket üdvözítő Istenünkhöz, és kérjük:

Áldd meg, Urunk, népedet!

Árpád törzséből László király személyében az életszentségnek új hajtását fakasztottad,

add, hogy mindnyájan meghalljuk és kövessük hívó szavadat!

Áldd meg, Urunk, népedet!

László királyban csodálatosan kivirágzottak a szüleitől kapott jó tulajdonságok,

áldd meg ma is a szülőket, hogy áldottak legyenek gyermekeikben!

Áldd meg, Urunk, népedet!

Szent László Krisztus helytartóját tisztelte Péter utódjában,

közbenjárására őrizz meg minket is a Szentatya iránti sziklaszilárd hűségben!

Áldd meg, Urunk, népedet!

Szent László templomokat és kolostorokat alapított, hogy a keresztény szellemben megerősítse népünket,

engedd, hogy ma is minél többen elkötelezzék magukat Isten és embertársuk szolgálatára!

Áldd meg, Urunk, népedet!

Szent László az igazság szigorát az irgalom szelídségével mérsékelte, és királyként is neked és népének szolgált,

segíts, hogy életünk neked tetsző, embertársainknak pedig példamutató legyen!

Áldd meg, Urunk, népedet!

Könyörgés

Istenünk, te sokféle csodával dicsőítetted meg Szent László királyt. Érdemeiért és közbenjárására add, hogy őrizkedni tudjunk minden rossztól, és vezess a boldog örök életre.

NAPKÖZI IMAÓRA

ZSOLTÁROZÁS

Ant. délelőtt Az esdeklőt meghallgatta, Krisztus magához fogadta, szeretettel neki adta a legfőbb jót, mint akarta.

Ant. délben Jóakarat védpajzsával, kegyes hittel, adománnyal, Krisztus, felékesítetted, és a menybe fölemelted.

Ant. délután Krisztus a te dicsőséged, győzelmed, üdvösséged, ő emelt fel ily magasba, legyen mindnyájunk oltalma.

Délelőtt

RÖVID OLVASMÁNY

Bölcs 10, 10

Az Úr egyenes utakon vezette az igazat, amikor bátyja haragja elől menekült; megmutatta neki Isten országát, és szent dolgokkal ismertette meg, nehéz munkájában jóléthez segítette, és fáradozásait bőséggel jutalmazta.

Ezek harci szekereikben, azok meg lovaikban bíznak,

Mi ellenben Urunk, Istenünk nevét hívjuk segítségül!

Délben

RÖVID OLVASMÁNY

Sir 51, 1c-3

Háladalt szeretnék zengeni nevednek, mert segítőm és oltalmazom lettél, s megóvtad testemet az enyészettől, megoltalmaztál a gonosz nyelv tőrétől, a hazugságot kitalálók ajkától; azokkal szemben, akik ellenem támadnak, oltalmazóm lettél, és megmentettél, nagy irgalmasságod szerint és neved dicsősége szerint.

Becses vagyok az Úr szemében,

És Istenem az erőm.

Délután

RÖVID OLVASMÁNY

Péld 8, 15-17

Így szól a Bölcsesség: Akik szeretnek, azokat szeretem, s aki keres, az rám is talál. Általam kormányoznak a királyok, és tesznek igazságot a tisztségviselők. Általam uralkodnak a fejedelmek, és ítélkeznek a főemberek.

Az Úrban való öröm

A mi erősségünk!

ESTI DICSÉRET

HIMNUSZ

Áve, égi Király híve,

királyoknak gyöngye, éke,

László, mennynek sorsosa!

Ég Királyát hűn követted,

országunkat védelmezzed,

légy hazánknak bajnoka!

Menedéke magyaroknak,

örök-társa angyaloknak,

égi kegynek eszköze:

Üdvöz légy, ó, kiváltságos,

híres-neves, igazságos,

jó ítélet hírnöke.

Vigadozzál, magyar nemzet,

harsonáljad, énekeljed

új Királynak új dalod.

Boldog Várad, szálljon híred,

növekedjék dicsőséged,

visszhangozzák századok.

Krisztus, földről himnusz szárnyal

hozzád, aki keresztfáddal

magadhoz vonsz népeket.

Szentek útja te vagy égbe,

hitvallóknak dicsősége,

néked áldás, tisztelet! Ámen.

Ant. 1Ki igazságos volt életében, és erős volt Isten kegyelmében, most az örök fényességben, a szenteknek seregében örvend boldog örömében.

Zsoltárok és kantikum a Szent férfiak közös zsolozsmájából.

Ant. 2László királyt népünk áldja, a királyok koronája ragyog fején, azzal ékes, ékkövekkel fényességes, övé a nagy méltóság, örök, égi boldogság.

Ant. 3Az atyai áldást ő megnyerte, őt magához Isten felemelte, s életének szolgálata mindenkinek fénylő példa: ígért öröksége várta, és mennyei koronája.

RÖVID OLVASMÁNY

Ef 6, 14-17

Csatoljátok derekatokra az igazság övét, öltsétek magatokra a megigazulás páncélját, sarunak meg a készséget viseljétek a békesség evangéliumának hirdetésére. Mindehhez fogjátok a hit pajzsát, ezzel elháríthatjátok a gonosz minden tüzes nyilát. Tegyétek fel az üdvösség sisakját, és ragadjátok meg a lélek kardját, vagyis az Isten szavát.

RÖVID VÁLASZOS ÉNEK

Úristen, {*} Hallgasd meg a nép kiáltását.

Úristen, {*} Hallgasd meg a nép kiáltását.

És nyisd meg nekik az élő víz forrását! {*}

Hallgasd meg a nép kiáltását.

Dicsőség az Atyának, a Fiúnak és a Szentléleknek.

Úristen, {*} Hallgasd meg a nép kiáltását.

Magnificat-ant. Dicsőséges Szent László, Krisztus seregének oszlopa, nemzetednek sziklaszilárd reménysége! Tekintsd téged kérő és oltalmadban bízó néped odaadó buzgóságát; te, aki már irgalmat nyertél, légy hozzánk irgalmas, járj közben értünk, és nyerd meg mindnyájunk üdvösségét!

FOHÁSZOK

Adjunk hálát az Atyaistennek, aki szüntelenül gondoskodik népéről, és mondjuk:

Köszönjük neked Szent László királyt!

Jóságos Atyánk, magasztalunk gondviselésedért, hogy szent királyt adtál nekünk,

add, hogy népünk vezetői mindenkor az igazság és a béke útján vezessenek bennünket!

Köszönjük neked Szent László királyt!

Szent László által megerősítetted első szent királyunk apostoli művét,

engedd, hogy a keresztény hit szerint éljen ma is nemzetünk!

Köszönjük neked Szent László királyt!

László király bátran védelmezte nemzetét és hitét,

segíts, hogy tanúságot tegyünk életünkkel magyar és keresztény voltunkról!

Köszönjük neked Szent László királyt!

Kegyelmed erejével László király megbocsátott az ellene vétőknek,

add, hogy mi is jóságosak és irgalmasak lehessünk mindenkihez!

Köszönjük neked Szent László királyt!

László király az Oltáriszentségből merített erőt életének utolsó órájában is,

engedd, hogy a szent Útravalóval megerősítve boldogan jussunk el hozzád!

Köszönjük neked Szent László királyt!

Június 28.

SZENT IRÉNEUSZ PÜSPÖK ÉS VÉRTANÚ

Emléknap

130 körül született, Szmirnában nevelkedett, a város püspökének, Szent Polikárpnak volt a tanítványa. 177-ben a galliai Lyonban telepedett le, ahol pap, majd nem sokkal később e város püspöke lett. A katolikus hit védelmében a gnosztikusok tévedései ellen könyveket írt. A hagyomány szerint 200 körül vértanúságot szenvedett. Egy vértanú, vagy Lelkipásztorok közös zsolozsmája.

REGGELI DICSÉRET

Benedictus-ant. Iréneusz, mint neve is mutatja, életében, tetteiben békés volt, de az Egyház ügyeiért lelkesen küzdött.

Könyörgés

Istenünk, te megadtad Szent Iréneusz püspöknek, hogy hathatósan védelmezze a szent tanítás igazságait és az Egyház békéjét. Közbenjárására add, hogy hitben és szeretetben megújulva, mindig nagy gonddal ápoljuk az egységet és az egyetértést.

Június 29.

SZENT PÉTER ÉS SZENT PÁL APOSTOLOK

Főünnep

I. ESTI DICSÉRET

HIMNUSZ

Aranysugárral és vérpiros rózsával

feldíszítetted földünket, Fényszülte Fény,

e szent napon, mert vértanúkra lelt az ég,

s a vétkes is most bűnbocsánatot talál.

Mennynek kulcsára, föld tanítómestere,

világ bírái, mindenség fáklyái ők;

kereszten ez, a másik kard által dicső,

s az égi karban vannak már babérosan.

Ó, boldog Róma, két ily drága vértanú

ruházta rád saját királyi bíborát;

nem hírneved, az ő kiváló érdemük

tesz téged minden földi híresség elé.

Két szent Olajfa hűségnek közös tövén,

kérjétek Istent, hogy legyen szilárd hitünk,

erős reményünk, és a kettős szeretet

forrását lelve éljünk a halál után!

A Háromságnak örök dicsőség legyen,

és tisztelet és ujjongás és hatalom

az Egységben, ki mindenen uralkodik

az öröklétnek minden századain át. Ámen.

Ant. 1Te vagy Krisztus, az élő Isten Fia. Boldog vagy, Simon, Jónás fia.

Zsoltárok és kantikum az Apostolok közös zsolozsmájából.

Ant. 2Te Péter vagy, erre a sziklára építem Egyházamat.

Ant. 3Szent Pál apostol, te az Úr választott eszköze vagy, és az igazságot hirdeted az egész világon.

RÖVID OLVASMÁNY

Róm 1, 1-2. 7

Pál, Krisztus Jézus szolgája, meghívott apostol, akit az Isten kiválasztott evangéliumának hirdetésére, amelyet prófétái által a szent iratokban előre megígért, Fiáról, Jézus Krisztusról, a mi Urunkról. Üdvözlöm Rómában mindazokat, akiket az Isten szeret és a szentségre meghívott. Kegyelem és békesség nektek Atyánktól, az Istentől és Urunktól, Jézus Krisztustól!

RÖVID VÁLASZOS ÉNEK

Az apostolok {*} Bátran hirdették az Isten szavát.

Az apostolok {*} Bátran hirdették az Isten szavát.

Nagy erővel tanúsították Jézus Krisztus feltámadását. {*}

Bátran hirdették az Isten szavát.

Dicsőség az Atyának, a Fiúnak és a Szentléleknek.

Az apostolok {*} Bátran hirdették az Isten szavát.

Magnificat-ant. Krisztus dicső apostolai úgy szerették egymást életükben, hogy haláluk sem választotta el őket.

FOHÁSZOK

Bizalommal kérjük Krisztust, aki Egyházát az apostolok és próféták sziklaalapjára építette:

Segítsd népedet, Urunk!

Te, aki hívtad Simont, a halászt, hogy emberek halászává legyen,

hívj szünet nélkül munkásokat, hogy üdvözüljön a népek sokasága!

Segítsd népedet, Urunk!

Te, aki parancsoltál a tenger viharának, hogy a tanítványok hajója el ne süllyedjen,

védd meg Egyházadat a viharok pusztításától, és erősítsd meg a Szentatyát!

Segítsd népedet, Urunk!

Te, aki feltámadásod után Péter köré gyűjtötted szétszóródott nyájadat,

jó Pásztorként gyűjts minden népet egyetlen akolba!

Segítsd népedet, Urunk!

Te, aki Pál apostolt küldted a pogány népek megtérítésére,

add, hogy az evangélium örömhíre eljusson minden teremtményhez!

Segítsd népedet, Urunk!

Te Egyházadra bíztad a mennyek országának kulcsait,

nyisd ki az ég kapuit mindazoknak, akik itt a földön irgalmadban reménykedtek!

Segítsd népedet, Urunk!

Könyörgés

Urunk és Istenünk, engedd, hogy támaszra találjunk Szent Péter és Pál apostol közbenjárásában. Add, hogy akik Egyházadnak elsőként közvetítették kegyelmi ajándékaidat, örök üdvösségünk elnyerésében is segítsenek minket.

IMÁDSÁGRA HÍVÁS

Ant. Urunkat, az apostolok Királyát, jöjjetek, imádjuk!

REGGELI DICSÉRET

HIMNUSZ

Apostoloknak vére volt,

mely megszentelt egy szép napot:

Péter győzelme oly nemes,

és Pál babérra érdemes.

Eggyé fűz két nagy férfiút,

hogy égi példa volt az út;

Krisztussal nyertek földi bért,

gyilkos bosszút a jóhírért.

Bár Péter volt a fő követ,

méltán kap Pál is nagy nevet:

hitével szerzett hős erényt

az Úrtól választott edény.

Kereszten fejjel föld felé

– Simon lép így az Úr elé,

szemlélve Jézus jóslatát

alázza földig homlokát.

Ezért is Róma fennen áll

a tisztelet magas fokán,

alapja lett e hősi vér

és jel, mely nagy jövőt ígér.

Látod, hogy minden nép fia,

a földkerekség jár oda:

az Úr választott főhelye,

ott ül a népek mestere.

Könyörgőn kérünk, Krisztusunk,

bár méltatlan szolgák vagyunk,

hogy nagyjaiddal egy hazát

élvezhessünk örökkön át. Ámen.

Ant. 1Tudom, kinek hittem, és biztos vagyok benne, mert az igazság Bírája elég hatalmas ahhoz, hogy rábízott kincsemet megőrizze az ítélet napjáig.

Zsoltárok és kantikum az I. hét vasárnapjáról.

Ant. 2Isten rám árasztott kegyelme nem maradt hatástalan, hanem mindig bennem marad.

Ant. 3A jó harcot megharcoltam, a pályát végigfutottam, hitemet megtartottam.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Egész életüket odaadták {*} Urunk, Jézus Krisztus nevéért.

Egész életüket odaadták {*} Urunk, Jézus Krisztus nevéért.

Boldogan távoztak, mert méltók lettek gyalázatot szenvedni. {*}

Urunk, Jézus Krisztus nevéért.

Dicsőség az Atyának, a Fiúnak és a Szentléleknek.

Egész életüket odaadták {*} Urunk, Jézus Krisztus nevéért.

Benedictus-ant. Simon Péter így felelt: Uram, kihez mennénk? Tiéd az örök életet adó tanítás. Mi hittünk, és tudjuk, hogy te vagy Krisztus, az élő Isten Fia, alleluja.

FOHÁSZOK

Bizalommal kérjük Krisztust, aki Egyházát az apostolok és próféták sziklaalapjára építette:

Urunk, áraszd jótéteményeidet Egyházadra!

Te, aki Péterért imádkoztál, hogy hite meg ne fogyatkozzék;

erősítsd meg Egyházad hitét!

Urunk, áraszd jótéteményeidet Egyházadra!

Te, aki feltámadásod után megjelentél Péternek, és Saulnak is kinyilatkoztattad magadat,

világosítsd meg értelmünket, hogy megvalljunk téged, örökkön élő Istenünket!

Urunk, áraszd jótéteményeidet Egyházadra!

Te, aki Pált apostoloddá választottad, hogy hirdesse nevedet a nemzetek között,

tégy bennünket evangéliumod igaz hírnökeivé!

Urunk, áraszd jótéteményeidet Egyházadra!

Te, aki Péter tagadását irgalmasan megbocsátottad,

engedd el nekünk is minden bűnünket!

Urunk, áraszd jótéteményeidet Egyházadra!

Könyörgés

Istenünk, te Péter és Pál apostol ünnepével áldott szent örömet adtál a mai napon. Engedd, hogy Egyházad mindenben kövesse azok tanítását, akik első hirdetői voltak keresztény hitünknek.

II. ESTI DICSÉRET

HIMNUSZ

Ó, boldog Róma, két apostol városa:

drága vérüktől bíbor színben pompázol!

Mindennél szebb vagy, szebb, mint az egész világ!

Nem saját fényed, – szentjeidnek érdeme,

vértanúságuk szentelte meg földedet.

Hozzátok esdünk, dicsőséges vértanúk,

Péter apostol, s földünk szép virága, Pál,

mennyei udvar diadalmas hősei,

védjenek minket hathatós imáitok,

és segítsetek, hogy az égbe juthassunk.

Légyen dicsőség örök Atyaistennek,

Egyszülöttjének dicséret és hatalom;

és a Szentlélek is áldassék veletek:

egy s oszthatatlan, áldott örök Háromság,

üdvödet zengjük végtelen időkön át. Ámen.

Ant. 1Imádkoztam érted, Péter, nehogy meginogj a hitedben. Amikor megtérsz, te erősíted majd meg testvéreidet.

Zsoltárok és kantikum az Apostolok közös zsolozsmájából.

Ant. 2Legszívesebben a gyöngeségemmel dicsekszem, hogy Krisztus ereje költözzön belém.

Ant. 3Te vagy a nyáj pásztora, a főapostol; te kaptad a mennyek országa kulcsait.

RÖVID OLVASMÁNY

1 Kor 15, 3-5. 8

Elsősorban azt hagytam rátok, amit magam is kaptam: Krisztus meghalt bűneinkért, az Írás szerint, eltemették, és harmadnap feltámadt, ismét az Írás szerint. Megjelent Péternek, majd a tizenkettőnek. Utánuk pedig megjelent nekem is.

RÖVID VÁLASZOS ÉNEK

Az apostolok {*} Bátran hirdették az Isten szavát.

Az apostolok {*} Bátran hirdették az Isten szavát.

Nagy erővel tanúsították Jézus Krisztus feltámadását. {*}

Bátran hirdették az Isten szavát.

Dicsőség az Atyának, a Fiúnak és a Szentléleknek.

Az apostolok {*} Bátran hirdették az Isten szavát.

Magnificat-ant. Péter apostol és Pál, a népek tanítója törvényeidre tanítottak minket, Urunk.

FOHÁSZOK

Bizalommal kérjük Krisztust, aki Egyházát az apostolok és próféták sziklaalapjára építette:

Segítsd népedet, Urunk!

Te, aki hívtad Simont, a halászt, hogy emberek halászává legyen,

hívj szünet nélkül munkásokat, hogy üdvözüljön a népek sokasága!

Segítsd népedet, Urunk!

Te, aki parancsoltál a tenger viharának, hogy a tanítványok hajója el ne süllyedjen,

védd meg Egyházadat a viharok pusztításától, és erősítsd meg a Szentatyát!

Segítsd népedet, Urunk!

Te, aki feltámadásod után Péter köré gyűjtötted szétszóródott nyájadat,

jó Pásztorként gyűjts minden népet egyetlen akolba!

Segítsd népedet, Urunk!

Te, aki Pál apostolt küldted a pogány népek megtérítésére,

add, hogy az evangélium örömhíre eljusson minden teremtményhez!

Segítsd népedet, Urunk!

Te Egyházadra bíztad a mennyek országának kulcsait,

nyisd ki az ég kapuit mindazoknak, akik itt a földön irgalmadban reménykedtek!

Segítsd népedet, Urunk!

NAPKÖZI IMAÓRA

ZSOLTÁROZÁS

Ant. délelőtt Péter még be sem fejezte a beszédet, s a Szentlélek már leszállt mindenkire, aki hallgatta a tanítást, megkapták a nyelvek adományát, és magasztalták Istent.

Ant. délben Péter hat óra tájban fölment a tetőre imádkozni.

Ant. délután Péter és János a kilencórai imádság idején fölmentek a templomba.

Délelőtt

RÖVID OLVASMÁNY

ApCsel 15, 7b-9

Isten kezdettől fogva kiválasztott közületek, hogy a pogányok az én számból hallják az evangélium tanítását, és higgyenek. S maga az Isten is a javukra döntött, aki ismeri a szívet, hisz nekik is megadta a Szentlelket, éppúgy, mint nekünk. Nem tett különbséget köztünk és köztük, amikor a hittel megtisztította a szívüket

Minden földre elhat szózatuk.

A földkerekség végéig eljut igéjük.

Délben

RÖVID OLVASMÁNY

Gal 1, 15-16a. 17b-18a

Amikor úgy tetszett annak, aki már születésemtől fogva kiválasztott és kegyelmével meghívott, hogy kinyilatkoztassa bennem a Fiát, hogy hirdessem a pogányoknak, elmentem Arábiába, majd ismét visszatértem Damaszkuszba. Három év múltán azután fölmentem Jeruzsálembe, hogy megismerkedjem Péterrel.

Megőrizték Isten végzéseit,

És minden parancsát.

Délután

RÖVID OLVASMÁNY

2 Kor 4, 13-14

Mivel a hitnek bennünk is ugyanaz a szelleme él, mint amiről írva van: „Hittem, azért beszéltem”, mi is hiszünk, s azért beszélünk. Tudjuk ugyanis, hogy aki Jézust feltámasztotta, Jézussal minket is feltámaszt, és veletek együtt elébe állít.

Örüljetek és ujjongjatok, mondja az Úr.

Mert nevetek föl van írva a mennyben.

Június 30

A RÓMAI EGYHÁZ ELSŐ SZENT VÉRTANÚI

A Néró császár által a 64-es római tűzvész után indított első egyházüldözés alkalmával sok hívőt öltek meg kegyetlen kínok közepette. Erről a pogány történetíró, Tacitus Annaleseiben (15, 44) és Kelemen, római püspök a korintusiakhoz írt levelében (5-6. fejezet) tanúskodik. Több vértanú közös zsolozsmája.

REGGELI DICSÉRET

Benedictus-ant. A vértanúk hatalmas serege a testvéri szeretetből nyert erőt, mert egy volt a hitük és a lelkük.

Könyörgés

Istenünk, te a római Egyház bőségesen sarjadó vetését vértanúk vérével öntözted. Add, kérünk, hogy életük áldozata biztos erőforrásunk legyen, és elvezessen a halálon aratott szent győzelem örömére.

ESTI DICSÉRET

Magnificat-ant. Szerették Krisztust életükben, követték őt halálukban, ezért vele uralkodnak mindörökre.