II. HÉT SZOMBAT

IMÁDSÁGRA HÍVÁS

Nyisd meg, Uram, ajkamat.

Hogy dicséretedet hirdesse szavam!

Ant. Hallgassunk az Úr szavára, hogy eljuthassunk nyugalma helyére!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

A napfény újból felragyog,

csendüljön hálaénekünk,

dicsérjük Isten nagy nevét,

Krisztus kegyelmét, érdemét.

Mert Krisztus által alkotott

nekünk az Isten éjt, napot,

s örök törvénye szabja meg,

hogy váltsák egymást szüntelen.

Te hívők biztos fénye vagy,

rajtad nem úr az ősi rend:

te nem tűnsz el, ha jön az éj,

örök napfényként tündökölsz.

Atyánk, kinek nincs kezdete,

add, hogy napunk ma teljesen

Krisztushoz méltó nap legyen,

s minket Szentlelke töltsön el. Ámen.

ZSOLTÁROZÁS

Ant. 1 Már hajnalban hirdetjük jóságodat, Uram, és éjszaka zengjük hűségedet.
Húsvéti időben: Örömmel töltesz el, Uram, és kezed művei láttán örvendezem, alleluja.
Ant. 2 Magasztaljátok Istenünket!
Húsvéti időben: Én, az Úr ölök, és életre keltek, lesújtok, és gyógyítok, alleluja.
Ant. 3 Urunk, a te neved széles e világon mily csodálatos!
Húsvéti időben: Dicsőséggel és fénnyel koronáztad Fölkentedet, alleluja.

RÖVID OLVASMÁNY

{r}Róm 12, 14-16a{/r}

Áldjátok üldözőiteket, áldjátok, s ne átkozzátok. Azokkal, akik örülnek, örüljetek, s a sírókkal sírjatok. Éljetek egyetértésben. Ne legyetek fennhéjázók, hanem alkalmazkodjatok az egyszerű emberekhez.

RÖVID VÁLASZOS ÉNEK

Ajkam örvendezzen, {*} Amikor neked énekel.

Ajkam örvendezzen, {*} Amikor neked énekel.

Nyelvem naphosszat igazságodat emlegesse! {*}

Amikor neked énekel.

Dicsőség az Atyának, a Fiúnak és a Szentléleknek.

Ajkam örvendezzen, {*} Amikor neked énekel.

Benedictus-ant. Lépteinket a békesség útjára vezéreld, Urunk!

FOHÁSZOK

Ünnepeljük Krisztus jóságát és bölcsességét, mert ő halálra adta magát, hogy testvéreinkben, különösen a bajbajutottakban, őt magát lássuk és szeressük! Kérjük állhatatosan:

Urunk, tégy minket tökéletessé a szeretetben!

Már reggel gondolunk feltámadásodra,

és megváltásod jótéteményeit kívánjuk mindenkinek.

Urunk, tégy minket tökéletessé a szeretetben!

Add, Urunk, hogy a mai napon tanúságot tegyünk rólad,

és általad az Atyának tetsző, szent áldozatot mutassunk be!

Urunk, tégy minket tökéletessé a szeretetben!

Segítségeddel mindenkiben ismerjük fel a te képmásodat,

hogy bennük neked szolgáljunk!

Urunk, tégy minket tökéletessé a szeretetben!

Krisztus, te vagy az igazi szőlőtő és mi a szőlővesszők,

add, hogy benned maradjunk, bőséges gyümölcsöt teremjünk és magasztaljuk Istenünket, Atyánkat!

Urunk, tégy minket tökéletessé a szeretetben!

Miatyánk…

Könyörgés

Istenünk, dicsérjen téged ajkunk, dicsérjen lelkünk, dicsérjen életünk, és mert a te ajándékod, hogy vagyunk, legyen tiéd az egész életünk.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Ég és föld elmúlik, de az én szavaim nem múlnak el soha, mondja az Úr.
Ant. 2 Uram, te vagy az én reménységem és erős bástyám az ellenség ellen.
Ant. 3 Őrizz meg engem, Uram, hogy ellenségeimtől ne kelljen félnem.

DÉLELŐTT

RÖVID OLVASMÁNY

{r}MTörv 8, 5b-6{/r}

Az Úr, a te Istened úgy nevelt téged, ahogy az ember a fiát neveli. Tartsd meg tehát az Úrnak, a te Istenednek parancsait: járj az ő útjain, és féld!

Az Úr félelme tiszta: megmarad örökre;

Az Úr ítélete mind igaz és igazságos.

Könyörgés

Urunk, Istenünk, mindenható Atyánk, meghódolunk fölséged előtt, és kérünk, öntsd belénk a Szentlélek világosságát, hogy minden ellenségtől biztonságban élve, mindig boldogan dicsérjünk téged.

DÉLBEN

RÖVID OLVASMÁNY

{r}1 Kir 2, 2b-3{/r}

Légy bátor és bizonyulj férfinak! Tartsd szemed előtt, amit az Úr, a te Istened parancsol! Járj az ő útjain, tartsd meg parancsait, rendelkezéseit és törvényeit, kövesd sugallatait, hogy minden sikerüljön, amit teszel!

Parancsaid ösvényén vezess, Uram,

Mert kedvem telik bennük.

Könyörgés

Add meg nekünk, Istenünk, örök szereteted égő fényét, hogy mindenkor szereteted tüze hevítsen minket, és osztatlan szívvel szeressünk téged mindenek felett, testvéreinket pedig teérted.

DÉLUTÁN

RÖVID OLVASMÁNY

{r}Jer 6, 16{/r}

Vegyétek szemügyre az ősi utakat, és kérdezősködjetek a régi ösvényekről: Melyik volt a jó út? És azon járjatok! Akkor majd megtaláljátok lelketek nyugalmát.

Nekem igéd lesz az örökrészem mindenkor,

Ez tölti el szívemet örömmel.

Könyörgés

Hallgass meg, Istenünk, és add meg a teljes békességet, amelyet kérünk, hogy benned örülve töltsük életünk minden napját, és a Boldogságos Szűz Mária közbenjárására biztonságban eljussunk hozzád.