44. zsoltár
A király menyegzője
Íme, jön a Vőlegény, menjetek ki elébe! (Mt 25, 6)
I.

Szívemből ünnepi ének árad,{+}

dalomat a királynak zengem,{x}

nyelvem gyors, mint a gyorsíró vesszeje.

Szebb vagy, mint akárki az emberek fiai közül,{+}

kedvesség ömlik el ajkadon,{x}

mert Istened örökre megáldott téged.

Kösd fel derekadra kardodat, te bátor harcos,{x}

és fényes díszruhádban arass diadalt!

Szállj síkra az igazságért, hűségért, jóságért,{x}

és íjadon a húrt feszítse erős jobbod!

Nyílvessződ halálos éles,{+}

népeket taszít lábad elé,{x}

és a király ellenségeinek szívébe talál.

Trónod, Isten, áll örökkön-örökké,{x}

kormánypálcád az igazság jogara.

Szereted az igazságot, gyűlölöd a gonoszságot,{+}

ezért kent föl Isten, a te Istened,{x}

az öröm olajával társaid közül.

Ruhád fahéjtól, áloétól és mirhától illatos,{x}

elefántcsont palotákból örömödre hárfa zendül.

Kedveseid között királylányok is lesznek,{x}

királynő áll a jobbodon Ofir aranyával ékesítve.

II.

Hallgass rám, leányom, és figyelj,{+}

hajlítsd füledet szavamra,{x}

felejtsd el népedet és atyád házát!

Elbűvölte a királyt szépséged,{x}

urad ő, jöjj, és hódolj előtte.

Tirusz leánya ajándékokkal siet hozzád,{x}

a nép gazdagjai arcod fényét keresik.

Belül a királylány csupa szépség,{x}

arannyal van átszőve ruhája.

Színpompás ruhában vezetik a királyhoz,{x}

szüzek követik, és barátnői kísérik útján.

Hangos örömujjongás között vonulnak,{x}

bevonulnak a királyi palotába.

Atyáid helyett fiaid lesznek,{x}

az egész földön fejedelmekké teszed őket.

Én pedig nevedet mindenkor hirdetem,{x}

nemzedékek végtelen során,

hogy magasztaljanak téged a népek is{x}

századokon át, örökkön-örökké!

HTML © Juraj Vidéky, László Elek