18 A. zsoltár
A teremtő Isten dicsérete
Eljön hozzánk felkelő Napunk a magasságból… hogy lépteinket a békesség útjára vezérelje (Lk 1, 78. 79).

Isten dicsőségét hirdetik az egek,{x}

kezének művéről vall a mennybolt.

A nappalok ezt zengik egymásnak,{x}

erre oktatja éj az éjszakát.

Nem olyan hang ez, nem olyan beszéd,{x}

hogy meg ne értenéd szavát.

Minden földre elhat szózatuk,{x}

a földkerekség végéig eljut igéjük.

Az égen vert Isten sátort a napnak,{+}

és az, mint nászházból kilépő vőlegény,{x}

mint ujjongó dalia fut neki útjának.

Az ég egyik pereméről indul,{+}

és másik széléig ér a pályája:{x}

tüze elől rejtőzni nem lehet.

18 B. zsoltár
Dicséret Istennek, a törvény Urának
Legyetek tökéletesek, amint mennyei Atyátok tökéletes (Mt 5, 48).

Az Úr törvénye szeplőtelen: megújítja a lelket;{x}

az Úr rendelése megbízható: okosságot ad a tudatlanoknak.

Az Úr végzése igaz: megvidámítja a szívet;{x}

az Úr parancsa világos: fényt gyújt a szemnek.

Az Úr félelme tiszta: megmarad örökre;{x}

az Úr ítélete mind igaz és igazságos,

kívánatosabb aranynál és drágakőnél,{x}

édesebb a méznél, a csorgatott lépesméznél.

Szolgád belőlük merít bölcsességet,{x}

megtartásuk bő jutalmat ad.

A botlásokat ki veszi észre?{+}

Rejtett bűneimtől tisztíts meg engem,{x}

és őrizz meg a gőgtől: ne legyen úr rajtam!

Tiszta leszek akkor egészen,{x}

és a nagy bűnöktől megmenekülök.

Ajkam szólása, szívem gondolata{+}

legyen kedves előtted,{x}

én Uram, segítőm és megváltóm!

HTML © Juraj Vidéky, László Elek