FEBRUÁR

Február 2.

URUNK BEMUTATÁSA (GYERTYASZENTELŐ BOLDOGASSZONY)

Ünnep

Ha ez a nap vasárnapra esik:

I. ESTI DICSÉRET

HIMNUSZ Titkokat látók kara, mint a II. Esti dicséretben.

ZSOLTÁROZÁS

Ant. 1József és Mária felvitték Jézust Jeruzsálembe, hogy bemutassák az Úrnak. 112. zsoltár

Ant. 2Díszítsd fel nászházadat, Sion, és fogadd Krisztust, a Királyt! 147. zsoltár

Ant. 3Boldog vagy, igaz Simeon, aki karjaidba zártad az Úr Krisztust, népének szabadítóját. Kantikum

Fil 2, 6-11

RÖVID OLVASMÁNY

Zsid 10, 5-7

Krisztus így nyilatkozik, amikor a világba lép: Áldozatot és ajándékot nem kívántál, de emberi testet alkottál nekem. Nem kedves előtted az engesztelő és égőáldozat. Ezért így szóltam: Nézd, megyek, Istenem, hogy teljesítsem akaratodat, amint a könyvtekercsben rólam írva van.

RÖVID VÁLASZOS ÉNEK

Megmutatta az Úr {*} Szabadító hatalmát.

Megmutatta az Úr {*} Szabadító hatalmát.

Csodájára minden népnek megadta számunkra {*}

Szabadító hatalmát.

Dicsőség az Atyának, a Fiúnak és a Szentléleknek.

Megmutatta az Úr {*} Szabadító hatalmát.

Magnificat-ant. A Gyermeket az öreg hordozta, az öreget a Gyermek vonzotta, akit Szűz szült, és akit a Szűz szűzen imádott szülése után is.

FOHÁSZOK

Imádjuk Üdvözítőnket, akit bemutattak a templomban, és kérjük tőle:

Urunk, add, hogy meglássuk az üdvösséget!

Üdvözítő Krisztus, te vagy a népeket megvilágosító fény,

világosítsd meg azokat, akik még nem ismernek, hogy higgyenek benned, az igaz Istenben!

Urunk, add, hogy meglássuk az üdvösséget!

Megváltónk, te vagy néped dicsősége,

magasztald fel Egyházadat a nemzetek között!

Urunk, add, hogy meglássuk az üdvösséget!

Jézus, utánad vágyakozott minden nép, a te üdvösségedet látta az igaz Simeon,

vezess minden embert az üdvösségre!

Urunk, add, hogy meglássuk az üdvösséget!

Urunk, bemutatásodkor a fájdalom tőrét jövendölték édesanyádnak, Máriának,

erősítsd meg azokat, akik szolgálatodban megpróbáltatásokat viselnek el!

Urunk, add, hogy meglássuk az üdvösséget!

Krisztus, szentek boldogsága, téged látott meg halála előtt Simeon, ahogyan arra buzgón vágyakozott,

mutasd meg örökre magadat azoknak, akik haláluk után látásodra szomjaznak!

Urunk, add, hogy meglássuk az üdvösséget!

Könyörgés

Mindenható, örök Isten, egyszülött Fiadat ma emberi testünk valóságában mutatták be templomodban. Tisztítsd meg szívünket, hogy méltók legyünk egykor mi is megjelenni előtted.

IMÁDSÁGRA HÍVÁS

Ant. Íme, eljött szent templomába az Uralkodók Ura, jöjjetek, imádjuk!

REGGELI DICSÉRET

HIMNUSZ

Sion, díszítsd nászágyadat,

fogadd a várva várt Urat!

Lobogjon hűség mécsese,

közel már szíved Jegyese.

Siess eléje, boldog agg,

a várt öröm megjött, fogadd!

S a nagy titkok követjeként

a nemzetekhez vidd a Fényt!

Ó, nézd az ifjú Szűzanyát,

templomba hozta magzatát;

ki minden törvényt alkotott,

törvény előtt most meghajolt.

Ajánld fel, Szűz, a Kisdedet,

tied, s Atyádé, véle Egy,

ajánld, ki minket felajánl,

hogy el ne érjen bűnhalál.

Királyi Szűz! Jöjj, hozd Fiad,

így kettős lesz az áldozat!

Örömre gyújtja a szívet,

ki mindnyájunknak üdve lett.

Ki nemzeteknek megjelensz,

dicsérünk téged, Jézusunk,

Atya s Szentlélek, áldva légy

most és örökre szüntelen. Ámen.

Ant. 1Az igaz és istenfélő Simeon várta Izrael megváltását, és a Szentlélek töltötte el.

Zsoltárok és kantikum az I. hét vasárnapjáról.

Ant. 2Simeon karjába vette a Gyermeket, és boldog hálával áldotta Istent.

Ant. 3Fénye ő az egész világnak, és dicsősége választott népednek.

RÖVID OLVASMÁNY

Mal 3, 1

Nézzétek, elküldöm hírnökömet, hogy elkészítse előttem az utat. Hamarosan belép szentélyébe az Úr, akit kerestek, és a szövetség angyala, aki után vágyakoztok.

RÖVID VÁLASZOS ÉNEK

Imádjátok az Urat {*} Szent ünnepi díszben.

Imádjátok az Urat {*} Szent ünnepi díszben.

Adjátok meg az Úrnak neve dicséretét! {*}

Szent ünnepi díszben.

Dicsőség az Atyának, a Fiúnak és a Szentléleknek.

Imádjátok az Urat {*} Szent ünnepi díszben.

Benedictus-ant. Amikor a szülők a gyermek Jézust bevitték a templomba, Simeon karjába vette őt, és áldotta az Istent.

FOHÁSZOK

Imádjuk Üdvözítőnket, akit bemutattak a templomban, és kérjük tőle:

Urunk, add, hogy meglássuk az üdvösséget!

Üdvözítő Krisztus, aki azt akartad, hogy a törvény előírása szerint mutassanak be a templomban az Atyának,

taníts meg arra, hogy Egyházad áldozatában veled együtt önmagunkat is felajánljuk!

Urunk, add, hogy meglássuk az üdvösséget!

Izrael vigasztalása, akit az igaz Simeon fogadott a templomban,

add, hogy találkozzunk veled testvéreinkben is!

Urunk, add, hogy meglássuk az üdvösséget!

Népek reménysége, akiről Anna prófétaasszony mindazokhoz szólt, akik Izrael megváltását várták,

taníts meg minket, hogy mindenkinek méltóképpen beszéljünk rólad!

Urunk, add, hogy meglássuk az üdvösséget!

Isten országának Szegletköve, aki az ellentmondás jelévé lettél,

add, hogy a hit és a szeretet révén az emberek általad új életre támadjanak!

Urunk, add, hogy meglássuk az üdvösséget!

NAPKÖZI IMAÓRA Délelőtt

RÖVID OLVASMÁNY

Iz 8, 14

Az Úr lesz a szentély, a botlás köve és a botránkozás sziklája Izrael mindkét háza számára, tőr és háló Jeruzsálem lakóinak.

Emlékezetbe idézte jóságát az Úr.

És hűségét Izrael népe iránt.

Délben

RÖVID OLVASMÁNY

Iz 42, 13

Az Úr, mint egy hős, kivonul, harcosként fölszítja indulatát. Csatakiáltásba tör, nagyot kiált, és legyőzi ellenségét.

Meglátta a föld minden határa: Istenünk hozott nekünk szabadulást.

Minden földek, zengjetek az Úrnak öröméneket!

Délután

RÖVID OLVASMÁNY

Iz 12, 5-6

Zengjetek az Úrnak, mert nagyszerű, amit cselekedett; híreszteljétek az egész földön. Ujjongj, és mondj dicséretet, Sion népe, mert nagy közötted Izraelnek Szentje.

Egymásra talál majd irgalom és hűség,

Csókot vált az igazságosság és a béke.

II. ESTI DICSÉRET

HIMNUSZ

Titkokat látók kara zengte bölcsen

s hajdan a Lélek tüzeiben égőn,

most, ami történt, csoda ez, ó áldott

Szűz, a te méhed.

Földnek Urát, s az örök égi Istent

szűz foganással szülted a világra,

és azután is gyöngyeidnek gyöngye

szűz anyaságod.

Lám, Simeon, az igaz agg ölére

zárta örömmel a templom homályán,

vágya betelt így, s lelkesülten látta

Krisztusa napját.

Halld meg a kérők imaesdeklését,

Istenünk Anyja, s osztogasd nekünk is

szent Egyszülötted Szíve bő kegyelmét

szerte a földön.

Krisztus az égi Atya arca, fénye,

te a nagy Isten titkait kitárod,

add, hogy énekszónk örök otthonunkban

zengjen örökre! Ámen.

ZSOLTÁROZÁS

Ant. 1Simeon kinyilatkoztatást kapott a Szentlélektől, hogy nem hal meg addig, amíg meg nem látja az Urat. 109. zsoltár, 1-5. 7

Ant. 2Bemutatták érte az áldozatot az Úrnak: egy pár gerlicét vagy két galambfiókát. 129. zsoltár

Ant. 3Meglátták szemeim, akit küldtél, az Üdvözítőt. Őt adtad számunkra csodájára minden népnek. Kantikum

Kol 1, 12-20

RÖVID OLVASMÁNY

Zsid 4, 15-16

Főpapunk nem olyan, hogy ne tudna együtt érezni gyöngeségeinkkel, hanem olyan, aki hozzánk hasonlóan mindenben kísértést szenvedett, a bűntől azonban ment maradt. Járuljunk tehát bizalommal a kegyelem trónjához, hogy irgalmat találjunk, és kegyelmet kapjunk, amikor segítségre szorulunk.

RÖVID VÁLASZOS ÉNEK

Megmutatta az Úr {*} Szabadító hatalmát.

Megmutatta az Úr {*} Szabadító hatalmát.

Csodájára minden népnek megadta számunkra. {*}

Szabadító hatalmát.

Dicsőség az Atyának, a Fiúnak és a Szentléleknek.

Megmutatta az Úr {*} Szabadító hatalmát.

Magnificat-ant. A Boldogságos Szűz Mária ma bemutatta a gyermek Jézust a templomban, Simeon pedig a Szentlélekkel eltelve karjába vette őt, és áldotta az Istent.

Február 3.

SZENT BALÁZS PÜSPÖK ÉS VÉRTANÚ

Az örményországi Szebaszte püspöke volt a IV. században. Tisztelete a középkorban az egész Egyházban elterjedt. Egy vértanú, vagy Lelkipásztorok közös zsolozsmája.

Könyörgés

Hallgasd meg népedet, Istenünk, amikor Szent Balázs püspök és vértanú pártfogásával könyörgünk hozzád. Add, hogy földi életünkben a te békédnek örvendjünk, és segítségeddel eljussunk az örök életre.

Ugyanezen a napon, február 3-án

SZENT ANSZGÁR (OSZKÁR) PÜSPÖK

Galliában született a IX. század elején; a Corbie-i kolostorban nevelkedett. 826-ban Dániába ment a hitet hirdetni, de csekély sikerrel járt. Svédországban már jobb eredményt ért el. Hamburg püspökévé választották, IV. Gergely pápa e tisztében megerősítette, és követül küldte Dániába és Svédországba. Az evangélium hirdetése közben sokat szenvedett, de a szenvedéseket erős lélekkel viselte el. Meghalt 865. február 3-án, Brémában. Lelkipásztorok közös zsolozsmája.

Könyörgés

Istenünk, te úgy rendelted, hogy Szent Anszgár (Oszkár) püspök számos népnek hirdesse az evangélium világosságát. Közbenjárására add kegyelmedet, hogy szüntelenül igazságod fényében járjunk.

Február 5.

SZENT ÁGOTA SZŰZ ÉS VÉRTANÚ

Emléknap

A szicíliai Cataniában szenvedett vértanúságot, valószínűleg 250-ben, a Decius-féle üldözés idején. Tisztelete már az ősidőktől az egész Egyházban elterjedt, neve is bekerült a római misekánonba. Egy vértanú, vagy Szüzek közös zsolozsmája

REGGELI DICSÉRET

Benedictus-ant. Ágota boldogan és ujjongó lélekkel ment a börtönbe, mintha csak lakomára hívták volna, és halálküzdelmét imáiban az Úrnak ajánlotta.

Könyörgés

Urunk, Istenünk, járjon közben nálad bűneink bocsánatáért Szent Ágota szűz és vértanú, aki mindig kedves volt előtted, mert tiszta életével és vértanúhalálával megmutatta kegyelmed erejét.

ESTI DICSÉRET

Magnificat-ant. Uram, Jézus Krisztus, jó Mesterem, hálát adok, hogy segítettél legyőzni a kínok gyötrelmeit; add, Uram, hogy szerencsésen eljussak fogyhatatlan dicsőségedbe.

Február 6.

MIKI SZENT PÁL ÉS TÁRSAI VÉRTANÚK

Emléknap

Pál Japánban született 1564-1566 között. Belépett a Jézus-társaságba, és honfitársai között gyümölcsözően hirdette az evangéliumot. A katolikusok elleni üldözés elhatalmasodásakor 25 társával együtt letartóztatták. Kegyetlen kínzások után Nagaszaki városába vitték őket, ahol 1597. február 5-én mindnyájukat keresztre feszítették. Több vértanú közös zsolozsmája.

Könyörgés

Istenünk, szentjeid erőssége, te vértanúidat, Miki Szent Pált és társait kereszthaláluk által hívtad meg az örök életre. Közbenjárásukra erősíts meg minket, hogy hitünk megvallásában mindhalálig kitartsunk.

Nagyböjti időszakban emléknapra:

REGGELI DICSÉRET

Benedictus-ant. Boldogok, akik üldözést szenvednek az igazságért, mert övék a mennyek országa.

ESTI DICSÉRET

Magnificat-ant. A szentek, akik Krisztus nyomában jártak, ujjonganak a mennyben; és mert vérük ontásáig szerették Krisztust, vele uralkodnak mindörökké.

Február 8.

EMÍLIÁN SZENT JEROMOS

Velencében született 1486-ban. Katonai pályára lépett, majd később ezt abbahagyva, életét a szegények szolgálatára szentelte, sőt javait is szétosztotta közöttük. Megalapította a Somascai rendet az árva gyermekek és a szegények felkarolására. Somascában, Bergamo földjén halt meg 1537. február 8-án. Szent férfiak, nevelők közös zsolozsmája.

Könyörgés

Istenünk, irgalmasság Atyja, te Emiliáni Szent Jeromosban oltalmazó és gondviselő atyát adtál az árváknak. Közbenjárására add, hogy hűségesen megőrizzük a fogadott fiúság kegyelmét, amely miatt gyermekeidnek hívnak minket, és azok is vagyunk.

Nagyböjti időszakban emléknapra:

REGGELI DICSÉRET

Benedictus-ant. Aki irgalmasságot gyakorol, olyan, mint a jó Pásztor, tanítja és oktatja nyáját.

ESTI DICSÉRET

Magnificat-ant. Hagyjátok a gyermekeket, hadd jöjjenek hozzám, hisz ilyeneké a mennyek országa.

Ugyanezen a napon, február 8-án

BAKHITA SZENT JOZEFINA SZŰZ

Szudánban (Afrika) született Darfur vidékén Jebel Agilere helység közelében 1868 körül. Mint kislányt elrabolták, és többször eladták afrikai rabszolga-kereskedőknek, akiknél kegyetlen rabszolgasorsban volt része. Végül megszabadulva, Velencében megkeresztelkedett, és szerzetesnő lett a Canossai Szeretet Leányai nővéreknél. Hátralevő életét Olaszországban, Schio városa környékén, Vicentino faluban töltötte. Jószívű és segítőkész volt mindenki iránt. Itt halt meg 1947. február 8-án. Szüzek közös zsolozsmája.

Könyörgés

Urunk, Istenünk, te Bakhita Szent Jozefinát a megalázó szolgaságból gyermekeidnek és Krisztus jegyesének méltóságára emelted. Kérünk, add meg nekünk, hogy az ő példája nyomán hűséges szeretettel kövessük a keresztre feszített Úr Jézust, és az irgalmas szeretet gyakorlására mindig készek legyünk.

Február 10.

SZENT SKOLASZTIKA SZŰZ

Emléknap

Szent Benedek nővére, az umbriai Nursiában (ma Norcia) született 480 körül. Fivérével együtt Istennek szentelte magát, és követte őt Monte Cassinóra, ahol 547 körül halt meg. Szüzek közös zsolozsmája

REGGELI DICSÉRET

Benedictus-ant. Íme, az okos szűz, aki Krisztushoz költözött, és úgy tündöklik a szüzek karában, mint égitestek között a nap.

Könyörgés

Szent Skolasztika szűz emlékezetét ünnepelve kérünk, Istenünk, hogy példáját követve szívünk tiszta szeretetével szolgáljunk neked, és elnyerjük örök szereteted boldogító ajándékát.

Nagyböjti időszakban emléknapra:

REGGELI DICSÉRET

Benedictus-ant. Íme, az okos szűz, aki Krisztushoz költözött, és úgy tündöklik a szüzek karában, mint égitestek között a nap.

ESTI DICSÉRET

Magnificat-ant. Jöjj, Krisztus jegyese, vedd a koronát, amelyet az Úr készített neked mindörökre!

Február 11.

A LOURDES-I BOLDOGSÁGOS SZŰZ MÁRIA

1858. február 11. és július 16. között a franciaországi Lourdesban, a massabielle-i barlangnál a Szeplőtelen Szűz 18 alkalommal jelent meg Soubirous Bernadettnek. Ezt az egyszerű leányt használta fel a Szent Szűz arra, hogy a bűnösöket megtérésre szólítsa fel, és az Egyházban új lendületet adjon az imádságnak, a keresztény szeretetnek, a betegek és a szegények szolgálatának. Szűz Mária közös zsolozsmája

REGGELI DICSÉRET

Benedictus-ant. Üdvösség ékes hajnala, Szűz Mária, tőled született az igazság Napja, aki eljött hozzánk, mint felkelő Napunk a magasságból.

Könyörgés

Irgalmas Istenünk, védelmezz minket, mert gyöngék vagyunk. A szeplőtelen Istenanya hathatós közbenjárására add, hogy felkeljünk bűneinkből, akik az ő emlékezetét ünnepeljük.

ESTI DICSÉRET

Ant na Magnifikat:Üdvöz légy, Mária, kegyelemmel teljes, az Úr van teveled, áldott vagy te az asszonyok között, és áldott a te méhednek gyümölcse.

Február 14.

SZENT CIRILL SZERZETES ÉS SZENT METÓD PÜSPÖK, EURÓPA TÁRSVÉDŐSZENTJEI

Ünnep

(Szlovákiában július 5.-én főünnep)

A Tesszalonikában született Cirill kitűnő nevelést kapott Konstantinápolyban. Testvérével, Metóddal Morvaországba ment a hitet hirdetni. Az úgynevezett cirill betűkkel liturgikus szövegeket szerkesztettek szláv nyelven. Midőn Rómába hívták őket, ott Cirill 869. február 14-én elhunyt, Metódot pedig püspökké szentelték. Ő azután Pannóniába ment, ahol fáradhatatlanul hirdette az evangéliumot. Sokat szenvedett irigyeitől, de a pápák megvédték. Velehrádban (Csehország) halt meg 885. április 6-án. II. János Pál pápa 1980. december 31-én Európa társvédőszentjeinek nyilvánította őket. Lelkipásztorok közös zsolozsmája

REGGELI DICSÉRET

Benedictus-ant. Szentségben és igazságban szolgáltak az Úrnak életük minden napján.

Könyörgés

Istenünk, te a két szent testvér, Cirill és Metód által vezetted el a szláv népeket az evangélium világosságára. Add, hogy tanításodat mi is szívünkbe fogadjuk, és mindnyájan egy néppé legyünk az igaz hit megvallásában.

ESTI DICSÉRET

Magnificat-ant. Ezek azok a dicső szentek, akik Isten barátai lettek, mert igazságait hirdették.

Február 17.

A SZERVITA REND HÉT SZENT ALAPÍTÓJA

A Firenzében született hét férfi előbb remeteéletet élt Senario hegyén, főként a Boldogságos Szűz Máriát tisztelték. Toscanában prédikáltak ezután, megalapították Mária szolgáinak rendjét, amelyet az Apostoli Szentszék 1304-ben hagyott jóvá. Emlékezetüket a mai napon üljük, mert a hagyomány szerint egyikük, Falconieri Szent Elek, 1310-ben ezen a napon halt meg. Szent férfiak, szerzetesek közös zsolozsmája.

REGGELI DICSÉRET

Benedictus-ant. Íme, milyen jó és gyönyörűséges, amikor békén együtt élnek a testvérek!

Könyörgés

Jóságos Istenünk, öntsd lelkünkbe a hét szent testvér buzgóságát, akik a Boldogságos Szűzanyát teljes odaadással tisztelték, és népedet hozzád vezették.

Nagyböjti időszakban emléknapra:

ESTI DICSÉRET

Magnificat-ant. Ahol a testvérek együtt dicsőítik Istent, ott áldást oszt az Úr.

Február 21.

DAMIÁNI SZENT PÉTER PÜSPÖK ÉS EGYHÁZTANÍTÓ

Ravennában született 1007-ben. Tanulmányai befejeztével tanítani kezdett, de hamarosan abbahagyta, és belépett a Fonté Avellana-i remeteségbe, ahol elöljáróvá választották. Szigorú szerzetesi életet honosított meg, ezt a tevékenységét Itália más vidékein is folytatta. A viharos időkben a pápákat segítette működésével, írásaival, és mint pápai követ, sokat tett az Egyház megújulásáért. IX. István pápa bíborossá és Ostia püspökévé tette. 1072. február 22-én halt meg, és azonnal szentként kezdték tisztelni. Lelkipásztorok, vagy Egyháztanítók közös zsolozsmája.

Könyörgés

Mindenható Istenünk, add, hogy Damiáni Szent Péter püspök és egyháztanító szavát és példáját követve mindennél többre tartsuk Krisztust, mindig készen álljunk Egyházad szolgálatára, és egykor eljussunk mennyei fényességed boldog örömébe.

Nagyböjti időszakban emléknapra:

REGGELI DICSÉRET

Benedictus-ant. Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

ESTI DICSÉRET

Magnificat-ant. Ó, hitünk nagy tanítója, Egyházunk fénye, Isten törvényének buzgó kedvelője, Damiáni Szent Péter, az Isten fiánál könyörögj értünk!

Február 22.

SZENT PÉTER APOSTOL SZÉKFOGLALÁSA

Ünnep

Péter székfoglalásának ünnepét e napon Rómában már a IV. századtól megünnepelték, hogy kifejezzék a Péter apostolra alapozott Egyház egységét.

IMÁDSÁGRA HÍVÁS

Ant. Urunkat, az apostolok Királyát, jöjjetek, imádjuk!

REGGELI DICSÉRET

HIMNUSZ

Ó, te boldog Péter, akinek láncait,

csodás Krisztus töri szét vasbilincseit,

bárányaid őre, Egyház tanítója,

nyájad hű pásztora, juhaidnak aklát

farkasok dühétől pásztorságod óvja.

Bármi, amit megkötsz idelent a földön,

oldatlan marad az ott fönt is örökkön.

Amit meg föloldasz idelent e porban,

oldott lesz az végleg a mennyei honban;

az utolsó napon ítélsz majd Krisztussal.

Örökös dicsőség, ó, Atyánk, teneked,

ahogy Szülöttedé sem ér soha véget,

amiképp a Lélek is mindebben részes!

Századokon által szálljon örök hála

a teljes és dicső Szent-Egy-Háromságra! Ámen.

Ant. 1Az Úr így szólt Simonhoz: Ne félj! Ezentúl emberhalász leszel.

Zsoltárok és kantikum az I. hét vasárnapjáról.

Ant. 2Te vagy Krisztus, az élő Isten Fia. Boldog vagy te is, Simon Péter.

Ant. 3Az Úr így szólt Péterhez: Neked adom a mennyek országa kulcsait.

RÖVID OLVASMÁNY

ApCsel 15, 7b-9

Isten kiválasztott közületek, hogy a pogányok az én számból hallják az evangélium tanítását, és higgyenek. S maga az Isten is a javukra döntött, aki ismeri a szívet, hisz nekik is megadta a Szentlelket, éppúgy, mint nekünk. Nem tett különbséget köztünk és köztük, amikor a hittel megtisztította a szívüket.

Benedictus-ant. Az Úr így szólt Simon Péterhez: Imádkoztam érted, nehogy meginogj a hitedben. Amikor megtérsz, te erősíted majd meg testvéreidet.

Könyörgés

Mindenható Istenünk, te Péter apostol hitvallásával sziklaalapra állítottál minket. Segíts, hogy rendületlenül helytálljunk minden viszontagságban.

ESTI DICSÉRET

HIMNUSZ

Péter, meghagyta égi Szó,

tégy félre hálót, evezőt!

Cserébe fényes tisztedet

a mennyek kulcsa adja meg.

Szeretve szólt az Úr előtt

szívedből hármas vallomás,

s bűntől megtisztult juhait

rád bízta a szent Szeretet.

Elestél, égi kéz emelt,

s kő lettél Háza szegletén,

rád épül az, ragyogva áll,

és nincs erő ledönteni!

Péter, Krisztusnak hírnöke,

földnek tündöklő fénye vagy,

te bátorítod véreid,

az üdv igéit hirdeted.

Tedd eggyé immár nyájadat,

növeld erőben éltetőn,

s hogy ellenség ne rontsa meg,

vezesd a boldog fény felé.

Krisztusnak hála, tisztelet,

örök napját ő keltse ránk,

imád szavára nyissa meg

nekünk az égnek ajtaját. Ámen.

Ant. 1Péter, szeretsz engem? Uram, tudod, hogy szeretlek. Legeltesd bárányaimat!

Zsoltárok és kantikum az Apostolok közös zsolozsmájából.

Ant. 2Míg Pétert fogva tartották a börtönben, az Egyház állandóan imádkozott érte az Istenhez.

Ant. 3 Te Péter vagy, és erre a sziklára építem Egyházamat.

RÖVID OLVASMÁNY

1 Pét 1, 3-5

Legyen áldott az Isten és Urunk, Jézus Krisztus Atyja, aki minket nagy irgalmában új életre hívott Jézusnak a halálból az élő reményre való feltámadása által, hogy a mennyben elpusztíthatatlan, tiszta és soha el nem hervadó örökség várjon rátok. Az Isten hatalma megőrzött titeket a hitben az örök üdvösségre, amely készen áll, hogy az utolsó időben majd megnyilvánuljon.

Magnificat-ant. Te vagy a bárányok pásztora, az apostolok feje, az Úr neked adta a mennyek országa kulcsait.

NAPKÖZI IMAÓRA Délelőtt

RÖVID OLVASMÁNY

Iz 22, 22

Az ő vállára teszem le Dávid házának kulcsát; amit kinyit, azt senki be nem zárja, s amit bezár, azt senki ki nem nyitja.

RÖVID VÁLASZOS ÉNEK

Minden földre elhat szózatuk,

A földkerekség végéig eljut igéjük.

Délben

RÖVID OLVASMÁNY

1 Pét 5, 1-2a

Akik közületek elöljárók, azokat mint magam is elöljáró és Krisztus szenvedéseinek tanúja, s egyszer majd nyilvánvalóvá váló dicsőségének is részese, kérem: legeltessétek az Istennek rátok bízott nyáját.

RÖVID VÁLASZOS ÉNEK

Megőrizték Isten végzéseit,

És minden parancsát.

Délután

RÖVID OLVASMÁNY

2 Pét 1, 16

Nem kieszelt meséket vettünk alapul, amikor tudtul adtuk nektek Urunk, Jézus Krisztus hatalmát és megjelenését, mert hiszen szemlélői voltunk nagyságának.

RÖVID VÁLASZOS ÉNEK

Örüljetek és ujjongjatok – mondja az Úr,

Mert nevetek föl van írva a mennyben.

Február 23.

SZENT POLIKÁRP PÜSPÖK ÉS VÉRTANÚ

Emléknap

Polikárp az apostolok tanítványa, később Szmirna püspöke volt. Itt volt vendége Antiochiai Szent Ignác. Rómába utazott, hogy a húsvéti kérdésben Anicetus pápával tárgyaljon. 155. február 23-án szenvedett vértanúságot, amikor is szülővárosának cirkuszában máglyán elégették. Egy vértanú, vagy Lelkipásztorok közös zsolozsmája.

REGGELI DICSÉRET

Benedictus-ant. Nyolcvanhat esztendeje szolgálok Krisztusnak, sohasem bántott engem; hogyan is átkozhatnám Királyomat, aki üdvözít engem?

Könyörgés

Istenünk, minden teremtmény Ura, te Szent Polikárp püspököt azzal jutalmaztad, hogy vértanúid közé fogadtad. Közbenjárására add, hogy Krisztus szenvedésének kelyhéből vele együtt részesedve, mi is örök életre támadjunk.

ESTI DICSÉRET

Magnificat-ant. Uram, mindenható Isten, áldalak téged, mert arra méltattál, hogy vértanúid között ihassam Krisztus kelyhéből.

Február 24.

SZENT MÁTYÁS APOSTOL

Ünnep

Az apostolok Júdás helyébe választották, hogy tanúskodjék az Úr feltámadásáról. A tizenkettő közé sorolták, amint az Apostolok Cselekedeteiben olvasható (1, 15-26).

Apostolok közös zsolozsmája, 1600, a következők kivételével:

REGGELI DICSÉRET

HIMNUSZ

Mátyás, téged külön csoda

emelt a szent apostolok

áldott karába, isteni

útmutatás és rendelés.

Eltávozott az áruló, kötélen,

ágon lelt halált, szent

rangját nem becsülte meg,

sem Krisztus szent szeretetét.

Krisztus kegyelme rád maradt,

a méltatlan helyébe lépsz,

Péter szól, ám a Lélek az,

ki intéz szót és sorsvetést.

Te vállalod a küldetést,

pogányoknak hogy vidd a fényt,

Jézust hűséggel hirdeted,

majd érte ontod véred is.

Boldog tanítvány, légy velünk,

hogy mindig szíves-örömest

járjunk a Lélek útjain,

kövessük, bárhová vezet.

A Háromság áldott legyen,

és adja meg, hogy általad

az égbe jussunk; boldogan

zengjük majd ott dicséretét. Ámen.

Benedictus-ant. Kell, hogy azok közül, akik mindig velünk tartottak, amikor a mi Urunk, Jézus közöttünk járt-kelt, valaki velünk együtt tanúskodjék feltámadásáról. Alleluja.

Könyörgés

Istenünk, te Szent Mátyást fölvetted az apostolok testületébe. Közbenjárására add, hogy szereteted boldog részeseiként eljussunk választottaid közé.

ESTI DICSÉRET

HIMNUSZ

Az égi udvar díszei,

örök Királyunk nagyjai,

kiket nekünk nevelt az Úr,

s apostolokként ránk hagyott,

ti, új ég, új föld Városa,

hol napként Bárányunk ragyog,

s ti drágagyöngyként fényletek,

mint tündöklő alapkövek.

Ezért hálásan ünnepel

az Egyház, Krisztus hitvese,

mely hirdetéstektől dicső,

s mert véretek szentelte meg.

Ha minden kor s idő letűnt,

és Megváltónk ítélni jön,

ti is nagy fényben ültök ott,

dicső főrangú férfiak.

Imáitokkal nyerjetek

nekünk oltalmat és erőt,

s mit földünkön vetettetek,

az égben hozzon bő magot.

Krisztusnak zeng örök dalunk,

ki Atyja hírvivőiként

küldött, s a Szentlélek tüzét

gyújtotta lángra bennetek. Ámen.

Magnificat-ant. Nem ti választottatok engem, hanem én választottalak benneteket, s arra rendeltelek, hogy menjetek, teremjetek gyümölcsöt, maradandó gyümölcsöt. Alleluja.