Január 1.

Karácsony nyolcada

SZŰZ MÁRIA, ISTEN ANYJA (Főünnep)

I. ESTI DICSÉRET

HIMNUSZ

Örök Atya szíve szülte

még a teremtés előtt:

ő a kezdet, ő a vég is,

Alfa és az Ómega

mindeneknek, ami most van,

volt, s ami még eljövend.

Ám esendő testet öltött,

oly halandót, mint mienk,

ős szülőknek sarjadéka

el ne vesszen mindahány,

mert pokolra szánta őket

bűnnek átka, bús halál.

Ó, valóban boldog óra,

amidőn a Szűzanya

Szentlélektől áldva lévén

üdvösségünk szülte meg,

és a gyermek Üdvözítő

édes arca megjelent.

Ím, kit messze századokban

énekeltek látnokok,

kit hűséges prófétáknak

hirdettek szent könyvei,

itt ragyog a rég megígért:

énekelje minden őt!

Zengjünk himnuszt énekszóval

égi szent Atyánk előtt,

drága Szűzanyánk szülöttét,

Krisztust, dallal áldja szánk,

és legyen örök dicsőség

néked is, Vigasztaló. Ámen.

1. ant. Ó, csodálatos csere! Az emberek Teremtője emberi testet és lelket öltött, Szűztől született; és ő, aki férfi közreműködése nélkül jött a világra, istenségének részeseivé tett minket.

Zsoltárok és kantikum Szűz Mária közös zsolozsmájából.

2. ant. Amikor kimondhatatlan módon Szűztől születtél, beteljesedett a Szentírás: leszálltál, mint a harmat Gedeon gyapjára, hogy üdvözítsd az embereket. Dicsérünk téged, Istenünk!

3. ant. A csipkebokor, amelyet Mózes a tűzben is sértetlennek látott, a te csodálatosan megőrzött szüzességednek előképe. Istenszülő Szűz, légy a mi közbenjárónk!

RÖVID OLVASMÁNY

Gal 4, 4-5

Amikor elérkezett az idő teljessége, az Isten elküldte a Fiát, aki asszonytól született, és ő alávetette magát a törvénynek, hogy kiváltson minket a törvény szolgaságából, hogy a fogadott fiúságot elnyerjük.

RÖVID VÁLASZOS ÉNEK

Az Ige testté lett, {*} Alleluja, alleluja.

Az Ige testté lett, {*} Alleluja, alleluja.

És közöttünk élt. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Ige testté lett, {*} Alleluja, alleluja.

Magnificat-ant. A végtelenül irgalmas Isten azzal mutatta meg nagy szeretetét irántunk, hogy elküldte tulajdon Fiát a bűnös testhez hasonló alakban: Asszonytól született, és alávetette magát a törvénynek, alleluja.

FOHÁSZOK

Az áldott Úr Jézus, a mi békességünk azért jött, hogy mindent egyesítsen. Könyörögve kérjük:

Urunk, add meg mindnyájunknak a te békédet!

Születéseddel megmutattad az embereknek jóságodat és emberszeretetedet,

add, hogy számtalan jótéteményedért állandóan hálát adjunk!

Urunk, add meg mindnyájunknak a te békédet!

Te édesanyádat, Máriát, kegyelemmel teljessé tetted,

áraszd mindnyájunkra bőséges kegyelmedet!

Urunk, add meg mindnyájunknak a te békédet!

Azért jöttél, hogy Isten jó hírét közöld a világgal,

sokasítsd meg igéd hirdetőit és hallgatóit!

Urunk, add meg mindnyájunknak a te békédet!

Te Szűz Máriától születve testvérünk lettél,

tanítsd az embereket a kölcsönös testvéri szeretetre!

Urunk, add meg mindnyájunknak a te békédet!

Te mint felkelő Nap jelentél meg a világnak,

mutasd meg az elhunytaknak arcod fényességét!

Urunk, add meg mindnyájunknak a te békédet!

Könyörgés

Istenünk, te Mária szűzi anyasága által örök üdvösséggel ajándékoztad meg a világot. Engedd, kérünk, hogy Isten Anyjának közbenjárását érezzük, mert tőle kaptuk Fiadat, az élet szerzőjét.

IMÁDSÁGRA HÍVÁS

Ant. A Boldogságos Szűz Mária anyaságának ünnepén imádjuk szent Fiát, Krisztus Urunkat!

REGGELI DICSÉRET

HIMNUSZ

Feltárul Krisztus kapuja,

minden kegyelmek ajtaja,

s ha átvonult a nagy Király,

mint volt, örökre zárva lesz.

Legfőbb Atyának szent Fia

a Szűz házából lép elénk:

Jegyes, Megváltó, Alkotó,

Egyháza győztes harcosa,

Anyjának dísze, öröme,

a hívő népnek egy remény,

hegyről leváló sziklakő,

az üdvösségnek kútfeje.

Örvendjen minden lélek itt:

eljött a mindenség Ura!

A népek Megváltója ő,

megmenti mind, kit alkotott.

Minden dicsőség Krisztusé,

ki Atyja keblén született,

akit Szentlélektől fogant,

és szült világra Mária. Ámen.

1. ant. Hajtás sarjadt Izáj gyökeréből, feltűnt a csillag Jákob törzséből: a Szűz megszülte az Üdvözítőt; Istenünk, dicsérünk téged.

Zsoltárok és kantikum az I. hét vasárnapjáról.

2. ant. Mária megszülte nekünk az Üdvözítőt, akit meglátva Keresztelő János felkiáltott: Íme, az Isten Báránya, íme, aki elveszi a világ bűneit, alleluja.

3. ant. Mária, örökkévaló Királyunk Szülője, boldog Édesanya, tiszteletre méltó Szűz: sem előtte, sem utána nem akadt hozzá hasonló, alleluja.

RÖVID OLVASMÁNY

Mik 5, 3. 4. 5a

Aki uralkodni fog Izrael felett, magukra hagyja őket egy időre, míg nem szül, akinek szülnie kell, és testvéréhez, Izrael fiaihoz vissza nem tér a maradék. Föllép és legelteti nyáját az Úr erejében, az Úrnak, az ő Istenének fenséges nevében, ő maga a béke lesz.

RÖVID VÁLASZOS ÉNEK

Megmutatta az Úr, {*} Alleluja, alleluja.

Megmutatta az Úr, {*} Alleluja, alleluja.

Szabadító hatalmát, {*}

Alleluja, alleluja.

Dicsőség az Atyának, a Fiúnak és a Szentléleknek.

Megmutatta az Úr, {*} Alleluja, alleluja.

Benedictus-ant. Ma feltárul a csodálatos titok: megújul a világ, mert Isten emberré lett; Istenségét megőrizte, ember voltunkat magára öltötte, a két természet nem keveredett, hanem egybetartozik Jézusban.

FOHÁSZOK

Krisztust, aki a Szentlélek erejéből Szűz Máriától született, dicsőítsük és könyörögve kérjük:

Szűz Mária Fia, könyörülj rajtunk!

Krisztusunk, csodálatos Gyermek, béke Fejedelme, aki Szűz Máriától születtél,

teremts békességet az egész világon!

Szűz Mária Fia, könyörülj rajtunk!

Királyunk és Istenünk, te azért jöttél, hogy megdicsőíts minket,

engedd, hogy mindennap dicsőítsünk téged hitünkkel és életünkkel!

Szűz Mária Fia, könyörülj rajtunk!

Te hozzánk hasonlóvá lettél,

engedd jóságosan, hogy mi is egyre hasonlóbbak legyünk hozzád!

Szűz Mária Fia, könyörülj rajtunk!

Te földi életünk részese lettél,

tégy minket mennyei országod polgáraivá!

Szűz Mária Fia, könyörülj rajtunk!

Könyörgés mint az I. Esti dicséretben.

II. ESTI DICSÉRET

Himnusz, antifónák és a Rövid olvasmány mint az I. Esti dicséretben.

Zsoltárok és kantikum Szűz Mária közös zsolozsmájából.

Magnificat-ant. Boldog az édesanya, aki hordozott téged, Krisztus; boldog, aki keblén táplált téged, a világ Urát és Üdvözítőjét, alleluja.

FOHÁSZOK

Krisztust, akiben „Velünk az Isten”, Szűz foganta és szülte. Áldjuk őt, és könyörögve kérjük:

Szűz Mária Fia, Jézus, hallgass meg minket!

Te Máriának megadtad az anyaság örömét,

add meg minden szülőnek, hogy igazán örvendhessen gyermekeinek!

Szűz Mária Fia, Jézus, hallgass meg minket!

Béke Királya, a te országod igazságosság és béke,

add, hogy törekedjünk a békességre!

Szűz Mária Fia, Jézus, hallgass meg minket!

Te azért jöttél, hogy az emberi nemet Isten szent népévé alakítsd,

tedd egyetértővé a nemzeteket, és gyűjtsd egybe őket!

Szűz Mária Fia, Jézus, hallgass meg minket!

Te születéseddel szorosabbra fontad a családi köteléket,

tedd egyre tökéletesebbé családjaink egységét!

Szűz Mária Fia, Jézus, hallgass meg minket!

Te megszülettél, hogy megoszd velünk földi életünk napjait,

engedd, hogy meghalt testvéreink örökkévalóságod napjára újjászülessenek!

Szűz Mária Fia, Jézus, hallgass meg minket!

OLVASMÁNYOS IMAÓRA

HIMNUSZ

Virágzik Jessze törzsöke,

gyümölcsöt érlel vesszeje:

mint édesanya szült fiat

és mindörökre szűz maradt.

Szegény jászolban jött közénk,

kitől támadt a földre fény,

Atyjával egeket teremt

s pólyázza anyja idelenn.

Kitől a tízparancsolat

törvényét vette a világ,

törvény alattvalójaként

mint ember lépett most közénk.

Fény és üdvösség születik,

halál hatalma megtörik.

Mind Máriához jöjjetek,

higgyétek: Istent szülte meg.

Jézus, magasztal énekünk,

ki Szűztől születtél nekünk:

Atyádat és Szentlelkedet

örökre dicsérjük veled. Ámen.

Az Ige testté lett, alleluja,

És közöttünk élt, alleluja.

1. ant. Táruljatok föl, örök kapuk, a dicsőség Királya bevonul. 2. ant. Emberként született tőle, és őt maga a Fölséges erősítette meg. 3. ant. Az Úr, aki a hajnalcsillag előtt öröktől fogva született, ma megjelent a földön, mint a mi Üdvözítőnk.

A Zsidókhoz írt levélből

2, 9-17

Krisztus mindenben hasonlóvá vált testvéreihez

Testvéreim!

Jézus, aki kevéssel lett kisebb az angyaloknál, a halál elszenvedéséért a dicsőség és nagyság koronáját nyerte el, hiszen az Isten irgalmából mindnyájunkért megízlelte a halált.

Illett ugyanis, hogy azt, akiért és aki által minden lett, mivel számtalan fiát elvezette az üdvösségre, az üdvösség szerzőjeként a szenvedésben megdicsőítse. Mert ugyanattól az egytől valók mind: a megszentelő és azok, akiket megszentelt. Ezért nem szégyelli testvérnek nevezni őket, amikor ezt mondja: „Hirdetni foglak testvéreimnek, zengem dicséreted az egybegyűltek előtt.” Majd: „Bizalommal ráhagyatkozom.” Aztán: „Nézd, én és gyermekeim, az Úr adta nekem őket.”

Minthogy a gyermekeknek közös a testük és a vérük, ő is részt kapott belőle, hogy így halálával legyőzze azt, aki a halálon uralkodott, tudniillik a sátánt, és felszabadítsa azokat, akiket a haláltól való félelem egész életükre rabszolgává tett. Hiszen nem az angyalokat, hanem Ábrahám leszármazottait karolta fel. Ezért minden tekintetben hasonlóvá kellett válnia testvéreihez, hogy irgalmas és Istenhez hűséges főpap legyen, és levezekelje a nép bűneit.

VÁLASZOS ÉNEK

Lk 1, 28

Boldog vagy, Szűz Mária, mert a világ Teremtőjét és Urát hordoztad méhedben: {*} Világra szülted azt, aki téged alkotott, és szűz maradsz mindörökre.

Üdvözlégy, Mária, kegyelemmel teljes, az Úr van teveled. {*} Világra szülted azt, aki téged alkotott, és szűz maradsz mindörökre.

Szent Atanáz püspök leveleiből

(Epist. ad Epictetum 5-9: PG 26, 1058. 1062-1066)

Az Ige a mi emberi természetünket Máriától vette fel

Az Ige Ábrahám leszármazottait karolta fel, és amint az Apostol mondja: Minden tekintetben hasonlóvá kellett válnia testvéreihez (Zsid 2, 16), és a miénkhez hasonló testet felvennie. Azért választotta ki Máriát, hogy belőle vegye fel emberi testét, és azt mint sajátját ajánlja fel értünk. A szülést megemlíti a Szentírás, és azt mondja: Pólyába takarta (Lk 2, 7); és boldognak hirdeti a kebleket is, amelyek táplálták; s az anyaméhet megnyitó szüléssel mintegy megvalósult az áldozat. Gábor angyal pontosan és okosan adta hírül Máriának Isten üzenetét, amikor nem egyszerűen a benned születik kifejezést használta, hanem azt mondta belőled születik, és ezzel jelezte, hogy akit Mária a méhében hordott, az valóban belőle származik; nehogy úgy tűnjék, mintha az Ige csak látszólag vette volna fel az emberi testet.

Valóban úgy áll a dolog, hogy az Ige a mi természetünket vette fel, felajánlotta áldozatként, teljesen fel is emésztette, és végül a sajátjába öltöztetett minket. Az Apostol pedig ennek az okát is megadja: Ennek a romlandó testnek fel kell öltenie a romolhatatlanságot, ennek a halandónak a halhatatlanságot (1 Kor 15, 53).

Ezek pedig nem képzelet szüleményei, mint ahogy némelyek vélik, – ez távol legyen tőlünk! Az Üdvözítő valóban emberré lett, és így valósította meg a teljes ember üdvösségét. Valóban a mi üdvösségünk semmiképpen sem valami kitalált dolog, s nem egyedül a test üdvössége, hanem az egész emberé, a léleké és a testé; magában az Igében valósult meg az üdvösség.

A Szentírás szerint valóságos emberi természet volt, amely Máriától származott, és az Úr teste valóságos volt: valóságos – amint mondtam_–, ugyanolyan testtel létezett, mint a miénk. Mária ugyanis nővérünk, tudniillik mindannyian Ádámtól származunk.

Az, amit János mond: Az Ige testté lett (Jn 1, 14), ugyanazt jelenti, amit Pál, hasonló kifejezésmóddal így ír: Krisztus magára vállalta helyettünk a törvényszegés átkát (vö. Gal 3, 13). Az Igével való közössége és kapcsolata azt a mérhetetlenül nagy ajándékot adta az emberi testnek, hogy a halandóból halhatatlanná, érzékiből szellemivé lett, és bár a földből származott, eljutott az égbe.

Viszont a Szentháromság, bár az Ige Máriából testet öltött, örökké Szentháromság, és nem lehetséges benne gyarapodás, sem csökkenés, hanem mindig teljes, és a Szentháromságban az egy Istenséget valljuk, és az Egyházban az Igét Atyjával egy Istennek hirdetjük.

VÁLASZOS ÉNEK

Lk 1, 42

Szent és szeplőtelen Szűz, nem is tudom, milyen szavakkal dicsérjelek: {*} Mert akit befogadni kicsi az ég, azt te méhedben hordoztad.

Áldott vagy te az asszonyok között, és áldott a te méhednek gyümölcse. {*} Mert akit befogadni kicsi az ég, azt te méhedben hordoztad.

NAPKÖZI IMAÓRA Délelőtt

RÖVID OLVASMÁNY

Szof 3, 14. 15b

Dalolj, Sion leánya, zengj éneket, Izrael! Örülj és ujjongj egész szívedből, Jeruzsálem leánya! Izrael királya, az Úr közötted lakik.

Délben

RÖVID OLVASMÁNY

Zak 9, 9a

Ujjongj, Sion leánya! Zengj éneket, Jeruzsálem leánya! Nézd, közeleg Királyod, aki igaz és szabadító.

Délután

RÖVID OLVASMÁNY

Bár 5, 3-4

Isten ismertté teszi hírnevedet, Jeruzsálem, mindenütt az ég alatt. Isten ezt a nevet adja neked örökre: Igazságosság békéje és Jámborság dicsősége.