## ÁLTALÁNOS RÉSZ

IMÁDSÁGRA HÍVÁS | REGGELI DICSÉRET | OLVASMÁNYOS IMAÓRA | ESTI DICSÉRET | BEFEJEZŐ IMAÓRA

Vasárnapok és főünnepek I. Esti dicséret után | II. Esti dicséret után |
HÉTFŐ | KEDD | SZERDA | CSÜTÖRTÖK | PÉNTEK

V. Istenem, jöjj segítségemre!
F. Uram, segíts meg engem!

Dicsőség az Atyának. Miképpen. (Alleluja.)

Dicséretes dolog most a lelkiismeret-vizsgálat, amely közös végzés esetén a mise bűnbánati formája szerint történhet.

HIMNUSZ

A Immár a nap leáldozott,
Teremtőnk, kérünk tégedet:
légy kegyes, és maradj velünk,
őrizzed, óvjad népedet.

Álmodjék rólad a szívünk,
álmunkban is te légy velünk,
téged dicsérjen énekünk,
midőn új napra ébredünk!

Adj nekünk üdvös életet,
szítsd fel a szív fáradt tüzet,
a ránk törő rút éjhomályt
világosságod rontsa szét!

Kérünk, mindenható Atyánk,
Úr Jézus Krisztus érdemén,
ki Szentlélekkel és veled
uralkodik, s örökre él. Ámen.

B Krisztus, tündöklő nappalunk,
az éj árnyát eloszlatod,
kit fényből fénynek vall a hit
és fénnyel áldod szentjeid.

Esengünk hozzád, szent Urunk,
míg tart az éj, vigyázz reánk,
találjunk benned pihenést,
adj nyugodalmas éjszakát.

Mikor lecsukjuk két szemünk,
a szívünk virrasszon veled,
őrködjék mindig jobb kezed
hűséges híveid felett.

Védelmezőnk, tekints le ránk,
igázd le ellenségeink,
vezesd szolgáidat, kikért
véred váltsága volt a bér.

Legyen most néked, Krisztusunk,
és szent Atyádnak tisztelet,
s a Szentléleknek is veled
zengjen dicséret szüntelen. Ámen.

Húsvéti időben:

Világmegváltó Jézusunk,
örök fönségben szült Ige,
a titkos fényből fénysugár,
népednek őrző pásztora.

Mindent hatalmad alkotott,
törvényed rendelt éjt, napot,
a munkás, fáradt testeket
az éj csendjén pihenteted.

Poklok hatalmát Megtörő,
légy ellenségtől őrizőnk,
ne tudja bűnbe rántani,
kiket szent véred újraszült.

Amíg mulandó életünk
e földi testhez kötve tart:
testünk ha álom nyomja el,
lelkünk virrasszon éberen.

Dicsérünk, Jézus, szüntelen,
ki feltámadtál győztesen,
Atyának, Léleknek veled
most és örökre tisztelet. Ámen.

ZSOLTÁROZÁS

A hét minden napjának saját zsoltára van.
A vasárnapok és főünnepek I. vagy a II. vasárnapi Befejező imaórája vasárnapon és ünnepeken kívül is végezhető.
Karácsony és Húsvét nyolcadában az I. vagy a II. vasárnapi Befejező imaórát vesszük.
Húsvéti idő antifónája: Alleluja, alleluja, alleluja.

Ant. Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén. (Alleluja.)

EVANGÉLIUMI KANTIKUM

Lk 2, 29-32

Krisztus a pogányok világossága és Izrael dicsősége

Bocsásd el most, Uram, szolgádat *
szavaid szerint békességben,
hiszen már meglátták szemeim, *
akit küldtél, az Üdvözítőt.
Őt adtad számunkra *
csodájára minden népnek,
hogy fényeskedjék az egész világnak, *
mint választott néped dicsősége.

Ant. Te védj meg, Istenünk, ha virrasztunk, s ha alszunk, őrizd álmunkat: hadd legyünk Krisztussal ébren, s elnyugodjunk biztonságban, békén. (Alleluja.)

Könyörögjünk!

Ezután a Zsoltáros részben található könyörgést kell elmondani.
F.Ámen.

Ezután az egyénileg imádkozó is elmondja az áldást:

A nyugodalmas éjszakát és a jó halál kegyelmét adja meg nekünk a mindenható Isten!
F. Ámen.

Ezután a Boldogságos Szűz Mária antifónái közül kell egyet elmondani:

HTML © Juraj Vidéky