IV. HÉT: PÉNTEK

REGGELI DICSÉRET

ZSOLTÁROZÁS

Ant. 1 Tiszta szívet teremts bennem, Istenem; új és erős lelket önts belém!
Húsvéti időben: Krisztus odaadta magát értünk áldozati adományként az Istennek, alleluja.
Ant. 2 Örvendj, Jeruzsálem, mert általad idegyűlnek mind az Úrhoz.
Húsvéti időben: Jeruzsálem, Isten városa, tündöklő fényben ragyogsz majd, alleluja.
Ant. 3 Magasztald, Sion, Istenedet, aki elküldi szavát a földre.
Húsvéti időben: Láttam, hogy az új Jeruzsálem alászállt az égből, alleluja.

RÖVID OLVASMÁNY

{r}Gal 2, 19b-20{/r}

Krisztussal engem is keresztre feszítettek. Élek, de már nem én élek, hanem Krisztus él énbennem. Minthogy azonban most még testben élek, Isten Fiának hitében élek, aki szeretett, és feláldozta magát értem.

FOHÁSZOK

Bízzunk Istenben, akinek gondja van mindazokra, akiket teremtett, és Fia által megváltott, és újítsuk meg kérésünket:

Erősítsd meg, Urunk, amit végbevittél bennünk!

Irgalmas Isten, irányítsd lépteinket az életszentség útján,

hogy mindig azt gondoljuk, ami igaz, jogos és előtted kedves!

Erősítsd meg, Urunk, amit végbevittél bennünk!

Nevedre kérünk, ne hagyj el bennünket végleg,

ne vond vissza szövetségedet!

Erősítsd meg, Urunk, amit végbevittél bennünk!

Megtört szívvel és alázatos lélekkel fogadj el minket,

hisz nem szégyenülhetnek meg a benned bízók!

Erősítsd meg, Urunk, amit végbevittél bennünk!

Prófétai tisztségre hívtál meg bennünket Krisztusban,

engedd, hogy hirdessük csodás tetteidet!

Erősítsd meg, Urunk, amit végbevittél bennünk!

Mi Atyánk…

Könyörgés

Istenünk, add kegyelmed bőségét hozzád esdeklő híveidnek, és engedd működni bennük a te erődet, hogy parancsaidat követve vigasztalást kapjanak tőled a jelen életben, és elnyerjék a jövendő élet örömeit.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Virul a teljes béke, ahol szeretik törvényedet, Uram.
Ant. 2 A sok hívő mind egy szív, egy lélek volt.
Ant. 3 Uram, erős menedékem, óvj meg a gonosz ember kezétől!

DÉLELŐTT

RÖVID OLVASMÁNY

{r}Róm 12, 17a. 19b-21{/r}

Rosszért rosszal senkinek ne fizessetek. Hiszen írva van: Enyém a bosszú, én majd megfizetek – mondja az Úr. Sőt, ha ellenséged éhezik, adj neki enni, ha szomjazik, adj neki inni. Ne engedd, hogy legyőzzön a rossz, inkább te győzd le a rosszat a jóval.

Az Úr szeretete örökké tart,

És igazsága azok iránt, akik szövetségét híven őrzik.

Könyörgés

Urunk, Jézus Krisztus, a világ üdvösségéért a nap harmadik órájában vittek a keresztre feszítés kínszenvedésére. Esedezve kérünk, segíts, hogy elkövetett bűneinkre mindig bocsánatot találjunk nálad, a jövőben pedig őrizz meg minket minden rossztól.

DÉLBEN

RÖVID OLVASMÁNY

{r}1 Jn 3, 16{/r}

Az Isten szeretetét arról ismerjük fel, hogy életét adta értünk. Nekünk is kötelességünk életünket adni testvéreinkért.

Adjatok hálát az Úrnak, mert jó,

Mert örökké szeret minket.

Könyörgés

Urunk, Jézus Krisztus, te megváltásunkért ebben az órában ártatlanul mentél a keresztfára, miközben sötétség borította az egész világot. Kérünk, add nekünk mindenkor azt a fényességet, amely elvezet minket az örök életre.

DÉLUTÁN

RÖVID OLVASMÁNY

{r}1 Jn 4, 9-11{/r}

Az Isten szeretete abban nyilvánult meg, hogy az Isten elküldte a világba egyszülött Fiát, hogy általa éljünk. A szeretetnek nem az a lényege, hogy mi szeretjük Istent, hanem hogy ő előbb szeretett minket, és elküldte a Fiát bűneinkért engesztelésül. Szeretteim, ha az Isten így szeretett minket, nekünk is szeretnünk kell egymást.

Oltalmazó Istenünk, nézz le ránk,

Tekints kegyesen a te Fölkentedre!

Könyörgés

Urunk, Jézus Krisztus, te a bűnbánó gonosztevőt a kereszt szégyenfájáról vezetted át országodba. Megvalljuk bűneinket, és bizalommal kérünk, vezess be minket halálunk után örvendezéssel a boldogság honának kapuján.

ESTI DICSÉRET

ZSOLTÁROZÁS

Ant. 1 Naponta áldalak, és elbeszélem csodatetteidet, Uram.
Húsvéti időben: Úgy szerette Isten a világot, hogy egyszülött Fiát adta oda, alleluja.
Ant. 2 Mindenek szeme bízón rád tekint, Uram; te közel vagy mindazokhoz, akik hívnak.
Húsvéti időben: A halhatatlan, a láthatatlan és az örökkévaló Királynak legyen tisztelet és dicsőség, alleluja.

RÖVID OLVASMÁNY

{r}Róm 8, 1-2{/r}

Nincs semmi elmarasztaló ítélet azok ellen, akik Jézus Krisztusban élnek, s nem a test szerint. Hiszen a lélek törvénye Jézus Krisztusban megszabadított téged a bűn és a halál törvényétől.

FOHÁSZOK

Aki igazán megismerte Krisztust, reménykedik benne. Kérjük hangos szóval és bizalommal őt:

Uram, irgalmazz! (Vagy: Kýrie eléison.)

Krisztus Urunk, add, hogy a gyenge emberi természet, amely nélküled hajlamos a rosszra,

általad állandóan erőt nyerjen!

Uram, irgalmazz!

Gyenge emberi természetünk, amely hajlamos a sértődésre,

általad mindig kész legyen a megbocsátásra!

Uram, irgalmazz!

Téged a bűn sért, a bűnbánat pedig kiengesztel,

fordítsd el tőlünk haragod ostorát, amelyet bűneinkkel megérdemeltünk!

Uram, irgalmazz!

Te megbocsátottad a bűnbánó asszony bűneit, és az eltévedt bárányt válladra vetted,

ne fordítsd el irgalmadat tőlünk!

Uram, irgalmazz!

Mindazokat, akik földi életükben benned reménykedtek,

engedd a mennyország kapujához, amelyet szent kereszted érdemével nyitottál ki!

Uram, irgalmazz!

Mi Atyánk…

Könyörgés

Mindenható, irgalmas Istenünk, a te akaratodból szenvedett Krisztus az egész világ üdvösségéért. Adj népednek nagy elhatározást, hogy merjen neked bemutatott élő áldozattá válni, és így beteljék szereteted teljességével.

Az imaóra befejezése az Általános részben.