III. HÉT: CSÜTÖRTÖK

REGGELI DICSÉRET

ZSOLTÁROZÁS

Ant. 1 Dicső dolgokat mondanak rólad, Isten városa!
Húsvéti időben: Mint a körtáncot lejtők, azt daloljuk; minden forrásunk belőled fakad, Isten városa, alleluja.
Ant. 2 Hatalommal jön az Úr, és vele van jutalma.
Húsvéti időben: Mint a pásztor, egybegyűjti és ölébe fogja a bárányokat, alleluja.
Ant. 3 Magasztaljátok az Urat, Istenünket, és boruljatok le szent hegyén!
Húsvéti időben: Fölséges az Úr Sionban, dicsőséges minden nép fölött, alleluja.

RÖVID OLVASMÁNY

{r}1 Pét 4, 10-11{/r}

Aszerint, hogy ki-ki milyen lelki ajándékot kapott, legyetek egymásnak szolgálatára, hogy az Isten sokféle kegyelmének jó letéteményesei legyetek. Aki beszél, az Isten szavait közvetítse. Ha valaki szolgál, azzal az erővel szolgáljon, amelyet az Isten ad neki, hogy így minden az Isten dicsőségére váljék Jézus Krisztus által.

FOHÁSZOK

Adjunk hálát az Atyaistennek, aki szeretetével vezeti és táplálja népét, és kiáltsuk hozzá örvendezve:

Dicsőség neked, Urunk, örökkön-örökké!

Irgalmas Atyánk, magasztalunk szeretetedért,

mert csodálatosan megteremtettél, és még csodálatosabban megváltottál bennünket.

Dicsőség neked, Urunk, örökkön-örökké!

Önts szívünkbe e nap kezdetén igyekezetet, hogy neked szolgáljunk,

és gondolatainkkal, tetteinkkel téged magasztaljunk!

Dicsőség neked, Urunk, örökkön-örökké!

Minden gonosz vágytól tisztítsd meg szívünket,

hogy mindig a te akaratodhoz igazodjunk!

Dicsőség neked, Urunk, örökkön-örökké!

Tedd fogékonnyá szívünket testvéreink és minden ember gondja-baja iránt,

ne nélkülözzék a mi testvéri szeretetünket.

Dicsőség neked, Urunk, örökkön-örökké!

Mi Atyánk…

Könyörgés

Mindenható, örök Isten, világosítsd meg a halál árnyékában ülő népeket ragyogó dicsőséged fényével, amellyel meglátogat a magasságból Felkelő: Jézus Krisztus, a mi Urunk.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Oltalmazz, Uram, amint ígérted, és élni fogok.
Ant. 2 Segíts rajtunk, szabadító Istenünk, és bocsásd meg bűneinket!
Ant. 3 Mindenható Istenünk, tekints le ránk, és látogasd meg ezt a szőlőt!

DÉLELŐTT

RÖVID OLVASMÁNY

{r}Bölcs 19, 22{/r}

Mindenben naggyá és dicsővé tetted, Uram, népedet, soha nem feledkeztél meg róla, és mindig és mindenütt vele voltál.

Te vagy az Isten, aki csodákat tehet,

Megismertetted hatalmadat a nemzetek között.

DÉLBEN

RÖVID OLVASMÁNY

{r}MTörv 4, 7{/r}

Hol van olyan nép, amelyhez istenei oly közel volnának, mint hozzánk a mi Istenünk, amikor csak hozzá folyamodunk?

Közel az Úr azokhoz, akik őt hívják,

Kérésüket meghallgatja.

DÉLUTÁN

RÖVID OLVASMÁNY

{r}Eszt 10, 9{/r}

Népem, Izrael az Istenhez kiáltott, és megszabadult, mert az Úr szabadította meg népét, s az Úr óvott meg minket ezektől a bajoktól. Az Úr vitte végbe ezeket a jeleket és csodákat, amilyeneket a pogányok között nem művelt soha.

Hálát adok, Uram, mert meghallgattál engem,

Te lettél szabadítóm.

ESTI DICSÉRET

ZSOLTÁROZÁS

Ant. 1 Szentjeid ujjongjanak, Uram, amikor szent hajlékodba indulnak!
Húsvéti időben: Az Úristen neki adja atyjának, Dávidnak trónját, alleluja.
Ant. 2 Kiválasztotta az Úr magának Siont lakóhelyéül.
Húsvéti időben: Jézus Krisztus egyedül uralkodó, a Királyok Királya és Urak Ura, alleluja.
Ant. 3 Hatalmat, tiszteletet és uralkodást adott neki az Úr, minden nép az ő szolgája lesz.
Húsvéti időben: Ki hasonló hozzád a hősök közt, Uram; ki hasonló hozzád, te szentségben dicső? alleluja.

RÖVID OLVASMÁNY

{r}1 Pét 3, 8-9{/r}

Mindnyájan legyetek egyetértők, együttérzők, testvériesek, irgalmasok, alázatosak. Ne fizessetek a rosszért rosszal, sem a szidalomért szidalommal. Mondjatok inkább áldást, mert arra kaptatok meghívást, hogy az áldás legyen az örökségetek.

FOHÁSZOK

Áhítatos lélekkel kérjük Krisztust, népének pásztorát, segítőjét és vigasztalóját:

Istenünk, Menedékünk, hallgass meg minket!

Áldott vagy, Urunk, mert jóságosan meghívtál minket szent Egyházadba,

őrizz is meg abban állandóan!

Istenünk, Menedékünk, hallgass meg minket!

Te bíztad valamennyi egyház gondját N. pápánkra,

adj neki fogyhatatlan hitet, élő reménységet és odaadó szeretetet!

Istenünk, Menedékünk, hallgass meg minket!

Adj a bűnösöknek megtérést, az elesetteknek erőt,

mindnyájunknak bűnbánatot és üdvösséget!

Istenünk, Menedékünk, hallgass meg minket!

Te, aki megízlelted a számkivetés keserűségét,

emlékezz azokra, akik családjuktól és hazájuktól távol élnek!

Istenünk, Menedékünk, hallgass meg minket!

Adj örök békességet azoknak,

akik benned bízva haltak meg!

Istenünk, Menedékünk, hallgass meg minket!

Mi Atyánk…

Könyörgés

Hálaadásunkat hozzuk eléd, Istenünk, az egész mai napunkért, és alázatosan esedezünk, bocsásd meg jóságosan mindazt, amit testünk gyöngesége folytán magunkra vontunk.

Az imaóra befejezése az Általános részben.