IV. HÉT: SZOMBAT

REGGELI DICSÉRET

ZSOLTÁROZÁS

Ant. 1 Jó dolog énekkel magasztalni nevedet, Fölséges; már hajnalban hirdetni jóságodat.
Húsvéti időben: Mily nagyszerűek a te műveid, Uram, alleluja!
Ant. 2 Új szívet adok nektek, és új lelket öntök belétek.
Húsvéti időben: Tiszta vizet hintek rátok, alleluja.
Ant. 3 Kisdedek és csecsemők ajkán zendítesz dicséretet magadnak, Urunk.
Húsvéti időben: Minden a tietek, ti azonban Krisztuséi vagytok, Krisztus pedig az Istené, alleluja.

RÖVID OLVASMÁNY

{r}2 Pét 3, 13-15a{/r}

Mi az Úr ígérete alapján új eget és földet várunk, az igazságosság hazáját. Szeretteim, minthogy ezt várjuk, legyetek rajta, hogy békességben, tisztán és feddhetetlenül találjon benneteket. Urunk türelmét tartsátok üdvösségnek.

FOHÁSZOK

Imádjuk Istent, aki Fia által reményt és életet adott a világnak, és kérjük alázattal:

Hallgass meg minket, Urunk!

Urunk, Istenünk, mindenek Atyja, aki a mai napot megérnünk engedted,

add, hogy dicsőségedre Krisztussal töltsük el ezt a napot!

Hallgass meg minket, Urunk!

Add, hogy mindig éljen bennünk a hit, a remény és a szeretet,

amellyel elárasztottad szívünket!

Hallgass meg minket, Urunk!

Urunk, hadd szegezzük mindig rád szemünket,

hogy rögtön felelni tudjunk hívásodra, ha szólítasz!

Hallgass meg minket, Urunk!

Fordíts el bennünket minden galádságtól és gonoszságtól,

és minden botlástól őrizd meg lépteinket!

Hallgass meg minket, Urunk!

Mi Atyánk…

Könyörgés

Mindenható, örök Isten, te vagy az igaz világosság és az örök mai nap. Midőn újra visszatér hozzánk körforgásával a reggel, esedezve kérünk, világosítsd meg lelkünket, mert eljöveteled villámként hasít bele a bűn éjszakájába, és szétoszlatja annak sötétjét.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Zárj karodba, szabadíts meg engem, mert végzéseid útját választottam.
Ant. 2 Trónod, Isten, áll örökkön-örökké.
Ant. 3 Láttam, hogy az új Jeruzsálem olyan volt, mint a vőlegényének fölékesített menyasszony.

DÉLELŐTT

RÖVID OLVASMÁNY

{r}Dán 6, 27b-28a{/r}

A mi Istenünk az élő Isten, aki örökké megmarad. Királyságának nem lesz vége, és uralma örökké tart. Megment és megszabadít, jeleket és csodákat visz végbe az égen és a földön.

Legyen elég, és lássátok be: az Isten én vagyok,

Fölséges a nemzetek közt, fölséges a földön.

Könyörgés

Urunk, Istenünk, mindenható Atyánk, meghódolunk fölséged előtt, és kérünk, öntsd belénk a Szentlélek világosságát, hogy minden ellenségtől biztonságban élve, mindig boldogan dicsérjünk téged.

DÉLBEN

RÖVID OLVASMÁNY

{r}Róm 15, 5-7{/r}

Adja meg nektek a béketűrés és vigasztalás Istene, hogy Jézus Krisztus akarata szerint egyetértsetek, hogy egy szívvel, egy szájjal magasztaljátok az Istent, Urunk, Jézus Krisztus Atyját. Karoljátok fel tehát egymást, amint Krisztus is felkarolt benneteket Isten dicsőségére.

Népében az Úr kedvét találja,

És a megalázottakat diadallal koszorúzza.

Könyörgés

Add meg nekünk, Istenünk, örök szereteted égő fényét, hogy mindenkor szereteted tüze hevítsen minket, és osztatlan szívvel szeressünk téged mindenek felett, testvéreinket pedig teérted.

DÉLUTÁN

RÖVID OLVASMÁNY

{r}Fil 4, 8. 9b{/r}

Testvéreim, arra irányuljanak gondolataitok, ami igaz, tisztességes, igazságos, ami ártatlan, kedves, dicséretre méltó, ami erényes és magasztos. És veletek lesz a béke Istene.

Magasztallak, Istenem, Királyom,

És áldom nevedet mindörökkön-örökké.

Könyörgés

Hallgass meg, Istenünk, és add meg a teljes békességet, amelyet kérünk, hogy benned örülve töltsük életünk minden napját, és a Boldogságos Szűz Mária közbenjárására biztonságban eljussunk hozzád.