SZENT FÉRFIAK KÖZÖS ZSOLOZSMÁJA

I. ESTI DICSÉRET

HIMNUSZ, mint a II. Esti dicséretben.

ZSOLTÁROZÁS

Ant. 1 Dicsérjétek Istenünket, ti, összes szentjei! Alleluja.

112. zsoltár

Ant. 2 Boldogok, akik éhezik és szomjazzák az igazságot, mert majd eltelnek vele. Alleluja.

145. zsoltár

Ant. 3 Áldott legyen az Isten, aki kiválasztott minket, hogy szentek és feddhetetlenek legyünk előtte a szeretetben! Alleluja.

Kantikum Ef 1, 3-10

RÖVID OLVASMÁNY

Fil 3, 7-8a

Amit akkor előnynek tartottam, azt Krisztusért hátránynak tekintem. Sőt, Uramnak, Krisztus Jézusnak fönséges ismeretéhez mérten mindent hátránynak tartok. Érte mindent elvetettem, sőt szemétnek tekintettem, csakhogy Krisztust elnyerhessem.

RÖVID VÁLASZOS ÉNEK

Szerette őt az Úr, {*} És felékesítette.

Szerette őt az Úr, {*} És felékesítette.

A dicsőség ruháját adta reá. {*}

És felékesítette.

Dicsőség az Atyának, a Fiúnak és a Szentléleknek.

Szerette őt az Úr, {*} És felékesítette.

Húsvéti időben:

Szerette őt az Úr, és felékesítette. {*} Alleluja, alleluja.

Szerette őt az Úr, és felékesítette. {*} Alleluja, alleluja.

A dicsőség ruháját adta reá. {*}

Alleluja, alleluja.

Dicsőség az Atyának, a Fiúnak és a Szentléleknek.

Szerette őt az Úr, és felékesítette. {*} Alleluja, alleluja.

Magnificat-ant. Hasonlóvá teszem őt a bölcs emberhez, aki sziklaalapra építette házát. Alleluja.

Több szent férfi: Az Úr szeme óvja az istenfélő embert, aki az ő irgalmában bízik. Alleluja.

Fohászok és Könyörgés mint a II. ESTI DICSÉRETBEN.

IMÁDSÁGRA HÍVÁS

Ant. Istent, aki csodálatos szentjeiben, jöjjetek, imádjuk! Alleluja.

Vagy: Szent N. ünnepén, dicsérjük Istenünket! Alleluja.

Az Imádságra hívás zsoltára, mint az Általános részben.

REGGELI DICSÉRET

HIMNUSZ

Egy szent férfi:

Jézus, tündöklő korona,

a legfőbb Igazság maga,

ki hitvalló szolgáidat

örök jóval jutalmazod,

halld néped esdekléseit,

s értük könyörgő Szentedet,

add bűneink bocsánatát,

törd szét a vétek láncait.

A múló földi lét során

hívsághoz szíve nem tapadt,

egész szívével egyedül

tetszésedet keresve élt.

Téged, Isten, kegyes Király

megvallott szíve és szava,

és eltaposta győztesen

a gőgös ellenség hadát.

Hitben s erényben tündökölt,

imában el nem lankadott,

ki józan tisztaságban élt,

az ég vendégeként vigad.

Dicsőség áldja jó Atyánk

és egyszülött örök Fiát,

s a Lelket, aki vigaszunk

meg nem szűnő időkön át. Ámen.

Több szent férfi:

Vidám örömnek otthonát

hitvallók hangja hatja át:

a Krisztushoz hű férfiak

elnyerték bő jutalmukat.

Halljátok most dicséretünk,

kérlelve szálló énekünk,

kik fáradt vándorok vagyunk,

hozzátok küldjük sóhajunk.

Jézusért égett szívetek,

így édes lett a zord kereszt,

a szeretettől lángolón

szolgáltatok nem lankadón.

Sátáni kéz így mit sem árt,

világ csalása messze szállt:

hitvalló életmódotok

Krisztus honába juttatott.

Kik már a mennyben fényletek

azt kéri szívünk tőletek:

előttünk hősök voltatok,

hadd menjünk hát utánatok!

Szentháromságé énekünk,

irgalmát adja meg nekünk,

és mellettünk ti álljatok,

hogy otthont kapjunk nálatok! Ámen.

Ant. 1 Az Úr örök dicsőséget szerzett nekik, és örök hírnévvel ajándékozza meg őket. Alleluja.

Zsoltárok és kantikum az I. hét vasárnapjáról.

Ant. 2Isten szolgái, áldjátok az Urat mindörökké. Alleluja.

Ant. 3Örvendenek dicsőségüknek a szentek, vigadva térnek nyugovóra! Alleluja.

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

RÖVID VÁLASZOS ÉNEK

Isten törvénye {*} Él a szívében.

Isten törvénye {*} Él a szívében.

Nem is tétováznak léptei. {*}

Él a szívében.

Dicsőség az Atyának, a Fiúnak és a Szentléleknek.

Isten törvénye {*} Él a szívében.

Több szent férfi:

Örvendenek és ujjonganak, {*} Isten előtt az igazak.

Örvendenek és ujjonganak, {*} Isten előtt az igazak.

Elragadtatással ünnepelnek. {*}

Isten előtt az igazak.

Dicsőség az Atyának, a Fiúnak és a Szentléleknek.

Örvendenek és ujjonganak, {*} Isten előtt az igazak.

Húsvéti időben:

Isten törvénye él a szívében. {*} Alleluja, alleluja.

Isten törvénye él a szívében. {*} Alleluja, alleluja.

Nem is tétováznak léptei. {*}

Alleluja, alleluja.

Dicsőség az Atyának, a Fiúnak és a Szentléleknek.

Isten törvénye él a szívében. {*} Alleluja, alleluja.

Benedictus-ant. Aki az igazsághoz szabja tetteit, a világosságra megy, hadd derüljön fény a tetteire, amelyeket Istenben vitt végbe. Alleluja.

Több szent férfi: Boldogok a békességben élők, boldogok a tiszta szívűek, mert meglátják az Istent. Alleluja.

FOHÁSZOK

Testvéreim, magasztaljuk Krisztust, szent Istenünket, és kérjük tőle, hogy szentségben járjunk színe előtt életünk minden napján. Mondjuk hangos szóval:

Urunk, egyedül te vagy a Szent!

Te hasonló lettél hozzánk és vállaltad minden kísértésünket, de bűnbe nem estél,

irgalmazz nekünk, Urunk, Jézus!

Urunk, egyedül te vagy a Szent!

Te mindnyájunkat meghívtál a tökéletes szeretetre,

szentelj meg minket, Urunk, Jézus!

Urunk, egyedül te vagy a Szent!

Te úgy akartad, hogy a föld sója és a világ világossága legyünk,

világosíts meg minket, Urunk, Jézus!

Urunk, egyedül te vagy a Szent!

Te szolgálni jöttél, és nem azért, hogy neked szolgáljanak,

segíts, hogy alázatosan szolgáljunk testvéreinknek és neked, Urunk, Jézus!

Urunk, egyedül te vagy a Szent!

Te az Atya dicsőségének fénye és lényének képmása vagy,

segíts, hogy meglássuk dicsőséges arcodat, Urunk, Jézus!

Urunk, egyedül te vagy a Szent!

Könyörgés

Saját könyörgés; ha nincs, az alábbiak szerint:

Istenünk, egyedül te vagy igazán szent, és nélküled senki sem lehet jó. Szent N. közbenjárására alakíts minket tetszésed szerint, hogy egykor részesei legyünk örök dicsőségednek.

Vagy:

Mindenható Istenünk, segíts minket, hogy szentjeid példájától ösztönözve megjavuljunk, és Szent N. emlékezetét úgy tiszteljük, hogy szüntelenül kövessük tetteit.

Több szent férfi:

Mindenható, örök Isten, te szentjeid megdicsőítésével szeretetednek új meg új bizonyítékait adod nekünk. Kérünk, hogy közbenjárásuk segítsen, példájuk ösztönözzön egyszülött Fiad hűséges követésére.

Szerzetes:

Istenünk, te Szent N. -nek, (-nak) erőt adtál, hogy mindhalálig kövesse a szegény és alázatos Krisztust. Közbenjárására segíts, hogy hivatásunkban hűségesen kitartsunk, és eljussunk a tökéletességre, amelyet megmutattál nekünk szent Fiadban, Jézus Krisztusban.

Jótékonykodó:

Istenünk, te arra tanítottad Egyházadat, hogy szeressünk téged és embertársainkat, mert ezzel egész törvényedet megtartjuk. Add, hogy Szent N. példáját követve gyakoroljuk az irgalmas szeretet tetteit, és eljussunk szentjeid közé, akiket egykor áldottnak nevezel.

Nevelő:

Istenünk, te Szent N. -t arra rendelted Egyházadban, hogy az embereknek megmutassa az üdvösség útját. Segíts, hogy példája nyomán tanítómesterünket, Krisztust kövessük, és embertársainkkal együtt eljussunk hozzád.

OLVASMÁNYOS IMAÓRA

HIMNUSZ

Egy szent férfi:

Megváltó Jézus, jó Urunk,

az égben örök koszorúnk,

ma kegyesen figyelj reánk

s hallgasd meg esdeklő imánk.

Szent hitvallódat e napon

fogadta fényes jutalom,

azóta évenként a nép

buzgón megüli ünnepét.

Minden viszontagság között

derűs békességben maradt,

hűségében töretlenül

az üdvösség útján haladt.

A világ tűnő öröme

szívét nem csábította el,

most égi angyalok között

boldog vígságban ünnepel.

Kérjük, kegyelmed adja meg,

hogy kövessük lépéseit.

Esdő imái ereje

szolgáid bűnét mossa le.

Áldjon, Krisztus, kegyes Király,

dicséret téged és Atyád,

s a Lelket, a Vigasztalót

meg nem szűnő időkön át. Ámen.

ZSOLTÁROZÁS

Ant. 1Életet kért tőled, és te, Uram, megadtad neki; dicsőséget és díszt árasztottál reá. Alleluja.

20. zsoltár, 2-8. 14

Ant. 2Az igaz ember útja olyan, mint a hajnal pirkadása, egyre világosabb, míg fényes nap nem lesz. Alleluja.

91. zsoltár, I.

Ant. 3Virul az igaz, akár a pálma, úgy növekszik, mint a Libanon cédrusa. Alleluja.

91. zsoltár, II.

Egyenes utakon vezette az Úr az igazat. Alleluja.

És megmutatta neki Isten országát. Alleluja.

A Bölcsesség könyvéből

5, 1-15

Az igazak valóban Isten fiai

Az ítéletkor az igaz teljes biztonsággal áll szemben azokkal, akik sanyargatták, és lebecsülték a fáradozását. Amikor ezt látják, iszonyú félelem fogja el őket, és nem tudnak hová lenni; annak nem várt üdvössége miatt. Bánkódva szólnak egymáshoz, és sóhajtoznak lelkük félelmében:

„Ez az, akit egykor kinevettünk és akiből gúnyt űztünk. Mi esztelenek! Életmódját őrültségnek tartottuk és halálát dicstelennek. Hogy lehet az, hogy Isten fiai közé sorolták és a szentek között van az osztályrésze?

Így hát mi letértünk az igazság útjáról, nekünk nem világított az igazságosság fénye, és számunkra nem kelt föl a nap. A kimerülésig jártuk a bűn és a romlás ösvényeit, úttalan pusztaságokban kóboroltunk, az Úr útját azonban nem ismertük fel. Mi hasznát láttuk a gőgnek és mit nyertünk gazdagságunkkal és nagyságunkkal? Ez mind tovatűnt, mint valami árnyék, mint a szálló mendemonda; mint a hajó, amely átszeli a hullámzó vizet, s az utat, amerre elhaladt, nem lehet megtalálni, sem gerincének nyomát a habokon; vagy ahogy a levegőben repülő madár útjának semmi nyoma nem található: szárnycsapásai felkavarják, s könnyed röptének suhogása átszeli a lenge léget, de aztán, hogy elrepült, mögötte semmi nem marad; vagy mint a célba lőtt nyíl mögött az átszelt levegő rögtön ismét egybefolyik, úgyhogy pályáját többé nem lehet felismerni; mi is, alighogy megszülettünk, máris meghaltunk, és az erénynek semmi jelét nem tudtuk felmutatni, a gonoszságunkban pusztultunk el.”

Igen, az istentelenek reménye olyan, mint a szél forgatta pelyva, mint a könnyű hab, amit a vihar kerget, mint a füst, amit eloszlat a szél, mint a megszálló vendég emléke, aki csak egy napig maradt. Az igazak azonban örökké élnek, és az Úrban van a jutalmuk, és a Magasságbeli viseli gondjukat.

VÁLASZOS ÉNEK

1 Jn 3, 7. 8. 10

Senki se vezessen félre titeket! Az igaz ember az igazság szerint cselekszik. {*} Aki bűnt követ el, az a sátántól való, mert a sátán kezdettől fogva bűnös.

Ebből ismerhetők fel Isten gyermekei és a sátán fiai. {*} Aki bűnt követ el, az a sátántól való, mert a sátán kezdettől fogva bűnös.

Vagy:

Szent Pál apostolnak a filippiekhez írt leveléből

1, 29 – 2, 16

Ugyanazt a lelkületet ápoljátok magatokban, amely Krisztus Jézusban volt

Testvéreim! Nektek az a kegyelem jutott, hogy ne csak higgyetek Krisztusban, hanem szenvedjetek is érte. Hiszen ugyanazt a harcot kell megvívnotok, amit nálam láttatok, és amiről most hallotok.

Ha ér valamit a Krisztusban adott buzdítás, a szeretetből fakadó intelem, a lelki közösség, a bensőség és együttérzés, akkor tegyétek teljessé örömömet azzal, hogy egyetértetek, ugyanúgy szerettek és egy lélekként ugyanarra törekesztek. Semmit se tegyetek vetélkedésből vagy hiú dicsőségvágyból! Inkább mindenki alázatosan a másikat tartsa magánál kiválóbbnak. Senki ne keresse csak a maga javát, hanem a másét is.

Ugyanazt a lelkületet ápoljátok magatokban, amely Krisztus Jézusban volt. Ő Isten formájában volt, és az Istennel való egyenlőséget nem tartotta olyan dolognak, amelyhez föltétlenül ragaszkodnia kell, hanem kiüresítette magát, szolgai alakot öltött, és hasonló lett az emberekhez. Külsejét tekintve olyan lett, mint egy ember. Megalázta magát és engedelmeskedett mindhalálig, mégpedig a kereszthalálig. Ezért Isten felmagasztalta, és olyan nevet adott neki, amely fölötte van minden névnek, hogy Jézus nevére hajoljon meg minden térd a mennyben, a földön és az alvilágban, s minden nyelv hirdesse az Atyaisten dicsőségére, hogy Jézus Krisztus az Úr.

Kedveseim, ti mindig engedelmesek voltatok, félve-remegve munkáljátok hát üdvösségeteket, nemcsak amikor köztetek vagyok, hanem sokkal inkább most, hogy távol kell lennem. Hiszen Isten maga ébreszti bennetek a szándékot, s hajtja végre a tettet tetszésének megfelelően.

Zúgolódás és huzavona nélkül tegyetek meg mindent, hogy kifogástalanok és tiszták legyetek, Istennek ártatlan gyermekei a gonosz és romlott nemzedékben, amelyben úgy kell ragyognotok, mint a csillagoknak a mindenségben. Ragaszkodjatok az életet tápláló tanításhoz, hogy Krisztus Jézus napján dicsőségemre váljatok. Akkor nem futottam hiába, és nem fáradtam fölöslegesen.

VÁLASZOS ÉNEK

Fil 2, 12-13; Jn 15, 5

Félve-remegve munkáljátok üdvösségeteket: {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

Azt mondja az Úr: Nélkülem semmit sem tehettek. {*} Hiszen Isten maga ébreszti bennetek a szándékot, s hajtja végre a tettet tetszésének megfelelően.

Szent Péter apostol első leveléből

3, 7-17

Urunkat, Krisztust szentül tiszteljétek szívetekben!

Ti, férjek, megértően éljetek együtt az asszonyokkal mint a gyengébb nemmel; adjátok meg nekik a tiszteletet, mint a kegyelmi életben örököstársatoknak, hogy az imádságnak ne legyen bennetek akadálya.

Végül mindnyájan legyetek egyetértők, együttérzők, testvériesek, irgalmasok, alázatosak. Ne fizessetek a rosszért rosszal, se a szidalomért szidalommal. Mondjatok inkább áldást, mert arra kaptatok meghívást, hogy az áldás legyen az örökségetek. Mert aki az életnek örülni szeretne, és jó napokat látni, az óvja nyelvét a rossztól, ajkát a hamis szótól. Forduljon el a gonosztól, tegye a jót, keresse a békét, járjon utána. Mert az Úrnak rajta a szeme az igazon, hallja imádságát, s a tekintete a gonosztevő ellen fordul.

Ki árthat nektek, ha buzgók vagytok a jóban? De még ha szenvedtek is a jóságért, boldogok vagytok. Ne féljetek fenyegetéseiktől, és ne engedjétek, hogy megzavarjanak benneteket! Urunkat, Krisztust szentül tiszteljétek szívetekben, legyetek mindig készen rá, hogy mindenkinek megfeleljetek, aki csak kérdezi, mi az alapja reményeteknek. De ezt szelíden, tiszteletet tanúsítva és jó lelkiismerettel tegyétek, hogy akik Krisztusban való szép életetekért elhíresztelnek benneteket, a rágalmaikkal szégyenben maradjanak. Jobb ugyanis, hogy inkább a jótetteitekért szenvedjetek, ha az Isten úgy akarja, mintsem gonoszságaitokért.

VÁLASZOS ÉNEK

1 Pét 1, 13. 15; Lev 11, 44

Legyetek lélekben készségesek, a titeket meghívó szent Istenhez méltóan, {*} Magatok is váljatok szentté.

Én, az Úr vagyok, a ti Istenetek: mivel én szent vagyok, ti is szentek legyetek. {*} Magatok is váljatok szentté.

Szent János apostol Jelenéseinek könyvéből

14, 1-5; 19, 5-10

Boldogok, akik hivatalosak a Bárány menyegzői lakomájára!

Én, János láttam a Bárányt, ott állt Sion hegyén, és vele száznegyvennégyezer, aki viselte az ő és Atyjának homlokára írt nevét. Aztán szózatot hallottam az égből, mint nagy vizek zúgását vagy szörnyű mennydörgés robaját. A szózat, amelyet hallottam, emlékeztetett arra, ahogyan a hárfások pengetik hárfájukat. Új éneket énekeltek a trón előtt, a négy élőlény és a vének előtt. Az éneket senki sem tudta megtanulni, csak a földről megváltott száznegyvennégyezer. Ezek azok, akik asszonnyal nem szennyezték be magukat, szüzek maradtak és mindenüvé követték a Bárányt, bárhová ment. Ők a megváltottak az emberek közül, az Isten és a Bárány első termése. Ajkukon nincs hazugság: szeplőtelenek.

A trónról hang tört elő, s így szólt: „Dicsőítsétek Istenünket, akik szolgáltok neki és félitek, kicsik és nagyok!”

Úgy hangzott, mint hatalmas tömeg moraja, mint nagy vizek zúgása, mint zengő mennydörgés robaja: „Alleluja! Átvette uralmát Urunk, mindenható Istenünk. Örvendezzünk, ujjongjunk és dicsőítsük, őt. Elérkezett a Bárány menyegzőjének napja, már fel is készült Menyasszonya. Megadatott neki, hogy ragyogó fehér patyolatba öltözzék.” A patyolat a szentek igaz tetteit jelenti.

Ekkor hozzám fordult: „Írd! Boldogok, akik hivatalosak a Bárány menyegzői lakomájára!” Majd folytatta: „Istennek ezek a szavai igazak.” Lába elé borultam, hogy imádjam, de ő így szólt: „Vigyázz, ne tedd! Szolgatársad vagyok, neked és testvéreidnek, akik tanúságot tesznek Jézusról. Az Istent imádd!” Mert Jézus tanúsága a prófétaság lelke.

VÁLASZOS ÉNEK

Jel 14, 2; 19, 6; 12, 10; 19, 5

Szózatot hallottam az égből, mint szörnyű mennydörgés robaját: Átvette uralmát Istenünk mindörökre, {*} Mert eljött Fölkentjének üdvössége, ereje és királysága, alleluja.

A trónról hang tört elő, s így szólt: Dicsérjétek Istenünket, ti, összes szolgái, és akik félve tisztelitek őt, kicsinyek és nagyok. {*} Mert eljött Fölkentjének üdvössége, ereje és királysága, alleluja.

Szent Pál apostolnak a kolosszeiekhez írt leveléből

3, 1-17

Életetek Krisztussal el van rejtve az Istenben

Testvéreim! Ha Krisztussal feltámadtatok, keressétek, ami fönt van, ahol Krisztus ül az Isten jobbján. Ami ott fönn van, arra legyen gondotok, ne a földiekre. Hiszen meghaltatok, és életetek Krisztussal el van rejtve az Istenben. Amikor majd Krisztus, a mi életünk megjelenik, vele együtt ti is megjelentek dicsőségesen. Fojtsátok el tagjaitokban, ami földies: az erkölcstelenséget, a tisztátalanságot, az érzéki vágyakat, a bűnös kívánságokat és a kapzsiságot, ami nem más, mint bálványimádás. Ezek miatt sújtja Isten haragja a hitetlenség fiait. Valaha, amikor még köztük éltetek, ti is ezeket műveltétek.

De most hagyjátok el ezeket: a haragot, a gyűlölködést, a rosszindulatot, az átkozódást és az ocsmány beszédet. Ne hazudjatok egymásnak. Vessétek le a régi embert szokásaival együtt, és öltsétek föl az újat, aki állandóan megújul Teremtőjének képmására a teljes megismerésig. Itt már nincs görög vagy zsidó, körülmetélt vagy körülmetéletlen, barbár vagy szittya, szolga vagy szabad, hanem Krisztus a minden, és Ő van mindenben.

Mint Istennek szent és kedves választottai, öltsétek magatokra az irgalmasságot, a jóságot, a szelídséget és a türelmet. Viseljétek el egymást, és bocsássatok meg egymásnak, ha valakinek panasza van a másik ellen. Ahogy az Úr megbocsátott nektek, ti is bocsássatok meg egymásnak.

Legfőként pedig szeressétek egymást, mert ez a tökéletesség köteléke. S Krisztus békéje töltse be szíveteket, hiszen erre vagytok hivatva, egy testben. Legyetek hálásak, Krisztus tanítása éljen bennetek elevenen, s teljes bölcsességgel tanítsátok és intsétek egymást. Az Istennek énekeljetek hálás szívvel zsoltárt, himnuszt és szent énekeket.

Akár mondtok, akár tesztek valamit, tegyetek mindent Urunk, Jézus Krisztus nevében; így adjatok hálát általa Istennek, az Atyának.

VÁLASZOS ÉNEK

Gal 3, 27-28; Ef 4, 24

Mindannyian, akik megkeresztelkedtetek Krisztusban, Krisztust öltöttétek magatokra: Nincs többé zsidó vagy görög, {*} Mert mindannyian eggyé lettetek Krisztus Jézusban.

Öltsétek magatokra az új embert, aki az Istenhez hasonlóvá alkotott, megigazult és valóban szent teremtmény. {*} Mert mindannyian eggyé lettetek Krisztus Jézusban.

Vagy:

Szent Pál apostolnak a rómaiakhoz írt leveléből

12, 1-21

A keresztény életeszmény

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes. A nekem adott kegyelem segítségével azt mondom mindegyikteknek: Senki ne becsülje magát kelleténél többre, hanem józanul gondolkodjatok, mindenki az Istentől neki juttatott hit mértéke szerint.

Mert ahogy egy testben több tagunk van, s minden tagnak más a szerepe, sokan egy test vagyunk Krisztusban, egyenként azonban tagjai vagyunk egymásnak, s a nekünk juttatott kegyelem szerint adományaink is különböznek: aki a prófétálást kapta, tegyen tanúságot a hit szerint, aki tisztséget kapott, töltse be tisztségét, aki tanító, tanítson, aki a buzdítás ajándékát kapta, buzdítson, aki jótékonykodik, tegye egyszerűségben, aki elöljáró, legyen gondos, aki irgalmasságot gyakorol, tegye örömest.

Szeressetek tettetés nélkül, irtózzatok a rossztól, ragaszkodjatok a jóhoz. A testvéri szeretetben legyetek gyöngédek egymáshoz, a tiszteletadásban előzzétek meg egymást. A buzgóságban ne lankadjatok, legyetek tüzes lelkületűek: az Úrnak szolgáltok. A reményben legyetek derűsek, a nyomorúságban béketűrők, az imádságban állhatatosak. Segítsetek a szenteken, ha szükségben vannak, gyakoroljátok a vendégszeretetet.

Áldjátok üldözőiteket, áldjátok, s ne átkozzátok. Azokkal, akik örülnek, örüljetek, s a sírókkal sírjatok. Éljetek egyetértésben. Ne legyetek fennhéjázók, hanem alkalmazkodjatok az egyszerű emberekhez. Ne legyetek magatokkal eltelve. Rosszért rosszal senkinek ne fizessetek. Törekedjetek arra, ami jó minden ember szemében. Amennyire rajtatok áll, éljetek mindenkivel békességben. Ne szolgáltassatok magatoknak igazságot, szeretteim, hanem hagyjatok teret az Isten haragjának, hiszen írva van: Enyém a bosszú, én majd megfizetek – mondja az Úr. Sőt, ha ellenséged éhezik, adj neki enni, ha szomjazik, adj neki inni. Ha ezt teszed, izzó parazsat raksz a fejére. Ne engedd, hogy legyőzzön a rossz, inkább te győzd le a rosszat jóval.

VÁLASZOS ÉNEK

Róm 12, 2; Ef 4, 23-24

Gondolkodásotokban megújulva alakuljatok át, {*} Hogy felismerjétek, mi az Isten akarata, mi a helyes, mi a kedves előtte, és mi a tökéletes.

Újuljatok meg lélekben és érzületben, s öltsétek magatokra az új embert. {*} Hogy felismerjétek, mi az Isten akarata, mi a helyes, mi a kedves előtte, és mi a tökéletes.

Szent Pál apostolnak az efeusiakhoz írt leveléből

5, 21-32

Életszentség a keresztény családban!

Testvéreim! Legyetek egymásnak alárendeltjei Krisztus iránti tiszteletből. Az asszony engedelmeskedjék férjének, akárcsak az Úrnak, mert a férfi feje az asszonynak, ahogy Krisztus feje az Egyháznak: testének ő a megváltója. Amint tehát az Egyház alá van vetve Krisztusnak, az asszony is mindenben férjének.

Férfiak, szeressétek feleségeteket, ahogy Krisztus is szerette az Egyházat, és feláldozta magát érte, hogy a keresztségben szavával megtisztítva megszentelje. Ragyogóvá akarta tenni az Egyházat, amelyen sem szeplő, sem ránc, sem egyéb efféle nincsen, hanem szent és szeplőtelen, így a férj is köteles szeretni feleségét, mint saját testét. Aki feleségét szereti, önmagát szereti. A saját testét senki sem gyűlöli, hanem táplálja, gondozza, akárcsak Krisztus az Egyházat, mert tagjai vagyunk testének.

Ezért az ember elhagyja apját, anyját, feleségével tart, és a kettő egy ember lesz. Nagy titok ez, én Krisztusra és az Egyházra vonatkoztatom.

VÁLASZOS ÉNEK

1 Pét 1, 13. 15; Lev 11, 44

Legyetek lélekben készségesek, a titeket meghívó szent Istenhez méltóan. {*} Magatok is váljatok szentté.

Én, az Úr vagyok, a ti Istenetek: mivel én szent vagyok, ti is szentek legyetek. {*} Magatok is váljatok szentté.

Aranyszájú Szent János püspöknek az Apostolok Cselekedeteihez fűzött homíliáiból

(Hom. 20, 4: PG 60, 162-164)

Nem maradhat rejtekben a keresztény ember világossága.

Nem hideg, de valósággal fagyos lelkű az olyan keresztény, aki mások üdvösségével nem törődik.

Nem mentegetheted magad, hogy szegény vagy: hiszen aki a két garast dobta be a perselybe, vádolni fog téged. Péter is bevallotta: Aranyom, ezüstöm nincs (ApCsel 3, 6). Pál apostol szintén szegény volt, olyan szegény, hogy sokszor éhezett, a szükséges élelme sem volt meg.

Nem hozhatod fel alacsony származásodat sem, hiszen az apostolok is névtelen, köznépből való emberek voltak. Nem hozhatod fel műveletlenségedet, hiszen ők írástudatlanok voltak. Nem védekezhetsz azzal, hogy beteges vagy: Timóteus is az volt, gyakorta elővette a betegség.

Mindenki képes embertársán segíteni, ha meg akarja tenni, ami rajta áll.

Nem veszitek-e észre, hogy a gyümölcstelen fák mennyire erősek, milyen szépek, magasak, milyen sudár egyenes a növésük és sima a törzsük? … De ha kertünk volna, ugye, az effélék helyett inkább gránátalmafát ültetnénk, meg bőven termő olajfát, mert amazokban csak gyönyörködünk, hasznuk azonban nincsen, vagy ha van is valami hasznuk, az jelentéktelen.

Ilyenek azok, akik csak a maguk érdekét nézik, de még ilyenek sem, mert elégetésre valók csupán, míg a gyümölcstelen fák építkezésre azért még alkalmasak és védelmet nyújtanak. Ilyenek voltak azok a tiszta, ékes, önmegtartóztató szüzek is, de mivel senkinek sem használtak, tűzre vetik őket. Ilyenek azok, akik nem táplálják Krisztust.

Fontold meg csak, egyiküket sem vádolják bűne miatt, sem paráználkodásért, sem esküszegésért; nem, egyik miatt sem; a vád ellenük: másoknak nem voltak hasznára. Van más példa is, az, aki elásta a talentumot. Feddhetetlennek tűnt az élete, csak éppen másoknak nem volt hasznára.

Hogyan lehet keresztény az ilyen? Mondd csak, ha a kovász elvegyítve a lisztbe, nem változtatja át az egészet, hát kovász az ilyen? És ha a balzsam nem árasztja illatát a hozzá közelítőkre, balzsam-e még a neve?

Ne mondd, én képtelen vagyok másokat kereszténnyé tenni. Ha csakugyan keresztény lennél, ez a képtelenséged lenne a képtelenség. A természet rendje törvényszerűen megvalósul; és ez itt is áll, hiszen ez a dolog a keresztény ember természetében gyökeredzik.

Ne sértsd meg Istent: ha azt mondanád, hogy a nap nem képes világítani, megsértenéd, és ha azt állítod, hogy a keresztény nem képes másokon segíteni, akkor is megbántod és hazugnak mondod. Mert könnyebben állítható az, hogy a nap nem melegít és nem világít, mint az, hogy a keresztény nem világoskodik. Könnyebben megtörténhet, hogy a világosság sötétséggé lesz, mintsem hogy a kereszténnyel ilyen történjék.

Ne mondd hát, hogy ez a dolog lehetetlen, mert az ellenkezője a lehetetlen! Ne illesd hát gyalázattal az Istent! Ha a magunk kötelességét jól megtesszük, az eredmény mindenképpen bekövetkezik: természetes törvényszerűséggel fog bekövetkezni. Nem lehet rejtve a keresztény ember világossága, nem lehet véka alá tenni egy ilyen messzire világító fényforrást!

VÁLASZOS ÉNEK

Ef 5, 8-9; Mt 5, 14. 16

Az Úrban most már eljutottatok a világosságra: éljetek úgy, mint a világosság fiai. {*} A világosság gyümölcse csupa jóság, igazságosság és egyenesség. Alleluja.

Ti vagytok a világ világossága. Világosságotok világítson az embereknek. {*} A világosság gyümölcse csupa jóság, igazságosság és egyenesség. Alleluja.

Vagy:

Szent Ágoston püspök beszédeiből

(Sermo 96, 1. 4. 9: PL 38, 584. 586. 588)

Az életszentségre szóló általános meghívás

Aki követni akar, tagadja meg magát, vegye fel keresztjét és kövessen (Mt 16, 24). Keménynek és súlyosnak tűnik, amit az Úr parancsolt, hogy ha valaki őt követni akarja, tagadja meg magát. De nem kemény és súlyos, amit az parancsol, aki segít is, hogy meglegyen, amit parancsol.

Mert az is igaz, amit neki mondunk a zsoltárban: Ajkaid igéi miatt lépteimet kemény ösvényeidhez szabom (vö. Zsolt 16, 4). És az is igaz, amit ő maga mondott: Az én igám édes, és az én terhem könnyű. (Mt 11, 30). Ami ugyanis kemény a parancsban, a szeretet azt könnyűvé teszi.

Mit jelent az, hogy vegye fel keresztjét? (Mt 16, 24) Tűrjön el minden kellemetlenséget: és így kövessen engem. Amikor ugyanis elkezd engem követni szabályaim és törvényeim útján, sok ellentmondója, visszatartója, ellenzője lesz, és ezek még Krisztus tanítványai közül is lesznek. Krisztussal együtt jártak azok is, akik megtiltották a vakoknak, hogy kiáltsanak. Tehát akár fenyegetéseket, akár csábításokat, akár bármiféle tilalmakat tűrj el, hordozd, ha követni akarod; tekintsd keresztnek és ne rogyj össze alatta.

És így ebben a szent, jó, kiengesztelt, megváltott, vagy helyesebben megváltandó világban, most azonban még remény által megváltott világban, mert megváltásunk még reménybeli (Róm 8, 24): tehát ebben a világban, vagyis az Egyházban, amely követi Krisztust, – mindenkinek mondta: Aki követni akar, tagadja meg magát (Mt 16, 24).

Nem úgy van ez, hogy ezt a szüzeknek meg kell hallaniuk és a házasoknak nem; vagy az özvegyeknek igen és a férjes asszonyoknak nem; vagy a szerzeteseknek igen, a nős férfiaknak nem; vagy a klerikusoknak igen és a világban élő kereszténynek nem: hanem az egész Egyház, az egész test, s annak minden egyes tagja, a maga megkülönböztetett és ráruházott feladatával kövesse Krisztust.

Kövesse maga az egész egyetlen Egyház, kövesse a galamb, kövesse a menyasszony, kövesse a Jegyes vérével megváltott és gazdagon felékesített Egyház. Helye van itt a szűzi érintetlenségnek, helye van itt az özvegyi megtartóztatásnak, helye van itt a házastársi szemérmetességnek.

Mármost mindazok a tagok, akiknek helyük van itt, a rájuk kötelező módon kövessék Krisztust nemük és életformájuk szerint, tagadják meg magukat, és minden előítélet nélkül vegyék fel keresztjüket, azaz tűrjenek el a világban Krisztusért mindent, amit a világ rájuk hoz. Szeressék őt, egyedül ő nem szed rá, egyedül ő nem téveszt meg, egyedül ő nem csap be. Szeressék őt, mert valóságos a jutalom, amit ígér. De mivel azt nem most rögtön adja, ezért meginoghat a hit. Légy szilárd, légy állhatatos, tűrd el, viseld el azt, hogy távol van még a jutalom, és így vedd fel a keresztet.

VÁLASZOS ÉNEK

Ő az, aki az Isten színe előtt az erényeket hősies fokban gyakorolta, és egész szívvel dicsérte az Urat: {*} Ő az, aki közbenjár minden nép bűneiért. Alleluja.

Íme, a feddhetetlen ember, Isten igaz tisztelője, távol tartotta magát minden rossz cselekedettől, és állhatatos maradt ártatlanságában. {*} Ő az, aki közbenjár minden nép bűneiért. Alleluja.

II. ESTI DICSÉRET

HIMNUSZ

Egy szent férfi:

Világ megváltó Jézusunk,

szenteknek fényes pályabér,

ma szívesebben halld szavunk,

és teljesítsd hő óhajunk!

Ma tett nevedről ez a szent

tündökletes hitvallomást;

a hívő nép buzgón dicsér

ím ennek évi ünnepén,

A földi lét ügyét-baját

bizton haladva élte át,

s míg hozzád mindig hű maradt,

az üdvösség útjára lelt.

Világ esendő jó sora

szívét nem kápráztatta el,

s az égi angyalok között

szolgált jutalmát élvezi.

Segíts minket jóságosan,

hogy ennek járjuk nyomdokát,

és érdeméért megbocsásd

gyarló szolgáid vétkeit.

Krisztus, kegyelmes nagy Király,

neked s Atyádnak tisztelet,

s a Szentléleknek egyaránt

időtlen századok során. Ámen.

Több szent férfi:

Krisztusnak híres követőit zengjük

és hittel fénylő sok magasztos tettük:

ég földdel együtt ünnepelve itt ma,

nagy nevük áldja.

Nyájas alázat, tiszta élet útját

nagy fegyelemben bűntelenül járták,

mígnem a lelkük földről szabadulva,

szállt a magasba.

Onnan sietve bajban védelmünkre,

enyhülést hoznak szívünk mély sebére,

könnyeink törlik, új erőket adnak

gyönge tagoknak.

Zengjen ez áldás szava minden ajkon,

szívbéli hálánk soha el ne fogyjon,

mert szeretettel elibénk sietnek

védeni minket.

Égi Urunkat illeti a fenség,

mennyben imádás és örök dicsőség,

őt, ki világát törvényéhez szabja,

s jól igazítja. Ámen.

ZSOLTÁROZÁS

Ant. 1Bűntelen maradt és tökéletesnek bizonyult; nagy az ő dicsősége. Alleluja.14. zsoltár

Ant. 2Isten kegyelme és irgalma vár az ő szentjeire, és oltalma választottjaira. Alleluja.111. zsoltár

Ant. 3A szentek új éneket énekeltek Isten és a Bárány trónja előtt, a föld pedig visszhangozta szavukat. Alleluja.Kantikum

Jel 15, 3-4

RÖVID OLVASMÁNY

Róm 8, 28-30

Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

RÖVID VÁLASZOS ÉNEK

Az Úr igaz, {*} És kedveli az igazságot.

Az Úr igaz, {*} És kedveli az igazságot.

Arca a méltányosságot nézi. {*}

És kedveli az igazságot.

Dicsőség az Atyának, a Fiúnak és a Szentléleknek.

Az Úr igaz, {*} És kedveli az igazságot.

Húsvéti időben:

Az Úr igaz és kedveli az igazságot. {*} Alleluja, alleluja.

Az Úr igaz és kedveli az igazságot. {*} Alleluja, alleluja.

Arca a méltányosságot nézi. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úr igaz és kedveli az igazságot. {*} Alleluja, alleluja.

Magnifícat-ant Derék és hűséges szolga, menj be Urad örömébe. Alleluja.

Több szent férfi: Mindhalálig hűségesek voltak, és elnyerték az Úrtól az élet koronáját. Alleluja.

FOHÁSZOK

Kérjük mennyei Atyánkat, minden szentség forrását, hogy szentjeinek példája nyomán és közbenjárására minket is szent életre vezessen:

Szentek legyünk, mert szent vagy, Istenünk!

Szent Atyánk, te azt akartad, hogy gyermekeidnek hívjanak bennünket és azok is legyünk,

add, hogy szent Egyházad az egész földkerekségen dicsőítsen téged!

Szentek legyünk, mert szent vagy, Istenünk!

Szent Atyánk, te azt akartad, hogy mindig a neked tetsző úton járjunk,

add, hogy gyarapodjunk jócselekedetekben!

Szentek legyünk, mert szent vagy, Istenünk!

Szent Atyánk, te Krisztus által kiengesztelődtél velünk,

őrizz meg minket szent nevedben, hogy mindnyájan egyek legyünk!

Szentek legyünk, mert szent vagy, Istenünk!

Szent Atyánk, te égi lakomádra hívtál minket,

engedd, hogy az égből szállott kenyér által teljesebb szeretetre jussunk!

Szentek legyünk, mert szent vagy, Istenünk!

Szent Atyánk, bocsásd meg a bűnösök vétkeit,

és engedd, hogy a megholtak színed látására jussanak!

Szentek legyünk, mert szent vagy, Istenünk!

NAPKÖZI IMAÓRA

ZSOLTÁROZÁS

Ant. délelőtt Aki megtartja Krisztus tanítását, abban az Isten szeretete valóban tökéletes. Alleluja.

Ant. délben Az jut be a mennyek országába, aki teljesíti mennyei Atyám akaratát. Alleluja.

Ant. délután Istenünk, rajtad kívül, szem nem látta, amit azoknak készítettél, akik reád várakoznak. Alleluja.

Délelőtt

RÖVID OLVASMÁNY

Gal 6, 8

Amit az ember vet, azt is aratja. Aki tehát test szerint vet, testéből is arat majd romlást. Aki ellenben a lélek szerint vet, lelkéből arat örök életet.

Délben

RÖVID OLVASMÁNY

1 Kor 9, 26

Én is futok, de nem céltalanul, az ökölvívásban nem a levegőt csapkodom, hanem megzabolázom és rabságba vetem testemet.

Délután

RÖVID OLVASMÁNY

Fil 4, 8. 9b

Testvéreim, arra irányuljanak gondolataitok, ami igaz, tisztességes, igazságos, ami ártatlan, kedves, dicséretre méltó, ami erényes és magasztos. És veletek lesz a béke Istene.

A szelídeket törvénnyel vezeti az Úr, Alleluja.

Az alázatosaknak ösvényét tanítja. Alleluja.

Boldog ember, akit te oktatsz, Uram,. Alleluja.

Akit törvényedre megtanítasz! Alleluja.

Örvendjenek mind, akik benned bíznak,. Alleluja.

Ujjongjanak szünet nélkül, mert te véded őket! Alleluja.