MÁRCIUS

Március 4.

SZENT KÁZMÉR

Tetszés szerinti emléknap

Lengyelország királyának fiaként született 1458-ban. A keresztény erényeket, főként a tisztaságot és a szegények iránti nagylelkűséget kiváltképpen gyakorolta. Hitének buzgó terjesztője volt, az Oltáriszentséget és a Szűz Anyát mélységesen tisztelte. 1484. március 4-én halt meg tüdősorvadásban. A vilniusi székesegyházban temették el. Szent férfiak közös zsolozsmája.

Könyörgés

Istenünk, neked szolgálni uralkodást jelent. Szent Kázmér közbenjárására add, hogy mindenkor szentségben és igazságban szolgáljunk neked.

Nagyböjti időszakban emléknapra:

REGGELI DICSÉRET

Ant. Aki az igazsághoz szabja tetteit, a világosságra megy, hadd derüljön fény a tetteire, amelyeket Istenben vitt végbe.

ESTI DICSÉRET

Ant. Hűséges, derék szolga, menj be Urad örömébe.

Ugyanezen a napon, március 4-én

BOLDOG MESZLÉNYI ZOLTÁN

PÜSPÖK ÉS VÉRTANÚ

Meszlényi Zoltán 1892. január 2-án született Hatvanban. 1915. október 28-án Innsbruckban szentelték pappá. 1917-től érseki szertartó és levéltáros, 1920-tól érseki titkár. 1937. október 28-án püspökké szentelték. Püspöki jelmondata: Fidenter ac fideliter – bizalommal és hűséggel. 1950. június 17-én esztergomi káptalani helynöknek választották. 12 nap múlva, június 29-én elhurcolták Esztergomból. A kistarcsai börtönben a kegyetlen bánásmód következtében 1951. március 4-én halt meg. Jeltelen sírjának holléte, akárcsak a halál időpontja sokáig ismeretlen volt. Hamvas Endre csanádi püspök már 1956 szeptemberében szerette volna exhumáltatni és áthelyezni a földi maradványokat az esztergomi bazilika kriptájába. A forradalom eseményei azonban meggátolták ezt. Végül 1957-ben az egykori börtönlelkész segítségével állapították meg, hogy Meszlényi Zoltán az Új köztemető egyik sírja alatt nyugszik. Az újratemetésére azonban csak 1966. június 23-án szállították át a koporsót az esztergomi bazilika altemplomába. A nyilvánosság kizárásával tartott szertartáson csupán néhány paptársa jelenhetett meg. Boldoggá avatására 2009. október 31-én került sor az esztergomi bazilikában. Lelkipásztorok: püspökök vagy vértanúk közös zsolozsmája

Könyörgés

Mindenható örök Isten, aki Zoltán püspököt és vértanút apostoli buzgóságáért a dicsőség koronájával ékesítetted, add meg kérünk, hogy példáját követve nevedet bátran megvallva élhessünk.

Március 7.

SZENT PERPÉTUA ÉS FELICITÁSZ VÉRTANÚK

Emléknap

A Septimus Severus-féle üldözés alatt, 203. március 7-én Karthágóban szenvedtek vértanúságot. Még ma is megvan a halálukról szóló nevezetes elbeszélés, amelyet részben maguk a hitvallók írtak, részben pedig a kortárs írnok. Nevük belekerült a római eukarisztikus imába. Több vértanú közös zsolozsmája

Könyörgés

Istenünk, Szent Perpétua és Felicitász vértanúk irántad való szeretetből bátran szembenéztek üldözőikkel, és legyőzték a halál kínjait. Közbenjáró imájukra add, hogy folytonosan növekedjünk az irántad való szeretetben.

Nagyböjtben:

REGGELI DICSÉRET

Ant. Boldogok, akik üldözést szenvednek az igazságért, mert övék a mennyek országa.

ESTI DICSÉRET

Ant. A szentek, akik Krisztus nyomában jártak, ujjonganak a mennyben; és mert vérük ontásáig szerették Krisztust, vele uralkodnak mindörökké.

Március 8.

ISTENES SZENT JÁNOS SZERZETES

Luzitániában, a mai Portugáliában született 1495-ben. A veszélyekben gazdag katonaélet után tökéletesebbre vágyott, és a betegek szolgálatára szentelte magát. A spanyolországi Granadában kórházat alapított, és a maga mellé vett társaival együtt az Istenes Szent Jánosról nevezett irgalmas rendet szervezte meg. A nélkülözők és a betegek iránti különös szeretetével tűnt ki. Granadában halt meg 1550. március 8-án. Szent férfiak, szerzetesek, vagy jótékonykodók közös zsolozsmája

Könyörgés

Mennyei Atyánk, te Istenes Szent János szerzetes lelkébe irgalmas szeretetet adtál a szegények és a betegek iránt. Add, hogy mi is jót tegyünk a szenvedőkkel, és így eljussunk országodba, választottaid közé.

Nagyböjtben:

REGGELI DICSÉRET

Ant. Arról tudják meg majd rólatok, hogy a tanítványaim vagytok, ha szeretettel vagytok egymás iránt.

ESTI DICSÉRET

Ant. Bizony, mondom nektek: amit e legkisebb testvéreim közül eggyel is tettetek, velem tettétek. Gyertek Atyám áldottai, vegyétek birtokba a világ kezdetétől nektek készített országot.

Március 9.

RÓMAI SZENT FRANCISKA SZERZETESNŐ

Rómában született 1384-ben. Fiatalon ment férjhez, és három gyermeknek adott életet. Nehéz időkben élt, javait a szegényeknek adta, a betegeket szolgálta. Különösen kitűnt a szűkölködők iránti tevékeny szeretetben és az erények, főként az alázat és a türelem gyakorlásában. 1425-ben megalapította a Szent Benedek szabályai szerinti obláták kongregációját. Meghalt 1440. március 2-án, Rómában. Szent asszonyok, szerzetesek közös zsolozsmája.

Könyörgés

Istenünk, te Római Szent Franciskában a hitvesi és a szerzetesi élet csodálatos példáját állítottad elénk. Tégy minket állhatatossá szolgálatodban, hogy egész életünkben reád figyeljünk, és kövessük szent akaratodat.

Nagyböjtben:

REGGELI DICSÉRET

Ant. Aki teljesíti mennyei Atyám akaratát, az nekem mind testvérem, nővérem és anyám, mondja az Úr.

ESTI DICSÉRET

Ant. Ti, akik mindent elhagytatok, és követtetek engem, százannyit kaptok, és elnyeritek az örök életet.

Március 17.

SZENT PATRIK PÜSPÖK

Britanniában született 385 körül. Mint ifjút, fogolyként Írországba vitték, és a birkák őrzését bízták rá. Amikor visszanyerte szabadságát, papi pályára lépett, és Írország püspöke lett. A sziget népének buzgón hirdette az evangéliumot, sokakat a hitre térített, és az ír egyházat megszervezte. Down városa mellett halt meg 461. március 17-én.

REGGELI DICSÉRET

Ant. Menjetek, tegyétek tanítványommá mind a népeket! Kereszteljétek meg őket az Atya, a Fiú és a Szentlélek nevében.

Könyörgés

Istenünk, te gondviselő jóságoddal Szent Patrik püspököt választottad ki, hogy Írország népeinek dicsőségedet hirdesse. Érdemeiért és közbenjárására add, hogy mi, akik boldog örömmel viseljük a keresztény nevet, szüntelenül magasztaljuk csodás tetteidet.

ESTI DICSÉRET

Ant. Sokan jönnek majd napkeletről és napnyugatról, és letelepednek Ábrahám, Izsák és Jákob mellé a mennyek országában.

Ugyanezen a napon, március 17-én

A GYŐRI EGYHÁZMEGYÉBEN: A GYŐRI KÖNNYEZŐ SZŰZ MÁRIA

Emléknap

Walter Lynch, az írországi Clonfert püspöke a Cromwell Olivér-féle kegyetlen üldözés idején elmenekült hazájából, és magával hozta a szülővárosából származó Mária-képet. A hazátlan püspök a töröktől feldúlt Magyarországon, Püski János győri püspöknél talált otthonra, aki 1655-ben győri kanonokká nevezte ki. 1663-ban temették el a győri székesegyházban. A sírja fölött elhelyezett Mária-kép 1697. március 17-én, Szent Patriknak, Írország apostolának és védőszentjének ünnepén reggel 6 órától 9 óráig véres könnyeket hullatott, s még ebben az évben elkezdődött az ír katolikusok üldözésének legvéresebb időszaka. A győri székesegyház ez időtől fogva vált búcsújáróhellyé, és ma is buzgó tisztelet övezi a kegyképet, amely a Zichy Ferenc püspök által 1767-ben épített márványoltár felett az északi hajóban nyert elhelyezést.

Könyörgés

Urunk, Jézus Krisztus, te úgy akartad, hogy a Boldogságos Szűz Mária mindenkor segítségünkre siető anyánk legyen. Engedd, hogy akik kegyképét tisztelettel köszöntjük és anyai oltalmát szüntelenül kérjük, az örökkévalóságban megváltásod gyümölcsét elnyerjük.

Március 18.

JERUZSÁLEMI SZENT CIRILL PÜSPÖK ÉS EGYHÁZTANÍTÓ

Keresztény szülőktől született 315-ben. A jeruzsálemi püspöki széken Maximosz püspök utóda lett 348-ban. Az ariánusokkal kapcsolatos ügyekbe belebonyolódva, nemegyszer száműzetés volt a sorsa. Lelkipásztori buzgóságáról tanúskodnak beszédei, amelyekben az igaz tanítást, a Szentírást és a hagyományokat fejtegette a híveknek. Meghalt 386. március 18-án.

REGGELI DICSÉRET

Ant. Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

Könyörgés

Istenünk, te Jeruzsálemi Szent Cirill püspök által csodálatosan vezetted Egyházadat az üdvösség titkainak mélyebb megértésére. Közbenjárására add, hogy Fiadat mindjobban megismerjük, és így mind teljesebb életet nyerjünk.

Március 19.

SZENT JÓZSEF A BOLDOGSÁGOS SZŰZ MÁRIA JEGYESE

Főünnep

I. ESTI DICSÉRET

HIMNUSZ

Téged, József, az ég rendei áldjanak,

téged mind a hívők ünnepi éneke,

mert Isten kiszemelt: érdemedért a Szűz

tiszta hitvese, társa vagy.

Látván hitveseden drága teher jelét,

kínoz aggodalom s kételyek ostora,

ám angyal szava int: itt a fogantató

Szentlélek lehelése volt.

Véded s ápolod a megszületett Urat,

megjárod vele a távol Egyiptomot;

elvesztvén kutatod, s templom ölén leled,

búval is meg örömmel is.

Mást csak holta emel égi karok közé,

s megtett életútért várja a glória;

angyal módra te már élve ölelheted

Istent: ó, öröm, ó, csoda!

Háromságos Urunk, ránk kegyesen tekints,

József érdemeit nézd, s az egekbe hívj,

hogy végül teneked zengjen örök szavunk

hálás mennyei éneket! Ámen.

1. ant. Jákob nemzette Józsefet, Máriának férjét. Mária szülte a Krisztusnak nevezett Jézust. Alleluja.

Zsoltárok és kantikum a Szent férfiak közös zsolozsmájából.

2. ant. Isten elküldte Gábor angyalt Galilea Názáret nevű városába egy szűzhöz, aki Józsefnek volt a jegyese. Alleluja.

3. ant. Jézus anyja, Mária, Józsefnek a jegyese, még mielőtt egybekeltek volna, gyermeket fogant a Szentlélek erejéből. Alleluja.

RÖVID OLVASMÁNY

Kol 3, 23-24

Bármit tesztek, tegyétek szívből, mintha az Úrnak és nem embereknek tennétek. Hiszen tudjátok, hogy az Úrtól jutalmul kapjátok az örökséget. Urunknak, Krisztusnak szolgáljatok!

RÖVID VÁLASZOS ÉNEK

Nagyböjtben:

Az igaz virul majd, {*} Mint a liliom.

Az igaz virul majd, {*} Mint a liliom.

És virágzik az Úr előtt mindörökké. {*}

Mint a liliom.

Dicsőség az Atyának, a Fiúnak és a Szentléleknek.

Az igaz virul majd, {*} Mint a liliom.

Húsvéti időben:

Az igaz virul majd, mint a liliom. {*} Alleluja, alleluja.

Az igaz virul majd, mint a liliom. {*} Alleluja, alleluja.

És virágzik az Úr előtt mindörökké. {*}

Alleluja, alleluja.

Dicsőség az Atyának, a Fiúnak és a Szentléleknek.

Az igaz virul majd, mint a liliom. {*} Alleluja, alleluja.

Magnificat-ant. Íme, a hű és okos szolga, akit Ura háza népe fölé rendelt. Alleluja.

FOHÁSZOK

Istentől származik minden atyaság a mennyben és a földön. Könyörögve kérjük:

Mi Atyánk, aki a mennyekben vagy, hallgass meg minket!

Szentséges Atyánk, te Szent József előtt feltártad Krisztus titkát, amely öröktől fogva rejtve volt,

engedd, hogy egyre jobban megismerjük szent Fiadat, az Istenembert!

Mi Atyánk, aki a mennyekben vagy, hallgass meg minket!

Mennyei Atyánk, te táplálod az ég madarait, és öltözteted a mezők virágait,

add meg az egész emberiségnek a mindennapi és a természetfeletti kenyeret!

Mi Atyánk, aki a mennyekben vagy, hallgass meg minket!

Világ Teremtője, te kezünkre bíztad alkotásodat,

engedd, hogy a dolgozó emberek élvezhessék munkájuk gyümölcsét!

Mi Atyánk, aki a mennyekben vagy, hallgass meg minket!

Minden igazság Istene, te azt akarod, hogy igaz emberek legyünk,

engedd, hogy Szent József közbenjárására mindenben tetszésed szerint éljünk!

Mi Atyánk, aki a mennyekben vagy, hallgass meg minket!

A haldoklóknak és az elhunytaknak add meg jóságosan,

hogy Fiad által Szűz Máriával és Szent Józseffel együtt elnyerjék irgalmadat!

Mi Atyánk, aki a mennyekben vagy, hallgass meg minket!

Könyörgés

Mindenható Istenünk, te Szent József hűséges gondviselésére bíztad megváltásunk kezdetének titkait. Add, kérünk, hogy Egyházad az ő közbenjáró segítségével szüntelenül folytassa és teljesítse az üdvösség szent művét.

IMÁDSÁGRA HÍVÁS

Ant. Magasztaljuk Krisztus Urunkat Szent József főünnepén! Alleluja.

Az Imádságra hívás zsoltára, mint az Általános részében.

REGGELI DICSÉRET

HIMNUSZ

Égnek ékesség, minekünk reménység

s biztonság, József, s a világnak oszlop,

kérünk, hallgass ránk, amikor dicsérünk

boldog örömmel.

Mint Dávid sarját, Urad és Teremtőd

egy Szűzhöz rendelt jegyesül, s hogy üdvünk

szolgáld, téged tett nevelőatyának

szent Fia mellé.

Istálló almán te az Üdvözítőt,

azt, kinek jöttét a próféták zengték,

nézed, s elsőként az Anyával együtt

hittel imádod.

A királyoknak Ura és Királya,

aki csak bólint, s remeg a pokolhad,

mégis rád hallgat, s teutánad indul

szófogadóan.

Szentháromságnak örökös dicséret,

ily méltósággal hogy téged kitüntet!

Adjon éretted minekünk is boldog

égi jutalmat! Ámen.

1. ant. A pásztorok gyorsan útra keltek, és megtalálták Máriát, Józsefet és a jászolban fekvő Gyermeket. Alleluja.

Zsoltárok és kantikum az. I. hét vasárnapjáról.

2. ant. József és Mária, Jézus anyja csodálkozott azon, amit a Gyermekről hallott; majd Simeon megáldotta őket. Alleluja.

3. ant. József fölkelt, és még akkor éjszaka fogta a Gyermeket és anyját, és elmenekült Egyiptomba. Ott maradt Heródes haláláig. Alleluja.

RÖVID OLVASMÁNY

2 Sám 7, 28-29

Ó, Uram, Istenem, te Isten vagy, és a te szavad igazság. Magad tetted szolgádnak ezeket az ígéreteket. Azért legyen tetszésedre, és áldd meg szolgád házát, hogy örökre fennmaradjon előtted! Mert te szóltál, Uram, Istenem, és áldásodra szolgád háza örökké áldott lesz.

RÖVID VÁLASZOS ÉNEK

Nagyböjtben:

Házának urává tette őt {*} Az Úr.

Házának urává tette őt {*} Az Úr.

És egész vagyonának intézőjévé. {*}

Az Úr.

Dicsőség az Atyának, a Fiúnak és a Szentléleknek.

Házának urává tette őt {*} Az Úr.

Húsvéti időben:

Házának urává tette őt az Úr, {*} Alleluja, alleluja.

Házának urává tette őt az Úr, {*} Alleluja, alleluja.

És egész vagyonának intézőjévé. {*}

Alleluja, alleluja.

Dicsőség az Atyának, a Fiúnak és a Szentléleknek.

Házának urává tette őt az Úr, {*} Alleluja, alleluja.

Benedictus-ant. József Názáret városában telepedett le. Így teljesedett a próféták jövendölése Krisztusról: Názáretinek fogják hívni. Alleluja.

FOHÁSZOK

Istenünket, aki igazzá teszi az embert, könyörögve kérjük:

Urunk, add, hogy igazságodból éljünk!

Urunk, Istenünk, te hívtad meg az ősatyákat, hogy hitben és a szív tisztaságában járjanak előtted:

add, hogy nyomdokaikat követve evangéliumod szerint tökéletesek legyünk!

Urunk, add, hogy igazságodból éljünk!

Kiválasztottad Józsefet, az igaz férfiút, hogy gondoskodjék Fiadról gyermek- és ifjúkorában;

engedd, hogy testvéreinkben Krisztus titokzatos Testét szolgáljuk!

Urunk, add, hogy igazságodból éljünk!

Az emberekre bíztad a földet, hogy benépesítsék és uralmuk alá hajtsák:

taníts, hogy mindenkor odaadással dolgozzunk e világban a te dicsőségedre!

Urunk, add, hogy igazságodból éljünk!

Mindenek Atyja, emlékezzél meg kezed műveiről,

és add meg mindenkinek becsületes munkája fejében az emberhez méltó életkörülményeket!

Urunk, add, hogy igazságodból éljünk!

Könyörgés

Mindenható Istenünk, te Szent József hűséges gondviselésére bíztad megváltásunk kezdetének titkait. Add, kérünk, hogy Egyházad az ő közbenjáró segítségével szüntelenül folytassa, és teljesítse az üdvösség szent művét.

II. ESTI DICSÉRET

HIMNUSZ Téged, József.

1. ant. Szülei a templomban akadtak rá Jézusra, ott ült a tanítók közt, hallgatta és kérdezgette őket. Alleluja.

Zsoltárok és kantikum a Szent férfiak közös zsolozsmájából.

2. ant. Anyja így szólt Jézushoz: Gyermekem, miért tetted ezt velünk? Lásd, apád és én szomorúan kerestünk. Alleluja.

3. ant. Jézus velük ment, visszatért Názáretbe, és engedelmeskedett nekik. Alleluja.

RÖVID OLVASMÁNY

Kol 3, 23-24

Bármit tesztek, tegyétek szívből, mintha az Úrnak és nem embereknek tennétek. Hiszen tudjátok, hogy az Úrtól jutalmul kapjátok az örökséget. Urunknak, Krisztusnak szolgáljatok!

RÖVID VÁLASZOS ÉNEK

Nagyböjtben:

Az igaz virul majd, {*} Mint a liliom.

Az igaz virul majd, {*} Mint a liliom.

És virágzik az Úr előtt mindörökké. {*}

Mint a liliom.

Dicsőség az Atyának, a Fiúnak és a Szentléleknek.

Az igaz virul majd, {*} Mint a liliom.

Húsvéti időben:

Az igaz virul majd, mint a liliom, {*} Alleluja, alleluja.

Az igaz virul majd, mint a liliom, {*} Alleluja, alleluja.

És virágzik az Úr előtt mindörökké. {*}

Alleluja, alleluja.

Dicsőség az Atyának, a Fiúnak és a Szentléleknek.

Az igaz virul majd, mint a liliom, {*} Alleluja, alleluja.

Magnificat-ant. Föllépésekor Jézus mintegy harmincéves volt. Azt tartották róla, hogy Józsefnek a fia. Alleluja.

FOHÁSZOK

Istentől származik minden atyaság a mennyben és a földön. Könyörögve kérjük:

Mi Atyánk, aki a mennyekben vagy, hallgass meg minket!

Szentséges Atyánk, te Szent József előtt feltártad Krisztus titkát, amely öröktől fogva rejtve volt,

engedd, hogy egyre jobban megismerjük szent Fiadat, az Istenembert!

Mi Atyánk, aki a mennyekben vagy, hallgass meg minket!

Mennyei Atyánk, te táplálod az ég madarait, és öltözteted a mezők virágait,

add meg az egész emberiségnek a mindennapi és a természetfeletti kenyeret!

Mi Atyánk, aki a mennyekben vagy, hallgass meg minket!

Világ Teremtője, te kezünkre bíztad alkotásodat,

engedd, hogy a dolgozó emberek élvezhessék munkájuk gyümölcsét!

Mi Atyánk, aki a mennyekben vagy, hallgass meg minket!

Minden igazság Istene, te azt akarod, hogy igaz emberek legyünk,

engedd, hogy Szent József közbenjárására mindenben tetszésed szerint éljünk!

Mi Atyánk, aki a mennyekben vagy, hallgass meg minket!

A haldoklóknak és az elhunytaknak add meg jóságosan,

hogy Fiad által Szűz Máriával és Szent Józseffel együtt elnyerjék irgalmadat!

Mi Atyánk, aki a mennyekben vagy, hallgass meg minket!

NAPKÖZI IMAÓRA

ZSOLTÁROZÁS

1. ant. Jézus szülei minden évben fölmentek Jeruzsálembe a Húsvét ünnepére. Alleluja.

2. ant. Amikor hazafelé indultak, a gyermek Jézus Jeruzsálemben maradt anélkül, hogy szülei tudták volna. Alleluja.

3. ant. Amikor nem találták Jézust, szülei visszafordultak Jeruzsálembe, hogy ott keressék. Alleluja.

Délelőtt

RÖVID OLVASMÁNY

Péld 2, 7-8

Az Úr készen tartja üdvét az igazaknak; akik tisztán élnek, védőpajzs azoknak. Védelmezi az igazság ösvényét, s akik hűek hozzá, azoknak szemmel tartja útját.

RÖVID VÁLASZOS ÉNEK

Házának urává tette őt az Úr Alleluja.

És egész vagyonának intézőjévé. Alleluja.

Délben

RÖVID OLVASMÁNY

Bölcs 10, 10

A Bölcsesség egyenes utakon vezette a menekülő igazat, megmutatta neki Isten országát, és szent dolgokkal ismertette meg. Segítségére volt zsarnokai kapzsiságával szemben, és gazdaggá tette.

RÖVID VÁLASZOS ÉNEK

Házát jólét és gazdagság tölti be. Alleluja.

És örökre megmarad igazsága. Alleluja.

Délután

RÖVID OLVASMÁNY

Sir 2, 15-16

Akik az Urat félik, hallgatnak szavára, s az ő útjain járnak, akik őt szeretik. Akik félik az Urat, keresik a kedvét, és akik szeretik, törvényében élnek.

RÖVID VÁLASZOS ÉNEK

Oltalmad alatt nagy az ő dicsősége. Alleluja.

Méltóságot és díszt árasztasz reá. Alleluja.

Március 23.

MONGROVEJÓI SZENT TURIBIUSZ PÜSPÖK

Spanyolországban született 1538 körül. Jogot tanult Salamancában. Lima püspökévé nevezték ki, és 1580-ban Amerikába ment. Apostoli hévtől égve gyakran tartott zsinatokat, amelyek az egész vidék vallási életét előbbre vitték. Az Egyház jogait védte, a rábízott nyájat gondozta, s gyakran látogatta. A bennszülöttekre is nagy gondot fordított. Meghalt 1606. március 23-án.

REGGELI DICSÉRET

Ant. Nem ti fogtok beszélni, hanem majd Atyátok Lelke szól belőletek.

Könyörgés

Istenünk, te Szent Turibiusz püspök apostoli gondoskodásával és igazságért égő buzgóságával gyarapítottad Egyházadat. Add, hogy keresztény néped a hitben és az életszentségben folytonosan előbbre jusson.

ESTI DICSÉRET

Ant. Íme, a hű és okos szolga, akit háza népe fölé rendelt Ura, hogy kinek-kinek kiadja kellő időben a részét az élelemből.

Március 25.

URUNK SZÜLETÉSÉNEK HÍRÜLADÁSA (GYÜMÖLCSOLTÓ BOLDOGASSZONY)

Főünnep

I. ESTI DICSÉRET

HIMNUSZ

A földkerekség tudja meg:

eljött az élet, égi kegy,

széttörve ártó ősigát,

meghozza váltság hajnalát.

Amit próféta énekelt,

a tiszta Szűzben, ím, betelt:

amint hirdette angyalajk,

a Szentlélektől megfogant.

Hittel hajol meg Mária,

méhébe száll az Úr Szava,

kit fel nem foghat földi ész,

egy földi szív hordozni kész.

Mit régi Ádám szennyezett,

azt most új Ádám mossa meg,

a büszke ős mit eldobott,

alázat szerzi vissza most.

Krisztus, szavunk dicsérve áld

téged, nagy Isten egy Fiát,

kit Szűz méhébe hoz ma le

a Szentléleknek ereje. Ámen.

ZSOLTÁROZÁS

1. ant. Vessző kél majd Izáj törzsökéből, és hajtás sarjad gyökeréből; az Úr Lelke nyugszik rajta. Alleluja. 112. zsoltár

2. ant. Az Úristen neki adja atyjának, Dávidnak trónját, és uralkodni fog mindörökké. Alleluja. 147. zsoltár

3. ant. Isten Igéje, aki öröktől fogva születik az Atyától, kiüresítette önmagát, és ma emberré lett értünk. Alleluja. Kantikum

Fil 2, 6-11

RÖVID OLVASMÁNY

1 Jn 1, 1-2

Ami kezdettől fogva volt, amit hallottunk, amit a szemünkkel láttunk, amit szemléltünk, és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt, és megjelent nekünk.

RÖVID VÁLASZOS ÉNEK

Nagyböjtben:

Hajtás sarjadt Izáj gyökeréből, {*} Feltűnt a csillag Jákob törzséből.

Hajtás sarjadt Izáj gyökeréből, {*} Feltűnt a csillag Jákob törzséből.

A Szűz megszülte az Üdvözítőt. {*}

Feltűnt a csillag Jákob törzséből.

Dicsőség az Atyának, a Fiúnak és a Szentléleknek.

Hajtás sarjadt Izáj gyökeréből, {*} Feltűnt a csillag Jákob törzséből.

Húsvéti időben:

Hajtás sarjadt Izáj gyökeréből, feltűnt a csillag Jákob törzséből, {*} Alleluja, alleluja.

Hajtás sarjadt Izáj gyökeréből, feltűnt a csillag Jákob törzséből, {*} Alleluja, alleluja.

A Szűz megszülte az Üdvözítőt. {*}

Alleluja, alleluja.

Dicsőség az Atyának, a Fiúnak és a Szentléleknek.

Hajtás sarjadt Izáj gyökeréből, feltűnt a csillag Jákob törzséből, {*} Alleluja, alleluja.

Magnificat-ant. A Szentlélek száll rád, Mária, és a Magasságbeli ereje borít be árnyékával. Alleluja.

FOHÁSZOK

Az örök Atya a mai napon angyal által adta hírül Máriának a mi üdvösségünket. Kérjük bizakodó lélekkel:

Urunk, öntsd lelkünkbe szent kegyelmedet!

Te Szűz Máriát kiválasztottad, hogy Fiad Édesanyja legyen,

könyörülj mindazokon, akik megváltásukra várnak.

Urunk, öntsd lelkünkbe szent kegyelmedet!

Gábor angyal szavával Szűz Máriának békét és örömet hirdettél,

áraszd az egész világra az üdvösség örömét és az igaz békét!

Urunk, öntsd lelkünkbe szent kegyelmedet!

A te műved volt, hogy szolgálóleányod beleegyezése után a Szentlélek közreműködésével Igéd emberi testet öltött,

készítsd elő szívünket, hogy úgy fogadjuk Krisztust, mint a Boldogságos Szűz Mária!

Urunk, öntsd lelkünkbe szent kegyelmedet!

Te rátekintesz az alázatosakra, és elhalmozod javaiddal az éhezőket,

emeld fel az elnyomottakat, állj a nélkülözők mellé, és segítsd a haldoklókat!

Urunk, öntsd lelkünkbe szent kegyelmedet!

Istenünk, neked semmi sem lehetetlen, és egyedül te művelsz csodákat,

támassz fel minket is elhunyt testvéreinkkel az utolsó napon!

Urunk, öntsd lelkünkbe szent kegyelmedet!

Könyörgés

Istenünk, te azt akartad, hogy örök Igéd a Szent Szűz méhében emberi testet öltsön. Add, kérünk, hogy mi, akik Megváltónkat valóságos Istennek és valóságos embernek valljuk, isteni természetének is részesei lehessünk.

IMÁDSÁGRA HÍVÁS

Ant. Az Ige testté lett, jöjjetek, imádjuk! Alleluja.

Az Imádságra hívás zsoltára, mint az Általános részben.

REGGELI DICSÉRET

HIMNUSZ

Eljött üdvünknek hajnala,

a Szűzhöz Isten angyala;

betelnek ősi jóslatok,

a föld örömtől felragyog.

Az Isten égi egy Fia,

örökkön át szült magzata,

időknek adja át magát,

s a földön választ szent anyát.

Halandó testbe öltözik

értünk áldozni tagjait;

bűnünk ártalmát törleni,

ártatlan vérét ontja ki.

Ó, megfogamzott Ősige,

kit hordott áldott Szűz öle,

áraszd belénk világodat,

hogy lássuk égi arcodat!

Ó, Mária, szerény szavad,

hogy Isten szolgálója vagy,

királynévá a mennybe vitt,

most pártfogoljad híveid!

Kit földre szült a Szűz szülő,

Jézus, neved legyen dicső,

Atyád áldjuk, s a Lelket is,

idők végéig szüntelen. Ámen.

1. ant. Isten elküldte Gábor angyalt Szűz Máriához, aki Józsefnek volt a jegyese. Alleluja.

Zsoltárok és kantikum az. I. hét vasárnapjáról.

2. ant. Áldott vagy te az asszonyok között, és áldott a te méhednek gyümölcse. Alleluja.

3. ant. Isten szavára méhében fogant a Szűz, de továbbra is Szűz maradt, és szűzen szülte világra az Üdvözítőt. Alleluja.

RÖVID OLVASMÁNY

Fil 2, 6-7

Jézus Krisztus, isteni mivoltában, Istennel való egyenlőségét nem tartotta olyan dolognak, amelyhez mint zsákmányhoz ragaszkodjék, hanem szolgai alakot öltve kiüresítette önmagát, az emberekhez lett hasonló, külsejében olyan volt, mint egy ember.

RÖVID VÁLASZOS ÉNEK

Nagyböjtben:

Üdvöz légy, Mária, kegyelemmel teljes, {*} Az Úr van teveled.

Üdvöz légy, Mária, kegyelemmel teljes, {*} Az Úr van teveled.

Áldott vagy te az asszonyok között, és áldott a te méhednek gyümölcse! {*}

Az Úr van teveled.

Dicsőség az Atyának, a Fiúnak és a Szentléleknek.

Üdvöz légy, Mária, kegyelemmel teljes, {*} Az Úr van teveled.

Húsvéti időben:

Üdvöz légy, Mária, kegyelemmel teljes, az Úr van teveled. {*} Alleluja, alleluja.

Üdvöz légy, Mária, kegyelemmel teljes, az Úr van teveled. {*} Alleluja, alleluja.

Áldott vagy te az asszonyok között, és áldott a te méhednek gyümölcse! {*}

Alleluja, alleluja.

Dicsőség az Atyának, a Fiúnak és a Szentléleknek.

Üdvöz légy, Mária, kegyelemmel teljes, az Úr van teveled. {*} Alleluja, alleluja.

Benedictus-ant. A végtelenül irgalmas Isten azzal mutatta meg nagy szeretetét irántunk, hogy elküldte tulajdon Fiát a bűnös testhez hasonló alakban. Alleluja.

FOHÁSZOK

Mindnyájan, akik Urunk születésének hírüladása napján üdvösségünk kezdetét ünnepeljük, ujjongó szívvel kérjük:

Járjon közben értünk Isten Szent Anyja!

Ahogyan Szűz Mária fogadta az örömhírt hozó angyalt,

add, Urunk, hogy mi is hálatelt szívvel fogadjuk Üdvözítőnket!

Járjon közben értünk Isten Szent Anyja!

Ahogyan tekintetre méltattad alázatos szolgálóleányodat, irgalmas Atyánk,

ugyanúgy emlékezzél meg rólunk és minden emberről, és irgalmazz nekünk!

Járjon közben értünk Isten Szent Anyja!

Ahogyan az új Éva engedelmeskedett isteni igédnek,

ugyanúgy legyen meg a te akaratod a mi életünkben is!

Járjon közben értünk Isten Szent Anyja!

A Boldogságos Szűz Mária gyámolítsa a bajbajutottakat, segítse a bátortalanokat, és vigasztalja a szomorúakat,

könyörögjön a népért, járjon közben a papságért, és legyen szószólója a hívő női nemnek!

Járjon közben értünk Isten Szent Anyja!

Könyörgés

Istenünk, te azt akartad, hogy örök Igéd a Szent Szűz méhében emberi testet öltsön. Add, kérünk, hogy mi, akik Megváltónkat valóságos Istennek és valóságos embernek valljuk, isteni természetének is részesei lehessünk.

II. ESTI DICSÉRET

HIMNUSZ Tengernek csillaga, Szűz Mária közös zsolozsmájából.

Tengernek csillaga,

Isten édesanyja,

üdvöz légy, mindig szűz,

menny boldog kapuja!

Gábriel főangyal

ávéval köszöntött:

légy te nekünk béke,

Éva helyett áve!

Oldd a bűnös láncát,

gyújts a vaknak fáklyát,

űzd rólunk a rosszat,

esdj le minden jókat!

Mutasd meg: Anyánk vagy!

Hallgasson meg érted,

aki értünk benned

jó szívvel vett testet.

Szüzek legszebb Szüze,

szelídségnek tükre,

bűntől szabadokká,

tégy tisztákká, jókká!

Tisztaságban éljünk,

biztos úton járjunk,

hogy Jézussal együtt

legyen vigasságunk.

Atyának dicsőség,

Krisztusnak tisztesség,

Szentlélek Istennek

egy áldás adassék! Ámen.

ZSOLTÁROZÁS

1. ant. Az Úr angyala köszöntötte a Boldogságos Szűz Máriát, és ő méhében Gyermeket fogant a Szentlélek erejéből. Alleluja.

109. zsoltár, 1-5. 7

2. ant. Ne félj, Mária! Kegyelmet találtál Istennél. Gyermeket fogansz, fiút szülsz, és a Magasságbeli Fiának fogják hívni. Alleluja.

129. zsoltár

3. ant. Íme, az Úr szolgálóleánya vagyok, legyen nekem a te igéd szerint. Alleluja.

Kantikum Kol 1, 12-20

RÖVID OLVASMÁNY

1 Jn 1, 1-2

Ami kezdettől fogva volt, amit hallottunk, amit a szemünkkel láttunk, amit szemléltünk, és amit a kezünkkel tapintottunk: az élet Igéjét hirdetjük nektek. Igen, az élet megjelent, láttuk, tanúságot teszünk róla, és hirdetjük nektek az örök életet, amely az Atyánál volt, és megjelent nekünk.

RÖVID VÁLASZOS ÉNEK

Nagyböjtben:

Az Ige testté lett, {*} És közöttünk élt.

Az Ige testté lett, {*} És közöttünk élt.

Ő volt kezdetben Istennél. {*}

És közöttünk élt.

Dicsőség az Atyának, a Fiúnak és a Szentléleknek.

Az Ige testté lett, {*} És közöttünk élt.

Húsvéti időben:

Az Ige testté lett és közöttünk élt, {*} Alleluja, alleluja.

Az Ige testté lett és közöttünk élt, {*} Alleluja, alleluja.

Ő volt kezdetben Istennél. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Ige testté lett és közöttünk élt, {*} Alleluja, alleluja.

Magnificat-ant. Gábor angyal így szólt Máriához: Üdvöz légy, kegyelemmel teljes, az Úr van teveled, áldott vagy te az asszonyok között. Alleluja.

FOHÁSZOK

Az örök Atya a mai napon angyal által adta hírül Máriának a mi üdvösségünket. Kérjük bizakodó lélekkel:

Urunk, öntsd lelkünkbe szent kegyelmedet!

Te Szűz Máriát kiválasztottad, hogy Fiad Édesanyja legyen,

könyörülj mindazokon, akik megváltásukra várnak!

Urunk, öntsd lelkünkbe szent kegyelmedet!

Gábor angyal szavával Szűz Máriának békét és örömet hirdettél,

áraszd az egész világra az üdvösség örömét és az igaz békét!

Urunk, öntsd lelkünkbe szent kegyelmedet!

A te műved volt, hogy szolgálóleányod beleegyezése után a Szentlélek közreműködésével Igéd emberi testet öltött,

készítsd elő szívünket, hogy úgy fogadjuk Krisztust, mint a Boldogságos Szűz Mária!

Urunk, öntsd lelkünkbe szent kegyelmedet!

Te rátekintesz az alázatosakra, és elhalmozod javaiddal az éhezőket,

emeld fel az elnyomottakat, állj a nélkülözők mellé, és segítsd a haldoklókat!

Urunk, öntsd lelkünkbe szent kegyelmedet!

Istenünk, neked semmi sem lehetetlen, és egyedül te művelsz csodákat,

támassz fel minket is elhunyt testvéreinkkel az utolsó napon!

Urunk, öntsd lelkünkbe szent kegyelmedet!

NAPKÖZI IMAÓRA

ZSOLTÁROZÁS

1. ant. Izáj törzsökéből származik Szűz Mária, akinek nászházába leszállott a Magasságbeli Lelke. Alleluja.

2. ant. Íme, a Szűz fogan, fiút szül, és Emmánuelnek nevezi el. Alleluja.

3. ant. Hatalmát kiterjeszti egészen a föld határáig, ő maga a béke lesz. Alleluja.

Délelőtt

RÖVID OLVASMÁNY

Ef 1, 9b-10

Isten elhatározta, hogy amikor eljön az idők teljessége, Krisztusban mint főben újra egyesít mindent, ami van a mennyben és a földön.

RÖVID VÁLASZOS ÉNEK

Az Úr angyala köszöntötte a Boldogságos Szűz Máriát. Alleluja.

És ő méhében Gyermeket fogant a Szentlélek erejéből. Alleluja.

Délben

RÖVID OLVASMÁNY

1 Jn 4, 10

A szeretetnek nem az a lényege, hogy mi szeretjük Istent, hanem hogy ő előbb szeretett minket, és elküldte a Fiát bűneinkért engesztelésül.

RÖVID VÁLASZOS ÉNEK

Íme, az Úr szolgálóleánya vagyok. Alleluja.

Legyen nekem a te igéd szerint! Alleluja.

Délután

RÖVID OLVASMÁNY

1 Tim 2, 5

Egy az Isten, s egy a közvetítő Isten és ember között: az ember Krisztus Jézus, aki váltságul adta magát mindenkiért.

RÖVID VÁLASZOS ÉNEK

Az Ige testté lett. Alleluja.

És közöttünk élt. Alleluja.