Május

Május 1.

A MUNKÁS SZENT JÓZSEF

Ha a mai emléknapot nagyobb ünnepélyességgel ülik meg, az itt hiányzó részek március 19-ről veendők.

IMÁDSÁGRA HÍVÁS

Ant. Krisztus Urunkat, akit az ácsmester fiának véltek, jöjjetek, imádjuk, alleluja!

REGGELI DICSÉRET

HIMNUSZ

A fénylő hajnal kelteget,

munkára szólít halk szava,

szerszám zajától újra zeng

Názáret békés otthona.

Üdvöz légy, Szentcsalád feje,

kinél a munkapadhoz állt

a fönséges nagy Alkotó,

s törölte izzadt homlokát.

Te most az égben tündökölsz,

Szűz Jegyesednek oldalán,

minket, kik téged tisztelünk

ezer bajunk közt gyámolíts!

Erőszak, perpatvar, viszály

ne rontsa munkánk érdemét,

torkosság, kapzsi vágy helyét

tisztes mérték foglalja el!

Áldó szavunkra esdj nekünk

a Szentháromságtól kegyet,

hogy békéjében járjuk itt

utunkat, mely hozzá vezet. Ámen.

RÖVID OLVASMÁNY

2 Sám 7, 28-29

Ó, Uram, Istenem, te Isten vagy, és a te szavad igazság. Magad tetted szolgádnak ezeket az ígéreteket. Azért legyen tetszésedre, és áldd meg szolgád házát, hogy örökre fennmaradjon előtted! Mert te szóltál, Uram, Istenem, és áldásodra szolgád háza örökké áldott lesz.

RÖVID VÁLASZOS ÉNEK

Házának urává tette őt az Úr. {*} Alleluja, alleluja.

Házának urává tette őt az Úr. {*} Alleluja, alleluja.

És egész vagyonának intézőjévé. {*}

Alleluja, alleluja.

Dicsőség az Atyának, a Fiúnak és a Szentléleknek.

Házának urává tette őt az Úr. {*} Alleluja, alleluja.

Benedictus-ant. Szent József hűségesen gyakorolta az ácsmesterséget, és csodálatos példát adott a munkára, alleluja.

FOHÁSZOK

Istenünket, aki igazzá teszi az embert, könyörögve kérjük:

Urunk, add, hogy igazságodból éljünk!

Urunk, Istenünk, te hívtad meg őseinket, hogy hitben és a szív tisztaságában járjanak előtted:

add, hogy nyomdokaikat követve tökéletesek legyünk parancsod szerint!

Urunk, add, hogy igazságodból éljünk!

Kiválasztottad Józsefet, az igaz férfiút, hogy gondoskodjék Fiadról gyermek- és ifjúkorában:

engedd, hogy testvéreinkben Krisztus titokzatos Testét szolgáljuk!

Urunk, add, hogy igazságodból éljünk!

Az emberekre bíztad a földet, hogy benépesítsék, és uralmuk alá hajtsák:

taníts, hogy mindenkor odaadással dolgozzunk e világban a te dicsőségedre!

Urunk, add, hogy igazságodból éljünk!

Mindenek Atyja, emlékezzél meg kezed műveiről,

és add meg mindenkinek becsületes munkája fejében az emberhez méltó életkörülményeket!

Urunk, add, hogy igazságodból éljünk!

Könyörgés

Istenünk, te adtad a törvényt, hogy az ember dolgozzék és részt vegyen teremtő munkádban. Segíts jóságoddal, hogy Szent József példájára és oltalmával úgy dolgozzunk, ahogyan megparancsoltad, és elnyerjük tőled a jutalmat, amelyet megígértél.

ESTI DICSÉRET

HIMNUSZ

Téged, József, az ég rendjei áldjanak,

téged mind a hívők ünnepi éneke,

mert Isten kiszemelt: érdemedért a Szűz

tiszta hitvese, társa vagy.

Látván hitveseden drága teher jelét,

kínoz aggodalom s kételyek ostora,

ám angyal szava int: itt a fogantató

Szentlélek lehelése volt.

Véded s ápolod a megszületett Urat,

megjárod vele a távol Egyiptomot;

elvesztvén kutatod, s templom ölén leled,

búval is meg örömmel is.

Mást csak holta emel égi karok közé,

s megtett életútért várja a glória;

angyal módra te már élve ölelheted

Istent: ó, öröm, ó, csoda!

Háromságos Urunk, ránk kegyesen tekints,

József érdemeit nézd, s az egekbe hívj,

hogy végül teneked zengjen örök szavunk

hálás mennyei éneket! Ámen.

RÖVID OLVASMÁNY

Kol 3, 23-24

Bármit tesztek, tegyétek szívből, mintha az Úrnak, és nem embereknek tennétek. Hiszen tudjátok, hogy az Úrtól jutalmul kapjátok az örökséget. Urunknak, Krisztusnak szolgáljatok!

RÖVID VÁLASZOS ÉNEK

Az igaz virul majd, mint a liliom, {*} Alleluja, alleluja.

Az igaz virul majd, mint a liliom, {*} Alleluja, alleluja.

És virágzik az Úr előtt mindörökké. {*}

Alleluja, alleluja.

Dicsőség az Atyának, a Fiúnak és a Szentléleknek.

Az igaz virul majd, mint a liliom, {*} Alleluja, alleluja.

Magnificat-ant. Krisztus Urunkat az ácsmester fiának vélték, alleluja.

FOHÁSZOK

Istentől származik minden atyaság a mennyben és a földön. Könyörögve kérjük:

Mi Atyánk, aki a mennyekben vagy, hallgass meg minket!

Szentséges Atyánk, te Szent József előtt feltártad Krisztus titkát, amely öröktől fogva rejtve volt,

engedd, hogy egyre jobban megismerjük szent Fiadat, az Istenembert!

Mi Atyánk, aki a mennyekben vagy, hallgass meg minket!

Mennyei Atyánk, te táplálod az ég madarait, és öltözteted a mezők virágait,

add meg az egész emberiségnek a mindennapi és a természetfeletti kenyeret!

Mi Atyánk, aki a mennyekben vagy, hallgass meg minket!

Világ Teremtője, te kezünkre bíztad alkotásodat,

engedd, hogy a dolgozó emberek élvezhessék munkájuk gyümölcsét!

Mi Atyánk, aki a mennyekben vagy, hallgass meg minket!

Minden igazság Istene, te azt akarod, hogy igaz emberek legyünk,

engedd, hogy Szent József közbenjárására mindenben tetszésed szerint éljünk!

Mi Atyánk, aki a mennyekben vagy, hallgass meg minket!

A haldoklóknak és az elhunytaknak add meg jóságosan,

hogy Fiad által Szűz Máriával és Szent Józseffel együtt elnyerjék irgalmadat!

Mi Atyánk, aki a mennyekben vagy, hallgass meg minket!

Május 2.

SZENT ATANÁZ PÜSPÖK ÉS EGYHÁZTANÍTÓ

Emléknap

Alexandriában született 295-ben. Sándor püspökkel együtt vett részt a niceai zsinaton, majd utóda lett. Az ariánusok ellen hevesen küzdött, emiatt sokat szenvedett, és többször kellett számkivetésbe mennie. Kiváló műveket írt, amelyekben az igaz hitet kifejtette és védelmezte. Meghalt 373. május 2-án. Lelkipásztorok: püspök, vagy Egyháztanítók közös zsolozsmája.

Könyörgés

Mindenható, örök Isten, te megadtad Szent Atanáz püspöknek, hogy rendíthetetlenül védelmezze Fiad istenségét. Segíts kegyelmeddel, hogy tanítása nyomán és pártfogásával egyre gyarapodjunk ismeretedben és szeretetedben.

Május 3.

SZENT FÜLÖP ÉS SZENT JAKAB APOSTOL

Ünnep

Fülöp Betszaidában született, előbb Keresztelő Szent János tanítványa volt, majd Krisztust követte. Jakab, az Úr unokatestvére, Alfeus fia, a jeruzsálemi egyházat kormányozta. Ő írta az egyik katolikus levelet. Kemény életet élt, és sok zsidót a hitre térített. 62-ben vértanúságot szenvedett. Apostolok közös zsolozsmája húsvéti időben, a következők kivételével:

REGGELI DICSÉRET

HIMNUSZ Húsvét sugárzó örömét az Apostolok közös zsolozsmájából.

Ant. 1 Uram, mutasd meg nekünk az Atyát, és az elég lesz nekünk, alleluja.

Zsoltárok és kantikum az I. hét vasárnapjáról.

Ant. 2 Már oly régóta veletek vagyok, és nem ismersz, Fülöp? Aki engem látott, az Atyát is látta, alleluja.

Ant. 3 Ne legyen nyugtalan a szívetek, és ne féljetek! Higgyetek az Istenben, és bennem is higgyetek! Atyám házában sok hely van, alleluja.

Benedictus-ant. Fülöp találkozott Natanaellal, és elmondta neki: Megtaláltuk, akiről Mózes törvénye és a próféták írnak, a názáreti Jézust, Józsefnek a fiát, alleluja.

Könyörgés

Istenünk, te évről évre megörvendeztetsz minket Szent Fülöp és Jakab apostol ünnepével. Tekints imádságaikra, és add, hogy részesedve Fiad szenvedésében és feltámadásában, eljussunk örök látásodra.

ESTI DICSÉRET

HIMNUSZ Bánkódtak az apostolok, az Apostolok közös zsolozsmájából.

Ant. 1 Fülöp, aki engem látott, az Atyát is látta, alleluja.

Zsoltárok és kantikum az Apostolok közös zsolozsmájából.

Ant. 2 Ha engem ismernétek, Atyámat is ismernétek, de mostantól fogva ismeritek és látjátok, alleluja.

Ant. 3 Ha szerettek, tartsátok meg parancsaimat, alleluja.

Magnificat-ant. Ha bennem maradtok, és tanításom is bennetek marad, akkor bármit akartok, kérjétek, és megkapjátok, alleluja.

NAPKÖZI IMAÓRA

Május 4.

SZENT FLÓRIÁN VÉRTANÚ

240 körül született Alsó-Ausztriában (Noricumban, a mai Zeiselmauer községben). Mint a római hadsereg századosa a Diocletianus-féle üldözés alkalmával 40 keresztény katona védelmére kelt. Aquilinus noricumi helytartó elfogatta, majd Lauriacum (Lorch) mellett megkínozták, és malomkövet kötve a nyakába, az Enns folyóba dobták 304-ben. Hazánkban is népszerű szent, különösen a tűzvész és az árvíz ellen kérik segítségét. Egy vértanú közös zsolozsmája húsvéti időben.

REGGELI ÉS ESTI DICSÉRET

HIMNUSZ

Az Egyház boldog kórusa

új himnuszával zengje ma

Istennek hálaénekét,

Szent Flórián dicséretét.

Cetius-hegynek városát

elhagyja, s házát, otthonát,

Laureacumba érkezik,

a szenteket hol üldözik.

Elfogják bajtárs katonák,

szó, ütleg, ostor sújt reá,

kínozzák, zúzzák csontjait:

hitében meg nem törhetik.

Vállán épség már nem maradt,

s az ártatlan mocsoktalant

folyóba dobják, mélybe hull,

és gyilkosára éj borul.

Atyánkat áldjuk, s egy Fiát,

ki sírból győztesen kiszállt,

s ki kettőjüktől származik,

a Lelket áldja elme, szív. Ámen.

Könyörgés

Istenünk, te Szent Flórián vértanú emléknapján örömmel töltesz el minket. Engedd, hogy akinek dicsőséges győzelmét tiszteljük a földön, annak boldog társaságát elnyerjük a mennyben.

Május 7.

BOLDOG GIZELLA KIRÁLYNÉ

980 körül született Regensburgban, a bajor hercegi családból. Testvérét, II. Henrik császárt is a szentek között tiszteljük. Szent Wolfgang püspök nevelte, majd a gandersheimi kolostorban tanult, és apácának készült. Amikor Géza fejedelem 996-ban fia, István számára feleségül kérte, igent mondott, és vállalkozott Istvánnal együtt a magyarság megtérítésének szolgálatára. Gyermekei közül Szent Imre érte meg a felnőttkort. Veszprémben apácakolostort alapított. A hagyomány neki tulajdonítja az arannyal hímzett koronázási palástot és a pápának ajándékozott miseruhát. Udvarhölgyeivel együtt ő látta el egyházi ruhákkal az első magyar templomokat. Élete – hazánk sorsával együtt – István király halálával (1038. augusztus 15.) válságosra fordult. Birtokai egy részét elkobozták, őt magát a veszprémi kolostorban felügyelet alatt tartották. Végül is 1045-ben III. Henrik hadseregének segítségével elhagyta az országot. Passauban, a niedernburgi kolostorban előbb egyszerű bencés szerzetesnő, majd apátnő volt. Halála (1060 körül) után rövidesen szentként kezdték tisztelni. Szentté avatási eljárása csak 1911-ben kezdődött. Szent asszonyok közös zsolozsmája.

Könyörgés

Urunk, Istenünk, te megtanítottad Boldog Gizellát, hogy már itt a földön országodat keresse, és az élet különféle útjain neked szolgáljon. Közbenjárására engedd, hogy hivatásunkban hűségesek maradjunk, és majd egykor beléphessünk a megígért országba.

Ugyanezen a napon, május 7-én

AZ EGRI FŐEGYHÁZMEGYÉBEN:
AZ EGRI BAZILIKA-FŐSZÉKESEGYHÁZ
FELSZENTELÉSE

Az egri püspökséget Szent István király alapította Északkelet-Magyarország részére, és már akkor székesegyház is épült Szent János apostol és evangélista tiszteletére. A XII. század végén kezdődött, és a XIII. század elején Katapán püspök idejében fejeződött be annak a háromhajós román székesegyháznak az építése, amelynek maradványai a várban ma is láthatók. (Ide temették el 1204-ben Imre királyt.) A tatárjáráskor a székesegyházat felgyújtották, de 1261-ben újjáépítették, a XV. században pedig gótikus szentéllyel bővítették. A törökök kiűzése után Telekesy István püspök a romokban levő székesegyház helyett újat alapított, és megkezdte a mai főszékesegyház helyén fekvő középkori templom barokk stílusú átépítését, amelyet utóda, Erdődy Gábor püspök fejezett be 1727-ben. Ez az aránylag kis méretű templom nem felelt meg az 1804-ben érseki rangra emelt főegyházmegye kívánalmainak. A mostani, monumentális méretű főszékesegyházat Hild József tervei alapján Pyrker János László velencei pátriárka és egri érsek építtette 1831 és 1836 között, és ő szentelte fel 1837. május 6-án és 7-én Szent János, Szent Mihály és Szűz Mária tiszteletére. A főszékesegyháznak VI. Pál pápa 1970. március 14-én a „kis bazilika” rangot adományozta. A templomszentelés közös zsolozsmája.

HIMNUSZ Téged, Isten, dicsérünk,

Könyörgés

a Közös részből

NAPKÖZI IMAÓRA

Antifónák és zsoltárok a soros napról. Minden más a Közös részből.

Május 11.

BOLDOG SALKAHÁZI SÁRA SZŰZ ÉS VÉRTANÚ

Salkaházi Sára 1899. május 11-én született Kassán. 1929-ben Budapesten belépett a Szociális Testvérek Társaságába, ahol fogadalmakkal, teljesen Istennek szentelte életét. Örökfogadalmi mottója: „Alleluia! Ecce ego, mitte me!” Krisztus iránti szenvedélyes szeretete fejeződött ki nagylelkű apostoli buzgóságában. Sokirányú szociális, mozgalmi és írói tevékenységet folytatott. Részt vesz az üldözöttek mentésében a II. világháború idején. 1943-ban tudatosan felajánlotta életét a Társaságért, különösen a gyengékért, betegekért, azon esetre, ha egyházüldözés, a Társaság és a testvérek üldözése következne be. 1944. december 27-én elhurcolták és menekültjeivel együtt a Dunába lőtték. Szüzek vagy egy vértanú közös zsolozsmája húsvéti időben.

Könyörgés

Mindenható, örök Isten, te Boldog Sára szűz és vértanú neked szentelt életét mártíromsággal koronáztad meg. Kérünk, engedd, hogy hirdethessük a szegényeknek az üdvösséget, a raboknak a szabadulást, a szomorkodóknak az örömet.

Május 12.

SZENT NÉREUSZ ÉS SZENT ACHILLEUSZ VÉRTANÚK

Hadbírák voltak. Megtérésükkor elhagyták a katonai pályát, ezért halálra ítélték őket, valószínűleg 304-ben, Diocletianus idején. Domitilla temetőjében, a Via Ardeatinán temették el őket. Tiszteletükre bazilika is épült. Egy vértanú közös zsolozsmája (húsvéti időben).

Könyörgés

Mindenható Istenünk, most megemlékezünk Szent Néreusz és Achilleusz vértanúk bátor hitvallásáról. Add éreznünk, hogy áldott közbenjárásukkal segítenek minket.

Ugyanezen a napon, május 12-én

SZENT PONGRÁC VÉRTANÚ

Rómában szenvedett vértanúságot, valószínűleg a Diocletianus-féle üldözéskor, 304 körül. Sírja a Via Aurelián található, föléje Szimmachusz pápa templomot építtetett. Egy vértanú közös zsolozsmája (húsvéti időben).

Könyörgés

Add, Istenünk, hogy Egyházad Szent Pongrác vértanú támogatásában bizakodva örvendjen, és dicsőséges közbenjárása révén a te odaadó szolgálatodban kitartson.

Május 13.

A FATIMAI BOLDOGSÁGOS SZŰZ MÁRIA

tetszés szerinti emléknap

Az első világháború szörnyű vérzivatart zúdított az egész világra, sok-sok könnyet, gyászt, fájdalmat és ínséget okozva. 1917. május 13-án a portugáliai Fatimában a Szent Szűz megjelent három pásztorgyereknek: Lucia Santosnak, valamint Francesco (Ferenc) és Jacinta (Jácinta) Martónak, és engesztelésre, imádságra és bűnbánatra szólította őket. A jelenések a következő hónapokban a 13. napon megismétlődtek. Az utolsó jelenéskor, október 13-án történt a „napcsoda”, amelyet előre jelzett a Szűzanya.
Urunk, Jézus Krisztus a kereszten Szent Anyjára bízta az egész emberiséget, és a Szent Szűz valóban hathatós közbenjáró volt a történelem folyamán. Gondoskodó, féltő anyai szeretetének megnyilatkozása a fatimai jelenéssorozat is. II. János Pál 2000. május 13-án Fatimában boldoggá avatta Ferencet († 1919. április 14.) és Jácintát († 1920. február 20.). Ünnepük: február 20. Lucia 2005. február 25-én költözött az örökkévalóságba. Szűz Mária közös zsolozsmája

Könyörgés

Istenünk, te úgy rendelted, hogy egyszülött Fiad anyja nekünk is anyánk legyen. Add, hogy bűnbánattal és imádsággal állhatatosan munkálkodjunk a világ üdvösségéért, és így Krisztus országának eljövetelét napról napra egyre hatékonyabban szolgáljuk.

Május 14.

Magyarországon február 24-én.

SZENT MÁTYÁS APOSTOL

Május 16.

NEPOMUKI SZENT JÁNOS ÁLDOZÓPAP ÉS VÉRTANÚ

tetszés szerinti emléknap

1330 táján született Nepomukban (Csehországban). Pappá szentelése (1372) után több egyházi tisztséget töltött be, majd a prágai érsek általános helynöke lett. Az Egyház jogait erélyesen védelmezte IV. Vencel királlyal szemben, aki elfogatta, és kegyetlenül megkínoztatta, hogy a gyónási titoktartás megszegésére kényszerítse. A feldühödött király 1393. március 20-ának estéjén a Moldva folyóba dobatta. Halála után 30 évvel a szentté avatási vizsgálat kapcsán nyelvét épségben találták. Testét a prágai székesegyházban őrzik. 1729-ben avatták szentté. Egy vértanú közös zsolozsmája, (húsvéti időben) a következők kivételével:

REGGELI DICSÉRET

HIMNUSZ

Hozz tüzes üszköt, fend a gyilok élét,

szívtelen hóhér, szorítsd a bilincset,

kínpadon faggasd ezt a papot, hátha

fölfedi titkát.

Érzi a hóhér, mily nagy ez a lélek,

szíve királyi, állhatatosan küzd

holtig a jóért, a dühös erőszak

nem töri őt meg.

Íme, a mártírt a folyóba dobták,

nyelve most szótlan, de a vizek csendje

jobb korok jöttén vigaszul a vészre

őrzi e nyelvet.

Lám, a folyónak csendes vize tükrén

mécstüzek úsznak, és körberagyogják

vértanúnk testét, s tetteit dicséri

még e nagy ég is.

Nyelvét megőrzi rózsapiros tűzként,

mely ma is élő, tiszta ragyogással

hirdeti, mily nagy a titoktartásnak

égi jutalma.

Áldjuk Atyánkat, s örök Egyszülöttjét,

áldjuk a Lelket, kettejük szent Lángját,

hármuk személyét örök zsolozsmával

áldja a föld s ég. Ámen.

Ant. 1 Az imádságnak és az Isten szava szolgálatának szentelte magát, és mindenkit buzdított, hogy ragaszkodjék az Úrhoz szíve mélyéből. Alleluja.

Zsoltárok és kantikum az I hét vasárnapjáról.

Ant. 2 Tűzpróbának vetettél alá, és nem találtál bennem gonoszságot. Alleluja.

Ant. 3 Boldog, aki nyelvével nem botlik, s aki nem szolgál olyannak, aki méltatlan hozzá. Alleluja.

Benedictus-ant. Nyelvemet az Úrtól jutalomként kaptam, azért most vele adok hálát neki. Alleluja.

Könyörgés

Istenünk, te megerősítetted Nepomuki Szent János áldozópapot, hogy az Egyház jogait élete árán is védelmezze. Példájára és közbenjárására add, hogy mi is helytálljunk a jog és az igazság védelmében, és vele együtt szentjeid sorába jussunk.

ESTI DICSÉRET

HIMNUSZ

Alighogy titkos sír fedi

Jánost, ezer jel hirdeti,

a parti sás közt égi tűz

csodás fényt villant, árnyat űz.

A gonosztettre fény derül,

az ellenség megszégyenül,

az Úr számon kér, és lesújt,

s a bűnös máris porba hullt.

Kiktől vagyont raboltak el,

s kik hírt, nevet vesztettek el,

megtérül bőven mindenük,

és visszatér jó hírnevük.

Testünkön betegség nem úr,

idők zordsága elcsitul,

békénk felett nem győz a vész,

meghalsz, de haláltól se félsz.

A mártír élő nyelve szól

az elnémult vércsepp alól,

és fedd, mint Ábel, int, s kiált

korholva bűnt s gonosz királyt.

Háromság, egy a lényeged,

add hinnünk, Három Örök Egy,

hogy kik Szent Jánost tisztelik,

mit tőled kérnek, megnyerik. Ámen.

Ant. 1 Igaz tanítás volt a szájában, ajkán nem volt semmi hamisság. Alleluja.

Zsoltárok és kantikum az Egy vértanú közös zsolozsmájából.

Ant. 2 A pap ajkának kell a tudást őriznie, és az ő ajkából várják a tanítást. Alleluja.

Ant. 3 Fennen hirdetem végzéseidet a királyok előtt, és nem vallok szégyent. Alleluja.

Magnificat-ant. Tüzet és vizet kellett meggázolnom, de végül is enyhülést engedett az Úr. Alleluja.

Május 17.

Boldog Scheffler János püspök és vértanú

Emléknap

Tízgyermekes családban született 1887. október 29-én, Kálmándon (Szatmár vármegye). A Szatmárnémeti Katolikus Gimnáziumban, a Pázmány Péter Tudományegyetemen, majd Rómában, a Gregorianán tanult. Volt segédlelkész, plébános, teológiai tanár, lelki vezető.
A Szentszék 1942. március 26-án kinevezte a szatmári egyházmegye püspökévé, március 28-án pedig nagyváradi apostoli kormányzóvá. Május 17-én a szatmári székesegyházban szentelték püspökké.
Élete fő célja: Isten akaratának keresése, felismerése és teljesítése. Püspöki jelmondata „Ut omnes unum sint” szellemében próbálta összefogni szétdarabolt egyházmegyéjét, vezetni papjait és híveit.
1950-ben szembeszegült a romániai katolikus egyházat a pápától elszakítani akaró kommunista törekvésekkel, kényszerlakhelyre vitték, majd letartóztatták. Jilava börtönében halt meg 1952. december 6-án. Boldoggá avatása 2011. július 3-án, Szatmárnémetiben volt. Egy vértanú közös zsolozsmája húsvéti időben, vagy Lelkipásztorok: a püspök közös zsolozsmája.

Könyörgés

Mindenható örök Isten, te megadtad Boldog Scheffler János püspöknek, hogy mindhalálig küzdjön az igazságért, és így az Egyház iránti hűség és engedelmesség példaképe legyen. Add, hogy odaadását követni tudjuk, és a mennyei hazában örök otthonra leljünk.

Május 18.

SZENT I. JÁNOS PÁPA ÉS VÉRTANÚ

Toscanában született, a római egyház püspöke lett 523-ban. Jusztinosz császárhoz Konstantinápolyba mint Theodorik király követe ment el. Innen hazatérve a király elfogatta, mivel sikertelen követjárása miatt megneheztelt rá. Ravennában börtönbe vetette, ahol 526. május 18-án meghalt. Egy vértanú közös zsolozsmája (húsvéti időben), vagy Lelkipásztorok, pápa közös zsolozsmája.

Könyörgés

Istenünk, hűséges lelkek megjutalmazója, te a mai napot Szent I. János pápa vértanúságával szentelted meg. Hallgasd meg néped könyörgését, és add, hogy szent vértanúd érdemét tisztelettel ünnepelve, állhatatos hitét is kövessük.

Május 20.

SIENAI SZENT BERNARDIN ÁLDOZÓPAP

A toscanai Mássá Marittimában született 1380-ban. A ferencesek közé lépett, és pappá szentelték. Nagy lelki haszonnal prédikálta végig egész Itáliát. Jézus legszentebb nevének tiszteletét terjesztette. Rendje tanulmányi és fegyelmi ügyeinek előmozdításában nagy érdemeket szerzett, teológiai értekezéseket is írt. Meghalt Aquilában 1444. május 20-án. Lelkipásztorok közös zsolozsmája, vagy Szent férfiak közös zsolozsmája.

Könyörgés

Istenünk, te Sienai Szent Bernardin áldozópap lelkébe csodálatos szeretetet adtál Jézus szent neve iránt. Tekints érdemére, és közbenjáró imájára add, hogy mindenkor a te szereteted lelkesítsen minket.

Május 21.

MAGALLÁN SZENT KRISTÓF ÁLDOZÓPAP ÉS TÁRSAI, MEXIKÓI VÉRTANÚK

Magallán Szent Kristóf Mexikóban, San Rafael Totatiche faluban született 1869-ben. A Katolikus Egyház üldözésének idején huszonegy más áldozópappal, valamint Mexikó különböző vidékeiről hozzájuk csatlakozott három világi hívővel, Krisztus Királyt megvallva, 1927-ben szenvedett vértanúságot. Több vértanú közös zsolozsmája húsvéti időben.

Könyörgés

Mindenható, örök Isten, te Magallán Szent Kristóf áldozópapnak és társainak megadtad azt a kegyelmet, hogy Krisztus Királyhoz egészen a vértanúságig hűségesek maradjanak. Közbenjárásukra segíts minket, hogy az igaz hitet állhatatosan megvalljuk, és szereteted parancsaihoz mindig ragaszkodjunk.

Május 22.

SZENT RITA SZERZETESNŐ

Az umbriai Roccaporénában született, 1381 körül. Csak szülei unszolására ment férjhez, mert szerzetesnővér szeretett volna lenni. Durva természetű, italozó férjét állhatatos imádsággal és béketűréssel átformálta. Sokat böjtölt, imádkozott, és segítette a szegényeket. Férje és gyermekei halála után Casciában az Ágoston-rendi apácák kolostorába lépett. Ott is a szegénység, fegyelem, szeretet, hősies tűrés, szolgálat és betegápolás mintaképe volt. Szívesen elmélkedett Jézus szenvedéséről, és vállalta a szenvedő Jézussal való azonosulást. Hosszú, fájdalmas betegség után, amelyet engesztelő áldozatul vállalt, mennyei boldogságtól ragyogó arccal tért meg az Atyához, 1447. május 22-én, Casciában. VIII. Orbán pápa boldoggá, XIII. Leó pápa pedig 1900. május 24-én szentté avatta. Nagy közkedveltségnek örvend, nehéz ügyekben sokszor tapasztalt közbenjárása miatt. Szent asszonyok, szerzetesek közös zsolozsmája

Könyörgés

Urunk, Jézus Krisztus, te Szent Ritát elhalmoztad kegyelmeddel: megadtad neki, hogy szeresse ellenségeit, és homlokán viselje szereteted és kínszenvedésed jelét. Közbenjárására és érdemeiért add meg nekünk, hogy jók legyünk ellenségeinkhez, elmélkedjünk kínszenvedéseden, egykor pedig részünk legyen a szelídeknek és szomorkodóknak ígért jutalomban.

Május 23.

BOLDOG APOR VILMOS PÜSPÖK ÉS VÉRTANÚ

1892. február 29-én született Segesváron főnemesi család gyermekeként. Papi pályára lépett. Teológiai tanulmányait Innsbruckban végezte. 1915. augusztus 24-én szentelték pappá a nagyváradi egyházmegye szolgálatára. Gyulán lett káplán, majd ugyanott hosszú ideig plébános. Megújította a lelkipásztorkodást, felkarolta a szegényeket, ápolta az ökumenikus kapcsolatokat.
XII. Piusz pápa 1941. január 21-én nevezte ki győri püspökké. Bátran kiállt a faji megkülönböztetés ellen. Védte és befogadta az üldözötteket. 1945 nagypéntekén, amikor a püspökségre menekült lányokat és asszonyokat védelmezte, egy szovjet katona golyója halálosan megsebesítette. A kórházban megoperálták. Életét felajánlotta áldozatul Egyházunkért, hazánkért és megbocsátott gyilkosainak, 1945. április 2-án, húsvéthétfőn halt meg.
Ideiglenesen a Karmelita-templom kriptájában temették el. Csak 1986. május 23-án kerülhetett sor arra, hogy hamvait a Bazilikában eltemessék a már 1948-ban elkészült márvány koporsóba.
II. János Pál pápa 1997. november 9-én a vértanú-boldogok sorába iktatta. Sírjához állandóan érkeznek a közbenjárást kérő hívek. Egy vértanú közös zsolozsmája (húsvéti időben)

Könyörgés

Istenünk, te Boldog Apor Vilmos püspöknek megadtad, hogy életét feláldozza juhaiért. Közbenjárására add meg nekünk, hogy szent akaratodhoz mindig hűségesek legyünk, és testvéreink üdvösségén fáradhatatlanul munkálkodjunk.

Május 24.

SZŰZ MÁRIA, A KERESZTÉNYEK SEGÍTSÉGE

A Boldogságos Szűz Mária hatékony segítségét a keresztény nép gyakran megtapasztalta. Ezért a lorettói litániában a Keresztények segítsége néven kezdték segítségül hívni. A déli harangszó a nándorfehérvári győzelem (1456) kiesdését hirdeti. A lepantói győzelem (1571) napját, október 7-ét Szent V. Piusz pápa Szűz Mária ünnepévé tette. Bécs felszabadítását (1683) a Keresztények segítsége oltalmába ajánlották, és Boldog XI. Ince pápa a győzelem napját (szeptember 12.) Szűz Mária nevének tiszteletére hálaünnepül rendelte, Buda felszabadítására pedig a következő feliratú zászlót küldte: „Budát a Szent Szűz segítsége adja vissza!”. VII. Piusz pápa szintén a Keresztények segítségéhez fordult védelemért Napóleonnal szemben, és szabadulásának emlékére rendelte a mai ünnepet. Szűz Mária közös zsolozsmája, a következők kivételével:

IMÁDSÁGRA HÍVÁS

Ant. Szűz Mária, Istennek szent Anyja, légy közbenjárónk! Alleluja.

REGGELI DICSÉRET

HIMNUSZ

Kegyes és kegyosztó,

dicséretre méltó,

Mária.

Orvosold mi lelkünk,

te légy a védelmünk,

Mária.

Kegyelemmel teljes,

drága anya, kedves,

Mária.

Oldd fel sok vétkünket,

oszlasd el bűnünket,

Mária.

Boldogságos boldog,

aki Istent hordod,

Mária.

Vesztünkből te ments meg,

adónkat elengedd,

Mária.

Férfit nem ismertél,

s Isten anyja lettél,

Mária.

Nyomorban kik élünk,

örömöt hozz nekünk,

Mária.

Világnak Úrnője,

mennynek Királynője,

Mária.

Dicsőség,

dicséret mindenkor teneked,

Mária. Ámen.

Benedictus-ant. Hozzád fohászkodunk, Istennek szent Szülője, mert általad kapjuk az Úr segítségét. Alleluja.

Könyörgés

Mindenható és irgalmas Istenünk, te a Boldogságos Szűz Mária anyai pártfogásában hathatós segítséget rendeltél a keresztény nép védelmére. Engedd jóságosan, hogy a Szent Szűz oltalma alatt megerősödve küzdjünk az életben, és lelkünk gonosz ellensége felett győzelmet arathassunk a halálban.

ESTI DICSÉRET

HIMNUSZ

Te, ki csodás anya lettél,

szűz leányként Istent szültél,

ennél több nem is lehetnél,

lombos ág, virág s gyökér.

Ki hozzád esd igaz szívvel,

bár keresztje halált érlel,

az igaz üdvre ér el,

te nevedben aki kér.

Dicséretünk szava hirdet,

ó, Mária, hallgass minket,

kérd, hogy ne a vétkeinknek

szolgáljunk, de Szülöttednek,

s palotádban adj helyet.

Boldogságos, vígy hazádba,

hol uralkodsz, csillagházba,

ott szüntelen zengjük együtt,

igazakkal énekeljük

a végtelen örömet. Ámen.

Magnificat-ant. Mária lett a mi reményünk, segítségért hozzá menekülünk, hogy megszabadítson és megsegítsen minket. Alleluja.

Könyörgés, mint a Reggeli dicséretben.

Május 25.

TISZTELETREMÉLTÓ SZENT BÉDA ÁLDOZÓPAP ÉS EGYHÁZTANÍTÓ

Az angliai Wearmouth bencés kolostor birtokán született 673-ban. Biscop Szent Benedek apát nevelte, belépett a monostorba, majd pappá szentelték. Tevékenységét a tanítás és az írás töltötte be. Teológiai és történelmi műveket írt, az Atyák hagyományát követve a Szentírást is magyarázta. Meghalt 735. május 25-én, Jarrowban. Egyháztanítók, vagy szerzetesek közös zsolozsmája.

Könyörgés

Istenünk, te Tiszteletreméltó Szent Béda áldozópap nagy tudásával fényt árasztottál Egyházadra. Add jóságosan, hogy bölcsessége szüntelenül tanítson, érdemei pedig segítsenek minket.

Ugyanezen a napon, május 25-én

SZENT VII. GERGELY PÁPA

Hildebrand Toscanában született 1028-ban. Rómában nevelkedett, majd a clunyi bencésekhez csatlakozott. Korának pápáit számos követjárásával segítette az Egyház megreformálásában, amelyet ő maga is folytatott, miután Péter székét 1073-ban VII. Gergely néven elnyerte. Főleg IV. Henrik király támadta őt. Menekültként Salernóban halt meg 1085. május 25-én. Lelkipásztorok közös zsolozsmája.

Könyörgés

Urunk, Istenünk, te Szent VII. Gergely pápát lelkierővel és igazságszeretettel ékesítetted fel. Add, hogy példájára Egyházad a jogtalanságot elítélve, szeretettel, szabadon megtegye mindazt, amit az igazság kíván.

Ugyanezen a napon, május 25-én

PAZZI SZENT MÁRIA MAGDOLNA SZŰZ

Firenzében született 1566-ban. Jámbor környezetben nevelkedett, és belépett a karmelita apácák közé. Az imádság és az önmegtagadás rejtett életét élte, az Egyház megújulásáért buzgón könyörgött, és a nővéreket a tökéletesség felé irányította. Isten sok adománnyal tüntette ki. Meghalt 1607. május 25-én, Firenzében. Szüzek, vagy Szent asszonyok, szerzetesnek közös zsolozsmája.

Könyörgés

Istenünk, szüzesség kedvelője, te Pazzi Szent Mária Magdolna lelkében felgyújtottad az irántad való szeretet tüzét, és mennyei kegyelmed ajándékaival ékesítetted őt. Add, hogy lelki tisztaságának és szeretetének példáját kövessük mi, akik a mai napon tisztelettel üljük meg ünnepét.

Május 26.

NÉRI SZENT FÜLÖP ÁLDOZÓPAP

Emléknap

Firenzében született 1515-ben. Rómába ment, a fiatalokkal kezdett törődni, a keresztény életet gyakorolta, és a szegény betegek számára testvérületet szervezett. 1551-ben pappá szentelték. Oratóriumot alapított, ahol lelki olvasmányokat végeztek, énekeltek, és gyakorolták a szeretetet. Kitűnt a felebarát iránti szeretetben, az evangéliumi egyszerűségben és Isten vidám szolgálatában. Meghalt 1595. május 26-án, Rómában. Lelkipásztorok, vagy Szerzetesek közös zsolozsmája.

Könyörgés

Istenünk, te mindenkor az életszentség dicsőségével tünteted ki hűséges szolgáidat. Gyújtsd lángra bennünk is a Szentlélek tüzét, amely Néri Szent Fülöp szívét oly csodálatosan áthatotta.

Május 27.

CANTERBURYI SZENT ÁGOSTON PÜSPÖK

Mint a római Szent András-kolostor apátját, Nagy Szent Gergely pápa 597-ben az angolokhoz küldte az evangélium hirdetésére. Ethelbert király támogatásával, mint Canterbury püspöke, sokakat a hitre térített, több egyházi tartományt szervezett, főként a kenti királyságban. Május 26-án halt meg 605 körül, Canterburyben. Lelkipásztorok közös zsolozsmája.

Könyörgés

Istenünk, te Anglia népeit Canterburyi Szent Ágoston püspök igehirdetésével vezetted el az evangélium világosságára. Add, hogy apostoli munkája állandóan gyümölcsöt teremjen Egyházadban.

Május 30.

SZENT ISTVÁN KIRÁLY EREKLYÉINEK ÁTVITELE

tetszés szerinti emléknap

Az 1038. augusztus 15-én meghalt István királyt Székesfehérvárott, az általa építtetett Nagyboldogasszony székesegyházban temették el. VII. Gergely pápa hozzájárulásával a Szent László király által Székesfehérvárra összehívott országos zsinaton 1083. augusztus 20-án „testét ünnepélyesen felemelték”. A szent jobb a gyűrűvel együtt Mercurius szerzetes, a kincstár őre birtokába került, aki azt a Berettyó mellett álló családi monostorában rejtette el. Amikor 1084. május 30-án László király ide látogatott, Mercurius megvallotta neki titkát. Ez a Szent Jobb tiszteletére emelt monostor lett a szent jobb középkori őrzőhelye. A jobb kéztől elválasztott kar Lengyelországba (Lvovba) került, egy másik karereklyét a bécsi Szent István-dómban őriznek. A Szent Jobb a török dúlás idején a koponyaereklyével együtt Raguzába (ma Dubrovnik) került. Mária Terézia a Szent Jobbot 1771. június 21-én Budára vitette, a királyi vár kápolnájába; a koponyaereklye egy részét előbb Pozsonyba, majd 1778. április 2-án Székesfehérvárra hozatta. A Szent Jobbot a II. világháború alatt külföldre vitték, majd 1945. augusztus 19-én ismét haza került, s azóta a budapesti Szent István-bazilikában őrzik. Szent férfiak közös zsolozsmája, a következők kivételével:

REGGELI DICSÉRET

HIMNUSZ

Mily csodás az Isten jobbja,

a koronát neki adja,

kinek szent az élete.

Győz is minden ellenségen,

ki bízott csak fegyverében:

ez hitének ereje.

Mint a hajnal játszi fénye,

úgy ragyog ő ékessége

árasztván sugarait.

Bővelkedik az erényben,

s Megváltónknak szőlejében

szorgalmasan dolgozik.

Nappal támad éj helyébe,

világosság tévelygésre,

örvendezzünk általa.

Vezérsége erejével

ragyog a hit igaz fénnyel,

mint a napnak sugara.

Királyszéket nyert a mennyben,

de a földön ügyeinkben

csodás tette megjelen.

Kérjük hát szent királyunkat

s kegyes Urunk, Krisztusunkat

mindörökké szüntelen. Ámen.

Benedictus-ant. Biztonságban vannak javai az Úrnál, jótetteit zengik az egybegyűlt közösségben. Alleluja.

Könyörgés

Szentek csodálatos fényessége, Istenünk, te Szent István király dicsőséges jobbját gondviselő szereteteddel megőrizted számunkra. Add, hogy oltalmának szüntelenül örvendjünk.

ESTI DICSÉRET

HIMNUSZ

Jobbodról himnuszt zengeni, szent király,

ki tudna méltón áldva e szent csodát!

Nem múló jóság nagy hatalma

benne dicső jelet ad örökre.

Királyi kincsek birtoka meg nem ejt,

feltárod kamrád zárait, s a szegényt,

a nincstelent ruházva érzed:

így nemesebb az aranynak érce!

Szegény tanyákra éjszaka látogatsz,

titkon segítesz, látva se lássanak,

balod se tudja, merre nyújtod

jót cselekedve királyi jobbod.

De az, ki mindent lát a sötétben is,

meglátta Krisztus, hogy tanúkat kerülve

a legkisebbnek jót ha tettél,

csak neki tetted igaz szívedből.

Örök dicsőség zálogaként felold

a törvénytől, mit megszab az ősi rend,

épségben óvja földön, égben

jobbodat annyi nemes tettéért.

Nyújtsd jóra kész szent jobbodat, ó atyánk,

magyar népedre, védve továbbra is,

s ki által meghívtál: a Lélek

Pannóniát erejével óvja.

Dicsérjük együtt most az Atyát, s Fiát,

s az áldó Lelket zengje a dal dicsőn,

ki gyönge szívünk tiszta lánggal

égbe vivő szeretetre gyújtsa. Ámen.

Magnificat-ant. Bőséges adományt oszt a szegénynek, igazsága megmarad örökre. Alleluja.

Szűz Mária látogatása Erzsébetnél

Emléknap

Magyarországon (Szlovákiához hasonlóan) július 2-án.