146. zsoltár
Az Úr hatalma és jósága

Áldjátok az Urat, mert jó dicsérni őt,{x}

Istenünknek kedves a dicséret.

Újra fölépíti Jeruzsálemet az Úr,{x}

Izrael szétszórt fiait egybegyűjti.

Meggyógyítja a megtört szívűeket,{x}

és sebeiket bekötözi.

A csillagokat számon tartja,{x}

és nevén szólítja valamennyit.

Nagy a mi Urunk, nagy az ő ereje,{x}

bölcsességének nincs határa.

A szelídeket magához emeli,{x}

de porig alázza a bűnösöket.

Énekeljetek az Úrnak hálaéneket,{x}

muzsikáljatok Istenünknek zengő hárfán.

Ő borítja felhővel az eget,{x}

és ő hullat a földre esőt.

Ő sarjaszt füvet a hegyeken,{x}

és eledelt az ember barmainak.

Ő ad az állatoknak eledelt,{x}

a hollófiaknak is, mikor hozzá sírnak.

Nem a paripák erejében telik kedve;{x}

és nem a harcosok izmaiban leli örömét.

Az istenfélők kedvesek az Úrnak,{x}

azok, akik irgalmában bíznak.

147. zsoltár
Jeruzsálem megújul
Gyere, megmutatom neked a menyasszonyt, a Bárány jegyesét (Jel 21, 9).

Dicsérd, Jeruzsálem, az Urat,{x}

Istenedet magasztald, Sion!

Mert erőssé tette kapuid zárát,{x}

és fiaidat megáldja benned.

Határaidon ő ad békét,{x}

és jóllakat kövér búzával.

Elküldi szavát a földre,{x}

gyorsan fut az ő igéje.

Gyapjúként teríti szét a havat,{x}

és mint a hamut, úgy szórja a zúzmarát.

Jegét hullatja, mint a morzsát;{x}

ki bírná elviselni annak hidegét?

De kibocsátja igéjét, és szétolvasztja mindezt,{x}

lehelete ráfúj, és a vizek árja zúg.

Igéjét Jákobnak hirdeti,{x}

törvényét és végzéseit Izrael népének.

Egyetlen néppel sem bánt így,{x}

végzéseit nem fedte fel senki másnak!

HTML © Juraj Vidéky, László Elek