I. HÉT SZERDA

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Boruljunk le Urunk, Alkotónk előtt!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Éj és homály és fellegek,

örvények és ködtorlaszok,

fehér az ég, már kél a fény:

Krisztus van itt, távozzatok!

A föld homálya megtörik,

a fény dárdája éjt szalaszt,

a tárgyak színe felragyog:

az Isten napja visszatér.

Lelkünkben így sápadjon el

minden fortélyos bűnhomály,

felhőink Isten tépje szét,

szívünkben ő legyen király.

Krisztus, csak téged ismerünk,

szép tiszta szívvel, egyszerűn

és térden állva, könny között

megkérlel gyarló énekünk.

Érzékeinkre, jöjj, ügyelj,

és vizsgáld végig életünk:

sok ott a szürkeség, a szenny,

szent fényed árja mossa meg.

Krisztus, kegyelmes nagy Király,

neked s Atyádnak tisztelet,

s a Szentléleknek is veled

időtlen századok során. Ámen.

ZSOLTÁROZÁS

1. ant. Istenünk, a te fényedben látjuk az igazi fényt.
Húsvéti időben:Tenálad van az élet forrása, Uram, alleluja.
2. ant. Nagy vagy, Urunk, nagy fölségű és hatalmas!
Húsvéti időben:Elküldted Szentlelkedet, Uram, és minden létrejött, alleluja.
3. ant. Ujjongjatok Istennek dicsérő szóval!
Húsvéti időben:Isten az egész Föld királya, zengjetek néki ünnepi szóval, alleluja!

RÖVID OLVASMÁNY

{r}Tób 4, 15-16. 18-19{/r}

Amit magadnak nem szeretnél, azt másnak se tedd! Oszd meg kenyeredet az éhezőkkel, és ruhádat a rongyoskodókkal! A bölcs emberektől kérj tanácsot! Minden időben magasztald Istent, az Urat, és tőle kérd, hogy egyenes úton járhass, s hogy útjaid és szándékaid jó véget érjenek!

RÖVID VÁLASZOS ÉNEK

Szívemet tanításod felé fordítsd, {*} Istenem.

Szívemet tanításod felé fordítsd, {*} Istenem.

A te utadon éltess engem! {*}

Istenem.

Dicsőség az Atyának, a Fiúnak és a Szentléleknek.

Szívemet tanításod felé fordítsd, {*} Istenem.

Benedictus-ant. Mutasd meg nekünk irgalmadat, Urunk, és emlékezzél szent szövetségedre!

FOHÁSZOK

Adjunk hálát Krisztus Urunknak, és mondjunk neki dicséretet, mert nem vonakodik testvéreinek nevezni azokat, akiket megszentel. Kérjük tehát:

Szenteld meg testvéreidet, Urunk!

Add, hogy e nap kezdetét feltámadásodra emlékezve tiszta szívvel neked szenteljük,

és egész napunkat kedvessé tegyük előtted a szent élet cselekedeteivel!

Szenteld meg testvéreidet, Urunk!

Szereteted jeleként új napot adtál nekünk üdvösségünkre és örömünkre,

újíts meg minket mindennap a te dicsőségedre!

Szenteld meg testvéreidet, Urunk!

Taníts, hogy ma mindenkiben reád ismerjünk,

kiváltképpen a szomorkodókban és a szegényekben találjunk meg téged!

Szenteld meg testvéreidet, Urunk!

Add, hogy ma mindenkivel békében éljünk,

és senkinek se fizessünk rosszal a rosszért!

Szenteld meg testvéreidet, Urunk!

Miatyánk.

Könyörgés

Üdvözítő Istenünk, hallgass meg minket: add, hogy világosságodat kövessük, igazságodért munkálkodjunk, és belőled újjászületve, mint a világosság fiai tanúságot tegyünk rólad az emberek előtt.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

1. ant. Bő áldásunk vagy nekünk, Uram; taníts meg tetszésed szerint élnem.
2. ant. Lépteimet ösvényeidhez szabom, Uram.
3. ant. Kelj fel, Uram, oltalmazz meg engem!

DÉLELŐTT

RÖVID OLVASMÁNY

{r}1 Pét 1, 13-14{/r}

Legyetek lélekben készségesek, legyetek józanok, mindenestől reméljetek abban a kegyelemben, amelyet Jézus Krisztus megjelenésekor kaptok. Mivel engedelmes gyermekek vagytok, életeteket ne szabjátok múltbeli vágyaitokhoz.

Utaidat, Uram, mutasd meg nekem,

És oktass ki ösvényed felől.

Könyörgés

Urunk, szentséges Atyánk, hűséges Istenünk, te elküldted a megígért Szentlelket, hogy egybegyűjtsd a bűn következtében szétszóródott embereket. Add, hogy előbbre vigyük az egység és a béke ügyét a világban. Krisztus, a mi Urunk által.

DÉLBEN

RÖVID OLVASMÁNY

{r}1 Pét 1, 15-16{/r}

Mint ahogy szent, aki meghívott benneteket, legyetek ti is szentek bármilyen körülmények között, mert meg van írva: Szentek legyetek, amint én is szent vagyok.

Igazságba öltözzenek papjaid, Uram,

És szentjeid ujjongjanak!

Könyörgés

Mindenható, irgalmas Istenünk, te adsz nekünk rövid pihenőt most a déli órában. Tekints jóságosan megkezdett munkánkra. Segíts kijavítani, amit hibáztunk, és vidd tetszésed szerint jó végre minden fáradozásunkat. Krisztus, a mi Urunk által.

DÉLUTÁN

RÖVID OLVASMÁNY

{r}Jak 4, 7-8a. 10{/r}

Vessétek alá magatokat az Istennek, szálljatok szembe a sátánnal, és elfut előletek. Közeledjetek az Istenhez, s majd ő is közeledik hozzátok. Alázkodjatok meg az Úr előtt, és akkor megdicsőít benneteket.

Az Úr szeme óvja az istenfélő embert,

Aki az ő irgalmában bízik.

Könyörgés

Urunk, Jézus Krisztus, te az emberek felé tártad karodat a keresztfán. Tedd elfogadhatóvá jó cselekedeteinket, és add, hogy hirdessük megváltásod művét szerte a világon. Aki élsz és uralkodol mindörökkön-örökké.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Egek szentséges Istene,

a fényes égbolt magasát

te tűzsugárral színezed:

adsz díszül égitesteket.

Szavadra gyúl negyednapon

a lánggal égő napkorong,

törvényed szabta útra tér

a kóbor csillag és a hold,

hogy nappaltól az éjszakát

törvény mezsgyéje messe szét,

és biztos jel hirdesse ki

a hónapoknak kezdetét.

Ragyogj be emberszíveket,

törölgess szennyes lelkeket,

oldozd a bűn bilincseit,

könnyítsd a vétkek terheit!

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

1. ant. Világosságom és üdvösségem az Isten, kitől félnék?
Húsvéti időben:Isten jobbja fejedelemmé és megváltóvá emelte Jézust, alleluja.
2. ant. A te arcodat keresem, Uram; ne fordulj el tőlem!
Húsvéti időben:Hiszem, hogy meglátom az Úr javait az élők országában, alleluja.
3. ant. Ő az egész teremtés elsőszülöttje, övé az elsőség mindenben.
Húsvéti időben:Belőle, általa és benne van minden; dicsőség neki mindörökre, alleluja.

RÖVID OLVASMÁNY

{r}Jak 1, 22. 25{/r}

A tanítást váltsátok tettekre, ne csak hallgassátok, mert különben magatokat csaljátok meg. Aki figyelmesen tanulmányozza a szabadság tökéletes törvényét, és ki is tart mellette, aki nem feledékeny hallgatója, hanem tettekre váltója, az a maga útján boldogságot talál.

RÖVID VÁLASZOS ÉNEK

Szabadíts meg, Uram, {*} És könyörülj rajtam.

Szabadíts meg, Uram, {*} És könyörülj rajtam.

Ne veszítsd el lelkem a gonoszokkal! {*}

És könyörülj rajtam.

Dicsőség az Atyának, a Fiúnak és a Szentléleknek.

Szabadíts meg, Uram, {*} És könyörülj rajtam.

Magnificat-ant. Nagyot tett velem a Hatalmas, szent az ő neve.

FOHÁSZOK

Áldott legyen mindenben az Úr, mert végtelen szeretettel szereti választottait. Szálljon fel hozzá imádságunk:

Mutasd meg, Urunk, szereteted!

Emlékezzél meg, Urunk, Egyházadról,

őrizd meg minden bajtól és tedd tökéletessé a szeretetben!

Mutasd meg, Urunk, szereteted!

Add, hogy megismerjék a nemzetek: egyedül te vagy az Isten,

és hozzánk elküldött Fiad, Jézus Krisztus!

Mutasd meg, Urunk, szereteted!

Töltsd el minden jóval rokonainkat,

add nekik áldásodat és az örök életet!

Mutasd meg, Urunk, szereteted!

Adj vigasztalást a munkában és a küzdelemben elfáradtaknak,

és védd meg azokat, akiket emberi méltóságukban sértenek!

Mutasd meg, Urunk, szereteted!

Nyisd meg irgalmad kapuját azoknak, akiket ma elszólítasz a földi életből,

megengesztelődve bocsásd be őket országodba!

Mutasd meg, Urunk, szereteted!

Könyörgés

Urunk, Istenünk, hallgasd meg kérésünket, és oltalmazz nappal és éjszaka. Engedd, hogy vezetésed alatt éljünk, és a változó időkben mindenkor szilárd erőt adjon nekünk a te változatlan állandóságod.

Az imaóra befejezése az Általános részben.