## Informácie | Stav projektu k 1. februáru 2006

1. február 2006

^^ Hlavná stránka | ^ Informácie

#### Kompletné posvätné čítania pre cezročné obdobie

Od januára 2006 sú na stránkach dostupné kompletné posvätné čítania pre cezročné obdobie, teda počnúc nedeľou Krstu Pána (1. nedeľa v cezročnom období) až po 34. sobotu v cezročnom období (po nedeli Krista Kráľa) vrátane. Pre cezročné obdobie sú dostupné aj modlitby cez deň (predpoludním, napoludnie, popoludní).

Pre cezročné obdobie sú zároveň spracované posvätné čítania pre slávnosti sviatky Pána (Najsv. Trojice, Najsv. Kristovho Tela a Krvi, Najsv. Srdca Ježišovho), pre spomienku Nepoškvrneného Srdca Panny Márie a taktiež posvätné čítania pre ľubovoľnú spomienku Panny Márie v sobotu.

Pre niektoré slávenia, ktoré ponúkajú viacero hymnusov, posvätných čítaní, antifón na Benediktus či Magnifikat, alebo viacero typov prosieb, sa pre zvolený deň zobrazí vždy jedna možnosť, a to zvyčajne v závislosti od týždňa cezročného obdobia (a teda napr. v prípade troch možností pre hymnus posvätných čítaní pre ľubovoľnú spomienku Panny Márie v sobotu sa budú tieto opakovať cyklicky po troch týždňoch). Zvolili sme tento spôsob najmä v tých prípadoch, keď je viacero možností (a teda sme realizovali „náhodnosť“ výberu, od ktorej odbremeňujeme používateľa). Pre ostatné slávenia sme zvolili druhú alternatívu, a to zobrazenie všetkých možností, ktoré sa ponúkajú v breviári (najmä v prípadoch, keď sú k dispozícii dve možnosti).

Ďakujem všetkým, ktorí sa akýmkoľvek spôsobom zaslúžili o sprístupnenie celého cezročného obdobia Liturgie hodín. Zároveň prosím o zaslanie akýchkoľvek nálezov v textoch (preklepy, chybné členenie odstavcov atď.).

#### Posvätné čítania pre sviatky svätých

Posvätné čítania z vlastných častí pre sviatky svätých sú k dispozícii pre mesiace január-november (pre mesiac december ešte chýba jednak spracovanie prepísaných textov, jednak programová časť pre vianočné obdobie), taktiež je dostupná väčšina zo spoločných časti svätých.

#### Posvätné čítania pre ostatné liturgické obdobia

Pre ostatné liturgické obdobia je stav dostupnosti posvätných čítaní nasledujúci:

- kompletné veľkonočné trojdnie a veľkonočná oktáva,
- kompletné adventné obdobie (advent I aj II),
- rozpracované veľkonočné obdobie I.

Pre ostatné liturgické obdobia sa namiesto správnych hymnov, antifón, žalmov a čítaní zobrazia príslušné časti modlitieb z cezročného obdobia.

#### Aktualizované zdrojové kódy

V programe bolo opravených niekoľko chýb, boli pridané ďalšie funkčnosti.

Môžete si stiahnuť aktualizované zdrojové kódy breviára. Súbory sú k dispozícii na stiahnutie v hlavnej časti sekcie Download.

© 1999-2019 Juraj Vidéky