II. HÉT KEDD

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Urunkat, nagy Istenünket, jöjjetek, imádjuk!

Az imádságra hívás zsoltára

REGGELI DICSÉRET

Istenem, jöjj segítségemre!

Uram, segíts meg engem!
Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Fény alkotója, Istenünk,

örök verőfény, napvilág,

valódból csak fényt ismerünk,

nem ér fel hozzád vak homály.

Dereng az égnek alja már,

eloszlik minden éji árny,

kihunynak fent a csillagok,

amint a hajnal felragyog.

Ágyunkból frissen felkelünk,

s már zeng is hálaénekünk,

mert győzött álmos éjszakán

ismét a felkelő sugár.

Kérünk, Urunk, hogy testi vágy,

s e csalfa csábító világ

ne gyújtson szívünkben tüzet,

hamis varázs ne ejtse meg.

Haragtól ment legyen szavunk,

és torkos vágytól asztalunk,

ne vonzzon átkos kapzsiság,

sem tékozló rút léhaság.

Szilárd elmével, józanul,

testben tisztán, nem álnokul,

szolgálva híven, lelkesen

napunk Krisztussal töltsük el.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Ant. 1 Világosságodat és hűségedet küldd el, Uram!
Húsvéti időben: Ti Sion hegyéhez járultatok, az élő Isten városához, alleluja.
Ant. 2 Életünk minden napján szabadíts meg, Uram, minket!
Húsvéti időben: Uram, te kimentettél, hogy el ne vesszem, alleluja.
Ant. 3 Téged illet, Isten, Sion hegyén a dicsérő ének!
Húsvéti időben: Meglátogattad a földet, és megöntözted, alleluja.

RÖVID OLVASMÁNY

{r}1 Tessz 5, 4-5{/r}

Ti, testvérek, nem jártok sötétségben, hogy az Úr napja tolvaj módjára lepjen meg benneteket. Hiszen mindnyájan a világosság és a nappal fiai vagytok. Nem vagyunk az éjszakáé, sem a sötétségé.

RÖVID VÁLASZOS ÉNEK

Tekints könyörgésemre, Uram, {*} Mert nagyon remélek igéidben.

Tekints könyörgésemre, Uram, {*} Mert nagyon remélek igéidben.

Téged szólít kiáltásom már hajnal előtt. {*}

Mert nagyon remélek igéidben.

Dicsőség az Atyának, a Fiúnak és a Szentléleknek.

Tekints könyörgésemre, Uram, {*} Mert nagyon remélek igéidben.

Benedictus-ant. Mindazok kezéből, akik gyűlölnek minket, szabadíts meg, Urunk!

FOHÁSZOK

Áldjuk Üdvözítőnket, aki feltámadásával fényt árasztott a világra, és hívjuk segítségül őt alázatos szóval:

Urunk, őrizz meg bennünket ösvényeden!

Urunk, Jézusunk, reggeli imánkkal feltámadásodat köszöntjük,

dicsőségedbe vetett reményünk ragyogja be napunkat!

Urunk, őrizz meg bennünket ösvényeden!

Fogadd el, Urunk, vágyakozásainkat és jófeltételeinket,

mint mai napunk első ajándékait!

Urunk, őrizz meg bennünket ösvényeden!

Add, hogy ma gyarapodjunk az irántad való szeretetben,

és bármi történik, mindnyájunk javára váljék!

Urunk, őrizz meg bennünket ösvényeden!

Világosodjék általunk a te világosságod az emberek előtt,

hogy jócselekedeteink láttán dicsőítsék az Atyát!

Urunk, őrizz meg bennünket ösvényeden!

Miatyánk.

Könyörgés

Urunk, Jézus Krisztus, igaz világosság, te megvilágítasz minden embert az üdvösségre. Kérünk, adj erőt, hogy elkészítsük színed előtt a békesség és az igazság útjait.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Zarándoklásom helyén intéseidet megfogadtam.
Ant. 2 Az Úr kimenti népét a rabságból, és mi örvendezünk.
Ant. 3 Isten megsegít engem, az Úr oltalmazója életemnek.

DÉLELŐTT

RÖVID OLVASMÁNY

{r}1 Kor 12, 4-6{/r}

A lelki adományok ugyan különfélék, a Lélek azonban ugyanaz. A szolgálatok is különfélék, de az Úr ugyanaz. Sokfélék a jelek is, de Isten, aki mindenben mindent véghezvisz, ugyanaz.

Akik félik az Urat, közel azokhoz segítsége.

Hogy dicsőség lakja országunkat.

Könyörgés

Mindenható, örök Isten, te a napnak ebben az órájában árasztottad a vigasztaló Szentlelket az apostolokra. Küldd el nekünk is a szeretet Lelkét, hogy hűséges tanúbizonyságot tegyünk rólad minden ember előtt.

DÉLBEN

RÖVID OLVASMÁNY

{r}1 Kor 12, 12-13{/r}

A test ugyan egy, de sok tagja van, a testnek ez a sok tagja azonban mégis egy test. Így Krisztus is. Mi ugyanis mindnyájan egy Lélekben egy testté lettünk a keresztséggel: akár zsidók, akár pogányok, akár rabszolgák, akár szabadok. Mindannyiunkat egy Lélek itatott át.

Szent Atyánk, tarts meg minket a te nevedben.

Hogy egyek legyünk benned!

Könyörgés

Istenünk, te Péter apostolnak kinyilatkoztattad, hogy üdvözíteni akarsz minden embert. Fogadd szívesen tetteinket, és add kegyelmedet, hogy jóságodat és üdvözítő szándékodat szolgáljuk minden cselekedetünkkel.

DÉLUTÁN

RÖVID OLVASMÁNY

1 Kor 12, 24b. 25-26

Isten alkotta így a testet, hogy a testben ne támadjon meghasonlás, hanem a tagok törődjenek egymással. Ha szenved az egyik tag, valamennyi együtt szenved vele, s ha tiszteletben van része az egyik tagnak, mindegyik örül vele.

Urunk, Istenünk, gyűjts egybe a pogányok közül,

Hogy szent nevedet magasztaljuk!

Könyörgés

Istenünk, te angyalodat küldted Kornéliusz századoshoz, hogy megmutassa neki az üdvösség útját. Add, hogy egyre szabadabb lélekkel munkálkodjunk mindnyájunk üdvösségén, és Egyházadban velük együtt eljussunk hozzád.

ESTI DICSÉRET

Istenem, jöjj segítségemre!

Uram, segíts meg engem!
Dicsőség az Atyának. Miképpen. (Alleluja.)

HIMNUSZ

Idők forrása és Ura!

Hogy munkánkat segítse fény,

és álmunkat borítsa éj:

te mindezt jól elrendezed.

Lelkünkbe árassz tiszta fényt,

ha ránk az éj homálya hull,

ne üssön szívünkön sebet

az ősi Ártó fegyvere.

Szunnyadjon el keblünk tüze,

ne szökjön oly szikrája fel,

mely érzékünknél megtapad,

s elménk világát mérgezi.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Ant. 1 Nem szolgálhattok Istennek és mammonnak!
Húsvéti időben: Ami ott fönn van, arra legyen gondotok, ne a földiekre, alleluja.
Ant. 2 Gyűjtsetek kincseket a mennyben, mondja az Úr.
Húsvéti időben: Az Úr kiragadta életemet az alvilág hatalmából, alleluja.
Ant. 3 Méltó a Bárány, akit megöltek, hogy övé legyen a dicsőség és a tisztelet.
Húsvéti időben: Tiéd, Uram, a fönség és a hatalom, a dicsőség és a győzelem, alleluja.

RÖVID OLVASMÁNY

{r}Róm 3, 23-25a{/r}

Mindnyájan vétkeztek és nélkülözik az Isten dicsőségét. Megigazulásukat azonban ingyen kapják, Isten kegyelmének erejéből, Jézus Krisztus megváltása árán. Őt adta oda Isten véres engesztelő áldozatul a hitben, hogy kimutassa igazságosságát.

RÖVID VÁLASZOS ÉNEK

Örömmel töltesz el {*} Színed előtt, Uram.

Örömmel töltesz el {*} Színed előtt, Uram.

És mindörökké tart örömöm jobbodon. {*}

Színed előtt, Uram.

Dicsőség az Atyának, a Fiúnak és a Szentléleknek.

Örömmel töltesz el {*} Színed előtt, Uram.

Magnificat-ant. Tégy velünk nagy dolgokat, Uram, mert hatalmas vagy, és szentséges a neved!

FOHÁSZOK

Dicsérjük Krisztust, lelkünk pásztorát és vezetőjét, aki szereti és védelmezi népét. Benne van reményünk, azért kérjük őt:

Védelmezd, Urunk, népedet!

Oltalmazd, örök Pásztor, N. főpásztorunkat,

és Egyházunk minden papját!

Védelmezd, Urunk, népedet!

Tekints irgalmasan azokra, akik üldözést szenvednek,

szabadítsd ki őket mielőbb minden megpróbáltatásukból!

Védelmezd, Urunk, népedet!

Könyörülj, Urunk, nélkülöző embertársainkon,

és nyújts szükséges eledelt az éhezőknek!

Védelmezd, Urunk, népedet!

Világosítsd meg a törvényhozók testületét,

hogy mindenben bölcs méltányossággal határozzanak!

Védelmezd, Urunk, népedet!

Segítsd a megholtakat, akiket véred árán megváltottál,

hogy veled együtt beléphessenek menyegzős lakomádra!

Védelmezd, Urunk, népedet!

Könyörgés

Urunk, Istenünk, tiéd a nappal és tiéd az éjszaka. Add, hogy szívünkben mindenkor ott maradjon az igazság napja, és eljussunk a világosságra, amelyben lakozol.

Az imaóra befejezése az Általános részben.