ÉVKÖZI IDŐ

DÉLBEN

Most jöjj, Szentlélek, szállj közénk,

Atyát s Fiút ki egybekötsz,

szívünket, kérünk, töltse be

kegyelmed égi ereje.

Száj, nyelv, ész, érzék és erő

zengjen hitvalló éneket,

a lánggal égő szeretet

gyújtson tüzével szíveket.

Hadd ismerjük meg az Atyát,

és értsük általad Fiát,

s ki mindkettőjük Lelke vagy,

higgyünk örök időkön át. Ámen.

Vagy:

Idők rendjét megtartva most,

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

DÉLELŐTT

Urunk, felséges Istenünk,

a lét rendjét ki megszabod:

reggel világosságot adsz,

és délben tűző ragyogást,

oltsd el minden viszály tüzét,

szüntesd a rossz vágyak hevét,

a testet egészséggel áldd,

szívünket békéd járja át.

Add meg, kegyelmes jó Atya,

Atyának egyszülött Fia

és Szentlélek, vigasztalónk,

egyetlen Úr, örök király. Ámen.

Vagy:

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

DÉLUTÁN

Világfenntartó Istenünk,

te mozdulatlan őserő,

aki a napfény idejét

időszakonként megszabod,

világos alkonyt adj nekünk,

ne áldozzék le életünk,

de szent halál jutalmaként

örök dicsőségedbe vígy.

Add meg, kegyelmes jó Atya,

Atyának egyszülött Fia,

és Szentlélek, Vigasztalónk,

egyetlen Úr, örök király. Ámen.

Vagy:

Háromszor három óra már

az Úr kegyelméből lejár:

ki három és egy teljesen,

őt áldjuk dallal lelkesen.

Isten szentséges titkait

hűséggel tartsa tiszta szív:

Szent Péter itt a mesterünk,

gyógyító csodával tanít.

Lélekben zsoltározva így

a szent apostolok nyomán,

Krisztustól kérjünk általuk

a gyenge lábnak új erőt.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

ÉVKÖZI I. HÉT

Első zsoltáros hét

Könyörgés

Mennyei Atyánk, fogadd jóságosan hozzád esdeklő néped imáját. Add, hogy felismerjük, mit kell tennünk, és adj erőt, hogy megismert kötelességeinket teljesítsük.

ÉVKÖZI II. HÉT

Második zsoltáros hét

I. ESTI DICSÉRET

Magnificat-ant.

A évben: Íme, az Isten Báránya, aki elveszi a világ bűnét, alleluja.

B évben: Keresztelő János szavára két tanítvány követte az Urat.

C évben: Áldott menyegző volt a galileai Kánában: Jézus is jelen volt anyjával, Máriával.

REGGELI DICSÉRET

Benedictus-ant.

A évben: A Szentlélek leszállott, mint egy galamb, és az Úr fölött maradt.

B évben: Mester, hol laksz? Jézus így válaszolt: Jöjjetek, és nézzétek meg!

C évben: Jézus az Újszövetség borává változtatta a vizet anyjának kérésére.

II. ESTI DICSÉRET

Magnificat-ant.

A évben: Így szólt János, a világosság tanúja: Jézus az Isten Fia.

B évben: Így szólt András Simonhoz: Megtaláltuk a Messiást! És az Úrhoz vezette őt.

C évben: Az első a jelek sorában a kánai csoda, amely megmutatta Urunk dicsőségét.

Könyörgés

Mindenható, örök Isten, te kormányozod a mennyet és a földet: hallgasd meg néped esdeklő imáját, és adj békét napjainkban.

ÉVKÖZI III. HÉT

Harmadik zsoltáros hét

I. ESTI DICSÉRET

Magnificat-ant.

A évben: Jézus hirdette Isten országát, és meggyógyított a nép körében minden betegséget.

B évben: Betelt az idő. Közel van az Isten országa – mondja az Úr.

C évben: Egy szombati napon Jézus bement a zsinagógába, és a próféták igéit tanította.

REGGELI DICSÉRET

Benedictus-ant.

A évben: Térjetek meg, mondja a mi Urunk. Elközelgett a mennyek országa.

B évben: Térjetek meg, és higgyetek az evangéliumban – mondja az Úr.

C évben: Az Úr Lelke van rajtam. Elküldött a szegények közé, hogy hirdessem az öröm hírét.

II. ESTI DICSÉRET

Magnificat-ant.

A évben: A tanítványok azonnal otthagyták a hálókat, és követték az Urat.

B évben: Így szól az Úr: Jöjjetek velem, és én emberek halászává teszlek.

C évben: Ma beteljesedett az Írás, amelyet hallottatok.

Könyörgés

Mindenható, örök Isten, irányítsd tetteinket tetszésed szerint, hogy szent Fiad nevében minél több jót tegyünk.

ÉVKÖZI IV. HÉT

Negyedik zsoltáros hét

I. ESTI DICSÉRET

Magnificat-ant.

A évben: Jézus a hegyen szólott népéhez, tanítványai pedig köréje gyűltek.

B évben: Jézus hatalommal tanított, és mindenki csodálattal hallgatta.

C évben: Mindnyájan ámulva hallgatták Jézus szavait.

REGGELI DICSÉRET

Benedictus-ant.

A évben: Boldogok a tiszta szívűek, mert meglátják Istent.

B évben: A názáreti Jézus, az Isten Szentje, meglátogatta és megváltotta népét.

C évben: Jézus így szólt népéhez: Egyetlen prófétát sem fogadnak szívesen hazájában.

II. ESTI DICSÉRET

Magnificat-ant.

A évben: Boldogok a békességszerzők: Isten fiainak hívják őket.

B évben: Jézus híre elterjedt Galileában, és a nép hálát adott érte Istennek.

C évben: Meg akarták ölni Jézust, de ő áthaladt köztük, és eltávozott.

Könyörgés

Urunk, Istenünk, engedd, hogy téged egész lelkünkkel imádjunk, embertársainkat pedig őszinte szívből szeressük.

ÉVKÖZI V. HÉT

Első zsoltáros hét

I. ESTI DICSÉRET

Magnificat-ant.

A évben: Olyanok legyetek, mint a lámpa, amely mindenkinek világít a házban.

B évben: Amikor lement a nap, és beesteledett, odavitték Jézushoz a betegeket és a gonosz lélektől megszállottakat, ő pedig meggyógyította őket.

C évben: A tömeg Jézus köré sereglett, hogy hallgassa Isten igéjét.

REGGELI DICSÉRET

Benedictus-ant.

A évben: A világ világossága vagytok. Jótetteitek világítsanak az emberek előtt Atyátok dicsőségére!

B évben: Jézus elvonult hajnalban egy elhagyatott helyre, és imádkozott Atyjához.

C évben: Egész éjszaka fáradoztunk, és semmit sem fogtunk; a te szavadra, Uram, mégis kivetem a hálót.

II. ESTI DICSÉRET

Magnificat-ant.

A évben: Tanítványaim! Legyetek a föld sója és a világ világossága!

B évben: Azért jöttem, hogy mindenkihez elvigyem az üdvösség hírét.

C évben: Uram, távozz tőlem! Bűnös ember vagyok. Ne félj, Simon Péter! Ezentúl emberek halásza leszel.

Könyörgés

Urunk, Istenünk, őrizd szüntelen jóságoddal Egyházadat, és erősítsd mindenkor oltalmaddal, mert csak a te kegyelmedre hagyatkozhat.

ÉVKÖZI VI. HÉT

Második zsoltáros hét

I. ESTI DICSÉRET

Magnificat-ant.

A évben: Ha igaz voltotok nem múlja felül az írástudókét és a farizeusokét, nem juttok be a mennyek országába.

B évben: Jézus kinyújtotta kezét, megérintette a leprást, és az meggyógyult.

C évben: Boldogok vagytok, ti, szegények: tiétek az Isten országa. Boldogok vagytok, akik most éheztek, mert jól fogtok lakni.

REGGELI DICSÉRET

Benedictus-ant.

A évben: Ha ajándékot viszel az oltárra, de nem békültél meg testvéreddel, békülj ki előbb vele, aztán mutasd be áldozatodat!

B évben: Uram, ha akarod, meg tudsz tisztítani engem. Jézus így szólt: „Akarom. Tisztulj meg!”

C évben: Boldogok vagytok, akik most sírtok; majd örvendezni fogtok.

II. ESTI DICSÉRET

Magnificat-ant.

A évben: Aki megtartja és tanítja parancsaimat, nagy lesz a mennyek országában.

B évben: A meggyógyult leprás mindenki előtt hirdette Urunk cselekedeteit.

C évben: Boldogok vagytok, ha gyaláznak titeket az Emberfiáért. Örvendjetek és vigadjatok! Nagy lesz jutalmatok a mennyben.

Könyörgés

Istenünk, tanításodból tudjuk, hogy az őszinte és tiszta szívekben akarsz élni. Kérünk, alakíts át minket kegyelmeddel, hogy méltó hajlékod legyünk.

ÉVKÖZI VII. HÉT

Harmadik zsoltáros hét

I. ESTI DICSÉRET

Magnificat-ant.

A évben: Szeressétek ellenségeiteket, imádkozzatok elnyomóitokért: így lesztek igazan fiai Atyátoknak.

B évben: Egy bénát hoztak Jézushoz. Hitüket látva így szólt: „Fiam, bűneid bocsánatot nyertek.”

C évben: Hozzátok szólok, akik hallgattok engem: „Szeressétek ellenségeiteket, tegyetek jót azokkal, akik gyűlölnek titeket!”

REGGELI DICSÉRET

Benedictus-ant.

A évben: Isten, a ti Atyátok, fölkelti napját gonoszakra és jókra egyaránt.

B évben: Az Emberfiának hatalma van a földön a bűnök megbocsátására, alleluja.

C évben: Úgy bánjatok másokkal, ahogyan akarjátok, hogy veletek bánjanak – mondja az Úr.

II. ESTI DICSÉRET

Magnificat-ant.

A évben: Legyetek olyan tökéletesek, amilyen tökéletes Atyátok, aki a mennyekben van.

B évben: Krisztus meggyógyította a bénát. Az fogta hordágyát, és hazament, miközben mindnyájan dicsőítették Istent.

C évben: Bocsássatok meg, és bocsánatot nyertek: adjatok, és adnak majd nektek is – mondja az Úr.

Könyörgés

Mindenható Istenünk, segíts, hogy törvényedet mindenkor szem előtt tartsuk, akaratodat pedig szóval és tettel meg is valósítsuk.

ÉVKÖZI VIII. HÉT

Negyedik zsoltáros hét

I. ESTI DICSÉRET

Magnificat-ant.

A évben: Keressétek mindenekelőtt Isten országát és annak igazságát; minden mást megkaptok hozzá, alleluja.

B évben: Ne töltsetek új bort régi tömlőkbe; az új bornak új tömlő való – mondja az Úr.

C évben: Nem nagyobb a tanítvány a mesterénél: Akkor tökéletes az ember, amikor már olyan, mint a mestere.

REGGELI DICSÉRET

Benedictus-ant.

A évben: Nem szolgálhattok Istennek is, a pénznek is: Isten az egyetlen Úr.

B évben: Krisztus az Egyház vőlegénye és Ura: mindenkor velünk van.

C évben: A jó fa nem terem rossz gyümölcsöt, de a rossz fa sem jó gyümölcsöt.

II. ESTI DICSÉRET

Magnificat-ant.

A évben: Atyánk, az Isten, táplálja az ég madarait, és növeli a mezei liliomokat. Nem ad-e nagyobb javakat gyermekeinek?

B évben: A szomorúság napjaiban, amikor távol van a vőlegény, indítsátok fel a reményt: Krisztus visszatér.

C évben: A jó ember jót hoz elő szívének kincstárából.

Könyörgés

Istenünk, irányítsd a világ folyását akaratod szerint békességben. Egyházadnak pedig add meg, hogy odaadó buzgósággal és zavartalan örömmel szolgáljon neked.

ÉVKÖZI IX. HÉT

Első zsoltáros hét

I. ESTI DICSÉRET

Magnificat-ant.

A évben: Nem mindenki jut be a mennyek országába, aki mondogatja: Uram, Uram; hanem aki teljesíti mennyei Atyám akaratát.

B évben: Jézus elszomorodott a farizeusok keményszívűségén, és így szólt hozzájuk: „A szombat van az emberért, nem az ember a szombatért.”

C évben: A nép vezetőinek kérésére Jézus elindult a százados házához, hogy meggyógyítsa annak szolgáját.

REGGELI DICSÉRET

Benedictus-ant.

A évben: Ha valaki hallgatja szavaimat, de nem váltja tettekre, az homokra építette a házát – mondja az Úr.

B évben: Szabad-e szombati napon jót tenni, és megmenteni egy ember életét?

C évben: Uram, nem vagyok méltó, hogy hajlékomba jöjj; csak szólj egy szót, és meggyógyul a szolgám.

II. ESTI DICSÉRET

Magnificat-ant.

A évben: Aki meghallgatja szavaimat, és szerintük cselekszik, okos ember: a házát sziklára építette.

B évben: Jézus mondja: Az Emberfia ura a szombatnak is.

C évben: Még nem találtam ekkora hitet Izrael fiaiban – mondja az Úr.

Könyörgés

Gondviselő Istenünk, a te végzéseid mindenkor valóra válnak. Könyörögve kérünk, tarts távol tőlünk mindent, ami kárunkra lehetne, és adj meg mindent, ami javunkra szolgál.

ÉVKÖZI X. HÉT

Második zsoltáros hét

I. ESTI DICSÉRET

Magnificat-ant.

A évben: Jézus továbbhaladva megszólította Mátét, a vámost: az felállt, és követte az Urat.

B évben: Ha egy család meghasonlik önmagával, nem maradhat fenn – mondja az Úr.

C évben: Naim kapujánál Jézus így vigasztalta az özvegy édesanyát: Asszony, ne sírjál!

REGGELI DICSÉRET

Benedictus-ant.

A évben: Jézus asztalhoz ült sok vámossal és bűnössel.

B évben: Minden bűnre lesz bocsánat, de aki a Szentlelket káromolja, azt örökös bűn terheli.

C évben: Jézus így szólt a halott ifjúhoz: „Kelj föl!” És visszaadta őt anyjának.

II. ESTI DICSÉRET

Magnificat-ant.

A évben: Szeretetet várok, és nem áldozatokat: nem igazakat hívni jöttem, hanem bűnösöket.

B évben: Ha teljesítitek Isten akaratát, akkor lesztek testvéremmé, nővéremmé és anyámmá.

C évben: Nagy próféta támadt köztük: Isten meglátogatta népét.

Könyörgés

Istenünk, minden jó tőled származik. Add meg, kérünk, hogy sugallatodat követve helyesen gondolkodjunk, és irányításoddal a jót meg is valósítsuk.

ÉVKÖZI XI. HÉT

Harmadik zsoltáros hét

I. ESTI DICSÉRET

Magnificat-ant.

A évben: Jézus megszánta a tömeget, mert kimerültek és levertek voltak, mint a juhok pásztor nélkül.

B évben: Sok példabeszédben hirdette Jézus az Isten országát.

C évben: Egy bűnös nő könnyeivel öntözte az Úr lábát, és megkente illatos olajjal.

REGGELI DICSÉRET

Benedictus-ant.

A évben: Küldj, Urunk, sok munkást aratásodba!

B évben: Isten országa olyan, mint amikor egy ember magot vet a földbe: akár alszik, akár virraszt, a mag kicsírázik, és szárba szökken.

C évben: Asszony, bocsánatot nyertek bűneid, mert nagyon szerettél.

II. ESTI DICSÉRET

Magnificat-ant.

A évben: Hirdessétek a mennyek országát, gyógyítsátok a betegeket, űzzétek el a gonosz szellemeket; ingyen kaptátok az ajándékot, ingyen is adjátok!

B évben: Az apró mag fává lesz, és menedéket ad az ég madarainak.

C évben: Jézus így szólt az asszonyhoz: „Hited megmentett téged; menj békével!”

Könyörgés

Istenünk, benned bízók erőssége, nélküled semmit sem tehet a gyenge halandó. Kérünk, add nekünk mindenkor kegyelmed segítségét, hogy jószándékkal teljesítsük parancsaidat, és cselekedeteinkkel megnyerjük tetszésedet.

ÉVKÖZI XII. HÉT

Negyedik zsoltáros hét

I. ESTI DICSÉRET

Magnificat-ant.

A évben: Ha valaki megvall engem az emberek előtt, én is megvallom őt Atyám előtt.

B évben: Jézus aludt a viharban. A tanítványok felkiáltottak: „Ments meg, Urunk, mert elveszünk!”

C évben: Kinek tartotok engem, kérdezte Jézus. Tanítványai így válaszoltak: „Te vagy az Isten Felkentje.”

REGGELI DICSÉRET

Benedictus-ant.

A évben: Amit én titokban mondok nektek, hirdessétek a háztetőkön – mondja az Úr.

B évben: Fölkelt az Úr, ráparancsolt a tengerre, és nagy csendesség lett.

C évben: Az Emberfiának sokat kell szenvednie, elítélik, és halálra adják, de harmadnapra feltámad.

II. ESTI DICSÉRET

Magnificat-ant.

A évben: Ne féljetek azoktól, akik a testet megölik, de a lelket nem tudják megölni!

B évben: A tanítványok egymást kérdezgették: „Ki lehet ez, akinek a szél és a tenger is engedelmeskedik?”

C évben: Aki utánam akar jönni, tagadja meg önmagát, vegye fel keresztjét mindennap, és úgy kövessen.

Könyörgés

Urunk, Istenünk, add, hogy szent nevedet mindenkor tiszteljük és szeressük, mert gondviselő oltalmadat soha nem vonod meg azoktól, akiket állhatatos szeretetedre tanítasz.

ÉVKÖZI XIII. HÉT

Első zsoltáros hét

I. ESTI DICSÉRET

Magnificat-ant.

A évben: Aki befogad titeket, engem fogad be, és azt, aki engem küldött.

B évben: Egy beteg asszony megérintette Urunk ruháját, és tüstént érezte, hogy meggyógyult.

C évben: Jézus elhatározta, hogy útnak indul Jeruzsálembe, a szenvedésre készen.

REGGELI DICSÉRET

Benedictus-ant.

A évben: Aki nem veszi föl a keresztjét, és nem követ engem, nem méltó hozzám – mondja az Úr.

B évben: Leányom, a hited meggyógyított. Menj békével!

C évben: A rókáknak odújuk van, az ég madarainak fészkük, de az Emberfiának nincs hová fejét lehajtania.

II. ESTI DICSÉRET

Magnificat-ant.

A évben: Aki megtalálja életét, elveszíti azt, de aki értem elveszíti életét, megtalálja azt.

B évben: Jézus bement a házba, és így szólt: A gyermek nem halt meg, csak alszik. Megfogta a kezét, és parancsolta: „Kislány, mondom neked, kelj föl!”

C évben: Aki kezét az eke szarvára tette, és mégis hátratekint, nem alkalmas az Isten országára.

Könyörgés

Istenünk, aki kegyelmeddel gyermekeiddé fogadtál és a világosság fiaivá tettél minket, kérünk, tartsd távol tőlünk a tévedés homályát, és segíts, hogy igazságod ragyogó fénye mindig tündököljön lelkünkben.

ÉVKÖZI XIV. HÉT

Második zsoltáros hét

I. ESTI DICSÉRET

Magnificat-ant.

A évben: Vegyétek magatokra igámat, és tanuljatok tőlem, mert szelíd vagyok és alázatos szívű.

B évben: Jézus faluról falura járt, és tanított a zsinagógákban.

C évben: Az aratnivaló sok, a munkás pedig kevés. Kérjétek az aratás Urát, hogy hívjon sokakat dolgozni őérte!

REGGELI DICSÉRET

Benedictus-ant.

A évben: Magasztallak téged, Atyám, ég és föld Ura, mert elrejtetted titkaidat a bölcsek elől, és kinyilatkoztattad a kicsinyeknek.

B évben: Sokan csodálkoztak Krisztuson: „Ki adott neki ekkora bölcsességet?”

C évben: Ahová betértek, mondjátok: „Békesség!”, és a béke rászáll arra a házra.

II. ESTI DICSÉRET

Magnificat-ant.

A évben: Jöjjetek hozzám mindnyájan, akik fáradtak vagytok, és terhek alatt görnyedtek: én felüdítelek titeket.

B évben: Jézus a saját nemzetéhez jött, de övéi nem fogadták el. Akik elfogadják, azoknak megadja, hogy Isten fiai lehessenek.

C évben: A tanítványok örömmel tértek vissza, mert kiűzték az ördögöket. Jézus így szólt: „Inkább annak örüljetek, hogy nevetek föl van írva a mennyben!”

Könyörgés

Istenünk, te szent Fiad megaláztatása által fölemelted az elesett emberiséget. Adj szent örömet nekünk, akiket kiragadtál a bűn szolgaságából, és fogadj be egykor az örök boldogságba.

ÉVKÖZI XV. HÉT

Harmadik zsoltáros hét

I. ESTI DICSÉRET

Magnificat-ant.

A évben: Jézus beszállt egy csónakba, és sok példabeszédben oktatta a tömeget.

B évben: Jézus magához hívta a tizenkettőt, és kettesével elküldte őket, hogy hirdessék az üdvösséget.

C évben: Írva áll a Törvényben: „Szeresd Uradat, Istenedet teljes szívedből, és felebarátodat, mint saját magadat!”

REGGELI DICSÉRET

Benedictus-ant.

A évben: A mag Isten igéje, Krisztus a magvető; aki elfogadja, örökké él.

B évben: Az Úrtól küldve kiűzték az ördögöket, olajjal megkenték a betegeket, és meggyógyították őket.

C évben: Az irgalmas szamaritánus odament a sebesülthöz, és bekötözte sebeit.

II. ESTI DICSÉRET

Magnificat-ant.

A évben: Így szólt Jézus tanítványaihoz: Nektek adatott, hogy megismerjétek a mennyek országa titkait.

B évben: Kenyér, tarisznya és pénz nélkül házról házra hirdették a tanítványok a megtérést.

C évben: Viseld gondját embertársadnak: Én megfizetek érte, amikor visszatérek.

Könyörgés

Istenünk, te megmutatod igazságod fényét a tévelygőknek, hogy visszataláljanak a helyes útra. Add meg híveidnek, hogy elutasítsunk mindent, ami a keresztény névvel ellenkezik, és vállaljuk, ami méltó hozzá.

ÉVKÖZI XVI. HÉT

Negyedik zsoltáros hét

I. ESTI DICSÉRET

Magnificat-ant.

A évben: Példabeszédekre nyitom ajkamat, és hirdetem, ami rejtve volt a világ kezdetétől.

B évben: Gyertek velem egy magányos helyre, hogy pihenjetek egy kicsit – mondja az Úr.

C évben: Jézus betért egy faluba: Márta vendégül látta, és szolgált neki.

REGGELI DICSÉRET

Benedictus-ant.

A évben: Elrejtve egy véka lisztbe, a kovász átalakítja, és megnöveszti azt. Ilyen a mennyek országa is.

B évben: A Tizenkettő egybegyűlt Jézusnál: beszámoltak mindarról, amit tettek és tanítottak.

C évben: Márta nővére, Mária leült az Úr lábához, és hallgatta szavait.

II. ESTI DICSÉRET

Magnificat-ant.

A évben: Az Emberfia az idők végén szétválasztja a búzát a konkolytól; akkor tündökölni fognak az igazak, mint a nap Atyjuk országában.

B évben: Minden városból Jézushoz siettek, ő pedig megszánta őket, mert olyanok voltak, mint a juhok pásztor nélkül.

C évben: Csak egy a szükséges: Mária a jobbik részt választotta, nem is veszíti el soha.

Könyörgés

Urunk, Istenünk, könyörülj népeden, és add nekünk bőségesen kegyelmed ajándékait, hogy mindenkor élő hittel, reménységgel, szeretettel és állandó éberséggel teljesítsük parancsaidat.

ÉVKÖZI XVII. HÉT

Első zsoltáros hét

I. ESTI DICSÉRET

Magnificat-ant.

A évben: Minden törvénytanító, aki a mennyek országának tanítványa lett, olyan, mint egy családapa, aki a kincseiből régit és újat vesz elő.

B évben: Jézus látta a nagy tömeget, és megkérdezte Fülöptől: „Honnan vegyünk kenyeret, hogy mindnyájuknak legyen mit enniük?”

C évben: Amikor Jézus befejezte imádságát, tanítványai kérték: „Uram, taníts meg minket imádkozni!”

REGGELI DICSÉRET

Benedictus-ant.

A évben: A mennyek országa olyan, mint a tengerbe vetett háló: mihelyt megtelik, a partra vonják, és kiválogatják a jó halakat a hitványak közül.

B évben: Egy fiú öt árpakenyeret és két halat ajánlott fel; Jézus hálát adott, és kiosztotta mindnyájuknak, amennyit csak akartak.

C évben: Ha ti jót adtok gyermekeiteknek, minden gyarlóságotok ellenére, mennyei Atyátok mennyivel inkább megadja a Szentlelket azoknak, akik kérik tőle.

II. ESTI DICSÉRET

Magnificat-ant.

A évben: Igazgyöngy a mennyek országa: aki megtalálja, eladja mindenét, hogy megszerezze.

B évben: Amikor az emberek látták a csodajelet, amelyet Jézus művelt, így beszéltek: „Ő a próféta, akinek jönnie kell.”

C évben: Kérjetek, és adnak nektek; keressetek, és találtok; zörgessetek, és ajtót nyitnak nektek.

Könyörgés

Istenünk, benned bízók oltalmazója, aki nélkül semmi sem szent, semmi sem állandó: áraszd ránk bőséges irgalmadat, hogy irányításoddal úgy használjuk a mulandó javakat, hogy szívünk már most a maradandókhoz ragaszkodjék.

ÉVKÖZI XVIII. HÉT

Második zsoltáros hét

I. ESTI DICSÉRET

Magnificat-ant.

A évben: Jöjjetek, és vegyetek ingyen kenyeret, és egyétek, mert örökre jóllakat.

B évben: Isten mannát hullatott népének: az égből kenyeret adott nekik, alleluja.

C évben: Kerüljétek a kapzsiságot: nem a javak bősége menti meg az életet.

REGGELI DICSÉRET

Benedictus-ant.

A évben: Jézus megsokasította a kenyeret; mindnyájan ettek belőle, és jóllaktak.

B évben: Én vagyok az élet kenyere: aki hozzám jön, többé nem éhezik és aki bennem hisz, nem szomjazik többé.

C évben: Feltámadtatok Krisztussal: keressétek, ami odafönt van, alleluja.

II. ESTI DICSÉRET

Magnificat-ant.

A évben: Jézus megszánta a tömeget, amely őt követte, és beszédét hallgatta; és bőven adott nekik kenyeret.

B évben: Ne romlandó eledelért fáradozzatok, hanem olyanért, amely megmarad az örök életre.

C évben: Aki vagyonos akar lenni, az az igazi javakat gyűjtse.

Könyörgés

Urunk, boldogan vallunk téged teremtő és gondviselő Istenünknek. Oltalmazd mindenkor híveidet: újítsd meg bennünk kegyelmi adományaidat, és megújult életünket őrizd meg jóságosan.

ÉVKÖZI XIX. HÉT

Harmadik zsoltáros hét

I. ESTI DICSÉRET

Magnificat-ant.

A évben: Amikor beesteledett, Jézus fölment egy hegyre, hogy egyedül imádkozzék.

B évben: Annak az ételnek erejéből Illés negyven nap és negyven éjjel vándorolt egészen az Isten hegyéig.

C évben: Legyetek készen, mint akik Krisztusra várnak az éjszakában!

REGGELI DICSÉRET

Benedictus-ant.

A évben: Hajnaltájban a vízen járva jött Jézus, és megszólította tanítványait: Bátorság, én vagyok, ne féljetek!

B évben: A kenyér, amelyet adok, a testem a világ életéért.

C évben: Ahol a kincsed van, ott lesz a szíved is.

II. ESTI DICSÉRET

Magnificat-ant.

A évben: Jézus kinyújtotta a kezét, hogy megmentse Pétert a hullámoktól: Kishitű ember, miért kételkedtél?

B évben: Bizony, bizony, mondom nektek, aki hisz, annak örök élete van, alleluja.

C évben: Boldogok a szolgák, akiket megérkező Uruk ébren talál: asztalához ülteti, hogy kiszolgálja őket.

Könyörgés

Mindenható, örök Isten, bizalommal Atyánknak szólítunk téged. Tökéletesítsd szívünkben a fogadott fiúság lelkületét, hogy a megígért örökséget elnyerjük.

ÉVKÖZI XX. HÉT

Negyedik zsoltáros hét

I. ESTI DICSÉRET

Magnificat-ant.

A évben: Templomom az imádság háza lesz minden nép számára: oda gyűlnek, és eltöltöm őket örömmel.

B évben: Jöjjetek, egyetek kenyeremből, igyatok a borból, amit elkészítettem, és járjatok a bölcsesség útján.

C évben: Tudtok következtetni a föld és az ég jelenségeiből, de nem ismeritek föl az idők jeleit.

REGGELI DICSÉRET

Benedictus-ant.

A évben: Mindnyájan bűnösök voltunk, hogy megnyilatkozzék Isten irgalmassága.

B évben: Aki eszi az én testemet, és issza az én véremet, bennem marad, és én őbenne.

C évben: A szenvedés keresztségével kell megkereszteltetnem, mennyire vágyom, hogy ez beteljesedjék.

II. ESTI DICSÉRET

Magnificat-ant.

A évben: Asszony, nagy a te hited: legyen hát akaratod szerint!

B évben: Én vagyok a mennyből alászállott élő kenyér: aki e kenyérből eszik, örökké él, alleluja.

C évben: Azért jöttem, hogy tüzet hozzak a földre: mennyire szeretném, hogy lángra lobbanjon!

Könyörgés

Istenünk, te mennyei kincseket készítettél azoknak, akik szeretnek téged. Adj szívünkbe irántad buzgó szeretetet, hogy mindenben és mindennél jobban szeressünk, és elnyerjük ígéreteidet, amelyek minden vágyunkat felülmúlják.

ÉVKÖZI XXI. HÉT

Első zsoltáros hét

I. ESTI DICSÉRET

Magnificat-ant.

A évben: Házamnak kulcsát Szolgámnak adom: amit kinyit, azt senki be nem zárhatja, amit bezár, senki ki nem nyithatja.

B évben: Az Emberfia fölment a mennybe, ahonnét alászállott, mint kenyér a világ életéért.

C évben: Összegyűjtök minden népet és minden nyelvet; eljönnek, és meglátják dicsőségemet – mondja az Úr.

REGGELI DICSÉRET

Benedictus-ant.

A évben: Te vagy Krisztus, az élő Isten Fia – vallotta Péter.

B évben: Az életet a Lélek adja, a test nem szolgál semmire; az én szavaim lélek és élet.

C évben: Igyekezzetek bejutni a szűk kapun, amely az életre vezet.

II. ESTI DICSÉRET

Magnificat-ant.

A évben: Simon Péter, neked adom a mennyek országa kulcsait: mindaz, amit megkötsz a földön, megkötött lesz a mennyben, mindaz, amit feloldasz a földön, fel lesz oldva a mennyben is.

B évben: Uram, kihez mennénk? Neked örök életet adó igéid vannak; te vagy az Isten Fia, alleluja.

C évben: Sokan jönnek majd keletről és nyugatról, és helyet foglalnak Ábrahámmal Isten országában.

Könyörgés

Istenünk, a te kegyelmed ajándéka, hogy híveid egy akarattal követnek téged. Add népednek, hogy szeressük, amit parancsolsz, vágyakozzunk arra, amit ígérsz, és e világ változandóságai közepette szívből ragaszkodjunk hozzád, akiben megtaláljuk igazi örömünket.

ÉVKÖZI XXII. HÉT

Második zsoltáros hét

I. ESTI DICSÉRET

Magnificat-ant.

A évben: Az Emberfia eljön Atyjának dicsőségében, és megfizet mindenkinek a tettei szerint.

B évben: Tartsátok meg az Úr parancsait: ez lesz bölcsességetek minden nép láttára.

C évben: Ha nagy vagy, mutatkozz alázatosnak, és kegyelmet találsz az Úrnál, mert őt az alázatosak dicsőítik meg.

REGGELI DICSÉRET

Benedictus-ant.

A évben: Adjátok önmagatokat élő és szent áldozatul Istennek: ez legyen szellemi hódolatotok!

B évben: Fogadjátok tanulékony lélekkel a belétek oltott tanítást, amely meg tudja menteni lelketeket.

C évben: Hívd meg asztalodhoz a szegényeket, akik nem tudják viszonozni neked: megkapod a viszonzást az igazak feltámadásakor.

II. ESTI DICSÉRET

Magnificat-ant.

A évben: Mit használ az embernek, ha az egész világot megnyeri is, de a lelke kárt szenved!

B évben: Hallgassátok és értsétek meg a tanítást, amelyet az Úr hagyott reánk.

C évben: A lakodalmi asztalnál ülj az utolsó helyre: a Vőlegény majd maga mellé szólít, és megtiszteltetésben részesülsz asztaltársaid előtt.

Könyörgés

Urunk, erősséges szent Istenünk, te vagy a legfőbb jó és minden jónak forrása. Önts szívünkbe irántad való szeretetet, és növeld bennünk a vallásos lelkületet. Kérünk, gyarapítsd és atyai gondviseléseddel őrizd meg lelkünkben kegyelmi ajándékaidat.

ÉVKÖZI XXIII. HÉT

Harmadik zsoltáros hét

I. ESTI DICSÉRET

Magnificat-ant.

A évben: Figyelmeztesd, aki vétkezett: ha hallgat rád, megnyerted testvéreidet.

B évben: Megnyílik a süketek füle, a némák nyelve ujjongva kiált: Isten jön el, hogy megszabadítson minket, alleluja.

C évben: Ki ismerheti föl gondolatodat, Uram, ha nem adsz neki bölcsességet, és nem küldöd el Szentlelkedet a magasságból?

REGGELI DICSÉRET

Benedictus-ant.

A évben: Ne tartozzatok senkinek semmivel, csak kölcsönös szeretettel: aki szeret, teljesíti a törvényt.

B évben: Urunk, nyisd meg szívünket, hogy megértsük tanításodat; nyisd meg ajkunkat, hogy dicséretedet hirdesse szájunk!

C évben: Aki nem mond le mindenéről, amije csak van, nem lehet a tanítványom – mondja a mi Urunk.

II. ESTI DICSÉRET

Magnificat-ant.

A évben: Ahol ketten vagy hárman együtt vannak az én nevemben, ott vagyok köztük – mondja a mi Urunk.

B évben: Krisztus csupa jót tett: a némák beszélnek, a süketek hallanak, alleluja.

C évben: Aki nem hordozza a keresztet, és nem úgy követ, nem lesz az én tanítványom – mondja a mi Urunk.

Könyörgés

Istenünk, te megváltottál és gyermekeiddé fogadtál bennünket. Tekints jóságosan szeretett fiaidra, és vezess el minket, Krisztusban hívőket az igazi szabadságra és a mennyei dicsőségbe.

ÉVKÖZI XXIV. HÉT

Negyedik zsoltáros hét

I. ESTI DICSÉRET

Magnificat-ant.

A évben: Gondolj a szövetségre, amelyet a Magasságbeli kötött veled, és nézd el, ha megsértenek!

B évben: A mi Urunk, Jézus Krisztus keresztje a mi dicsőségünk.

C évben: Örvendjetek és vigadjatok, testvérünk meghalt, de visszatért az életbe: elveszett, és megtaláltuk.

REGGELI DICSÉRET

Benedictus-ant.

A évben: Mennyei Atyátok bocsánatban részesít titeket, ha szívből megbocsátotok testvéreiteknek.

B évben: Aki utánam akar jönni, tagadja meg önmagát, vegye föl keresztjét, és kövessen – mondja a mi Urunk.

C évben: Igaz beszéd, és teljes hitelt érdemel: Krisztus azért jött a világba, hogy üdvözítse a bűnösöket, alleluja.

II. ESTI DICSÉRET

Magnificat-ant.

A évben: Nem hétszer kell megbocsátanod, hanem hetvenszer hétszer – mondja a mi Urunk.

B évben: Aki elveszíti az életét értem és az evangéliumért, vissza fogja nyerni – mondja a mi Urunk.

C évben: Nagy az angyalok öröme az égben egyetlen egy bűnös miatt is, ha visszatér Istenhez, alleluja.

Könyörgés

Urunk, mindenség teremtő és gondviselő Istene, tekints reánk, és engedd megéreznünk irgalmas jóságodat, hogy egész szívvel szolgáljunk neked.

ÉVKÖZI XXV. HÉT

Első zsoltáros hét

I. ESTI DICSÉRET

Magnificat-ant.

A évben: Amilyen magas az ég a föld fölött, úgy múlják fölül utaim a tiéteket – mondja a mi Urunk.

B évben: Aki az én nevemben befogad egyet e kisgyermekek közül, engem fogad be, és azt, aki engem küldött.

C évben: E mulandó világ gazdagságából szerezzetek maradandó Barátot: és befogad titeket az örök hajlékokba.

REGGELI DICSÉRET

Benedictus-ant.

A évben: A szőlősgazda kimegy kora reggel, hogy szőlőjébe munkásokat fogadjon.

B évben: Az Emberfiának meg kellett halnia, és fel kellett támadnia a világ üdvösségéért.

C évben: Legyetek hűségesek a mulandó kevésben, hogy Isten rátok bízza az igazi gazdagságot, ami soha el nem vész.

II. ESTI DICSÉRET

Magnificat-ant.

A évben: Jöjjetek ti is – mondja a szőlősgazda_–, és ami jár, megadom nektek.

B évben: Így szól az Úr: Aki első közöttetek, szolgálja testvéreit; aki kicsinnyé teszi önmagát, tiszteletben részesül, alleluja.

C évben: Senki sem szolgálhat két úrnak: nem szolgálhattok Istennek és a pénznek,

Könyörgés

Mennyei Atyánk, te az isten- és emberszeretet parancsában foglaltad össze szent törvényedet. Add, hogy parancsaidat megtartva eljussunk az örök életre.

ÉVKÖZI XXVI. HÉT

Második zsoltáros hét

I. ESTI DICSÉRET

Magnificat-ant.

A évben: Ha a bűnös felhagy gonoszságával, és tisztességesen cselekszik, élni fog – mondja a mi Urunk.

B évben: Bárcsak mindenki próféta lenne Isten népében, és az Úr megadná nekik Szentlelkét!

C évben: Ha Mózesre és a prófétákra nem hallgatnak, úgy akkor sem fognak hinni, ha valaki feltámad a halálból.

REGGELI DICSÉRET

Benedictus-ant.

A évben: Az tartozik igazán hozzám, aki teljesíti mennyei Atyám akaratát, alleluja.

B évben: Aki nincs ellenetek, veletek van, mondja a mi Urunk.

C évben: Boldogok a lélekben szegények, mert övék a mennyek országa,

II. ESTI DICSÉRET

Magnificat-ant.

A évben: Hogy bejussatok a mennyek országába, ne csak mondogassátok: Uram, Uram; tegyétek inkább Atyám akaratát, aki a mennyben van, alleluja.

B évben: Aki egy pohár vizet kínál nektek az én nevemben, mert Krisztuséi vagytok, nem veszíti el jutalmát – mondja a mi Urunk.

C évben: Fiam, jó dolgod volt életed folyamán, míg Lázár szenvedett: most neki örömben van része, neked pedig gyötrelemben.

Könyörgés

Istenünk, te leginkább azzal mutatod meg mindenhatóságodat, hogy könyörületes és irgalmas vagy hozzánk. Áraszd reánk szüntelenül kegyelmedet, hogy teljes odaadással törekedjünk az örök boldogságra, amelyet megígértél.

ÉVKÖZI XXVII. HÉT

Harmadik zsoltáros hét

I. ESTI DICSÉRET

Magnificat-ant.

A évben: Az Úr szőlőskertje az ő népe, alleluja.

B évben: A férfi eggyé lesz feleségével, és ketten egy emberré lesznek: nagy szent titok ez Krisztusban és az Egyházban.

C évben: Elvész az, akinek nem igaz a lelke, de az igaz élni fog hűsége által.

REGGELI DICSÉRET

Benedictus-ant.

A évben: A kő, amelyet elvetettek az építők, sarokkő lett Isten új templomában.

B évben: Aki nem úgy fogadja el Isten országát, mint egy kisgyermek, nem jut be Atyám házába.

C évben: Őrizd meg a hit rád bízott kincsét a Szentlélek segítségével, aki bennünk lakik, alleluja.

II. ESTI DICSÉRET

Magnificat-ant.

A évben: A gonoszok elpusztulnak, és az Úr szőlőskertje átszáll másokra, akik idejében beszolgáltatják a termést.

B évben: Engedjétek, hogy hozzám jöjjenek a kicsinyek: övék az Isten országa.

C évben: Teljesítettük, amivel tartoztunk, hiszen csak szolgáid vagyunk, Urunk.

Könyörgés

Mindenható, örök Isten, te mindig többet adsz nekünk, mint amit megérdemlünk és kívánhatunk. Áraszd ránk irgalmadat, bocsásd meg mindazt, amivel lelkiismeretünk vádol. És amit szinte már kérni sem merünk, add meg túláradó atyai jóságodból.

ÉVKÖZI XXVIII. HÉT

Negyedik zsoltáros hét

I. ESTI DICSÉRET

Magnificat-ant.

A évben: Isten minden nép számára ünnepi lakomát készített, alleluja.

B évben: Mily nehéz belépnie Isten országába annak, aki gazdag!

C évben: Csak egy idegen tért vissza, hogy hálát adjon Istennek? Állj fel, és menj: a hited meggyógyított.

REGGELI DICSÉRET

Benedictus-ant.

A évben: Menjetek ki az utak kereszteződéséhez: akit csak találtok, hívjátok meg a menyegzőre!

B évben: Könyörögtem, és elnyertem a bölcsességet; vele együtt minden jó nekem jutott: mérhetetlen gazdagság.

C évben: Ha állhatatosak maradunk Krisztussal, uralkodni fogunk vele; ha hűtlenné válunk, ő akkor is hű marad.

II. ESTI DICSÉRET

Magnificat-ant.

A évben: A vacsora órájában az Úr minden meghívottnak kiáltja: Jöjjetek, minden készen áll számotokra, alleluja.

B évben: Ti, akik mindent elhagytatok értem, és követtetek engem: százannyit kaptok, és elnyeritek az örök életet.

C évben: Egy a leprások közül, akiket Jézus meggyógyított, visszatért hozzá, és így kiáltott: Dicsőség az Istennek!

Könyörgés

Urunk, Istenünk, kegyelmed mindenkor indítson, és kísérjen minket, hogy figyelmünk szüntelenül a jótettekre irányuljon.

ÉVKÖZI XXIX. HÉT

Első zsoltáros hét

I. ESTI DICSÉRET

Magnificat-ant.

A évben: Napkelet és napnyugat tudni fogja, hogy nincs Isten kívülem. Én vagyok az Isten, és nincs hozzám hasonló.

B évben: A kelyhet, amelyből inni fogok, ti is kiisszátok, és az én keresztségemből ti is részesültök – mondja a mi Urunk.

C évben: Mózes két keze napnyugtáig imádságra emelve maradt.

REGGELI DICSÉRET

Benedictus-ant.

A évben: Jézus, Mester, te Isten útját tanítod nekünk az igazság szerint, alleluja.

B évben: Aki nagy akar lenni köztetek, tegye szolgátokká önmagát, és aki az első akar lenni, legyen a szolgája mindenkinek.

C évben: Isten igazságot szolgáltat majd választottainak, akik éjjel-nappal kiáltanak hozzá.

II. ESTI DICSÉRET

Magnificat-ant.

A évben: Adjátok meg a császárnak, ami a császáré, és Istennek, ami az Istené, alleluja.

B évben: Az Emberfia azért jött, hogy életét adja mindenkiért.

C évben: Amikor eljön az Emberfia, talál-e hitet a földön?

Könyörgés

Mindenható, örök Isten, add, hogy mindenkor készséges akarattal és őszinte szívvel szolgáljunk neked.

ÉVKÖZI XXX. HÉT

Második zsoltáros hét

I. ESTI DICSÉRET

Magnificat-ant.

A évben: A szeretet nem tesz semmi rosszat másoknak: a törvény teljessége a szeretet.

B évben: Az Úr üdvözíti népét; a vakot és a sántát visszaviszi az egyenes útra, alleluja.

C évben: Isten jóindulattal fogadja, aki szívből szolgál neki; az alázatos ember imája áthatol a felhőkön.

REGGELI DICSÉRET

Benedictus-ant.

A évben: Szeresd embertársadat, mint önmagadat!

B évben: Dávid Fia, könyörülj rajtam! Uram, add, hogy lássak!

C évben: A távolban lesütött szemmel mellét verte a vámos: Istenem, irgalmazz nekem, bűnösnek!

II. ESTI DICSÉRET

Magnificat-ant.

A évben: Ez a főparancsolat: Szeresd Uradat, Istenedet teljes szívedből, alleluja!

B évben: Így szólt Jézus a vakhoz: Menj, a hited meggyógyított. Tüstént visszanyerte látását, és követte.

C évben: A vámos elnyerte a bocsánatot; aki magát felmagasztalja, azt megalázza az Isten, aki megalázza magát, azt felmagasztalja.

Könyörgés

Mindenható, örök Isten, növeld bennünk a hitet, a reményt és a szeretetet. Add, hogy szeressük, amit parancsolsz, és segíts, hogy elnyerjük, amit ígérsz.

ÉVKÖZI XXXI. HÉT

Harmadik zsoltáros hét

I. ESTI DICSÉRET

Magnificat-ant.

A évben: Aki felmagasztalja magát, megalázottá lesz; aki megalázza magát, magasra emelkedik.

B évben: Egy a mi Urunk, Istenünk: szeresd Uradat, Istenedet teljes szívedből, lelked mélyéből és minden erőddel! Vésd szívedbe parancsait!

C évben: Te szeretsz mindent, és nem utálsz semmit abból, amit alkottál, hogy megtérjenek hozzád, Istenünk.

REGGELI DICSÉRET

Benedictus-ant.

A évben: Csak egy a ti Atyátok, a mennynek és földnek Istene.

B évben: Embertársunkat úgy szeretni, mint saját magunkat, többet ér, mint minden áldozat.

C évben: Zakeus örömmel látta vendégül házában Jézust: ma üdvösség köszöntött e házra, alleluja.

II. ESTI DICSÉRET

Magnificat-ant.

A évben: Csak egy a tanítótok, a mennyei: Krisztus, a mi Urunk.

B évben: Szeresd Uradat, Istenedet teljes szívedből; szeresd embertársadat, mint saját magadat; nincs ennél nagyobb parancsolat.

C évben: Az Emberfia azért jött, hogy megkeresse és megmentse azt, aki elveszett.

Könyörgés

Mindenható, irgalmas Isten, a te kegyelmed műve, hogy híveid méltóképpen és tetszésed szerint szolgálnak neked. Add, kérünk, hogy minden akadályt legyőzve elnyerjük a megígért boldogságot.

ÉVKÖZI XXXII. HÉT

Negyedik zsoltáros hét

I. ESTI DICSÉRET

Magnificat-ant.

A évben: Virrasztva várjátok a Vőlegényt: nem tudjátok sem a napot, sem az órát.

B évben: Az asszony mindent odaadott az Úrnak, amije csak volt: az élet javaiban bővelkedni fog.

C évben: Szép dolog emberért meghalni, és Istentől várni, hogy teljesedjék reményünk, a feltámadás az életre.

REGGELI DICSÉRET

Benedictus-ant.

A évben: Elmegyünk, hogy találkozzunk az Úrral, és örökké ővele leszünk.

B évben: Szomorúak vagyunk, de mégis mindig vidámak; szűkölködők, mégis sokakat gazdagítunk, mint akiknek semmijük sincs, mégis mindenük megvan: a mennynek és a földnek Ura.

C évben: Aki méltó lesz a másik világra, a feltámadás fia lesz, Isten fia.

II. ESTI DICSÉRET

Magnificat-ant.

A évben: Éjfélkor kiáltás hallatszik: Itt a Vőlegény, járuljatok elébe!

B évben: A szegény özvegy többet adott mindenkinél: ami szegénységétől telt, mindent odaadott.

C évben: A mi Istenünk az élőké, nem a holtaké: mindenki él őáltala, alleluja.

Könyörgés

Mindenható, irgalmas Isten, kegyelmeddel tarts távol tőlünk minden rosszat. Add, hogy minden testi-lelki erőnkkel szolgálatodra álljunk, és készségesen teljesítsük szent akaratodat.

ÉVKÖZI XXXIII. HÉT

Első zsoltáros hét

I. ESTI DICSÉRET

Magnificat-ant.

A évben: Akinek van, az kap, és bőven lesz neki; akinek nincs, attól azt is elveszik, amije van – mondja a mi Urunk.

B évben: Ég és föld elmúlik, de az én igéim nem múlnak el.

C évben: Nektek, akik hódoltatok nevem előtt, felragyog az igazság napja – mondja az Úr.

REGGELI DICSÉRET

Benedictus-ant.

A évben: Világosság és a nappal fiai vagyunk: álljunk készen, és várjuk Urunkat!

B évben: A szentek tündökölni fognak az ég fényességében mindörökké.

C évben: Üldözni fognak titeket az én nevem miatt; akkor tanúskodni fogtok rólam: ellenállhatatlan ékesszólást és bölcsességet adok nektek.

II. ESTI DICSÉRET

Magnificat-ant.

A évben: Jól van, derék szolgám: hűséges voltál a kevésben, menj be Urad örömébe!

B évben: Látni fogják az Emberfiát, amint eljön nagy dicsőséggel és hatalommal.

C évben: Ha állhatatosak lesztek, megmentitek az életeteket – mondja a mi Urunk.

Könyörgés

Urunk, Istenünk, add, hogy örvendezve mindig neked éljünk, mert soha meg nem fogyatkozó és teljes öröm az, ha szüntelenül szolgálhatunk neked, minden javak szerzőjének.

ÉVKÖZI XXXIV. HÉT

Zsoltáros rész, II. hét

Könyörgés

Istenünk, tedd készségessé híveid akaratát, hogy a megváltás gyümölcséből egyre bővebben részesedve, mindinkább megtapasztaljuk atyai jóságodat.