JÚLIUS

Július 2.

SZŰZ MÁRIA LÁTOGATÁSA ERZSÉBETNÉL
(SARLÓS BOLDOGASSZONY)

Ünnep

IMÁDSÁGRA HÍVÁS

Ant. A Boldogságos Szűz Mária látogatásának ünnepén ujjongva köszöntsük az Urat!

REGGELI DICSÉRET

HIMNUSZ

Erzsébethez jössz, Mária,

méhedben Isten Magzata;

anyjában János felvidul,

így jöjj hozzánk is gyámolul.

Siess, mutasd meg szent Fiad,

hogy hit fakadjon, gazdagabb,

s dicséretednek jogcímét

elismerjék már szerteszét!

Köszöntsed most az új anyát,

az Egyház népes otthonát,

mely örvend hallva hangodat,

mert Krisztus jött el általad.

Fordítsd felénk tekinteted,

és lásd meg hívő népedet,

mely buzgó szívvel ünnepel,

mert mindenkor velünk leszel.

Ó, szent örömnek záloga,

csengő vágyunk száll oda,

hol égi házban vársz reánk,

míg elkészül fehér ruhánk.

Lelkünk magasztal, Szűz, s veled

az Úrnak hála, tisztelet,

ki megdicsőít tégedet,

hogy ég s föld zengje szent neved. Ámen.

Ant. 1Mária útnak indult, és a hegyekbe sietett, Júda városába.

Zsoltárok és kantikum az I. hét vasárnapjáról.

Ant. 2Amikor Erzsébet meghallotta Mária köszöntését, örömében megmozdult méhében a gyermek, maga Erzsébet pedig eltelt Szentlélekkel.

Ant. 3Boldog vagy, Mária, mert hitted, hogy beteljesedik mindaz, amit az Úr mondott neked.

RÖVID OLVASMÁNY

Joel 2, 27 – 3, 1

Tudni fogjátok, hogy Izraelben lakom, hogy én vagyok az Úr, a ti Istenetek, és nem más; és népemet soha többé nem éri szégyen. Mindezek után kiárasztom Lelkemet minden testre, fiaitok és leányaitok jövendölni fognak.

RÖVID VÁLASZOS ÉNEK

Az Úr kiválasztotta őt magának. {*} Öröktől fogva kiválasztotta.

Az Úr kiválasztotta őt magának. {*} Öröktől fogva kiválasztotta.

Sátrában adott neki lakóhelyet. {*}

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának. {*} Öröktől fogva kiválasztotta.

Benedictus-ant. Amikor Erzsébet meghallotta Mária köszöntését, hangosan felkiáltott: Hogy lehet az, hogy Uramnak anyja látogat el hozzám?

FOHÁSZOK

Ünnepeljük Megváltónkat, aki Szűz Máriától született, és így könyörögjünk:

Urunk, édesanyád járjon közben értünk!

Igazság Napja, akit a szeplőtelen Szűz, mint fényes hajnal, előre jelzett,

add, hogy mindig látogatásod fényében járjunk!

Urunk, édesanyád járjon közben értünk!

Segíts, Urunk, hogy kövessük édesanyádat, aki a legjobb részt választotta,

és azt az eledelt keressük, amely megmarad az örök életre!

Urunk, édesanyád járjon közben értünk!

Világ Üdvözítője, aki megváltásod erejével édesanyádat a bűn minden szennyétől megőrizted,

őrizz meg minket is tisztán a bűntől!

Urunk, édesanyád járjon közben értünk!

Megváltónk, te Szűz Máriát tiszta hajlékoddá és a Szentlélek szentélyévé avattad,

tégy minket is Szentlelked örök templomává!

Urunk, édesanyád járjon közben értünk!

Könyörgés

Mindenható, örök Isten, a te sugallatodra indult útnak a Boldogságos Szűz Mária, hogy szent Fiadat méhében hordozva, Erzsébetet meglátogassa. Add, hogy a Szentlélek indításait hűségesen kövessük, és Máriával együtt mindig magasztaljunk téged.

NAPKÖZI IMAÓRA Délelőtt

RÖVID OLVASMÁNY

Jud 13, 18-19

Áldjon meg, leányom, a Magasságbeli Isten a föld minden asszonyánál jobban! S legyen áldott Isten, az Úr, az ég és a föld Teremtője. Ő vezérelt, hogy fejét vedd ellenségeink vezérének! A bizalom, amiről bizonyságot tettél, nem vész ki soha az emberek szívéből, hanem mindörökké megemlékeznek az Isten hatalmáról.

Jud 14, 7

Légy áldott a te Istened által Jákob minden sátrában, mert miattad dicsőítik majd Izrael Istenét minden nemzetnél, amely nevedet hallani fogja.

Boldogok, akik hallgatják az Isten szavát.

És hűségesek is maradnak hozzá!

Délben

RÖVID OLVASMÁNY

Tób 12, 6

Dicsőítsétek Istent minden élőlény előtt, és mondjatok neki köszönetet azért, amit veletek tett!

Szűz Mária boldog anya.

Az örök Atya Fiát hordozta.

Délután

RÖVID OLVASMÁNY

Bölcs 7, 27-28

A Bölcsesség, jóllehet magában marad, megújítja a mindenséget. Nemzedékről nemzedékre betér a szent lelkekbe, így teremti meg Isten barátait és a prófétákat. Isten csak azt szereti, aki a bölcsességgel él.

Áldott vagy te az asszonyok között.

És áldott a te méhednek gyümölcse.

ESTI DICSÉRET

HIMNUSZ

Szűz, akit Isten kiszemelt anyjának,

ihletett szívvel hegyen-völgyön által

mégy, hogy szívednek sugarait ontsad

jó rokonodra.

Hogy köszöntésed rokonod fogadta,

íme, méhében repesett a magzat.

Az anya téged úrnőjeként tisztel,

s áldva magasztal.

Boldognak mondtad te is magad akkor,

hálás szívedből Isten Lelke szólalt;

ihletett dallal köszönted Uradnak

drága kegyelmét.

Ó, Anyánk, téged az egész világ áld,

s most mi is zengünk örvendező szívvel,

és benned valljuk az Úr kegyelmének

osztogatóját.

Te adod Krisztust s mindig új kegyelmét,

add legnagyobbként üdvünk drága kincsét,

hogy veled együtt a Szentháromságot

áldjuk örökké. Ámen.

Ant. 1Mária Zakariás házába tért be, és üdvözölte Erzsébetet.

Zsoltárok és kantikum Szűz Mária közös zsolozsmájából.

Ant. 2Mihelyt meghallottam köszöntésed szavát, az örömtől megmozdult méhemben a gyermek.

Ant. 3Áldott vagy te az asszonyok között, és áldott a te méhednek gyümölcse.

RÖVID OLVASMÁNY

1 Pét 5, 5b-7

Egymás iránt mindannyian viseltessetek alázattal, mert az Isten a kevélyeknek ellenáll, az alázatosaknak azonban kegyelmet ad. Alázkodjatok meg az Isten hatalmas keze alatt, hogy annak idején megdicsőítsen benneteket. Minden gondotokkal forduljatok hozzá, mert neki gondja van rátok.

RÖVID VÁLASZOS ÉNEK

Üdvöz légy, Mária, kegyelemmel teljes, {*} Az Úr van teveled.

Üdvöz légy , Mária, kegyelemmel teljes, {*} Az Úr van teveled.

Áldott vagy te az asszonyok között, és áldott a te méhednek gyümölcse! {*}

Az Úr van teveled.

Dicsőség az Atyának, a Fiúnak és a Szentléleknek.

Üdvöz légy , Mária, kegyelemmel teljes, {*} Az Úr van teveled.

Magnificat-ant. Boldognak hirdetnek engem az összes nemzedékek, mivel tekintetre méltatta alázatos szolgálóleányát az Úr.

FOHÁSZOK

Nagy dicsérettel magasztaljuk a mindenható Atyaistent, aki azt akarta, hogy minden nemzedék ünnepelje Fiának Anyját, Máriát. Kérjük könyörögve:

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Te Máriát anyánkul adtad. Közbenjárására gyógyítsd a betegeket, vigasztald a szomorúakat, bocsáss meg a bűnösöknek,

nekünk, mindnyájunknak pedig adj üdvösséget és békét!

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Egyházad legyen egy szív, egy lélek a szeretetben,

a hívek pedig legyenek állhatatosak az imádságban Máriával, Jézus Anyjával együtt!

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Te Máriát az irgalom Anyjává tetted,

engedd, hogy a veszélyben forgók érezzék az ő anyai szeretetét!

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Te azt akartad, hogy Jézus és József házában Mária családanya legyen,

közbenjárására add, hogy minden anya ápolja a szeretetet és a szent életet saját családja körében!

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Te Máriát a mennyország Királynőjévé koronáztad,

add, hogy a meghaltak, a szentek seregével együtt örökre örvendezzenek országodban!

Járjon közben értünk a Kegyelemmel teljes!

Vagy:

A Kegyelemmel teljes miatt hallgass meg minket!

Július 3.

SZENT TAMÁS APOSTOL

Ünnep

Hitetlenkedve fogadta Jézus feltámadásának hírét. Ez a hitetlenség a feltámadt Krisztus előtt semmivé vált, és így vallotta meg az Egyház húsvéti hitét: „Én Uram, én Istenem!” Életéről nem tudunk semmi biztosat azon kívül, amiről az evangélium hírt ad. A hagyomány szerint India népeinek hirdette az evangéliumot. Edesszában a VI. századtól kezdve július 3-án emlékeznek meg holttestének átviteléről. Apostolok közös zsolozsmája, a következők kivételével:

REGGELI DICSÉRET

HIMNUSZ

Apostolok karában élsz,

vakító fény ragyog körül,

Tamás, fogadd jóságosan

téged dicsérő énekünk.

A fényes égi székeken

Krisztus szerelme ad helyet,

te is szeretsz, és vágyva vágysz

Uraddal együtt halni meg.

Gyötör szerelmed szent heve,

s beszélnek bár testvéreid,

biztosságot kívánsz: az Úr

sebét hogy érintsd, látva lásd.

Fénylő örömre gyúlsz legott,

hogy látod Krisztus nagy kegyét,

Uradnak vallod hittel őt,

s imádja boldog, hű szíved.

Látás nekünk nem adatott:

hitünk most tőled fog tüzet,

erős lesz, s égig szárnyaló,

az Úr szívét keresni száll.

Krisztusnak áldás, tisztelet,

s imádra adja meg nekünk:

hitünk bár botlik még sokat,

lássuk meg színről színre őt. Ámen.

Ant. 1Tamás azt mondta: Uram, nem tudjuk, hová mégy, hogyan ismerhetnénk az utat? Én vagyok az út, az igazság és az élet – válaszolta Jézus.

Zsoltárok és kantikum az I. hét vasárnapjáról.

Ant. 2 Tamás, vagy melléknevén Didimusz, nem volt velük, amikor megjelent nekik Jézus. A tanítványok elmondták: Láttuk az Urat! Alleluja.

Ant. 3Nyújtsd ki a kezedet, és nézd meg a szögek helyét! S ne légy hitetlen, hanem hívő! Alleluja.

RÖVID OLVASMÁNY

Ef 2, 19-22

Már nem vagytok idegenek és jövevények, hanem az Isten országának polgárai és családjának tagjai. Apostolokra és prófétákra alapozott épület vagytok, s a szegletkő maga Krisztus Jézus. Ő tartja össze az egész épületet, belőle nő ki az Úr szent temploma. Ti is benne épültök egybe a Lélek közreműködésével az Isten hajlékává.

RÖVID VÁLASZOS ÉNEK

Fejedelmekké teszed őket {*} Az egész földön.

Fejedelmekké teszed őket {*} Az egész földön.

Nevedet, Uram, mindenkor hirdetni fogják. {*}

Az egész földön.

Dicsőség az Atyának, a Fiúnak és a Szentléleknek.

Fejedelmekké teszed őket {*} Az egész földön.

Benedictus-ant. Hittél, mert láttál engem, Tamás. Boldogok, akik nem látnak, mégis hisznek, alleluja.

FOHÁSZOK az Apostolok közös zsolozsmájából.

Könyörgés

Mindenható Istenünk, Szent Tamás apostol Urának és Istenének vallotta Fiadat. Segítsen minket az ő példája, hogy hitét követve mi is életet nyerjünk Jézus Krisztusban.

ESTI DICSÉRET

Himnusz, zsoltárok és kantikum az Apostolok közös zsolozsmájából, Antifónák a REGGELI DICSÉRETBŐL.

RÖVID OLVASMÁNY

Ef 4, 11-13

Krisztus némelyeket apostollá, másokat prófétává, ismét másokat evangélistává, pásztorrá és tanítóvá tett, hogy szolgálatuk betöltésére neveljék a szenteket, és fölépítsék Krisztus testét, amíg mindnyájan el nem jutunk a hitben és az Isten Fia megismerésében az egységre, és meglett emberré nem leszünk, elérve a krisztusi teljességet.

RÖVID VÁLASZOS ÉNEK

Hirdessétek a nemzetek között. {*} Az Úr dicsőségét.

Hirdessétek a nemzetek között. {*} Az Úr dicsőségét.

És csodatetteit minden nép között. {*}

Az Úr dicsőségét.

Dicsőség az Atyának, a Fiúnak és a Szentléleknek.

Hirdessétek a nemzetek között. {*} Az Úr dicsőségét.

Magnificat-ant. Ujjaimat a szegek helyére helyeztem, kezemet oldalába tettem, és így szóltam: Én Uram, én Istenem, alleluja.

FOHÁSZOK az Apostolok közös zsolozsmájából, Könyörgés mint a REGGELI DICSÉRETBEN.

Július 4.

PORTUGÁLIAI SZENT ERZSÉBET

Árpád-házi Szent Erzsébet unokahúga. Az aragóniai királyi családból született 1271-ben. Gyermeklányként feleségül adták Portugália királyához. Két gyermeket szült. Hősies lélekkel, imádkozva és jót cselekedve viselte a gyötrelmeket és a nehézségeket. Férje halála után szétosztotta javait a szegények között, és felvette Szent Ferenc harmadik rendjének öltönyét. Mialatt fia és veje között a béke megszilárdításán fáradozott, 1336. július 4-én, Estremozban érte utol a halál. Szent asszonyok, jótékonykodók közös zsolozsmája.

Könyörgés

Istenünk, te a békesség szerzője és a szeretet kedvelője vagy. Kegyelmi ajándékodból Portugáliai Szent Erzsébet csodálatosan kibékítette a viszálykodókat. Add, hogy békességszerzők legyünk embertársaink között, és így méltán hívassunk Isten fiainak.

Július 5.

ZACCARIA SZENT ANTAL MÁRIA ÁLDOZÓPAP

A lombardiai Cremonában született 1502-ben. Páduában orvosi tanulmányokat folytatott, majd pappá szentelték, ő alapította a Szent Pálról elnevezett vagy más néven Barnabiták társulatát. Ez a társaság sokat tett a hívek erkölcseinek megjavításáért. Meghalt 1539. július 5-én, Cremonában. Lelkipásztorok, vagy Szent férfiak; nevelők, vagy szerzetesek közös zsolozsmája,

Könyörgés

Urunk, Istenünk, add, hogy Szent Pál apostol tanítása által megismerjük Jézus Krisztusnak minden értelmet meghaladó szeretetét, amely Zaccaria Szent Antal Mária áldozópapot képessé tette arra, hogy Egyházadban állhatatosan hirdesse az üdvösség örömhírét.

Július 6.

GORETTI SZENT MÁRIA SZŰZ ÉS VÉRTANÚ

Corinaldóban született 1890-ben szegény családból. Nettuno közelében élte küzdelmes gyermekkorát, édesanyjának segítve a házimunkában. Szent életet élt, és állhatatos volt az imádságban. 1902. július 6-án szüzessége védelmében tőrdöfések oltották ki életét, mivel inkább meghalni akart, mint vétkezni. Egy vértanú, vagy Szüzek közös zsolozsmája.

Könyörgés

Istenünk, ártatlanság szerzője, tisztaság kedvelője, te Goretti Szent Mária szolgálódnak fiatalon megadtad a vértanúság dicsőségét és a szüzesség koronáját. Add, hogy példája nyomán mi is állhatatosan ragaszkodjunk parancsaidhoz.

Július 8.

A SZEGED-CSANÁDI EGYHÁZMEGYE
ÉSZAKI RÉSZÉBEN
A SZÉKESEGYHÁZ FELSZENTELÉSE

Ünnep

A nagyváradi püspökség székesegyházát Szent László király építtette, amelyet az ő sírja, majd pedig az itt 1192. június 27-én történt szentté avatása tett híressé. Báthori András püspök (1329–1345) az ősi templomot háromhajósra bővíttette, amelyet azonban Bethlen Gábor protestáns erdélyi fejedelem 1618-ban leromboltatott.
A mai székesegyház alapkövét Forgách Pál püspök rakta le 1752-ben, és Kollonich László szentelte fel 1780-ban a mennyekbe fölvett Szűz Mária tiszteletére.
E székesegyházban őrzik Szent László ereklyéjét. Templomszentelés közös zsolozsmája

Július 9.

SZENT ZHAO RONG ÁGOSTON ÁLDOZÓPAP ÉS TÁRSAI, KÍNAI VÉRTANÚK

Ágoston 1746-ban született Kínában, a császári hadseregben szolgált, majd a szent vértanúk állhatatosságát látva a keresztény hitre tért. Pappá szentelése után az Evangélium megvallásában és az igehirdetésben fáradozott egészen haláláig, az 1815-ben történt vértanúságáig. Isten Egyháza vele együtt számos további vértanújára is emlékezik, akik mint püspökök, áldozópapok, szerzetesek és szerzetesnők, valamint világi hívők: különböző korú férfiak és nők, fiúk és leányok és kisgyerekek, nagy szenvedések között tettek tanúságot Krisztusról.

Istenünk, te Zhao Rong Szent Ágoston áldozópap és társai, kínai vértanúk hitvallása által Egyházadat csodálatos gondviseléseddel megerősítetted. Add, hogy néped a reábízott küldetéshez hűséges maradjon, nyerje el a szabadság növekedését, és a világ előtt tanúskodjék az igazságról.

Július 11.

SZENT BENEDEK APÁT

Emléknap

EURÓPA FŐVÉDŐSZENTJE

Az umbriai Nursiában (ma Norcia) született 480 körül. Rómában nevelkedett, Subiaco vidékén remeteéletet kezdett, ahol összegyűjtötte tanítványait, majd Monte Cassinóra ment. Itt híres kolostort alapított, és Regulát állított össze, amely mindenfelé elterjedt. Ezért a nyugati szerzetesség atyjának is szokták őt nevezni. 547. március 21-én halt meg, de már a VIII. század végétől sokfelé július 11-én emlékeztek meg róla. VI. Pál pápa 1964. október 24-én Európa fővédőszentjévé nyilvánította. Szent férfiak, szerzetesek közös zsolozsmája, a következők kivételével:

IMÁDSÁGRA HÍVÁS

Ant. Szent Benedek ünnepén dicsérjük Istenünket.

REGGELI DICSÉRET

HIMNUSZ

Bölcs tanítónk, Szent Benedek, világíts,

Krisztusunk fényét a világba hintsd szét,

híven ismernünk e hitet, segíts meg,

s töltsd be szívünket!

Népeket tettél egyazon családdá,

felvirágzott így a tökéletesség,

és szelíden lett követőid éke

Krisztus igája.

Szent szabályoddal szabadok s rabszolgák

Jézusunknak hű követői lettek;

s megvalósult bölcs Regulád világa:

munka, imádság.

Így vezéreld szent akaratra néped,

egy közösségben egyetértve éljünk,

és erősödjék az öröm közöttünk,

hozva a békét.

Zengje énekszó az Atyát Fiával,

és a Szentlelket, vigaszát ki adja:

ők díszítettek kegyelemmel téged

gazdagon áldva. Ámen.

Ant. 1 Az Úr örök dicsőséget szerzett nekik, és örök hírnévvel ajándékozza meg őket.

Zsoltárok és kantikum az I. hét vasárnapjáról.

Ant. 2 Isten szolgái, áldjátok az Urat mindörökké

Ant. 3 Örvendenek dicsőségüknek a szentek, vigadva térnek nyugovóra!

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

RÖVID VÁLASZOS ÉNEK

Isten törvénye {*} Él a szívében.

Isten törvénye {*} Él a szívében.

Nem is tétováznak léptei. {*}

Él a szívében.

Dicsőség az Atyának, a Fiúnak és a Szentléleknek.

Isten törvénye {*} Él a szívében.

Benedictus-ant. Élete tiszteletreméltó volt, neve Benedek: kegyelemmel áldott.

Könyörgés

Istenünk, te Szent Benedek apátot az istenszolgálat iskolájában kiváló mesterré tetted. Add, kérünk, hogy az irántad való szeretetet mindennél többre becsüljük, és szárnyaló szívvel járjunk parancsaid útján.

ESTI DICSÉRET

HIMNUSZ

Égi fények közt, kiket áldva hirdet

harci győztesként diadalmi ének,

ott ragyogsz, boldog Benedek sugárzó

érdemeiddel.

Testben ifjú még, de szívedben érett:

perzselő vágyak tüze nem hevített,

földi életnek gyönyörét kerülve

égre figyeltél.

Távol várostól, a szülői háztól,

sziklás erdőknek vadonába tértél,

s boldog életnek tükörét megírtad:

bölcs Reguládat.

Így a népek nagy nevelője lettél,

hintve Jézus szép tanait; te gyúrj át

minket is bátor követőddé, s gyújts fel

mennyei vágyra.

Zengje énekszó az Atyát Fiával,

és a Szentlelket, vigaszát ki adja:

Ők díszítettek kegyelemmel téged

gazdagon áldva. Ámen.

Antifónák, zsoltárok és kantikum a Szent férfiak közös zsolozsmájából.

RÖVID OLVASMÁNY

Róm 8, 28-30

Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

RÖVID VÁLASZOS ÉNEK

Szerette őt az Úr, {*} És felékesítette.

Szerette őt az Úr, {*} És felékesítette.

A dicsőség ruháját adta reá. {*}

És felékesítette.

Dicsőség az Atyának, a Fiúnak és a Szentléleknek.

Szerette őt az Úr, {*} És felékesítette.

Magnificat-ant. Áldást nyert az Úrtól, és üdvösséget szabadító Istenétől, mert ez az istenkeresők népe.

Július 13.

SZENT HENRIK

Baváriában (Bajorország) született 973-ban. Szent István királyunk feleségének, Boldog Gizellának bátyja. Szent Imre az ő nevét kapta a keresztségben. Atyja örökébe lépett a hercegség kormányzásában, majd később császárrá választották. Kitűnt az Egyház életének megreformálásában és a missziós munka előmozdításában. Több püspökséget alapított, és számos monostort gazdagított. 1024. július 13-án halt meg. III. Jenő pápa 1146-ban iktatta a szentek sorába. Szent férfiak közös zsolozsmája

Könyörgés

Istenünk te bőséges kegyelmeddel halmoztad el Szent Henriket, és a földi uralkodás gondjai közül szívét az égiek felé irányítottad. Közbenjárására engedd, hogy e világ változandóságai közepette is egész szívvel igyekezzünk hozzád.

Július 14.

LELLISI SZENT KAMILL ÁLDOZÓPAP

Az abruzzókbeli Chieti közelében született 1550-ben. Előbb katonai szolgálatot teljesített, majd megtérve, a betegek gondozására kötelezte el életét. Pappá szentelték, majd 1582-ben megalapította a Jó halál atyái társaságot, amely a hajléktalanokat befogadta, és a betegeket szolgálta. Rómában halt meg 1614. július 14-én. Szent férfiak, jótékonykodók közös zsolozsmája

Könyörgés

Istenünk, te Lellisi Szent Kamill áldozópapot felékesítetted a betegek iránti különleges szeretet erényével. Érdemeiért áraszd reánk szereteted lelkét, hogy testvéreinkben téged szolgáljunk, és bizalommal léphessünk eléd halálunk óráján.

Július 15.

SZENT BONAVENTURA PÜSPÖK ÉS EGYHÁZTANÍTÓ

Emléknap

Az etruriai Bagnoregióban született 1218 körül. Bölcseleti és hittudományi tanulmányait Párizsban folytatta, majd tanárrá nevezték ki. Rendtársait, a kisebb testvéreket (a ferenceseket) eredményesen tanította. Okosan és bölcsen kormányozta rendjét, amelynek főnökévé választották. Albanói bíboros püspökké nevezték ki. 1274. július 15-én halt meg Lyonban. Számos hittudományi és bölcseleti művet írt. Lelkipásztorok, vagy Egyháztanítók közös zsolozsmája

Könyörgés

Add meg, kérünk, mindenható Istenünk, hogy akik Szent Bonaventura püspök mennyei születésnapját ünnepeljük, kiváló tudásán épüljünk, és lángoló szeretetét folytonosan utánozzuk.

Július 16.

KÁRMEL-HEGYI BOLDOGASSZONY

A Szentírás számos helyen megemlékezik a Kármel-hegy szépségéről, ahol Illés próféta védelmezte az élő Istenben való hit tisztaságát. A XII. században néhány remete erre a hegyre vonult el a világtól. E kezdeményezésből alakult meg az Istenszülő Szűzanya pártfogása alatt szemlélődő életet élő karmeliták rendje. Szűz Mária közös zsolozsmája

REGGELI DICSÉRET

Benedictus-ant. Imáimban nyíltan bölcsességet kértem, amely olyan édes volt, mint a színesedő szőlő.

Könyörgés

Urunk, Istenünk, segítsen minket a Kármel-hegyi Boldogasszonynak, a dicsőséges Szűz Máriának áldott közbenjárása, hogy oltalmazó kezétől vezetve eljussunk a hegyhez, amely maga Krisztus.

ESTI DICSÉRET

Magnificat-ant. Mária hallgatta Isten szavát, megőrizte szívében, és gyakran elgondolkozott rajta.

Július 17.

SZENT ZOERÁRD-ANDRÁS ÉS BENEDEK REMETÉK

A XI. században Lengyelországból jöttek Magyarországra. Zoerárd-András előbb remeteéletet élt Tropiében (tarnowi egyházmegye), majd a Nyitra melletti Zoborhegyen levő Szent Hippolit bencés kolostor tagja lett. A tökéletes élet után vágyódva – apátja engedélyével – újra remeteségbe vonult, Trencsén közelébe, ahol 1010 körül meghalt. Tanítványa, Benedek, még 3 évig követhette szent mestere életét, amikor rablók megölték, és a Vág folyóba dobták. Szent László király idején, 1083. július 17-én avatták szentté őket. Ereklyéiket a nyitrai székesegyházban nagy tisztelettel őrzik. Szent férfiak közös zsolozsmájából a következők kivételével:

REGGELI DICSÉRET

HIMNUSZ

Csendes kolostor, szent magány

szelíd lakói, győztesek,

ti alvilágnak tomboló

dühén keresztül törtetek.

Ékszert, aranyt, dús kincseket,

hírt, rangot nem hajszoltatok,

szennyes világi kedvtelést

kerülve messze hagytatok.

Erdő, mező mit felkínált,

termés, gyümölcs volt étketek,

források adtak hűs italt,

és ágyat puszta föld vetett.

Mérges kígyók közt laktatok,

környeztek ártó állatok,

ördögsugallta képzelet

sárkánya el nem űzhetett.

Múló dolgoktól messze járt

serény elmétek: égbe szállt,

szentek karának társa lett,

kincsét az égben lelte meg.

A jó Atyát az ég felett,

s Fiát, ki Szűznek sarja lett,

vigasztaló Szentlelküket

dicsérje áldás, tisztelet. Ámen.

Benedictus-ant. Más országokból sok pap és szerzetes jött Szent István királyhoz, mint atyjához, nem kényszerűségből, hanem azért, hogy a szent szerzetesi életnek új öröme fakadjon az ő gyülekezetükből a magyar nemzet számára.

Könyörgés

Istenünk, Szent Zoerárd-András és Benedek a te hívásodat követve a remeteség magányát választották, hogy a csendben imádsággal és munkával tökéletesebben szolgáljanak neked. Közbenjárásukra add segítségedet, hogy e világ változandóságai közepette is készségesen meghalljuk szavadat, és mindenben követhessük szent akaratodat.

ESTI DICSÉRET

HIMNUSZ

Elvonulva jámboran

barlangokban éltek,

fegyelemben s boldogan,

megvetvén a földet.

Vasövekkel fékezték

testük-vérük vágyát,

hosszú böjttel övezték

lelkük hű imáját.

Erényekben gazdagon

András Nyitra mellett

jeleskedett, s mindnagyon

Úrban kedve tellett.

Fegyveres kéz ölte meg

Trencsén közelében,

így szenvedett Benedek

Úr dicséretében.

Gyilkosai holttestét

Vág folyóba dobták.

Hol és merre keressék,

sasszárnyak mutatták.

Itt van most a nyughelye,

ki élt jóra készen;

ahol nyugszik mesterem

Zoerárd közelében.

Ők irgalmat esdenek

Krisztustól a nyájnak,

hogy a mennybe érjenek,

kik szomorkodának. Ámen.

Magnificat-ant. Hallatlan neme ez a hitvallásnak, amely még drágábbá teszi az ígéret országát! Az étel, a pihenés nem rabolhatta el hiú édességével az örök életet, s a gonosz lélek nem találhatott módot elcsábításukra.

Július 18.

SZENT HEDVIG KIRÁLYNÉ

Emléknap

Magyarországon született 1374-ben, Nagy Lajos és Boszniai Erzsébet leányaként. 1384-ben Lengyelország királynőjévé koronázták. Jagelló Ulászlóval, Litvánia nagyhercegével kötött házassága eredményezte a litván herceg és nép megtérését. Férjével együtt fáradozott a vilniusi püspökség megalapításán (1388). Nagy gondot fordított mind saját maga, mind embertársai üdvösségére. A hit, a szeretet és az alázatosság példaképe volt. Neki köszönhető a hittudományi kar megalapítása és az egyetem megújulása Krakkóban. Erényekben és érdemekben gazdagon halt meg Krakkóban, 1399-ben. II. János Pál pápa 1997. június 8-án avatta szentté Krakkóban. Szent asszonyok közös zsolozsmája

REGGELI DICSÉRET

Benedictus-ant. Aki az igazsághoz szabja tetteit, a világosságra megy, hadd derüljön fény a tetteire, amelyeket Istenben vitt végbe.

Könyörgés

Istenünk, aki híveid élete vagy és az alázatosak dicsősége, te Szent Hedvig királynét a hit és a szeretet buzgó terjesztőjévé tetted. Közbenjárására add, hogy az igazság és a jóság apostolai legyünk.

ESTI DICSÉRET

Magnificat-ant. Alázatosakat felmagasztalt, éhezőket minden jóval betöltött az Úr.

Július 20.

SZENT APOLLINARIS PÜSPÖK ÉS VÉRTANÚ

Szent Apollinaris a 2. század vége felé a pogányok között hirdette Krisztus kifogyhatatlan gazdagságát. A hagyomány szerint Ravenna (Flaminia tartomány) püspöke volt, és székvárosát a vértanúság díszével gazdagította. Július 23-án költözött az Úrhoz.

Könyörgés

Urunk és Istenünk, vezesd híveidet az örök üdvösség útjára, amelyet Szent Apollinaris püspök az ő tanításával és vértanúságával megmutatott. Add, hogy közbenjárásával parancsaid útján állhatatosan megmaradjunk, és vele együtt méltók legyünk elnyerni a mennyei koronát.

Július 21.

BRINDISI SZENT LŐRINC ÁLDOZÓPAP ÉS EGYHÁZTANÍTÓ

1559-ben született Brindisiben. Kapucinus lett, rendtársait a teológiára tanította, rendjében különféle megbízatásokkal halmozták el. Fáradhatatlan és hatékony vándorprédikátorként bejárta Európát, így 1601-ben Magyarországra is eljutott, ahol Székesfehérvár és Csókakő ostrománál győzelemre lelkesítette a magyarokat a törökök ellen. Számos művet is írt, amelyekben a hitet mutatta be. Meghalt Lisszabonban 1619. július 22-én. Lelkipásztorok, vagy Egyháztanítók közös zsolozsmája,

Könyörgés

Istenünk, te Brindisi Szent Lőrinc áldozópapnak neved dicsőségére és a lelkek üdvösségére megadtad a jótanács és az erősség Lelkét. Közbenjárására add meg nekünk is Szentlelked ajándékait, hogy meglássuk, mit kell tennünk, és azt meg is valósítsuk.

Július 22.

SZENT MÁRIA MAGDOLNA

Emléknap

Krisztus tanítványaihoz tartozott. Jelen volt halálánál, és Húsvétvasárnap hajnalban elsőként láthatta meg a feltámadt Megváltót (Mk 16, 9). Tisztelete főként a XII. században terjedt el a nyugati egyházban. Szent asszonyok közös zsolozsmája,a következők kivételével:

REGGELI DICSÉRET

HIMNUSZ

Felkelt a hajnal csillaga

Krisztus győzelmes reggelén;

a sírhoz mentél, Mária,

hogy sírj testének nyughelyén.

Siettél megkeresni őt,

ám angyaloknak híre várt,

hogy gyászos könnyön végy erőt:

feltörte ő a síri zárt.

De készít új vigasztalást,

kit úgy szerettél, Mestered,

kertésznek véled őt magát,

de szólít, és felismered.

A fájdalmas Szűz oldalán

keresztfáját ölelted át,

első tanúvá tesz ma, lásd,

hogy alvilágból ím kiszállt.

Ó, Magdalában nyílt virág,

kiben Krisztus szerelme élt,

kérd, hogy bennünk is égi láng

gyullassza fel a szív tüzét!

Kérünk, Urunk, e hű arád

kövessük kedves példaként,

hogy mennyben áldást mondva rád

zengjük neved dicséretét! Ámen.

Ant. 1A hét első napján, kora reggel, amikor még sötét volt, Mária Magdolna kiment a sírhoz.

Zsoltárok és kantikum az I. hét vasárnapjáról.

Ant. 2Lángol a szívem: Uramat vágyom látni; keresem, még ha nem is tudom, hová tették őt, alleluja.

Ant. 3Amint Mária sírdogált, egyszer csak benézett a sírba. Látta, hogy ott két, fehér ruhába öltözött angyal ül, alleluja.

RÖVID VÁLASZOS ÉNEK

Ne sírj már többé, Mária, {*} Feltámadt az Úr a halálból.

Ne sírj már többé, Mária, {*} Feltámadt az Úr a halálból.

Menj el testvéreimhez, és vidd nekik hírül: {*}

Feltámadt az Úr a halálból.

Dicsőség az Atyának, a Fiúnak és a Szentléleknek.

Ne sírj már többé, Mária, {*} Feltámadt az Úr a halálból.

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

Benedictus-ant. Miután Jézus a hét első napján feltámadt, megjelent Mária Magdolnának, akiből annak idején hét ördögöt űzött ki.

FOHÁSZOK a Szent asszonyok közös zsolozsmájából, vagy a köznapról.

Könyörgés

Istenünk, a te egyszülött Fiad Mária Magdolnára bízta, hogy elsőként ő hirdesse a feltámadás örömhírét. Közbenjárására add, hogy példája nyomán mi is hirdessük, hogy Krisztus él, és megláthassuk őt dicsőségedben.

ESTI DICSÉRET

HIMNUSZ

Magdala fénye, boldogságos asszony,

fordulunk hozzád igaz tisztelettel,

szívedet Krisztus szeretetnek láncán

fűzte magához.

Roppant hatalmát hamar megismerted:

isteni szóval ördögöd elűzte;

majd meg is tisztelt ritka bizalmával

szent Szabadítód.

Már ez időtől szeretet hatalma

sürget a Mester lába előtt ülnöd,

s bárhol is jár ő, híven, mint az árnyék,

jársz a nyomában.

Állsz keresztjénél, hullatsz sűrű könnyet,

bánatos szívvel Urad elsiratván;

gonddal a testét takargatod gyolcsba:

abba temessék.

Isten szerelme adta életünket,

hadd legyen részünk Fia győzelmében,

kettejük mellett áldhassuk a Lelket

himnuszainkkal. Ámen.

Ant. 1Jézus megkérdezte Máriától: Asszony, miért sírsz? Kit keresel?

Zsoltárok és kantikum a Szent asszonyok közös zsolozsmájából.

Ant. 2Elvitték Uramat, s nem tudom, hová tették.

Ant. 3Jézus nevén szólította: Mária! Erre megfordult, s csak ennyit mondott: Mester!

RÖVID VÁLASZOS ÉNEK

Ne sírj már többé, Mária, {*} Feltámadt az Úr a halálból.

Ne sírj már többé, Mária, {*} Feltámadt az Úr a halálból.

Menj el testvéreimhez, és vidd nekik hírül: {*}

Feltámadt az Úr a halálból.

Dicsőség az Atyának, a Fiúnak és a Szentléleknek.

Ne sírj már többé, Mária, {*} Feltámadt az Úr a halálból.

RÖVID OLVASMÁNY

Róm 8, 28-30

Tudjuk, hogy akik Istent szeretik, azoknak minden javukra válik, hiszen ő saját elhatározásából választotta ki őket. Akiket ugyanis eleve ismert, azokat eleve arra rendelte, hogy Fiának képmását öltsék magukra, így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

Magnificat-ant. Mária Magdolna elment, és hírül adta a tanítványoknak: Láttam az Urat, alleluja.

FOHÁSZOK a Szent asszonyok közös zsolozsmájának Reggeli dicséretéből, vagy a köznapról.

Könyörgés, mint a Reggeli dicséretben.

Július 23.

SZENT BRIGITTA SZERZETESNŐ

Svédországban született 1303-ban. Kisleányként adták férjhez. Nyolc gyermeket szült, akiket nagy gonddal nevelt. Belépett Szent Ferenc harmadik rendjébe. Férje halála után még inkább az aszketikus élet felé fordult. Ekkor alapította a róla elnevezett szerzetesrendet. 1349-ben Rómában telepedett le, és mindenki példájául szolgált kiváló erényeivel. 1372-ben penitencia gyanánt szentföldi zarándokutat vállalt. Több művet írt, ezekben az általa megtapasztalt misztikus élményeket beszélte el. Rómában halt meg 1373. július 23-án. II. János Pál pápa 1999. október 1-jén Európa társvédőszentjévé nyilvánította. Szent szerzetesek közös zsolozsmája xxxx, a következők kivételével

Könyörgés

Istenünk, te Szent Brigittát élete folyamán különböző utakon vezetted, és Fiad szenvedésének szemlélése és átélése által csodálatosan megtanítottad őt a kereszt bölcsességére. Add, hogy bármely hivatásban éljünk is, mindig és mindenben téged keressünk.

Július 24.

ÁRPÁD-HÁZI SZENT KINGA SZŰZ

Emléknap

IV. Béla és Laszkarisz Mária legidősebb leánya. Boldog Jolán, Boldog Konstancia és Szent Margit nővére. 1224. március 4-én született. Már szüzességi fogadalmat tett, amikor szülei államérdekre hivatkozva 1239-ben eljegyezték Boleszláv krakkói herceggel. Hatására férje szintén örök tisztaságot fogadott a krakkói székesegyházban, a nép ezért „Szemérmes Boleszlávnak” nevezte el. Élete királynéként is imádságban és a szegények, betegek ápolásában telt el. Férje halála (1279. december 7.) után az ószandeci (Krakkótól délkeletre) klarisszák közé lépett, és ott is halt meg, mint főnöknő, 1292. július 24-én. Sírja búcsújáróhely lett. VIII. Sándor pápa avatta boldoggá (1690-ben), XII. Ince 1695-ben Lengyelország védőszentjei közé iktatta, XI. Kelemen pedig 1715-ben Lengyelország és Litvánia védőszentjévé nyilvánította. Szent II. János Pál pápa 1999-ben szentté avatta. Szüzek, vagy Szent asszonyok, szerzetesnők közös zsolozsmája

Könyörgés

Istenünk, te megismertetted Szent Kingával a kegyelmi élet édességét, és arra indítottad, hogy szüzességét a házasságban is megőrizze. Add, kérünk, hogy közbenjárására mindenkor tiszta élettel szolgáljunk neked, és őt követve mi is örvendező lélekkel jussunk el hozzád.

Július 27.

SZENT CHARBEL MAKHLOUF ÁLDOZÓPAP

A libanoni Biqua Kafra faluban született 1828-ban. A libanoni maroniták szerzetébe lépett be, ahol a Charbel nevet kapta. Pappá szentelve szigorú magányban magasabb tökéletességre törekedett, és az annaiai szerzetesközösségből remeteségbe vonult, ahol a legkeményebb aszkézisben, állandó böjtölés és ima közepette szolgált Istennek. 1898. december 24-én hunyt el az Úrban.

Istenünk, te Szent Charbel Makhlouf áldozópapot a remeteség magányos harcára hívtad meg, és az életszentség sokféle adományával halmoztad el. Kérünk, add, hogy életünk keresztjeit mi is szent Fiadhoz hasonlóan készséges lélekkel vállaljuk.

Július 25.

SZENT JAKAB APOSTOL

Ünnep

Zebedeus fia, János apostol testvére, Betszaidában született. Az Úr főbb csodatetteinek tanúja volt. Heródes ölette meg 42 körül. Kiváltképpen tisztelik a spanyolországi Compostellában, ahol igen jeles templomot emeltek nevének. Apostolok közös zsolozsmája, a következők kivételével:

REGGELI DICSÉRET

HIMNUSZ

Örvendező szívünk dala

magasra száll, Jakab, veled,

halászból téged Krisztusunk

ily szent orom csúcsára vitt.

Testvéreddel, mert hív a szó,

elhagytok mindent, kincset is;

az Úr igéjét, szent nevét,

buzgó küldöttként, hirdeted.

Erős jobbján, mint hű tanút

magával visz, s megláthatod

dicsőségét a hegytetőn,

s a kertben vére csöppjeit.

Te készen állsz, bár jól tudod:

a kínoknak kért kelyhe vár,

az Úr első apostola,

ki érte szenvedsz kínhalált.

Jézus hűséges gyermeke,

örök fény magvetője vagy,

imádra hitben ékesen

s gazdag reményben ég szívünk.

Kérd Krisztustól szorgalmasan:

parancsa útját járjuk itt,

s dicsőségének himnuszát

örökre énekeljük ott. Ámen.

Ant. 1Útját folytatva Jézus megpillantotta Zebedeus fiait: Jakabot és testvérét, Jánost. Őket is hívta.

Zsoltárok és kantikum az I. hét vasárnapjáról.

Ant. 2Rögtön otthagyták a bárkát apjukkal egyetemben, és Jézus nyomába szegődtek.

Ant. 3A kehelyből, amelyből én iszom, ti is isztok, s a keresztséggel, amellyel engem megkeresztelnek, ti is megkeresztelkedtek.

RÖVID OLVASMÁNY

Ef 2, 19-22

Már nem vagytok idegenek és jövevények, hanem az Isten országának polgárai és családjának tagjai. Apostolokra és prófétákra alapozott épület vagytok, s a szegletkő maga Jézus Krisztus. Ő tartja össze az egész épületet, belőle nő ki az Úr szent temploma. Ti is benne épültök egybe a Lélek közreműködésével az Isten hajlékává.

Benedictus-ant. Jézus maga mellé vette Pétert, Jakabot és testvérét, Jánost, s fölment külön velük egy magas hegyre. Ott elváltozott előttük.

FOHÁSZOK az Apostolok közös zsolozsmájából,

Könyörgés

Mindenható, örök Isten, rendelésedből Szent Jakab az apostolok közül elsőként ontotta vérét és áldozta életét az Evangéliumért. Hitvallásával erősítsd, folytonos pártfogásával pedig oltalmazd Egyházadat.

ESTI DICSÉRET

HIMNUSZ az Apostolok közös zsolozsmájából

Ant. 1Jézus magával vitte Pétert, Jakabot és Jánost. Remegni kezdett és gyötrődni.

Zsoltárok és kantikum az Apostolok közös zsolozsmájából.

Ant. 2Így szólt hozzájuk: Virrasszatok és imádkozzatok, nehogy kísértésbe essetek!

Ant. 3Heródes király elfogatta az egyház néhány tagját, hogy ártson nekik. János testvérét, Jakabot karddal kivégeztette.

Magnificat-ant. Aki közületek nagyobb akar lenni, legyen a szolgátok, s aki első akar lenni, legyen a cselédetek.

FOHÁSZOK az Apostolok közös zsolozsmájából. Könyörgés, mint a Reggeli dicséretben.

Július 26.

SZENT JOAKIM ÉS SZENT ANNA,

A BOLDOGSÁGOS SZŰZ MÁRIA SZÜLEI

Emléknap

A II. századig visszamenő hagyomány nevezi meg a Boldogságos Szűz Mária szüleit. Szent Annát már a VI. századtól tisztelték Keleten, kultusza Nyugaton a X. században terjedt el. Szent Joakim tisztelete az újkorban fejlődött ki. Szent férfiak közös zsolozsmája, a következők kivételével:

Ugyanezen a napon, július 26-án

A VESZPRÉMI EGYHÁZMEGYÉBEN:
SZENT ANNA,
AZ EGYHÁZMEGYE VÉDŐSZENTJE

Ünnep

Minden, mint alább. Az Olvasmányos imaórában zsoltárok, antifónák és Első olvasmány a Szent asszonyok közös zsolozsmájából. A saját Második olvasmány Válaszos éneke után: Himnusz Téged, Isten, dicsérünk. A Reggeli dicséretben antifónák a Közös részből, zsoltárok és kantikum az I. hét vasárnapjáról. A Könyörgés saját, Szent Joakim neve kihagyható, és ekkor egyes számot használunk. A Napközi imaórában zsoltárok antifónáikkal a köznapról, Rövid olvasmány és Párvers a Közös részből. Az Esti dicséretben zsoltárok és kantikum antifónáikkal a Közös részből. A Befejező imaóra a köznapról.

REGGELI DICSÉRET

HIMNUSZ

Az éj vak leple meghasad,

felváltja már a pirkadat,

s nyomában már a hajnal ég,

azt hirdetvén, hogy kél a nap.

Krisztusban kél igaz napunk,

kegyelmek Anyja: hajnalunk.

De Anna volt a pirkadat,

jöttén az éj már felszakadt.

Ó, Anna, termékeny gyökér,

üdvösségtermő drága fa!

Rajtad virágos ág fakad,

mely Krisztust hozza meg nekünk!

Üdvünk Anyjának anyja, jöjj,

és Szent Joakim, jó atya,

Szülöttetek sok érdeme

az irgalmat ránk esdje le.

Dicsőség néked, Jézusunk,

világra kit szült tiszta Szűz,

Atyának, Léleknek veled,

örökre áldás, tisztelet. Ámen.

RÖVID OLVASMÁNY

Iz 55, 3

Fordítsátok ide a fületek, és gyertek ide hozzám; hallgassatok rám, és élni fog lelketek. Örök szövetséget kötök veletek a Dávidnak megígért irgalom jegyében.

RÖVID VÁLASZOS ÉNEK

Istenünk irgalmából {*} Eljött hozzánk az Úr.

Istenünk irgalmából {*} Eljött hozzánk az Úr.

Dávid nemzetségéből származott az Üdvözítő. {*}

Eljött hozzánk az Úr.

Dicsőség az Atyának, a Fiúnak és a Szentléleknek.

Istenünk irgalmából {*} Eljött hozzánk az Úr.

Benedictus-ant. Áldott az Úr, atyáink Istene, mert erős Szabadítót támasztott nekünk, szolgájának, Dávidnak családjából.

FOHÁSZOK a Szent férfiak közös zsolozsmájából, vagy a köznapról.

Könyörgés

Urunk, atyáink Istene, te Szent Joakimnak és Szent Annának megadtad azt a kegyelmet, hogy tőlük szülessék megtestesült Fiad édesanyja. Kettejük imájára add, hogy mi is eljussunk az üdvösségre, amelyet népednek megígértél.

ESTI DICSÉRET

HIMNUSZ

Szent Joakimhoz fordul most ez ének,

hogy jelét adja öröm ünnepének;

nagyrabecsült Szent, fogadd el dalunkat,

hódolatunkat!

Nagy királyősök ivadéka voltál,

Ábrahám, Dávid törzséből fakadtál,

ám dicsőséged nem az ős. A magzat,

Mária adja.

Annával együtt csak utódot kértél;

s teljesül benne ősi szent ígéret,

mert hamarosan menny a gyászos földre

általa jön le.

Ó, teremtetlen Gyermek égi Atyja,

áldott légy, s áldott e Szülőnek Sarja,

s szent öröm Lelke, velük együtt légy te

áldva örökre. Ámen.

RÖVID OLVASMÁNY

Róm 9, 4-5

Izrael fiaié az istenfiúság, a dicsőség, a szövetségek, a törvényadás, az istentisztelet és az ígéretek. Övéik az atyák, és test szerint közülük származik Krisztus, aki mindenek fölött való, mindörökké áldott Isten. Ámen.

RÖVID VÁLASZOS ÉNEK

Szolgáját, Izraelt, gondjába vette, {*} Irgalmasságáról megemlékezett.

Szolgáját , Izraelt, gondjába vette, {*} Irgalmasságáról megemlékezett.

Amint megígérte atyáinknak. {*}

Irgalmasságáról megemlékezett.

Dicsőség az Atyának, a Fiúnak és a Szentléleknek.

Szolgáját , Izraelt, gondjába vette, {*} Irgalmasságáról megemlékezett.

Magnificat-ant. Izáj nemes törzsökén szépséges vessző támadt, amelyből csodás illatú virág fakadt.

FOHÁSZOK a Szent férfiak közös zsolozsmájából, vagy a köznapról. Fohászok mint reggel.

Július 29.

SZENT MÁRTA

Emléknap

Máriának és Lázárnak nővére. Amikor Betániában vendégül látta az Urat, buzgó lélekkel szolgált neki. Könyörgésével kieszközölte testvére, Lázár feltámasztását. Szent asszonyok közös zsolozsmája, a következők kivételével:

REGGELI DICSÉRET

HIMNUSZ

Minket e lelkes, ünnepi dicséret

érdemeidhez társulva segítsen,

Márta, kit kedvel az Úr, és szívéhez

fűz szeretettel.

Gyakran betért ő hozzád, s otthonodban

töltött vendégként nyugalmas órákat,

hallgatta szódat, szolgáló sürgésed

látta örömmel.

Gyászba borultan siratod a testvért,

nagy keserűen húgod is zokog csak,

s íme, a Mester könnyezik, s szavára

éled a holt már.

Sziklaszilárdan hiszed a halottak

újrakeltését, Urad is tanítja,

kérj a szívünkbe újra-újra vágyat

égi hazánkba.

Zengjük Atyánkat, egy Fia kegyelmét,

velük a Lélek azonos hatalmát,

s hogy dicsőségük veled együtt lássuk,

esdve könyörgünk. Ámen.

Benedictus-ant. Márta így szólt Jézushoz: Te vagy a Messiás, az élő Isten Fia, aki a világba jön.

Könyörgés

Mindenható, örök Isten, te Szent Mártát kitüntetted azzal, hogy Fiad szállást vett nála. Közbenjárására add, hogy hűségesen szolgáljuk Krisztust testvéreinkben, és így minket is befogadj mennyei hajlékodba.

ESTI DICSÉRET

HIMNUSZ

Téged köszönt ma énekünk,

Szent Márta, áldott asszonyunk,

te méltó voltál többször is,

hogy Krisztust házadban fogadd.

A nagy Vendéget boldogan

szolgálta szíved s két kezed,

szorgoskodó gondokba vitt

az Úrért égő szeretet.

Jézust örömmel láttad el,

míg két testvéred éhesen

kaphatta tőle égi jók

s az élet szent falatjait.

A kínhalálba indulót

húgod nárdusszal kente meg,

s te legvégső szolgálatod

éber jelét adtad neki.

Urunk jó háziasszonya,

gyújtsd lángra most szívünket is,

barátságos, hű otthona

legyünk az Úrnak szüntelen.

A Háromság dicséretét,

ha majd végső hazát nyerünk,

veled daloljuk boldogan

időtlen századok során! Ámen.

Magnificat-ant. Jézus szerette Mártát, a nővérét, Máriát és testvérét, Lázárt.

Könyörgés mint a REGGELI DICSÉRETBEN.

Július 30.

ARANYSZAVÚ (KRIZOLOGOSZ) SZENT PÉTER PÜSPÖK ÉS EGYHÁZTANÍTÓ

380 körül született az emíliai Imolában, itt lett pap. 424-ben Ravenna püspökévé választották. Igen szeretett nyáját nagy hatású beszédeivel és írásaival tanította. 450 körül halt meg. Lelkipásztorok, vagy Egyháztanítók közös zsolozsmája.

Könyörgés

Istenünk, te Aranyszavú Szent Péter püspököt megtestesült Igéd kiváló hirdetőjévé tetted. Közbenjárására add, hogy az üdvösség szent titkait szívünkben szüntelenül fontolgassuk, tetteinkkel pedig hűségesen megvalljuk.

Július 31.

LOYOLAI SZENT IGNÁC ÁLDOZÓPAP

Emléknap

A cantabriai Loyolában (Spanyolország) született 1491-ben. A királyi udvarban élt és katonáskodott. 1521-ben megtért. 1537-ben Párizsban befejezte teológiai tanulmányait. Itt vette maga mellé az első társakat, akikkel később Rómában megalapította a Jézus Társaságot. Termékeny apostoli munkát végzett mind írásaival, mind pedig tanítványainak oktatásával, akik az Egyház megújulásában elévülhetetlen érdemeket szereztek. Rómában halt meg 1556. július 31-én. Lelkipásztorok, vagy Szent férfiak, szerzetesek közös zsolozsmája.

REGGELI DICSÉRET

HIMNUSZ

Szent Ignácé ma énekünk:

hatalmas tábor lelke ő,

beszédben, tettben ragyogó,

fáradhatatlan hadvezér.

Páratlan égő szeretet

az ég Urához fűzi őt;

„Istent dicsérje minden itt”:

ez volt egyetlen öröme.

Magát és elszánt seregét

nagy feladatnak szenteli:

Krisztusnak óvni jogait,

gyomlálni minden tévedést.

Ihlette Isten Lelke őt,

a lángelmét, bölcs oktatót,

az üdvösségnek útjait

késő koroknak mondta el.

Elküldte bátor társait

távol földekre szerteszét:

az Egyház éljen virulón,

friss hajtásokkal gazdagon.

Szentháromságnak tisztelet:

ő rendelt nekünk ily vezért,

hogy példájára szüntelen

Krisztust dicsérje életünk. Ámen.

Benedictus-ant. Bárcsak megismerném Krisztust és feltámadásának erejét, és a szenvedésben is vállalhatnám vele a közösséget!

Könyörgés

Istenünk, te Loyolai Szent Ignácot Egyházadban arra hívtad, hogy neved mind nagyobb dicsőségét terjessze. Add, hogy őt kövessük földi életünk harcaiban, és közbenjárására vele együtt koronát érdemeljünk a mennyben.

ESTI DICSÉRET

HIMNUSZ Szent Ignácé ma, mint a Reggeli dicséretben

Magnificat-ant. Mi haszna van az embernek, ha az egész világot megszerzi is, de lelke kárát vallja?