## Juliánsky dátum

Aktuálny juliánsky dátum:

Francúzsky učenec Joseph Scaliger vydal v roku 1583 traktát Nová práca o zdokonalení letopočtu. Zaviedol juliánsky dátum, ktorý pomenoval podľa svojho otca, vynikajúceho filozofa Júliusa Scaligera (podľa iných odborníkov podľa toho, že sa v ňom dni počítajú podľa juliánskeho kalendára), pričom začiatok juliánskej periódy vzal 1. január roku 4713 pred Kr. Jednu Scaligerovu juliánsku periódu tvorí 7980 rokov. Číslo nie je zvolené náhodne, ale je súčinom troch činiteľov: 28, 19, 15. Pretože

- 28 je počet juliánskych rokov slnečného cyklu, po uplynutí ktorých sa vracia poradie dňov mesiaca na rovnaké dni v týždni,
- 19 je počet rokov Metonovho mesačného cyklu, po uplynutí ktorých pripadnú fázy Mesiaca na rovnaké dni mesiaca,
- 15 je počet rokov rímskej indikcie, po uplynutí ktorých sa v Rímskom impériu vyberala mimoriadna daň. Tieto pätnásťročné obdobia boli časťou letopočtu zavedeného v roku 312 rímskym cisárom Konštantínom Veľkým namiesto skôr používaných „pohanských“ olympiád. Vedci podľa nich často určovali dátumy rôznych historických udalostí.

Scaligerovo juliánske obdobie má veľmi dôležitú vlastnosť: nepretržite počíta dni tak, ako idú za sebou od stanoveného počiatočného dátumu, a to bez delenia na roky. Juliánsky dátum (JD) je vlastne poradové číslo dňa od tohto začiatku juliánskej epochy. Keďže neberieme ohľad na roky, počítanie podľa juliánskej epochy sa rozsiahle uplatnilo v astronomických a chronologických výpočtoch.

Poznamenajme, že história i bežné počítanie dní sa riadi tzv. gregoriánskym kalendárom, takže pre dni s gregoriánskym dátumom je JD iný ako JD vzhľadom k juliánskemu kalendáru.

Tu sú niektoré juliánske dni (ak nie je uvedené inak, tak podľa juliánskeho kalendára):

- 7. október 3761 pr. Kr.: 347998 JD (židovská éra)
- 18. február 3102 pr. Kr.: 588466 JD (éra Kálijuga)
- 26. február 747 pr Kr.: 1448638 JD (éra Nabunassirova)
- 1. január 1 po Kr.: 1721424 JD (éra kresťanská)
- 15. marec 78 po Kr.: 1749621 JD (éra Šaka)
- 29. august 284: 1825030 JD (diokleciánska éra)
- 16. júl 622: 1948440 JD (éra hidžry)
- 15. marec 1079: 2115236 JD (éra Dželal-ud-dína)
- 22. september 1792: 2375851 JD (republikánska éra)
- 1. január 1920: 2422325 JD (podľa gregoriánskeho kalendára)
- 1. január 1968: 2439857 JD (podľa gregoriánskeho kalendára)

Pre dvadsiate storočie sa používa aj modifikovaný juliánsky dátum (MJD), ktorého hodnota je MJD = JD – 2400000.

Juliánsky dátum sa používa napríklad vtedy, keď chceme vypočítať, koľko dní uplynulo medzi nejakými dvoma dátumami.

#### Ďalšie súvisiace odkazy

- Nedeľné písmeno
- Liturgický rok (písmeno nedele)
- Prestupný rok

© 1999-2019 Juraj Vidéky