SZÜZEK KÖZÖS ZSOLOZSMÁJA

OLVASMÁNYOS IMAÓRA

HIMNUSZ

Egy szűz:

Ma zengjen szívünk ünnepi

és édes, boldog éneket

a szűznek; ő már mennyei

örök hazába érkezett.

Krisztust dicsérte idelenn

nem lankadó, hű élete,

most meg már ott fenn zeng dala,

Urunkat áldó éneke.

A földre húzó test nyűgét

fegyelme bátran törte meg,

világ csábító hangjait,

Urát követve győzte le.

E szűz kedvéért, Jézusunk,

vidd győzelemre harcaink,

övezz erővel, adj erőt,

hogy el ne vétsük útjaink.

Szűztől szült drága Jézusunk,

dicsérünk, áldunk szüntelen,

Atyádat és a Lelket is

örökkön áldják mindenek. Ámen.

Több szűz:

Krisztusnak szűzi szentjeit

örvendve zengje himnuszunk;

téged követtek, Jézusunk,

téged dicsért hű életük.

Hótiszta fénylő példakép,

ki szüzek szent Királya vagy,

ha rossz lelkek kísértenek,

védelmezz minket, el ne hagyj!

Ki szívben tiszta szűz maradt,

előtted kedves áldozat,

bocsásd meg érte bűneink

lemosva vétkes vágyakat!

Hálát rebegve kérlelünk,

kegyelmek Atyja, gyámolíts,

ha gyarló lábunk botladoz,

göröngyös útra fényt deríts!

Jézus, te Szűz szülöttje vagy,

dicsőség néked, hódolat,

s áldott Atyád, ki egy veled

s a Szentlélek tibennetek. Ámen.

ZSOLTÁROZÁS

Ant. 1Dicső és okos szűz, tiszta szándékodért Isten szeplőtelen Igéje lett lelked vőlegénye. Alleluja. zsoltár 18 A.

Ant. 2Uramnak, Jézus Krisztusnak szerelméért a földi országot és minden evilági dolgot megvetettem. Alleluja. zsoltár 44, I.

Ant. 3Elbűvölte a Királyt szépséged, mert ő az Úr, a te Istened. Alleluja. zsoltár 44, II.

Az élet útját mutatod nekem. Alleluja.

Örömmel töltesz el színed előtt. Alleluja.

Szent Pál apostolnak a korintusiakhoz írt első leveléből

7, 25-40

A keresztény szüzesség

Testvéreim! A szüzeket illetően nincs külön parancsom az Úrtól, tanácsot azonban adok, mint olyan, aki az Úr irgalma folytán hitelt érdemel. Azt tartom: a mostani megpróbáltatások miatt ez az állapot ajánlható; jó, ha így marad az ember.

Ha asszonyhoz vagy kötve, ne törekedj elválni, ha azonban nem kötötted magad asszonyhoz, ne keress feleséget. De ha megnősülsz, nem vétkezel, s ha a lány férjhez megy, nem követ el bűnt. Ám az ilyeneket testi nyugtalanság gyötri, s én meg akarlak kímélni benneteket.

Azt mondom tehát, testvérek: az idő rövid, azért akinek van felesége, éljen úgy, mintha nem volna, aki sír, mintha nem sírna, aki örül, mintha nem örülne, aki vásárol, mintha meg sem tartaná, s aki használja a világ dolgait, mintha nem élne velük, mert ez a világ elmúlik.

Azt szeretném, ha mentesek volnátok a gondtól. A nőtlennek arra van gondja, ami az Úré: hogyan járjon az Úr kedvében. A nős azonban világi dolgokkal törődik: hogyan keresse felesége kedvét, ezért meg van osztva. A nem házas asszony és a szűz arra gondol, ami az Úré, hogy testben és lélekben szent legyen, míg a férjes nőt világi dolgok kötik le: hogyan járjon férje kedvében. Ezt javatokra mondom, nem azért, hogy tőrbe csaljalak, hanem hogy a feddhetetlen életre és az Úrhoz való osztatlan ragaszkodásra segítselek titeket.

Ha valaki mégis úgy véli, hogy igazságtalanul bánna hajadon lányával, mert eljárt fölötte az idő, ha úgy van rendjén, tegye, amit akar. Nem vétkezik, kössenek csak házasságot. Akinek azonban szilárd a meggyőződése, s minden kényszerítő ok nélkül, teljesen szabadon úgy döntött, hogy megőrzi hajadon lányát, jól teszi. Tehát aki férjhez adja hajadon lányát, jól teszi, aki pedig nem adja férjhez, még jobban teszi.

Az asszony le van kötve, amíg férje él, de ha férje meghal, felszabadul. Férjhez mehet, akihez akar, de csak az Úrban. Boldogabb azonban, ha úgy marad, ahogy van. Ez a tanácsom, és hiszem, hogy Isten Lelke szerint beszélek.

VÁLASZOS ÉNEK

Szépséged elbűvölte a Királyt, aki alkotott téged: Istened és Királyod ő: {*} Királyod és Jegyesed. Alleluja.

Az Isten-Király jegyzett el magának, ő adta a hozományod, ő ékesített fel, ő váltott meg, ő szentelt meg. {*} Királyod és Jegyesed. Alleluja.

Szent Ciprián püspök és vértanúnak a „Szüzek öltözködéséről” írt értekezéséből

(Nn. 3-4, 22. 23: CSEL 3, 189-190. 202-204)

Az Egyház örömét növeli a szüzeknek bőséges száma

Most szólnunk kell a szüzekhez, akiknek minél magasztosabb a dicsőségük, annál nagyobb gondoskodás veszi őket körül. Ez az Egyház tövén fakadt virág, a kegyelmi élet dísze és ékessége, örvendetes jellemszépség, dicséretre és tiszteletre méltó, tiszta és mocsoktalan életmű, a mi szent Urunkhoz méltó istenképiség, Krisztus nyájának legragyogóbb csoportja. Általuk örvend és bennük bőségesebben virágzik az Anyaszentegyháznak dicsőséges termékenysége. Ahogyan gyarapszik a szüzek száma, úgy növekszik anyai öröme is. Hozzájuk szólunk, őket buzdítjuk inkább jószívvel, mint hatalommal, amelynek – mi utolsók és legkisebbek is – szerénységgel teljes tudatában vagyunk. Ezért nem valami szabadosságot akarunk megbélyegezni, hanem inkább gondosságunkból eredő nagyobb óvatosság folytán félünk a gonosz lélek mesterkedésétől.

Ez az elővigyázatosság nem alaptalan. Nem hiábavaló az a félelem, amely az üdvösség útján aggódik, s az Úr éltető parancsai felett őrködik, hogy akik Krisztusnak szentelték magukat s a testi kívánságokról lemondtak és testüket-lelküket Istennek ajánlottak fel, e nagy jutalmat váró művüket vigyék is véghez. Ne akarjanak ékeskedni s ne akarjanak tetszést aratni senki más, csak az Úr szemében. Tőle várják a szüzesség jutalmát.

Őrizzétek, ó szüzek, őrizzétek, amit elkezdtetek. Vigyázzatok arra, amivé lesztek. Nagy jutalom vár rátok, az erény nagyszerű díja, a tisztaság igen nagy ajándéka. Ti már megkezdtétek azt, ami reánk vár. Ti a feltámadás dicsőségét már ebben az életben birtokoljátok. Átmentek a világon a világnak szennye nélkül. Amikor tiszták és szüzek maradtok, Isten angyalaival vagytok egyenlőék. Csak maradjon meg és bizonyuljon tartósnak érintetlen szüzességtek. Amit bátor szívvel kezdtetek el, abban tartsatok is ki mindvégig. Ne a ruhát vagy az ékszert, hanem az erények díszét keressétek.

Annak az apostolnak, akit választott edényének nevezett az Úr, s akit az égi parancsok hirdetésére küldött, ez a szava: Az első ember földből való, földi; a második ember a mennyből való. Amilyen a földből való, olyanok a földiek is, s amilyen a mennyből való, olyanok a mennyeiek is. Ezért ahogy a földi ember alakját magunkon hordozzuk, a mennyeinek az alakját is magunkon fogjuk hordozni (1 Kor 15, 47-49). Ezt a képet a szüzesség hordozza, az érintetlenség, az életszentség és az igazság viseli magán.

VÁLASZOS ÉNEK

1 Kor 7, 34; Zsolt 72, 26

A nem házas asszony és a szűz {*} Arra gondol, ami az Úré, hogy testben és lélekben szent legyen. Alleluja.

Szíve Istené és örökrésze mindig az Isten. {*} Arra gondol, ami az Úré, hogy testben és lélekben szent legyen. Alleluja.

Vagy:

A II. vatikáni zsinat Perfectae caritatis kezdetű, a szerzetesi élet korszerű megújításáról szóló határozatából

(Nn. 1. 5. 6. 12. 25))

Az Egyház követi egyetlen Jegyesét, Krisztust

Az Egyházban ősidőktől kezdve mindig akadtak férfiak és nők, akik az evangéliumi tanácsokhoz igazodva akarták Krisztust nagyobb szabadságban követni és hűségesen utánozni. Mindegyik a maga módján Istennek szentelt életet élt. Sokan – a Szentlélek sugallatára – remetéskedtek, mások szerzetesi közösséget alakítottak ki, amelyeket az Egyház a maga tekintélyével szívesen fogadott és jóvá is hagyott. Ekképpen – isteni terv szerint – a szerzetes családoknak egész sora fejlődött ki csodás változatosságban. Ez nagy mértékben hozzájárult ahhoz, hogy az Egyház kész legyen minden jóra (vö. 2 Tim 3, 17), a krisztusi testfelépítésének szolgálatára (vö. Ef 4, 12), sőt arra is, hogy a gyermekeinek jutott kegyelmi adományok pompájában úgy jelenjék meg, mint vőlegényének felékesített menyasszony (vö. Jel 21, 2). Az Egyház által itt is nyilvánvalóvá lett Isten sokrétű bölcsessége (vö. Ef 3, 10).

Mindazok, akiket Isten az adományok ilyen sokféleségével az evangéliumi tanácsok szerint való életre hívott, s akik ebben a hivatásban hűségesen élnek, sajátos módon kötelezik el magukat az Úrnak, mert Krisztust követik, aki szűzen és szegényen a kereszthalálig menő engedelmességével (vö. Fil 2, 8) váltotta és szentelte meg a világot, így ezek lelkek szeretettel – amelyet a Szentlélek áraszt a szívükbe – mindinkább Krisztusért élnek és az ő testéért, amely az Egyház (vö. Kol 1, 24). Következésképpen, minél bensőbben egyesülnek Krisztussal önmaguk és egész életük átadásával, annál virágzóbb lesz az Egyház élete s annál termékenyebb apostolsága.

Valamennyi szerzetesi intézményben főleg azt tudatosítsák a tagok, hogy amikor az evangéliumi tanácsok útjára kötelezték el magukat, Isten hívására feleltek, tehát meghaltak a bűnnek, sőt lemondtak a világról is, hogy így egyedül Istennek éljenek. Egész életüket ugyanis az Isten szolgálatára adták oda, ez pedig egy sajátos konszekrációt hoz létre, amely mélyen a keresztségi konszekrációban gyökerezik és azt teljesebben fejezi ki.

Akik az evangéliumi tanácsokra kötelezték el magukat, mindenekfölött keressék és szeressék Istent, aki előbb szeretett bennünket, és minden körülmények közt törekedjenek ápolni a Krisztussal Istenben elrejtett életet; ebből ered és kap ösztönzést az embertárs szeretete: a világ üdvösségének és az Egyház gyarapodásának vágya. Ez a szeretet viszont élteti és irányítja az evangéliumi tanácsok gyakorlatát is.

A szerzetesek a mennyek országáért (Mt 19, 22) vállalják a tisztaságot, amelyben kiváló kegyelmi adományt kell látni. A szívet ugyanis rendkívüli mértékben szabaddá teszi (vö. 1 Kor 7, 32-35), hogy annál jobban égjen a szeretettől az Isten és az összes emberek iránt. Éppen ezért a mennyei javak sajátos emlékeztető jele és a legjobb eszköz arra, hogy a szerzetesek nagy készséggel szenteljék magukat az Isten szolgálatára és az apostolkodásra. Így ők minden Krisztus-hívő számára felidézik azt a hitvesi viszonyt, az Egyház kapcsolatát egyetlen jegyesével, Krisztussal, amelyet Isten létesített és amely a jövendő világban fog teljesen megnyilvánulni.

VÁLASZOS ÉNEK

1 Kor 7, 34; Zsolt 72, 26

Ó , mily szép vagy, Krisztusnak lefoglalt szűz, {*} Aki méltó voltál elnyerni az Úr koronáját, az örök szüzesség jutalmát. Alleluja.

Senki el nem veheti tőled a szüzesség pálmáját, és el sem szakíthat Isten Fiának szerelmétől. {*} Aki méltó voltál elnyerni az Úr koronáját, az örök szüzesség jutalmát. Alleluja.

I. ESTI DICSÉRET

HIMNUSZ, Szüzek Királya, mint az II. Esti dicséretben.

ZSOLTÁROZÁS

Ant. 1 Jöjjetek, leányaim, járuljatok az Úrhoz, és eláraszt a fény! Alleluja.

Zsoltár 112

Ant. 2 Most teljes szívünkből követünk téged, félve tisztelünk, és keressük arcodat, Uram. Ne engedd, hogy, megszégyenüljünk! Alleluja.

Zsoltár 147, 12-20

Ant. 3 Ujjongjatok, Krisztus szent szüzei, az égi menyegző vég nélküli boldogságában! Alleluja.

Kantikum Ef 1, 3-10

RÖVID OLVASMÁNY

1 Kor 7, 32. 34

A nőtlennek arra van gondja, ami az Úré, hogyan járjon az Úr kedvében. A nem házas asszony és a szűz arra gondol, ami az Úré, hogy testben és lélekben szent legyen.

RÖVID VÁLASZOS ÉNEK

Az Úr az én osztályrészem, {*} Mondja a lelkem.

Az Úr az én osztályrészem, {*} Mondja a lelkem.

Jó az Úr ahhoz, aki őt keresi. {*}

Mondja a lelkem.

Dicsőség az Atyának, a Fiúnak és a Szentléleknek.

Az Úr az én osztályrészem, {*} Mondja a lelkem.

Húsvéti időben:

Az Úr az én osztályrészem, Mondja a lelkem. {*} Alleluja, alleluja.

Az Úr az én osztályrészem, Mondja a lelkem. {*} Alleluja, alleluja.

Jó az Úr ahhoz, aki őt keresi. {*}

Alleluja, alleluja.

Dicsőség az Atyának, a Fiúnak és a Szentléleknek.

Az Úr az én osztályrészem, Mondja a lelkem. {*} Alleluja, alleluja.

Magnificat-ant. szűz, vértanú: Íme, követi már az értünk keresztre feszített Bárányt a serény szűz, a szemérmesség és a tisztaság áldozati ajándéka. Alleluja.

Szűz: Az okos szűz, aki készen várakozott, amikor megjött a Vőlegény, bement vele a menyegzőre. Alleluja.

Több szűz: Okos szüzek, hozzátok rendbe lámpásaitokat: íme, jön a Vőlegény, menjetek elébe! Alleluja.

FOHÁSZOK és könyörgés, mint a II. ESTI DICSÉRET-ben.

IMÁDSÁGRA HÍVÁS

Ant. Urunkat, a szüzek Királyát, jöjjetek, imádjuk! Alleluja.

Vagy: A Bárányt, akit a szüzek követnek, jöjjetek, imádjuk! Alleluja.

REGGELI DICSÉRET

HIMNUSZ

Egy szűz:

Menyegzős házba érkezett

okos szűz, égjen mécsesed,

vár rád királyi Jegyesed,

kit áld az égi szép sereg.

A boldog kórus társaként

fogad s hív már a Vőlegény,

szívére von, mint jegyesét:

így nyer szűz élet pályabért.

A szent életre megtaníts,

imáddal minket megsegíts,

hogy tudjunk ellenállni mind,

ha ellenségünk bűnre hív.

Legyen szószólónk Mária:

szüzek példája, csillaga,

hogy elsegítse szent Fia

a száműzöttet mind haza.

Örökre áldunk, tisztelünk:

engedd jó szívvel zengenünk

e szűz gyötrelmét, Istenünk,

s vigadjon boldog ég velünk. Ámen.

Több szűz:

HIMNUSZ: Szüzek Királya, Jézusunk

Ant. 1 Krisztust szabad akarattal megvallom, Krisztust szívemből szomjazom, szüntelen Krisztussal lenni vágyom. Alleluja.

Zsoltárok és kantikum az I. hét vasárnapjáról.

Ant. 2 Áldjátok az Urat, szüzek, a tiszta élet Magvetője már megkoronázza ajándékát bennetek. Alleluja.

Ant. 3 Örvendjenek dicsőségüknek a szentek, mert fényes győzelmet arattak testük és vérük fölött! Alleluja.

RÖVID OLVASMÁNY

Én 8, 7

Tengernyi víz sem olthatja el a szerelmet, egész folyamok sem tudnák elsodorni. Ha valaki háza egész vagyonát felkínálná is a szerelemért, azt is kevesellnék!

RÖVID VÁLASZOS ÉNEK

Szívem rólad mondta: {*} A te arcodat nézem.

Szívem rólad mondta: {*} A te arcodat nézem.

A te arcodat keresem, Uram. {*}

A te arcodat nézem.

Dicsőség az Atyának, a Fiúnak és a Szentléleknek.

Szívem rólad mondta: {*} A te arcodat nézem.

Húsvéti időben:

Szívem rólad mondta: A te arcodat nézem. {*} Alleluja, alleluja.

Szívem rólad mondta: A te arcodat nézem. {*} Alleluja, alleluja.

Uram, a te arcodat nézem. {*}

Alleluja, alleluja.

Dicsőség az Atyának, a Fiúnak és a Szentléleknek.

Szívem rólad mondta: A te arcodat nézem. {*} Alleluja, alleluja.

Benedictus-ant. szűz, vértanú: Boldog szűz, aki megtagadta önmagát, felvette keresztjét és buzgón követte az Urat, a szüzek Jegyesét és a vértanúk Fejedelmét. Alleluja.

Szűz: Íme, az okos szűz, aki Krisztushoz költözött, és úgy tündöklik a szüzek karában, mint égitestek között a nap. Alleluja.

Több szűz: Az Úrnak szentelt szüzek, áldjátok az Urat mindörökre! Alleluja.

FOHÁSZOK

Krisztust, a szüzek Jegyesét és koszorúját, boldogan köszöntsük és alázatosan kérjük:

Jézus, szüzek koszorúja, hallgass meg minket!

Krisztus, téged a szent szüzek egyetlen Jegyesükként szerettek,

kérünk, hogy minket se válasszon el semmi a te szeretetedtől!

Jézus, szüzek koszorúja, hallgass meg minket!

Máriát, édesanyádat, a szüzek Királynőjévé koronáztad,

az ő közbenjárására add, hogy mindig tiszta szívvel szolgáljunk neked!

Jézus, szüzek koszorúja, hallgass meg minket!

Szolgálóleányaid közbenjárására, akik egész és osztatlan szívvel mindig arra törekedtek, hogy testben-lélekben szentek legyenek,

add, hogy ez a mulandó világ soha el ne szakítson bennünket tőled!

Jézus, szüzek koszorúja, hallgass meg minket!

Urunk, Jézus, mennyei Jegyesünk, akinek érkezésére az okos szüzek várakoztak,

add, hogy mi is reménykedve virrasszunk, amíg el nem jössz.

Jézus, szüzek koszorúja, hallgass meg minket!

Szent N. közbenjárására, aki bölcs szűz volt, egy az okosak közül,

adj nekünk bölcsességet és tiszta életet!

Jézus, szüzek koszorúja, hallgass meg minket!

Könyörgés

Saját könyörgés; ha nincs, az alábbiak szerint:

Istenünk, te azt mondottad, hogy szívesen választod lakóhelyül a tiszta szíveket. Szűz N közbenjárására kérünk, kegyelmed alakítson minket, hogy méltó hajlékod lehessünk.

Vagy:

Urunk, Istenünk, hallgass meg minket, amikor N. szűz erényeiről áhítattal emlékezve hozzád könyörgünk. Add, hogy az irántad való szeretet folytonosan növekedjék bennünk, és mindvégig állhatatosak maradjunk.

Több szűz:

Istenünk, áraszd ránk bőséges irgalmadat, amikor N. és N. emlékezetét áhítatos lélekkel örvendezve megüljük. Engedd, hogy egykor velük együtt élvezhessük nálad a boldog örökkévalóságot.

II. ESTI DICSÉRET

HIMNUSZ

Szüzek Királya, Jézusunk,

akit fogant dicső Anya,

az egyetlen, ki szül szűzen:

fogadd imánkat kegyesen.

Te liliom közt versz tanyát,

körötted táncos szűzi kar;

ó ékességes Vőlegény,

jegyeseid jutalma vagy.

Amerre jársz, követnek ők,

és el nem hallgat énekük;

hűséggel járnak nyomodon,

s zeng hálaének ajkukon.

Kérünk forróbban, mint előbb,

hogy híveidnek adj erőt:

maradjon tőlünk idegen,

mit vétek ront az emberen.

Világra kit szült tiszta Szűz,

dicsérünk téged, Jézusunk,

Atya s Szentlélek áldva légy,

most és örökre szüntelen. Ámen.

ZSOLTÁROZÁS

Ant. 1 Tisztaságomat neked őrzöm, lámpámat fénylőn tartom; Jegyesem, eléd sietek. Alleluja. zsoltár 121

Ant. 2 Boldogok a tiszta szívűek, mert meglátják az Istent. Alleluja. zsoltár 126

Ant. 3 Elhatározásom szilárd, mert az Úr az alapja. Alleluja. Kantikum

Ef 1, 3-10

RÖVID OLVASMÁNY

1 Kor 7, 32. 34

A nőtlennek arra van gondja, ami az Úré: hogyan járjon az Úr kedvében. A nem házas asszony és a szűz arra gondol, ami az Úré, hogy testben és lélekben szent legyen.

RÖVID VÁLASZOS ÉNEK

A szüzek a Király elé indulnak. {*} Hangos örömujjongás között.

A szüzek a Király elé indulnak. {*} Hangos örömujjongás között.

Bevonulnak a Király templomába. {*}

Hangos örömujjongás között.

Dicsőség az Atyának, a Fiúnak és a Szentléleknek.

A szüzek a Király elé indulnak. {*} Hangos örömujjongás között.

Húsvéti időben:

A szüzek a Király elé indulnak. Hangos örömujjongás között. {*} Alleluja, alleluja.

A szüzek a Király elé indulnak. Hangos örömujjongás között. {*} Alleluja, alleluja.

Bevonulnak a Király templomába. {*}

Alleluja, alleluja.

Dicsőség az Atyának, a Fiúnak és a Szentléleknek.

A szüzek a Király elé indulnak. Hangos örömujjongás között. {*} Alleluja, alleluja.

Magnificat-ant. szűz, vértanú: Egyetlen áldozatban kettős korona elnyerését ünnepeljük: a tisztaságét és az istenszeretetét. Szüzességét is megőrizte, a vértanúságot is elnyerte. Alleluja.

Szűz: Jöjj, Krisztus jegyese, vedd a koronát, amelyet az Úr készített neked mindörökre! Alleluja.

Több szűz: Ez az Istent keresők népe, amely Urunk arcát kívánja szemlélni. Alleluja.

FOHÁSZOK

Jézus Krisztus dicsérte a mennyek országáért vállalt szüzességet. Kérjük tehát ünneplő lélekkel, és mondjuk:

Jézus, szüzek Királya, hallgass meg minket!

Krisztus Urunk, te egyedül magadnak, mint az egyetlen Jegyesnek őrizted meg tiszta szűzként Egyházadat,

tedd azt szeplőtelenné és szentté!

Jézus, szüzek Királya, hallgass meg minket!

Krisztus Urunk, a szent szüzek égő lámpákkal vonultak eléd,

ne engedd, hogy neked szentelt szolgálóid mécseséből kifogyjon a hűség olaja!

Jézus, szüzek Királya, hallgass meg minket!

Urunk, Egyházad, mint tiszta szűz, minden időben megőrizte sértetlenül és tisztán a neked fogadott hűséget,

add meg minden kereszténynek a hit tisztaságát és épségét!

Jézus, szüzek Királya, hallgass meg minket!

Te megadtad népednek, hogy N. szűz ünnepnapján örvendezzék;

engedd, hogy közbenjárását is mindig élvezhesse!

Jézus, szüzek Királya, hallgass meg minket!

Te befogadtad menyegződre a szent szüzeket,

engedd be kegyesen égi lakomádra a megholtakat!

Jézus, szüzek Királya, hallgass meg minket!

NAPKÖZI IMAÓRA

ZSOLTÁROZÁS

Ant. délelőtt Nekem jó az Istennel lennem, és az Úristenbe helyeznem bizakodásom. Alleluja.

Ant. délben Oltalmazz, Uram, amint ígérted, és élni fogok; ne szégyeníts meg várakozásomban! Alleluja.

Ant. délután Ó, mily szép a tiszta nemzedék a dicsőségben! Alleluja.

Délelőtt

RÖVID OLVASMÁNY

Bölcs 8, 21

Beláttam, hogy nem juthatok másként a bölcsesség birtokába, csak ha Isten megadja. Már az is okosság volt, hogy tudtam, kinek az adománya.

Délben

RÖVID OLVASMÁNY

1 Kor 7, 25

A szüzeket illetően nincs külön parancsom az Úrtól, tanácsot azonban adok, mint olyan, aki az Úr irgalma folytán hitelt érdemel.

Délután

RÖVID OLVASMÁNY

Jel 19, 6. 7

Átvette uralmát Urunk, mindenható Istenünk: örvendezzünk, ujjongjunk és dicsőítsük őt, mert elérkezett a Bárány menyegzőjének napja, már fel is készült menyasszonya.

Íme, a bölcs szűz, alleluja.

Akit az Úr ébren talált. Alleluja.

Íme, a bölcs szűz, alleluja.

Egy az okosok közül. Alleluja.

Megtaláltam, akit szeret a lelkem, alleluja.

Belekapaszkodtam, és nem engedem el. Alleluja.