NOVEMBER

November 1.

MINDENSZENTEK

Főünnep

I. ESTI DICSÉRET

HIMNUSZ

Világmegváltó Krisztusunk,

óvd és vezesd szolgáidat,

kikért a mindig szűz Anya,

mond közbenjáró szent imát.

És ti is, égi szellemek,

mennyben lakó boldog sereg,

minden rosszat – múltat, jelent

s jövendőt – messze űzzetek.

Isten szavát meghirdető

próféták és apostolok,

imátok, esdve kérlelünk,

üdvösséget hozzon nekünk.

Ti, vértanúk nemes hada,

hitvallók fényes tábora,

esdeklő könyörgésetek

a mennyországot nyissa meg.

Szent szüzek ünneplő kara

s ti, szerzetesek kórusa,

és összes szentek odafenn:

imátok Krisztushoz vigyen.

Szentháromságnak hódolat!

Együtt áldjátok őt velünk,

hogy köteles dicséretét

méltóképp zengje énekünk! Ámen.

ZSOLTÁROZÁS

1. ant.Az örök világosság fényeskedik szentjeidnek, Uram, időtlen időkig, alleluja. 112. zsoltár

2. ant. Jeruzsálem, Isten városa, örülj fiaid miatt, mert összegyűjtik őket, és dicsőítik az Urat, alleluja. 147. zsoltár

3. ant.A szentek új éneket énekeltek Isten és a Bárány trónja előtt, a föld pedig visszhangozta szavukat, alleluja. Kantikum

Vö. Jel 19, 1-7

RÖVID OLVASMÁNY

Zsid 12, 22-24

Ti Sion hegyéhez járultatok, az élő Isten városához, a mennyei Jeruzsálemhez, az angyalok ezreihez, az égben számon tartott elsőszülöttek ünnepi sokadalmához és gyülekezetéhez, mindnyájunk bírájához, az Istenhez, a tökéletes igazak lelkéhez, az Újszövetség közvetítőjéhez, Jézushoz, a ránk hulló vérhez, amely hathatósabban kiált, mint Ábelé.

RÖVID VÁLASZOS ÉNEK

Örvendenek és ujjonganak {*} Isten előtt az igazak.

Örvendenek és ujjonganak {*} Isten előtt az igazak.

Elragadtatással ünnepelnek. {*}

Isten előtt az igazak.

Dicsőség az Atyának, a Fiúnak és a Szentléleknek.

Örvendenek és ujjonganak {*} Isten előtt az igazak.

Magnificat-ant. Ó, boldog Szentháromság egy Isten, téged dicsér apostolok boldog kara, dicséretes nagy próféták súlyos ajka hirdet és áld, jeles mártírseregek magasztalnak tégedet, szentjeid és választottaid téged magasztalnak.

FOHÁSZOK

Kérjük örvendezve Istent, minden szent jutalmát és koronáját:

A szentek közbenjárására üdvözíts minket, Urunk!

Bölcsesség Istene, te Krisztus által az apostolokat rendelted Egyházad alapjául,

őrizd meg híveidet az apostoli tanításban!

A szentek közbenjárására üdvözíts minket, Urunk!

Te adtad a vértanúknak a bátorságot a tanúságtételre egészen vérük ontásáig,

tedd a keresztényeket Fiad hűséges tanúivá!

A szentek közbenjárására üdvözíts minket, Urunk!

Te adtad a szent szüzeknek azt a kiváló ajándékot, hogy a szűz Krisztust kövessék,

engedd, hogy neked szentelt szüzességüket, mint az égi javak különös jelét ismerjék fel!

A szentek közbenjárására üdvözíts minket, Urunk!

Te minden szentedben megmutatod jelenlétedet, arcodat és igédet,

add meg híveidnek, hogy a szenteket tisztelve közelebb érezzék magukat hozzád!

A szentek közbenjárására üdvözíts minket, Urunk!

Add meghalt testvéreinknek, hogy örökre egy hazában éljenek a Boldogságos Szűz Máriával, Szent Józseffel és az összes szentekkel,

közbenjárásukra add meg nekünk is ugyanezt a mennyei közösséget!

A szentek közbenjárására üdvözíts minket, Urunk!

Könyörgés

Mindenható, örök Isten, te megadtad, hogy egy napon ünnepeljük minden szented dicsőségét. Kérünk, hogy sokszoros közbenjárásukra bőven áraszd reánk nagy irgalmadat.

IMÁDSÁGRA HÍVÁS

Ant. Urunkat, aki megdicsőül szentjeiben, jöjjetek, imádjuk!

REGGELI DICSÉRET

HIMNUSZ

Üdvösségszerző Jézusunk,

segítsd megváltott népedet!

Istennek édes Anyja,

hozz beteg szívünkre gyógyulást!

Urunk, tekintsd az angyalok

s neveddel ékes ősatyák

és próféták sok érdemét:

értük bocsásd meg bűneink!

Keresztelő szent Hírnököd

s Péter, ki őrzi kulcsaid,

és mind apostoltársai

oldják fel vétkünk láncait.

Hős vértanúknak kórusa,

s hitvalló lelkű papjaid,

és tisztaságos szent szüzek,

bűntől fehérre mossanak.

Könyörgő szerzeteskarok

és minden boldog égiek

szavunkra értünk esdjenek,

gazdag jutalmat kérjenek.

Örök dicsőség, Krisztusunk,

Atyának, Léleknek veled,

kiknek fényében győztesen

vigadnak szentek szüntelen. Ámen.

1. ant.A mennyben van a szentek hazája, és békességük örökké tart, alleluja.

Zsoltárok és kantikum az I. hét vasárnapjáról.

2. ant.Az Úr szentjei, áldjátok az Urat mindörökké!

3. ant.Ő teszi dicsővé minden szentjét és Izraelt, a népet, amely oly közel van hozzá; ez lesz dicsősége összes szentjeinek.

RÖVID OLVASMÁNY

Ef 1, 17-18

Urunknak, Jézus Krisztusnak Istene, a dicsőség Atyja adja meg nektek a bölcsesség és a kinyilatkoztatás lelkét, hogy megismerjétek. Gyújtson lelketekben világosságot, hogy megértsétek, milyen reményre hívott meg benneteket, milyen gazdag az a felséges örökség, amelyet ő a szenteknek szán.

RÖVID VÁLASZOS ÉNEK

Igazak, vigadjatok, {*} És ujjongjatok az Úrban.

Igazak, vigadjatok, {*} És ujjongjatok az Úrban.

Örvendjetek, tiszta szívűek. {*}

És ujjongjatok az Úrban.

Dicsőség az Atyának, a Fiúnak és a Szentléleknek.

Igazak, vigadjatok, {*} És ujjongjatok az Úrban.

Benedictus-ant. Az igazak ragyogni fognak, mint a nap, Atyjuk országában, alleluja.

FOHÁSZOK

Kérjük örvendezve Istent, minden szent jutalmát és koronáját:

A szentek közbenjárására üdvözíts minket, Urunk!

Istenünk, minden szentség forrása, aki sokféle kegyelmedet felragyogtattad a szentekben,

engedd bennük a te nagyságodat ünnepelnünk!

A szentek közbenjárására üdvözíts minket, Urunk!

Gondviselő, örök Isten, aki Fiad képmásait mutattad meg nekünk a szentekben,

add, hogy általuk hatékony indítást kapjunk a Krisztussal való egyesülésre!

A szentek közbenjárására üdvözíts minket, Urunk!

Egek Királya, aki Krisztus hűséges követői által eljövendő országod elnyerésére serkentesz bennünket,

add, hogy eltanuljuk tőlük az odajutásnak biztos útját.

A szentek közbenjárására üdvözíts minket, Urunk!

Istenünk, aki Fiad testének áldozatában szorosabb egységbe fűzöl bennünket az ég lakóival,

növeld bennünk az áhítatot, hogy egyre tökéletesebben zengjük velük együtt dicséretedet!

A szentek közbenjárására üdvözíts minket, Urunk!

II. ESTI DICSÉRET

HIMNUSZ Világmegváltó Krisztusunk, mint az I. Esti dicséretben

ZSOLTÁROZÁS

1. ant.Akkora sereget láttam, hogy meg sem lehetett számolni: minden nemzetből álltak a trón előtt. 109. zsoltár, 1-5. 7

2. ant.Isten próbára tette, és magához méltóknak találta őket; így elnyerik az Úr kezéből a dicsőség országát. 115. zsoltár

3. ant.Megváltottál minket, Urunk, Istenünk, véred árán minden törzsből, nyelvből, népből és nemzetből, s Istenünk országává tettél minket. Kantikum

Jel 4, 11; 5, 9. 10. 12

RÖVID OLVASMÁNY

2 Kor 6, 16b; 7, 1

Ti az élő Isten temploma vagytok, ahogy Isten mondja: Közöttük lakom majd, és közöttük járok, az Istenük leszek, ők meg a népem. Minthogy ilyen ígéreteink vannak, kedveseim, őrizkedjünk a test és lélek minden szennyétől, így teljessé tesszük megszentelődésünket Isten félelmében.

RÖVID VÁLASZOS ÉNEK

Szentek és igazak, {*} Ujjongjatok az Úrban.

Szentek és igazak, {*} Ujjongjatok az Úrban.

Benneteket választott ki Isten örökségül magának. {*}

Ujjongjatok az Úrban.

Dicsőség az Atyának, a Fiúnak és a Szentléleknek.

Szentek és igazak, {*} Ujjongjatok az Úrban.

Magnificat-ant. Ó, milyen dicsőséges az az ország, amelyben Krisztussal örvendeznek a szentek, és fehér ruhában követik a Bárányt, ahová csak megy.

NAPKÖZI IMAÓRA

ZSOLTÁROZÁS

1. ant. Siont megvigasztalja az Úr; öröm és vidámság lesz benne, hálaadás és dicséret szava zeng.

2. ant. Elmondják a népek a szentek bölcsességét, és az egész Egyház zengi dicséretüket.

3. ant. A szentek a hit erejével országokat győztek le, igazságot osztottak, és ígéreteket nyertek el.

Délelőtt

RÖVID OLVASMÁNY

Iz 65, 18-19

Örüljetek és ujjongjatok azon mindörökké, amit majd teremtek! Mert Jeruzsálemet „öröm”-nek teremtem, és népét „ujjongás”-nak. Örömöm telik majd Jeruzsálemben, és ujjongani fogok népemen. Nem hallatszik többé benne sem sírás, sem jajkiáltás.

Örüljetek és ujjongjatok, minden szentek,

Mert nagy lesz a jutalmatok a mennyben.

Délben

RÖVID OLVASMÁNY

1 Pét 1, 15-16

Mint ahogy szent, aki meghívott benneteket, legyetek ti is szentek bármilyen körülmények között, mert meg van írva: Szentek legyetek, amint én is szent vagyok.

Örvendjetek, igazak, az Úrban,

És áldjátok szentséges nevét!

Délután

RÖVID OLVASMÁNY

Jel 21, 10-11; 22, 3b-4

Az angyal lélekben elvitt egy nagy, magas hegyre, és ott megmutatta nekem a mennyből, az Istentől alászállt szent várost, Jeruzsálemet. Isten dicsőségét sugározta. Az Isten és a Bárány trónja áll majd ott, és szolgái hódolnak neki. Látni fogják arcát, és a homlokukon lesz a neve.

Magasztalják, Uram, neved az igazak,

És éljenek a jók a te színed előtt!

November 2.

HALOTTAK NAPJA

Amikor november 2-a vasárnapra esik, a mise a Halottak napjáról veendő, a zsolozsma pedig nem a Halottak napjáról, hanem a vasárnapról mondandó. Szabad azonban a hívek részvételével elvégezni a halottas zsolozsmából a Reggeli és Esti dicséretet. Zsolozsma a meghaltakért, a következők kivételével:

Könyörgés

Mennyei Atyánk, hallgasd meg jóságosan imádságunkat, amikor húsvéti hittel valljuk, hogy szent Fiad a halálból életre támadt. Kérünk, erősítsd bennünk azt a reménységet, hogy elhunyt híveidnek is megadod a boldog feltámadást.

November 3.

PORRES SZENT MÁRTON SZERZETES

Spanyol édesapától és néger édesanyától született a perui Limában 1579-ben. Fiatalon gyógyszerészetet tanult, később a domonkosok közé lépve, ezt a tudását a szegények iránt nagylelkűen gyakorolta. Kemény és alázatos életet élt, az Oltáriszentséget mélységesen tisztelte. Meghalt 1639. november 3-án, Limában. Szent férfiak, szerzetesek közös zsolozsmája, a következők kivételével:

REGGELI DICSÉRET

Benedictus-ant. Áldott az Úr, mert megváltott minden népet, és a sötétségből mindenkit meghívott csodálatos világosságára.

Könyörgés

Istenünk, te Porres Szent Mártont az alázatosság útján vezetted az égi dicsőségre. Segíts példamutató életét úgy követnünk, hogy vele együtt eljussunk mennyei országodba.

ESTI DICSÉRET

Magnificat-ant. Magasztaljuk az Urat, aki alázatos szolgáját, Mártont égi ajándékaival felmagasztalta.

November 4.

BORROMEO SZENT KÁROLY PÜSPÖK

Emléknap

A lombardiai Aronában született 1538-ban. Miután mindkét jogból, az egyháziból és a világiból letette a doktorátust, nagybátyja, IV. Piusz pápa bíborossá (1560) és Milánó püspökévé (1563) nevezte ki. A trienti zsinat szellemében nyájának igaz pásztora volt, az egész egyházmegyét többször megvizsgálta, zsinatokat tartott, a lelkek üdvét célzó határozatokat hozott, és a keresztény erkölcsöket hatásosan előmozdította. Meghalt 1584. november 3-án, Milánóban. Lelkipásztorok közös zsolozsmája

Könyörgés

Urunk, Istenünk, őrizd meg népedben Borromeo Szent Károly püspök lelkületét, hogy Egyházad szüntelenül megújuljon Fiad képmására, és így megismertesse Krisztust a világgal.

November 5.

SZENT IMRE HERCEG

Ünnep

Szent István királynak és Boldog Gizellának fiaként 1007-ben született Székesfehérvárott. Hétéves korától Szent Gellért nevelte életszentségre, és oktatta korának tudományára. A királyi udvarban is az imádság, a rejtettség és a teljes lemondás szentje lett. Kegyelmi sugallatra a legkedvesebbet: teljes lelki és testi tisztaságát ajánlotta fel Istennek. Bár atyja kívánságára házasságra lépett, szűzi tisztaságát mégis megőrizte, élete így lett jel és példakép. Nem tudjuk, ki volt a felesége, de akárki volt, bizonnyal méltó volt Imréhez, mert a házasságban a nagyobb erényt többre értékelte, mint a gyermekek utáni vágyat. Meghalt 1031. szeptember 2-án. Szent László király uralkodása alatt, István király és Gellért püspök kanonizációjának évében, 1083. november 5-én őt is szentté avatták.

IMÁDSÁGRA HÍVÁS

Ant. Szent Imre herceg égi születésnapján, jöjjetek, imádjuk az Urat!

REGGELI DICSÉRET

HIMNUSZ

Óh, mily csodálatos,

ha szent biztosságban

megy át, aki fiatal

a fiatalságon!

Bazilika szent kövén

a szent fiú térden

Isten előtt könyörög

könnyekkel szemében.

Mit áldozzon föl neki?

tűnődik szívében:

hol a kincs? … És hirtelen

hang zendül az égben:

„Legdrágább a tisztaság:

ezt ajánljad nékem!”

És az ifjú megveti

unokák reményét:

vágya buzgón őrzeni

szüzessége fényét.

Fölgyújtja a mennyei

szerelem fáklyája.

Világi fényt nem keres:

nagyobb néz reája.

Mit neki a diadém

ingó glóriája?

Mit a földi feleség

ölelés-igája?

Herceg ő, de szívében

Isten katonája.

Nem kell néki hiúság:

csügg az igazságon.

Példa, hogy a hiúság

hogy csal e világon.

S az égi Király Fia

a mienknek sarját,

így mutatva iránta

különös vonzalmát,

hogy a föld ármányai

szűz lelkét ne csalják,

elvitte, még mielőtt

szennyeink zavarnák,

örök honnal cserélve

múló birodalmát.

S nehogy egy csöpp folttal is

jegyezze a vétek,

hamar szegett fiatal

életének véget. Ámen.

1. ant.A jóság gyakorlása mindennél nagyobb boldogsághoz vezet téged.

Zsoltárok és kantikum az I. hét vasárnapjáról.

2. ant.Légy erős, hogy a siker felfuvalkodottá ne tegyen, és a balsors le ne törjön.

3. ant.Légy alázatos is, hogy Isten magasztaljon fel téged itt a földön és az örökkévalóságban is.

RÖVID OLVASMÁNY

Róm 12, 1-2

Testvérek, Isten irgalmára kérlek benneteket: Adjátok testeteket élő, szent, Istennek tetsző áldozatul. Ez legyen szellemetek hódolata. Ne hasonuljatok a világhoz, hanem gondolkodástokban megújulva alakuljatok át, hogy felismerjétek, mi az Isten akarata, mi a helyes, mi a kedves előtte, és mi a tökéletes.

RÖVID VÁLASZOS ÉNEK

Isten törvénye {*} Él a szívében.

Isten törvénye {*} Él a szívében.

Nem is tétováznak léptei. {*}

Él a szívében.

Dicsőség az Atyának, a Fiúnak és a Szentléleknek.

Isten törvénye {*} Él a szívében.

Benedictus-ant. Légy szemérmes, hogy elkerüld a tisztátalanság minden szennyét, mint a halál tőrét.

FOHÁSZOK

Krisztust, a szüzek Jegyesét köszöntsük tiszta lélekkel, és alázatosan kérjük:

Add, hogy tiszta életünk kedves legyen előtted!

Máriát, édesanyádat, a szüzek Királynőjévé koronáztad,

az ő közbenjárására add, hogy mindig tiszta szívvel szolgáljunk neked!

Add, hogy tiszta életünk kedves legyen előtted!

Sugallatodra Szent Imre vállalta a test és a lélek szüzességét,

közbenjárására engedd, hogy akiknek megadtad a tisztaság ajándékát, hűséges lélekkel meg is őrizzék azt!

Add, hogy tiszta életünk kedves legyen előtted!

Szent Imre és felesége a házasságban is megőrizték a szűzi tisztaságot,

példájukkal segítsd a házastársakat az állapotbeli tisztaság megőrzésében.

Add, hogy tiszta életünk kedves legyen előtted!

Te Szent Imrét a tisztaság ragyogó példaképének adtad,

engedd, hogy a fiataloknak legyen bátorságuk követni őt!

Add, hogy tiszta életünk kedves legyen előtted!

Szent Imre nem ijedt meg a sebzett vadkantól, hanem bátran szembeszállt vele,

adj erőt, hogy a te akaratodat mindenkor vállalni tudjuk!

Add, hogy tiszta életünk kedves legyen előtted!

Segíts, hogy kegyelmeddel megerősítve tiszta lélekkel járjuk végig életünk útját,

és Szent Imrével együtt színről színre láthassunk téged!

Add, hogy tiszta életünk kedves legyen előtted!

Könyörgés

Istenünk, te Szent Imrét tündöklő ifjúságában emelted szentjeid társaságába, miután sugallatodra neked szentelte életét. Engedd, hogy mindenkor közbenjáró segítőnk legyen nálad.

NAPKÖZI IMAÓRA Délelőtt

RÖVID OLVASMÁNY

Bölcs 4, 7-9

Az igaznak, ha időnap előtt hal is meg, nyugalomban lesz része. Mert a tisztes aggkort nem a hosszú élet adja, nem függ az évek számától. Sokkal többet ér az embernek a megfontoltság, mint az ősz haj, és a bűntelen élet, mint a magas kor.

Fiam, tartsd meg apádnak parancsát,

Ne vedd semmibe anyád tanítását!

Délben

RÖVID OLVASMÁNY

Bölcs 4, 10-12

Mivel kedves volt Isten előtt, szerette az Isten, és elvitte, mert bűnösök közt folyt az élete. Elragadta, hogy a gonoszság ne ártson értelmének, és az álnokság el ne csábítsa a lelkét. Mert a bűn igézete elhomályosítja a jót, és a szenvedély bódulata megrontja az ártatlan lelket.

Jobb az erénnyel párosult gyermektelenség, mert halhatatlan az emlékezete.

Mivelhogy Isten is, ember is elismeri.

Délután

RÖVID OLVASMÁNY

Bölcs 4, 13-15

Aki korán tökéletes lett, nagy kort ért meg. Kedvét találta lelkében az Úr, ezért sietett kimenteni a romlottság köréből. Látják ezt az emberek, de nem értik, és nem veszik szívükre, hogy kegyelem és irgalom vár az Úr választottaira, és oltalom a szentjeire.

Viselj mindig fehér ruhát,

És a fejedről ne hiányozzék az olaj!

ESTI DICSÉRET

HIMNUSZ

Mennyei kórus, szent sereg,

ti üdvözültek, égiek,

a legfőbb Úrnak zengjetek

trónjánál csengő éneket.

Jósága, mint az áradat,

ki minden jót és szépet ad,

s annak, ki hozzá hű marad,

boldog jutalmat osztogat.

Kegyelme áldott, szent erő,

királyi törzsnek szentje nő,

gyermekként Istent tisztelő,

hős, tisztaságot kedvelő.

Imre, keresztény jó vezér,

ki trónra termett, hősi vér,

hűséges harcos Krisztusért,

testben, de égi módra él.

Tűnő világot megveti,

test szenvedélyét megtöri,

s a sátán ravasz, ördögi

sok fegyverét mind szétveri.

Így győzve hármas ellenit,

az útja szűzen égbe vitt,

s felölti kettős ékeit:

királyi díszt és mennyeit.

Ott ékesítik fényesen,

tündöklő csapat fényiben,

a Bárány híve, bűntelen,

véle van immár szüntelen.

Ki nem született: az Atyát

dicsérjük, s véle szent Fiát,

s a Léleknek is glóriát

zengjünk örök időkön át. Ámen.

Antifónák, zsoltárok és kantikum a Szent férfiak közös zsolozsmájából.

RÖVID OLVASMÁNY

Jel 14, 1. 2b-4

Láttam a Bárányt, ott állt Sion hegyén, és vele száznegyvennégyezer, aki homlokán viselte a nevét és Atyjának a nevét. A szózat, amelyet hallottam, emlékeztetett arra, ahogyan a hárfások pengetik hárfájukat. Új éneket énekeltek a trón előtt, a négy élőlény és a vének előtt. Az éneket senki sem tudta megtanulni, csak a földről megváltott száznegyvennégyezer. Ezek azok, akik asszonyt nem érintettek, szüzek maradtak, és mindenüvé követték a Bárányt, ahová csak ment.

RÖVID VÁLASZOS ÉNEK

Az Úr az én osztályrészem, {*} Mondja a lelkem.

Az Úr az én osztályrészem, {*} Mondja a lelkem.

Jó az Úr ahhoz, aki őt keresi. {*}

Mondja a lelkem.

Dicsőség az Atyának, a Fiúnak és a Szentléleknek.

Az Úr az én osztályrészem, {*} Mondja a lelkem.

Magnificat-ant. Szent István király így szólt a bűnbánóhoz: Kelj fel, és menj Imre fiam sírjához. Ő majd kiesdi bűneid bocsánatát, mivel különösen kedves Isten előtt, hiszen ártatlanságát megőrizte.

FOHÁSZOK

Jézus Krisztus dicsérte a mennyek országáért vállalt szüzességet. Kérjük tehát ünneplő lélekkel, és mondjuk:

Jézus, szüzek Királya, hallgass meg minket!

Krisztus Urunk, te egyedül magadnak, mint az egyetlen Jegyesnek őrizted meg tiszta szűzként Egyházadat,

tedd azt szeplőtelenné és szentté!

Jézus, szüzek Királya, hallgass meg minket!

Urunk, Egyházad, mint tiszta szűz, minden időben megőrizte sértetlenül és tisztán a neked fogadott hűségét,

add meg minden kereszténynek a hit tisztaságát és épségét!

Jézus, szüzek Királya, hallgass meg minket!

Urunk, te a szűzi tisztaságot kérted Szent Imrétől, mint kedves áldozatot,

add, hogy mindenkor nagyra értékeljük a tiszta életet!

Jézus, szüzek Királya, hallgass meg minket!

Áldd meg mindazokat, akik Isten országáért vállalkoztak a teljes önmegtartóztatásra,

hogy testük áldozata segítse kibontakoztatni Isten uralmát a lelkekben!

Jézus, szüzek Királya, hallgass meg minket!

Imre herceg testben-lélekben tisztán indult a mennyei menyegzőre,

közbenjárására sorold elhunyt testvéreinket a tiszta szívűek közé, akik meglátják arcodat!

Jézus, szüzek Királya, hallgass meg minket!

November 9.

A LATERÁNI-BAZILIKA FELSZENTELÉSE

Ünnep

A Konstantin császár által a Lateránban építtetett bazilika felszentelésének évfordulóját a XII. századtól e napon ünnepelték meg. Ez a megemlékezés eredetileg Róma városának ünnepe volt, majd később – mivel ez a bazilika „A Város és a Földkerekség minden templomának anyja és feje” – tiszteletét az egész római katolikus Egyházra kiterjesztették. A mai ünnep kifejezésre juttatja az egységet és a szeretetet Péter apostoli széke iránt, amely Antiochiai Szent Ignác tanúsága szerint „az egyetemes szeretetközösség élén áll”. Templomszentelés közös zsolozsmája

November 10.

NAGY SZENT LEÓ PÁPA ÉS EGYHÁZTANÍTÓ

Emléknap

Etruriában született. Péter katedrájára 440-ben emelték. A lelkek igazi pásztora és atyja volt. Minden módon a hit épségének erősítésére törekedett, az Egyház egységét állhatatosan védelmezte. A barbárok (Attila, Geizerik) támadásait erejéhez képest visszaszorítani vagy mérsékelni igyekezett. Ezért joggal nevezzük őt „Nagy”-nak. Meghalt 461. november 10-én, Rómában. Lelkipásztorok, vagy Egyháztanítók közös zsolozsmája, a következők kivételével:

REGGELI DICSÉRET

Benedictus-ant. Szent Péter kitartott a szikla erősségében, amelyet kapott, nem hagyta el az Egyház vezetését, amely reá bízatott.

Könyörgés

Istenünk, te sohasem engeded meg, hogy a pokol hatalma erőt vegyen Egyházadon, amelyet erős, apostoli sziklára építettél. Kérünk, add meg Egyházadnak, hogy Nagy Szent Leó pápa közbenjárására igazságodban szilárdan megmaradjon, és folytonos békében éljen.

ESTI DICSÉRET

Magnificat-ant. Mindennap Péter mondja az egész Egyházban: Te vagy Krisztus, az élő Isten Fia.

November 11.

TOURS-I SZENT MÁRTON PÜSPÖK

Emléknap

Ugyanezen a napon november 11-én

A SZOMBATHELYI EGYHÁZMEGYÉBEN;

TOURS-I SZENT MÁRTON PÜSPÖK,
AZ EGYHÁZMEGYE VÉDŐSZENTJE

Főünnep

A pannóniai Sabariában (ma Szombathely) született 316 körül pogány szülőktől. A keresztség felvétele és a katonai szolgálattól való megválás után a galliai Ligugé mellett monostort alapított, ahol Szent Hilariusz vezetésével szerzetesi életet élt. Majd pappá szentelték, és Tours püspökévé választották. A jó Pásztor példáját magán valósította meg. Más monostorokat is alapított, a papság műveltségét emelte, a szegényeknek hirdette az evangéliumot. Meghalt 397. november 8-án. Lelkipásztorok közös zsolozsmája

IMÁDSÁGRA HÍVÁS

Ant. Szent Márton püspök ünnepén, dicsérjük Istenünket!

REGGELI DICSÉRET

HIMNUSZ

Apostolok hű társa, óvd,

Márton, köszöntő híveid,

nézz ránk, ki kész vagy halni is,

de élni is még népedért.

Újítsd meg köztünk tetteid,

a főpapoknak adj erőt,

növeld Egyházunk fényeit,

elűzd az ártó Cselvetőt.

Győztél a zűrzavar fölött:

életre keltsd, ki mélybe hullt,

s mint megfelezted köntösöd,

az üdv ruháját add nekünk.

Az Úrtól nyert kitüntetést

el nem feledve légy velünk:

ki püspök voltál, megsegítsd

fentről a püspökök karát.

A Háromságot hirdeti

példádra, Márton, énekünk!

Imád éltesse szent hitünk,

s lehessünk mindig Istené. Ámen.

1. ant.Isten főpapja, Márton, megnyílt neked az ég és Atyám országa.

Zsoltárok és kantikum az I. hét vasárnapjáról.

2. ant.Kezét és szemét mindig az ég felé irányította, rendíthetetlen lelke az imádságot abba nem hagyta.

3. ant.Mártont örvendezve fogadták Ábrahám kebelére, a szegény és alázatos Márton gazdagon ment be a mennybe, alleluja.

RÖVID OLVASMÁNY

Zsid 13, 7-8

Emlékezzetek meg elöljáróitokról, akik az Isten szavát hirdették nektek. Gondoljatok életútjuk végére, és kövessétek őket a hitben. Jézus Krisztus ugyanaz tegnap, ma és mindörökké.

RÖVID VÁLASZOS ÉNEK

Falaidra, Jeruzsálem, {*} Őröket állítottam.

Falaidra, Jeruzsálem, {*} Őröket állítottam.

Ne hallgassanak éjjel-nappal sohase, hanem hirdessék az Úr nevét. {*}

Őröket állítottam.

Dicsőség az Atyának, a Fiúnak és a Szentléleknek.

Falaidra, Jeruzsálem, {*} Őröket állítottam.

Benedictus-ant. Ó, boldog férfi, akinek lelke a mennyet birtokolja! Ezért ujjongnak az angyalok, örvendeznek a főangyalok, a szentek kórusa és a szüzek serege pedig hangos szóval hívja: Maradj velünk mindörökre!

Könyörgés

Istenünk, Tours-i Szent Márton püspök a te dicsőségedet szolgálta életében is és halálában is. Add, hogy kegyelmed ereje bennünk is hatékonyan működjék, és szeretetedtől se élet, se halál el ne szakítson minket.

ESTI DICSÉRET

HIMNUSZ

Ím, a hitvalló, az Úr áldott hőse,

kit minden földön a hívek dicsérnek,

e nap lett méltó a magas mennyeknek

szállni honába.

Jámbor, józan volt, okos és szemérmes,

útja szeplőtlen, csupa szent alázat,

gyönge testét míg eleven tüzével

lakta a lélek.

Sírja szent hely lett, magas érdeméért

sok szenvedőnek teste újra ép lesz,

bármi betegség gyötörte is addig,

újra felépül.

Ünnepnapjáról mi is emlékezve

érdemét zengjük közös énekszóval,

égi szószólónk legyen így imája

minden időben.

Hódolat néked s örökös dicséret,

aki mennyekben ragyogó Király vagy,

Úr és Kormányzó az egész világon

Hármas is, egy is. Ámen.

1. ant.Ó, eléggé nem dicsérhető férfi, akit sem munka, sem halál nem győzött le, nem félt meghalni, és nem vonakodott élni!

Zsoltárok és kantikum a Lelkipásztorok közös zsolozsmájából.

2. ant.Uram, ha népednek még szüksége van rám, nem vonakodom a munkától. Legyen meg a te akaratod!

3. ant.Márton püspök elköltözött a világból; Krisztusban él, mint a főpapok gyöngye.

RÖVID OLVASMÁNY

1 Pét 5, 1-4

Akik közületek elöljárók, azokat mint magam is elöljáró és Krisztus szenvedéseinek tanúja, s egyszer majd nyilvánvalóvá váló dicsőségének is részese, kérem: legeltessétek az Istennek rátok bízott nyáját; viseljétek gondját, ne kényszerből, hanem önként, az Isten szándéka szerint; ne haszonlesésből, hanem buzgóságból. Ne zsarnokoskodjatok a választottak fölött, hanem legyetek a nyájnak példaképei. Ha majd megjelenik a legfőbb pásztor, elnyeritek a dicsőség hervadhatatlan koszorúját.

RÖVID VÁLASZOS ÉNEK

Testvéreinek ez a barátja {*} Sokat imádkozik a népért.

Testvéreinek ez a barátja {*} Sokat imádkozik a népért.

Életét adta testvéreiért. {*}

Sokat imádkozik a népért.

Dicsőség az Atyának, a Fiúnak és a Szentléleknek.

Testvéreinek ez a barátja {*} Sokat imádkozik a népért.

Magnificat-ant. Ó, boldog főpap, aki egész szívvel szerette Krisztus Királyt, és nem félt a földi hatalmasságoktól! Ó, szent életű férfi, bár nem az üldözők kardja oltotta ki életét, mégis elnyerte a vértanúság pálmáját.

November 12.

SZENT JOZAFÁT PÜSPÖK ÉS VÉRTANÚ

Emléknap

Ukrajnában született 1580 körül, ortodox szülőktől. A katolikus hitre térve belépett Nagy Szent Vazul szerzetesei közé. Pappá szentelték, és Polock püspökévé választották. Az Egyház egységén lankadatlan erővel dolgozott. Ellenségei halálra keresték, 1623. november 12-én halt vértanúhalált. Egy vértanú, vagy Lelkipásztorok közös zsolozsmája

Könyörgés

Urunk, Istenünk, add, hogy elevenen munkálkodjék Egyházadban a Szentlélek, akivel eltelve Szent Jozafát püspök életét adta övéiért. Közbenjárására erősíts meg minket is Szentlelkeddel, hogy készséggel adjuk akár életünket is testvéreinkért.

November 13

MAGYAR SZENTEK ÉS BOLDOGOK

Eredetileg november 6-án volt az egyházmegye ereklyéinek ünnepe. Azokat a szenteket ünnepeltük, akiknek ereklyéit templomainkban tiszteljük. A mai napon nemcsak rájuk emlékezünk, hanem mindazokra a szentekre is, akiknek nincs külön ünnepük, de itt éltek a magyar földön, akár a honfoglalás előtt, akár utána. Névtelen magyar szentek ők, egyháziak és világiak, férfiak és nők, akik hősi fokon gyakorolták a keresztény erényeket. Vannak köztük olyanok, akiket népi kegyelet és emberemlékezetet meghaladó kultusz övez, de köztük vannak a hétköznapok ismeretlen hősei és szentjei, a mindennapok vértanúi és Istenbe temetkezett misztikusai is. Magyar földből sarjadtak, és így különösen is számíthatunk testvéri segítségükre Isten színe előtt. Szent férfiak közös zsolozsmája

Könyörgés

Mindenható, örök Isten, te megadtad, hogy egy napon ünnepeljük a magyar szentek és boldogok dicsőségét. Kérünk, sokszoros közbenjárásukra áraszd bőven reánk nagy irgalmadat.

November 15.

NAGY SZENT ALBERT PÜSPÖK ÉS EGYHÁZTANÍTÓ

Németországban, a Duna melletti Lauingenben született 1206 körül. Padovában és Párizsban tanult. A domonkosok közé lépett, sok helyen kitűnő eredménnyel tanított. Regensburg püspökévé szentelték. Arra törekedett, hogy a népek és városok közötti békét megerősítse. Sok kiváló művet írt, ezek nyereségei a szent tudománynak és a természettudománynak egyaránt. Kölnben halt meg 1280. november 15-én. Lelkipásztorok, 1630, vagy Egyháztanítók közös zsolozsmája, 1656, a következők kivételével:

Könyörgés

Istenünk, Nagy Szent Albert püspök a te nagy ajándékodból megmutatta az isteni hit és az emberi tudás összhangját. Add, hogy ragaszkodjunk az ő tekintélyével képviselt tanításhoz, és a tudományok haladása a te mélyebb ismeretedre és szeretetedre vezessen.

November 16.

SKÓCIAI SZENT MARGIT

Szent István királyunk unokája. Magyarországon, Mecseknádasd mellett született 1046 körül, amikor atyja ott élt száműzetésben. III. Malcolm skót királyhoz adták feleségül, akinek nyolc gyermeket szült. Az igazi édesanya és királyné példaképe. Edinburgban halt meg 1093. november 16-án. Szent asszonyok, jótékonykodók közös zsolozsmája.

Könyörgés

Irgalmas Istenünk, te Skóciai Szent Margit szívébe igen nagy szeretetet adtál a szegények iránt. Közbenjárására add, hogy példája szerint éljünk, és bennünk a te jóságodat ismerjék fel az emberek.

November 17.

NAGY SZENT GERTRÚD SZŰZ

A türingiai Eislebenben született 1256-ban. Ötéves korában került a helftai ciszterci apácák közé. Szorgalmasan tanult, mind az irodalomban, mind a bölcseletben jártas volt. 1281-től a legbensőbb egységben élt Istennel, gyorsan haladt a tökéletesség útján, egészen az imádságnak és a szemlélődésnek szentelve magát. Meghalt 1301. november 17-én. Szüzek, vagy Szent asszonyok, szerzetesek közös zsolozsmája.

Könyörgés

Istenünk, te szűz Szent Gertrúd szívében kedves lakóhelyet készítettél magadnak. Közbenjárására világosítsd meg kegyelmeddel szívünk sötétségét, hogy örömmel megtapasztaljuk jelenlétedet és működésedet lelkünkben.

November 18.

A SZENT PÉTER- ÉS SZENT PÁL-BAZILIKÁK FELSZENTELÉSE

Már a XII. században megünnepelték a vatikáni Szent Péter-bazilikának és az ostiai úton levő Szent Pál-bazilikának Szent Szilveszter, illetve Szent Siricius pápa által (a IV. században) végzett felszentelése évfordulóját. Ez a megemlékezés az újkorban az egész római szertartású Egyházra kiterjedt. Amint augusztus 5-én a római Santa Maria Maggiore (nagyobb Mária)-bazilika felszentelésének évfordulóján az Istenszülőt ünnepeljük, úgy a mai napon a két főapostolt tiszteljük. Apostolok közös zsolozsmája, 1567, a következők ki vételével:

REGGELI DICSÉRET

HIMNUSZ

Péter, jó pásztor, halld meg esdeklő szavunk,

bűneink láncát oldozd meg, hisz Jézusunk

rád bízta egykor a mennyország kulcsait:

szavaddal nyithatsz, zárhatsz eget, poklot is.

Dicső tanítónk, Szent Pál, adj intelmeket,

hogy lelkünk bátran törjön ég felé veled,

míg az egésznek birtokába nem jutunk,

elvetve mindazt, amik rész szerint vagyunk.

Örök dicsőség, Szentháromság, teneked,

örömujjongás, hatalom és tisztelet!

Te legfőbb Egység, a te erőd végtelen,

most és örökké te uralkodsz mindenen. Ámen.

Benedictus-ant. Péter, a főapostol és Pál, a népek tanítómestere törvényedet hirdette nekünk, Urunk.

Könyörgés

Urunk, Istenünk, Szent Péter és Szent Pál apostol vezetésével védelmezd Egyházadat, hogy azok pártfogásával növekedjék az idők végezetéig hitben és szeretetben, akik először hirdették neki evangéliumodat.

ESTI DICSÉRET

HIMNUSZ Péter, jó pásztor mint a Reggeli dicséretben.

Magnificat-ant. A szentek testét békében eltemették, nevük nemzedékről nemzedékre száll.

November 19.

ÁRPÁD-HÁZI SZENT ERZSÉBET

Ünnep

II. András magyar király és meráni Gertrúd hercegnő leányaként született 1207-ben, valószínűleg a sárospataki királyi várban. Még kisleányként férjhez adták Lajos türingiai tartománygrófhoz, akit három gyermekkel ajándékozott meg. A mennyei dolgok szemlélése töltötte be szívét. Férje halála (1227) után a szegénységet választva élt. Kórházat alapított, és maga szolgálta a betegeket. Meghalt Marburgban 1231. november 17-én.

IMÁDSÁGRA HÍVÁS

Ant. Istenünknek zengjük együtt a dicséret énekét, ujjongással ünnepeljük Szent Erzsébet ünnepét.

REGGELI DICSÉRET

HIMNUSZ

Új csillag ragyog fel nekünk,

rossz múltunk nem járhat velünk,

új fényben tündöklik az ég,

új dicséretet mond a nép.

Akinek méltó életét

az Egyház zengi, érdemét

új dicsőséggel övezi,

remélvén: szűnnek vétkei.

Szívünk ma ünnepet jelez:

Az üdvösségnek napja ez,

melyen az ígért nagy remény

tündöklik életünk egén.

Istennek szolgálója vagy,

Erzsébet, híred fennmarad,

Krisztusnál nyerj bocsánatot,

s számunkra esdj kegyes napot.

Dicsérjük Istent, az Atyát,

és Egyszülöttjét, szent Fiát,

s a Szentlelket mindenkoron,

szüntelen minden századon. Ámen.

1. ant.Ő Istenre szomjazik forró szomjúsággal, s makacs teste vágyait oltja buzgósággal.

Zsoltárok és kantikum az I. hét vasárnapjáról.

2. ant.Ajándékot hoz kezében, s örül, szállást hogy ha ad, a szegénység-kemencében magasztalja az Urat.

3. ant.Hű szolgáló életét látva erényekben, minden lélek Istenét dicséri a mennyben.

RÖVID OLVASMÁNY

Péld 31, 10-12

Derék asszonyt ki talál? Értéke a gyöngyét messze meghaladja. Férje egész szívével ráhagyatkozik, és nem jár rosszul vele. Mindig a javára van, sose a kárára, életének minden napján.

RÖVID VÁLASZOS ÉNEK

Isten oltalmazza őt {*} És reátekintett.

Isten oltalmazza őt {*} És reátekintett.

Nem fog megrendülni, mert Isten lakik benne. {*}

És reátekintett.

Dicsőség az Atyának, a Fiúnak és a Szentléleknek.

Isten oltalmazza őt {*} És reátekintett.

Benedictus-ant. Örvendj, ég s föld, lelkesedve; méltó e nap tiszteletre dicsőséggel teljesen, mert Erzsébet amaz ősi ellenségét mind legyőzi tisztasággal ékesen. Kegyes anya, aki voltál, asszonyunk, szólj érettünk! Légy pártfogónk, imádkozzál mindnyájunkért, védelmünk!

FOHÁSZOK

Köszönjük meg mennyei Atyánknak, hogy Árpád-házi Szent Erzsébet személyében olyan rózsát adott a magyar földnek, amelynek illata betölti az egész Egyházat, és szebb tőle a világ. Ezért esedezve kérjük:

Szenteket termő kert legyen a hazánk!

Amint a liliom a szenny borította talajon is tud szűzi tisztán illatozni, úgy Erzsébet élete – szülei minden gyarlósága ellenére is – jó illatú áldozat volt előtted,

engedd, hogy anyagias és hatalomvágyó korunkban példája erőt adjon az életszentségre való törekvésben!

Szenteket termő kert legyen a hazánk!

Te megadtad a kegyelmet, hogy Erzsébet és jegyese boldogan és egymástól elbűvölve, de tartózkodó komolysággal készülhetett a házasságra,

példájukkal segítsd a házasságra készülő fiatalokat, hogy testben-lélekben tisztán, szeretetben és hűségben vállalják egymást egy egész életre!

Szenteket termő kert legyen a hazánk!

A te ajándékod volt, hogy Erzsébet és férje csodálatos szeretettel szerette és buzdította egymást Isten dicsőítésére és szolgálatára,

add a házastársaknak, hogy házasságuk ne csak testi, hanem lelki kötelék is legyen, és az Isten iránti és házastársi szeretetüket összhangba hozva együtt menjenek feléd!

Szenteket termő kert legyen a hazánk!

Erzsébet jó feleség, gondos édesanya, szegényeket segítő és betegeket ápoló keresztény volt,

közbenjárására add, hogy állapotbeli kötelességeinket lelki derűvel, az igénytelenség szeretetével és másokat segítő szívvel valósítsuk meg!

Szenteket termő kert legyen a hazánk!

Erzsébet nagy fájdalmában sírva borult férje koporsójára, majd a császár házassági ajánlatát is visszautasítva inkább a szegények és betegek szolgálatára szentelte életét,

segítsd az özvegyeket, hogy benned és embertársaik szolgálatában vigasztalást és erőt nyerjenek!

Szenteket termő kert legyen a hazánk!

Mi Atyánk…

Könyörgés

Istenünk, te megadtad Árpád-házi Szent Erzsébetnek, hogy a szegényekben Krisztust lássa és tisztelje. Közbenjárására add, hogy mi is lankadatlan szeretettel segítsük embertársainkat minden testi-lelki bajukban.

ESTI DICSÉRET

HIMNUSZ

Vigadj, boldog Pannónia,

mert Krisztus téged így szeret,

zengjen a himnusz dallama,

mondjál szívedből éneket!

Hiszen belőled származott

Erzsébet, ékes asszonyunk,

ki minden földit elhagyott,

mert hívta Krisztus, jó Urunk.

Királyi házba küldetett,

de Isten kedves lánya lett.

Ezrek közül őt lelte meg,

s vezette így az égi kegy.

Ámul, vigad Türingia,

természet rendje változik,

csodákat láthat sok fia,

gyakran, ha ő imádkozik.

Halott nyer újra életet,

betegbe épség visszaszáll,

a béna bátran lépeget,

s vakot világít fénysugár.

Méltó dicséret áldja őt,

dicsérje szó, és zengje dal.

Ő pártfogónk az Úr előtt

buzgó imádságaival.

Dicsérjük, áldjuk az Atyát,

s a Szentlélekkel egy Fiát,

hogy bűneink bocsánatát

megnyerjük, s majd az ég honát. Ámen.

1. ant.Áldják az Urat mindenek, mert ha Erzsébet könyörög, a holt nyer újra életet, s messze futnak az ördögök.

Zsoltárok és kantikum az I. hét vasárnapjáról.

2. ant.Igaz hitnek fénye kél, messze szórja fényeit, s mert szívében béke él, az örömre megtanít.

3. ant.Isten nekünk általa igazságát hirdeti, s kegyelmének árama népét üdvre vezeti.

RÖVID OLVASMÁNY

Kol 3, 12-15

Mint Istennek szent és kedves választottai, öltsétek magatokra az irgalmasságot, a jóságot, a szelídséget és a türelmet. Viseljétek el egymást, és bocsássatok meg egymásnak, ha valakinek panasza van a másik ellen. Ahogy az Úr megbocsátott nektek, ti is bocsássatok meg egymásnak. Legfőként pedig szeressétek egymást, mert ez a tökéletesség köteléke. S Krisztus békéje töltse be szíveteket, hiszen erre vagytok hivatva, egy testben. Legyetek hálásak!

RÖVID VÁLASZOS ÉNEK

Az Úr kiválasztotta őt magának, {*} Öröktől fogva kiválasztotta.

Az Úr kiválasztotta őt magának, {*} Öröktől fogva kiválasztotta.

Sátrában adott neki lakóhelyet. {*}

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, {*} Öröktől fogva kiválasztotta.

Magnificat-ant. Ujjong az Egyház, zeng a nép, mert a gőgnek szellemét Erzsébet legyőzi. Kísértőre nem hallgat, lelkét tisztán őrzi. Közbenjáró jó szava számkivetés orvosa: hogyha hazatérhetünk, mennyben zengjen énekünk.

FOHÁSZOK

Krisztus értünk szegénnyé lett, hogy minket gazdaggá tegyen, és azokat választotta ki, akik a világ szemében szegények, hogy a hitben gazdagok legyenek; kérjük ezért bizakodó lélekkel:

Te légy a mi gazdagságunk!

Te Atyád jutalmát ígérted azoknak, akik tápláltak, amikor éhes voltál, inni adtak, amikor szomjas voltál, meglátogattak, amikor beteg voltál,

add, hogy az ítélet napján mi is az áldottak között legyünk, akik szívesen gyakorolták az irgalmasságot embertársaikkal!

Te légy a mi gazdagságunk!

Te megtanítottál minket arra, hogy szegények mindig lesznek közöttünk,

segíts, hogy észrevegyük ránk szoruló embertársunkat, és azt keressük, ami mások javára szolgál!

Te légy a mi gazdagságunk!

Amikor Szent Erzsébet a szegénységet választotta, másokat akart segíteni,

engedd, hogy az evangélium szellemében mi is keressük az egyszerűséget és igénytelenséget, és segítségére siethessünk a szükséget szenvedőknek!

Te légy a mi gazdagságunk!

Irántad való szeretetből Erzsébet lemondott a föld minden pompájáról, és mentes akart maradni az anyagiak vonzásától,

add meg nekünk is azt a boldogságot, amelyet a lélekben szegényeknek ígértél!

Te légy a mi gazdagságunk!

Te megengedted, hogy Erzsébet megélhesse azt a betlehemi éjszakát, amelyen nem fogadták be a Szűzanyát és Szent Józsefet a szállásra,

segíts, hogy minden megpróbáltatás, szükség, mellőzés és betegség mélyén élő hittel meglássuk atyai jóságodat, és örvendező lélekkel dicsérjünk téged!

Te légy a mi gazdagságunk!

November 21.

A BOLDOGSÁGOS SZŰZ MÁRIA BEMUTATÁSA A TEMPLOMBAN

Emléknap

Ma van a jeruzsálemi templomhoz közel épült Új Mária-templom felszentelésének (543) emléknapja. A keleti keresztényekkel együtt ünnepeljük azt a felajánlást, amelyet a gyermek Mária Istennek tett a Szentlélek indítására, akinek kegyelme eltöltötte őt szeplőtelen fogantatása pillanatától kezdve. Szűz Mária közös zsolozsmája, a következők kivételével:

REGGELI DICSÉRET

HIMNUSZ

Királyi ház szűz gyermeke,

Király leánya, jegyese,

kiválasztott az ég Ura

már ősidőktől, Mária.

Szeplőtlen tündöklő leány,

aranyház, benned nincs hiány,

a Lélek áldón szállt reád,

és felszentelt, mint templomát.

A szeretetnek nagy jele,

minden jóságnak kútfeje,

igaz fényesség hajnala,

az égi Manna sátora.

Az Úrnak háza otthonod,

boldog fényesség rád ragyog,

virágot termő Jessze-ág,

egek harmatja hull reád.

Ó, tiszta fényű drágagyöngy,

tündöklő csillag messze fönt,

mi is lehessünk templomok,

tiszták, Lélekben gazdagok.

Urunk dicsérje most imánk,

hogy benned, édes Szűzanyánk,

Szentháromság egy Istenünk,

oly drága kincset ad nekünk. Ámen.

Benedictus-ant. Boldog vagy, Szűz Mária, mert hitted, hogy beteljesedik benned mindaz, amit az Úr mondott neked.

Könyörgés

Urunk, Istenünk, tisztelettel ünnepeljük a Boldogságos Szűz Mária dicsőséges emlékezetét. Kérünk, részesíts minket közbenjárására kegyelmed teljességéből.

ESTI DICSÉRET

Magnificat-ant. Boldogságos Istenanya, mindenkor szűz, Mária, az Úr temploma, a Szentlélek szentélye, egyedülálló módon tetszettél a mi Urunknak, Jézus Krisztusnak.

November 22.

SZENT CECÍLIA SZŰZ ÉS VÉRTANÚ

Emléknap

Szent Cecília tiszteletére Rómában már az V. században bazilikát építettek. Kultusza mindenfelé elterjedt vértanúságának története révén. Ez úgy mutatja be őt, mint a keresztény nő eszményi példakepét, aki a szüzességet választotta, és Krisztus szeretetéért vértanúságot szenvedett. Egy vértanú, vagy Szüzek közös zsolozsmája, a következők kivételével:

REGGELI DICSÉRET

Benedictus-ant. Amikor a hajnal elérkezett, Cecília hangos szóval így kiáltott: Rajta, Krisztus katonái, vessétek le a sötétség tetteit, és öltsétek fel a világosság fegyvereit!

Könyörgés

Urunk, Istenünk, légy irgalmas hozzád könyörgő népedhez, és Szent Cecília szűz és vértanú közbenjárására hallgasd meg jóságosan imádságunkat.

ESTI DICSÉRET

Magnificat-ant. Szent Cecília szűz mindig Krisztus evangéliumát hordozta szívében; éjjel-nappal szüntelenül szólt és könyörgött isteni Urához.

November 23.

SZENT I. KELEMEN PÁPA ÉS VÉRTANÚ

Kelemen pápa Szent Péter harmadik utódaként kormányozta az Egyházat az I. század végén. Igen szép levelet írt a korintusiakhoz, amelyben a békét és az egymás közötti egyetértést akarta erősíteni. Egy vértanú, vagy Lelkipásztorok közös zsolozsmája,

Könyörgés

Szentjeid erőssége, mindenható, örök Isten, add, hogy örvendező lélekkel üljük meg Szent Kelemen pápa emléknapját. Ő Fiad papja és vértanúja volt: amit a szent áldozatban cselekedett, azt vére ontásával tanúsította, amit ajkával hirdetett, azt példájával is megerősítette.

Ugyanezen a napon, november 23-án

SZENT KOLUMBÁN APÁT

Írországban született 543 körül. Mind az egyházi, mind pedig a világi tudományokban jártas volt. A szerzetesi életet választva Galliába költözött át. Ott igen sok monostort alapított, amelyeket kemény fegyelemben kormányzott. Száműzetésbe kényszerülve Itáliába ment, és a bobbiói kolostort alapította. A keresztény és szerzetesi életben kiváló érdemeket szerezve halt meg 615. november 23-án. Lelkipásztorok, vagy Szent férfiak, szerzetesek közös zsolozsmája.

Könyörgés

Istenünk, te Szent Kolumbán apát élete által az apostoli lelkület és szerzetesi buzgóság szép példáját adtad népednek. Közbenjárására segíts, hogy nyomában járva téged mindennél jobban keressünk, és készséges lélekkel szolgáljuk evangéliumod terjedését.

November 24.

DUNG-LAC SZENT ANDRÁS ÁLDOZÓPAP ÉS TÁRSAI VÉRTANÚK

Emléknap

A vietnami keresztények a 17. században az evangélium terjesztését példás életükkel és hősies helytállásukkal segítették elő. A szerzetesek és egyházmegyés papok mellett a legkülönbözőbb hivatású világiak is szenvedtek hitükért. A 117 vietnami vértanú nagyobbrészt bennszülött volt, a többi pedig misszionárius. Válogatott, kegyetlen kínzásokat elszenvedve és hitüket vérükkel megpecsételve lettek a vietnami Egyház magvetői. Kiemelkedik közülük Dung-Lac András domonkos szerzetes. II. János Pál pápa 1988. június 19-én iktatta őket a szentek közé. Több vértanú közös zsolozsmája

Könyörgés

Istenünk, minden atyaság forrása, te Dung-Lac Szent András áldozópapnak és vértanútársainak megadtad a kegyelmet, hogy szent Fiad keresztjéhez egészen vérük ontásáig hűségesek maradjanak. Közbenjárásukra segíts, hogy szeretetedet hirdessük testvéreinknek, és így méltók legyünk arra, hogy ne csak gyermekeidnek nevezzenek minket, hanem azok is legyünk.

November 25.

ALEXANDRIAI SZENT KATALIN SZŰZ ÉS VÉRTANÚ

A hagyomány szerint Alexandriában született. Szellemi adottságokban és bölcsességben, valamint lelkierőben egyaránt ékeskedett. Maxentius császár halállal fenyegette mindazokat, akik nem áldoznak a bálványoknak. Katalin a császár előtt keresztet vetve értésére adta, hogy keresztény. Bátran vallomást tett arról, hogy egyedül az Úr Jézus Krisztust követi, mert a filozófusok és a költők műveinek tanulmányozása során felismerte e világ bölcsességének hiábavalóságát. 305 körül szenvedett kegyetlen vértanúságot Alexandriában. Holttestét a róla elnevezett Sínai-hegyi kolostorban tisztelik. Egy vértanú, vagy Szüzek közös zsolozsmája.

Könyörgés

Mindenható, örök Isten, te Alexandriai Szent Katalin szüzet, a győzhetetlen vértanút példaképül állítottad néped elé. Engedd, hogy az ő közbenjárására hitben és állhatatosságban megerősödjünk, és az Egyház egységéért fáradhatatlanul munkálkodjunk.

Ugyanezen a napon, november 25-én

A SZÉKESFEHÉRVÁRI EGYHÁZMEGYÉBEN:

A SZÉKESFEHÉRVÁRI BAZILIKA-SZÉKESEGYHÁZ FELSZENTELÉSE

Ünnep

Szent István királyunk a mennybe felvett Boldogságos Szűz Mária tiszteletére templomot építtetett, amely a magyar királyok temetkezési helyéül szolgált. Ez a templom a török időkben romba dőlt. A mai székesfehérvári székesegyház azon a helyen épült, ahol Géza fejedelem temetkezési helye volt. Ezt az épületet III. Béla király a XII. század végén felújíttatta. A XV. században bővítették, majd többszöri javítás után a XVIII. század közepén teljesen felújították, és Szent István király tiszteletére szentelték. Amikor VI. Piusz 1777-ben megalapította a székesfehérvári egyházmegyét, ezt a templomot tette székesegyházzá. Itt őrzik Szent István koponyaereklyéjének egy részét abban a művészi módon elkészített ereklyetartóban, amelyet Mária Terézia királynő adományozott. A XIX. század közepén Farkas Imre püspök örökségéből felújították, és Simor János győri püspök 1866. november 25-én ünnepélyesen felszentelte. Szent István király halálának kilencedik centenáriuma alkalmából XI. Piusz pápa a „kis bazilika” címmel tüntette ki.

November 28.

A SZEGED-CSANÁDI EGYHÁZMEGYÉBEN:
MARCHIAI SZENT JAKAB ÁLDOZÓPAP

Emléknap

Az olaszországi Monteprandoneban (Ascoli Piceno mellett) született, valószínűleg 1393-ban, mint szülei tizennyolcadik gyermeke. Előbb hivatalnok, majd ferences szerzetes lett. Az igehirdetést bízták rá, nemcsak a hívek keresztény életét kellett erősítenie, hanem az úgynevezett fraticelli eretnekek egyházellenes nézeteivel is szembe kellett szállnia. 1431-ben Dalmáciában hithirdető, 1436-ban a ferencesek boszniai provinciájának tartományfőnöke. Magyarországi működését a szintén ferences Kurzolai János váradi püspök egyházmegyéjében kezdte meg. Huzamosabb ideig tartózkodott Szegeden, Erdélyben, a Szerémségben és a pécsi egyházmegyében. Főleg a bogumil és huszita tanok ellen küzdött ékesszólással és ha kellett – korának szokása szerint – keményebb eszközökkel is. Mint a törökök elleni keresztes hadjárat hirdetője bejárta Ausztriát, Itáliát, Német-, Lengyel- és Magyarországot. Szavával és önmegtagadó életével nemcsak vezekelt, hanem másokat is buzgóbb életre intett. Nápolyban 1476. november 28-án halt meg. 1624-ben boldoggá, 1726-ban szentté avatták. Lelkipásztorok közös zsolozsmája

Könyörgés

Istenünk, te Marchiai Szent Jakabot a lelkek üdvére az evangélium kiváló hirdetőjévé tetted, hogy a bűnösöket az erény útjára visszavezesse. Engedd jóságosan, hogy közbenjárására minden bűntől megtisztultan elnyerjük az örök életet.

November 30.

SZENT ANDRÁS APOSTOL

Ünnep

Szent András Betszaidában született. Előbb Keresztelő Szent János tanítványa volt, majd később Krisztust követte, és elvezette hozzá testvérét, Pétert is. Fülöppel együtt ő vitte Jézushoz az érdeklődő pogányokat. A csodálatos kenyérszaporításkor ő hívta fel Jézus figyelmét, hogy az egyik gyermeknél van hal és kenyér. A hagyomány szerint az első Pünkösd után több helyen hirdette az evangéliumot, és Achájában, a mai Görögország területén keresztre feszítették. Apostolok közös zsolozsmája, a következők ki vételével.

REGGELI DICSÉRET

HIMNUSZ

Ki halfogással kezdted el,

hogy emberek halásza légy,

András, hálóddal minket is

világ sodrából Partra végy.

Péterrel egy család fia,

halálban egyek lettetek:

az égnek is szült egy kereszt,

kik egy vérből születtetek.

Közös törzsöknek ágai,

kiket közös fény koronáz:

mindkettő a kereszt fia,

a szent Egyházban jó atyák.

Jézust, a célt, hős életed

Pétert előzve érte el:

nekünk, gyengéknek is te légy

vezérünk boldog égbe fel.

Testvérednek hű társa, te,

add, éljen köztünk szeretet

s a nyájat Péter nyomdokán

szilárd egységben tartsa meg.

Add, Krisztus kedvelt gyermeke,

lángoljon szívünk szent tüze,

elérjük az örök hazát,

áldhassuk ott az ég Urát. Ámen.

1. ant.A kettő közül az egyik, aki követte az Urat, András volt, Simon Péter testvére.

Zsoltárok és kantikum az I. hét vasárnapjáról.

2. ant.Az Úr megszerette Andrást, mint jó illatú áldozati adományt.

3. ant.András hírül adta testvérének, Simonnak: Megtaláltuk a Messiást; és elvitte őt Jézushoz.

Benedictus-ant. Üdvöz légy, dicsőséges kereszt! Egykor Krisztus, az én Mesterem függött rajtad, most fogadd az ő tanítványát!

Könyörgés

Kérünk, Istenünk, legyen közbenjárónk az örökkévalóságban Szent András apostol, aki itt a földön igehirdetője és vezetője volt Egyházadnak.

ESTI DICSÉRET

HIMNUSZ Ujjongva zengjen, az Apostolok közös zsolozsmájából

1. ant.Amikor az Úr meglátta Pétert és Andrást, hívta őket.

Zsoltárok és kantikum az Apostolok közös zsolozsmájából.

2. ant.Jöjjetek utánam, mondja az Úr, én emberhalászokká teszlek titeket!

3. ant.Otthagyták hálójukat, és csatlakoztak az Úrhoz, a Megváltóhoz.

Magnificat-ant. András Krisztus szolgája, Isten méltó apostola, Péternek édestestvére és a szenvedésben méltó társa volt.

Könyörgés mint a Reggeli dicséretben.