90. zsoltár
A Fölséges oltalmában
Hatalmat adtam nektek, hogy kígyókon és skorpiókon járjatok (Lk 10, 19).

Aki a Fölséges oltalmában lakik,{x}

a Mindenható árnyékában pihen,

ezt mondja az Úrnak:{+}

Te vagy menedékem és erősségem,{x}

Istenem, benned bízom.

Megment ő téged a vadászok tőrétől{x}

és a gonosz beszédtől.

Szárnyaival oltalmaz,{x}

tollai alatt menedéket találsz.

Pajzs és páncél az ő hűsége;{x}

nem kell félned az éjjeli rémtől,

a nappal szárnyaló nyíltól,{+}

a sötétben ólálkodó ragálytól,{x}

a fényes nappal pusztító dögvésztől.

Essenek el bár ezren oldaladon,{+}

és tízezren jobbod felől,{x}

nem érhet téged semmi bántódás.

Saját szemeddel láthatod majd,{x}

látni fogod a bűnösök bűnhődését.

Mert az Úr a te védelmező várad,{x}

a Magasságbelit választottad oltalmadul.

Így nem ér semmi baj,{x}

otthonodhoz nem közelíthet semmi csapás,

mert megparancsolja angyalainak,{x}

hogy őrizzenek minden utadon.

Tenyerükön fognak hordozni,{x}

hogy kőbe ne üsd lábadat.

Áspiskígyón és viperán lépdelsz,{x}

kígyót és oroszlánt eltiporsz.

Hűséges hozzám, azért megmentem,{x}

oltalmazom, mert nevemet ismeri.

Ha kiált hozzám, meghallgatom,{+}

minden szükségben közel vagyok hozzá,{x}

megszabadítom, és dicsőséget szerzek neki.

Hosszú élettel áldom meg,{x}

és megmutatom neki üdvösségemet.

HTML © Juraj Vidéky, László Elek