IV. HÉT: HÉTFŐ

REGGELI DICSÉRET

ZSOLTÁROZÁS

Ant. 1 Elárasztottál minket reggel irgalmaddal, Urunk.
Húsvéti időben: Istenünknek jósága ragyogjon fölöttünk, alleluja.
Ant. 2 Az Úr dicséretét zengjék a föld határai!
Húsvéti időben: Világossá teszem előttük a sötétséget, alleluja.
Ant. 3 Dicsérjétek az Úr nevét, ti, akik az Úr házában álltok!
Húsvéti időben: Amit akar az Úr, mindent végbevisz, alleluja.

RÖVID OLVASMÁNY

Vö. {r}Jud 8, 25-26. 27{/r}

Jusson eszetekbe: kísértést szenvedtek atyáink is, hogy bebizonyíthassák, vajon igazán tisztelik-e Istenünket. Emlékezzetek rá, hogyan ment át a próbatételen atyánk, Ábrahám is, és sok nyomorúság elszenvedése árán lett Isten barátja. Hasonlóképpen Izsák, Jákob és Mózes, meg mindnyájan, akik kedvesek voltak Isten előtt, sok sanyargatás által bizonyultak hűségeseknek.

FOHÁSZOK

Hangos szóval mondjuk Krisztus Urunknak, aki meghallgatja és üdvözíti a benne bízókat:

Dicsérünk, Urunk, és remélünk benned!

Hálát adunk neked irgalmadért, amelyet bőkezűen osztogatsz,

és nagy szeretetedért, amellyel szeretsz bennünket.

Dicsérünk, Urunk, és remélünk benned!

Mindig együtt munkálkodol a világban az Atyával,

Szentlelked erejével újítsd meg az egész világot!

Dicsérünk, Urunk, és remélünk benned!

Nyisd meg szemünket és testvéreink szemét,

hogy ma észrevegyük csodás műveidet!

Dicsérünk, Urunk, és remélünk benned!

Ma szolgálatodra hívsz bennünket,

add, hogy sokféle kegyelmed szolgálatában testvéreink javán munkálkodhassunk!

Dicsérünk, Urunk, és remélünk benned!

Mi Atyánk…

Könyörgés

Istenünk, te az emberekre bíztad a földet, hogy őrizzük és gondosan műveljük; te alkottad a Napot, hogy javunkat szolgálja. Add, hogy a mai napon kegyelmed adományából hűségesen munkálkodjunk a te dicsőségedre és embertársaink javára.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Rendezd lépteimet törvényed szerint, Uram!
Ant. 2 Egy a törvényhozó és a bíró: ki vagy te, hogy ítélkezel embertársaid fölött?
Ant. 3 Az Úrhoz kiáltottam, és ő meghallgatott engem.

DÉLELŐTT

RÖVID OLVASMÁNY

{r}Lev 20, 26{/r}

Szenteljétek magatokat nekem, az Úrnak: én szent vagyok, és kiválasztottalak titeket az összes népek közül, hogy enyéim legyetek.

Boldog a nemzet, amelynek Istene az Úr,

A nép, amelyet örökül választott.

Könyörgés

Istenünk, jóságos Atyánk, te az embereknek úgy adtad a munkát, hogy állandó együttműködéssel előbbre jussanak. Add, kérünk, hogy minden munkánk végzésében irántad gyermeki lélekkel, másokkal pedig testvéri szeretettel élhessünk.

DÉLBEN

RÖVID OLVASMÁNY

{r}Bölcs 15, 1. 3{/r}

Istenünk, jóságos vagy és hűséges; türelemmel és irgalommal kormányzod a mindenséget. Téged megismerni tökéletes igazság, és hatalmadról tudni, az a teljes igazság, a halhatatlanság gyökere.

Uram, Istenem, irgalmas vagy és jóságos,

Hosszan tűrő, könyörülő és hűséges.

Könyörgés

Istenünk, te vagy az aratás Ura és szőlőskerted őrzője, te osztod be köteles szolgálatunkat, és te adod meg igazságod szerint jutalmunkat, ahogy megérdemeljük. Engedd úgy hordoznunk a nap terhét, hogy mindenkor panasz nélkül fogadjuk végzéseidet.

DÉLUTÁN

RÖVID OLVASMÁNY

{r}Bár 4, 21b-22{/r}

Gyermekeim, kiáltsatok Istenhez! Ő kiragad az elnyomásból, ellenségeitek kezéből. Én az Örökkévalótól várom szabadulástokat: a Szent már örömre is hangolt engem irgalmával, amelyet nemsokára megmutat nektek is Szabadítótok, az Örökkévaló.

Irgalmasságodra gondolj, Uram,

És könyörületedre, mely öröktől való.

Könyörgés

Istenünk, te minket abban az órában hívsz, amikor az apostolok imára mentek fel a templomba. Add, hogy Jézus nevében őszinte lélekkel hozzád intézett imádságunk megszerezze tőle az üdvösséget mindazoknak, akik segítségül hívják az ő nevét.

ESTI DICSÉRET

ZSOLTÁROZÁS

Ant. 1 Adjatok hálát az Úrnak, mert szeretete örökké megmarad!
Húsvéti időben: Aki Krisztusban van, új teremtmény, alleluja.
Ant. 2 Nagy és csodálatos minden műved, mindenható Urunk, Istenünk.
Húsvéti időben: Szeressük Istent, mert előbb szeretett minket, alleluja.
Ant. 3 Isten elhatározta, hogy amikor eljön az idők teljessége, Krisztusban mint főben újra egyesít mindent.
Húsvéti időben: Mindnyájan az ő teljességéből részesültünk, kegyelmet kegyelemre halmozva, alleluja.

RÖVID OLVASMÁNY

{r}1 Tessz 3, 12-13{/r}

Gyarapítson és gazdagítson titeket az Úr a szeretetben egymás és mindenki iránt, mint ahogy mi is szeretünk titeket. Tegye állhatatossá szíveteket, hogy feddhetetlen szentségben állhassatok Istenünk és Atyánk elé, amikor a mi Urunk, Jézus Krisztus majd eljön összes szentjének kíséretében.

FOHÁSZOK

Jézust, aki nem hagyja el a benne bízókat, kérjük alázatos könyörgéssel:

Hallgass meg, Istenünk!

Krisztus Urunk, mennyei világosságunk, világosítsd meg fényeddel Egyházadat,

hogy hirdesse a népeknek szereteted nagy titkát: megtestesülésedet!

Hallgass meg, Istenünk!

Őrizd Egyházad papjait és szolgáit,

hogy miközben másoknak hirdetik tanításodat, maguk is hűségesek maradjanak szolgálatodban!

Hallgass meg, Istenünk!

Véreddel békét szereztél a világnak,

fordítsd el tőlünk az egyenetlenkedés bűnét és a háború csapását!

Hallgass meg, Istenünk!

Segítsd a házastársakat bőséges kegyelmeddel,

hogy minél tökéletesebben jelképezzék Egyházad szent titkát!

Hallgass meg, Istenünk!

Add meg minden megholtnak bűnei bocsánatát,

hogy irgalmadból a szentek között élhessenek!

Hallgass meg, Istenünk!

Mi Atyánk…

Könyörgés

Maradj velünk, Urunk, Jézus, mert már esteledik; velünk járva az úton, melengesd fel szívünket. Irgalmaddal támassz bennünk reménységet, és engedd, hogy téged testvéreinkkel együtt felismerjünk a Szentírásban és a Kenyértörésben.

Az imaóra befejezése az Általános részben.