I. HÉT SZOMBAT

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Az Úré a föld és mind, ami betölti: jöjjetek imádjuk!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Hajnalban fürdik már az ég,

a földre nappal fénye hull,

a napsugár, mint nyíl, lövell:

minden rossz álom tűnjön el.

Az éji rémek fussanak,

távozzék kínzó bűntudat,

a bűn éjében szunnyadó

sötét félelmek múljanak.

Hogy az a végső virradat,

mit szívünk vágya esdekel,

legyen tüzes fényáradat,

míg zengő dalunk énekel.

Dicséret áldja az Atyát,

és vele egyszülött Fiát,

s a Lelket, a Vigasztalót

most és örök időkön át. Ámen.

ZSOLTÁROZÁS

1. ant. Téged kutat szemem virradat előtt.
Húsvéti időben:Irgalmas jóságod szerint éltess engem, Uram, alleluja.
2. ant. Az Úr lett az én erősségem és dicsőségem, ő lett az én szabadítóm.
Húsvéti időben:Akik győzedelmeskedtek, az Isten szolgájának, Mózesnek és a Báránynak énekét énekelték, alleluja.
3. ant. Dicsérjétek az Urat, minden népek!
Húsvéti időben:Erős fölöttünk az ő irgalma, alleluja.

RÖVID OLVASMÁNY

{r}2 Pét 1, 10-11{/r}

Testvérek, még inkább törekedjetek rá, hogy hivatásotokat és kiválasztottságotokat tetteitekkel megpecsételjétek, mert ha ezt megteszitek, nem botoltok el soha. Így lesz ugyanis könnyű számotokra a bemenetel Urunknak és Megváltónknak, Jézus Krisztusnak örök országába.

RÖVID VÁLASZOS ÉNEK

Hozzád kiáltok, Uram, {*} Te vagy az én menedékem.

Hozzád kiáltok, Uram, {*} Te vagy az én menedékem.

Örökségem az élők honában. {*}

Te vagy az én menedékem.

Dicsőség az Atyának, a Fiúnak és a Szentléleknek.

Hozzád kiáltok, Uram, {*} Te vagy az én menedékem.

Benedictus-ant. Hozz fényt, Uram, azoknak, akik sötétségben és a halál árnyékában ülnek.

FOHÁSZOK

Áldjuk Krisztus Urunkat, aki minden tekintetben hasonlóvá lett hozzánk, testvéreihez, hogy Istennél irgalmas és hűséges főpapunk legyen. Kérjük őt, és mondjuk:

Urunk, halmozz el minket szereteted kincseivel!

Igazság Napja, neked szenteljük mai napunkat,

aki a keresztségben megvilágosítottál minket.

Urunk, halmozz el minket szereteted kincseivel!

Áldunk a mai nap minden órájában,

mindenben magasztaljuk szent nevedet.

Urunk, halmozz el minket szereteted kincseivel!

Édesanyád, Szűz Mária tanulékony lélekkel figyelt szavaidra,

irányítsd a mai napon lépteinket tanításod szerint!

Urunk, halmozz el minket szereteted kincseivel!

Add, hogy a mulandó dolgok között zarándokolva a mennyei örök életre vágyakozzunk,

a hit, a remény és a szeretet által már most élvezzük a mennyei boldogság előízét!

Urunk, halmozz el minket szereteted kincseivel!

Könyörgés

Istenünk, világítsa be szívünket a feltámadás ragyogó fényessége, hogy a halál sötétjéből kiszabadulva eljussunk az örök dicsőség világosságára.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

1. ant. Parancsaid ösvényén vezess, Uram!
2. ant. Aki az Istent keresi, nem szűkölködik.
3. ant. Keresd a békét, és járj annak útján!

DÉLELŐTT

RÖVID OLVASMÁNY

{r}1 Kir 8, 60-61{/r}

Tudja meg a föld összes népe, hogy az Úr az Isten, és senki más! A ti szívetek meg legyen maradéktalanul az Úré, a mi Istenünké, éljetek törvényei szerint, és tartsátok meg parancsait!

Oktass ki ösvényed felől, Uram,

Igazságod szerint vezess engem!

Könyörgés

Urunk, Istenünk, mindenható Atyánk, meghódolunk fölséged előtt, és kérünk, öntsd belénk a Szentlélek világosságát, hogy minden ellenségtől biztonságban élve, mindig boldogan dicsérjünk téged. Krisztus, a mi Urunk által.

DÉLBEN

RÖVID OLVASMÁNY

{r}Jer 17, 9-10{/r}

Csalárdabb az emberi szív mindennél, és tele van gonoszsággal. Ki lát bele titkos rejtekeibe? Én, az Úr, aki a szíveket vizsgálom, és próbának vetem alá a veséket, hogy megfizessek kinek-kinek életmódja és tettei szerint.

Rejtett bűneimtől tisztíts meg engem,

És őrizd meg szolgádat a bűntől!

Könyörgés

Add meg nekünk, Istenünk, örök szereteted égő fényét, hogy mindenkor szereteted tüze hevítsen minket, és osztatlan szívvel szeressünk téged mindenek felett, testvéreinket pedig teérted. Krisztus, a mi Urunk által.

DÉLUTÁN

RÖVID OLVASMÁNY

{r}Bölcs 7, 27a; 8, 1{/r}

Az isteni Bölcsesség, bár csak egy, mindent megtehet, s jóllehet magában marad, megújítja a mindenséget. Erejét kifejtve elér a világ egyik végétől a másikig, és a mindenséget üdvösen igazgatja.

Mily nagyszerűek a te műveid, Uram,

Gondolataid mily mélységesek!

Könyörgés

Hallgass meg, Istenünk, és add meg a teljes békességet, amelyet kérünk, hogy benned örülve töltsük életünk minden napját, és a Boldogságos Szűz Mária közbenjárására biztonságban eljussunk hozzád. Krisztus, a mi Urunk által.