33. zsoltár
Az Úr az igazak üdvössége
Már tapasztaltátok, hogy milyen jó az Úr (1 Pét 2, 3).
I.

Áldom az Urat minden időben,{x}

dicséretét szüntelenül zengi ajkam.

Lelkem az Úrban dicsekszik,{x}

hallják meg a szelídek, és örvendezzenek.

Magasztaljátok az Urat velem együtt,{x}

dicsőítsük az ő nevét mindnyájan!

Kerestem az Urat, és ő meghallgatott,{x}

és kiragadott engem minden rettegésből.

Tekintsetek rá, és eláraszt a fény benneteket,{x}

és arcotokat nem érheti szégyen.

Egy szegény hozzá kiáltott,{+}

az Úr meghallgatta őt,{x}

és minden szorongatásból kiszabadította.

Gondosan körülsáncol az Úr angyala minden istenfélőt,{x}

és megszabadítja őket.

Ízleljétek és lássátok, mily édes az Úr,{x}

boldog az az ember, aki benne bízik.

Féljétek az Urat, ti, szentjei,{x}

semmiben sem nélkülöz az istenfélő.

Jómódúak éheznek és nyomorognak,{x}

de akik az Istent keresik, nem szűkölködnek.

II.

Jöjjetek, fiaim, hallgassatok rám,{x}

az Úr félelmére oktatlak titeket.

Ki az az ember, aki élni vágyik,{x}

és szeretne jó napokat látni?

Fékezd nyelvedet, hogy ne szóljon rosszat,{x}

és ajkadat, hogy ne beszéljen hazugságot.

Fordulj el a rossztól, és tedd a jót,{x}

törekedj a békességre, és járj annak útján!

Az Úr szeme az igazakra tekint,{x}

és füle meghallja kiáltásukat.

Arcát a gonoszok ellen fordítja az Úr,{x}

hogy még emlékük is eltűnjék a földről.

Kiáltottak, és az Úr meghallgatta,{x}

és minden szorongatásból kiszabadította őket.

A töredelmes szívűekhez közel van az Úr,{x}

és szabadulást hoz a megtört lelkűeknek.

Tengernyi csapás hull az igazakra,{x}

de mindezekből kiszabadítja az Úr őket.

Megőrzi minden csontjukat,{x}

hogy azokból egy sem törhet össze.

Végez a gonosszal gonoszsága,{x}

és akik gyűlölik az igazat, megbűnhődnek érte.

Az Úr megváltja szolgái életét,{x}

és nem bűnhődik senki, aki őbenne reménykedik.

HTML © Juraj Vidéky, László Elek