JANUÁR

Január 2.

NAGY SZENT VAZUL ÉS NAZIANZI SZENT GERGELY PÜSPÖKÖK ÉS EGYHÁZTANÍTÓK

Emléknap

Vazul a kappadóciai Cezáreában született 330-ban keresztény családból. Felsőbb tanulmányokat folytatott, erényeivel tűnt ki. Remeteként élt, majd 370-ben városa püspökévé szentelték. Az ariánusok ellen küzdött. Sok kiváló könyvet írt, ezek közül leghíresebbek a Szerzetesi szabályok, amelyeket még ma is nagyon sok keleti szerzetes követ. Bőkezűen támogatta a szegényeket. 379. január 1-én halt meg.

Gergely ugyancsak 330-ban Nazianz mellett született. Sokat utazott, hogy növelje tudását. Barátját, Vazult a remeteségbe is követte, majd pappá és püspökké szentelték. 381-ben Konstantinápoly püspökévé választották. Miután egyházát sok széthúzás osztotta meg, visszatért Nazianzba, ahol 389. vagy 390. január 25-én halt meg. Kiváló tanítása és ékesszólása miatt Teológusnak is nevezik. Több lelkipásztor, vagy Egyháztanítók közös zsolozsmája.

REGGELI DICSÉRET

Benedictus-ant.: Az istenismerők ragyogni fognak, mint a fénylő égbolt, s akik igazságra tanítottak sokakat, tündökölnek örökkön-örökké, miként a csillagok.

Könyörgés

Istenünk, te Nagy Szent Vazul és Nazianzi Szent Gergely példájával és tanításával világosságot árasztottál Egyházadra. Add, kérünk, hogy igazságodat alázatos szívvel megismerjük, és azt szeretetben hűségesen tettekre váltsuk.

ESTI DICSÉRET

Magnificat-ant.: Aki megtartja és tanítja a parancsokat, az nagy lesz a mennyek országában.

Január 3.

JÉZUS SZENT NEVE

tetszés szerinti emléknap

Szent Józseffel és Szűz Máriával Gábor főangyal közölte, hogy a megtestesült Igének, az emberi nem Megváltójának nevet kell adni, amelynek tartalmát Szent Máté így adja meg: „Ő szabadítja meg népét bűneitől” (1, 21). Szent Péter szerint: „Nem adatott nekünk más név az ég alatt, amelyben üdvözülnünk lehetne” (ApCsel 4, 12). Szent Pál pedig azt tanítja, hogy „neve fölötte áll minden névnek” (Fil 2, 9), hiszen Isten nevével azonos tisztelet illeti meg. Assisi Szent Ferenc nyomán Sienai Szent Bernardin és Kapisztrán Szent János sokat fáradozott e névnek a megünnepléséért. 1456. július 22-én, Nándorfehérvárnál a keresztény sereg, ajkán Jézus nevével, zászlóján a Jézus-monogrammal (IHS) győzött. Zsolozsmáját XIII. Ince pápa 1721-ben az egész Egyházra kiterjesztette. Ünnepét Szent X. Pius pápa helyezte át január 2-ára vagy az azt követő vasárnapra. Ünnepe, amely 1969-ben kimaradt a naptárból, most újra visszakerült a mai napra, melyen litániáját különös buzgósággal imádkozzuk. Minden a köznapról, az alábbiak kivételével:

REGGELI DICSÉRET

Benedictus-ant. Dedit se, ut liberáret pópulum et acquíreret sibi nomen aetérnum.

Könyörgés

Istenünk, te úgy akartad, hogy az emberi nem az üdvösséget szent Fiad megtestesülése által nyerje el. Add meg népednek, amely irgalmadért könyörög, hogy mindnyájan felismerjük: nem adatott más név, amelyet segítségül hívhatnánk, mint egyszülött Fiad neve.

ESTI DICSÉRET

Magnificat-ant. Vocábis nomen eius Iesum; ipse enim salvum fáciet pópulum suum a peccátis eórum.

Január 7.

PENYAFORTI SZENT RAJMUND ÁLDOZÓPAP

Barcelona mellett, 1175-ben született. A barcelonai egyházmegye kanonokja lett, majd belépett a domonkos rendbe. IX. Gergely pápa rendeletére az egyházjogi dekretálisok gyűjteményét állította össze. Rendje elöljárójává választva igen jó szabályokkal irányította azt. Írásai közül kiemelkedik a Summa casuum, amely a bűnbocsánat szentségének jó és gyümölcsöző kiszolgáltatásáról szól. 1275. január 6-án, Barcelonában halt meg. Lelkipásztorok közös zsolozsmája.

Könyörgés

Istenünk, te Penyaforti Szent Rajmund áldozópap lelkét csodálatos szeretetre gyullasztottad a bűnösök iránt. Közbenjárására add meg nekünk, hogy a bűn rabságából megmeneküljünk, és szabad lélekkel mindig azt cselekedjük, ami kedves előtted.

Január 13.

SZENT HILÁRIUSZ (VIDOR) PÜSPÖK ÉS EGYHÁZTANTÓ

Poitiers-ben született a IV. század elején. 350 körül szülővárosának püspökévé választották. Az ariánusok ellen küzdött, és Constantius császár száműzte. Bölcsességgel és tudománnyal gazdag műveket írt, amelyekkel a katolikus hitet erősítette, és a Szentírást magyarázta. Meghalt január 13-án, 367 körül. Lelkipásztorok, vagy Egyháztanítók közös zsolozsmája.

Könyörgés

Add meg, kérünk, mindenható Istenünk, hogy Fiad istenségét, amelyet Szent Hiláriusz püspök rendíthetetlenül védelmezett, kellő módon megértsük, és igaz hittel megvalljuk

Január 15.

REMETE SZENT PÁL

Életéről első ízben Szent Jeromos írásaiban történik említés. Eszerint a Decius-féle üldözések idején – 249 körül – a thébai hegyek közé menekült, és ott élt az emberektől távol, elmélkedésben és önmegtagadásban. Az egyetlen magyar eredetű szerzetesrend, a Boldog Özséb által alapított pálos rend tőle nyerte nevét. Szent férfiak, szerzetesek közös zsolozsmája.

REGGELI DICSÉRET

Benedictus-ant. Tündöklő hírét hirdessük thébai Pálnak! Krisztus Urunk, könyörülj rajtunk, szent érdemeit nézd, és akik a példáján megvetni tanuljuk a földet, juthassunk egykor fel a boldog mennyei honba!

Könyörgés

Istenünk, te Remete Szent Pálnak a magányban erőt adtál arra, hogy a szegény és alázatos Krisztust kövesse mindhalálig. Közbenjárására add meg nekünk is, hogy hivatásunkban hűségesek legyünk, és eljussunk arra a tökéletességre, amelyet egyszülött Fiadban állítottál elénk

ESTI DICSÉRET

Magnificat-ant. Pál, aki a mennyben vagy, nézz ránk a hatalmas egekből, szolgáidra, kik itt nevedet tisztelve dicsérjük. Jó példát adtál minekünk a földi hazában, ó, könyörögj értünk, hogy majd az egekbe mehessünk!

Január 17.

SZENT ANTAL APÁT

Emléknap

A remeték híres atyja Egyiptomban született 250 körül. Szülei halála után anyagi javait szétosztotta a szegényeknek, magányba vonult, és ott bűnbánó életet élt. Sok tanítványa volt, az Egyházért dolgozott. A Diocletianus-féle üldözés idején támogatta a hitvallókat, és Szent Atanázt segítette az ariánusok elleni küzdelemben. Meghalt 356-ban. Szent férfiak, szerzetesek közös zsolozsmája.

Könyörgés

Istenünk, kegyelmed ajándékából Szent Antal apát csodálatosan szép remeteélettel szolgált neked a sivatagban. Közbenjárására segíts, hogy önmagunkat megtagadva, mindennél jobban szeressünk téged.

Január 18.

ÁRPÁD-HÁZI SZENT MARGIT SZŰZ

Ünnep

IV. Béla és Laszkarisz Mária leánya, Szent Kinga, Boldog Jolán és Boldog Konstancia testvére. Klissza várában (Dalmácia, ma Horvátország) született, ahol szülei fogadást tettek, hogy ha Isten megmenti az országot a tatároktól, születendő gyermeküket egészen az ő szolgálatára szentelik.

Négyéves korában a veszprémi domonkos apácákhoz adták, ahol gondos neveltetésben részesült. A Nyulak szigetén (ma Margitsziget) épült kolostorban 1254-ben szerzetesi fogadalmat tett, amelyet, több uralkodó házassági ajánlatát visszautasítva, 1261-ben ünnepélyesen megerősített. Önfegyelmezés, keresztény szeretet gyakorlása, teljes Istennek adottság, a legalacsonyabb szolgai munka, hősies vezeklés és a családi béke munkálása jellemezte életét.

1270. január 18-án a vezekléstől és a szeretettől felemésztve halt meg a Nyulak szigeti kolostorban.

XII. Piusz pápa 1943. november 19-én avatta szentté. Szüzek, vagy Szent asszonyok, szerzetesnők közös zsolozsmája.

IMÁDSÁGRA HÍVÁS

Ant. A Királynak, Krisztusunknak zengjünk víg hódolatot. Országában Margitunknak boldogságot ő adott.

REGGELI DICSÉRET

HIMNUSZ

Áldjuk Istent, hogy Margitot,

ki néki mindent áldozott,

kiáradó kegyelmekkel

bőségesen halmozta el.

Volt, hogyha égi Manna hullt,

Jézus-szerelme lángra gyúlt,

testét elfogta lankadás,

lelkét az elragadtatás.

Könnyített súlyos terheket,

vigasztalt vérző szíveket,

felismert rejtett titkokat,

ápolt nagy bajban társakat.

Dicsővé tette szent halál,

testét is édes illatár,

erényének felsőbb jele

orcáit fénnyel vonta be.

Ó, Szűz Szent Margit, add hazád

számára pártfogó imád!

Légy támaszunk, ha elmegyünk,

s ég ajtajához érkezünk!

Örök áldás és hódolat

az Atyának és Fiúnak,

vigasztaló Szentléleknek,

Háromságban egy Istennek! Ámen.

Ant. 1Boldog békében, újjáalakulva szívében tör koronájára, az egek ragyogó magasába.

Zsoltárok és kantikum az I. hét vasárnapjáról.

Ant. 2Mind a menny örvendezik, hogy csillagunk születik, égi kegy edénye, fénye, dicsősége.

Ant. 3Hol a király trónja áll, reá örök része vár. Segíts utunk céljához jutni, ég kapujához.

RÖVID OLVASMÁNY

Én 6, 1-3

Hová ment Szerelmed, asszonyoknak gyöngye? Hová lett Kedvesed, hadd keressük veled?! Szerelmesem lement a kertjébe, a balzsamágyakhoz, hogy élvezze kertjét, és liliomot szedjen. Én a Kedvesemé vagyok, s ő az enyém.

RÖVID VÁLASZOS ÉNEK

Szívem rólad mondta: {*} A te arcodat nézem.

Szívem rólad mondta: {*} A te arcodat nézem.

A te arcodat keresem, Uram. {*}

A te arcodat nézem.

Dicsőség az Atyának, a Fiúnak és a Szentléleknek.

Szívem rólad mondta: {*} A te arcodat nézem.

Benedictus-ant. Jutalommal méltón felel az ég, örök díjul élvezheted kegyét, Krisztusnak szánt szűz, szolgálatodért osztja néked szüntelen örömét.

FOHÁSZOK

Forduljunk Istenhez, aki mindnyájunkat meghív az életszentségre, és mondjuk:

Szent Margit közbenjárására könyörülj rajtunk!

Urunk, te Árpád-házi Szent Margitnak jó szülőket adtál, akik hittek az engesztelő áldozat erejében,

add, hogy a mai szülők is isten- és hazaszeretetre neveljék gyermekeiket!

Szent Margit közbenjárására könyörülj rajtunk!

Szent Margitot megtanítottad, hogy teljesen és önként átadja magát Isten és az embertárs szeretetére,

növeld bennünk is a készséget a szeretet parancsának mind tökéletesebb megvalósítására!

Szent Margit közbenjárására könyörülj rajtunk!

Kegyelmedből Margit szívesen vállalkozott arra, hogy testében kiegészítse mindazt, ami még hiányzik Krisztus szenvedéséből,

engedd, hogy mi is Krisztus munkatársai lehessünk a megváltás művében!

Szent Margit közbenjárására könyörülj rajtunk!

Mérhetetlen szereteted meghódította Margit szívét, hogy önmagát nem kímélve közbenjárjon értünk,

add, hogy szeretetedért mi is boldog önfeledtséggel vállaljuk magunk és mások bűneinek engesztelését!

Szent Margit közbenjárására könyörülj rajtunk!

Önként vállalt szenvedésekkel teli élete és halála drágagyöngyként tündökölt előtted,

segíts életünk nehézségeit és szenvedéseit úgy viselnünk, hogy halálunk után mi is a szent magyarok között lehessünk!

Szent Margit közbenjárására könyörülj rajtunk!

Könyörgés

Istenünk, szüzesség kedvelője és védelmezője, Árpád-házi Szent Margit a te kegyelmedből fonta egybe a szűzi élet szépségét a jó cselekedetek érdemével. Engedd, kérünk, hogy az üdvösséges bűnbánattal visszaszerezzük lelkünk tisztaságát.

NAPKÖZI IMAÓRA

Zsoltárok a soros köznapról.

ZSOLTÁROZÁS

Ant. 1 Hogy kegyelmet szerezzen, böjtöléssel sürgeti, lángoló bizodalom magas útra vezeti. Alleluja.

Ant. 2 Fenyítékkel neveli teste gyarlóságait, égiekhez emeli szabad lelke vágyait. Alleluja.

Ant. 3 Menyegzői lakomán minden jónak részese, Jegyesének oldalán csendül boldog éneke. Alleluja.

Délelőtt

RÖVID OLVASMÁNY

Bölcs 8, 21

Beláttam, hogy nem juthatok másként a bölcsesség birtokába, csak ha Isten megadja. Már az is okosság volt, hogy tudtam, kinek az adománya.

Példát így ad hazájának, ellene mond a világnak,

Hogy Isten háza legyen.

Délben

RÖVID OLVASMÁNY

1 Kor 7, 25

A szüzeket illetően nincs külön parancsom az Úrtól, tanácsot azonban adok, mint olyan, aki az Úr irgalma folytán hitelt érdemel.

Vággyal kér, követel,

Sóhajt, könyörög szeretettel.

Délután

RÖVID OLVASMÁNY

Jel 19, 6-7

Átvette uralmát Urunk, mindenható Istenünk: örvendezzünk, ujjongjunk, és dicsőítsük őt, mert elérkezett a Bárány menyegzőjének napja, már fel is készült menyasszonya.

Liliomot, ékes koszorút visel,

Illata édes.

ESTI DICSÉRET

HIMNUSZ

Ma új örömben egyesül

az Egyház szentelt éneke,

s az éggel együtt lelkesül,

mely vígan, buzgón zeng vele.

Égi születés e napon

hozott új boldog ünnepet:

mint a tündöklő liliom,

a királylány még ékesebb.

Margit, mikor még kisleány,

kerül mulandó vágyakat,

és gyermekként, már jó korán,

az égi élet vonzza csak.

Megvetve magas palotát,

szigorú klastrom rejtekén,

akit királyi pompa várt,

miként a koldus, oly szegény.

Add meg nekünk is, Istenünk,

kikért szűz Margit esdekel,

hogy mi is véle ott legyünk

a boldog mennybe jutva fel. Ámen.

Ant. 1Új virágnak kinyílásán örvend ujjongva az ég. Győzött ő a testnek harcán, nyugtalan hevén.

Zsoltárok és kantikum Szűz Mária közös zsolozsmájából.

Ant. 2Sok munkáját ha bevégzi, megnyeri gyümölcseit, sőt már jó előre érzi szent boldogság ízeit.

Ant. 3Boldog szolgálóleány, tiszta élete után bevonul a mennybe, angyali seregbe.

RÖVID OLVASMÁNY

Ef 5, 1-2

Mint Isten kedves gyermekei, legyetek az ő követői, és éljetek szeretetben, ahogy Krisztus is szeretett minket, és odaadta magát értünk jó illatú áldozati adományként az Istennek.

RÖVID VÁLASZOS ÉNEK

A szüzek a Király elé indulnak {*} Hangos örömujjongás között.

A szüzek a Király elé indulnak {*} Hangos örömujjongás között.

Bevonulnak a Király templomába. {*}

Hangos örömujjongás között.

Dicsőség az Atyának, a Fiúnak és a Szentléleknek.

A szüzek a Király elé indulnak {*} Hangos örömujjongás között.

Magnificat-ant. Boldogságos, boldog örökre már, ki mindenben legmagasabbra száll. Földi törzsnek szülötteként ragyog, és a mennyek dicsőült szentje lett.

Január 20.

SZENT FÁBIÁN PÁPA ÉS VÉRTANÚ

236-ban választották a római egyház püspökévé. A Decius-féle üldözés idején, 250-ben vértanúságot szenvedett Szent Ciprián tanúsága szerint. A Callixtus katakombában temették el. Egy vértanú, vagy Lelkipásztorok közös zsolozsmája.

Könyörgés

Istenünk, te papjaid dicsősége vagy, add meg Szent Fábián pápa és vértanú közbenjárására, hogy hitünkben megerősödjünk, és azt egyre hatékonyabban terjesszük.

Ugyanezen a napon, január 20-án

SZENT SEBESTYÉN VÉRTANÚ

Rómában szenvedett vértanúságot a Diocletianus-féle üldözés kezdetén. Sírját a Via Appián, a ma róla elnevezett katakombában a hívek már régi időktől tisztelettel övezik. Egy vértanú közös zsolozsmája.

Könyörgés

Istenünk, add meg nekünk az erősség lelkét, és taníts minket Szent Sebestyén vértanú ragyogó példájával, hogy inkább kell neked engedelmeskednünk, mint az embereknek.

Ugyanezen a napon, január 20-án

ESZTERGOMI BOLDOG ÖZSÉB ÁLDOZÓPAP

Magyarország akkori fővárosában, Esztergomban született 1200 körül derék és előkelő szülőktől. Teremtőjéhez és Megváltójához éjjel és nappal jámbor imádságokkal könyörgött. Sokat virrasztott, és minden idejét Isten tiszteletére, elmélkedésre vagy tanulásra fordította ez a rendkívül értelmes ifjú. Minden percet kihasznált. Érdemeiért korán esztergomi kanonoknak nevezték ki. Gyakran vendégül látta a magányos barlangokban lakó embereket, akiknek társaságát annyira megkedvelte, hogy elhatározta, ő maga is elhagyja a világot. A tatárjárás után 1245 táján társaival a Pilisbe vonult remetének. Az isteni kegyelem fényétől megvilágosítva 1250-ben a magyar remetéket egybegyűjtötte és Esztergom közelében a Szent Kereszt tiszteletére kis templomot és monostort épített. 1262-ben IV. Orbán pápától Szent Ágoston Reguláját kérte rendje számára, amelyet azonban nem nyerhetett el a remetetestvérek nagyfokú szegénysége miatt. Ezért a pápa megbízásából Pál, veszprémi püspök adott a remeteközösségnek életszabályt. Remetetestvéreivel még 20 évig élt közösségben, amelyet Első Remete Szent Pál oltalmába ajánlott. Végül testvéreit Isten és a felebarát szeretetére buzdítva és őket üdvös tanításokkal megerősítve 1270. január 20-án elhunyt az Úrban. (Gyöngyösi Gergelynek Az Első Remete Szent Pál rendjében levő remete testvérek élete című könyvéből). Sírját és a Szent Kereszt monostort a törökök valószínűleg már 1526-ban elpusztították. Folyamatos tisztelete miatt az Istentiszteleti és Szentségi Kongregáció 2004. november 16-án, a Pálos Rendi Naptár megerősítése alkalmával engedélyezte, hogy őt a boldogok között tisztelhessük. Lelkipásztorok közös zsolozsmája.

REGGELI DICSÉRET

HIMNUSZ

Boldog Özséb, büszkeségünk,

hozzád száll az ének,

kérő szóval, hő fohásszal

buzgón kérünk téged:

Gyűjtsed össze lángjaink,

egyesítsed imáinkat,

segíts nekünk megmenteni

elárvult hazánk!

Súlyos bánat sanyargatta

akkor magyar népünk,

imádságos áldott szíved

lám, segített nékünk:

Felvirradt szép hajnalunk,

messze szállott a bánat,

meghallgatta a kegyes ég

a te hő imádat.

Gazdagságért, földi jókért

nem könyörgünk hozzád,

ifjúságunk romlására

fordítsad szent orcád!

Gyűjtsed össze lángjaink,

egyesítsed imáinkat,

segíts nekünk megmenteni

elárvult hazánk! Ámen.

Benedictus-ant.: Ezek a szavaim, amelyekkel könyörögtem az Úr színe előtt, legyenek az Úr, ami Istenünk színe előtt nappal és éjjel, hogy igazságot szolgáltasson népének!

(1 Kir 8, 59)

Könyörgés

Istenünk, te Boldog Özsébet az irántad való szeretetből a pilisi remeteségbe hívtad, hogy ott életét engesztelésül áldozza népéért és a szétszórtan élő remetéket összegyűjtse. Áldozatos életéért és közbenjáró imádságára add, hogy magyar népünk hitben és szeretetben egyesüljön.

ESTI DICSÉRET

HIMNUSZ

Magyar erdők mélyén

fehér lángok gyúlnak,

Boldog Özséb remetéi

imára vonulnak.

Boldog Özséb áldott atyánk,

esedezve kérünk:

Gyűjtsed össze imádságra

árva magyar népünk!

Magyar erdők mélyén

hálatüzek gyúlnak.

Boldogasszony pálosai

atyjuknak hódolnak.

Boldog Özséb áldott atyánk,

esedezve kérünk:

Gyűjtsed össze imádságra

árva magyar népünk!

Magyar élet mélyén

izzó tüzek gyúlnak,

Krisztus király hű fiai

Özsébbel imádnak.

Boldog Özséb áldott atyánk

esedezve kérünk:

Gyűjtsed össze imádságra

árva magyar népünk!

Magnificat-ant.: Zengjetek dicséretet, egek, és ujjongj, te, föld! Hegyek, daloljatok örömötökben, mert az Úr megvigasztalja népét, és megkönyörül szegényein!

(Iz 49, 13)

Január 21.

SZENT ÁGNES SZŰZ ÉS VÉRTANÚ

Emléknap

A III. század közepén vagy a IV. század elején Rómában szenvedett vértanúságot. Sírját Damazusz pápa verses felirattal ékesítette; Szent Ambrus nyomán az ókeresztény Egyház írói közül sokan dicsőítő beszédekkel övezték alakját. Egy vértanú, vagy Szüzek közös zsolozsmája.

REGGELI DICSÉRET

HIMNUSZ

Ágnest, a boldog szűzleányt

az égnek szülte ez a nap:

az Úrnak adta vissza ma

vérben megszentelt életét.

Megért a mártírságra már,

bár földi nászra zsenge még;

viszik, de arca oly derült,

azt vélnéd, menyegzőre megy.

Bálványoltárhoz cipelik,

gyújtson fáklyával illatot.

„Nem ily fáklyákkal – feleli –

járnak Krisztusnak szüzei.

Gonosz tűz ez: hitet kiolt,

istentelen láng: fényt rabol;

omló vérrel hadd oltom el,

itt vagyok, ide sújtsatok!”

Hogyan hajolt a bárd alá!

Szorosra vonta köntösét,

térdhajtva siklott földre le

estében is szemérmesen.

Dicsőség, Jézus, teneked,

kinek a Szűz szülőanyád.

Atya s Szentlélek, áldva légy,

most és örök időkön át! Ámen.

Ant. 1 Gyűrűjével eljegyzett az Úr Jézus Krisztus, és mint menyasszonyát, koronával ékesített engem.

Zsoltárok és kantikum az I. hét vasárnapjáról.

Ant. 2 Az Úr jegyese vagyok, akinek az angyalok szolgálnak: Uram szépségét a nap és a hold is csodálja.

Ant. 3 Örüljetek és ujjongjatok velem, mert az Úr szentjei között fénytől ragyogó helyet nyertem.

RÖVID OLVASMÁNY

2 Kor 1, 3-5

Áldott legyen az Isten, Urunk, Jézus Krisztus Atyja, az irgalom Atyja és a minden vigasztalás Istene! Ő megvigasztal minket minden szomorúságunkban, hogy mi is megvigasztalhassuk azokat, akik szomorúak, azt a vigasztalást nyújtva nekik, amelyet ő nyújt nekünk. Amilyen bőven kijut nekünk Krisztus szenvedéseiből, olyan bőven lesz részünk Krisztus révén a vigasztalásban is.

RÖVID VÁLASZOS ÉNEK

Isten oltalmazta őt, {*} És reátekintett.

Isten oltalmazta őt, {*} És reátekintett.

Nem fog megrendülni, mert Isten lakik benne. {*}

És reátekintett.

Dicsőség az Atyának, a Fiúnak és a Szentléleknek.

Isten oltalmazta őt, {*} És reátekintett.

Benedictus-ant.:Íme, amit kívántam, már elértem; amit reméltem, már látom: Urammal vagyok az égben, akit a földön egész szívemmel szerettem.

Könyörgés

Mindenható, örök Isten, te ebben a világban a gyöngéket választod ki arra, hogy megszégyenítsd az erőseket. Segíts kegyelmeddel, hogy mi, akik Szent Ágnes szűz és vértanú égi születésnapját ünnepeljük, példáját követve állhatatosak maradjunk a hitben.

ESTI DICSÉRET

HIMNUSZ Ágnest, mint a Reggeli dicséretben.

Ant. 1Krisztus jegyese a kínzástól sem félt, a csábításnak sem engedett.

Zsoltárok és kantikum az Egy vértanú közös zsolozsmájából.

Ant. 2Hűségemet csak neki őrzöm, magamat egész szívvel rábízom.

Ant. 3Uramnak, Jézus Krisztusnak Atyja, áldalak téged, mert Fiad által győzelmet adtál szolgálódnak.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Az Úr kiválasztotta őt magának, {*} Öröktől fogva kiválasztotta.

Az Úr kiválasztotta őt magának, {*} Öröktől fogva kiválasztotta.

Sátrában adott neki lakóhelyet. {*}

Öröktől fogva kiválasztotta.

Dicsőség az Atyának, a Fiúnak és a Szentléleknek.

Az Úr kiválasztotta őt magának, {*} Öröktől fogva kiválasztotta.

Magnificat-ant.:Szent Ágnes kitárt kezekkel imádkozott: Atyám, hozzád fohászkodom; hozzád megyek, akit kerestem, és mindig kívántam.

Könyörgés, mint a Reggeli dicséretben.

Január 22.

SZENT VINCE DIAKÓNUS ÉS VÉRTANÚ

Vince, a saragossai egyház szerpapja, a Diocletianus-féle üldözés idején a Hispániai Valenciában kegyetlen kínzások közepette szenvedett vértanúságot, tisztelete azonnal elterjedt az egész Egyházban. Egy vértanú közös zsolozsmája.

Könyörgés

Mindenható, örök Isten, tölts be minket Szentlelkeddel, hogy szívünket ugyanaz a hősies szeretet járja át, amellyel Szent Vince vértanú minden testi kínt legyőzött.

Ugyanezen a napon, január 22-én

BOLDOG BATTHYÁNY-STRATTMANN LÁSZLÓ CSALÁDAPA

Dunakilitiben (Magyarország) született 1870. október 28-án. Az orvosi diploma megszerzése után magánkórházat alapított Köpcsényben (Kittsee, Ausztria) és Körmenden, szembeteg emberek számára. A szegény betegeket ingyen gyógyította, sőt anyagilag is segítette őket. Házas és családi élete példamutató volt. Gyermekeiket igaz keresztény szellemben nevelték. Mindvégig állhatatos volt az imádságban és az áldozatos felebaráti szeretet gyakorlásában. Bécsben halt meg 1931. január 22-én. Szent férfiak közös zsolozsmája.

REGGELI DICSÉRET

Benedictus-ant.: Arról ismerje meg mindenki, hogy tanítványaim vagytok, hogy szeretettel vagytok egymás iránt.

Könyörgés

Istenünk, te Boldog Batthyány-Strattmann László hitvallót csodálatos buzgósággal ajándékoztad meg, hogy a szegényeken és betegeken segítsen, családja iránt pedig a hűséget és a szeretetet gyakorolja. Az ő közbenjárására add, hogy szükséget szenvedő testvéreinknek mi is segítségére legyünk, és életünk folyamán minden körülmények között állhatatosan szolgáljunk neked.

ESTI DICSÉRET

Magnificat-ant.: Mindaz, aki hallgatja tanításomat és tettekre is váltja, hasonlít a bölcs emberhez, aki házát sziklára építette.

Január 24.

SZALÉZI SZENT FERENC PÜSPÖK ÉS EGYHÁZTANÍTÓ

Emléknap

Sales kastélyában, Annecy közelében született 1567-ben. Pappá szentelése után sokat dolgozott hazájában a katolikus újjászületésért. Mint genfi püspök igazi pásztora volt papjainak és híveinek, a hitre nevelte őket írásaival és munkásságával. Mindenkinek példaképül szolgált. Chantal Szent Franciskával 1610-ben megalapította a vizitációs apácák rendjét. Lyonban halt meg 1622. december 28-án. 1623. január 24-én helyezték Annecyben örök nyugalomra. Lelkipásztorok, vagy Egyháztanítók közös zsolozsmája.

Könyörgés

Istenünk, te a lelkek üdvössége érdekében úgy akartad, hogy Szalézi Szent Ferenc püspök mindenkinek mindene legyen. Segíts, hogy példája szerint mi is fáradhatatlanul szolgáljuk embertársainkat, és így mindenkor tanúságot tegyünk szereteted hatalmáról.

Január 25.

SZENT PÁL APOSTOL MEGTÉRÉSE (PÁL FORDULÁSA)

Ünnep

IMÁDSÁGRA HÍVÁS

Ant. Dicsérjük Istenünket, mert megtérítette a népek tanítóját!

REGGELI DICSÉRET

HIMNUSZ

Dicső tanítónk, Szent Pál, adj intelmeket,

hogy lelkünk bátran törjön ég felé veled,

míg az egésznek birtokába nem jutunk,

levetve mindazt, amik rész szerint vagyunk.

Örök dicsőség, Szentháromság, teneked,

örömujjongás, hatalom és tisztelet!

Te legfőbb egység, a te erőd végtelen,

most és örökké te uralkodsz mindenen. Ámen.

Ant. 1Tudom, kinek hittem, és biztos vagyok benne, mert az igazság Bírája elég hatalmas ahhoz, hogy rábízott kincsemet megőrizze az ítélet napjáig.

Zsoltárok és kantikum az I. hét vasárnapjáról.

Ant. 2Elég neked az én kegyelmem, mert az erő a gyöngeségben nyilvánul meg a maga teljességében.

Ant. 3Isten rám árasztott kegyelme nem maradt hatástalan, hanem mindig bennem marad.

RÖVID OLVASMÁNY

ApCsel 26, 16b-18

Azért jelentem meg neked, hogy terjesztője és tanúja légy annak, amit láttál, és amit majd még ezután fogsz látni. Megvédelek népedtől és a pogányoktól, akikhez majd küldelek, hogy nyisd meg a szemüket, s visszatérjenek a sötétségből a világosságra, a sátán hatalmából az Istenhez, hogy a bennem való hit révén elnyerjék bűneik bocsánatát, és helyet kapjanak a megszenteltek között.

RÖVID VÁLASZOS ÉNEK

Választott eszköz vagy, {*} Szent Pál apostol.

Választott eszköz vagy, {*} Szent Pál apostol.

Az igazság hirdetője az egész világon. {*}

Szent Pál apostol.

Dicsőség az Atyának, a Fiúnak és a Szentléleknek.

Választott eszköz vagy, {*} Szent Pál apostol.

Benedictus-ant.:Ünnepeljük Szent Pál apostol megtérését, mert az üldözőből az Úr választott eszköze lett.

FOHÁSZOK

Kedves Testvéreim! Az apostoloktól ránk hagyományozott mennyei örökség birtokában adjunk hálát Atyánknak minden ajándékáért, és mondjuk:

Téged dicsér, egek Ura, apostolok boldog kara!

Dicséret neked Krisztus testének és vérének asztaláért, amelyet az apostolok adtak tovább nekünk,

hogy tápláljon és éltessen minket!

Téged dicsér, egek Ura, apostolok boldog kara!

Dicséret és hála neked igéd asztaláért, amelyet az apostolok terítettek meg nekünk,

hogy ott világosságot és örömet találjunk!

Téged dicsér, egek Ura, apostolok boldog kara!

Dicséret és hála neked az apostolokra épített Egyházadért,

amelyben Krisztus titokzatos testének tagjaivá leszünk!

Téged dicsér, egek Ura, apostolok boldog kara!

Dicséret és hála neked a keresztség és a bűnbocsánat megtisztító fürdőjéért,

amelyet az apostolokra bíztál, hogy lemossák minden bűnünket!

Téged dicsér, egek Ura, apostolok boldog kara!

Könyörgés

Istenünk, te Szent Pál apostol igehirdetésével az egész világot tanítottad. Megtérésének mai szent ünnepén kérünk, segíts, hogy példáját követve tanúságot tegyünk igazságodról a világban.

NAPKÖZI IMAÓRA

Délelőtt

ZSOLTÁROZÁS

Délelőtti ant. Saul testvér, Urunk, Jézus küldött, aki megjelent neked ide jövet az úton, hogy visszakapd szemed világát, és eltelj a Szentlélekkel.

Délbeni ant. Amikor Saul Damaszkusz közelébe ért, délfelé hirtelen nagy mennyei fényesség vette körül.

Délutáni ant. Az Úr így szólt Saulhoz: A názáreti Jézus vagyok, akit üldözöl.

Délelőtt

RÖVID OLVASMÁNY

1 Tim 1, 12-13

Hálát adok Urunknak, Jézus Krisztusnak, aki erőt adott nekem, megbízhatónak tartott, és meghívott a szolgálatára engem, aki azelőtt káromoltam s üldöztem, és erőszakos ember voltam. De Isten megkönyörült rajtam.

Örüljetek, és ujjongjatok, mondja az Úr,

Mert nevetek föl van írva a mennyben.

Délben

RÖVID OLVASMÁNY

1 Tim 1, 14-15

Valósággal elárasztott az Úr kegyelme a Krisztus Jézusban való hittel és az iránta való szeretettel. Igaz beszéd ez, és teljes hitelt érdemel: Krisztus Jézus azért jött a világba, hogy üdvözítse a bűnösöket, s közöttük én vagyok az első.

Mécsvilágot gyújtasz nekem, Uram,

És a sötétet földeríted, Istenem.

Délután

RÖVID OLVASMÁNY

1 Tim 1, 16

Éppen azért nyertem irgalmat, hogy Jézus Krisztus először is rajtam mutassa meg végtelen türelmét, példaképül azoknak, akik a jövőben hisznek majd benne, és így eljutnak az örök életre.

Nevedet dicsőítem, Uram, mindörökké,

Mert nagy a te jóságod hozzám.

ESTI DICSÉRET

HIMNUSZ

Ma szent Egyházunk ünnepel,

Szent Pál dicső napját üli,

kit ellenségből hirtelen

apostolává tett az Úr.

Üldözte ő az Úr nevét,

lángolva tombolt ellene,

s hirdette tűzzel, harcosan

később Krisztusnak jó hírét.

Milyen nagy Pálnak érdeme!

A harmadik menny ráragyog,

s hall ott mélységes titkokat,

mikről nem szólhat emberajk.

Igének szórja magvait,

és kél utána dús vetés,

a jótettek gyümölcsei

megtöltik mennynek csarnokát.

Mint égő fáklya, tündököl,

ragyogva minden földeken,

eloszlat tévelyt, vak homályt:

hit fénye gyűljön egyedül.

Atyát s a Lelket egyaránt

s Krisztust dicséret áldja most,

kitől, mint választott edényt,

kapták Szent Pált a nemzetek. Ámen.

Ant. 1Legszívesebben a gyengeségeimmel dicsekszem, hogy Krisztus ereje költözzön belém.

Zsoltárok és kantikum az Apostolok közös zsolozsmájából.

Ant. 2Én ültettem, Apolló öntözte, de a növekedést az Isten adta.

Ant. 3Számomra az élet Krisztus, a halál pedig nyereség; Urunk, Jézus Krisztus keresztjével akarok dicsekedni.

RÖVID OLVASMÁNY

1 Kor 15, 9-10

Én az utolsó vagyok az apostolok közt, s arra sem méltó, hogy apostolnak hívjanak, hiszen üldöztem az Isten egyházát. De Isten kegyelméből vagyok az, ami vagyok, s rám árasztott kegyelme nem maradt bennem hatástalan. Többet dolgoztam mindegyiküknél, igaz ugyan, hogy nem én, hanem az Isten kegyelme, amely velem van.

RÖVID VÁLASZOS ÉNEK

Magasztallak, Uram, {*} Teljes szívemből.

Magasztallak, Uram, {*} Teljes szívemből.

És nevedet dicsőítem mindörökké. {*}

Teljes szívemből.

Dicsőség az Atyának, a Fiúnak és a Szentléleknek.

Magasztallak, Uram, {*} Teljes szívemből.

Magnificat-ant.: Szent Pál apostol, igazság hirdetője és népek tanítója, járj közben értünk Istennél, aki kiválasztott téged.

FOHÁSZOK

Testvéreim, mi, akik az apostolok sziklaalapján állunk, kérjük szent népéért a mindenható Atyaistent, és mondjuk:

Emlékezzél meg, Urunk, Egyházadról!

Atyánk, te úgy akartad, hogy Fiad a feltámadás után először az apostoloknak jelenjék meg,

tégy minket is az ő tanúivá az egész világon!

Emlékezzél meg, Urunk, Egyházadról!

Te elküldted a világba Fiadat, hogy örömhírt vigyen a szegényeknek,

engedd, hogy mi is hirdessük az evangéliumot minden teremtménynek!

Emlékezzél meg, Urunk, Egyházadról!

Te elküldted Fiadat, hogy elvesse az isteni ige magvait,

add, hogy akik az igehirdetésben fáradoznak, egykor örömmel arassák le a termést!

Emlékezzél meg, Urunk, Egyházadról!

Te elküldted Fiadat, hogy vére árán kiengesztelje veled a világot,

add, hogy mindannyian együttműködjünk vele a kiengesztelődés művében!

Emlékezzél meg, Urunk, Egyházadról!

Te Fiadat jobbodra ültetted a mennyben,

bocsásd be a megholtakat a boldogság honába!

Emlékezzél meg, Urunk, Egyházadról!

Január 26.

SZENT TIMÓTEUS ÉS SZENT TITUSZ PÜSPÖK

Emléknap

Szent Pál apostol tanítványai és segítőtársai. Timóteus az efezusi egyház, Titusz pedig a krétai egyház feje. Pál apostol az úgynevezett lelkipásztori leveleket intézte hozzájuk. Ezekben kitűnő intelmek találhatók az elöljárók és a hívek oktatására. Lelkipásztorok közös zsolozsmája.

REGGELI DICSÉRET

Benedictus-ant.: Hirdesd az evangéliumot, állj vele elő, akár alkalmas, akár alkalmatlan. Érvelj, ints, buzdíts nagy türelemmel és hozzáértéssel.

Könyörgés

Istenünk, te Szent Timóteust és Szent Tituszt apostoli erényekkel ékesítetted. Közbenjárásukra add, hogy szentül és buzgón éljünk ezen a világon, s így méltók legyünk eljutni az örök hazába.

ESTI DICSÉRET

Magnificat-ant.: Éljünk szentül és buzgón, várakozzunk boldog reménységgel Urunk eljövetelére.

Január 27.

MERICI SZENT ANGÉLA SZŰZ

1470 körül született Desenzano del Gardában, Brescia közelében. Szent Ferenc harmadik rendjének öltönyét fölvéve, leányokat gyűjtött maga köré, akiket a szeretet gyakorlataira oktatott. 1535-ben Bresciában Szent Orsolya pártfogása alatt női szerzetestársulatot alapított a szegény leányoknak a keresztény életben való nevelésére. Meghalt 1540. január 27-én, Bresciában. Szüzek, vagy Szent asszonyok, nevelők közös zsolozsmája.

Könyörgés

Urunk, Istenünk, szüntelenül ajánljon minket irgalmadba Merici Szent Angéla szűz közbenjárása, hogy szeretetének és okosságának lelkesítő példáját követve, tanításodat megtartsuk és életünkkel megvalljuk.

Január 28.

AQUINÓI SZENT TAMÁS ÁLDOZÓPAP ÉS EGYHÁZTANÍTÓ

Emléknap

1225 körül született az aquinói grófok családjából. Előbb a Monté Cassinó-i kolostorban, majd Nápolyban tanult, később csatlakozott a domonkosok rendjéhez. Tudását mesterének, Nagy Szent Albertnek vezetésével Párizsban és Kölnben mélyítette el. Sokat és bölcsen írt, másokat tanított, a bölcseletben és a hittudományban elévülhetetlen érdemeket szerzett. Terracina közelében, a fossanuovai ciszterci kolostorban halt meg 1274. március 7-én. Emlékét január 28-án üljük, 1369-ben e napon szállították át ugyanis földi maradványait Toulouse-ba. Egyháztanítók közös zsolozsmája.

REGGELI DICSÉRET

Benedictus-ant.:Áldott az Úr, akinek szerelméért Szent Tamás tanult, virrasztott és munkálkodott.

Könyörgés

Istenünk, te Aquinói Szent Tamást kitüntetted az életszentségre való buzgó törekvéssel és a szent tudomány szenvedélyes szeretetével. Kérünk, add segítségedet, hogy világosan megértsük tanítását, és híven kövessük jótetteinek példáját.

ESTI DICSÉRET

Magnificat-ant.:Az Úr nagy bölcsességet adott neki, amelyet csalárdság nélkül sajátított el, és irigység nélkül adott tovább.

Január 31.

BOSCO SZENT JÁNOS ÁLDOZÓPAP

Emléknap

A torinói egyházmegyében levő Castelnuovo közelében született 1815. augusztus 16-án. Ifjúkorában nehéz élet jutott osztályrészéül. Pappá szentelése után minden erejét az ifjúság nevelésére szentelte. Megalapította a Szalézi Szent Ferenc, illetve Mária, a Keresztények Segítője Leányainak Társaságát. Ezekben tanította az ifjúságot mesterségre és keresztény életre. A vallás védelmét és oltalmát szolgáló műveket is írt. Meghalt 1888. január 31-én, Torinóban. Lelkipásztorok, vagy Szent férfiak, nevelők közös zsolozsmája.

Könyörgés

Istenünk, te Bosco Szent János áldozópap személyében atyát és tanítómestert ajándékoztál a fiataloknak. A mi szívünk szeretetét is gyújtsd lángra, hogy egészen neked éljünk, és mindenkit hozzád vezessünk.