19. zsoltár
Imádság a király győzelméért
Aki segítségül hívja az Úr nevét, üdvözül (ApCsel 2, 21).

Hallgasson meg téged az Úr a gyötrelem napján,{x}

Jákob Istenének neve oltalmazzon!

Ő küldjön neked segítséget szentélyéből,{x}

oltalmazzon Sionból téged!

Emlékezzék minden áldozatodra,{x}

égőáldozataidat vegye szívesen!

Töltse be szíved vágyait,{x}

és váltsa valóra minden tervedet!

Hadd örvendezzünk győzelmednek,{+}

Istenünk nevében hadd lengessünk zászlót;{x}

teljesítse az Úr minden kérésedet!

Most már látom: az Úr győzelmet adott Fölkentjének,{+}

égi szentélyéből őt meghallgatta{x}

szabadító jobbjának erejével.

Ezek harci szekereikben, azok meg lovaikban bíznak,{x}

mi ellenben Urunk, Istenünk nevét hívjuk segítségül!

Ők meginognak, és elesnek,{x}

mi pedig fölkelünk, és állva maradunk.

Urunk, tartsd meg a királyt,{x}

és hallgass meg, amikor hozzád kiáltunk!

HTML © Juraj Vidéky, László Elek