II. HÉT SZERDA

IMÁDSÁGRA HÍVÁS

Nyisd meg, Uram, ajkamat.

Hogy dicséretedet hirdesse szavam!

Ant. Ujjongjatok Istennek, minden földek; szolgáljatok az Úrnak örvendezve!

Az Imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Ég Alkotója, Istenünk,

ki éjjel holdfényt adsz nekünk

s nappal napot, mely körbe fut,

s előírt útján célba jut.

Ím, szertefoszlik már az éj,

a nagy világ kel, újra él,

lelkünk is új erőre kap,

s belőle sok jótett fakad.

A felkelő nap int nekünk:

téged dicsérjen énekünk,

a fényes égnek arca már

szívünk vidámságára vár.

Kerüljük el, mi léhaság,

lelkünk ne tűrjön bűnt, hibát,

és életünk ne érje szenny,

nyelvünk ne szóljon vétkesen.

De míg a nap nyugodni száll,

a forró, mély hit járjon át,

reményünk várjon Életet,

s fűzzön Krisztushoz szeretet.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

Ant. 1Istenem, szent a te utad; ki olyan nagy isten, mint a mi Istenünk?
Húsvéti időben:Megláttak téged a vizek, Istenem; átvezetted a tengeren népedet, alleluja.
Ant. 2Szívem ujjong az Úrban, aki megaláz és felmagasztal.
Húsvéti időben:Az Úr adja a halált, és ő adja az életet, alleluja.
Ant. 3Király az Úr, ujjongjon a föld!
Húsvéti időben:Fényesség virrad az igazra, s az igaz szívűre vigasság, alleluja.

RÖVID OLVASMÁNY

{r}Róm 8, 35. 37{/r}

Ki szakíthat el bennünket Krisztus szeretetétől? Nyomor vagy szükség? Üldöztetés vagy éhínség, ruhátlanság, életveszély vagy kard? De mindezeken diadalmaskodunk őáltala, aki szeret minket.

RÖVID VÁLASZOS ÉNEK

Áldom az Urat {*} Minden időben.

Áldom az Urat {*} Minden időben.

Dicséretét szüntelenül zengi ajkam. {*}

Minden időben.

Dicsőség az Atyának, a Fiúnak és a Szentléleknek.

Áldom az Urat {*} Minden időben.

Benedictus-ant. Szolgáljunk az Úrnak szentségben életünk minden napján.

FOHÁSZOK

Áldott legyen üdvözítő Istenünk, aki megígérte, hogy a világ végéig mindennap Egyházával marad. Adjunk hálát neki, és kérjük:

Maradj velünk, Urunk!

Maradj velünk, Urunk, egész nap,

sohase nyugodjék le fölöttünk kegyelmednek napja!

Maradj velünk, Urunk!

Mai napunkat neked szenteljük,

ígérjük: semmi rosszat nem teszünk és nem helyeslünk.

Maradj velünk, Urunk!

Add, Urunk, hogy egész napunk folyamán téged sugározzunk,

a föld sója és a világ világossága legyünk!

Maradj velünk, Urunk!

Szentlelked irányítsa szívünket és ajkunkat,

hogy mindig megmaradjunk igazságodban és dicséretedben.

Maradj velünk, Urunk!

Könyörgés

Istenünk, küldd ragyogó világosságodat szívünkbe, hogy mindig parancsaid útján járjunk, és mentve maradjunk minden eltévelyedéstől.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

Ant. 1 Ha átgondolom minden utamat, lábamat végzéseidhez igazítom.
Ant. 2 Félelem és rettegés szállt rám; figyelj rám és hallgass meg engem, Uram!
Ant. 3 Istenhez kiáltok, és az Úr megszabadít engem.

DÉLELŐTT

RÖVID OLVASMÁNY

{r}MTörv 1, 16-17a{/r}

Bíráitoknak meghagytam: Hallgassátok meg testvéreiteket, és igazságosan ítéljetek valamely ember és testvére vagy egy idegen között! Ítéletkor ne nézzétek a személyt, a kicsiket éppúgy hallgassátok meg, mint a nagyokat! Ne féljetek senkitől, mert az ítélet az Isten ügye.

Az Úr igaz, és kedveli az igazságot.

És arcát meglátják az igazak.

Könyörgés

Urunk, szentséges Atyánk, hűséges Istenünk, te elküldted a megígért Szentlelket, hogy egybegyűjtsd a bűn következtében szétszóródott embereket. Add, hogy előbbre vigyük az egység és a béke ügyét a világban.

DÉLBEN

RÖVID OLVASMÁNY

{r}Iz 55, 8-9{/r}

Az én gondolataim nem a ti gondolataitok, és az én útjaim nem a ti útjaitok – mondja az Úr. Igen, amennyivel magasabb az ég a földnél, annyival magasabbak az én útjaim a ti útjaitoknál, az én gondolataim a ti gondolataitoknál.

Uram, mindenható Isten, ki hasonló hozzád?

Hatalmas vagy, Uram, és körülvesz a hűség.

Könyörgés

Mindenható, irgalmas Istenünk, te adsz nekünk rövid pihenőt most a déli órában. Tekints jóságosan megkezdett munkánkra. Segíts kijavítani, amit hibáztunk, és vidd tetszésed szerint jó végre minden fáradozásunkat.

DÉLUTÁN

RÖVID OLVASMÁNY

{r}1 Sám 16, 7b{/r}

Isten nem azt nézi, amit az ember. Az ember a külsőt nézi, az Úr azonban a szívet.

Vizsgálj meg, Istenem, ismerd meg szívem.

És vezérelj engem az ősi jó úton.

Könyörgés

Urunk, Jézus Krisztus, te az emberek felé tártad karodat a keresztfán. Tedd elfogadhatóvá jócselekedeteinket, és add, hogy hirdessük megváltásod művét szerte a világon.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

A nap lenyugszik csendesen;

hegyet, mezőt és sík vizet

borzongva itt hagy, s visszaint,

hogy holnap újra felragyog.

Ámulva néz a föld fia,

hogy Alkotónk, ily gondosan

kiszabtál törvényt és időt,

hogyan kövesse árny a fényt.

És míg sötétség leple hull

az égre, mely csendben pihen,

a munka láza elcsitul,

a fáradt szív békét keres.

Igédnek fénye boldogít,

reményben, hitben gazdagít;

Atyánk, időtlen fényed ő,

dicsőségednek sugara.

Nap ő, amelynek kelte nincs,

és nincs nyugvása, alkonya,

az ő fényében jár a föld,

s örökké zengi őt az ég.

Urunk, egykor majd minket is

ragyogjon át e tiszta fény,

s Fiaddal, Szentlélekkel is

zengjünk nevednek éneket. Ámen.

ZSOLTÁROZÁS

Ant. 1Várjuk reményünk boldog beteljesülését és Üdvözítőnk dicsőséges eljövetelét!
Húsvéti időben:Ne legyen nyugtalan a szívetek; higgyetek bennem, alleluja.
Ant. 2Derítse föl ránk arcának fényét és áldjon meg minket az Isten!
Húsvéti időben:Magasztaljanak téged a népek, Istenünk; ujjongjanak segítséged miatt, alleluja.
Ant. 3Benne teremtetett minden, és benne áll fönn minden.
Húsvéti időben:Dicsősége elborítja az eget, és fölsége betölti a földet, alleluja.

RÖVID OLVASMÁNY

{r}1 Pét 5, 5b-7{/r}

Egymás iránt mindannyian viseltessetek alázattal, mert az Isten a kevélyeknek ellenáll, az alázatosaknak azonban kegyelmet ad. Alázkodjatok meg az Isten hatalmas keze alatt, hogy annak idején megdicsőítsen benneteket. Minden gondotokkal forduljatok hozzá, mert neki gondja van rátok.

RÖVID VÁLASZOS ÉNEK

Óvj engem, Uram, {*} Mint szemed fényét.

Óvj engem, Uram, {*} Mint szemed fényét.

Szárnyad árnyékában védj meg engem! {*}

Mint szemed fényét.

Dicsőség az Atyának, a Fiúnak és a Szentléleknek.

Óvj engem, Uram, {*} Mint szemed fényét.

Ant. na Magnifikat:Istenünk, művelj hatalmas dolgokat karoddal: szórd szét a kevély szívűeket és magasztald fel az alázatosakat!

FOHÁSZOK

Kedves testvéreim, ujjongva köszöntsük Istenünket, aki atyai örömmel adja jótéteményeit népének. Kérjük őt buzgó lélekkel:

Urunk, add bőségesen kegyelmedet és békédet!

Örök Istenünk, neked ezer év csak annyi, mint a tegnapi nap, amely elmúlt,

emlékeztess arra, hogy életünk olyan, mint a virág, amely reggel virul, estére elhervad!

Urunk, add bőségesen kegyelmedet és békédet!

Adj mennyei kenyeret a népnek, hogy ne éhezzék,

és élő vizet, hogy soha ne szomjazzék!

Urunk, add bőségesen kegyelmedet és békédet!

Add, hogy híveid az odafönt valókat keressék és abban találják örömüket,

és a munka meg a pihenés idejét is egyaránt dicsőségedre használják fel!

Urunk, add bőségesen kegyelmedet és békédet!

Küldj nekünk, Urunk, kedvező időjárást,

hogy a föld bőséges termést hozzon!

Urunk, add bőségesen kegyelmedet és békédet!

(Vagy:
Óvj meg minket, Urunk, minden veszélytől,

és áraszd bőséges áldásodat otthonainkra!)

Urunk, add bőségesen kegyelmedet és békédet!

Mutasd meg arcodat a megholtaknak,

és minket is részesíts arcod szemlélésének boldogságában!

Urunk, add bőségesen kegyelmedet és békédet!

Mi Atyánk…

Könyörgés

Istenünk, szent nevedet és irgalmadat hirdeti minden nemzedék. Fogadd el hozzád esdeklő népedet, és add, hogy szüntelenül magasztaljon téged dicsőítő énekével.

Az imaóra befejezése az Általános részben.