AUGUSZTUS

Augusztus 1.

LIGUORI SZENT ALFONZ MÁRIA PÜSPÖK ÉS EGYHÁZTANÍTÓ

Emléknap

Nápoly közelében született 1696-ban. A római és a kánoni jog doktora. Pap lett, és megalapította a Megváltóról elnevezett társulatot, az úgynevezett redemptoristákat. Prédikációiban arra törekedett, hogy a nép keresztény életét előmozdítsa. Könyveket is írt, főként erkölcstani jellegűeket. Az erkölcstudománynak igazi mestere. XIII. Kelemen 1762-ben Santa Agata dei Goti püspökévé nevezte ki, e tisztétől hamarosan megvált. Rendtársai között halt meg a campaniai Noccra de’ Paganiban 1787. augusztus 1-jén. Lelkipásztorok, vagy Egyháztanítók közös zsolozsmája.

Könyörgés

Istenünk, te Egyházadban mindig új példaképeket állítasz elénk, akik megmutatják nekünk az erényes élet útját. Segíts testvéreink szolgálatában úgy követnünk Liguori Szent Alfonz püspököt, hogy egykor vele együtt a mennyei jutalomban is részesedjünk.

Augusztus 2.

VERCELLI SZENT ÖZSÉB PÜSPÖK

A IV. század elején Szardínia szigetén született; a római klérus tagjaként 345-ben választották Vercelli (Észak-Itália) első püspökévé. A hitet prédikálással terjesztette, papjai között – nyugaton elsőként – ő vezette be a szerzetesi életet. Hithűségéért Constantius császár száműzte, sokat kellett szenvednie. Hazájába visszatérve az ariánusokkal szemben az igaz hit visszaállításán fáradozott. Meghalt Vercelliben 371. augusztus 1-jén. Lelkipásztorok közös zsolozsmája.

Könyörgés

Urunk, Istenünk, segíts, hogy Vercelli Szent Özséb püspököt követni tudjuk Fiad istenségének állhatatos megvallásában. Add, hogy tanítása szerint hitünket megtartsuk, és Fiad életének részesei legyünk.

Ugyanezen a napon, augusztus 2-án

SZENT EYMARD JULIÁN PÉTER ÁLDOZÓPAP

Franciaországban, La Mure városában született 1811-ben. Pappá szentelése után néhány évig lelkipásztori munkát végzett, majd belépett a Mária Társaságba. Az Eucharisztia misztériumának rendkívüli tisztelője volt, és az Oltáriszentség tiszteletére mind férfi- mind női társulatot alapított. Sok és üdvös kezdeményezése volt, amelyekkel a Szent Eucharisztia szeretetét a társadalom különféle rétegeiben előmozdította. 1868. augusztus 1-én halt meg szülővárosában. Lelkipásztorok, vagy Szent férfiak, szerzetesek közös zsolozsmája.

Könyörgés

Istenünk, te Szent Eymard Julián Péter áldozópapot egyszülött Fiad testének és vérének szent titka iránt csodálatos szeretettel töltötted el. Engedd jóságosan, hogy mi is részesedjünk abban a lelki gazdagságban, amelyet ő a szentáldozás isteni lakomájából merített.

Augusztus 4.

VIANNEY SZENT JÁNOS MÁRIA ÁLDOZÓPAP

Emléknap

Lyon mellett született 1786-ban. Sok nehézséget kellett leküzdenie, míg 1815-ben pappá szentelhették. Belley egyházmegyében, Ars falucskában a rábízott plébániát csodálatra méltó módon kormányozta, és vitte előbbre prédikációival, önmegtagadásával, imádságával és szeretetével. Nagyra értékelték őt, mint gyóntatót, a hívek mindenfelől sereglettek hozzá, és tanácsait szent tisztelettel fogadták. 1859. augusztus 4-én halt meg Arsban. Lelkipásztorok közös zsolozsmája.

Könyörgés

Mindenható és irgalmas Istenünk, te Vianney Szent János áldozópapot csodálatos lelkipásztori buzgósággal tüntetted ki. Add, hogy közbenjárására és példája nyomán szeretetünkkel megnyerjük testvéreinket Krisztusnak, és velük együtt eljussunk az örök dicsőségbe.

Augusztus 5.

SZŰZ MÁRIA RÓMAI FŐTEMPLOMÁNAK FELSZENTELÉSE (HAVAS BOLDOGASSZONY)

A 431. évi efezusi zsinat után, amelyen Jézus anyját Istenszülőnek nyilvánították, Rómában, az Esquilinus dombon III. Szixtusz pápa (432?-440) templomot építtetett az Istenszülő tiszteletére, ezt később Santa Maria Maggiore bazilikának nevezték. Ez Nyugaton a Boldogságos Szent Szűz tiszteletére szentelt legősibb templom. Szűz Mária közös zsolozsmája, a következők kivételével:

REGGELI DICSÉRET

Benedictus-ant. Istenszülő, mindenkor Boldogságos Szűz Mária, áldott vagy te az asszonyok között, és áldott a te méhednek gyümölcse!

Könyörgés

Urunk, Istenünk, bocsásd meg irgalmasan vétkeinket, hogy akik saját érdemeinkkel nem dicsekedhetünk, Fiad Szülőanyjának, a Boldogságos Szűz Máriának közbenjárására üdvözüljünk.

ESTI DICSÉRET

Magnificat-ant. Asszonyunk, Szűz Mária, Istennek szent Anyja! Imádkozzál érettünk, bűnösökért, most és halálunk óráján.

Augusztus 6.

URUNK SZÍNEVÁLTOZÁSA

Ünnep

Amikor az ünnep vasárnapra esik:

I. ESTI DICSÉRET

HIMNUSZ Ó, fényből sarjadt mint a II. Esti dicséretben.

ZSOLTÁROZÁS

1. ant.Jézus maga mellé vette tanítványait, felment velük egy hegyre, és ott elváltozott előttük. 112. zsoltár

2. ant.Egyszer csak megjelent nekik Mózes és Illés, és beszélgettek Jézussal. 116. zsoltár

3. ant.Uram, jó itt nekünk! Ha akarod, csinálunk ide három sátrat: egyet neked, egyet Mózesnek, egyet pedig Illésnek. Kantikum

Vö. Jel 19, 1-7

RÖVID OLVASMÁNY

Fil 3, 20-21

A mi hazánk a mennyben van. Onnan várjuk az Üdvözítőt is, Urunkat, Jézus Krisztust. Ő azzal az erővel, amellyel mindent hatalma alá vethet, átalakítja gyarló testünket, és hasonlóvá teszi megdicsőült testéhez.

RÖVID VÁLASZOS ÉNEK

Dicsőségesen megjelentél az Úr színe előtt. {*} Alleluja, alleluja.

Dicsőségesen megjelentél az Úr színe előtt. {*} Alleluja, alleluja.

Ezért öltöztetett ragyogó pompába téged az Úr. {*}

Alleluja, alleluja.

Dicsőség az Atyának, a Fiúnak és a Szentléleknek.

Dicsőségesen megjelentél az Úr színe előtt. {*} Alleluja, alleluja.

Magnificat-ant. Jézus Krisztus az Atya dicsőségének kisugárzása és lényegének képmása, aki hathatós szavával fenntartja a mindenséget, és megváltott minket a bűntől, ma megjelent dicsőségében a magas hegyen.

FOHÁSZOK

Bizalommal kérjük Üdvözítőnket, aki a hegyen tanítványai szeme láttára színében csodálatosan elváltozott, és mondjuk:

Istenünk, deríts fényt sötétségeinkre!

Úr Krisztus, te még szenvedésed előtt színeváltozásoddal tanítványaidnak kinyilatkoztattad feltámadásodat. Hozzád imádkozunk e világ gondjai között küszködő Egyházadért,

hogy a megpróbáltatások közepette győzelmed örömével mindig megújuljon!

Istenünk, deríts fényt sötétségeinkre!

Úr Krisztus, te magad mellé vetted Pétert, Jakabot és Jánost, és felvitted őket külön egy magas hegyre. Hozzád imádkozunk N. pápánkért és a püspökökért,

hogy a feltámadás reményében szolgálják népedet!

Istenünk, deríts fényt sötétségeinkre!

Úr Krisztus, te a hegyen Mózes és Illés előtt mutattad meg arcod fényét. Hozzád imádkozunk a zsidókért, az ószövetségi választott népért,

hogy eljuthassanak a megváltás teljességére!

Istenünk, deríts fényt sötétségeinkre!

Úr Krisztus, te a földet ragyogtad be, amikor a Teremtő dicsősége átragyogott rajtad. Hozzád imádkozunk a jóakaratú emberekért,

hogy a te világosságodban járjanak!

Istenünk, deríts fényt sötétségeinkre!

Úr Krisztus, te átalakítod gyarló testünket, és hasonlóvá teszed megdicsőült testedhez. Hozzád imádkozunk elhunyt testvéreinkért,

hogy bejuthassanak dicsőségedbe!

Istenünk, deríts fényt sötétségeinkre!

Könyörgés

Istenünk, te egyszülött Fiad dicsőséges színeváltozásakor Mózes és Illés tanúságtételével erősítetted meg hitünk szent titkait, és csodálatos reménységet nyújtottál, hogy gyermekeiddé fogadsz minket. Add meg nekünk, hogy szeretett Fiad szavára hallgatva, társörökösei lehessünk Krisztusnak.

IMÁDSÁGRA HÍVÁS

Ant. A megdicsőült fölséges Királyt, jöjjetek, imádjuk!

Az Imádságra hívás zsoltára, mint az Általános részben

REGGELI DICSÉRET

HIMNUSZ

Ó, Jézus, emlékezni rád

a szívnek szent örömet ád,

de minden méznél édesebb

szívünkben bírni tégedet.

Nincs szó a földön kedvesebb,

nincs dallam zengőbb, ékesebb,

gondolni szebbet nem lehet,

mint Jézus, édes szent neved.

Jézus, szívünknek íz, csodás,

igaz forrása, napvilág,

az emberszív nem foghat át,

s több vagy, mint sejti földi vágy.

Mikor szívünkbe költözöl,

igazságod ránk tündököl,

minden hívságot eltöröl,

a szeretet: dús fényözön.

Irgalmad, Jóság, add nekünk,

a szeretetre gyújtsd szívünk,

lelkünkbe térj, maradj velünk,

fényedbe add tekintenünk.

Dicsérve zengünk éneket,

legkedvesebb Fiú, neked,

Atyádat áldjuk s Lelkedet:

szent fényük hirdet tégedet. Ámen.

1. ant.Ma az Úr Jézus Krisztus arca a hegyen ragyogott, mint a nap, ruhája pedig olyan fehér lett, mint a hó.

Zsoltárok és kantikum az I. hét vasárnapjáról.

2. ant.Ma színében elváltozott az Úr; az Atya hangja tanúságot tett; Mózes és Illés megdicsőülten jelentek meg, és haláláról beszélgettek.

3. ant.A törvényt Mózes közvetítette, a prófétálást Illés. A hegyen mindketten megdicsőülten jelentek meg, és a megdicsőült Úrral beszélgettek.

RÖVID OLVASMÁNY

Jel 21, 10. 23

Az angyal lélekben elvitt egy nagy, magas hegyre, és ott megmutatta nekem a mennyből, az Istentől alászállt szent várost, Jeruzsálemet. A városnak nincs szüksége sem napra, sem holdra, hogy világítsanak, mert az Isten dicsősége ragyogja be, világossága pedig a Bárány.

RÖVID VÁLASZOS ÉNEK

Dicsőséggel és fénnyel megkoronáztad őt, Uram. {*} Alleluja, alleluja.

Dicsőséggel és fénnyel megkoronáztad őt, Uram. {*} Alleluja, alleluja.

Fölébe emelted kezed műveinek. {*}

Alleluja, alleluja.

Dicsőség az Atyának, a Fiúnak és a Szentléleknek.

Dicsőséggel és fénnyel megkoronáztad őt, Uram. {*} Alleluja, alleluja.

Benedictus-ant. A felhőből szózat hallatszott: Ez az én szeretett Fiam, akiben kedvem telik, őt hallgassátok! Alleluja.

FOHÁSZOK

Bizalommal kérjük Üdvözítőnket, aki a hegyen tanítványai szeme láttára színében csodálatosan elváltozott, és mondjuk:

Urunk, a te fényedben lássuk meg az igazi fényt!

Jóságos Atyánk, te Fiad alakját megdicsőítetted, és a fényes felhőben magadat kijelentetted,

add, hogy Krisztus szavát hűségesen hallgassuk!

Urunk, a te fényedben lássuk meg az igazi fényt!

Istenünk, te házad bőségéből megittasítottad választottaidat, és gyönyörűséged patakjából itattad őket,

engedd, hogy Krisztus testében életünk forrására leljünk!

Urunk, a te fényedben lássuk meg az igazi fényt!

Istenünk, te világosságot gyújtottál a sötétben, és felragyogtattad szívünkben, hogy Jézus Krisztus arcán szemlélhessük fényességedet,

add meg nekünk szeretett Fiad szemlélésének lelkületét!

Urunk, a te fényedben lássuk meg az igazi fényt!

Istenünk, te minket azzal a kegyelemmel hívtál, amelyet Üdvözítő Jézus Krisztusunk arcán most megmutattál,

evangéliumoddal világítsd meg az emberek előtt az el nem múló életet!

Urunk, a te fényedben lássuk meg az igazi fényt!

Szerető Atyánk, te akkora szeretettel vagy irántunk, hogy gyermekeidnek hívnak minket, és azok is vagyunk,

add, hogy amikor Krisztus eljön, hasonlók legyünk hozzá!

Urunk, a te fényedben lássuk meg az igazi fényt!

II. ESTI DICSÉRET

HIMNUSZ

Ó, fényből sarjadt fényözön,

világnak üdve, Jézusunk,

dicséretünk ma így köszönt,

fogadd el hódoló szavunk!

Szent arcod fénylik, mint a nap,

ruhád fehérebb, mint a hó,

méltó tanúk megvallanak:

ím megjelent az Alkotó!

Titkok látói: régiek

s az új választott hírnökök

együtt csodálják Fényedet,

mely hitre hívón tündököl.

Atyád felhőből szóval int:

hallgassuk kedvelt Egy-Fiát;

szívünkben téged vall a hit,

s üdvözlünk, mint örök Királyt.

Mert minket bűn romlásba vitt,

eljöttél testet ölteni,

mint boldog tested tagjait,

siess most egybegyűjteni!

Hálásan mondunk most imát,

ó, Isten egyszülött Fia,

kiről Atyád tett vallomást

s a Szentlélek sugárzata. Ámen.

ZSOLTÁROZÁS

1. ant. Jézus maga mellé vette Pétert, Jakabot és testvérét, Jánost, fölment külön velük egy magas hegyre, és ott elváltozott előttük. 109. zsoltár, 1-5. 7

2. ant.Fényes felhő borult rájuk, s a felhőből szózat hallatszott: Ez az én szeretett Fiam, akiben kedvem telik. 120. zsoltár

3. ant.A hegyről lefelé jövet Jézus rájuk parancsolt: Ne szóljatok a látomásról senkinek, amíg az Emberfia föl nem támad a halálból! Alleluja. Kantikum

Vö. 1 Tim 3, 16: Krisztus misztériuma és dicsősége

RÖVID OLVASMÁNY

Róm 8, 16-17

A Lélek maga tesz tanúságot lelkünkben, hogy Isten gyermekei vagyunk. Ha pedig gyermekei, akkor örökösei is: Istennek örökösei, Krisztus társörökösei. Előbb azonban szenvednünk kell vele együtt, hogy vele együtt meg is dicsőüljünk.

RÖVID VÁLASZOS ÉNEK

Színe előtt jár a fényesség és a fönség. {*} Alleluja, alleluja.

Színe előtt jár a fényesség és a fönség. {*} Alleluja, alleluja.

Szentélyében erő és dicsőség. {*}

Alleluja, alleluja.

Dicsőség az Atyának, a Fiúnak és a Szentléleknek.

Színe előtt jár a fényesség és a fönség. {*} Alleluja, alleluja.

Magnificat-ant. A hang hallatára a tanítványok arcra borultak, s igen megrémültek. Jézus odalépett hozzájuk, és megérintette őket: Keljetek fel, ne féljetek! Alleluja.

FOHÁSZOK és Könyörgés, mint az I. Esti dicséretben. NAPKÖZI IMAÓRA

ZSOLTÁROZÁS

Ant. délelőtt Hogy a törvény és a próféták tanúságot tegyenek róla, Jézus elváltozva jelent meg Mózes és Illés között.

Ant. délben Az Úr, a mi üdvözítő Istenünk felragyogtatta előttünk az életet és a halhatatlanságot.

Ant. délután A tanítványok az Atya szava hallatára arcra borultak, és igen megrémültek.

Délelőtt

RÖVID OLVASMÁNY

Kiv 19, 9

Az Úr így szólt Mózeshez: Sűrű felhőben jövök hozzád, hogy a nép hallja, amikor veled beszélek, s így mindenkor higgyen neked.

Szebb vagy, mint akárki az emberek fiai közül,

Kedvesség ömlik el ajkadon.

Délben

RÖVID OLVASMÁNY

Kiv 33, 9. 11

Amikor Mózes belépett a sátorba, a felhőoszlop leereszkedett, és megállt a sátor bejáratánál, amíg az Úr Mózessel beszélt. Az Úr szemtől szemben beszélt Mózessel, ahogy az ember a barátjával beszél.

Tekintsetek rá az Úrra, és eláraszt a fény benneteket,

És arcotokat nem érheti szégyen.

Délután

RÖVID OLVASMÁNY

2 Kor 3, 18

Mi mindnyájan, akik födetlen arccal tükrözzük vissza az Úr dicsőségét, a dicsőségben fokról fokra hozzá hasonlóvá változunk át, az Úr Lelke által.

Uram, tenálad van az élet forrása,

S a te fényedben látjuk az igazi fényt.

Augusztus 7.

SZENT II. SZIXTUSZ PÁPA ÉS TÁRSAI VÉRTANÚK

Szixtuszt 257-ben szentelték Róma püspökévé. A következő évben, amikor augusztus 6-án a Kallixtusz temetőben misézett, Valerianus császár parancsára letartóztatták, és négy római diakónussal együtt ott helyben azonnal megölték. Ugyanabban a temetőben temették el. Több vértanú közös zsolozsmája.

Könyörgés

Mindenható Istenünk, Szentlelked erejével tégy minket tanulékonnyá a hitben, és állhatatossá a hit megvallásában, amint megadtad Szent II. Szixtusz pápának és társainak is, hogy életüket áldozzák evangéliumodért, tanúságtételükkel pedig megvallják Fiadat, Jézus Krisztust.

Ugyanezen a napon, augusztus 7-én

SZENT KAJETÁN ÁLDOZÓPAP

Vicenzában született 1480-ban. Páduában jogi tanulmányokat folytatott, majd 1516-ban pappá szentelték. Rómában az apostoli munka előmozdítására megalapította a teatinusok rendjét, amely mind Velence vidékén, mind pedig a nápolyi királyságban elterjedt. Állhatatos volt az imádságban és a felebaráti szeretet gyakorlásában. Nápolyban halt meg 1547. augusztus 7-én. Lelkipásztorok, vagy Szent férfiak, szerzetesek közös zsolozsmája.

Könyörgés

Istenünk, te Szent Kajetán áldozópapot arra hívtad, hogy az apostolok életét kövesse. Példájára és közbenjárására add, hogy mindenkor benned bizakodjunk, és lankadatlanul keressük országodat.

Augusztus 8.

SZENT DOMONKOS ÁLDOZÓPAP

Emléknap

Az ókasztíliai Caleruegában (Spanyolország) született 1170 körül. Palenciában teológiát tanult, majd az osmai székesegyház kanonokja lett. Az albiak eretneksége ellen prédikációval és élete példájával eredményesen dolgozott. Erre a munkára társakat is toborzott maga mellé, és megalapította a prédikátorok (domonkosok) rendjét. Bolognában halt meg 1221. augusztus 6-án. Lelkipásztorok, vagy Szent férfiak, szerzetesek közös zsolozsmája, a következők kivételével:

REGGELI és ESTI DICSÉRET

HIMNUSZ

Dicső nevet méltán viselt

Domonkos, Isten bajnoka,

az Úrhoz fűzte őt neve,

és lett a jó hír harcosa.

Minden bűnfoltot elkerült

a szűzi tiszta életért,

s mint fáklya fénye, úgy lobog

a veszni indult lelkekért.

Elvetve földi kincseket

szegénység lett a fegyvere,

a hit tüzelte fel szívét:

Krisztus kegyelme van vele.

Szóval, csodákkal küzdve

küzd világgá küldve társait,

könnyes, buzgó imáival

kíséri mindnek lépteit.

Istent, a hármas Egy-valót

illesse méltó tisztelet,

ki Szent Domonkos nyomdokán

minket mennyekbe elvezet! Ámen.

Könyörgés

Urunk, Istenünk, segítse Egyházadat Szent Domonkos példája és tanítása. Ő, aki oly kiválóan hirdette igazságaidat, mindenkor jóságos közbenjárónk legyen.

Augusztus 9.

A KERESZTRŐL NEVEZETT SZENT TERÉZ BENEDIKTA (EDITH STEIN) SZŰZ ÉS VÉRTANÚ, EURÓPA TÁRSVÉDŐSZENTJE

Ünnep

Breslauban (Németország) született 1891. október 12-én, zsidó szülei tizenegyedik gyermekeként. Filozófiát tanult, s az igazságot keresve Istenre talált. 1922. január 1-jén történt keresztségétől kezdve tanítással és könyvek írásával szolgált Istennek. 1933-ban belépett a kölni Kármelbe, ahol A keresztről nevezett Teréz Benedikta nevet kapta, s életét a zsidó és a német népért ajánlotta fel. Hazáját a zsidóüldözés miatt elhagyva 1938-ban a hollandiai Echt karmelita kolostorába nyert felvételt. Zsidó származása miatt 1942. augusztus 2-án a németek letartóztatták, és a lengyelországi Auschwitzba deportálták. A koncentrációs táborban kegyetlenül kivégezték, valószínűleg 1942. augusztus 9-én. II. János Pál pápa 1987. május 1-jén Kölnben boldoggá, 1998. október 11-én Rómában szentté avatta, 1999. október 1-jén pedig Európa társvédőszentjévé nyilvánította. Egy vértanú, vagy Szüzek közös zsolozsmája. Könyörgés

Atyáink Istene, te Szent Teréz Benedikta vértanúdnak megadtad, hogy keresztre feszített Fiadat megismerje és egészen a halálig kövesse. Közbenjárására add, hogy Krisztust minden ember elismerje Üdvözítőjének, és általa eljusson örök színelátásodra.

Augusztus 10.

SZENT LŐRINC DIAKÓNUS ÉS VÉRTANÚ

Ünnep

A római egyház diakónusa volt, a Valerianus-féle üldözés idején szenvedett vértanúságot 258. augusztus 10-én, négy nappal II. Szixtusz pápa és négy római diakónustársa után. Sírja a Via Tiburtinához közeli Campo Veranon van, amely mellé Nagy Konstantin császár bazilikát emelt. Tisztelete már a IV. században elterjedt az Egyházban. Egy vértanú közös zsolozsmája, a következők kivételével:

REGGELI DICSÉRET

HIMNUSZ

Szent Lőrinc úgy vívott csatát,

hogy nem vér nélkül volt tanú:

fegyvert öltött a hit maga

s vérét tékozlón szórta szét.

Hét férfiból elsőnek áll

az égi szent oltár elé:

magas lépcsőn a többi közt

a legkiválóbb levita.

A hősi harcba indulón

övére kardot nem csatolt:

a gyilkos tőrt csavarva ki

sújtotta le a támadót.

Szent Lőrinc, szenvedésedet

tisztelve száll hozzád imánk:

mindaz, ki hozzád esdekel

biztos meghallgatást talál.

S te ott fenn el nem mondható

ékes város polgára vagy:

az örök udvar tagjaként

viselve égi koszorúd.

Atyát, Fiút s Vigasztaló

Lelkét dicsérje énekünk:

tőlük közbenjáró imád

örök babért szerez nekünk. Ámen.

1. ant.Lelkem szorosan átölel téged, mert testemet érted égették meg, Istenem.

Zsoltárok és kantikum az I. hét vasárnapjáról.

2. ant. Isten elküldte angyalát, kimentett a tűzből, és nem perzselődtem meg.

3. ant.Szent Lőrinc így imádkozott: Hálát adok neked, Uram, hogy beléphetek országodba.

RÖVID OLVASMÁNY

2 Kor 1, 3-5

Áldott legyen az Isten, Urunk, Jézus Krisztus Atyja, az irgalom Atyja és a minden vigasztalás Istene! Ő megvigasztal minket minden szomorúságunkban, hogy mi is megvigasztalhassuk azokat, akik szomorúak, azt a vigasztalást nyújtva nekik, amelyet ő nyújt nekünk. Amilyen bőven kijut nekünk Krisztus szenvedéseiből, olyan bőven lesz részünk Krisztus révén a vigasztalásban is.

RÖVID VÁLASZOS ÉNEK

Az Úr az én erősségem {*} És dicsőségem.

Az Úr az én erősségem {*} És dicsőségem.

Ő lett az én szabadítóm. {*}

És dicsőségem.

Dicsőség az Atyának, a Fiúnak és a Szentléleknek.

Az Úr az én erősségem {*} És dicsőségem.

Benedictus-ant. Fiam, ne félj, mert veled vagyok; ha átmégy a tűzön, lángja nem árt neked, és nem jár át a tűz szaga.

FOHÁSZOK a Közös részből. Könyörgés

Istenünk, a te szereteted tüze Szent Lőrincet hűségessé tette a szolgálatban, és dicsőségessé a vértanúságban. Add, hogy szeressük, amit ő szeretett, és váltsuk tettekre, amit tanított.

ESTI DICSÉRET

HIMNUSZ

Vértanúd, Jézus, viadalra készül,

hogy a világ gyér javait legyőzze;

osztogat bőven kenyeret, ruhát, pénzt

rászorulóknak.

Marja már testét a parázsló rostély,

ám hősi lelke élő hittől lángol;

hívja már Krisztus, el is indul égőn,

győzve a lángon.

Angyal-énekszó kíséri az égbe,

hősi küzdelmét bő jutalom várja,

és bűneinkért Urunkat imádja

kérve feloldást.

Esdeklő szóval könyörgünk ma hozzád:

bűnbocsánatra segítsd a szívünket,

gyújtsd fel a lelkünk állhatatosságra

mindig a hitben.

Zengje mindnyájunk örömére ajkunk

Szent Atyánk, Jézus, meg a Lángoló Tűz

tiszta győzelmét idelent a földön

és az egekben. Ámen.

1. ant.Lőrinc vértanú belépett, és megvallotta az Úr Jézus Krisztus nevét.

Zsoltárok és kantikum a Közös részből.

2. ant.Szent Lőrinc hangos szóval így kiáltott: Szívből örülök, hogy Krisztus áldozata lehetek.

3. ant.Hálát adok neked, Uram, Jézus Krisztus, hogy beléphetek országodba.

RÖVID OLVASMÁNY

1 Pét 4, 13-14

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

RÖVID VÁLASZOS ÉNEK

Minket, Isten, igazán próbára tettél, {*} Végül is enyhülést engedtél.

Minket, Isten, igazán próbára tettél, {*} Végül is enyhülést engedtél.

Tűzzel tisztítottál, mint ezüstöt szokás. {*}

Végül is enyhülést engedtél.

Dicsőség az Atyának, a Fiúnak és a Szentléleknek.

Minket, Isten, igazán próbára tettél, {*} Végül is enyhülést engedtél.

Magnificat-ant. Szent Lőrinc így szólt: Nincs sötétség az én éjszakámban, mert minden világosságban ragyog.

FOHÁSZOK a Közös részből. Könyörgés, mint a Reggeli dicséretben.

Augusztus 11.

SZENT KLÁRA SZŰZ

Emléknap

Assisiben született 1193-ban. A szegénység útján szülővárosának nagy fiát, Ferencet követte. Alapítóanyja a róla elnevezett női szerzetesrendnek. Szigorú szegénységben élt, de mégis gazdag volt a szeretet és a jámborság tetteiben. Szoros lelki barátság fűzte szerzetestársához, Prágai Szent Ágneshez, III. Béla királyunk unokájához. Meghalt 1253. augusztus 11-én, az assisi Szent Damján-kolostorban. Szüzek, vagy Szent asszonyok, szerzetesnők közös zsolozsmája.

Könyörgés

Jóságos Istenünk, te az evangéliumi szegénység szeretetét oltottad Szent Klára szívébe. Közbenjárására add, hogy mi is kövessük a szegény és alázatos Krisztust, és így eljussunk színed látására a mennybe.

Augusztus 12.

CHANTAL SZENT JOHANNA FRANCISKA SZERZETESNŐ

1572-ben született a franciaországi Dijon-ban. De Chantal báró felesége lett, hat gyermekét vallásosan nevelte. Férjét korán elvesztette, ezután Szalézi Szent Ferenc lelki vezetése alatt kitartóan járta a tökéletesség útját. Szeretetszolgálatban főleg a szegények és betegek gondozását gyakorolta. Megalapította és bölcsen vezette a vizitációs nővérek szerzetesrendjét. 1641. december 13-án, Moulins-ban halt meg.
Chantal Szent Johanna Franciska emléknapja eredetileg december 12-re esett (halála évfordulójának előestéje), augusztus 12-re lett áthelyezve. Szent asszonyok közös zsolozsmája: szerzetesnők.

Könyörgés

Istenünk, te Chantal Szent Johanna Franciskát változatos életútján kiváló érdemekkel ékesítetted. Közbenjárására engedd, hogy hűséggel teljesítsük élethivatásunkat, és szüntelenül jó példát adjunk.

Augusztus 13.

BOLDOG XI. INCE PÁPA

Emléknap

Az itáliai Comóban született 1611. május 19-én az Odescalchiak családjából. 1645-ben már bíboros volt. A szegények atyjaként ismerték Ferrarában, ahol legátusként működött. 1650-től novarai püspök lett. 1676-ban választották pápává. Kitűnt nagylelkűségével, jámborságával, tisztaságával, lelkiismeretességével, egyszerűségével. Hazánk török iga alóli felszabadításában sok érdeme volt. Buda visszafoglalásának napját Szent István királyunk tiszteletére az egész Egyházban ünneppé tette. Budavári szobrát 1936. október 6-án leplezték le. XII. Piusz pápa avatta boldoggá 1956. október 7-én. Lelkipásztorok, pápa közös zsolozsmája.

Könyörgés

Istenünk, te Boldog XI. Ince pápát csodálatos lelkierővel ruháztad fel, hogy Egyházad szabadságát megvédje, és a keresztények erkölcseit üdvösen megújítsa. Közbenjárására add, hogy erősek legyünk a hitben, a gonosz lélek cselvetéseit legyőzzük, és elnyerjük tőled az örök jutalmat.

Augusztus 14.

SZENT MAXIMILIÁN MÁRIA KOLBE ÁLDOZÓPAP ÉS VÉRTANÚ

Emléknap

1894. január 8-án született Lengyelországban szegény munkáscsaládból. Belépett a minorita szerzetesek közé, majd 1918. április 28-án Rómában pappá szentelték. Gyermeki szeretettel viseltetett a Szent Szűz iránt, megalapította a „Szeplőtelen Szűz Hadserege” nevű társulatot, amelyet mind hazájában, mind más országokban hatékonyan terjesztett. Misszionáriusként 1930-ban Japánba ment, és a keresztény hitet a Szeplőtelen Szűz hathatós segítségével igyekezett terjeszteni. Egészségi állapota miatt elöljárói a lengyelországi Niepokalanów kolostor („a Szeplőtelen városa”) elöljárójává tették. A hazáját megszálló németek ismételten letartóztatták, majd 1941. május 28-án az auschwitzi haláltáborba szállították. Amikor egy szökevény miatt tíz embert éhhalálra ítéltek, egyikük helyett önként felajánlotta életét. Imáival és áldásával kísérte társait, míg 1941. augusztus 14-én ő is az örökkévalóságba költözött. VI. Pál pápa 1971. október 17-én boldoggá, II. János Pál pápa pedig 1982. október 10-én szentté avatta. Misszionáriusok, vagy Egy vértanú közös zsolozsmája, a következők kivételével:

REGGELI DICSÉRET

Benedictus-ant. Krisztus megdicsőül testemben, akkor is, ha élek, akkor is, ha meghalok. Hiszen számomra az élet Krisztus, a halál pedig nyereség.

Könyörgés

Istenünk, te Szent Maximilián Kolbe áldozópapot és vértanút betöltötted a Szeplőtelen Szűz iránti odaadással, a lelkekért való buzgósággal és az emberek iránti szeretettel. Közbenjárására add, hogy dicsőségedre embertársainkat buzgó lélekkel szolgáljuk, és így életünkben, halálunkban szent Fiadhoz hasonlítsunk.

ESTI DICSÉRET

Magnificat-ant. Az Úr szeretetét arról ismerjük fel, hogy életét adta értünk. Nekünk is kötelességünk életünket adni testvéreinkért.

Augusztus 15.

SZŰZ MÁRIA MENNYBEVÉTELE (NAGYBOLDOGASSZONY)

A GYŐRI ÉS SZÉKESFEHÉRVÁRI EGYHÁZMEGYÉBEN: SZŰZ MÁRIA MENNYBEVÉTELE (NAGYBOLDOGASSZONY), AZ EGYHÁZMEGYE VÉDŐSZENTJE

Főünnep

I. ESTI DICSÉRET

HIMNUSZ

Föld vigadása, ég új ragyogása,

Nap hajnalfénye, Alkotód szülője,

ments meg a mélytől, védelmezz a vésztől,

Mária, kérünk!

Istennek égből te lettél a lépcső,

melyen Fölsége alászáll a mélybe,

nyújtsd karod nekünk, hogy a csúcsra érjünk,

légy te vezérünk!

Hirdeti rólad prófétai jóslat,

angyali rendek, apostoli szentek

egyként úgy zengik, hogy Isten után vagy

égben az első.

Szentháromságnak örökös imádat,

ő neked, Szent Szűz, mennyben koronát ad,

és megtesz téged a mi királynénkká

s édesanyánkká. Ámen.

1. ant.Krisztus felment a mennybe, és örökös helyet készített tisztaságos Anyjának, alleluja.

Zsoltárok és kantikum Szűz Mária közös zsolozsmájából.

2. ant.A paradicsom kapuja Éva miatt mindenkinek bezárult, de Szűz Mária által ismét kitárult, alleluja.

3. ant.Szűz Mária felvétetett a magas mennybe; jöjjetek mindnyájan: magasztaljuk Krisztus Királyt, akinek uralma örökké tart.

RÖVID OLVASMÁNY

Róm 8, 30

Akiket Isten előre erre rendelt, azokat meg is hívta, akiket meghívott, azokat megigazulttá tette, akiket pedig megigazulttá tett, azokat meg is dicsőítette.

RÖVID VÁLASZOS ÉNEK

Felvétetett Mária az égbe, {*} Örülnek az angyalok.

Felvétetett Mária az égbe, {*} Örülnek az angyalok.

Dicsérve áldják az Urat. {*}

Örülnek az angyalok.

Dicsőség az Atyának, a Fiúnak és a Szentléleknek.

Felvétetett Mária az égbe, {*} Örülnek az angyalok.

Magnificat-ant. Boldognak hirdet engem minden nemzedék, mert nagyot tett velem a Hatalmas, alleluja.

FOHÁSZOK

Nagy dicsérettel magasztaljuk a mindenható Atyaistent, aki azt akarta, hogy minden nemzedék ünnepelje Fiának Anyját, Máriát. Kérjük könyörögve:

A Kegyelemmel teljes miatt hallgass meg minket!

Csodatevő Istenünk, te a Szeplőtelen Szűz Máriát testben és lélekben Krisztus mennyei dicsőségének részesévé tetted,

gyermekeid szívét is irányítsd ugyanazon dicsőség felé!

A Kegyelemmel teljes miatt hallgass meg minket!

Te Máriát anyánkul adtad. Közbenjárására gyógyítsd a betegeket, vigasztald a szomorúakat, bocsáss meg a bűnösöknek,

nekünk, mindnyájunknak pedig adj üdvösséget és békét!

A Kegyelemmel teljes miatt hallgass meg minket!

Te Máriát kegyelemmel teljessé tetted,

engedd, hogy mindnyájan bőséges kegyelmednek örvendezzünk!

A Kegyelemmel teljes miatt hallgass meg minket!

Egyházad legyen egy szív, egy lélek a szeretetben,

a hívek pedig legyenek állhatatosak az imádságban Máriával, Jézus anyjával együtt!

A Kegyelemmel teljes miatt hallgass meg minket!

Te Máriát a mennyország Királynőjévé koronáztad,

add, hogy a meghaltak a szentek seregével együtt örökre örvendezzenek országodban!

A Kegyelemmel teljes miatt hallgass meg minket!

Könyörgés

Istenünk, te a mai napon túláradó dicsőséggel megkoronáztad a Boldogságos Szűz Máriát, akit alázatosságáért tekintetre méltattál, és abban a kegyelemben részesítettél, hogy egyszülött Fiad test szerint tőle szülessék. Közbenjárására add, hogy megváltásunk szent titka által elnyerjük az üdvösséget, és részesüljünk dicsőségedből.

IMÁDSÁGRA HÍVÁS

Ant. Jöjjetek, imádjuk a Királyok Királyát, aki ma vette fel mennyei országába a Szűzanyát!

REGGELI DICSÉRET

HIMNUSZ

Napba öltöztél, legragyogóbb szép Szűz,

kétszer hat csillag koronádnak éke,

lábad alá hull zsámolyul a hold is,

égi Királynőnk!

Bűnt, halált, poklot letiport erényed,

Szent Fiad mellett ülsz mint közbenjárónk,

téged az ég s föld Királynőjének vall

s zengi hatalmad.

Szent hitünk buzgó követőit védd meg,

a tévelygőket hozd vissza a nyájba,

s mind, kiket elföd a halálos éj még,

hozd ki a fényre!

Kérd Istent értünk, bűnösökért, Szent Szűz,

sírva könyörgünk, adj erőt, segíts meg,

bármi veszélyben biztató reményként

csak te ragyogsz fel.

Áldjuk örökké a Szentháromságot,

ő adta néked koronádat, szép Szűz,

ő tett meg téged a mi Királynőnkké

s Édesanyánkká. Ámen.

1. ant.Boldog vagy, Szűz Mária, mert általad jött el a világ üdvössége; már megdicsőülve örvendezel az Úr színe előtt.

Zsoltárok és kantikum az I. hét vasárnapjáról.

2. ant.Szűz Mária felmagasztaltatott az angyalok kórusa fölé; örvendezzenek a hívek, és mondjanak áldást az Úrnak!

3. ant.Úgy megdicsőítette nevedet az Úr, hogy dicséreted meg nem szűnik az emberek ajkán.

RÖVID OLVASMÁNY

Vö. Iz 61, 10

Örvendezve örvendek az Úrban, és lelkem ujjong az én Istenemben, mert az üdvösség ruhájába öltöztetett engem, és az igazság palástját terítette rám, az ékszerekkel díszes menyasszonyra.

RÖVID VÁLASZOS ÉNEK

Ma Szűz Mária {*} Felment a mennybe.

Ma Szűz Mária {*} Felment a mennybe.

És mindörökre Krisztussal együtt ujjong. {*}

Felment a mennybe.

Dicsőség az Atyának, a Fiúnak és a Szentléleknek.

Ma Szűz Mária {*} Felment a mennybe.

Benedictus-ant. Jeruzsálem kedves, szép leánya felemelkedik, mint a hajnal pírja.

FOHÁSZOK

Szűz Máriától született Üdvözítőnket ünnepeljük, és kérjük:

A Kegyelemmel teljes miatt hallgass meg minket!

Örök Ige, te Szűz Máriát köztünk lakozásod romolhatatlan hajlékává választottad,

szabadíts meg bennünket a bűn romlásától!

A Kegyelemmel teljes miatt hallgass meg minket!

Megváltónk, te Szűz Máriát köztünk lakozásod tiszta nászházává és a Szentlélek szentélyévé tetted,

tégy minket is Szentlelked templomává!

A Kegyelemmel teljes miatt hallgass meg minket!

Királyok Királya, te azt akartad, hogy Anyád testestül-lelkestül hozzád vitessék az égbe,

add, hogy mi is mindig az odafent valókra irányítsuk gondolatainkat!

A Kegyelemmel teljes miatt hallgass meg minket!

Ég és föld Ura, aki Máriát királynőként állítottad jobbodra,

engedd kiérdemelnünk, hogy részt kaphassunk dicsőségedből!

A Kegyelemmel teljes miatt hallgass meg minket!

Könyörgés

Mindenható, örök Isten, te a Szeplőtelen Szűz Máriát, Fiad édesanyját testével-lelkével az örök dicsőségbe emelted. Add, hogy mindenkor az odafönt valókra törekedjünk, és egykor vele együtt részesei lehessünk dicsőségednek.

NAPKÖZI IMAÓRA

ZSOLTÁROZÁS

Ant. délelőtt Magasra emeltettél, Isten szent Szülője, mint Libanon cédrusa, mint a ciprusok Sion hegyén.

Ant. délben Szűz Mária, joggal vallunk az ég Királynőjének téged, mert nászházadból lépett elő az igazság Napja.

Ant. délután Isten szent Szülője felmagasztaltatott az angyalok kórusa fölé a mennyek országába.

Délelőtt

RÖVID OLVASMÁNY

Jud 13, 17b. 18b

Megáldott téged az Úr az ő hatalmával, mert semmivé tette általad ellenségeinket. Leányom, a Magasságbeli Isten a föld minden asszonyánál jobban megáldott téged.

Felvétetett Mária az égbe, örülnek az angyalok,

Dicsérve áldják az Urat.

Délben

RÖVID OLVASMÁNY

Jel 12, 1

Az égen nagy jel tűnt fel: egy asszony, öltözete a nap, lába alatt a hold, fején tizenkét csillagból korona.

Szűz Mária felmagasztaltatott

Az angyalok kórusa fölé a mennyben.

Délután

Délután

2 Kor 5, 1

Tudjuk, hogy ha földi sátrunk összedől, Istentől kapunk lakást: örök otthont a mennyben, amit nem emberi kéz épített.

Szűz Mária felvétetett a mennyei nászházba,

Ahol a Királyok Királya ül csillagos trónján.

II. ESTI DICSÉRET

HIMNUSZ Föld vigadása mint az I. Esti dicséretben.

1. ant.Felvétetett Mária az égbe, örülnek az angyalok, dicsérve áldják az Urat.

Zsoltárok és kantikum Szűz Mária közös zsolozsmájából.

2. ant.Szűz Mária felvétetett a mennyei nászházba, ahol a Királyok Királya ül csillagos trónján.

3. ant.Leányom, megáldott téged az Úr, mert általad nyertük el az örök élet Gyümölcsét.

RÖVID OLVASMÁNY

1 Kor 15, 22-23

Amint Ádámban mindenki meghal, úgy Krisztusban mindenki életre is kel. Mindenki, amikor sorra kerül: először Krisztus, majd mindnyájan, akik Krisztushoz tartoznak.

RÖVID VÁLASZOS ÉNEK

Szűz Mária felmagasztaltatott {*} Az angyalok kórusa fölé.

Szűz Mária felmagasztaltatott {*} Az angyalok kórusa fölé.

Áldott az Úr, aki felmagasztalta őt. {*}

Az angyalok kórusa fölé.

Dicsőség az Atyának, a Fiúnak és a Szentléleknek.

Szűz Mária felmagasztaltatott {*} Az angyalok kórusa fölé.

Magnificat-ant. Szűz Mária ma az égbe emelkedett; örüljetek, mert Krisztussal uralkodik mindörökre.

FOHÁSZOK, mint az I. Esti dicséretben. Könyörgés, mint a Reggeli dicséretben. A Befejező imaóra után megfelelő az Áldott szép Úrnőnk antifónát mondani.

Augusztus 16.

SZENT PONCIÁNUSZ PÁPA ÉS SZENT HIPPOLITUSZ ÁLDOZÓPAP VÉRTANÚK

Ponciánuszt Róma püspökévé szentelték 231-ben. Maximinus császár 235-ben Hippolitusz áldozópappal együtt Szardínia szigetére száműzte. Itt Ponciánusz tisztéről lemondott, majd rövidesen meghalt. Testét a Callixtus temetőben helyezték el, Hippolituszét pedig a Via Tiburtina melletti temetőben. Mindkét vértanút a római egyház már a IV. század elejétől tisztelte. Több vértanú, vagy Lelkipásztorok közös zsolozsmája.

Könyörgés

Urunk, Istenünk, Szent Ponciánusz pápa és Szent Hippolitusz áldozópap vértanúk áldott szenvedése növelje bennünk az irántad való szeretetet, és tegye mind szilárdabbá szívünkben a szent hitet.

Augusztus 17.

A Kaposvári Egyházmegyében:

A SZÉKESEGYHÁZ FELSZENTELÉSE

Ünnep

Templomszentelés közös zsolozsmája.

Augusztus 18.

EUDES SZENT JÁNOS ÁLDOZÓPAP

A franciaországi Séez egyházmegye területén született 1601-ben. Pappá szentelték, sok éven át a plébániákon prédikált. 1643-ban megalapította Jézus és Mária társulatát (eudisták), hogy a szemináriumokban jó papokat neveljenek. A veszélyben forgó leányok megmentésére és keresztény nevelésére megalapította A szeretetről nevezett Miasszonyunk szerzetét. 1680. augusztus 19-én halt meg Caenben. Lelkipásztorok, vagy Szent férfiak, szerzetesek közös zsolozsmája.

Könyörgés

Istenünk, te Eudes Szent János áldozópapnak azt a hivatást adtad, hogy Krisztus mérhetetlen gazdagságát hirdesse. Add, hogy példája nyomán és útmutatása szerint ismeretedben gyarapodjunk, és az evangélium világosságához hűségesek legyünk.

Ugyanezen a napon, augusztus 18-án

A VÁCI EGYHÁZMEGYÉBEN:

A VÁCI SZÉKESEGYHÁZ FELSZENTELÉSE

Ünnep

A váci püspökséget Szent István király alapította. Első püspöki templomát Géza király építtette. Ezt a templomot a tatárjárás pusztította el. A Báthori Miklós püspök által emeltetett második székesegyházat a törökdúlás rombolta le. A mostani monumentális hatású, újklasszikus stílusú katedralist gróf Migazzi Kristóf váci püspök és bécsi érsek építtette Nagyboldogasszony és Szent Mihály főangyal tiszteletére 1763 és 1772 között. 1772-ben ezen a napon ő maga szentelte föl. Templomszentelés közös zsolozsmája.

Augusztus 19.

SZENT BERNÁT APÁT ÉS EGYHÁZTANÍTÓ

Emléknap

1090-ben született a franciaországi Dijon mellett. Vallásos nevelésben részesült, 1111-ben a ciszterci szerzetesek közé lépett. 1115-ben a clairvaux-i monostor apátjává választották, rendtársait példájával kiválóan vezette az erények gyakorlására. Az Egyházban keletkezett szakadás miatt bejárta Európát a béke és az egység helyreállítására. Sok teológiai és aszketikus művet írt. Meghalt 1153. augusztus 20-án Clairvaux-ban. Egyháztanítók, vagy Szent férfiak, szerzetesek közös zsolozsmája, a következők kivételével:

REGGELI DICSÉRET

HIMNUSZ Bernát, mint az Esti dicséretben.

Benedictus-ant. Szent Bernát lelkét az örök Ige csodálatosan beragyogta, és így az egész Egyház tündököl a hit és a tudás fényétől.

Könyörgés

Istenünk, te Szent Bernát apát lelkében felszítottad a házadért való buzgóságot, hogy lángoljon és világítson Egyházadban. Közbenjárására add, hogy lelkülete buzdítson minket, és mindig a világosság fiaiként éljünk.

ESTI DICSÉRET

HIMNUSZ

Bernát, mennybéli drágakő,

dalunkat, mely ma téged áld,

örömként visszhangozd felénk,

s üdvünkre váljék most nekünk.

Beléd égette Krisztusunk

szerelme drága, szent sebét,

és Egyházadban felemelt,

mint pajzsot, fáklyát, oszlopot.

Az áldó Szentlélek nyitott

igazságforrást ajkadon,

forrást, mely angyaleledelt,

csodás titkú színmézet ont.

A szeretetnek szent tüzét

a Szűzanya lehelte rád,

kiről nem zengett senki még

nálad dicsőbb magasztalást.

Kérték bírói bölcs szavad

királyok, rendek, mesterek,

bár csend, magány barátja vagy,

világgá szállt nagy hírneved.

Szentháromságnak tisztelet,

kit láthassunk majd egykoron,

s legyen részünk együtt veled

a boldogító szent öröm. Ámen.

Magnificat-ant. Bernát, mézajkú doktor, a Vőlegény barátja, a Szűzanya ékes szavú hírnöke, a Világosságvölgyben jó pásztorként tündököl.

Augusztus 20.

SZENT ISTVÁN KIRÁLY, MAGYARORSZÁG FŐVÉDŐSZENTJE

Főünnep

Ugyanezen a napon, augusztus 20-án

A KALOCSAI FŐEGYHÁZMEGYÉBEN: SZENT ISTVÁN KIRÁLY, A KALOCSAI FŐEGYHÁZMEGYE VÉDŐSZENTJE

Főünnep

Esztergomban született 969 körül. A keresztény hitre térve Szent Adalbert püspök megkeresztelte. 1000-ben Magyarország királyává koronázták. Feleségével, Boldog Gizellával és fiával, Szent Imrével a magyar család első szent példáját adják. Igazságos, békeszerető és szent életű király volt, aki az Egyház törvényeit megtartotta, és alattvalói igazi javát kereste. Tíz püspökséget, több kolostort alapított, az egyházi életet messzemenően támogatta. 1038. augusztus 15-én halt meg, és Székesfehérvárott, az általa építtetett Nagyboldogasszony-székesegyházban temették el. 1083. augusztus 20-án ugyanitt avatták szentté.

I. ESTI DICSÉRET

HIMNUSZ

Nagy példaképünk, nincs igazabb király,

sem bölcs vezérünk harctereken különb,

ki néped égi, földi sorsát

jó alapokra leraktad egykor.

De mégis főként nélkülözők iránt

voltál nagylelkű, krisztusi szolgaként:

megmosva, mint az égi Mester,

lábukat, és letörülve könnyük.

Majd élted fogytán szent öröm és remény

tölt el, mert hallod, égi sugallat int,

hogy lángoló szívvel ajánlj fel

minket örök jogon Máriának.

Bevált reményed: épp ama szent napon,

amelyen fölment égbe Nagyasszonyunk,

téged is aznap ékesített

fénykoszorúval az Úr örökre.

Szentháromsághoz szálljon ezért imánk;

nagy Szent Istvánunk érdemeit tekintsd,

hogy népünk csak téged dicsérjen,

s szent nevedet örökre áldja. Ámen.

1. ant.Megjött Szent István királynak tisztelendő ünnepe, illik pedig a világnak mindennap tisztelnie. Mindenek örömmel áldják, kik az Isten örökét és a szentek társaságát őáltala megnyerték.

Zsoltárok és kantikum a Szent férfiak közös zsolozsmájából.

2. ant.E szent első prédikátor a magyarok közepett írt az Isten hagyásából keresztény törvényeket. Két talentumért cserébe kétszer kettőt forgatott, hoz Urának öt helyébe kétszer öt talentumot.

3. ant.Királyok királyságának a halállal vége jár, ám e nagy Szent hatalmának a halál nem szab határt: fönn az égben nyer magának múlhatatlan glóriát.

RÖVID OLVASMÁNY

Ef 4, 17. 20-21

Azt mondom, sőt figyelmeztetlek titeket az Úrban, ne éljetek úgy, mint a pogányok, akik hiúságokon járatják az eszüket. Ti azonban nem ezt tanultátok Krisztustól, ha valóban őrá hallgattatok, és megtanultátok, hogy Jézusban van az igazság.

RÖVID VÁLASZOS ÉNEK

Minden földre {*} Elhat szózatuk.

Minden földre {*} Elhat szózatuk.

A földkerekség végéig eljut igéjük. {*}

Elhat szózatuk.

Dicsőség az Atyának, a Fiúnak és a Szentléleknek.

Minden földre {*} Elhat szózatuk.

Magnificat-ant. Üdvöz légy, Szent István király, néped áldott reménye, üdvöz légy, hitünk tanítója és apostola: általad kaptuk a krisztusi hitet, hogy általad nyerjünk Krisztusban üdvösséget; könyörögj népedért, imádkozzál papokért, hogy országodból senki el ne vesszék!

FOHÁSZOK

Forduljunk nyitott szívvel mennyei Atyánkhoz, akihez Szent István király vezette népünket, és mondjuk:

Isten, hazánkért térdelünk elődbe!

Urunk, tekintsd István királynak szíve gazdagságát,

és közbenjárására add ma is gazdag kegyelmedet népünknek!

Isten, hazánkért térdelünk elődbe!

Te István királyt néped tündöklő csillagának akartad,

add, hogy útmutatását mindenkor híven kövessük!

Isten, hazánkért térdelünk elődbe!

Urunk, te országunk kormányzását első szent királyunkra bíztad,

add, hogy népünk vezetői az igazság és a béke útján vezessenek minket!

Isten, hazánkért térdelünk elődbe!

Szent István a Boldogságos Szűzanyának ajánlotta országát,

add, hogy a Nagyasszony gyermekeiként tudjunk élni!

Isten, hazánkért térdelünk elődbe!

Elhunyt testvéreinket fogadd be a mennyei hazába,

hogy nemzetünk szentjeivel vég nélkül örvendezzenek benned!

Isten, hazánkért térdelünk elődbe!

Könyörgés

Istenünk, te Szent István királyt itt a földön országunk koronájával ékesítetted, és szentjeid közé emelted. Add, kérünk, hogy aki a keresztény hit terjesztője volt hazánkban, legyen Egyházad védelmezője a mennyben.

IMÁDSÁGRA HÍVÁS

Ant. A Királyoknak Királyát áldjuk, az egek Urát, aki Szent István királynak adott égi koronát!

REGGELI DICSÉRET

HIMNUSZ

Az Egyház legfőbb római pásztora,

kit nyája élén mennyei fény vezet,

méltónak véli Istvánt arra,

hogy koronával övezze trónját.

Uralkodónak nincs feladat dicsőbb:

a nép erkölcsét ő szelídíti meg.

Csodás erény! Ő lett, magyar nép,

egyben apostolod és királyod.

Kemény munkával indul a térítés;

magas monostor épül a szent hegyen,

Pannonhalmáról élet árad:

terjed a hit ragyogó világa.

Újjászült nemzet! Szent vezetők alatt

hitben virágzik, s lám, a király maga

buzgóságával példakép lesz

s élete vonzza, vezérli népét.

Az Atyaistent áldja dicséretünk

és szent Fiát is zengje ma háladal,

s a Lelket, aki lángra gyújtva

szent szeretetre tanítja szívünk. Ámen.

1. ant.Gézának, a szent vezérnek szent gyermeke származott, kin a kegyelem már anyja méhében eláradott.

Zsoltárok és kantikum az I. hét vasárnapjáról.

2. ant.Hitt az Úrnak szíve mélyén, s tett volt ennek záloga. Mindeneknek mindenévé vágyott lenni egymaga.

3. ant.Ami Isten dicsősége, nagy volt abban és serény, de legnagyobb ékessége mégis egy volt: az erény.

RÖVID OLVASMÁNY

2 Pét 1, 10-11

Törekedjetek rá, hogy hivatásotokat és kiválasztottságotokat tetteitekkel megpecsételjétek, mert ha ezt megteszitek, nem botoltok el soha. Így lesz ugyanis könnyű számotokra a bemenetel Urunknak és Megváltónknak, Jézus Krisztusnak örök országába.

RÖVID VÁLASZOS ÉNEK

A szentek és igazak {*} Örökké élnek.

A szentek és igazak {*} Örökké élnek.

És az Úrban van a jutalmuk. {*}

Örökké élnek.

Dicsőség az Atyának, a Fiúnak és a Szentléleknek.

A szentek és igazak {*} Örökké élnek.

Benedictus-ant. Üdvözítőnk csodálatos hatalma erényekben gazdaggá tette Szent István királyt, aki Isten és ember előtt méltóvá lett a tiszteletre, és most a szentekkel örvend a dicsőségben.

FOHÁSZOK

Őseink régi buzgóságával forduljunk mennyei Atyánkhoz, és egy szívvel, lélekkel mondjuk:

Isten, áldd meg a magyart!

Istenünk, te Szent Istvánban, Boldog Gizellában és Szent Imrében az első magyar család szent eszményképét adtad nekünk,

segítsd a magyar családokat, hogy őket követve a szent élet útján járjanak!

Isten, áldd meg a magyart!

Szent István a tőled kapott királyi és atyai tekintéllyel „Intelmek”-ben buzdította fiát,

add, hogy tanítása szerint mi is jó keresztények és magyarok legyünk!

Isten, áldd meg a magyart!

Szent István nemcsak szavával, hanem elsősorban példájával nevelte családját és nemzetét,

segítsd a mai szülőket és nevelőket, hogy az ifjúságnak az élet minden területén jó példát mutassanak!

Isten, áldd meg a magyart!

Szent István király tőled kapott hivatásának tekintette fiatal nemzete megtérítését,

adj ifjúságunknak készséges lelkületet az isten- és emberszeretet megvalósítására!

Isten, áldd meg a magyart!

A te erőddel István király bőkezű volt a szegényekhez, és megbocsátott az ellene lázadóknak,

add, hogy mi is tudjunk jóságosak lenni a rászorulókhoz, és megbocsássunk az ellenünk vétőknek!

Isten, áldd meg a magyart!

Halála előtt Szent István király a Nagyboldogasszony oltalmába ajánlotta népét és annak jövőjét,

a mennybe felvett Szent Szűz közbenjárására fogadd az égi hazába elhunyt testvéreinket!

Isten, áldd meg a magyart!

Könyörgés

Istenünk, te Szent István királyt itt a földön országunk koronájával ékesítetted, és szentjeid közé emelted. Add, kérünk, hogy aki a keresztény hit terjesztője volt hazánkban, legyen Egyházad védelmezője a mennyben.

NAPKÖZI IMAÓRA

ZSOLTÁROZÁS

Ant. délelőtt Kér is, ad is, fenyeget is; hívja, vonja, kergeti gonoszat is, szelídet is: Krisztusban megszenteli.

Ant. délben Erénynek és kegyelemnek fénylett benne sok jele, csodálatos türelemnek malasztjával volt tele.

Ant. délután Gyászolják, hogy elvesztették, szegény jámbor magyarok, ám fogadják az új testvért ujjongó égi karok.

Délelőtt

RÖVID OLVASMÁNY

Ef 4, 17-18

Azt mondom, sőt figyelmeztetlek titeket az Úrban, ne éljetek úgy, mint a pogányok, akik hiúságokon járatják az eszüket. Sötétség borult elméjükre, és elidegenedtek az istenes élettől tudatlanságukban, amely szívük megátalkodottságának következménye.

A bölcs uralkodó erősíti népét,

Az okosnak kormánya jól meg van szervezve.

Délben

RÖVID OLVASMÁNY

Ef 4, 20-22

Ti nem ezt tanultátok Krisztustól, ha valóban őrá hallgattatok, és megtanultátok, hogy Jézusban van az igazság. Korábbi életmódotokkal ellentétben vessétek le tehát a régi embert, akit a megtévesztő kívánság romlásba dönt.

Az Úr kezében van minden sikernek a kulcsa,

Ő ad tekintélyt a törvény hozójának.

Délután

Délután

Ef 4, 23-24

Újuljatok meg lélekben és érzületben, s öltsétek magatokra az új embert, aki az Istenhez hasonlóvá alkotott, megigazult és valóban szent teremtmény.

Figyelj, fiam, bölcsességemre,

És okosságomnak nyisd ki füledet!

II. ESTI DICSÉRET

HIMNUSZ

Magyar hazánk, te jó anya,

fiad dicsérd ma, őt dalold,

zengjen a himnusz dallama

hozzá, ki mindig pártfogolt.

Ő néked igaz fényt hozott,

hit fényét adta át neked,

istenes törvényt alkotott,

mely üdvösségre elvezet.

Atyjának az Úr angyala

hirdet mennybéli jóslatot:

nevet születendő fia

Szent István mártírtól kapott.

Mint libanoni cédrusok,

olyan sudár, mint kisgyerek,

s miként előre mondatott,

viselte az István nevet.

Oktatják híres doktorok,

szent műveltségre nevelők,

s jámbor erkölcse felragyog

már zsengén, minden nép előtt.

Már életének hajnalán

az üdv igéit hirdeti,

s a magyar nemzet, a pogány

a keresztséget elnyeri.

Ragyogva kél az égi fény,

s a nép, ki tévelyegve lép,

elhagyva sűrű éjjelet,

megvallja Krisztus szent hitét.

Imádás légyen, tisztelet,

néked, Hármas-egy Istenünk,

segíts elérnünk mennyeket,

mit szent királyunk kér nekünk. Ámen.

1. ant.Magas égnek csarnokába lép István, a szent király, énekszóval Krisztust áldva vigadj, magyar, igazán.

Zsoltárok és kantikum a Szent férfiak közös zsolozsmájából.

2. ant.Örvend égben már ujjongva az égiek kórusa, boldog társát úgy fogadja: zeng Istenhez szózata.

3. ant.Bölcsességgel kormányozta Ura házát hű keze, járandóját kiosztotta, mikor eljött ideje.

RÖVID OLVASMÁNY

Ef 4, 17. 20-21

Azt mondom, sőt figyelmeztetlek titeket az Úrban, ne éljetek úgy, mint a pogányok, akik hiúságokon járatják az eszüket. Ti azonban nem ezt tanultátok Krisztustól, ha valóban őrá hallgattatok, és megtanultátok, hogy Jézusban van az igazság.

RÖVID VÁLASZOS ÉNEK

Az Úr igaz, {*} És kedveli az igazságot.

Az Úr igaz, {*} És kedveli az igazságot.

Arca a méltányosságot nézi. {*}

És kedveli az igazságot.

Dicsőség az Atyának, a Fiúnak és a Szentléleknek.

Az Úr igaz, {*} És kedveli az igazságot.

Magnificat-ant. Szent Istvánt, a dicső királyt, magyaroknak apostolát égből adott jelek, csodák napról napra magasztalják. Jó magyar nép, kérd őt esdve, minden rossztól óvjon keze!

FOHÁSZOK, mint az I. Esti dicséretben. Könyörgés, mint a Reggeli dicséretben.

Augusztus 21.

SZENT X. PIUSZ PÁPA

Emléknap

Giuseppe Sarto 1835-ben Veneto tartományban, Riese falucskában született. 1858-ban szentelték pappá, s e tisztét kitűnően gyakorolta. 1884-ben mantuai püspök, majd 1893-ban velencei pátriárka lett. 1903-ban pápává választották. A „mindent Krisztusban megújítani” jelszóval vette át a kormányzást, ezt tetté is váltotta a lélek egyszerűségében, szegénységben és bátorságban. Ezekkel az erényekkel szította fel a keresztény életet a hívek között; kora tévedéseivel bátran szembeszállt. Meghalt 1914. augusztus 20-án. Lelkipásztorok, pápa közös zsolozsmája.

Könyörgés

Istenünk, te Szent X. Piusz pápát mennyei bölcsességgel és apostoli erővel töltötted el, hogy védelmezze a katolikus hitet, és mindent megújítson Krisztusban. Add, hogy tanítását és példáját követve elnyerjük a mennyei jutalmat.

Augusztus 22.

BOLDOGSÁGOS SZŰZ MÁRIA KIRÁLYNŐ

Emléknap

Szűz Mária közös zsolozsmája, a következők kivételével:

IMÁDSÁGRA HÍVÁS

Ant. Krisztus Királyt, aki megkoronázta Édesanyját, jöjjetek, imádjuk!

REGGELI DICSÉRET

HIMNUSZ

Szent fényben ragyogó sároni rózsa,

Dávidtól eredő völgyi virágszál,

szebb vagy, Mária, szebb, mint valamennyi

üdvösségre jutott mennyei lélek.

Méltán ünneplünk Szűzanya néven,

mert a mennyek Urát vártad örömmel,

s boldog szíved alatt lakva sokáig,

méhedből született Krisztus a földre.

Hódol néki a száj, vallja Urául,

hajlik néki a térd szerte a földön;

őt kérjed, Szűzanyánk, szívbeli szóval,

éjünk űzze el, és fénybe borítson!

Ezt add meg minekünk, fény örök Atyja,

szintúgy Krisztus Urunk, s adja a Lélek,

Háromság, noha Egy, mind e világot

formáló hatalom, gondviselő Úr. Ámen.

Benedictus-ant. Világnak Királyné asszonya, mindenkor Szűz Mária, te szülted Krisztus Urunkat, mindnyájunk Megváltóját.

Könyörgés

Istenünk, te anyánkká és királynőnkké tetted Fiad édesanyját. Tekints hathatós közbenjárására, és engedd, hogy mennyei országodban elnyerjük a gyermekeidnek megígért dicsőséget.

ESTI DICSÉRET

HIMNUSZ

Mennyek királyné asszonya,

minket meggörnyeszt bűn súlya,

imánkkal hozzád fordulunk,

irgalmat esdve kér szavunk.

Hallgass meg minket, jó Anya,

örök boldogság ajtaja,

benned reményünk felragyog,

mit Éva vétke elrabolt.

Királyunk Anyja, szűz, nemes,

esdj hű népednek életet,

a bűnbánatra kérj időt,

segíts, irgalmas őrizőnk.

Imád szavára, Mária,

a szentek ajkán kél ima;

Királynőnk, hathatós szavad

felénk fordítja az Urat.

Úrnőnek vallnak mindenek,

szolgáid vágyát meg ne vesd,

ha véget ér itt életünk,

nyugalmat, békét hozz nekünk.

Atyát, Fiút és Lelküket

övezze áldás, tisztelet,

kik minden dísznél ékesebb

fénykoszorút fontak neked. Ámen.

Magnificat-ant. Boldog vagy, Szűz Mária, mert hitted, hogy beteljesedik benned mindaz, amit az Úr mondott neked: Krisztussal uralkodol mindörökre.

Könyörgés, mint a Reggeli dicséretben. A Befejező imaóra után megfelelő az Áldott szép Úrnőnk antifónát mondani.

Augusztus 23.

LIMAI SZENT RÓZA SZŰZ

A perui Limában született 1586-ban. Már otthon gyakorolni kezdte az erényeket, amikor azonban 1606-ban felöltötte Szent Domonkos harmadik rendjének öltözetét, a bűnbánat és a misztikus elmélkedés útján jelentősen előrehaladt. Meghalt 1617. augusztus 24-én, Limában. Szüzek, vagy Szent asszonyok, szerzetesnők közös zsolozsmája.

Könyörgés

Istenünk, te Limai Szent Róza lelkében lángra gyújtottad szeretetedet, és arra indítottad, hogy elhagyva a világot kemény vezeklésben egyedül neked éljen. Közbenjárására add, hogy a földön az igaz élet útját járjuk, a mennyben pedig eljussunk hozzád, minden boldogságunk forrásához.

Augusztus 24.

SZENT BERTALAN APOSTOL

Ünnep

Kánában született. Fülöp apostol vezette őt Jézushoz. A hagyomány szerint az Úr mennybemenetele után Indiában hirdette a hitet, és ott is szenvedett vértanúságot. Apostolok közös zsolozsmája, a következők kivételével:

REGGELI DICSÉRET

HIMNUSZ

Isten nagy háza népe közt

királyi fényben tündökölsz,

Szent Bertalan, figyelj reánk,

kérünk, míg így magasztalunk:

Kiválasztó tekintetét

reád vetette már az Úr,

mert látta, szívedben mi él:

őszinte érzés, tisztaság.

Kiről próféták szózata

szólott a századok során:

a Messiást, e nagy csodát

már örvendezve láthatod.

Tanítványául is fogad,

a feltétel, mit rád kiszab:

nehéz kereszt lesz életed,

s jutalmul égi székben ülsz.

Krisztus Király barátja vagy,

apostolává tett az Úr,

a Mesternél vagy, s új erőt

a Mester életével adsz.

Dicsőség, hála őneki,

ki érdemedből ad nekünk

országában lakóhelyet,

és nem múló örvendezést. Ámen.

Könyörgés

Urunk, Istenünk, erősítsd bennünk azt a hitet, amellyel Szent Bertalan apostol mindhalálig ragaszkodott Fiadhoz. Közbenjárására add, hogy Egyházad híven szolgálja minden nép üdvösségét.

Augusztus 25.

SZENT LAJOS

IX. Lajos 1214-ben született, és már 22 éves korában Franciaország királya lett. Házasságot kötött, 11 gyermeke volt, akiket gondosan nevelt. Kitűnt a bűnbánat és az imádság szellemében, a szegények iránti szeretetben. Országa kormányzásában nemcsak a népek békéjére és alattvalói anyagi jólétére volt gondja, hanem lelki szükségletükről is gondoskodott. Krisztus sírjának felszabadítására keresztes hadjáratot indított. Karthágó közelében halt meg 1270. augusztus 25-én. Szent férfiak közös zsolozsmája.

Könyörgés

Istenünk, te Szent Lajos királyt a földi kormányzás gondjai közül mennyei országod dicsőségébe emelted. Közbenjárására segíts földi feladatainkat úgy teljesítenünk, hogy elnyerjük örök országodat.

Ugyanezen a napon, augusztus 25-én

KALAZANCI SZENT JÓZSEF ÁLDOZÓPAP

Aragóniában (Spanyolországban) született 1557-ben. Kitűnő nevelést kapott, majd 1583-ban pappá szentelték. Előbb hazájában működött, majd Rómában a szegény gyermekek nevelésével foglalkozott. 1617-ben megalapította a piaristák rendjét, amelynek ugyanez a célja. Sokat tűrt, irigyeinek rágalmaitól is szenvednie kellett. Rómában halt meg 1648. augusztus 25-én. Szent férfiak, nevelők, vagy Lelkipásztorok közös zsolozsmája.

Könyörgés

Istenünk, te Kalazanci Szent József áldozópapot oly nagy szeretettel és türelemmel ajándékoztad meg, hogy egész életét az ifjúság tanítására és nevelésére szentelte. Add, hogy akit a bölcsesség tanítómestereként ünneplünk, állhatatosan kövessük az igazság szolgálatában.

Ugyanezen a napon, augusztus 25-én

A KALOCSA-KECSKEMÉTI FŐEGYHÁZMEGYÉBEN:

A KALOCSAI FŐSZÉKESEGYHÁZ FELSZENTELÉSE

Ünnep

Kalocsa első székesegyháza, egy egyhajós kis bazilika, Asztrik érsek idejében épült a XI. század első éveiben. Ezt a XIII. század elején egy háromhajós román stílusú templom váltotta fel, amely a tatárjáráskor súlyos sérüléseket szenvedett. A XIV. század vége felé átépítették. Ez a templom a török hódoltság alatt is sokáig megmaradt, de a Bocskai-felkelés alkalmával elpusztult 1602-ben. A török hódoltság elmúltával Patachich Gábor érsek kezdte el építeni a jelenlegi székesegyházat, amely csak 1754-re készült el. A XVIII. század utolsó éveiben tűzvész folytán erősen megrongálódott, de rendbehozták, és 1816. augusztus 25-én Klobusitzky Péter szatmári püspök, későbbi kalocsai érsek szentelte fel a mennybe fölvett Szűzanya tiszteletére. Templomszentelés közös zsolozsmája.

NAPKÖZI IMAÓRA

Antifónák és zsoltárok a soros napról. Minden más a Közös részből.

Augusztus 27.

SZENT MÓNIKA

Emléknap

Az afrikai Tagastében született 331-ben keresztény családból. Fiatal leányként a pogány Patríciushoz adták férjhez. Fiai között van Szent Ágoston, akinek megtéréséért sok könnyet hullatott és sokat imádkozott Istenhez. Az igazi édesanya mintaképe: hitét imádsággal táplálta és erényeivel ékesítette. Ostiában halt meg 387 őszén. Szent asszonyok közös zsolozsmája.

REGGELI DICSÉRET

Benedictus-ant. Meghallgattad őt, Uram, és nem utasítottad vissza, amikor imáiban könnyeivel áztatta a földet.

Könyörgés

Irgalmas Istenünk, szomorúak vigasztalója, te Szent Mónika könnyes imádságát fiának, Ágostonnak megtérésével jutalmaztad. Közbenjárásukra add, hogy bűneinket megsirassuk, és megbocsátó kegyelmedet elnyerjük.

ESTI DICSÉRET

Magnificat-ant. Mónika már itt a földön úgy élt Krisztusban, hogy hitével és tetteivel megdicsőítette Isten nevét.

Augusztus 28.

SZENT ÁGOSTON PÜSPÖK ÉS EGYHÁZTANÍTÓ

Emléknap

Az afrikai Tagastében született 354-ben. Hányatott ifjúsága volt mind tudományos, mind pedig erkölcsi téren, mígnem Milánóban megtért, és 387-ben Szent Ambrus püspök megkeresztelte. Hazájába visszatérve aszketikus életet élt. 395-ben Hippó püspökévé választották. 34 éven keresztül hívei példaképe volt, beszédeivel és írásaival nevelte őket. Műveiben kora tévedései ellen küzdött, és az igaz hitet bölcsen világította meg. Meghalt 430. augusztus 28-án. Lelkipásztorok, vagy Egyháztanítók közös zsolozsmája, a következők kivételével:

REGGELI DICSÉRET

HIMNUSZ

Csillagként fénylik e csodálatos pap,

egyháztanítónk, Szent Ágoston püspök,

gazdagon szórja hitünk tiszta fényét

szerte a földön.

Égi Sionnak nagynevű fiáért

adjunk ma hálát Isten irgalmáért,

ki őt csodásan bő kegyelmi fénnyel

fűzte magához.

Ő szent hitünket éber szemmel őrzi,

tévely hatalmát tőlünk messze űzi,

erkölcsi szennyet mos le igaz tannal,

nagy diadallal.

Ágoston, népnek kegyes oktatója,

papságunk tükre, szerzetesrend atyja,

hogy ránk ma kedvvel nézzen Isten arca,

kérd te is értünk!

Áldás, dicsőség a Szentháromságnak,

hogy titkát ésszel, szívvel is kutattad,

mert lélek mélyén s fent a csillagokban

képe jelen van. Ámen.

Benedictus-ant. Urunk, te ébreszted fel bennünk magasztalásod örömét, mert magadnak teremtettél bennünket, és nyugtalan a szívünk, míg meg nem pihen benned.

Könyörgés

Istenünk, újítsd meg Egyházadban azt a lelkületet, amellyel betöltötted Szent Ágoston püspök szívét, hogy mi is egyedül téged szomjazzunk és keressünk, igaz bölcsesség forrása és minden szeretet szerzője.

ESTI DICSÉRET

HIMNUSZ Csillagként, mint a Reggeli dicséretben.

Magnificat-ant. Éppen olyan régi, mint örökkön új Szépség: későn gyulladt föl szereteted bennem. Hívtál, kiáltottál, és összetörted süketségemet.

Augusztus 29.

KERESZTELŐ SZENT JÁNOS VÉRTANÚSÁGA

Emléknap

IMÁDSÁGRA HÍVÁS

Ant. Isten Bárányát, akit szenvedésében János megelőzött, jöjjetek, imádjuk!

REGGELI DICSÉRET

HIMNUSZ

Áldott Szent János, érdemekkel ékes,

hősi erényed makulátlan és nagy,

vértanúk dísze, remeték virága,

látnoki nagyság!

Más lehet harminc koszorúval ékes,

sőt ha erénye kétszerese annak,

százszor hoz hármas koronád tenéked

drága gyümölcsöt.

Érdemeidben bizakodva kérünk,

hogy szívünk-lelkünk igazítsd magadhoz,

rút kevélységünk hegyeit lehordva

töltsd ki lapályát,

hogy a Megváltó, közeledve hozzánk

már kisimított utakat találjon,

lelkünkben akkor akadályt ne érjen

isteni lépte.

Ó te, Egy-Három, kit egek dicsérnek,

megváltott néped leborul előtted,

s kér: tekints mindig megbocsátó szívvel

gyermekeidre! Ámen.

1. ant.Az Úr kinyújtotta kezét, megérintette ajkamat, és prófétául rendelt a nemzetek javára.

Zsoltárok és kantikum az I. hét vasárnapjáról.

2. ant.Heródes félt Jánostól, mert tudta, hogy igaz és szent ember, ezért védelmezte őt.

3. ant.Heródes szívesen hallgatta Jánost, de ha beszélgetett vele, nagyon zavarba jött.

RÖVID OLVASMÁNY

Iz 49, 1b-2

Az Úr hívott engem, mielőtt még születtem; anyám méhétől fogva a nevemen szólított. Számat éles kardhoz tette hasonlóvá, s kezének árnyékában rejtegetett. Mint a hegyes nyíl, olyanná tett, és a tegzébe rejtett.

RÖVID VÁLASZOS ÉNEK

Jánoshoz fordultatok, {*} És ő tanúságot tett az igazságról.

Jánoshoz fordultatok, {*} És ő tanúságot tett az igazságról.

Égő és világító lámpa volt. {*}

És ő tanúságot tett az igazságról.

Dicsőség az Atyának, a Fiúnak és a Szentléleknek.

Jánoshoz fordultatok, {*} És ő tanúságot tett az igazságról.

Benedictus-ant. A vőlegény barátja csak ott áll mellette, és szívből örül a vőlegény hangját hallva: ez az örömöm most teljes lett.

FOHÁSZOK

Krisztust, aki előhírnökként küldte maga előtt Jánost, hogy előkészítse az Úr útját, kérjük bizalommal:

Jöjj el hozzánk, felkelő Napunk, a magasságból!

Te, aki Jánost ujjongással töltötted el Erzsébet méhében,

add, hogy világrajöttödnek mindig örvendezzünk!

Jöjj el hozzánk, felkelő Napunk, a magasságból!

Te a Keresztelő szavával és életével megmutattad nekünk a bűnbánat útját,

hajlítsd szívünket országod törvényeihez!

Jöjj el hozzánk, felkelő Napunk, a magasságból!

Te azt akartad, hogy emberajkak hirdessenek,

küldd el az egész világra evangéliumod hírnökeit!

Jöjj el hozzánk, felkelő Napunk, a magasságból!

Te úgy akartad, hogy János kereszteljen meg a Jordánban, és ezáltal mindent megtegyél, ami elő van írva,

segíts, hogy mi is megadjuk mindenkinek azt, ami kijár neki!

Jöjj el hozzánk, felkelő Napunk, a magasságból!

Könyörgés

Istenünk, te úgy akartad, hogy Keresztelő Szent János születésében is, halálában is Fiad előfutára legyen, és a vértanúságot is vállalja az igazság és az erkölcs védelmében. Add, hogy példája szerint mi is állhatatosan helytálljunk tanításod megvallásában.

ESTI DICSÉRET

HIMNUSZ

Az ég kegyének hírnöke,

igazság bátor bajnoka,

Krisztus fáklyája: tündököl

örömről, fényről hírt hozón.

Miről prófétalelke szól,

mit ajka hirdet s élete:

pecséttel azt a szent halál

meggyőző jelként zárja le.

Az eljövendő Úr előtt

jön küldöttként a földre ő,

s mikor keresztel, felfedi

igaz keresztvíz Kútfejét.

Ki értünk meghalt bűntelen,

s a földre életet hozott,

őt jelzi most, mint hű tanú,

vérével a Keresztelő.

Add meg, kegyelmes jó Atyánk,

járhassunk János útjain,

s örökségként hadd nyerjük el

Krisztus mennybéli kincseit. Ámen.

1. ant. Ne félj tőlük, mert veled vagyok, mondja az Úr.

Zsoltárok és kantikum Egy vértanú közös zsolozsmájából.

2. ant.Heródes elküldte a hóhért azzal a paranccsal, hogy fejezze le Jánost a börtönben.

3. ant.János tanítványai eljöttek, a holttestet elvitték, és eltemették egy sírboltba.

RÖVID OLVASMÁNY

ApCsel 13, 23-25

Ígéretéhez híven Dávid utódai közül támasztotta Isten Izraelnek megváltóul Jézust. Föllépése előtt János a bűnbánat keresztségét hirdette Izrael egész népének. Amikor János teljesítette küldetését, kijelentette: Nem az vagyok, akinek véltek, de már a nyomomban van, akinek arra sem vagyok méltó, hogy lábán a saruját megoldjam.

RÖVID VÁLASZOS ÉNEK

A vőlegény barátja örül {*} A vőlegény hangját hallva.

A vőlegény barátja örül {*} A vőlegény hangját hallva.

Ez az örömöm most teljes lett. {*}

A vőlegény hangját hallva.

Dicsőség az Atyának, a Fiúnak és a Szentléleknek.

A vőlegény barátja örül {*} A vőlegény hangját hallva.

Magnificat-ant. Nem a Messiás vagyok, hanem csak az előfutára. Neki növekednie kell, nekem kisebbednem.

FOHÁSZOK

Keresztelő Szent Jánost Isten arra választotta ki, hogy Krisztus közelgő országát hirdesse az embereknek. Örvendezve kérjük Istenünket:

Vezéreld, Urunk, lépteinket a békesség útjára!

Te már anyja méhében hívtad Jánost, hogy előkészítse Fiad útját,

hívj minket is, hogy kövessük az Urat úgy, amint ő járt előtte!

Vezéreld, Urunk, lépteinket a békesség útjára!

Amint megadtad a Keresztelőnek, hogy felismerje az Isten Bárányát, add, hogy Egyházad tanúságot tegyen róla a világ előtt,

és így felismerjék őt a mai kor emberei is!

Vezéreld, Urunk, lépteinket a békesség útjára!

Te úgy akartad, hogy prófétád kisebbedjék, Krisztus pedig növekedjék,

taníts minket a szolgálat szellemére, hogy ezáltal te nyilvánulj meg bennünk!

Vezéreld, Urunk, lépteinket a békesség útjára!

Te Keresztelő Szent János vértanúságában is az igazságot akartad bizonyítani,

add, hogy állandóan tanúságot tegyünk az igazságról!

Vezéreld, Urunk, lépteinket a békesség útjára!

Emlékezzél meg mindazokról, akik eltávoztak ebből a világból,

helyezd őket a világosság és a béke országába!

Vezéreld, Urunk, lépteinket a békesség útjára!

Augusztus 31

AZ ESZTERGOMI FŐEGYHÁZMEGYÉBEN:

AZ ESZTERGOMI FŐSZÉKESEGYHÁZ FELSZENTELÉSE

Ünnep

Quae sursum sunt quaerite, hirdeti a felirat az 1856. augusztus 31-én Scitovszky János prímás által a mennybe felvett Boldogságos Szűz Mária tiszteletére felszentelt Esztergomi Bazilika dunai homlokzatán, kifejezve a templom szent hivatását: az odafent valókra (Kol 3, 1) irányítani mindenki figyelmét. Szent István itt a Várhegyen építtette fel az első főszékesegyházat. A templom és az egyházmegye védőszentjének Szent Adalbertet, barátját és tanítóját, a vértanú prágai püspököt választotta. Az évszázadok során többször rommá lett és újjáépített főszékesegyház múltját a jelenlegi templomba beépített, Bakócz prímás nevéhez fűződő kápolna őrzi, a főoltár oltárképéről pedig az apostolok köréből mennybe emelkedő Szent Szűz tekint le a templom híveire és az ország népére, akik őt Nagyasszonyuknak tisztelik.

Templomszentelés közös zsolozsmája.

NAPKÖZI IMAÓRA

Antifónák és zsoltárok a soros napról. Minden más a Közös részből.