134. zsoltár, 1-12
A csodákat tevő Isten dicsérete
Istennek választott nemzetsége vagytok: annak dicsőségét hirdessétek, aki a sötétségből meghívott benneteket csodálatos világosságára (vö. 1 Pét 2, 9).
I.

Dicsérjétek az Úr nevét,{x}

ti, az Úr szolgái, dicsérjétek őt,

ti, akik az Úr házában álltok,{x}

Istenünk házának udvarán.

Dicsérjétek az Urat, mert jó az Úr,{x}

zsoltárt zengjetek fölséges nevének,

mert Jákob házát magának választotta az Úr,{x}

tulajdonába vette Izraelt.

Én megismertem, hogy mily nagy a mi Urunk,{x}

a mi Istenünk, minden pogány istennél nagyobb.

Amit akar az Úr, mindent végbevisz,{+}

az égben és a földön,{x}

a tengeren és a vizek mélyén.

Felhőket küld a föld széléről,{+}

villámokat szór, ha esik az eső,{x}

csűreikből a szeleket ő indítja útra.

Egyiptom elsőszülötteire lesújtott,{x}

emberre és jószágra egyaránt.

Sok jelet és csodát tett benned, Egyiptom,{x}

a fáraó és szolgái ellen!

Megvert sok pogány nemzetet,{x}

hatalmas királyokat leterített.

Szichon amorita királyt és Básán királyát, Ogot,{x}

és minden fejedelmet Kánaán földjén.

És országukat örökségül adta,{x}

örökségül népének, Izraelnek.

II.

Neved, Uram, fennmarad örökre,{x}

nemzedékről nemzedékre él

a te emléked, Uram.

Igazságot szolgáltat népének az Úr,{x}

és megkönyörül szolgáin.

A nemzetek bálványai ezüst és arany,{x}

emberi kéz alkotásai.

Van szájuk, de nem beszélnek,{x}

szemük is, de mégsem látnak;

van fülük, de nem hallanak,{x}

és szájukban nincsen lehelet.

Hozzájuk hasonlók lesznek készítőik,{x}

és mindazok, akik bennük bíznak.

Izrael háza, áldjad az Urat,{x}

Áron papi háza, áldjad az Urat!

Lévi háza, áldjad az Urat,{x}

összes istenfélők, áldjátok az Urat!

Áldott legyen az Úr a Sionon,{x}

ő, aki Jeruzsálemben lakik.

HTML © Juraj Vidéky, László Elek