Vasárnap Karácsony nyolcada alatt

I. hét vasárnapjáról

A SZENT CSALÁD: JÉZUS, MÁRIA ÉS JÓZSEF

Ünnep

Amikor Urunk születésének főünnepe (Karácsony) vasárnapra esik, a Szent Család ünnepe december 30-ra kerül, és nincs I. Esti dicsérete.

I. ESTI DICSÉRET

HIMNUSZ

Ó, boldogságos égi fény,

halandóknak legfőbb remény,

Jézus, jöttödre felragyog

a szentcsaládi szeretet.

Kegyelmek anyja, Mária,

ki tisztaságos kebleden

a gyermek Jézust ringatod,

a tejjel adva csókjaid;

s kit Isten földre szállt Fia

ez édes névvel hív: atyám,

ki tisztes ősök sarja vagy,

s a Szüzet féltőn őrized:

ti Jessze fényes törzsökén

üdvösségül fakadtatok,

halljátok meg szavunkat itt,

midőn elétek járulunk:

Kegyelmek árja, szent erény,

melytől virágzott házatok,

lelkünket áldva járja át

és óvja szép erkölcseink.

Jézus, ki a szülői szót

követted engedelmesen,

Atyáddal s Szentlelkeddel élsz:

most és örökre áldva légy. Ámen.

Ant. 1Jákob nemzette Józsefet, Máriának a férjét. Mária szülte a Krisztusnak nevezett Jézust.

Zsoltárok és kantikum Szűz Mária közös zsolozsmájából.

Ant. 2József, Dávid fia, ne félj attól, hogy feleségül vedd Máriát, hiszen a benne fogant élet a Szentlélektől van.

Ant. 3A pásztorok gyorsan útra keltek, és megtalálták Máriát, Józsefet és a jászolban fekvő Gyermeket.

RÖVID OLVASMÁNY

2 Kor 8, 9

Ismeritek Urunk, Jézus Krisztus jótékonyságát. Noha gazdag volt, értetek szegénnyé lett, hogy szegénysége által meggazdagodjatok.

RÖVID VÁLASZOS ÉNEK

Az Ige testté lett, {*} És közöttünk élt.

Az Ige testté lett, {*} És közöttünk élt.

Mindannyian az ő teljességéből részesültünk. {*}

És közöttünk élt.

Dicsőség az Atyának, a Fiúnak és a Szentléleknek.

Az Ige testté lett, {*} És közöttünk élt.

Magnificat-ant.

V roku A, B, CA gyermek Jézus Jeruzsálemben maradt anélkül, hogy szülei tudták volna. Abban a hitben, hogy az úti társaságban van, a rokonok és ismerősök között keresték.

FOHÁSZOK

Isten Fiát, aki emberi család gyermeke lett, imádjuk és így dicsőítjük:

Te vagy, Urunk, mindnyájunk példaképe és Üdvözítője!

Krisztus, te engedelmeskedtél Máriának és Józsefnek,

e szent titok által taníts mindenkit tiszteletre és engedelmességre törvényes elöljáróik iránt!

Te vagy, Urunk, mindnyájunk példaképe és Üdvözítője!

Te szeretted szüleidet és ők is szerettek téged,

erősíts meg minden családot békességben és kölcsönös szeretetben!

Te vagy, Urunk, mindnyájunk példaképe és Üdvözítője!

Te buzgó voltál Atyád dolgaiban,

add, hogy minden családi otthonban tiszteljék Istent!

Te vagy, Urunk, mindnyájunk példaképe és Üdvözítője!

Krisztusunk, aggódó szüleid harmadnapon Atyád házában találtak meg téged,

taníts arra, hogy mindenekelőtt Isten országát keressük!

Te vagy, Urunk, mindnyájunk példaképe és Üdvözítője!

Krisztusunk, te Máriát és Józsefet magadhoz vetted a mennyei dicsőségbe,

bocsásd be meghalt testvéreinket a szentek boldog családjába!

Te vagy, Urunk, mindnyájunk példaképe és Üdvözítője!

Könyörgés

Istenünk, te ragyogó példaképnek állítod elénk a Szent Családot. Segíts, hogy nyomukban járjunk, gyakoroljuk a családi élet erényeit, mindig egyek maradjunk a szeretetben, és így atyai házadban örvendezzünk örök jutalmadnak.

IMÁDSÁGRA HÍVÁS

Ant. Isten Fiát, Krisztust, aki engedelmes volt Máriának, szót fogadott Józsefnek, jöjjetek, imádjuk!

REGGELI DICSÉRET

HIMNUSZ

Krisztus, Atya fénye,

Istennek szűz Anyja,

s József, te e két szent

égi zálog őre:

Virul házatokban

erények virága,

kegyelmek forrása

buzog ki belőle.

Angyalok ámulnak

Isten Fia láttán:

szolgai alakban

szolgáknak szolgálva.

Szent József parancsol,

szerény ács, e házban;

Mária parancsol

s szolgál mindkettőnek.

Minden palotánál

több ez a szűk szállás,

mert innen indult el

emberségünk üdve.

Jézus, Mária, József,

áldott házatokból

szent adományokkal

teljék otthonunk el.

Áldunk téged, Krisztus,

ki biztatsz: elérünk

szüleid nyomában

mennyei hazánkban. Ámen.

Ant. 1Jézus szülei minden évben fölmentek Jeruzsálembe a Húsvét ünnepére.

Zsoltárok és kantikum az I. hét vasárnapjáról.

Ant. 2A Gyermek növekedett és erősödött; bölcsesség töltötte be, és Istennek kedve telt benne.

Ant. 3József és Mária, Jézus anyja csodálkoztak azon, amit a Gyermekről hallottak.

RÖVID OLVASMÁNY

MTörv 5, 16

Tiszteld apádat és anyádat, amint az Úr, a te Istened parancsolta neked, hogy hosszú életű légy, és jól menjen a sorod azon a földön, amelyet az Úr, a te Istened ad neked!

RÖVID VÁLASZOS ÉNEK

Krisztus, az élő Isten Fia, {*} Irgalmazz nekünk.

Krisztus, az élő Isten Fia, {*} Irgalmazz nekünk.

Te engedelmes voltál Máriának és Józsefnek. {*}

Irgalmazz nekünk.

Dicsőség az Atyának, a Fiúnak és a Szentléleknek.

Krisztus, az élő Isten Fia, {*} Irgalmazz nekünk.

Ant. na Benediktus:

V roku A, B, CUrunk, fényeskedjék nekünk a Szent Család példája, és vezéreld lépteinket a békesség útjára!

FOHÁSZOK

Isten Fiát, aki emberi család gyermeke lett, imádva kérjük:

Tégy szentté minket, engedelmes Jézus!

Atyaisten örök Igéje, Jézus, te alávetetted magadat Máriának és Józsefnek,

taníts minket igazi alázatosságra!

Tégy szentté minket, engedelmes Jézus!

Mesterünk, tetteidet és szavaidat Szűzanyád szívében őrizte,

add, hogy mi is meghalljuk szavadat, sőt tiszta és jó szívvel meg is tartsuk!

Tégy szentté minket, engedelmes Jézus!

Krisztus, te a mindenség Alkotója vagy, de úgy akartad, hogy az ács Fiának hívjanak,

taníts minket szorgalmas munkára!

Tégy szentté minket, engedelmes Jézus!

Jézus, aki a názáreti családban növekedtél korban, bölcsességben és kedvességben Isten és az emberek előtt,

add, hogy egyre növekedjünk a titokzatos Testben, amelynek te vagy a Feje!

Tégy szentté minket, engedelmes Jézus!

II. ESTI DICSÉRET

HIMNUSZ, mint az I. Esti dicséretben.

Ant. 1Három nap múlva akadtak rá Jézusra a templomban. Ott ült a tanítók közt, hallgatta és kérdezgette őket.

Zsoltárok és kantikum Szűz Mária közös zsolozsmájából.

Ant. 2Jézus velük ment, visszatért Názáretbe, és engedelmeskedett nekik.

Ant. 3Jézus gyarapodott bölcsességben, korban s Isten és emberek előtti kedvességben.

RÖVID OLVASMÁNY

Fil 2, 6-7

Jézus Krisztus, isteni mivoltában, Istennel való egyenlőségét nem tartotta olyan dolognak, amelyhez mint zsákmányhoz ragaszkodjék, hanem szolgai alakot öltve kiüresítette önmagát, az emberekhez lett hasonló, külsejében olyan volt, mint egy ember.

RÖVID VÁLASZOS ÉNEK

Minden tekintetben hasonlóvá kellett válnia testvéreihez, {*} Hogy irgalmas legyen.

Minden tekintetben hasonlóvá kellett válnia testvéreihez, {*} Hogy irgalmas legyen.

Így jelent meg a földön, és társalgott az emberekkel. {*}

Hogy irgalmas legyen.

Dicsőség az Atyának, a Fiúnak és a Szentléleknek.

Minden tekintetben hasonlóvá kellett válnia testvéreihez, {*} Hogy irgalmas legyen.

Magnificat-ant.

A, B, C évbenGyermekem, miért tetted ezt velünk? Lásd, apád és én szomorúan kerestünk. – Miért kerestetek? Nem tudtátok, hogy nekem Atyám dolgaiban kell fáradoznom?

FOHÁSZOK, mint az I. Esti dicséretben.

OLVASMÁNYOS IMAÓRA

HIMNUSZ

Üdvös a csöppnyi názáreti otthon

napjait nekünk fölidézni dalban;

kezdeti sorsán elidőzni kisded

Krisztus Urunknak.

József szegényes gyalupadja mellett

serdül fel Jézus falun, észrevétlen;

még szinte gyermek, s maga máris önként

fúr-farag, ácsol.

Kisfiát anyja, jegyesét a mátka

munkája közben szívesen segíti,

s örvendez, tudván, hogy a fáradóknak

gondjain enyhít.

Megtapasztalván, mi a gond, az ínség,

Szent Család, fogd fel gondját a szegénynek,

és aki tőled erőt kér a bajban,

adj neki bőven.

Jézus, dicsőség koszorúzzon s áldás,

isteni példád minekünk világít;

mindenen Úr vagy Atyáddal s a boldog

mennyei Lánggal. Ámen.

Fiaid mindnyájan az Úr tanítványai lesznek,

Békés jólétet adok gyermekeidnek.

Ant.1 Amikor a gyermek Jézust elvitték szülei a templomba, Simeon karjába vette a Kisdedet, és magasztalni kezdte Istent. Ant.2 A bölcsek bementek a házba, és meglátták a Gyermeket anyjával, Máriával. Ant.3 József fölkelt, s még akkor éjszaka fogta a Gyermeket és anyját, és elmenekült Egyiptomba.

Szent Pál apostolnak az efezusiakhoz írt leveléből

5, 21 – 6, 4

Keresztény élet a családban

Testvéreim!

Legyetek egymásnak alárendeltjei Krisztus iránti tiszteletből.

Az asszony engedelmeskedjék férjének, akárcsak az Úrnak, mert a férfi feje az asszonynak, ahogy Krisztus feje az Egyháznak: testének ő a megváltója. Amint tehát az Egyház alá van vetve Krisztusnak, az asszony is mindenben férjének.

Férfiak, szeressétek feleségeteket, ahogy Krisztus is szerette az Egyházat, és feláldozta magát érte, hogy a keresztségben (isteni) szavával megtisztítva megszentelje. Ragyogóvá akarta tenni az Egyházat, amelyen sem szeplő, sem ránc, sem egyéb efféle nincsen, hanem szent és szeplőtelen, így a férj is köteles szeretni feleségét, mint saját testét. Aki feleségét szereti, önmagát szereti.

A saját testét senki sem gyűlöli, hanem táplálja, gondozza, akárcsak Krisztus az Egyházat. Mert tagjai vagyunk testének. „Ezért az ember elhagyja apját, anyját, feleségével tart, és a kettő egy ember lesz.” Nagy titok ez, én Krisztusra és az Egyházra vonatkoztatom. Szeresse hát mindegyiktek a feleségét, az asszonyok meg tiszteljék férjüket.

Gyermekek, engedelmeskedjetek szüleiteknek az Úrban, mert így van rendjén. Ez az első, ígérettel egybekötött parancs: „Tiszteld apádat és anyádat, hogy boldog és hosszú életű légy a földön”.

Apák, ne keserítsétek meg gyermekeiteket, hanem neveljétek őket fegyelemben az Úr útmutatása szerint.

VÁLASZOS ÉNEK

Ef 6, 1-2. 3; Lk 2, 51

Gyermekek, engedelmeskedjetek szüleiteknek az Úrban, mert így van rendjén; {*} Tiszteld apádat és anyádat!

Jézus hazatért Názáretbe Máriával és Józseffel, és engedelmeskedett nekik. {*} Tiszteld apádat és anyádat!

Szent VI. Pál pápa szentbeszédeiből

(1964. január 5-én Názáretben tartott buzdítás)

Názáret példája

A názáreti ház iskola, tudniillik az evangélium iskolája, amelyben elkezdjük megismerni Krisztus életét.

Mert ezen a helyen tanuljuk meg először is azt, hogyan szemléljük, hallgassuk, elmélkedjük át és ismerjük meg behatóan, hogy milyen mély és rejtett erő van Isten Fiának ebben a legegyszerűbb és legalázatosabb s legszebb kinyilatkoztatásában. De remélhetőleg megtanuljuk lassanként utánozni is.

Itt válik ugyanis számunkra világossá annak az útja-módja, hogy hogyan juthatunk el könnyen annak a felismerésére: kicsoda is Krisztus? Itt kiváltképp megértjük, milyen jól kell szemügyre vennünk mindent, ami az ő köztünk való lakozásával kapcsolatos, és annak mintegy keretét adja, tudniillik a helyszínt, a korviszonyokat, szokásokat, a beszédmódot, a szent szertartásokat, egyszóval mindent, amit Jézus felhasznált, hogy magát a világnak kinyilvánítsa. Itt minden beszél, mindennek jelentése van.

Itt, ebben az iskolában, valóban tisztán látjuk, miért kell megtartania a lelki fegyelmet, ha valaki az evangélium tanítását akarja követni és Krisztus tanítványa kíván lenni.

Ó, milyen szívesen óhajtanánk visszatérni saját gyermekkorunkhoz, és magunkat ismét rábízni erre az alázatos és egyszersmind fenséges názáreti iskolára! Milyen tüzes vággyal igyekeznénk magunkban újra felébreszteni a törekvést, hogy Mária mellett az igazi élettudományt megszerezzük és az isteni igazságokat belássuk!

De itt csak zarándoklaton tartózkodunk, és le kell mondanunk arról a vágyunkról, hogy ebben a házban folytassunk az evangélium megismerésére soha eléggé nem tökéletesíthető tanulást. De mégsem távozunk anélkül, hogy sietve, szinte futtában el ne mondjunk egynéhány rövid intelmet a názáreti otthonról.

Ez ugyanis a csendre tanít elsősorban. Bárcsak ismét kivirulna bennünk a csend nagyrabecsülése, vagyis ennek a csodálatos és nélkülözhetetlen lelki magatartásnak az értékelése, – miközben korunk forrongó és agyonhajszolt életében annyi jajkiáltás, annyi zaj és kiabálás zaklat minket. Ó, te názáreti csend! Taníts meg minket arra, hogy a jó gondolatokba merüljünk el, lelkünk belső dolgaira figyeljünk, hogy nagy készséggel fogadjuk be Isten titkos sugallatait és az igaz lelkű tanítók utasításait. Taníts meg minket arra, hogy mennyire szükséges és értékes az előkészület, a tanulás, az elmélyedés, a személyes és bensőséges életrend, az imádság, amelyet egyedül az Isten lát a rejtekben.

Itt értjük meg továbbá a családi élet lényegét. Minket valóban Názáret figyelmeztessen arra, hogy mi a család, mi annak a szeretetközössége, komoly és ragyogó szépsége, szent és sérthetetlen sajátossága. Mutassa meg, milyen szeretetteljes a családban a nevelés, amelyet semmi más nem helyettesíthet. Tanítson meg arra, hogy mi a család alapvető kötelezettsége a társadalmi rendben.

Végül itt ismerjük meg a munka fegyelmét. Ó, názáreti otthon, az ács Fiának háza, az emberi munka kemény, de megváltó törvényét itt szeretnénk leginkább megérteni és magasztalni! Itt helyreállítani a munka méltóságát úgy, hogy mindenki fel tudja azt fogni! E fedél alatt emlékeztetni arra, hogy maga a munka nem válhat öncélúvá, tehát szabadságát és kiválóságát nemcsak onnan veszi, hogy gazdasági tényezőnek tekintik, hanem azokból a mozzanatokból is, amelyek értékes cél felé irányítják. Végül e helyről szeretnénk az egész világ munkásainak üdvözletet küldeni, és megmutatni nekik a nagyszerű példaképet, az isteni Testvért, minden rájuk vonatkozó igazságos ügy Prófétáját, vagyis magát Krisztus Urunkat.

VÁLASZOS ÉNEK

2 Kor 13, 11; Ef 5, 19; Kol 3, 23

Örüljetek, tökéletesedjetek, buzdítsátok egymást, éljetek egyetértésben és békében: {*} Énekeljetek és ujjongjatok szívből az Úrnak!

Bármit tesztek, tegyétek szívből, mintha az Úrnak és nem embereknek tennétek. {*} Énekeljetek és ujjongjatok szívből az Úrnak!

HIMNUSZ Téged, Isten, dicsérünk, 549. Könyörgés, mint a Reggeli dicséretben. NAPKÖZI IMAÓRA Délelőtt

RÖVID OLVASMÁNY

Kol 3, 12-13

Mint Istennek szent és kedves választottai öltsétek magatokra az irgalmasságot, a jóságot, a szelídséget és a türelmet. Viseljétek el egymást, és bocsássatok meg egymásnak, ha valakinek panasza van a másik ellen. Ahogy az Úr megbocsátott nektek, ti is bocsássatok meg egymásnak.

RÖVID VÁLASZOS ÉNEK

Az Úr megtanít minket útjaira,

Hogy járni tudjunk ösvényein.

Délben

RÖVID OLVASMÁNY

Kol 3, 14-15

Legfőként pedig szeressétek egymást, mert ez a tökéletesség köteléke. S Krisztus békéje töltse be szíveteket, hiszen erre vagytok hivatva, egy testben. Legyetek hálásak!

RÖVID VÁLASZOS ÉNEK

Nyomorult vagyok és halálra vált ifjúkorom óta,

Megzavart és földre nyomott csapásaid súlya.

Délután

RÖVID OLVASMÁNY

Kol 3, 17

Akár mondtok, akár tesztek valamit, tegyetek mindent Urunk, Jézus Krisztus nevében; így adjatok hálát általa Istennek, az Atyának!

RÖVID VÁLASZOS ÉNEK

Fiaid mindnyájan az Úr tanítványai lesznek,

Békés jólétet adok gyermekeidnek.