71. zsoltár
A Messiás királyi méltósága
Elővették kincseiket, s ajándékot adtak neki: aranyat, tömjént és mirhát (Mt 2, 11).
I.

Istenem, ítéletedet add a királynak,{x}

és igazságodat a király fiának,

hogy igazságosan ítélkezzék népeden,{x}

és méltányosan szegényeiden.

Teremjenek a hegyek békét a népnek,{x}

és a dombok igazságot.

Igazságosan ítéli majd a nép szegényeit,{+}

megszabadítja a szűkölködők fiait,{x}

és a rágalmazókat megalázza.

És élni fog, amíg a nap és a hold világít,{x}

nemzedékről nemzedékre!

Leszáll, mint eső a rét füvére,{x}

mint a zápor, amely a földet öntözi.

Napjaiban virágzik az igazság és a teljes béke,{x}

míg csak a hold meg nem szűnik.

A tengertől a tengerig uralkodik,{x}

a Folyótól a földkerekség határáig.

A puszták lakói is leborulnak előtte,{x}

és ellenségei a port nyaldossák.

Ajándékot hoznak a szigetek és Tarzisz fejedelmei,{x}

és adományokat Arábia és Sába királyai.

Minden király leborul előtte,{x}

minden nép az ő szolgája lesz.

II.

Megszabadítja a hozzá kiáltó szegényt,{x}

a nyomorultat, akin nem segít senki.

Kíméli a kicsinyt és a gyengét,{x}

megsegíti a szegényeket,

megmenti őket az elnyomástól és az erőszaktól,{x}

mert szemében drága az ő vérük.

Éljen, és adjanak neki Arábia aranyából,{+}

imádkozzanak mindig érte,{x}

és egész nap áldják!

Földjén bőven teremjen a gabona,{x}

a hegytetőkön is hullámozzék a kalász.

Viruljon bő gyümölcse, mint a Libanon,{x}

s ha begyűjtik, legyen dús, mint réten a fűszál.

Legyen áldott a neve mindörökké,{x}

neve maradjon fenn, amíg a nap ragyog!

Áldott legyen benne a föld minden népe,{x}

minden nemzet magasztalja őt!

Áldott az Úr, Izrael Istene,{x}

aki egyedül művel csodákat.

Áldott legyen fölséges neve mindörökké,{x}

fölségével teljék be az egész föld! Ámen, ámen.

HTML © Juraj Vidéky, László Elek