II. HÉT PÉNTEK

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Édes az Úr, áldjátok nevét!

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Isten, ki mennynek fénye vagy

és minden fénynek kútfeje,

Atyánk, eget tart fenn karod

és mennyországot nyit kezed,

hajnal jön, tűnnek csillagok,

nyomukban bíbor hab fakad,

s az égi Szél gyöngyharmata

új keresztvízként földre hull.

Eltűnik már az éjsötét,

az ég homálya messze száll,

s Krisztust jelezve kelti már

a hajnalcsillag a napot.

Napoknak Napja, Istenünk,

kinek fényében lát szemünk,

egyedül vagy mindenható,

Szentháromságban egy való.

Megváltónk, buzgón kérlelünk,

kik most elődbe térdelünk:

Atyádat és Szentlelkedet

hadd áldjuk szívből teveled. Ámen.

ZSOLTÁROZÁS

1. ant. Uram, te nem veted meg a töredelmes és alázatos szívet.
Húsvéti időben:Bízzál, fiam, bocsánatot nyernek bűneid, alleluja.
2. ant. Uram, haragodban is emlékezzél irgalmadra.
Húsvéti időben:Harcba szálltál, Istenünk, hogy megszabadítsd népedet Fölkented által, alleluja.
3. ant. Dicsérd, Jeruzsálem, az Urat!
Húsvéti időben:Magasztald, Sion, Istenedet, aki békét adott határaidon, alleluja.

RÖVID OLVASMÁNY

{r}Ef 2, 13-16{/r}

Most ti, akik „távol” voltatok, Krisztus Jézusban „közel” kerültetek, Krisztus vére árán. Ő, a mi békességünk a kettőt eggyé forrasztotta, és a közéjük emelt válaszfalat ledöntötte, az ellenségeskedést kiküszöbölte, a törvényt ugyanis parancsaival és rendelkezéseivel saját testében érvénytelenítette. Mint békeszerző a két népet magában eggyé, új emberré teremtette, és egy testben mind a kettőt kiengesztelte az Istennel kereszthalála által, amellyel az ellenségeskedést megszüntette.

RÖVID VÁLASZOS ÉNEK

A fölséges Istenhez kiáltok, {*} Aki jóra viszi sorsomat.

A fölséges Istenhez kiáltok, {*} Aki jóra viszi sorsomat.

Elküld az égből, és megszabadít engem. {*}

Aki jóra viszi sorsomat.

Dicsőség az Atyának, a Fiúnak és a Szentléleknek.

A fölséges Istenhez kiáltok, {*} Aki jóra viszi sorsomat.

Benedictus-ant. Istenünk irgalmából eljön hozzánk felkelő Napunk a magasságból.

FOHÁSZOK

Krisztus Urunk a Szentlélek által, vére ontásával feláldozta magát az Atyának, hogy megtisztítsa lelkiismeretünket a holt cselekedetektől. Imádjuk őt, és valljuk meg őszinte szívvel:

A te akaratodban van a békességünk, Urunk.

Jóságodnak köszönjük e mai nap kezdetét,

segíts, hogy új életet kezdjünk!

A te akaratodban van a békességünk, Urunk.

Te alkottál mindent, és gondot viselsz mindenre,

add, hogy a teremtett dolgokban mindenkor meglássuk a te kezed alkotásait!

A te akaratodban van a békességünk, Urunk.

Véreddel szentesítetted az új és örök szövetséget,

add, hogy parancsaidat teljesítve hűek maradjunk hozzá!

A te akaratodban van a békességünk, Urunk.

Amikor a kereszten függtél, vér és víz ömlött oldalad sebéből,

vérednek üdvösséges patakjával mosd le bűneinket és örvendeztesd meg népedet!

A te akaratodban van a békességünk, Urunk.

Könyörgés

Add meg, kérünk, mindenható Istenünk, hogy a tiszteletedre most elvégzett dicséretet egykor mindörökre tovább énekelhessük szentjeiddel.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

1. ant. Jóságos irgalmad vigasztaljon engem, ahogy megígérted.
2. ant. Támadóim ellen te légy oltalmam, Istenem!
3. ant. Boldog az az ember, akit Isten fenyít: sebet üt rajta, de be is kötözi.

DÉLELŐTT

RÖVID OLVASMÁNY

{r}MTörv 1, 31b{/r}

Az Úr, a te Istened az egész úton, amelyet megtettetek, úgy hordott, mint gyermekét.

Oltalmazz, Uram, amint ígérted, és élni fogok,

Ne szégyeníts meg várakozásomban.

Könyörgés

Urunk, Jézus Krisztus, a világ üdvösségéért a nap harmadik órájában vittek a keresztre feszítés kínszenvedésére. Esedezve kérünk, segíts, hogy elkövetett bűneinkre mindig bocsánatot találjunk nálad, a jövőben pedig őrizz meg minket minden rossztól.

DÉLBEN

RÖVID OLVASMÁNY

{r}Bár 4, 28-29{/r}

Ha elmétek távol járt Istentől, most keressétek őt tízszeres buzgalommal! Mert aki rátok hozta a csapásokat, örökké tartó örömet hoz a szabadulással.

Az Úr maga a jóság:

Teljes a szabadulás nála.

Könyörgés

Urunk, Jézus Krisztus, te megváltásunkért ebben az órában ártatlanul mentél a keresztfára, miközben sötétség borította az egész világot. Kérjük, add nekünk mindenkor azt a fényességet, amely elvezet minket az örök életre.

DÉLUTÁN

RÖVID OLVASMÁNY

{r}Bölcs 1, 13-15{/r}

A halált nem Isten alkotta, ő nem leli örömét az élők pusztulásában. Hisz mindent azért teremtett, hogy legyen, és a világ teremtményei az üdvösségre szolgálnak. Nincs bennük pusztító méreg, és a földön nem az alvilág uralkodik. Mert az igazságosság örök és halhatatlan.

Az Úr megmentette életemet a haláltól,

Előtte járok az élők földjén.

Könyörgés

Urunk, Jézus Krisztus, te a bűnbánó gonosztevőt a kereszt szégyenfájáról vezetted át országodba. Megvalljuk bűneinket, és bizalommal kérünk, vezess be minket halálunk után örvendezéssel a boldogság honának kapuján.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

A nappalból egy óra még,

s a napfény esthomályba hull;

törlesszük a nagy tartozást,

szívünk most háladalra gyúl.

E nap munkája véget ért,

amelyre hívtál, Krisztusunk,

készítsd az ígért égi bért:

szőlőmunkásaid vagyunk.

Kiket most bérük vonz feléd,

s kiknek majd végső díjat adsz:

mindnyájunk munkáját segítsd,

s munkánk után adj szent vigaszt.

Krisztus Király, zengjen neked,

és az Atyának tisztelet,

s a Vigasztalónak veled

dicséret zengjen szüntelen. Ámen.

ZSOLTÁROZÁS

Ant. 1 Uram, mentsd meg életemet a haláltól, és lábamat az elbukástól.
Húsvéti időben: Az alvilág csapdáiból kimentette életemet az Úr, alleluja.
Ant. 2 Segítséget csak az Úrtól kaphatok, aki az eget és a földet teremtette.
Húsvéti időben: Az Úr úgy óvta népét, mint szeme világát, alleluja.
Ant. 3 Hűségesek és igazak útjaid, nemzetek Királya!
Húsvéti időben: Az Úr az én erősségem és dicsőségem, ő lett az én szabadítóm, alleluja.

RÖVID OLVASMÁNY

{r}1 Kor 2, 7-10a{/r}

Isten titokzatos, rejtett bölcsességét hirdetjük, amelyet Isten öröktől fogva megdicsőülésünkre szánt. Ezt senki sem ismerte fel a világ fejedelmei közül, mert ha felismerték volna, nem feszítették volna keresztre a dicsőség Urát. Így érvényes az Írás szava: Szem nem látta, fül nem hallotta, emberi szív föl nem fogta, amit Isten azoknak készített, akik őt szeretik. Nekünk azonban feltárta Isten a Lélek által.

RÖVID VÁLASZOS ÉNEK

Krisztus meghalt a mi bűneinkért, {*} Hogy Istenhez vezessen minket.

Krisztus meghalt a mi bűneinkért, {*} Hogy Istenhez vezessen minket.

Test szerint ugyan megölték, de a lélek szerint életre kelt. {*}

Hogy Istenhez vezessen minket.

Dicsőség az Atyának, a Fiúnak és a Szentléleknek.

Krisztus meghalt a mi bűneinkért, {*} Hogy Istenhez vezessen minket.

Magnificat-ant. Emlékezzél meg, Urunk, irgalmasságodról, amint atyáinknak hajdan megígérted.

FOHÁSZOK

Áldjuk Krisztus Urunkat, aki jóságos irgalmával letörli a sírók könnyeit. Szeretettel kérjük őt:

Irgalmazz, Urunk, népednek!

Krisztus Urunk, te az alázatosokat vigasztalod,

tekintsd a szegények könnyeit!

Irgalmazz, Urunk, népednek!

Halld meg, irgalmas Istenünk, a haldoklók sóhajtását,

látogassa és erősítse meg őket angyalod.

Irgalmazz, Urunk, népednek!

Minden száműzött ismerje meg gondviselésedet,

nyerje vissza földi hazáját és jusson végül az örök hazába!

Irgalmazz, Urunk, népednek!

Akik szánalmasan vergődnek a bűnben, hajoljanak meg szereteted előtt,

és engesztelődjenek ki veled és Egyházaddal!

Irgalmazz, Urunk, népednek!

Üdvözítsd jóságosan elhunyt testvéreinket,

hogy teljes mértékben részesedjenek megváltásodban!

Irgalmazz, Urunk, népednek!

Könyörgés

Istenünk, a kereszt botrányában csodálatosan nyilatkozik meg a te kimondhatatlan bölcsességed. Engedd úgy szemlélnünk Fiad szenvedésének dicsőségét, hogy mindenkor bizakodó lélekkel dicsekedjünk az ő keresztjével.

Az imaóra befejezése az Általános részben