ADVENTI IDŐSZAK

II. DECEMBER 16. UTÁN

Vasárnapi és köznapi zsolozsmában december 17-től Urunk születése főünnepének I. Esti dicséretéig:

ESTI DICSÉRET

HIMNUSZ

Az üdvösséghozó Igét,

az örök Atya Gyermekét,

fogadd méhedbe, Mária,

szeplőtlen, boldog Szűzanya.

A Lélek rád ragyog ma itt,

árnyéka megtermékenyít,

hogy hordozd a világ Urát,

az Atya egyenlő Fiát.

Bezárt szentséges templom ez,

és nem nyílik ki senkinek.

A legfőbb Úrnak egyedül

kínálja boldog küszöbét.

Akit prófétaszó ígért,

s a csillag előtt született,

kiről az angyal szava szól:

Urunk a mennyből földre száll.

Vigadnak angyalseregek,

ujjonganak a nemzetek,

a Fölség íme, kicsi lett,

hogy megmentse, mi elveszett.

Krisztus, kegyelmes nagy Király,

neked s Atyádnak hódolat,

a Lelket is, ki vigaszunk

örökre áldja hű szavunk. Ámen.

NAPKÖZI IMAÓRA Délelőtt

Idők rendjét megtartva most

a harmadik óránk során

szálljon hozzád szívünk szava,

hármas felségű Istenünk,

hogy szívünkben ma ugyanaz

a Szentlélek vegyen lakást,

ki egykor épp e napszakon

a szent apostolokra szállt.

Követve ezt a kezdetet,

egész világnak fénye lett,

és mennyországot alapít,

hol égi díja vár reánk.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

Ant. A próféták megjövendölték: Szűz Máriától születik a Megváltó. Délben

Dicsérjük dallal az Urat,

buzgó készséggel lelkesen:

az óra, íme, délre jár

s bennünket imádságra hív.

Ez szent idő: az áldozat,

boldog Bárány, keresztre száll

és híveit megváltva most

dicsőségünket szerzi meg.

E fénytől, mely tűzőn ragyog,

homályba hull a déli ég:

szívjuk szívünkbe lelkesen

kegyelme lángját s erejét.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

Ant. Gábor angyal így szólt Máriához: Üdvöz légy, kegyelemmel teljes, az Úr van teveled, áldott vagy te az asszonyok között! Délután

Háromszor három óra már

az Úr kegyelméből lejár:

ki három és egy teljesen,

őt áldjuk dallal lelkesen.

Isten szentséges titkait

hűséggel tartsa tiszta szív:

Szent Péter itt a mesterünk,

gyógyító csodával tanít.

Lélekben zsoltározva így

a szent apostolok nyomán,

Krisztustól kérjünk általuk

a gyenge lábnak új erőt.

Dicsérjük őt, ki jó Atyánk,

és egyszülött örök Fiát,

s a Szentlelket, ki vigaszunk

meg nem szűnő időkön át. Ámen.

Ant. Mária így szólt: Miféle köszöntés ez? Zavar támadt lelkemben: a Királyt fogom megszülni, és mégis szűz maradok?

BEFEJEZŐ IMAÓRA

HIMNUSZ Krisztus, tündöklő nappalunk,.

IMÁDSÁGRA HÍVÁS

Ant. Közel már az Úr, jöjjetek, imádjuk!

december 24. ant: Ma megtudjátok, hogy eljön az Úr: holnap pedig meglátjátok dicsőségét!

Az Imádságra hívás zsoltára, mint az Általános részben

REGGELI DICSÉRET

HIMNUSZ

A nagy próféták szózata

Krisztusnak jöttét hirdeti

a megváltás előtt kapott

kegyelmek titkos útjain.

Feltündökölt szép hajnalunk,

vidám szívek repesnek itt,

hűséges hang kiáltja már

a jóhírt: üdvünk napja kél.

Ez most az első Úrjövet;

nem a világot bünteti:

bekötni jön lelkünk sebét,

s az elveszettet menti meg.

De újra eljön majd Urunk,

előre int: ajtónkban áll,

megkoronázza szentjeit,

s a mennyországot tárja fel.

Ígéri boldog fényeit,

ígér megváltó csillagot,

a ránk sugárzó égi láng

jogunk az éghez hirdeti.

Jöjj, Krisztus, jelenj meg nekünk,

hisz benned látjuk Istenünk,

s e boldog égi látomás

ajkunkon zengő dalt fakaszt. Ámen.

A REGGELI ÉS AZ ESTI DICSÉRET ANTIFÓNÁI

december 17-től 23-ig

A Reggeli és az Esti dicséret következő antifónáit a december 17-e és 23-a közötti hat köznapon mondjuk. December 17-én (vagy ha ez a nap vasárnap, december 18-án) azokkal az antifónákkal kezdünk, amelyek ezen a köznapon szerepelnek, s amint azt a Zsoltáros rész is jelzi.

Hétfő

1. ant.Íme, eljön az Úr, a föld királyainak Fejedelme. Boldogok, akik készek arra, hogy eléje siessenek.

2. ant.Az Úrnak új dalt énekeljetek, dicséretét zengjék a föld határai!

3. ant.Amikor az Emberfia eljön, talál-e hitet a földön?

Kedd

1. ant.Az Úr elhagyja szent hajlékát; eljön, hogy megszabadítsa népét.

2. ant.Erős városunk minekünk Sion, az Üdvözítő lesz benne a kőfal és a sánc; nyissátok ki a kapukat, mert velünk az Isten, alleluja.

3. ant.Hadd ismerjük meg, Uram, utadat a földön és segítségedet az összes nemzetek között!

Szerda

1. ant.Mindenható Istenünk Sionból jön közénk, hogy megszabadítsa népét.

2. ant.Nem hallgathatok Sion miatt, míg el nem jön igaz Megváltója, mint a hajnalfény.

3. ant.Az Úr Lelke nyugszik rajtam. Elküldött, hogy örömhírt vigyek a szegényeknek.

Csütörtök

1. ant.Lelkem hozzád emelem, Uram; jöjj és szabadíts meg, Istenem, te vagy biztos menedékem.

2. ant.Uram, jutalmazd meg a benned bízókat, hogy prófétáid igazaknak bizonyuljanak!

3. ant.Urunk, tekints ránk végre-valahára, ne késlekedj, jöjj el szolgáidhoz!

Péntek

1. ant.Az eljövendő Uralkodó Sionból érkezik: Urunknak, velünk lakó Istenünknek fogjuk őt nevezni.

2. ant. Legyetek állhatatosak, meglátjátok, fölétek hajlik az Úr segítő keze!

3. ant. Uramra tekintek, és megváltó Istenemet várom.

Szombat

1. ant. Istenünk a Libanon felől közeledik, ragyogása olyan, mint a napfény.

2. ant. Harmatozzatok, egek, onnan felülről, és ti, felhők, hullassátok közénk az Igazat! Nyíljék meg a föld, és teremje az Üdvözítőt!

3. ant. Népem, készülj fel, siess az Úr elé, mert íme, eljön hozzád!

DECEMBER 17.

REGGELI DICSÉRET

RÖVID OLVASMÁNY

{r}Iz 11, 1-3a{/r}

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke; a tanács és az erősség lelke; a tudás és a jámborság lelke, s eltölti őt az Úr félelmének lelke.

RÖVID VÁLASZOS ÉNEK

Fölötted, Jeruzsálem, {*} Ott ragyog az Úr.

Fölötted, Jeruzsálem, {*} Ott ragyog az Úr.

És dicsősége megnyilvánul rajtad. {*}

Ott ragyog az Úr.

Dicsőség az Atyának, a Fiúnak és a Szentléleknek.

Fölötted, Jeruzsálem, {*} Ott ragyog az Úr.

Benedictus-ant. Tudjátok meg, hogy közel van az Isten országa. Bizony mondom nektek: Nem késik már soká!

FOHÁSZOK

Isten, a mi mennyei Atyánk öröktől fogva elhatározta, hogy üdvösségre vezeti népét. Kérjük őt, és mondjuk:

Urunk, őrizd népedet!

Atyánk, te megígérted, hogy Egyházad az életszentség termőföldje lesz,

őrizd meg népedet életszentségben!

Urunk, őrizd népedet!

Atyánk, add, hogy vonzó legyen tanításod az emberek előtt,

és erősítsd meg híveidet, ne érezzék tehernek a keresztény életet!

Urunk, őrizd népedet!

Őrizd meg bennünk szereteted Lelkét,

hogy hozzánk érkező szent Fiad irgalmát elnyerjük!

Urunk, őrizd népedet!

Kegyelemosztó Istenünk, tégy minket mindvégig állhatatossá,

hogy az Úr Jézus Krisztus eljövetelének napjára készen álljunk!

Urunk, őrizd népedet!

Könyörgés

Teremtő és megváltó Istenünk, akinek akaratából a Szűzanya méhében testet öltött az örök Ige, méltasd figyelemre kérésünket. Engedd, hogy egyszülött Fiad, aki emberi életünket vállalta, adjon részt nekünk isteni életéből.

ESTI DICSÉRET

RÖVID OLVASMÁNY

{r}1 Tessz 5, 23-24{/r}

A békesség Istene szenteljen meg benneteket, hogy tökéletesek legyetek. Őrizze meg szellemeteket, lelketeket és testeteket feddhetetlenül Urunk, Jézus Krisztus eljöveteléig! Aki meghívott benneteket, az hűséges, és végbe is viszi.

RÖVID VÁLASZOS ÉNEK

Mutasd meg nekünk {*} Irgalmasságodat, Urunk.

Mutasd meg nekünk {*} Irgalmasságodat, Urunk.

És hozd meg nekünk a szabadulást! {*}

Irgalmasságodat, Urunk.

Dicsőség az Atyának, a Fiúnak és a Szentléleknek.

Mutasd meg nekünk {*} Irgalmasságodat, Urunk.

Magnificat-ant. Ó, Bölcsesség! Te a magasságbeli Isten ajkán születtél, erőddel elérsz a világ egyik végétől a másikig, és üdvösen igazgatod a világmindenséget: jöjj, taníts meg minket okosan élni!

FOHÁSZOK

Ujjongó örömmel várjuk mindnyájan Krisztust, és hívjuk:

Jöjj, Urunk, ne késlekedjél!

Örömmel várjuk érkezésedet,

jöjj el, Urunk, Jézus!

Jöjj, Urunk, ne késlekedjél!

Te, aki az idő kezdete előtt létezel,

jöjj el, hogy az üdvösség útján járjunk földi életünk idején!

Jöjj, Urunk, ne késlekedjél!

Te teremtetted a világot és mindent, ami benne él,

jöjj el, és mentsd meg kezed alkotását!

Jöjj, Urunk, ne késlekedjél!

Te nem vetetted meg halandó természetünket,

jöjj el, és ragadj ki minket a halál hatalmából!

Jöjj, Urunk, ne késlekedjél!

Te azért jöttél, hogy minél teljesebb életünk legyen,

jöjj el, és ajándékozd nekünk örök életedet!

Jöjj, Urunk, ne késlekedjél!

Te minden embert egyesíteni akartál, hogy eljusson országodba,

jöjj el, és gyűjtsd egybe azokat, akik látni szeretnék arcodat!

Jöjj, Urunk, ne késlekedjél!

NAPKÖZI IMAÓRA Délelőtt

RÖVID OLVASMÁNY

{r}Iz 4, 2{/r}

Azon a napon az Úr sarjadéka ékes lesz és dicsőséges. És a föld gyümölcse díszére és dicsőségére lesz azoknak, akik Izraelből megmaradnak.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Iz 4, 3 {/r}

Aki Sionból megmenekül, és Jeruzsálemből életben marad, azt mind szentnek hívják majd, és följegyzik Jeruzsálemben az élők közé.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Iz 61, 11 {/r}

Amint a föld növényzetet sarjaszt, és amint a kert veteményt növel, úgy sarjaszt az Isten igazságot és dicsőséget minden nemzet előtt.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 18.

REGGELI DICSÉRET

RÖVID OLVASMÁNY

{r}Róm 13, 11-12 {/r}

Itt az óra, hogy fölébredjünk az álomból: üdvösségünk közelebb van, mint amikor hívők lettünk. Múlóban az éjszaka, a nappal pedig közel. Vessük hát le a sötétség tetteit, és öltsük fel a világosság fegyvereit.

Benedictus-ant. Virrasztó szívvel várakozzatok: közel van már Urunk, Istenünk!

FOHÁSZOK

Kedves Testvéreim! A mi Urunk Jézus Krisztust, az élők és holtak bíráját imádságos lélekkel kérjük:

Jöjj el, Urunk, Jézus!

Krisztus Urunk, te eljöttél, hogy üdvözítsd a bűnösöket,

védelmezz minket a kísértés minden támadása ellen!

Jöjj el, Urunk, Jézus!

Hisszük, hogy eljössz ítélni a világot,

mutasd meg rajtunk üdvözítő hatalmadat!

Jöjj el, Urunk, Jézus!

Add, hogy a lélek erejével teljesítsük parancsaidat,

és így örvendező szeretettel várjuk eljöveteledet!

Jöjj el, Urunk, Jézus!

Te, aki áldott vagy mindörökké, add, hogy kegyelmedből buzgón és szentül éljünk e világban,

míg reménykedve várjuk az örök boldogságot és dicsőséges eljöveteledet.

Jöjj el, Urunk, Jézus!

Könyörgés

Mindenható Istenünk, a bűn szolgaságra vetett minket, és így ősidőktől fogva igája alatt görnyedünk. Engedd, hogy Fiad születésének várva várt ünnepe szabaddá tegyen minket.

ESTI DICSÉRET

RÖVID OLVASMÁNY

{r}Fil 4, 4-5{/r}

Örüljetek az Úrban szüntelenül! Újra csak azt mondom, örüljetek! Jóságos emberségeteket ismerje meg mindenki! Az Úr közel van!

Magnificat-ant. Ó, Urunk és népednek vezérlő Fejedelme! Te megjelentél Mózesnek az égő csipkebokorban, és neki a Sínai-hegyen törvényt adtál: Jöjj, válts meg minket kitárt karoddal!

FOHÁSZOK

Kedves Testvéreim! Megváltó Krisztusunkat, aki az emberek üdvözítésére jön, kérjük bizalommal:

Jöjj el, Urunk, Jézus!

Krisztus Urunk, te megtestesülésed titka által kinyilatkoztattad a világnak isteni dicsőségedet,

adj nekünk életet eljöveteled által!

Jöjj el, Urunk, Jézus!

Te magadra vetted gyengeségeinket,

részesíts minket irgalmadban!

Jöjj el, Urunk, Jézus!

Amikor magadat megalázva először jöttél közénk, megváltottad a világot a bűntől,

második eljöveteledkor ments fel minket bűneink minden terhétől!

Jöjj el, Urunk, Jézus!

Te, aki élsz és mindenen uralkodol,

engedd jóságosan, hogy birtokba vegyük el nem múló örökségünket!

Jöjj el, Urunk, Jézus!

Te az Atya jobbján ülsz,

örvendeztesd meg az elhunytak lelkét színed látásával!

Jöjj el, Urunk, Jézus!

NAPKÖZI IMAÓRA Délelőtt

RÖVID OLVASMÁNY

{r}Róm 13, 13-14a {/r}

Éljünk tisztességesen, mint nappal, ne evés-ivásban és részegeskedésben, ne kicsapongásban és tobzódásban, ne civakodásban és versengésben. Inkább öltsétek magatokra Urunkat, Jézus Krisztust.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}1 Tessz 3, 12-13 {/r}

Gyarapítson és gazdagítson titeket az Úr a szeretetben egymás és mindenki iránt, mint ahogy mi is szeretünk titeket. Tegye állhatatossá szíveteket, hogy feddhetetlen szentségben állhassatok Istenünk és Atyánk elé, amikor a mi Urunk, Jézus Krisztus majd eljön összes szentjének kíséretében.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

Vö. 2 Tessz 1, 6-7. 10

Méltányos, hogy az Isten nektek, zaklatottaknak velünk együtt megnyugvást adjon, amikor Urunk, Jézus eljön hatalmas angyalseregével a mennyből, hogy dicsőségét megmutassa szentjeiben és csodálatos hatalmát híveiben.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 19.

REGGELI DICSÉRET

RÖVID OLVASMÁNY

{r}Iz 2, 3 {/r}

Rajta, menjünk fel az Úr hegyére és Jákob Istenének házába, hadd tanítson meg minket útjaira, hogy járni tudjunk ösvényein, mert Sionból jön a tanítás és Jeruzsálemből az Úr igéje.

Benedictus-ant. A világ Üdvözítője felkel, mint a nap, és alászáll a Szűz méhébe, mint harmat a pázsitos rétre, alleluja.

RÖVID VÁLASZOS ÉNEK

Jöjj, hogy megszabadíts minket, {*} Urunk, mindenható Istenünk.

Jöjj, hogy megszabadíts minket, {*} Urunk, mindenható Istenünk.

Ragyogtasd ránk arcodat, és szabadok leszünk! {*}

Urunk, mindenható Istenünk.

Dicsőség az Atyának, a Fiúnak és a Szentléleknek.

Jöjj, hogy megszabadíts minket, {*} Urunk, mindenható Istenünk.

FOHÁSZOK

Kedves Testvéreim! Kérjük közelgő Megváltónkat, Jézus Krisztust, aki azért jön, hogy a hozzá térőket kiszabadítsa a halál hatalmából. Könyörögjünk tehát:

Jöjj el, Urunk, Jézus!

Miközben eljöveteledet hirdetjük, Urunk,

tisztítsd meg szívünket minden evilági hiúságtól!

Jöjj el, Urunk, Jézus!

Egyházad, Urunk, amelyet te alapítottál,

magasztaljon téged mindenütt a világon!

Jöjj el, Urunk, Jézus!

Törvényed, Urunk, amely világosságot ad szemünknek,

vezesse biztos úton a benned hívő népeket!

Jöjj el, Urunk, Jézus!

Urunk, te megadod Egyházadnak, hogy eljöveteled örömhírét hirdesse,

add, hogy készséges lélekkel fogadjunk téged!

Jöjj el, Urunk, Jézus!

Könyörgés

Istenünk, a te dicsőséged ragyogó fénye áradt ránk, amikor Fiad e világra született a Szent Szűztől. Segíts, kérünk, hogy a megtestesülés nagy titkát mindig teljes hittel valljuk, és áldozatos odaadással ünnepeljük!

ESTI DICSÉRET

RÖVID OLVASMÁNY

Fil 3, 20b-21

Várjuk az Üdvözítőt, Urunkat, Jézus Krisztust. Ő azzal az erővel, amellyel mindent hatalma alá vethet, átalakítja gyarló testünket, és hasonlóvá teszi megdicsőült testéhez.

Magnificat-ant. Ó, Jessze gyökeréből támadt Sarj! Te jel vagy a népek számára; elnémulnak a királyok előtted, és epedve várnak a nemzetek: Jöjj, szabadíts meg minket, már ne várass tovább magadra!

FOHÁSZOK

Kedves Testvéreim! Könyörögjünk Krisztus Urunkhoz, az élők és holtak bírájához és mondjuk bizalommal:

Jöjj el, Urunk, Jézus!

Add, Urunk, hogy teremtő nagyságodat minden ember megismerje,

és így minden szívben felragyogjon dicsőséged fénye!

Jöjj el, Urunk, Jézus!

Te, aki értünk gyenge emberré lettél,

isteni oltalmaddal erősíts meg minket!

Jöjj el, Urunk, Jézus!

Jöjj, és világosíts meg isteni tudásod fényével,

hiszen látod, hogy a tudatlanság homályában élünk!

Jöjj el, Urunk, Jézus!

Te önmagadat megalázva elvetted bűneinket,

megdicsőülésed által add nekünk jutalmul az örök boldogságot!

Jöjj el, Urunk, Jézus!

Te, aki eljössz majd ítélni a világot,

vezesd elhunyt testvéreinket a mennyországba!

Jöjj el, Urunk, Jézus!

NAPKÖZI IMAÓRA Délelőtt

RÖVID OLVASMÁNY

Vö. {r}Iz 10, 20-21{/r}

Azon a napon Izrael maradéka és Jákob házának menekültjei hűségesen támaszkodnak az Úrra, Izrael Szentjére. A maradék megtér, Jákob maradéka az erős Istenhez.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

Vö. {r}Iz 10, 24. 27 {/r}

Ezt mondja az Úr, a Seregek Istene: Népem, Sion lakója, ne félj! Azon a napon lekerül válladról a teher, és az iga nem nyomja többé a nyakad.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

Vö. {r}Iz 14, 1 {/r}

Közel van, hogy eljöjjön az ő ideje, és napjai nincsenek távol, mert az Úr megkönyörül Jákobon, Izrael újra választott népe lesz.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 20.

REGGELI DICSÉRET

RÖVID OLVASMÁNY

{r}Ter 49, 10 {/r}

Nem veszti el Júda a fejedelmi pálcát, sem utóda a vezérséget, míg el nem jön az Elküldendő, akire a népek várakoznak.

Benedictus-ant. Isten elküldte Gábor angyalt Szűz Máriához, József jegyeséhez.

FOHÁSZOK

Szeretett Testvéreim! Kérjük Krisztus Urunkat, aki megvilágosít minden embert, és mondjuk örvendezve:

Jöjj el, Urunk, Jézus!

Jelenléted fényessége oszlassa el bennünk a sötétséget,

és tegyen minket méltóvá ajándékaidra!

Jöjj el, Urunk, Jézus!

Erősíts meg minket, Urunk, Istenünk,

hogy ma is magasztaljuk szent nevedet!

Jöjj el, Urunk, Jézus!

Lobbantsd lángra szívünket, hogy epedve szomjazzon téged

és sóvárogva kívánjon egyesülni veled!

Jöjj el, Urunk, Jézus!

Aki magadra vetted gyengeségeinket,

siess ma a betegek és a haldoklók megsegítésére!

Jöjj el, Urunk, Jézus!

Könyörgés

Istenünk, az angyali üdvözletkor a te végtelen, örök Igédet úgy fogadta a szeplőtelen Szűz, mint Isten szent temploma, melyet elárasztott a Szentlélek fénye. Engedd, kérünk, hogy példáját követve alázattal vállaljuk szent akaratod teljesítését.

ESTI DICSÉRET

RÖVID OLVASMÁNY

vö. 1 Kor 1, 7b-9

Urunk, Jézus Krisztus megjelenését várjuk, aki mindvégig megerősít minket, hogy feddhetetlenek legyünk Urunk, Jézus Krisztus eljövetelének napján. Hűséges az Isten, aki meghívott minket Fiának közösségébe.

Magnificat-ant. Ó, Dávid kulcsa és Izrael királyi pálcája! Amit te megnyitottál, azt senki be nem zárja, amit te bezártál, azt senki ki nem nyitja: jöjj, szabadítsd ki a börtönből a foglyokat, akik sötétségben és a halál árnyékában ülnek!

FOHÁSZOK

Szeretett Testvéreim! Krisztus, a mi Urunk és Megváltónk eljön az utolsó napon. Kérjük örvendezve:

Jöjj el, Urunk, Jézus!

Urunk és Megváltónk, te emberré lettél, és levetted rólunk az ősi törvény igáját,

áraszd reánk bőkezűen jóságodat!

Jöjj el, Urunk, Jézus!

Magadra vetted természetünkből mindazt, ami istenségeddel nem ellenkezik,

isteni gazdagságodból add nekünk, amire vágyakozunk!

Jöjj el, Urunk, Jézus!

Eljöveteled kegyelmével szenteld meg vágyainkat,

és szereteted tüzével gyújtsd lángra szívünket!

Jöjj el, Urunk, Jézus!

Hadd örvendezzünk veled a dicsőségben,

amint itt a földön igaz hittel és tiszta lelkiismerettel szolgálunk neked!

Jöjj el, Urunk, Jézus!

Az elhunytak lelkét fogadd jóságodba,

harmatozd rájuk enyhítő kegyelmedet!

Jöjj el, Urunk, Jézus!

NAPKÖZI IMAÓRA Délelőtt

RÖVID OLVASMÁNY

{r}Jer 23, 5{/r}

Íme, jönnek napok – mondja az Úr_–, amikor igaz sarjat támasztok Dávidnak. Királyként uralkodik majd, bölcsen kormányoz, s gondja lesz a jogra és az igazságra az országban.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Jer 23, 6 {/r}

Az ő napjaiban megszabadul Júda, és biztonságban él Izrael. Ez lesz a neve, amelyen szólítják: Az Úr a mi igazságunk.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Ez 34, 15-16 {/r}

Magam terelgetem majd juhaimat, és magam telepítem le őket – mondja az Úr, az Isten. Megkeresem az elveszettet, bekötözöm a sérültet, és ápolom a beteget. Az igazság szerint legeltetem őket.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 21.

REGGELI DICSÉRET

RÖVID OLVASMÁNY

Iz 7, 14b-15

Íme, a Szűz fogan, fiút szül, és Emmánuelnek nevezi el. Aludttej és méz lesz a tápláléka, hogy meg tudja vetni a rosszat, és a jót tudja választani.

Benedictus-ant. Ne nyugtalankodjatok: még öt nap, és Urunk eljön hozzátok!

FOHÁSZOK

Szeretett Testvéreim! Urunk, Jézus Krisztus irgalmas szívvel jön látogatásunkra. Ismételten könyörögjünk hozzá örvendező szívvel:

Jöjj el, Urunk, Jézus!

Aki Atyád kebléről jöttél a világra, hogy emberi testünket magadra öltsed,

orvosold a bűn által megsebzett természetünket!

Jöjj el, Urunk, Jézus!

Aki egykor majd eljössz, hogy választottaid megismerjék dicsőségedet,

mostani eljöveteleddel mutasd meg irgalmadat a bűnösök iránt!

Jöjj el, Urunk, Jézus!

Krisztus Urunk, mi boldogan magasztalunk téged,

jöjj el hozzánk és üdvözíts minket!

Jöjj el, Urunk, Jézus!

Te a hit által már a világosságra vezettél bennünket,

add, hogy kegyelmedből jót cselekedve kedvedben járjunk!

Jöjj el, Urunk, Jézus!

Könyörgés

Urunk, Istenünk, hallgasd meg kegyesen néped kérő imáját! Örvendezve várjuk Egyszülöttedet, aki emberi testben eljött közénk. Add, hogy amikor dicsőségben újra eljön, elnyerjük tőle az örök élet jutalmát.

ESTI DICSÉRET

RÖVID OLVASMÁNY

{r}1 Kor 4, 5{/r}

Ne ítélkezzetek időnap előtt, míg el nem jön az Úr. Ő majd megvilágítja a sötétség titkait, és földeríti a szívek szándékait. Akkor majd mindenki megkapja az elismerést az Istentől.

Magnificat-ant. Ó, szent Virradat! Te az örök világosság Fényessége és az igazságosság Napja vagy: jöjj, és világosítsd meg azokat, akik sötétségben és a halál árnyékában ülnek!

FOHÁSZOK

Kedves Testvéreim! Jézus Krisztus kiszabadított minket a bűn sötétségéből. Kérjük alázattal és hívjuk bizalommal:

Jöjj el, Urunk, Jézus!

Gyűjtsd egybe, Urunk, a földkerekség minden népét,

és erősítsd meg velük örök szövetségedet!

Jöjj el, Urunk, Jézus!

Isten Báránya, te egykor azért jöttél, hogy elvedd a világ bűneit,

vedd le rólunk a bűn minden terhét!

Jöjj el, Urunk, Jézus!

Te azért jöttél, hogy visszaszerezd, ami veszendőbe ment,

amikor ismét eljössz, üdvözítsd, akiket megváltottál!

Jöjj el, Urunk, Jézus!

Hitünkkel téged keresünk,

amikor eljössz, találjuk meg benned az örök boldogságot!

Jöjj el, Urunk, Jézus!

Aki megítéled az élőket és a holtakat,

fogadd be jóságosan elhunyt testvéreinket a szentek seregébe!

Jöjj el, Urunk, Jézus!

NAPKÖZI IMAÓRA Délelőtt

RÖVID OLVASMÁNY

vö. {r}Iz 2, 11{/r}

Az emberi kevélység lesüti szemét, és az emberek gőgjét megaláztatás éri. Egyedül az Úr lesz magasztos azon a napon.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Iz 12, 2{/r}

Íme, Isten az én szabadítóm, bizalom tölt el, és nem félek, mert az Úr az én erőm és dicsőségem, ő lett szabadulásom.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Dán 9, 19{/r}

Hallgass meg, Uram! Bocsáss meg, Uram! Figyelj rám, Uram! Néped a te nevedet viseli, azért cselekedj tenmagadért, és ne késlekedjél!

RÖVID VÁLASZOS ÉNEK

Jöjj, Urunk, ne késlekedjél:

Oldozd fel választott népedet a bűntől!

DECEMBER 22.

REGGELI DICSÉRET

RÖVID OLVASMÁNY

{r}Iz 45, 8{/r}

Harmatozzatok, egek, onnan felülről, és ti felhők, hullassátok közénk az Igazat! Nyíljék meg a föld, teremje az Üdvözítőt, és sarjadjon vele szabadulás is!

Benedictus-ant. Mihelyt meghallottam köszöntésed szavát, az örömtől megmozdult méhemben a gyermek, alleluja.

FOHÁSZOK

Kedves Testvéreim! Megváltó Krisztusunk azért jött közénk, hogy megtisztítson minket a bűntől. Örvendezve kiáltsunk hozzá:

Jöjj el, Urunk, Jézus!

Aki a próféták jövendölése szerint, testben születtél,

erősíts meg minden jót, amely lelkünkben születik!

Jöjj el, Urunk, Jézus!

Add meg nekünk, hogy mi, akik a megváltás örömhírét hirdetjük,

üdvösségünket megtaláljuk benned!

Jöjj el, Urunk, Jézus!

Te eljöttél, hogy gyógyítsd a megtört szívűeket,

orvosold néped lelki sebeit!

Jöjj el, Urunk, Jézus!

Te azért jöttél, hogy engesztelést adj az egész világért,

engedd el minden büntetésünket az ítélet napján!

Jöjj el, Urunk, Jézus!

Könyörgés

Istenünk, te megszántad az embert, amikor bukásával halált érdemelt, és úgy határoztál, hogy Egyszülöttedet küldöd megváltásunkra. Add kérünk, hogy akik alázatos szívvel valljuk a megtestesülés titkát, részesedjünk a megváltás kegyelmében.

ESTI DICSÉRET

RÖVID OLVASMÁNY

Jak 5, 7-8. 9b

Testvéreim! Legyetek türelemmel az Úr eljöveteléig! Lám, a földműves türelemmel vár a föld drága termésére, míg a korai és késői eső meg nem érkezik. Legyetek türelemmel ti is! Erősítsétek meg szíveteket, mert az Úr eljövetelének ideje közel van! Nézzétek, a bíró már az ajtóban van.

Magnificat-ant. Ó, nemzetek Királya és szívük Kívánsága, az Egyház Szegletköve! Te egybekapcsolod régi és új választott népedet: jöjj, üdvözítsd az embert, akit a föld anyagából alkottál!

FOHÁSZOK

Kedves Testvéreim! Hívjuk Krisztus Urunkat, aki értünk megalázta önmagát, és örvendezve mondjuk:

Jöjj el, Urunk, Jézus!

Úr Jézus, te segítségére siettél a világnak,

tisztítsd meg a bűntől testünket, lelkünket!

Jöjj el, Urunk, Jézus!

Megtestesülésed titka által testvéreidnek fogadtál minket,

ne engedd, hogy elidegenedjünk tőled!

Jöjj el, Urunk, Jézus!

Megváltó kegyelmeddel alakíts át minket,

hogy elkerüljük a büntető ítéletet!

Jöjj el, Urunk, Jézus!

Krisztusunk, kimeríthetetlenül gazdag a te irgalmas jóságod,

add, hogy elnyerhessük a dicsőség hervadhatatlan koszorúját!

Jöjj el, Urunk, Jézus!

Irgalmadba ajánljuk, Urunk, azok lelkét, akik a test kötelékeiből kiszabadultak,

hogy meghalva a világnak, neked éljenek mindörökre!

Jöjj el, Urunk, Jézus!

NAPKÖZI IMAÓRA Délelőtt

RÖVID OLVASMÁNY

vö. {r}Mik 5, 3-4a{/r}

Az Uralkodó föllép Izraelben, és legelteti nyáját az Úr erejében, az Úrnak, az ő Istenének fenséges nevében. Letelepedhetnek, mert hatalmát kiterjeszti egészen a föld határáig. Ő maga a béke lesz.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Agg 2, 6. 9{/r}

Még egy kis idő, s megrendítem az eget és a földet, a tengert és a szárazföldet. Ennek az új templomnak a dicsősége felülmúlja a régiét, mert ezen a helyen adom a békét – mondja a Seregek Ura.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

vö. {r}Mal 3, 20{/r}

Nektek, akik félitek a nevemet, felragyog az igazság Napja, sugarai üdvösséget fognak árasztani. Kimentek és ugrándoztok, mint a hizlalt borjak – mondja a Seregek Ura.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 23.

REGGELI DICSÉRET

RÖVID OLVASMÁNY

{r}Jer 30, 21-22{/r}

Ezt mondja az Úr: Vezérük Jákobból származik, és fejedelmük is az ő köréből. Színem elé engedem, úgyhogy elém járulhat, így ti az én népem lesztek, én meg a ti Istenetek.

Benedictus-ant. Íme, beteljesedett mindaz, amit Szűz Máriáról mondott az angyal.

FOHÁSZOK

Kedves Testvéreim! A mennyei Atya elküldte szent Fiát, hogy üdvözítse az embereket. Forduljunk hozzá bizalommal:

Mutasd meg nekünk irgalmasságodat, Urunk!

Mennyei Atyánk, segíts meg jóságosan, hogy szent Fiadat, Jézus Krisztust ne csak szóval magasztaljuk,

hanem életünkkel is megdicsőítsük!

Mutasd meg nekünk irgalmasságodat, Urunk!

Aki Fiadat azért küldted, hogy üdvözítsen minket,

enyhítsd a szenvedést hazánkban és az egész földkerekségen!

Mutasd meg nekünk irgalmasságodat, Urunk!

Szent Fiad eljövetele örömet árasztott a világra,

add, hogy minél több ember érezze a megváltás boldogságát!

Mutasd meg nekünk irgalmasságodat, Urunk!

Add irgalmasan, hogy szentül és buzgón éljünk ezen a világon,

míg reménykedve várjuk az örök boldogságot és Krisztus Urunk dicsőséges eljövetelét.

Mutasd meg nekünk irgalmasságodat, Urunk!

Könyörgés

Mindenható, örök Isten, Fiad földi születésnapjára készülve egyre közelebb jutunk Karácsony ünnepéhez. Kérünk, hogy irgalmazzon nekünk az örök Ige, aki Szűz Máriától testté lett, és közöttünk élt.

ESTI DICSÉRET

RÖVID OLVASMÁNY

2 Pét 3, 8b-9

Egy nap az Úr előtt, annyi, mint ezer év, ezer év pedig annyi, mint egy nap. Az Úr nem késik ígéretét teljesíteni, ahogy némelyek késedelmeskedésnek tartják, hogy türelemmel viseltetik irántatok, mert nem akarja, hogy valaki is elvesszen, hanem hogy mindenki bűnbánatot tartson.

Magnificat-ant. Ó, Emmánuel, törvényhozó Királyunk! Te üdvözíted a reád várakozó népeket: Jöjj és üdvözíts minket, Urunk, Istenünk!

FOHÁSZOK

Megváltónkat, aki azért jött, hogy örömhírt vigyen a szegényeknek, kérjük buzgó lélekkel, és mondjuk:

Lássa meg mindenki dicsőségedet!

Nyilatkoztasd ki magadat mindazoknak, akik még nem ismernek,

hogy felismerjék benned üdvösségüket!

Lássa meg mindenki dicsőségedet!

Hirdessék nevedet a föld végső határáig,

hogy eljusson hozzád minden ember!

Lássa meg mindenki dicsőségedet!

Aki egykor azért jöttél, hogy megváltsd a világot,

mentsd meg a kárhozattól híveidet, amikor újra eljössz!

Lássa meg mindenki dicsőségedet!

Meghoztad a szabadságot azoknak, akik a megváltásra vártak,

őrizd meg lelkünk szabadságát megváltó hatalmaddal!

Lássa meg mindenki dicsőségedet!

Emberként születve közénk jöttél, és egykor újra eljössz, hogy ítéld a világot,

kérünk, adj örök jutalmat a megholtaknak az ítélet napján!

Lássa meg mindenki dicsőségedet!

NAPKÖZI IMAÓRA Délelőtt

RÖVID OLVASMÁNY

{r}Jer 29, 11. 13{/r}

Tudom, milyen terveket gondoltam felőletek – mondja az Úr. Ezek a tervek a békére vonatkoznak, nem a pusztulásra, mert reménységgel teli jövőt szánok nektek. Ha kerestek, megtaláltok; föltéve, hogy szívetek mélyéből kerestek.

RÖVID VÁLASZOS ÉNEK

A nemzetek félve tisztelik majd nevedet, Uram,

És minden király vallja dicsőségedet.

Délben

RÖVID OLVASMÁNY

{r}Jer 30, 18{/r}

Ezt mondja az Úr: Helyreállítom Jákob sátrait, és megkönyörülök hajlékain.

RÖVID VÁLASZOS ÉNEK

Gondolj ránk, Urunk, hiszen szereted népedet,

Látogass hozzánk segítségeddel!

Délután

RÖVID OLVASMÁNY

{r}Bár 3, 5-6a{/r}

Ne gondolj többé atyáink bűneire; ebben az órában gondolj inkább saját kezedre és nevedre, mert te vagy a mi Urunk, Istenünk.

RÖVID VÁLASZOS ÉNEK

Jöjj, Urunk, ne késlekedjél!

Oldozd fel választott népedet a bűntől!

DECEMBER 24.

IMÁDSÁGRA HÍVÁS

Ant. Ma megtudjátok, hogy eljön az Úr: holnap pedig meglátjátok dicsőségét!

Az imádságra hívás zsoltára mint az állandó részben.

REGGELI DICSÉRET

1. ant. Te, Betlehem, Júda földje, nem leszel kicsiny többé, mert belőled származik a Fejedelem, aki kormányozni fogja népemet.

Zsoltárok és kantikumok a soros napról.

2. ant. Tekintsetek föl, mert elérkezett megváltástok!

3. ant. Holnap elérkezik hozzátok az Üdvözítő, mondja az Úr, a mindenség Istene.

RÖVID OLVASMÁNY

{r}Iz 11, 1-3a{/r}

Vessző kél majd Izáj törzsökéből, és hajtás sarjad gyökeréből. Az Úr Lelke nyugszik rajta: a bölcsesség és az értelem lelke; a tanács és az erősség lelke; a tudás és a jámborság lelke, s eltölti őt az Úr félelmének lelke.

RÖVID VÁLASZOS ÉNEK

Holnap {*} A földön a gonoszság hatalma megtörik.

Holnap {*} A földön a gonoszság hatalma megtörik.

És uralkodni fog rajtunk a világ Üdvözítője. {*}

A földön a gonoszság hatalma megtörik.

Dicsőség az Atyának, a Fiúnak és a Szentléleknek.

Holnap {*} A földön a gonoszság hatalma megtörik.

Benedictus-ant. Eljött az idő, hogy Mária világra hozza elsőszülött Fiát.

FOHÁSZOK

Szeretett Testvéreim, áhítattal imádjuk Megváltó Krisztusunkat, aki eljön majd nagy hatalommal és dicsőséggel. Könyörögjünk hozzá:

Jöjj el, Urunk, Jézus!

Urunk, Jézus Krisztus, aki mennyei erővel érkezel,

tekints kicsinységünkre, hogy méltók lehessünk ajándékaidra!

Jöjj el, Urunk, Jézus!

Te örömhírt hoztál az embereknek,

add, hogy állandóan hirdessük megváltó művedet!

Jöjj el, Urunk, Jézus!

Te, aki mindenkor áldott vagy, élsz és kormányozod a mindenséget,

add, hogy reménykedve várjuk az örök boldogságot és dicsőséges eljöveteledet!

Jöjj el, Urunk, Jézus!

Érkezésedet sóhajtozva várjuk,

vigasztalj meg minket és részesíts isteni életedben!

Jöjj el, Urunk, Jézus!

Könyörgés:

Kérünk, Urunk, Jézus, siess és ne késlekedjél! Eljöveteled vigasztaló öröme töltsön el minket, mert szerető jóságodban bízva bízunk.