I. HÉT CSÜTÖRTÖK

IMÁDSÁGRA HÍVÁS

Nyisd meg, Uram, ajkamat,

Hogy dicséretedet hirdesse szavam!

Ant. Jöjjetek, boruljunk le az Úr előtt, mert ő a mi Istenünk.

Az imádságra hívás zsoltára.

REGGELI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

Ez azonban elmarad, ha az Imádságra hívás közvetlenül az imaóra előtt van.

HIMNUSZ

Már kél a nap, a csupa tűz,

és ránk pirít, bánatra int;

ki tudna bűnbe esni már,

ha ez fényével ránk tekint!

Nem, többé nem vakoskodunk,

nem botorkálunk s kapkodunk

a bűn baljós ösvényein,

hol csak tévútra juthatunk.

Ez a fény legyen nyugtató,

szent tisztaságra biztató:

beszédünk ne legyen hamis,

sötét terv hozzánk nem való!

Így folyjon le egész napunk,

kezünk, nyelvünk igaz legyen,

tilosba ne térjen szemünk,

bennünk a bűn kárt ne tegyen.

Felettünk ott áll Őrszemünk,

s mindennap mindenre ügyel,

szemléli, mit, hogyan teszünk,

s hajnaltól estig ránk figyel.

Áldott az egy-örök Atya,

áldott az egyszülött Fiú,

és áldott a Szentlélek is,

most és örök időkön át! Ámen.

ZSOLTÁROZÁS

1. ant. Kelj föl, lantom, citerám, hadd ébresszem így a hajnalt!
Húsvéti időben:Emelkedj, Istenem, az egek fölé, alleluja.
2. ant. Népem jóllakik javaimmal, mondja az Úr.
Húsvéti időben:Megváltotta népét az Úr, alleluja.
3. ant. Nagy az Úr, és minden dicséretre méltó a mi Istenünknek városában.
Húsvéti időben:Itt van a mi Istenünk mindenkor, alleluja.

RÖVID OLVASMÁNY

{r}Iz 66, 1-2{/r}

Ezt mondja az Úr: Mivel az ég a trónusom, és a föld lábam zsámolya, miféle házat építhetnének nekem, milyen helyet nyugvóhelyemül? Hiszen mindezt az én kezem alkotta, így mind az enyém! – mondja az Úr. Tekintetem mégis azokon pihen, akik alázatosak és megtört szívűek, és akik remegve félik a szavam.

RÖVID VÁLASZOS ÉNEK

Teljes szívemből kiáltok, {*} Hallgass meg, Uram.

Teljes szívemből kiáltok, {*} Hallgass meg, Uram.

Parancsaidat én megtartom. {*}

Hallgass meg, Uram.

Dicsőség az Atyának, a Fiúnak és a Szentléleknek.

Teljes szívemből kiáltok, {*} Hallgass meg, Uram.

Benedictus-ant. Szentségben szolgáljunk az Úrnak, mert ő megszabadít minket ellenségeinktől.

FOHÁSZOK

Adjunk hálát Krisztus Urunknak, aki világossággal ajándékozott meg minket a mai napon, és hangos szóval mondjuk:

Áldj meg, Urunk, és szentelj meg minket!

Te bűneinkért áldozatul ajánlottad fel magadat,

fogadd el mai kezdeményezéseinket és terveinket!

Áldj meg, Urunk, és szentelj meg minket!

Te örömet szereztél nekünk, amikor új világosságot gyújtottál szemünknek,

te légy a hajnalcsillag szívünkben is!

Áldj meg, Urunk, és szentelj meg minket!

Add, hogy ma mindenkihez nagylelkűek legyünk,

és így téged kövessünk!

Áldj meg, Urunk, és szentelj meg minket!

Add, hogy már korán reggel tapasztaljuk jóságodat,

és a benned való örvendezés legyen erősségünk!

Áldj meg, Urunk, és szentelj meg minket!

Könyörgés

Mindenható örök Isten, fölségedet reggel, délben, este esedezve kérjük: űzd messze szívünkből a bűn sötétségét, és vezess minket Krisztushoz, az igaz világossághoz.

Az imaóra befejezése az Általános részben.

NAPKÖZI IMAÓRA

ZSOLTÁROZÁS

1. ant. Csodáidra nyisd föl szememet, Uram, hogy törvényeidet csodálhassam!
2. ant. Igazságod szerint vezess engem, Uram!
3. ant. Tekints rám, és irgalmazz, Istenem: elhagyatott vagyok és nyomorult.

DÉLELŐTT

RÖVID OLVASMÁNY

{r}Ám 4, 13{/r}

Ő alkotta a hegyeket, s ő teremtette a szelet; az embernek tudtára adja terveit, ő teremti a hajnalt és a sötétséget, fenn jár a föld magaslatai fölött: az Úr, a Seregek Istene az ő neve.

Áldja az Urat az Úr minden műve,

Dicsérje és magasztalja örökkön-örökké!

Könyörgés

Istenünk, a hozzád imádkozó apostoloknak a nap harmadik órájában adtad a Szentlelket. Esedezve kérünk, engedd jóságosan, hogy részesüljünk ugyanebből a kegyelemből. Krisztus, a mi Urunk által.

DÉLBEN

RÖVID OLVASMÁNY

{r}Ám 5, 8{/r}

Ő alkotta a Fiastyúkot és az Oriont, hajnalra fordítja a sötétséget, a nappalt meg éjszakára változtatja. Ő hívja elő a tenger vizét, és kiönti a föld színére: az Úr az ő neve.

Színe előtt jár a fényesség és a fönség,

Szentélyében erő és dicsőség.

Könyörgés

Mindenható, örök Isten, benned nincs semmi sötétség, semmi homály. Áraszd ránk fényességed ragyogását, hogy parancsaid törvényét felfogva tágra nyílt szívvel, hűségesen járjunk utadon. Krisztus, a mi Urunk által.

DÉLUTÁN

RÖVID OLVASMÁNY

{r}Ám 9, 6{/r}

Lakóhelyét az égben ő építette fel, boltozatát ő emelte a föld fölé. Ő hívja elő a tenger vizét, és ő önti a föld színére: az Úr az ő neve.

Isten dicsőségét hirdetik az egek,

Kezének művéről vall a mennybolt.

Könyörgés

Istenünk, imádkozva kérünk: add, hogy kövessük Egyszülötted példáját a türelemben, és állhatatosságot tanúsítsunk a bajok viselésében. Krisztus, a mi Urunk által.

ESTI DICSÉRET

Istenem, jöjj segítségemre!

Uram, segíts meg engem!

Dicsőség az Atyának. Miképpen. (Alleluja.)

HIMNUSZ

Urunk, hatalmas Istenünk,

te mindazt, amit víz fogant,

vagy mély örvénybe juttatod,

vagy fel, magasba emeled.

A vízi lényt habhoz kötöd,

a szárnyasnak fenn szabsz határt,

hogy egy közös törzs sarjai

sok-sok helyet betöltsenek.

Hű szolgáidnak adj erőt,

akikre véred harmatoz,

ne ismerjék meg a bukást,

sem a halálos borzadást.

Vétkek senkit ne sújtsanak,

senkit ne fűtsön büszkeség,

ne hulljon porba a bukó,

s ki felkelt, már ne essen el.

Ezt add meg, kérünk, jó Atya,

s Atyának mása, egy Fia,

s te, Szentlélek, Vigasztaló:

örökre egy uralkodó. Ámen.

ZSOLTÁROZÁS

1. ant. Hozzád kiáltottam, és meggyógyítottál, Uram; téged áldalak örökké.
Húsvéti időben:Gyászomat örömre fordítottad, alleluja.
2. ant. Boldog az az ember, akinek az Úr nem számítja be vétkét.
Húsvéti időben:Fia halála kiengesztelte Istent velünk, alleluja.
3. ant. Hatalmat, tiszteletet és uralkodást adott neki az Úr, minden nép az ő szolgája lesz.
Húsvéti időben:Ki hasonló hozzád a hősök közt, Uram, ki hasonló hozzád, te szentségben dicső, alleluja.

RÖVID OLVASMÁNY

{r}1 Pét 1, 6-9{/r}

Örülni fogtok, noha most egy kicsit szomorkodnotok kell, mert különféle kísértések érnek benneteket, hogy a próbát kiállva hitetek, amely értékesebb a tűz próbálta veszendő aranynál, Jézus Krisztus megjelenésekor méltó legyen a dicséretre, a dicsőségre és a tiszteletre. Noha nem láttátok, mégis szeretitek; bár most sem látjátok, mégis hisztek benne. De mivel hisztek, ujjonghattok a megdicsőültek kimondhatatlan örömével, mert eléritek hitetek célját: lelketek üdvösségét.

RÖVID VÁLASZOS ÉNEK

Táplált minket az Úr {*} A búza legjavából.

Táplált minket az Úr {*} A búza legjavából.

És jóllakatott mézzel a sziklából. {*}

A búza legjavából.

Dicsőség az Atyának, a Fiúnak és a Szentléleknek.

Táplált minket az Úr {*} A búza legjavából.

Magnificat-ant. Hatalmasokat ledöntött a trónról, és alázatosakat felmagasztalt az Úr.

FOHÁSZOK

Dicsérjük Istenünket! Ő a mi segítségünk, benne van minden reményünk. Hívjuk őt áhítattal és hangos szóval:

Tekints, Urunk, gyermekeidre!

Urunk, Istenünk, te örök szövetséget kötöttél népeddel,

add, hogy állandóan emlékezzünk nagy tetteidre!

Tekints, Urunk, gyermekeidre!

Tartsd meg az egész papi rendet az irántad való teljes szeretetben,

és a béke köteléke által őrizd meg híveidet a lélek egységében!

Tekints, Urunk, gyermekeidre!

Add, hogy mindig veled együtt építsük földi hazánkat,

ne dolgozzanak hiába, akik azt építik!

Tekints, Urunk, gyermekeidre!

Küldj munkásokat aratásodba,

hogy dicsőítsék nevedet a nemzetek!

Tekints, Urunk, gyermekeidre!

Elhunyt rokonainkat és jótevőinket fogadd be szentjeid közé,

és minket is sorolj egykor boldog társaságukba!

Tekints, Urunk, gyermekeidre!

Könyörgés

Istenünk, te világosságot gyújtasz az éjszakában, és a sötétség elmúltával újra felragyogtatod fényességedet. Segíts, hogy a gonosz lélek minden támadását legyőzzük ezen az éjszakán, és a reggeli órákban hálaadással lépjünk színed elé.

Az imaóra befejezése az Általános részben.