NAGYBÖJT

NAGYHÉT

Virágvasárnap I. Esti dicséretétől Nagycsütörtök Délutáni imaórájáig bezárólag:

ESTI DICSÉRET

HIMNUSZ

Királyi zászló jár elöl,

keresztfa titka tündököl,

hol megfeszítve haldokolt

ki minden testet alkotott.

Kegyetlen lándzsa verte át

gonosz vasával oldalát,

belőle víz és vér ömölt,

mely szennyet, vétket eltörölt.

Rajtad tündöklik, drága fa,

királyi vérnek bíbora;

ó, választott jeles faág,

ki szent testét karoltad át!

Világ bűnének zálogát

te hordtad értünk, boldog ág;

a mérleg voltál, s rajt' e test

pokolra-süllyedőt emelt.

Köszöntünk, oltár s áldozat,

hol szenvedésből fény fakadt,

az élet rajtad halni szállt,

s megtörte holta a halált.

Kereszt, üdvöz légy, szent remény!

A szenvedésnek ünnepén,

növeld a jók kegyelmeit,

és oldd a bűnös vétkeit!

Szentháromság, dicsérjenek,

üdvösség kútja, mindenek;

s kiket megvált a szent kereszt,

kegyelmed mindig óvja meg. Ámen.

BEFEJEZŐ IMAÓRA

HIMNUSZ, Krisztus, tündöklő nappalunk.

Krisztus, tündöklő nappalunk,

az éj árnyát eloszlatod,

kit fényből fénynek vall a hit

és fénnyel áldod szentjeid.

Esengünk hozzád, szent Urunk,

míg tart az éj, vigyázz reánk,

találjunk benned pihenést,

adj nyugodalmas éjszakát.

Mikor lecsukjuk két szemünk,

a szívünk virrasszon veled,

őrködjék mindig jobb kezed

hűséges híveid felett.

Védelmezőnk, tekints le ránk,

igázd le ellenségeink,

vezesd szolgáidat, kikért

véred váltsága volt a bér.

Legyen most néked, Krisztusunk,

és szent Atyádnak tisztelet,

s a Szentléleknek is veled

zengjen dicséret szüntelen. Ámen.

IMÁDSÁGRA HÍVÁS

Ant. Krisztus Urunk értünk kísértést és gyötrelmet szenvedett, jöjjetek, imádjuk!

REGGELI DICSÉRET

HIMNUSZ

Epeital elepeszti,

vérzi testét szeg, tövis;

lándzsa forrást nyit szívében:

ömlik drága vér s a víz;

ez a szent hab mos fehérre

eget, tengert, földet is.

Hű keresztfa, minden fánál

százezerszer nemesebb:

virág, lomb, fa, drága termés

erdőn nem nő becsesebb.

Édes ág te, édes szeg te,

de a terhed édesebb.

Hajtsd meg lombod, ó, magas fa,

nyisd ki védő ágaid.

Születtél bár oly keménynek,

most az egyszer légy szelíd,

és öleld át puha-lágyan

nagy Királyod tagjait!

E világnak áldozatját

méltón csak te fogtad át,

hullámhányta életpályánk

révbe rajtad át talált,

s mert a Bárány vére mosta,

le is győzte a halált.

Jézust, Atyját és a Lelket

szent himnuszunk zengje meg,

Hármas-Egynek dicsőségét

énekeljék mindenek,

mert az ő nagy kegyességük

a világnak üdve lett! Ámen.

VIRÁGVASÁRNAP, VAGYIS AZ ÚR SZENVEDÉSÉNEK VASÁRNAPJA

Zsoltáros rész, II. hét

I. ESTI DICSÉRET

Ant. 1 Olyan sokáig veletek voltam a templomban, és tanítottam, mégsem fogtatok el. Most pedig megostorozva visztek, hogy keresztre feszítsetek!

Zsoltárok és kantikum a II. hét vasárnapjáról.

Ant. 2 Isten, az Úr megsegít, ezért nem vallok szégyent.

Ant. 3 Az Úr Jézus megalázta önmagát, engedelmes lett a halálig, mégpedig a kereszthalálig.

RÖVID VÁLASZOS ÉNEK

Imádunk téged, Krisztus, {*} És áldunk téged.

Imádunk téged, Krisztus, {*} És áldunk téged.

Mert szent kereszted által megváltottad a világot. {*}

És áldunk téged.

Dicsőség az Atyának, a Fiúnak és a Szentléleknek.

Imádunk téged, Krisztus, {*} És áldunk téged.

Magnificat-ant.

A évben: Mondjátok Sion leányának: Íme a királyod érkezik hozzád, szelíden, szamárháton ülve, egy teherhordó állat csikóján.

B évben: Sokan az útra teregették köntöseiket, mások meg a lombos faágakat, amelyeket a réten vágtak; és így kiáltoztak: „Hozsanna a magasságban!”

C évben: A tanítványok ráterítették köntösüket a szamárcsikóra, és felültették rá Jézust. Amint haladt, ruháikat az útra terítették előtte.

FOHÁSZOK

Imádjuk Krisztust, aki szenvedése előtt megsiratta Jeruzsálemet, mert az nem ismerte fel látogatása idejét. Bűnbánattal könyörögjünk:

Urunk, irgalmazz a te népednek!

Te egybe akartad gyűjteni Jeruzsálem gyermekeit, ahogyan a tyúk egybegyűjti csibéit,

taníts arra, hogy mindannyian felismerjük látogatásod idejét!

Urunk, irgalmazz a te népednek!

Te nem hagyod el azokat a híveidet, akik eltávolodtak tőled,

fordulj felénk, Istenünk, és mi is visszatérünk hozzád!

Urunk, irgalmazz a te népednek!

Szenvedésed bőséges kegyelemmel árasztotta el a világot,

add, hogy állandóan éltessen bennünket Szentlelked, akit a keresztségben árasztottál ránk!

Urunk, irgalmazz a te népednek!

Szenvedésed által indítsd híveidet a testi önmegtagadások gyakorlására,

hogy egyre alkalmasabbak legyenek feltámadásod ünneplésére!

Urunk, irgalmazz a te népednek!

Te osztozol Atyád dicsőségében,

emlékezzél meg azokról, akik ma költöztek el a világból!

Urunk, irgalmazz a te népednek!

Mi Atyánk

Könyörgés

Mindenható, örök Isten, Üdvözítőnk példát adott nekünk az alázatosságra, amikor szent akaratodból emberi testet öltött, és vállalta a kereszthalált. Segíts jóságosan, hogy kínszenvedésének tanítását megértsük, és társai lehessünk feltámadásában.

REGGELI DICSÉRET

Ant. 1 Az ünnepre felzarándokolt tömérdek nép így köszöntötte Jézust: Áldott, aki az Úr nevében jön, hozsanna a magasságban!

Zsoltárok és kantikum a II. hét vasárnapjáról.

Ant. 2 Hogy az angyalokkal és a három ifjúval hűségesnek bizonyuljunk, kiáltsuk a halál felett Győztesnek: Hozsanna a magasságban!

Ant. 3 Áldott, aki az Úr nevében jön; békesség a mennyben, és dicsőség a magasságban!

RÖVID OLVASMÁNY

{r}Zak 9, 9{/r}

Ujjongj, Sion leánya! Zengj éneket, Jeruzsálem leánya! Nézd, közeleg királyod: igaz és győzedelmes; alázatos ő, szamáron jő, szamár hátán, szamárnak csikaján.

RÖVID VÁLASZOS ÉNEK

Megváltottál minket, Istenünk, {*} Véred árán.

Megváltottál minket, Istenünk, {*} Véred árán.

Minden törzsből, nyelvből, népből és nemzetből. {*}

Véred árán.

Dicsőség az Atyának, a Fiúnak és a Szentléleknek.

Megváltottál minket, Istenünk, {*} Véred árán.

Benedictus-ant.

A évben: Pálmaágakkal ünnepelve hódolunk érkező Urunk előtt; siessünk elébe mindnyájan himnuszokat énekelve, és így dicsőítsük: „Áldott az Úr!”

B évben: Akik előtte jártak, és akik kísérték, így kiáltoztak: „Hozsanna! Áldott, aki az Úr nevében jön. Áldott Dávid atyánknak közelgő országa.”

C évben: A tanítványok örvendező serege hangosan áldani kezdte Istent: „Áldott a király, aki jön az Úr nevében. Békesség a mennyben és dicsőség a magasságban!”

FOHÁSZOK

Imádjuk Krisztus Urunkat, akit Jeruzsálembe történt bevonulásakor Királyként és Messiásként ünnepelt a tömeg. Dicsérjük örvendezve:

Áldott, aki az Úr nevében jön!

Hozsanna neked, Dávid Fia, örökkévalóság Királya,

hozsanna neked, aki diadalt arattál a halál és az alvilág felett!

Áldott, aki az Úr nevében jön!

Aki felmentél Jeruzsálembe, hogy vállald a szenvedést, és így juss a feltámadás dicsőségébe,

vezesd el Egyházadat az örök Húsvétra!

Áldott, aki az Úr nevében jön!

Aki keresztfádat az élet fájává tetted,

oszd bőkezűen gyümölcseit azoknak, akik a keresztségben újjászülettek!

Áldott, aki az Úr nevében jön!

Üdvözítőnk, te a bűnösök megváltására jöttél,

vezesd országodba azokat, akik benned hisznek, remélnek, és szeretnek téged.

Áldott, aki az Úr nevében jön!

II. ESTI DICSÉRET

Ant. 1 A megvertet és a megalázottat fölemeli az Úr jobbja.

Zsoltárok és kantikum a II. hét vasárnapjáról.

Ant. 2 Krisztus vére megtisztít minket, hogy az élő Istennek szolgáljunk.

Ant. 3 A mi bűneinket maga fölvitte saját testében a keresztfára, hogy meghaljunk a bűnnek, és igaz életet éljünk.

RÖVID VÁLASZOS ÉNEK

Imádunk téged, Krisztus, {*} És áldunk téged.

Imádunk téged, Krisztus, {*} És áldunk téged.

Mert szent kereszted által megváltottad a világot. {*}

És áldunk téged.

Dicsőség az Atyának, a Fiúnak és a Szentléleknek.

Imádunk téged, Krisztus, {*} És áldunk téged.

Magnificat-ant.

A évben: Meg van írva: „Megverem a pásztort, és szétszélednek a nyájból a juhok.” De feltámadásom után előttetek megyek Galileába – mondja az Úr.

B évben: Üdvöz légy, királyunk, Dávid fia, Megváltónk, akiről a próféták előre megmondták, hogy Üdvözítőként érkezik.

C évben: Mondom nektek, hogy be kell következnie annak, amit az Írás mond: „A gonoszok közé számították.” Mindaz ugyanis, ami rólam szól, be is teljesedik.

FOHÁSZOK

Jézus, az emberiség Üdvözítője felment Jeruzsálembe, hogy szenvedjen, és így jusson dicsőségébe. Kérjük alázatosan:

Szenteld meg népedet, amelyet véreddel megváltottál!

Megváltónk, engedd, hogy a bűnbánattal szorosabban kapcsolódjunk szenvedésedhez,

és így eljussunk a feltámadás dicsőségére!

Szenteld meg népedet, amelyet véreddel megváltottál!

Engedd, hogy elnyerjük Édesanyádnak, a szomorúak vigasztalójának pártfogását,

és erősítsük a szomorkodókat azzal a vigasztalással, amellyel te erősítesz minket!

Szenteld meg népedet, amelyet véreddel megváltottál!

Tekints azokra, akik a mi hibáink miatt tértek le a helyes útról,

segíts rajtuk, és irányíts minket is a jóra, hogy győzzön az igazságosság és a szeretet!

Szenteld meg népedet, amelyet véreddel megváltottál!

Te megaláztad magad, és engedelmes lettél a halálig, mégpedig a kereszthalálig,

növeld szolgáidban az engedelmességet és a türelmet!

Szenteld meg népedet, amelyet véreddel megváltottál!

Engedd, hogy az elhunytak megdicsőült testedhez hasonlóvá váljanak,

és egykor tégy minket is társaikká!

Szenteld meg népedet, amelyet véreddel megváltottál!

NAGYHÉTFŐ

REGGELI DICSÉRET

Ant. 1 Jézus így szólt: Halálosan szomorú a lelkem. Maradjatok itt, és virrasszatok velem!

Zsoltárok és kantikum a II. hét hétfőjéről.

Ant. 2 Ítélet van most a világon. Most vetik ki ennek a világnak a fejedelmét.

Ant. 3 Hitünk szerzője és bevégzője, Jézus, elszenvedte a keresztet, nem törődött a gyalázattal, és most az Isten trónjának jobbján ül.

RÖVID VÁLASZOS ÉNEK

Megváltottál minket, Istenünk, {*} Véred árán.

Megváltottál minket, Istenünk, {*} Véred árán.

Minden törzsből, nyelvből, népből és nemzetből. {*}

Véred árán.

Dicsőség az Atyának, a Fiúnak és a Szentléleknek.

Megváltottál minket, Istenünk, {*} Véred árán.

Benedictus-ant. Én igazságos Atyám! A világ nem ismert meg, de én ismerlek, hogy te küldtél engem.

FOHÁSZOK

Krisztus Urunkat, akit az Atya a Szentlélekkel szentelt fel örök főpappá, hogy szabadulást hirdessen a foglyoknak, kérjük alázatos lélekkel:

Kérjük üdvözítő Krisztusunkat, aki halála és feltámadása által megváltott bennünket:

Urunk, könyörülj rajtunk!

Aki felmentél Jeruzsálembe, hogy vállald a szenvedést, és így juss a feltámadás dicsőségébe,

vezesd el Egyházadat az örök Húsvétra!

Urunk, könyörülj rajtunk!

Aki a kereszten magasba emelve úgy akartad, hogy oldaladat megnyissa a katona lándzsája,

gyógyítsd meg sebeinket!

Urunk, könyörülj rajtunk!

Aki keresztfádat az élet fájává tetted,

add gyümölcseit bőkezűen azoknak, akik a keresztségben újjászülettek!

Urunk, könyörülj rajtunk!

Aki a keresztfán függve irgalmaztál a bűnbánó gonosztevőnek,

bocsáss meg nekünk is, bűnös szolgáidnak!

Urunk, könyörülj rajtunk!

Könyörgés

Mindenható Istenünk, add, hogy mi, akik gyöngék és fáradtak vagyunk, új erőre kapjunk egyszülött Fiad szenvedésének érdeméből.

ESTI DICSÉRET

Ant. 1 Nem volt sem szép, sem ékes, hiszen láttuk, s a külsejére sem volt vonzó.

Zsoltárok és kantikum a II. hét hétfőjéről.

Ant. 2 Amiért életét halálra adta, sokakat adok neki osztályrészül.

Ant. 3 Megajándékozott minket szeretett Fiában: benne nyertük el vére által a megváltást.

RÖVID VÁLASZOS ÉNEK

Imádunk téged, Krisztus, {*} És áldunk téged.

Imádunk téged, Krisztus, {*} És áldunk téged.

Mert szent kereszted által megváltottad a világot. {*}

És áldunk téged.

Dicsőség az Atyának, a Fiúnak és a Szentléleknek.

Imádunk téged, Krisztus, {*} És áldunk téged.

Magnificat-ant. Amint Mózes fölemelte a kígyót a pusztában, úgy fogják fölemelni az Emberfiát is, hogy aki hisz benne, az el ne vesszen, hanem örökké éljen.

FOHÁSZOK

Imádjuk az emberi nem Megváltóját, aki halálával legyőzte a halált, és feltámadásával újjáalkotta az életet. Kérjük alázatos lélekkel:

Szenteld meg népedet, amelyet véreddel megváltottál!

Isteni Megváltónk, engedd, hogy a bűnbánattal szorosabban kapcsolódjunk szenvedésedhez,

és így eljussunk a feltámadás dicsőségére!

Szenteld meg népedet, amelyet véreddel megváltottál!

Engedd, hogy elnyerjük Édesanyádnak, a szomorúak vigasztalójának pártfogását,

és erősítsük a szomorkodókat azzal a vigasztalással, amellyel te erősítesz minket!

Szenteld meg népedet, amelyet véreddel megváltottál!

Add meg híveidnek, hogy megpróbáltatásaik által szenvedésed részeseivé legyenek,

és így valósuljon meg bennük megváltásod!

Szenteld meg népedet, amelyet véreddel megváltottál!

Te megaláztad magad, és engedelmes lettél a halálig, mégpedig a kereszthalálig,

növeld szolgáidban az engedelmességet és a türelmet!

Szenteld meg népedet, amelyet véreddel megváltottál!

Elhunyt testvéreinket részesítsd tested dicsőséges feltámadásában,

és egykor tégy minket is társaikká!

Szenteld meg népedet, amelyet véreddel megváltottál!

KEDD

REGGELI DICSÉRET

Ant. 1 Az istentelen néppel szemben védd ügyemet, Uram; ments meg a gonosz és álnok emberektől!

Zsoltárok és kantikum a II. hét keddjéről.

Ant. 2 Megvédelmezted lelkem ügyét, Uram; megváltottad életemet, Istenem.

Ant. 3 Sokakat megigazultakká tesz szolgám, mivel gonoszságaikat magára vállalta.

Benedictus-ant. Dicsőíts meg, Atyám, magadnál: részesíts abban a dicsőségben, amelyben részem volt nálad, mielőtt a világ lett.

Könyörgés

Mindenható, örök Isten, segíts úgy ünnepelnünk Urunk szenvedésének szent titkát, hogy elnyerjük bűneink bocsánatát.

ESTI DICSÉRET

Ant. 1 Gyalázatot és rettenetet szenvedtem tőlük, de az Úr, mint hős harcos, mellettem állt.

Zsoltárok és kantikum a II. hét keddjéről.

Ant. 2 Szabadíts meg, Uram, és végy magad mellé, akkor bárki keze küzdhet ellenem.

Ant. 3 Megöltek, Urunk, de megváltottál minket Istennek véred árán.

Magnificat-ant. Van hatalmam, hogy odaadjam az életemet, és hogy visszavegyem.

SZERDA

REGGELI DICSÉRET

Ant. 1 A szorongatás napján az Urat keresem.

Zsoltárok és kantikum a II. hét szerdájáról.

Ant. 2 Ha Krisztussal meghaltunk, hisszük, hogy vele együtt élünk is.

Ant. 3 Jézus Krisztus Istentől bölcsességünkké, megigazulásunkká, megszentelődésünkké és megváltásunkká lett.

Benedictus-ant. Jézus, aki a Szentlélek által önmagát adta szeplőtelen áldozatul Istennek, vérével megtisztítja lelkiismeretünket a holt cselekedetektől, hogy az élő Istennek szolgáljunk.

Könyörgés

Istenünk, te azt akartad, hogy szent Fiad vállalja értünk a kereszt gyalázatát, és így megszabaduljunk a gonosz lélek hatalmából. Kérünk, add meg híveidnek, hogy elnyerjük a feltámadás kegyelmét.

ESTI DICSÉRET

Ant. 1 Így szóltak az istentelenek: Bánjunk el az igaz férfival, mert szembeszáll tetteinkkel.

Zsoltárok és kantikum a II. hét szerdájáról.

Ant. 2 Sokak vétkeit hordozta, és közben imádkozott a bűnösökért.

Ant. 3 Krisztusban nyertük el vére által a megváltást, bűneink bocsánatát.

Magnificat-ant. A Mester üzeni: Közel az időm, nálad költöm el tanítványaimmal a húsvéti vacsorát.

CSÜTÖRTÖK

REGGELI DICSÉRET

Ant. 1 Nézz rám, Uram, és vedd észre, hogy nagyon gyötrődöm; sietve hallgass meg engem!

Zsoltárok és kantikum a II. hét csütörtökjéről.

Ant. 2 Íme, Isten az én szabadítóm; bizalom tölt el, és nem félek.

Ant. 3 Az Úr a búza legjavából táplált minket, és jóllakatott mézzel a sziklából.

Benedictus-ant. Vágyva vágytam rá, hogy ezt a húsvéti bárányt elköltsem veletek, mielőtt szenvedek.

Könyörgés

Istenünk, téged szerető szívek élete és üdvössége, sokasítsd meg csodálatos kegyelmi ajándékodat bennünk. Szent Fiad halálában biztos reményt adtál hitünk beteljesedéséhez, segíts, hogy feltámadásának erejéből eljussunk örök célunkhoz.

NAGYCSÜTÖRTÖK

ESTI DICSÉRET

Az Esti dicséretet csak azok kötelesek elvégezni, akik az Utolsó vacsora esti miséjén nem vettek részt.

HIMNUSZ

Uram halálának szent emlékjele,

élő kenyér, nekünk élet kenyere,

hogy belőled éljen, késztesd lelkemet:

soha ne feledje édességedet!

Kegyes pelikánunk, Jézus, Istenem,

véredben, tisztátlant, moss meg engemet,

egy cseppje elég, ha bűnösökre hull:

az egész világnak szennye megfakul.

Boldogan, lepletlen lássam színedet,

hogy dicsőségedben dicsérhesselek;

Atyádnak, teneked és a Léleknek

zengjek szent karában áldott népednek! Ámen.

Ant. 1 Atyjának, az Istennek országává tett bennünket a halottak elsőszülöttje és a földi királyok fejedelme.

Zsoltárok és kantikum a II. hét csütörtökjéről.

Ant. 2 Megszabadítja az Úr a hozzá kiáltó szegényt, a nyomorultat, akin nem segít senki.

Ant. 3 A szentek győztek a Bárány vérével és tanúsága igéjével.

A Válaszos ének helyett a következő antifónát mondjuk:

Ant.

Krisztus engedelmes lett értünk a halálig.

Krisztus engedelmes lett értünk a halálig.

Magnificat-ant. Vacsora közben Jézus kezébe vette a kenyeret, megáldotta, megtörte, és odanyújtotta tanítványainak.

FOHÁSZOK

Imádjuk Üdvözítőnket, aki az Utolsó vacsorán, szenvedésének előestéjén, halálának és feltámadásának emlékét bízta Egyházára, hogy azt az idők végezetéig ünnepelje. Könyörögjünk hozzá, és mondjuk:

Szenteld meg népedet, amelyet véreddel megváltottál!

Isteni Megváltónk, engedd, hogy bűnbánattal szorosabban kapcsolódjunk szenvedésedhez,

és így eljussunk a feltámadás dicsőségére!

Szenteld meg népedet, amelyet véreddel megváltottál!

Engedd, hogy elnyerjük Édesanyádnak, a szomorúak vigasztalójának pártfogását,

és erősítsük a szomorkodókat azzal a vigasztalással, amellyel te erősítesz minket!

Szenteld meg népedet, amelyet véreddel megváltottál!

Add meg híveidnek, hogy megpróbáltatásaik által szenvedésed részeseivé legyenek,

és így valósuljon meg bennük megváltásod!

Szenteld meg népedet, amelyet véreddel megváltottál!

Te megaláztad magad, és engedelmes lettél a halálig, mégpedig a kereszthalálig,

növeld szolgáidban az engedelmességet és a türelmet!

Szenteld meg népedet, amelyet véreddel megváltottál!

Elhunyt testvéreinket részesítsd tested dicsőséges feltámadásában,

és egykor tégy minket is társaikká!

Szenteld meg népedet, amelyet véreddel megváltottál!

Könyörgés

Istenünk, dicsőségedre és az emberek üdvösségére Krisztus, a mi örök Főpapunk vére ontásával, akaratod szerint megváltotta népedet. Add, hogy kínszenvedésének emlékezetét ünnepelve részesedjünk keresztjének és feltámadásának erejéből.

BEFEJEZŐ IMAÓRA

Befejező imaóra: vasárnap, a II. Esti dicséret után.

A Válaszos ének helyett a következő antifónát mondjuk:

Ant.

Krisztus engedelmes lett értünk a halálig.

Krisztus engedelmes lett értünk a halálig.

NAPKÖZI IMAÓRA

HIMNUSZ

Virágvasárnap, vagyis az Úr szenvedésének vasárnapján

Magasztos üdv örömhírét

hívő világ ma ünnepeld:

bűntől megváltó Jézusunk

halál urát tiporta el.

Pálmák, olajfák ágait

lengetve tódul a tömeg:

„Dávid fiának hódolat!” –

útján ujjongva zengenek.

A legfőbb szent Uralkodó

elé siessünk hát mi is,

dalolva himnuszát, vigyük

örömnek pálmaágait!

Segítse botló lépteink

a boldogító égi kéz,

hogy zengjük mindig mindenütt

a hála méltó énekét.

Atyának szól dicséretünk,

és áldjuk egyszülött Fiát,

s Vigasztaló Lelküknek is

dicsőség mindörökkön át! Ámen.

Délelőtt

Hittel, mely buzgó szívben él,

reménnyel, melyet hit kísér,

és égi lánggal, mely szeret,

Krisztusnak zengjünk éneket.

Ez órán vitték őt oda,

hol várta véres Golgota,

vállán kereszttel halni megy,

hűtlen juhát így menti meg.

Kérjük most, hívő népei,

szabaddá váltott vérei:

ne ejtse tőrbe földi vágy,

kit vádlevél nem köt tovább.

Kérleljük Krisztust s az Atyát,

kettőjük Lelkét egyaránt:

egyetlen Úr az ég felett,

imánk hallgasd meg, Hármas-Egy! Ámen.

Délben

Urunk ez órán szomjazott,

keresztfán teste lankadott:

akik most zsoltárt mondanak,

azoknak égi szomjat ad.

És éhséget kelt, mennyeit,

mit önmagával csillapít,

segít megvetni rosszakat,

erényre ő gyújt vágyakat.

Teremtő Lelke kincseit

a zsoltárt mondók élvezik:

lehűti lázas test hevét,

olvasztja fázó szív jegét.

Kérleljük Krisztust s az Atyát,

kettőjük Lelkét egyaránt:

egyetlen Úr az ég felett,

imánk hallgasd meg, Hármas-Egy! Ámen.

Délután

Dél elmúlt, három óra már,

emlékezzünk, hogy szent e szám,

Jézus nevében most imánk

bűnünkre esdjen oldozást.

Lator száján kél vallomás,

de irgalomra érdemes;

buzgó imánk, ha égre száll,

nekünk hasonló jót szerez.

Halál hatalma véget ért,

a fény vak éjből visszatért;

vétkünk borzalmát törje meg,

s lelkünkben gyújtson szent tüzet!

Kérünk, Atyánk és Krisztusunk,

s kettőjük Lelke, kérlelünk;

egyetlen Úr az ég felett,

hallgass imánkra, Hármas-Egy! Ámen.

ZSOLTÁROZÁS

Ant. délelőtt Húsvét ünnepe előtt Jézus tudta, hogy elérkezett az ő órája, mivel szerette, mindvégig szerette övéit.

Ant. délben Mint ahogy az Atya ismer engem, én is ismerem az Atyát, és életemet adom juhaimért.

Ant. délután Számomra az élet Krisztus, a halál pedig nyereség; Uram, Jézus Krisztus keresztjével kell dicsekednem.

Délelőtt

Megkínozták, s ő alázattal elviselte,

Nem nyitotta ki a száját.

Délben

A mi betegségeinket viselte,

És a mi fájdalmaink nehezedtek rá.

Délután

Hódoljunk a szent kereszt előtt,

Mert általa kaptuk üdvösségünket!

Virágvasárnap Délelőtt

RÖVID OLVASMÁNY

{r}2 Kor 4, 10-12{/r}

Testünkben folyton-folyvást viseljük Jézus szenvedését, hogy egyszer Jézus élete is megnyilvánuljon testünkön. Életünkben állandóan ki vagyunk téve a halálnak Jézusért, hogy majd Jézus élete is nyilvánvaló legyen testünkön. Bennünk tehát a halál működik, de tibennetek az élet.

Délben

RÖVID OLVASMÁNY

{r}1 Pét 4, 13-14{/r}

Szeretteim, örüljetek, hogy részetek lehet Krisztus szenvedéseiben, hogy dicsősége megnyilvánulása napján majd ujjongva örülhessetek. Boldogok vagytok, ha Krisztus nevéért szidnak benneteket, mert a dicsőség Lelke, vagyis az Isten Lelke lebeg fölöttetek.

Délután

RÖVID OLVASMÁNY

{r}1 Pét 5, 10-11{/r}

A minden kegyelem Istene, aki Jézus Krisztusban örök dicsőségre hívott meg benneteket, rövid szenvedés után maga fog majd titeket tökéletessé tenni, megerősíteni, megszilárdítani és biztos alapra helyezni. Neki legyen dicsőség, és övé legyen az uralom örökkön- örökké! Ámen.

HÉTFŐ Délelőtt

RÖVID OLVASMÁNY

{r}Ez 33, 10. 11a{/r}

Gonoszságunk és bűneink ránk nehezednek, elveszünk miattuk. Hogy is maradhatnánk életben? Amint igaz, hogy élek – mondja az Úr, az Isten_–, nem lelem kedvemet az istentelen halálában. Inkább annak örülök, ha az istentelen letér útjáról, és él.

Délben

RÖVID OLVASMÁNY

{r}Jer 18, 20b{/r}

Emlékezzél! A színed elé álltam, hogy közbenjárjak értük, és elhárítsam a haragodat róluk!

Délután

RÖVID OLVASMÁNY

{r}Jer 31, 2. 3b. 4a{/r}

Ezt mondja az Úr: Kegyelmet talált a pusztában a kardtól megmenekült nép: Izrael nyugalma felé tart. Örök szeretettel szerettelek, azért megőriztem irántad irgalmasságomat. Újra fölépítelek, és te fölépülsz, Izrael szűzi leánya.

KEDD Délelőtt

RÖVID OLVASMÁNY

{r}1 Kor 1, 18-19{/r}

A keresztről szóló tanítás azoknak, akik elvesznek, balgaság ugyan, de nekünk, akik üdvözülünk, Isten ereje. Hiszen a Szentírás így szól: Lerontom a bölcsek bölcsességét, s az okosak okosságát meghiúsítom.

Délben

RÖVID OLVASMÁNY

{r}1 Kor 1, 22-24{/r}

A zsidók csodajeleket kívánnak, a görögök bölcsességet követelnek, mi azonban a megfeszített Krisztust hirdetjük. Ő a zsidóknak ugyan botrány, a pogányoknak meg balgaság, a meghívottaknak azonban, akár zsidók, akár görögök: Krisztus Isten ereje és Isten bölcsessége.

Délután

RÖVID OLVASMÁNY

{r}1 Kor 1, 25-27a{/r}

Istennek a „balgasága” bölcsebb az embereknél, és Istennek a „gyengesége” erősebb az embereknél. Isten azt választotta ki, ami a világ szemében balga, hogy megszégyenítse a bölcseket.

SZERDA Délelőtt

RÖVID OLVASMÁNY

{r}1 Tim 2, 4-6{/r}

Üdvözítő Istenünk azt akarja, hogy minden ember üdvözüljön, és eljusson az igazság ismeretére. Hiszen egy az Isten, s egy a közvetítő Isten és ember között: az ember Krisztus Jézus, aki váltságul adta magát mindenkiért, és tanúságot tett a meghatározott időben.

Délben

RÖVID OLVASMÁNY

{r}Róm 15, 3{/r}

Krisztus sem a maga javát kereste, hanem ahogy írva vari róla: Gyalázóid szidalmai rám hullottak.

Délután

RÖVID OLVASMÁNY

{r}Zsid 9, 28{/r}

Krisztus egyszer áldozta fel magát, hogy sokaknak bűnét elvegye. Másodszor nem a bűn miatt jelenik meg, hanem azok üdvözítéséért, akik rá várnak.

CSÜTÖRTÖK Délelőtt

RÖVID OLVASMÁNY

{r}Zsid 4, 14-15{/r}

Mivel olyan kiváló főpapunk van, aki áthatolt az egeken, Jézus, az Isten Fia, legyünk állhatatosak a hitvallásban. Főpapunk ugyanis nem olyan, hogy ne tudna együtt érezni gyengeségeinkkel, hanem olyan, aki hozzánk hasonlóan mindenben kísértést szenvedett, a bűntől azonban ment maradt.

Délben

RÖVID OLVASMÁNY

{r}Zsid 7, 26-27{/r}

Ilyen főpap kellett nekünk: szent, ártatlan, feddhetetlen, a bűnösöktől elkülönített, aki fölségesebb az egeknél. Ő nem szorul rá, mint a többi főpap, hogy naponként először a saját vétkeiért mutasson be áldozatot, s csak azután a nép bűneiért. Egyszer s mindenkorra megtette ezt, amikor magát feláldozta.

Délután

RÖVID OLVASMÁNY

{r}Zsid 9, 11-12{/r}

Krisztus a ránk váró javak főpapjaként jelent meg, s belépett abba a nagyobb és tökéletesebb sátorba, amelyet nem ember keze alkotott, vagyis nem ebből a világból való. Nem a bakok vagy borjak vérével, hanem saját vérével lépett be egyszer s mindenkorra a szentélybe, és örök megváltást szerzett.